
LĂMURIRI DE ÎNCEPUT 


Cu toţii ştim că atunci când ne raportăm la lumea în care trăim, vorbim 
de două lumi: una exterioară şi una interioară, una care ne înconjoară şi 
reflecţia ei în interiorul nostru. 

Cu toţii intuim existenţa acestor două lumi cu caracteristici specifice şi 
cu legi care le caracterizează; doar că există o tendinţă în umanitatea 
actuală de a-şi îndrepta atenţia aproape exclusiv spre studiul şi înţelegerea 
lumii exterioare, ignorând aproape complet cercetarea lumii interioare 
(psihico-emoţionale) spre a-i descoperi legile de manifestare şi a le folosi în 
scopul unei mai bune integrări în lumea exterioară. 

Această atenţie şi cercetare unilaterală nu poate să ne permită să 
atingem armonia, pacea, liniştea, fericirea, pentru că nu luăm în 
considerare o jumătate a lumii, lumea interioară; e ca şi cum o pasăre ar 
încerca să zboare cu o singură aripă; aşa ceva nu este posibil. 

E nevoie deci de echilibru, e nevoie de cunoaşterea echilibrarea şi 
armonizarea ambelor lumi: a celei exterioare precum şi a celei interioare. O 
cădere la extreme, o considerare prea pronunţată doar a uneia din aceste 
lumi (fie cea interioară, fie cea exterioară) nu este folositoare, nu ne 
apropie de viziunea realităţii aşa cum este ea, nu ne ajută să atingem 
liniştea, pacea, mulţumirea. 

E evident deci că există două lumi. 

E normal deci ca şi evangheliile să facă referire deopotrivă la aceste 
două lumi. 

Problema este că majoritatea oamenilor iau în considerare doar 
interpretarea exterioară a evangheliilor minimalizând, dând o importanţă 
mai mică interpretării interioare a acestora. 

Oamenii astfel, aşteaptă o mântuire exterioară, o iertare exterioară, un 
rai exterior, o apocalipsă exterioară fără însă a face nimic pentru ca în 
interiorul lor să dea naştere unei mântuiri interioare (o venire la conducerea 
personalităţii lor a Binelui, a virtuţilor, a Adevărului), unei iertări interioare 
(unei iubiri pentru toate fiinţele), unei apocalipse (revelații) interioare sau 
unui rai interior dat de cunoaşterea şi înţelegerea legilor lumii interioare şi 
respectarea lor pentru a menţine în interiorul nostru pacea şi liniştea. 

Odată venită noua lume ("lumea lui Dumnezeu”) în interiorul nostru, ea 
se va manifesta de la sine şi în jurul nostru. Pentru a ne mântui nu trebuie 
să aşteptăm sfârşitul veacului exterior ci trebuie să acţionăm spre grăbirea 
sfârşitului veacului interior plin de iluzii, prejudecăţi, păcate, ignoranță. 
Pentru a putea ajunge să trăim într-un rai exterior acesta trebuie să se 
nască mai întâi în interiorul nostru. 

Avem deci două lumi şi două evanghelii: una cu referire la lumea 
exterioară şi una cu referire la lumea interioară. Acestea nu trebuie 

confundate şi nici ignorată una în detrimentul celeilalte. Ambele trebuie 
cunoscute deopotrivă. 

Interpretarea interioară a evangheliei, deci, nu o exclude neapărat pe 
cea exterioară (pe care teologii au insistat mai mult de-a lungul timpului), ci 
doar o completează şi îi dă sens acesteia. 

Se poate observa astfel că personajul Isus, "Fiul lui Dumnezeu”, a 
manifestat în lumea fizică a naraţiunii evanghelice nişte acţiuni precise, 
dinainte stabilite (pentru ca astfel "să se împlinească scripturile”). El nu a 
acţionat la întâmplare sub impulsul momentului. Şi aceasta pentru că istoria 
"vieţii sale exterioare”, trebuia să reflecte deopotrivă şi istoria unei vieţi 
lăuntrice cu etapele ei succesive, cu acţiunile ei specifice menite a aduce 
celui care parcurge această viaţă mântuirea şi desăvârşirea. 

Pornind deci de la afirmaţia lui Hristos din Evanghelia după Luca: 
“Împărăţia lui Dumnezeu este înăuntrul vostru” (Luca 17.21), ca şi de la 
multe altele asemănătoare care apar în evanghelii, putem uşor identifica 
corespondenţa între faptele şi personajele din evanghelie şi elemente ale 
lumii noastre interioare. 

În încercarea de a stabili simbolistica acestor fapte şi personaje, nu 
trebuie să căutăm în dicţionare de simboluri, pentru că simbolurile folosite 
în evanghelie sunt naturale şi evidente pentru cei care au o minimă 
cunoaştere a lumii lor interioare; nu trebuie de asemenea, să ne gândim 
prea mult pentru înţelegerea acestor simboluri, pentru că acestea au 
legătură cu natura, cu ceea ce există, cu ceea ce putem uşor percepe cu 
toţii, cu ceea ce este evident; trebuie doar să realizăm, să conştientizăm 
aceste legături evidente. 

Pentru a identifica deci semnificaţia acestor simboluri, trebuie să ne 
lăsăm gândul liber să facă corelaţii naturale şi spontane între simbolul luat 
în calcul şi elemente ale lumii interioare sau ale lumii exterioare care s-ar 
putea reflecta în interiorul nostru într-un fel sau altul. 

Dacă vrem, de exemplu, să vedem ce ar putea să simbolizeze cifra 
şapte lăsând gândul liber, imediat acesta ne arată că există şapte note, 
şapte culori fundamentale, şapte zile în săptămână, şapte organe de simţ, 
şapte "păcate capitale”... Vedem astfel că şapte are rolul de a organiza, de a 
pune ordine în manifestarea unui fenomen (sunet, lumină, percepţie, 
acţiune...) de unde putem deduce că acolo unde apare cifra şapte are loc un 
proces de organizare, de punere în ordine şi armonie a unei structuri, a 
elementelor unui fenomen oarecare... 

Lăsând astfel gândurile să curgă pentru a face corelaţii spontane şi 
naturale putem uşor identifica şi înţelege semnificaţia tuturor simbolurilor 
care apar în evanghelii. 

Interpretarea interioară a Evangheliei după Matei, pe care a realizat-o 
autorul în cuprinsul acestei cărţi, se vrea a fi cât de cât întemeiată, autorul 
încercând "să nu forţeze prea tare” nici un simbol, ci lăsându-l pe fiecare 
să-şi transmită mesajul său evident şi universal; particularizat însă la lumea 
interioară. 

Nu căutăm nici a pretinde că exact ce veţi citi în continuare a vrut să 

transmită evanghelistul Matei când a scris mesajul său, dar observând cât 
de uşor se pretează evangheliile unei interpretări interioare, considerăm că 
este destul de sigur că această interpretare interioară a fost avută în vedere 
de autorul evangheliei atunci când el a scris-o. Am considerat deci oportun 
să redăm această interpretare, reflecţie a luptei şi evoluţiei interioare a 
omului pe drumul spiritual. 

De menţionat însă că interpretarea care va urma este viziunea autorului 
asupra mesajului evangheliilor şi nu trebuie luată ca o dogmă ci doar ca un 
punct de reper pentru cei ce caută mai presus de toate Binele şi Adevărul. 

I 


Drumul interior spre desăvârşire 
EVANGHELIA DUPĂ MATEI 


Să ne începem dar incursiunea mirifică în lumea cunoaşterii şi 
înţelegerii mesajului interior al evangheliilor. 

Evanghelia după Matei începe cu cartea neamului lui Isus Hristos. Nu 
voi interpreta interior această genealogie, deşi având în vedere că fiecare 
nume care apare aici are şi o semnificaţie anume (Avraam "tatăl unei 
mulţimi”, Iacov "cel ce ţine de călcâi”, Iuda "Lăudat fie Domnul”..) datorită 
caracteristicii alfabetului ebraic pentru care fiecare literă reprezintă şi un 
număr şi o idee în acelaşi timp, această interpretare ar putea fi făcută (în 
tradiţia iudaică existând o adevărată ştiinţă a numerelor şi numelor, bazată 
pe această corespondenţă - ştiinţă numită Kabală). 

Mă voi grăbi deci să trec la ceea ce ne interesează: istoria lui “Isus”, 
istoria transformării noastre spirituale din momentul în care El se naşte în 
noi plăpând şi firav, ca şi copil. Isus în interiorul nostru reprezintă Binele, 
Adevărul şi Frumosul: “eu sunt calea (binele), adevărul şi viaţa (frumosul)”. 
Având însă în vedere că Frumosul este o manifestare a Binelui, vom 
considera în general că Isus are ca şi corespondent în lumea noastră 
interioară Binele şi Adevărul. 

Ca şi formă de prezentare a acestui comentariu autorul a ales să 
prezinte pentru fiecare pasaj comentat, mai întâi citatul din evanghelie cu 
litere italice, urmat apoi de interpretarea lui. Propoziţiile care apar între 
paranteze drepte sunt sumarizări a unor citate mai lungi operate acolo unde 
autorul a considerat că prin această operaţie de rezumare esenţa mesajului 
evanghelic nu este alterată. Pildele minunile şi vindecările care apar în 
evanghelie sunt comentate în două capitole separate. 

Pentru o mai uşoară înţelegere a acestui comentariu cititorul poate găsi 
la sfârşitul cărţii un mini-dicţionar în care e prezentată pe scurt simbolistica 
unui mare număr de cuvinte şi cifre care apar în evanghelii. 

De asemenea în ultimul capitol al cărţii cititorul interesat poate găsi 
câteva „acţiuni utile de pus în practică”, care facilitează aprofundarea 
cunoaşterii interioare pe care o deţine, fapt ce are ca rezultat o mai mare 
armonizare a interiorului şi exteriorului deopotrivă. 

Aceste menţiuni fiind făcute să nu mai zăbovim şi să ne începem 
Drumul Interior spre Desăvârşire. 

Naşterea în noi a Binelui şi Adevărului 
Naşterea lui Isus Hristos (Matei 1.18-25) 


"Maria, mama lui, era logodită cu Iosif, şi înainte ca ei să 
locuiască împreună, ...” 


Fecioara Maria reprezintă pe plan interior puritatea, inocenţa, 
nevinovăția, gingăşia, deschiderea la nou; ca valori ale laturii bune ale 
aspectului emoţional al personalităţii aflate la începutul transformării 
interioare. 

Iosif este corespondentul în lumea psihică (mentală - bărbatul) al 
valorilor emoţionale reprezentate de Maria: curiozitate, răzvrătire, căutarea 
sinceră a adevărului. 

El este fiul lui Iacov, şi ştim că Iacov din Geneză este numit şi Israel 
"Cel ce se luptă cu Dumnezeu”, deci ne indică aspectul revoltei împotriva 
vechilor valori, a dogmelor, a prejudecăţilor, a fanatismelor. Dar această 
revoltă este una instinctivă, scăpată orecum de sub control, insuficient 
coordonată. 

Ceea ce se naşte din această revoltă, când ea începe să fie precisă şi 
bine direcţionată împotriva răului şi minciunii, este Iosif ceea ce înseamnă 
"Adaos”, adică revoltei i se adaugă ordinea şi controlul. 


"s-a aflat însărcinată de la Duhul Sfânt” 


Prin unirea incipientă (logodna) a purității, inocenţei, nevinovăţiei, 
blândeţii, gingăşiei, a deschiderii la nou (Maria) cu curiozitatea, răzvrătirea 
împotriva răului, căutarea sinceră a Adevărului (Iosif), sub acţiunea Duhului 
Sfânt, este conceput embrionar Binele şi Adevărul (Isus) în interiorul 
nostru. 

Duhul Sfânt este simbol al transformării îndreptate spre desăvârşire 
(Duh-suflare-schimbare-transformare; Sfânt-desăvârşit-perfect). 


“Iosif... şi-a pus de gând s-o lase pe ascuns, dar... i s-a arătat în 
vis un înger al lui Dumnezeu şi i-a zis: "Iosife, fiul lui David, nu te 
teme să iei la tine pe Maria, căci ce s-a zămislit în ea este de la 
Duhul Sfânt”. Ea va naşte un fiu şi-i vei pune numele Isus, pentru că 
El va mântui pe poporul Lui de păcatele sale. Toate acestea s-au 
întâmplat ca să se împlinească ce vestise Domnul prin prorocul, 
care zice: Iată fecioara... va naşte un fiu şi-i va pune numele 
Emanuil, care tălmăcit înseamnă "Dumnezeu este cu noi”. Iosif a 
făcut cum îi poruncise îngerul Domnului... dar n-a cunoscut-o până 
ce ea a născut un fiu.” 

La începutul transformării interioare "căutarea sinceră a adevărului” 
(Iosif), abia manifestată cu adevărat în interiorul nostru, încă nu este destul 
de bine înrădăcinată în noi şi astfel încă mai simţim tentaţia, ispita de a lăsa 
la o parte blândeţea, gingăşia (de a o lăsa pe "Maria”) şi de a lucra brutal, 
dur, impulsiv pentru a ne transforma spiritual. Dar dacă după un timp de 
ezitare (specific fiecărui început) depăşim această ispită şi conştientizăm că 
fără Puritate, Inocenţă, Blândeţe nu putem să mergem pe calea Căutării 
Adevărului ne vom întoarce la aceste valori. Atunci Binele şi Adevărul (Isus) 
prin acţiunea lor în interiorul personalităţii noastre (psihic+emoţional - 
poporul) vor distruge în acesta, greşelile de gândire, de acţiune, de 
raportare la realitate (păcatele). 

Prorocul reprezintă Legea naturii, ceea ce zice el se împlineşte negreşit 
pentru că e cuprins în această lege. 

E scris astfel în lege că Dumnezeu (Binele, fericirea, iubirea) este doar 
cu cel ce se naşte din fecioară, din lInocenţă, Puritate, Blândeţe, 
Bunăvoinţă, Iubire. 

Prin căutarea sinceră a Adevărului (Iosif) nu cunoaştem cu adevărat 
Puritatea, Inocenţa, Bunăvoinţa, Pacea (Maria) până când în noi, prin unirea 
incipientă a acestor două părţi (logodna lor), sub impulsul transformării spre 
desăvârşire (a Duhului Sfânt) nu se nasc primele manifestări concrete ale 
Binelui şi Adevărului (Fiul-Isus). 


Începutul Miracolului şi al înfruntării 


cu răul din noi 
Naşterea - Magii - Irod (Matei 2.1-12; Luca 2.7) 


“.. S-a născut Isus în Betleemul din Iudeea ... căci iată a fost 
scris prin prorocul: şi tu Betleeme, ţara lui Iuda, nu eşti nicidecum 
cea mai neînsemnată dintre căpeteniile lui Iuda căci din tine va ieşi 
o Căpetenie, care va fi Păstorul poporului Meu, Israel”. 


Betleemul este cetatea unde s-a născut şi David. 

David simbolizează luptătorul spiritual, la fel ca Hercule la greci sau 
Arjuna la hinduși. El este un simbol pentru bătălia interioară care are loc în 
orice om ce tinde spre desăvârşire, bătălie care se dă împotriva păcatului şi 
a ignoranței (minciunii) din noi simbolizate de Goliat. Indiferent cât de mare 
este acesta în interiorul nostru, cu o "mică pietricică”, aceea a cunoaşterii, a 
înţelegerii profunde a legilor de manifestare ale naturii interioare şi 
exterioare el poate fi doborât la pământ şi alungat din noi. 

Vedem deci că tot în Betleem se naşte şi Isus: Betleemul, ca simbol, 
reprezintă locul (condiţiile) naşterii în noi a Păstorului, a conducătorului 
spiritual (a virtuţilor) menit să guverneze fiinţa noastră. 

Condiţiile sunt precizate de apelativul pe care îl are Betleemul: "ţara lui 


Iuda” adică să existe în noi o "ţară în care este lăudat Dumnezeu”, lăudat 
cu vorba şi intenţia pentru început, pentru ca apoi Dumnezeu să fie cinstit 
prin acţiunile şi manifestările noastre generate de Virtute şi Inţelepciune. 
Valorile spirituale înalte (Luptătorul spiritual - acerba căutare - David; 
Binele şi Adevărul - Isus) se nasc deci în Betleemul din interiorul nostru, se 
nasc din sămânţa de Bine şi Adevăr, din sămânţa spirituală mai mare sau 
mai mică, mai slabă sau mai puternică cu care fiecare om se naşte (orice 
om matur are un minim discernământ, putând diferenţia binele de rău şi 
apreciind cel puţin teoretic necesitatea Binelui şi Adevărului, a virtuţii pentru 
a ajunge la linişte, pace, mulţumire). 


"Şi a născut pe Fiul ei cel întâi născut, L-a înfăşat în scutece şi 

L-a culcat într-o iesle.” (Luca 2.7) 

[Păstorii de pe câmp înştiinţaţi de îngeri vin şi se închină 
pruncului care e menit să le devină Mântuitor şi Domn (vezi Luca 
2.8-20).] 


Fiul omului, virtuțile, se nasc printre animale, simbol evident al 
ignoranței, instinctelor şi pasiunilor animalice scăpate de sub control, al 
automatismelor mentale prezente în noi, care ne limitează manifestarea, 
care ne împiedică să ne dobândim liniştea şi pacea. 

Binele (Virtutea) se naşte alături de Rău (Isus se naşte alături de 
animale) şi aceasta deoarece binele fără rău nu există. Dar Binele e menit 
să învingă şi să coordoneze întreaga manifestare. Binele este Armonia, 
Ordinea, Comuniunea. 


Păstorul e simbol pentru conducătorul unei mulţimi. Sunt mulţi 
conducători: unii peste mulţimi mai mari şi alţii peste mulţimi mai mici şi 
toţi aceşti “păstori” au la rândul lor un conducător care îi ghidează. 

Pentru fiecare părticică din noi, pentru fiecare mod de manifestare 
avem un păstor, un conducător, o virtute care să ne ghideze acţiunea, cum 
sunt: Bunăvoinţa, Răbdarea, Perseverenţa, Iubirea, Puritatea, Curajul, 
Cumpătarea, Dăruirea, ... dar toate aceste virtuţi au ca şi unic conducător, 
ca şi unic ghid Binele şi Adevărul (Isus). Lui I se închină şi pe el îl ascultă, 


"După ce s-a născut Isus în Betleemul din Iudea în zilele 
împăratului Irod iată că au venit nişte magi din Răsărit la 
Ierusalim.” 


Răsăritul simbolizează începutul: astfel, odată cu naşterea în noi a lui 
“Isus” (a Binelui şi Adevărului), începe să se deschidă pentru noi încet, încet 
lumea minunilor, a miracolului, a cunoaşterii şi înţelegerii care ne permit să 

ne stăpânim propria natură interioară precum şi natura exterioară, lucru 
care pentru cei ignoranţi pare minune, miracol, magie. 
Dar totul se bazează pe cunoaştere şi înţelegere. 


Ierusalimul este capitala Israelului. Israelul interior este personalitatea 
noastră (totalitatea structurilor noastre  psihico-emoţionale - norodul, 
poporul). Ierusalimul este capitala, centrul de greutate în jurul căruia se 
învârte această personalitate, valorile pe care acesta le preamăreşte şi le 
cultivă. 

La timpul naşterii Binelui şi Adevărului în noi, acest centru de greutate 
este centrat încă în jurul “păcatelor” (orgoliu, mânie, lăcomie, lene, desfrâu, 
frică, tristeţe...), în jurul ignoranței şi iluziilor, a prejudecăţilor. Acest 
“Ierusalim” însă va fi distrus cu timpul de Fiul omului, de Binele şi Adevărul 
care treptat, treptat se întăresc în noi pe parcursul transformării noastre 
interioare şi în locul lui va cobori un nou Ierusalim, un nou centru de 
greutate, centrat în jurul virtuţilor, al cunoaşterii Adevărului. 


".... şi au întrebat: " Unde este Împăratul de curând născut al 
Iudeilor? Fiindcă i-am văzul steaua în Răsărit şi am venit să ne 
închinăm Lui.” 

Când a auzit împăratul Irod acest lucru s-a tulburat mult; şi tot 
Ierusalimul s-a tulburat împreună cu el. 

A adunat pe toţi preoţii cei mai de seamă şi pe cărturarii 
norodului şi a căutat să afle de la ei unde trebuia să se nască 
Hristosul. În Betleemul din Iudeea i-au răspuns ei, căci iată ce a. 
fost scris prin prorocul: 

"Şi tu Betleeme, ţara lui Iuda... din tine va ieşi o Căpetenie, care 
va fi Păstorul poporului mei Israel.”” 


Steaua Binelui şi Adevărului începe să strălucească în noi (apare la 
Răsărit) şi, deşi abia născută, ea este stăpâna, ea este cea căreia i se 
închină, cea care conduce întreaga transformare “magică” din interiorul 
nostru, menită a cobori Împărăţia lui Dumnezeu înăuntrul nostru. 

La contactul direct, conştient cu primele manifestări reale ale Binelui şi 
Adevărului, conducătorul vechii personalităţi (Irod-păcatul, ignoranta, 
prejudecățile) se tulbură, încearcă să riposteze, este o perioadă de şoc, de 
confuzie: vechiul centru de greutate al vieţii noastre (Ierusalimul vechi - 
păcatul) se tulbură, îşi pierde din vigoare, din siguranţă, începem să punem 
sub semnul întrebării vechile valori care până atunci ne guvernau viaţa 
(diverse dogme religioase sau ştiinţifice, şi păcate ca orgoliul, mânia, 
lăcomia, frica...). 

După ce-şi revine din tulburare, din şocul confruntării directe cu primele 
manifestări ale Binelui, personalitatea dominată de păcate şi ignoranță 
caută să distrugă acest Bine care îi ameninţă domnia. 

Prorocul cum am mai menţionat reprezintă legea naturii, prorocirile sale 
sunt de fapt legile naturii şi ele trebuie să se împlinească, nu se poate altfel. 

Există legi fizice, psihice, emoţionale şi ele nu pot fi încălcate. E o lege 
ca din bine să se nască bine, ca din sămânță să crească (însă doar încet, cu 
răbdare) un copac, ca din sămânţa minimului discernământ cu care omul se 
naşte să se dezvolte în condiţii prielnice (prin voinţa conştientă a omului) 
discernământul maxim care să permită manifestarea neîngrădită în noi a 
virtuţilor: a cunoaşterii şi iubirii. 

Aşa cum am văzut mai înainte, "ţara lui Iuda” poate fi partea din 
personalitate care discerne binele şi îl pune la loc de cinste, dar simbolismul 
lui Iuda este mai complex. 

Vedem astfel că în evanghelii, Iuda este privit ca un Trădător, ca cineva 
prin intermediul căruia este posibilă confruntarea directă dintre Bine şi 
Adevăr (Isus) şi vechile prejudecăţi, iluzii, păcate, dogme, fanatisme 
(cărturari, preoţi, farisei, regi, dregători). 

El este un trădător dar, din punct de vedere al transformării interioare, 
el este un trădător al răului, al păcatului deoarece prin intermediul lui, prin 
intermediul acestui discernământ cu care este înzestrat omul, prin 
intermediul acestei voci a conştiinţei, căutătorul spiritual însetat de adevăr, 
poate conştientiza contradicţiile din psihicul său, contradicţiile dintre 
diferitele părţi ale minţii sale (de exemplu dintre păcate şi virtuţi), 
conştientizând astfel foarte clar distincţia dintre ele şi locul pe care fiecare 
dintre ele trebuie să-l ocupe în sistemul psihicului său: se creează astfel 
premisa unei organizări superioare a minţii sale. 

Trădătorul personalităţii, ca de altfel trădătorul oricărui sistem (social, 
filozofic, psihic, emoţional) sunt tocmai contradicţiile din el însuşi. Aceste 
contradicții îl vor distruge mai devreme sau mai târziu. 

Deci Binele şi Adevărul se nasc în Jara lui Iuda, în micul teren al 
contradicţiilor conştientizate din interiorul psihicului nostru (exemplu: 
contradicţia dintre a fi mânios şi a fi calm, sau dintre a fi orgolios şi a iubi, 
sau a fi lacom şi a te simţi bine, liniştit, fericit), se nasc pe tărâmul 
discernământului minim dintre bine şi rău, pe tărâmul înţelegerii binelui şi 
răului şi a locului pe care fiecare dintre acestea îl are în ordinea creaţiei, se 
nasc în "ţara în care Domnul este lăudat”, în Betleem, Ţara lui Iuda. 

Sunt două tipuri de contradicții interioare pe care un om care-şi caută 
liniştea şi pacea trebuie să le conştientizeze: 

- acelea dintre “păcate” (orgoliu, mânie, frică, tristeţe, lene, lăcomie, 
desfrâu) şi virtuţi (iubire, calm, curaj, bucurie, acţiune, cumpătare, 
castitate): el trebuie să conştientizeze că nu poate fi în acelaşi timp şi 
mânios şi calm, şi trist şi bucuros, şi orgolios şi liniştit şi în pace.... şi astfel 
să aleagă pe care din aceste extreme îi este util să o manifeste, care dintre 
ele odată lăsată să se manifeste prin el îi aduce cu adevărat liniştea, pacea, 
fericirea. 

- contradicţia (confuzia) dintre ceea ce crede el că cunoaşte (chiar dacă 
el nu a experimentat direct acel fenomen) şi ceea ce cunoaşte cu adevărat 
(ceea ce a perceput direct prin sine însuşi): el trebuie să conştientizeze că 

adevărat e doar ceea ce el experimentează prin sine însuşi (prin propria 
percepţie), restul teoriilor, conceptelor, dogmelor pe care el nu le-a verificat 
prin percepţie directă sunt doar mai mult sau mai puţin probabil de a fi 
adevărate. El trebuie să înveţe să nu mai facă confuzie între ceea ce este şi 
ceea ce crede el că este... 

Trădătorul, această conştientizare a contradicţiilor, această Voce a 
Conştiinţei, trădează întotdeauna cu un sărut, adică permite cu bunăvoință 
confruntarea contradicţiilor din sistemul nostru psihic pentru ca, după 
eliminarea acestor contradicții, acest sistem să se regăsească în Armonie. 


[Irod vrea să păcălească magii că vrea să se închine pruncului: ] 

"Duceţi-vă şi cercetaţi cu deamănuntul despre Prunc: şi când îl. 
veţi găsi daţi-mi şi mie de ştire, ca să vin şi eu să mă închin Lui.” ... 
magii au plecat. Şi iată că steaua pe care o văzuseră în Răsărit 
mergea înaintea lor până ce a venit şi s-a oprit deasupra locului 
unde era Pruncul. Când au văzut ei steaua n-au mai putut de_ 
bucurie. Au intrat în casă, au văzut Pruncul cu Maria” 


Doar partea din noi care vrea să se transforme şi care poate face acest 
lucru (magii) poate să vadă şi să gândească Binele şi Adevărul. 

Vechea personalitate ignorantă şi plină de păcate (Irod), chiar dacă l-ar 
vedea, datorită ignoranței şi confuziei mentale care o caracterizează, nu l-ar 
recunoaşte. 

Gândirea greşită (“păcatul”) nu poate înţelege binele şi adevărul şi nici 
nu I se închină niciodată. La contactul dintre aceste aspecte: gândirea 
greşită (Irod) şi gândirea corectă (Isus), prima este distrusă, este 
dezintegrată, dezorganizată în mari chinuri, până la distrugerea totală. 

Transformarea spirituală, deschiderea spre tărâmul magiei şi miracolelor 
este ghidată de o stea: de idealul atingerii şi închinării în faţa Binelui şi 
Adevărului (Pruncului). 

Primele viziuni, primele sclipiri ale Adevărului entuziasmează, umplu de 
bucurie fiinţa ce le caută cu însufleţire, dar în acest moment al Drumului 
Interior Binele şi Adevărul din noi este încă inocent, necopt, în potenţă (e 
Prunc). 


"Şi i s-au închinat; apoi şi-au deschis visteriile şi i-au adus 
daruri: aur, smirnă şi tămâie.” 


Darurile primite reprezintă cunoaşterea necesară "pruncului” pentru ca 
acesta să se dezvolte, reprezintă primele idei corecte, concrete cu care se 
intră în contact şi care trebuie dezvoltate: 

- idei conducătoare, solide, pe care se poate oricând conta şi care 
coordonează întreaga mişcare a personalităţii noastre: cunoaşterea binelui, 
a fericirii, a păcii. Cunoaşterea cu adevărat a ceea ce înseamnă Binele şi 

Fericirea reprezintă adevărata şi singura noastră avere cu adevărat 
valoroasă. Ea este “aurul” nostru. Această cunoaştere este fundamentul 
(aurul este solid şi e produsul pământului) pe care se vor dezvolta apoi 
toate virtuțile. 


- idei pătrunzătoare, cu “miros” pătruzător (ca al "smirnei”) care ne 
permit înţelegerea esenţelor şi dobândirea unei mari maleabilităţi şi 
adaptabilităţi (ca a apei) la schimbarea înconjurătoare, ne permit atingerea 
detaşării, a nepătimirii. Cunoscând esenţa din spatele fenomenelor, a 
formelor, a manifestării ajungem la Cunoaşterea Adevărului. Cunoaşterea 
esenței Realităţii e o cunoaştere pătrunzătoare, adâncă, abisală... şi e 
singura care ne poate permite să atingem Nepătimirea. 


- idei înălţătoare, care ard în noi transformându-se într-o perpetuă 
chemare spre divin, spre cer, spre Dumnezeu, spre Mântuire, spre Iubire. 
Tămâia înaltă exaltă, naşte beatitudine. Ea este continua chemare 
misterioasă spre Înalt, Ideal, Sublim, Dumnezeu. 


"În urmă, au fost înştiinţaţi de Dumnezeu în vis, să nu mai dea 
pe la Irod şi s-au întors în ţara lor pe alt drum.” 

Binele şi Adevărul de abia s-au născut în noi, ele încă nu sunt destul de 
puternice să dea piept făţiş cu “păcatele”, egourile (Irod), aşa că 
deocamdată îl ocolesc. 

Conştiinţa imposibilității victoriei într-o confruntare directă cu răul, în 
acest moment este mai mult o intuiţie (vis) decât o conştientizare precisă. 

Ocolul este o amânare ("trăieşte să lupti în altă zi când şansele îţi sunt 
favorabile”) pentru a lăsa timp sămânţei de Bine din noi să asimileze încet, 
încet ideile (virtuțile, cunoaşterea spirituală) cu care începe să vină în 
contact. 


[Isus este dus de părinţii lui şi închinat Domnului la Templu 
(vezi Luca 2.21-24)] 


Binele şi Adevărul nu pot să se închine decât Nemanifestatului, 
Omniprezentului, Eternului, lui Dumnezeu. 

Contactul cu acesta se poate face doar în prezenţa infinitului (Y) în ziua 
a 8-a, în ziua reluării eterne a unui nou ciclu de organizare (de şapte zile). 


Perioada de întărire a binelui în noi 
Fuga în Egipt. Uciderea pruncilor (Matei 2.13-18) 


[În vis un înger îl înştiinţează pe Iosif:] "Scoală-te, i-a pruncul 
şi pe mama lui, fugi în Egipt, şi rămâi acolo până îți voi spune eu; 
căci Irod are să caute Pruncul ca să-l omoare.” 

[Irod încercând să-ţi păstreze domnia, ucide pruncii din rega-tul 


lui Betleem] 


Printr-o conştientizare intuitivă (visul) simţim nevoia de a ne întări 
cunoaşterea iniţiatică “magică” despre Bine şi Adevăr şi atunci mergem să 
explorăm de aproape ţara cunoaşterii, a miracolelor, a misterelor (Egiptul). 
Este momentul când ne orientăm serios atenţia spre a cerceta cu de- 
amănuntul ceea ce ne înconjoară (religia, filozofia, ştiinţa, doctrinele 
spirituale, economice, filozofice, psihologice adoptate de societate) şi mai 
ales propria noastră lume psihică (prin meditații, cugetări profunde, 
autoanalize atente de sine) pentru a-i identifica legile de manifestare şi a le 
folosi pentru a dobândi controlul asupra propriilor manifestări psihico- 
emoţionale. 

Pe de altă parte, datorită slăbiciunii Binelui din noi (specifică începutului 
Transformării), ne ferim (fugim subconştient) de confruntări directe şi 
profunde cu răul, cu contradicţiile din noi. 

Ideile noi generate de setea de adevăr (Pruncul) întâmpină primele 
rezistenţe din partea celor vechi (păcatele - Irod) şi astfel apar primele 

conflicte. În urma acestei lupte, o parte din ideile “spirituale” care erau mai 
aeriene, mai "visătoare”, neîntemeiate, exagerate, mai combative, mai 
răutăcioase (o parte din prunci - cei de parte bărbătească) din regatul 
contradicţiilor, al minimei discriminări între bine şi rău (Betleem) sunt 
distruse. Scapă doar “Isus” - centrul de greutate stabilit, solid fundamentat 
pe adevăratul Bine; în jurul căruia se vor aduna din nou mai apoi copiii 
(inocenţa: "lăsaţi copiii să vină la mine”), însă de data aceasta va fi o 
inocenţă matură, nu o inocenţă (puritate) necunoscătoare, nu o “ignoranță 
frumoasă”, ci o inocenţă, puritate, curăţenie, sensibilitate înţeleaptă, 
cunoscătoare, o puritate venită din cunoaştere profundă. 


EAT rece CREME RO 0 ea e 


ph ăia 


"Atunci s-a împlinit ce fusese vestit prin prorocul Ieremia care 
zice: "un țipăt s-a auzit în Rama, plângere şi bocet mult...” 


Iarăşi se împlineşte prorocia, legea e lege: nu se poate schimbare fără 
luptă, transformare fără distrugerea vechiului. 

Suferinta (plângerea) apare în aceste circumstanţe deoarece 
distrugerea vechiului este încă stângace, nu este pe deplin controlată; fiind 
la început, apar şi greşeli: distrugem sau încercăm să distrugem din 
ignoranță, din insuficientă discriminare şi ce nu trebuie distrus; rezultă 
suferinţa. 

Depăşirea instinctului de turmă 
Moartea lui Irod. Intoarcerea din Egipt (Matei 2.19-23) 


[După ce a murit Irod, un înger al Domnului se arată în vis lui 
Iosif în Egipt şi-l anunţă să se întoarcă în Israel:] "cei ce căutau să 
ia viaţa pruncului, au murit.“ 


Irod este principalul duşman al Pruncului. El este frica: frica de a nu fi 
detronat, frica de schimbare. 

La începutul drumului spiritual, când de abia se naşte firavă în noi 
înclinația sinceră spre Bine şi Adevăr mai presus de toate, principalul 
duşman al nostru este tocmai FRICA, frica de ce vor zice ceilalţi de 
schimbarea noastră, frica de a nu greşi în atitudinile noastre pentru că sunt 
contrare societăţii şi e şi normal deoarece aceasta, în momentul actual, e 
dominată de păcat (orgoliu, mânie, lăcomie, frică, tristeţe...); frica generată 
de anumite prejudecăţi, frica care apare întotdeauna în contact cu noul. 

Irod este şi lăcomia, ataşamentul faţă de vechi, indiferent de valoarea 
lui (este o lăcomie din instinct social). Este şi orgoliul ignorantului care 
poate apare la început şi care “ştie” vizavi de cele spirituale “că sunt prostii 
şi aiureli”. 

Doar cei meniţi într-adevăr pentru un drum spiritual pot să depăşească 
aceste piedici, (frica, lăcomia, ataşamentul, orgoliul...) eliberându-se astfel 
încet, încet de lanţurile constrângătoare ale libertăţii mintale, create în ei de 
societate. 

Pentru ei Irod moare, începutul e depăşit, se pot întoarce din “Egipt”, 
înarmaţi cu o mai mare cunoaştere de sine să cerceteze atent toate 
dogmele şi teoriile create de societate. 

Prin căutarea noastră sinceră a adevărului (Iosif) intuim, simţim 
(“visăm”) că am depăşit într-un fel instinctul de turmă: am depăşit fricile 
stupide (prejudecățile) care leagă pe majoritatea oamenilor, frica de a face 
ceva nou: "căci ce vor zice ceilalţi?”, frica de virtute: “vor zice că sunt 
prost”, frica de cunoaştere: "dacă e păcat să citesc alte cărţi decât 
Biblia?”..; că am depăşit ignoranţa fudulă, că am depăşit atracţia fatală 
exclusiv doar a valorilor materiale palpabile (bani, avere, femei, putere 
politică...). Odată depăşite aceste obstacole, confruntarea directă cu 
greşelile vechiului sistem de gândire este iminentă. 


[La vârsta de 12 ani Isus este dus de părinţii lui la Templu. Aici 
el s-a aşezat] "în mijlocul învăţătorilor ascultându-i şi punându-le. 
întrebări. Toţi care-L auzeau rămâneau uimiţi de priceperea şi 
răspunsurile Lui.” [A stat alături de ei 3 zile (vezi Luca 2.41-52).] 


Fiind înarmaţi acum şi cu o minimă cunoaştere iniţiatică, o minimă 

cunoaştere a legilor naturii dobândită în “Egipt” (prin cercetarea misterului, 
a legilor naturii), mai întâi purcedem la o atentă cercetare a vechilor valori, 
începem să discriminăm şi să punem de-o parte şi de alta ceea ce este rău 
şi ceea ce este bine; ascultăm şi punem întrebări, "luăm la bani mărunți” în 
mod serios vechile valori pe care le aveam (învățătorii), punând mai presus 
de orice această cercetare atentă. Rămânem în “Templu”, pe tărâmul 
cercetării atente de sine, "timp de 3 zile”, trei fiind cifra creaţiei (distrugere 
- creaţie - menţinere; afirmaţie - negaţie - conciliere). Prin corecta folosire 
a acestor 3 forţe: distrugere, creaţie, menţinere respectiv afirmaţie, 
negaţie, sinteză căpătăm pute-rea de înţelegere a modurilor noastre de 
gândire, le pecetluim, le menţinem pe cele corecte şi le distrugem pe cele 
greşite creând în locul lor pe cele corecte (cele care ne aduc cu adevărat 
liniştea, pacea, fericirea, integrarea armonioasă în Întreg) 

Realizăm această evaluare atentă a tuturor modurilor noastre de 
gândire (mergem la templu) "la vârsta de doisprezece ani”. 

Doisprezece este simbolul unui ciclu complet (în 12 luni Pământul face o 
rotaţie completă în jurul Soarelui) este simbolul unei oarecare maturizări 
spirituale; ciclul începutului de pregătire pentru lupta spirituală este 
încheiat, deja ceea ce ţine de obstacolele de început (anumite aspecte ale 
fricii, orgoliului, lăcomiei) este depăşit. Suntem pregătiţi pentru un nou 
ciclu, suntem pregătiţi acum pentru o primă confruntare atentă cu greşelile 
din noi ( pentru "mersul la templu”) iar apoi cu o primă transformare 
(acţiune de curăţire de greşeli) mai serioasă - e momentul intrării în scenă a 
lui “Ioan Botezătorul”. 


[Întorşi din Egipt, Isus şi părinţii săi se stabilesc în Galileea, nu 
se mai întorc în Iudeea, ci se stabilesc la Nazaret] “ca să se 
împlinească ce fusese vestit prin proroci: că el va fi chemat 
Nazarinean.” 


Întorşi din Egipt, posedând o cunoaştere discriminatoare mărită, nu ne 
mai putem întoarce pe tărâmul contradicţiilor specifice începutului, naşterii 
(în Iudeea). Deja suntem mai maturi spiritual, mai stabili în aspiraţiile 
noastre spre bine şi adevăr (Nazarinean - cu nasul drept; a sta drept, a sta 
neclintit pe drumul său). 


27 


Evanghelia Interioară 


Primele manifestări grosiere ale Binelui 


şi Adevărului 
Propovăduirea lui Ioan Botezătorul (Matei 3.1-12) 


"În vremea aceea a venit Ioan Botezătorul şi propovăduia în 
pustia Iudeii. El zicea: "Pocăiţi-vă căci Impărăţia cerurilor este 
aproape”. 

Ioan acesta este acela care fusese vestit prin prorocul Isaia, 
când zice: "Iată glasul celui ce strigă în pustie: "Pregătiţi calea 
Domnului, neteziţi-I cărările. ”” 


Odată bine întărită în noi pornirea spirituală, setea ardentă de 
transformare în bine, apare în interiorul nostru prima confruntare frontală 
directă, imperativă cu răul din noi, care înţeles (prin confruntarea analitică 
din Templu) e somat să dispară din interiorul nostru. 


“Ioan Botezătorul” este prima manifestare frontală a Binelui şi 
Adevărului (Isus) din noi, este momentul când punem pentru prima dată 
"piciorul în prag” şi zicem: "De ajuns! Înţeleg că orgoliul, mânia, lăcomia, 
frica, tristeţea... dogmele, prejudecățile îmi provoacă numai suferinţă, 
nelinişte; este deci cazul să înţeleg care este cauza lor profundă, care este 
greşeala profundă de gândire care le susţine şi să o elimin, eliminând 
totodată şi aceste “păcate” şi deci implicit efectele generate de ele 
(suferinţa)”. 

Prin înţelegerea profundă a cauzei ce generează şi susţine aceste 
“păcate” în interiorul nostru ea poate fi eliminată (greşeala de gândire este 
corectată) coborând astfel în noi Împărăţia lui Dumnezeu: Pacea, Liniştea, 
Fericirea, Armonia. 


“Ioan” este prorocit: el apare în noi conform legilor naturii, pe 
parcursul drumului nostru spiritual, mai precis spre începutul acestuia, cu 
rolul de a pregăti abordarea profundă, frontală a răului din noi: el este 
prima abordare frontală şi de aceea "glasul său strigă în pustie”; 
deocamdată prea puţine părţi din personalitatea noastră aud acest glas. 

Deci, “Ioan” este prima manifestare serioasă a lui “Isus” (a Binelui şi 
Adevărului), o manifestare mai dură, lipsită de tact şi echilibru: Binele din 
noi încă mai luptă cu uneltele răului, nu este destul de cizelat şi de bine 
diferențiat de rău, are încă o manifestare nearmonioasă, confuză şi încă nu 
destul de fermă. 


"Ioan purta o haină din păr de cămilă şi la mijloc era încins cu 
un brâu de curea. El se hrănea cu lăcuste şi miere sălbatică. 

Locuitorii din Ierusalim, din întreaga ludee şi din toate 
împrejurimile Iordanului, au început să iasă la el şi mărturisindu-şi. 

păcatele erau botezați de el în râul Iordan. 

. eu vă botez cu apă spre pocăință; dar Cel ce vine după mine 
este mai puternic decât mine... el vă va boteza cu Duhul Sfânt şi cu. 
foc. m" 


Deşi dură şi lipsită de tact această primă cercetare şi condamnare a 
răului (păcatelor) din noi, trebuie făcută cu îndârjire, cu rezistenţă, cu 
perseverenţă (trebuie deci să ne îmbrăcăm în "păr de cămilă”) susţinută 
fiind de avântul începutului şi de hotărârea celui care ştie ce vrea, care este 
bine încins (cu "brâu de curea”), stabil în efortul său, pentru că cu timpul ne 
vom cizela, ne vom armoniza şi coordona mai bine acţiunea de analiză şi 
corectare a greşelilor de gândire (a "păcatelor”) din noi. 


Hrănirea este procesul prin care se transformă hrana fizică în energia 
necesară acţiunii. "Hrănirea cu lăcuste” simbolizează transformarea 
sălbaticului, a animalului, a ignorantului din noi într-o fiinţă spirituală 
profund cunoscătoare a legilor naturii. 

Acţiunea de cercetare şi de corectare a greşelilor din psihicul nostru 
începe să dea roade şi sunt distruse primele păcate: anumite frici, anumite 
orgolii deşarte, anumite aspecte ale lăcomiei, desfrâului, tristeţii, anumite 
dogme şi prejudecăţi. Aceştia sunt primii locuitori ai personalităţii noastre (a 
lui Israel), care “se pocăiesc” şi sunt “botezați”. 

Prin botez suntem înştiinţaţi de începutul transformării: vedem că 
înainte am gândit greşit, nu am perceput corect Realitatea şi începem 
adaptarea optimă la ea prin percepţia corectă a ceea ce există. 

Botezul cu apă simbolizează curăţarea temporară (prima curăţare), va 
urma curăţarea definitivă a reziduurilor şi mizeriei (greşelilor) mentale, 
curăţarea fără întoarcere, curăţarea prin intermediul "botezului cu foc”, 
curăţare pe care o poate face cu timpul doar ferma stabilire pe calea Binelui 
şi Adevărului, statornicia în căutarea Armoniei. 


[Mesajul lui Ioan este - către fariseii şi saducheii care se 
pocăiau:] "faceţi roade vrednice de pocăință.” 


Mesajul lui “Ioan” este mesajul lui “Isus” dar mai generalizat, mai 
sintetic. Pe parcursul dezvoltării noastre spirituale, pe măsură ce se 
manifestă mai bine, Binele şi Adevărul (Isus) în noi, acest mesaj va fi 
detaliat, particularizat, pentru a aduce cu adevărat roade. 

Transformarea spirituală este utilă doar dacă produce roade: linişte, 
pace, mulţumire, fericire, roade care nu pot să apară decât în urma unor 
acţiuni corecte, adaptate la Realitate, a unor acţiuni ce sunt manifestări ale 
unei gândiri corecte, ce vede realitatea aşa cum este. 


"Iată că securea a şi fost înfiptă la rădăcina pomilor: deci orice 

pom care nu face roadă bună va fi tăiat şi aruncat în foc... 

Acela Îşi are lopata în mână, Îşi va curăţi cu desăvârşire aria, şi 
Îşi va strânge grâul în grânar; dar pleava o va arde într-un foc care 
nu se stinge.” 


Securea şi lopata sunt simboluri ale discernământului care se naşte din 
conoaşterea naturii noastre interioare. Această cunoaştere se dobândeşte 
prin obişnuinţa de a ne autoobserva şi de a ne autoanaliza spre a vedea de 
ce gândim cum gândim, precum şi ce este greşit în modul nostru de 
gândire, pentru a-l putea corecta. 

Prin această observare vom constata, vom conştientiza că atunci când 
gândim şi acţionăm armonios, spre construcţie, spre organizare (când 
suntem calmi, curajoşi, voioşi, harnici, binevoitori, cumpătaţi, darnici, 
iubitori... într-un cuvânt virtuoşi) ne simţim liniştiţi, mulţumiţi, fericiţi. 

Putem constata, de asemenea, că atunci când gândim şi acţionăm 
nearmonios, orientaţi spre distrugere necontrolată, spre dezorganizare 
(când suntem mânioşi, orgolioşi, lacomi, desfrânaţi, fricoşi, leneşi, trişti, 
într-un cuvânt păcătoşi”) ne simţim neliniştiţi, nemulţumiţi, stresaţi, 
suferinzi. 

Cu aceste constatări avem conştientizată o minimă discriminare a ceea 
ce ne produce suferinţă şi a ceea ce ne produce fericire, fără a le mai 
confunda. 

La acest discernământ, pomenit mai sus, putem ajunge doar dacă ne 
obişnuim să ne autoobservăm şi să ne autoanalizăm zilnic gândurile şi 
comportamentul, încercând să le înţelegem şi să identificăm ce este greşit 
în acestea. 

După ce dobândim acest discernământ a ceea ce ne face bine cu 
adevărat (virtutea - deoarece generează negreşit fericire) şi a ceea ce ne 
face rău, ne provoacă suferinţă (“păcatul” - necunoaşterea şi neadaptarea 
la armonia Realităţii); este cazul să trecem la acţiune: să tăiem, să curăţăm 
psihicul nostru de greşeli de gândire (de păcate: mânie, orgoliu, lăcomie, 
lene, desfrâu, frică, tristeţe...), să distrugem, să aruncăm în foc "pomul ce 
face roadă rea”, adică păcatul şi să punem deoparte şi să întărim în noi 
virtutea (pomul bun, grâul). 

Omul înţelept, după ce ajunge la Discriminare, trece la Acţiune: binele, 
ceea ce ne este util, este păstrat, răul, ceea ce nu ne este util, este 
îndepărtat, alungat. 


"Şi să nu credeţi că puteţi zice în voi înşivă: "Avem ca tată pe 
Avraam!” Căci vă spun că Dumnezeu, din pietrele acestea, poate să 
ridice fiii lui Avraam.” 


Avraam înseamnă "tatăl unei mulţimi” (vezi Geneza 17.5), piatra 
simbolizează ceva brut, ceva neînsufleţit, static, tare, dur, neprelucrat. 
Deci Dumnezeu (aspiraţia spirituală profundă) poate da naştere, din 


30 


Radu Lucian Alexandru 


ceva necercetat şi neprelucrat (cum sunt adâncurile subconştientului 
nostru), la o mulţime de idei, de virtuţi (“fii ai lui Avraam”). 

Virtutea este în noi, trebuie doar să prelucram şi să corectăm modurile 
noastre greşite de gândire (păcatul) şi imediat ea se manifestă de la sine. 

În momentul începutului, sunt multe pietre în noi, este mult potenţial. 
Trebuie doar, ca un sculptor priceput, să facem ca aceste pietre (potenţial) 
să prindă viaţă, să prindă contur, să se manifeste. 

Munca de cizelare a pietrei ne revine în exclusivitate nouă. Nimeni nu o 
poate face în locul nostru. 

Atâta timp cât piatra (potenţialul) stă în noi fără a se manifesta, fără a 
prinde viaţă, vom simţi în noi ceva care ne deranjează, ceva neliniştitor care 
ne împinge să acţionăm. De abia când potenţialul nostru (psihic, spiritual) 
se manifestă, devenim reali, devenim liniştiţi, pentru că am eliberat aceste 
forţe uriaşe (potenţialuri) care strigau în noi, cerându-şi dreptul la 
manifestare. 


începutul manifestărilor mai rafinate 


ale Binelui şi Adevărului 
Botezul lui Isus Hristos (Matei 3.13-17) 


"Atunci a venit Isus din Galileea la Iordan, la Ioan ca să fie 
botezat de el. Dar Ioan căuta să-l oprească. Eu, zicea el, am 
trebuinţă să fiu botezat de Tine şi Tu vii la mine? Drept răspuns, 
Isus i-a zis: "Lasă-Mă acum, aşa se cade să împlinim tot ce trebuie. 
împlinit.” 


De îndată ce a fost botezat, Isus a ieşit afară din apă. Şi în clipa 
aceea cerurile s-au deschis şi a văzut pe Duhul lui Dumnezeu 


pogorându-se în chip de porumbel şi venind peste el.” 


Botezul simbolizează întotdeauna un început. Botezul lui Isus arată 
faptul că Binele şi Adevărul din noi a parcurs un anumit drum până acum şi 
în acest moment este pregătit pentru o manifestare în forţă. 

Acest botez este începutul manifestării cu adevărat în noi a ceea ce 
înseamnă Bine şi Adevăr în cel mai pur sens al cuvântului. 


Botezul este sfârşitul potenţialităţii, al nemanifestării şi este începutul 
manifestării cu adevărat a virtuţii în noi: din acest moment implicarea în 
transformarea spirituală este TOTALĂ, nu mai este cale de întoarcere; 
punctul în care suntem acum îl putem recunoaşte prin aceea că 
transformarea spirituală este viaţa noastră; aceasta devine singurul lucrul 
cu adevărat important pentru noi. 

Legea naturii nu poate fi încălcată; continuarea, dezvoltarea nu poate 
să vină decât după Început, manifestarea mai puternică a Binelui şi 
Adevărului (Isus) din noi nu poate să vină decât după manifestarea 
aceloraşi valori dar de o manieră mai stângace, mai nesigură, mai dură, 
lipsită de tact şi subtilitate (Ioan Botezătorul); care de altfel este specifică 
oricărui început. 


Ioan nu poate fi decât Botezătorul, el nu poate fi botezat, pentru că el 
este deschizătorul de drum, este prima manifestare vizibilă a virtuţii şi a 
căutării sincere a adevărului din noi. 

În aceste momente, avem străfulgerări de sustragere din schimbarea 
necontenită a formelor (a apei) şi intuim, putem vedea, putem simţi (se 
deschid cerurile pentru noi), într-un moment de Iluminare, deopotrivă, 
Fiinţa, viaţa, existenţa (Duhul - suflarea) absolutului, a inefabilului, a lui 
Dumnezeu, precum şi Transformarea, Schimbarea (Duhul - Suflarea - 
mişcarea ritmică) generată de Bine, Adevăr, Armonie, de Dumnezeu. 

Astfel de primă intuiţie a viziunii INTEGRATOARE a REALITĂŢII nu poate 
decât să ne facă să ne simţim ca un porumbel: în pace şi armonie cu viaţa, 
liberi în zborul nostru neîngrădit, fără griji, lăsându-ne în voia Intregului, a 
lui Dumnezeu, contopindu-ne cu El. 


"Şi din ceruri s-a auzit un glas care zicea: 
"Acesta este Fiul Meu prea iubit în care Imi găsesc plăcerea.” 


Intuiţia Superioară din noi, Vocea supraconştiiţei (vocea din cer), e 
convinsă în aceste momente de revoluţie: "iată transformarea spirituală 
(Fiul Meu) generată şi îndreptată în acelaşi timp spre Bine, Adevăr, Sublim, 
Dumnezeu (Duhul lui Dumnezeu), a înregistrat deja realizări importante, 
care ne dau o senzaţie de mulţumire (plăcere, satisfacţie); iată munca 
noastră de transformare spirituală nu a fost în zadar (nici nu putea să fie).” 

Postul. Primele sclipiri ale Cunoasterii 


Adevărului 
Ispitirea lui Isus Hristos (Matei 4.1-11) 


"Atunci Isus a fost dus de Duhul în pustie ca să fie ispitit de 
diavol.” 


În aceste momente, transformarea spirituală (Duhul) ajunge în punctul 
în care trebuie ca singuri să mergem unde nu a mai fost nimeni înaintea 
noastră (în pustia subconştientului nostru necercetat) pentru a ne confrunta 
direct, pentru a cerceta şi corecta (a fi ispitiţi şi a depăşi ispita) modurile 
greşite de gândire, prejudecățile, iluziile, “păcatele” (“diavolul”) întâlnite 
aici. 

Această cercetare o facem prin autoobservare şi autoanaliză zilnică. 

Trebuie să ne obişnuim să ne observăm gândirea, să ne întrebăm de ce 
gândim cum gândim şi ce e greşit în modul nostru de gândire, de percepţie 
a Realităţii, a ceea ce este. Doar astfel putem să percepem şi să înţelegem 
integrându-ne mişcării, schimbării, transformării generate de Dumnezeu, 
îndreptată spre Evoluție, Organizare, Armonie (Bine şi Adevăr). 

Această transformare este Duhul lui Dumnezeu, răsuflarea, respiraţia 
Absolutului, a Realităţii: prin inspiraţie e preluat noul (virtutea), ea se 
confruntă în noi cu răul (păcatul) şi îl transformă (îl corectează), iar prin 
expiraţie ne lepădăm de deşeuri, de orice mod greşit de gândire şi acţiune 
din psihicul nostru. 

Această transformare are loc în primul rând în interiorul nostru şi abia 
apoi se manifestă de la sine în exterior. Nu se poate invers. 


"Acolo a postit patruzeci de zile şi patruzeci de nopți, la urmă a. 
flămânzit.” 


A posti înseamnă ruperea unor automatisme, a unor prejudecăţi; 
oprirea temporară din efectuarea unor acţiuni pentru a le studia şi înţelege 
mai bine atât pe aceste acţiuni pe care le efectuam cât şi multe altele legate 
de ele. 

De exemplu, putem ţine un post de mâncare pentru o perioadă. În 
acest fel vom conştientiza mai bine rolul acţiunii de a mânca, dar totodată, 
mult mai important poate, este faptul că prin acest post ne întărim voinţa, 
puterea de concentrare, ne observăm tendinţele de maşină, de automat, pe 
care le avem formate; ispitim lăcomia, lenea, mânia din noi care pot găsi în 
acţiunea noastră (de a posti) prilej spre a se manifesta, spre a-şi arăta faţa. 
Astfel, dacă suntem atenţi, dacă în această perioadă de post suntem atenţi, 
le putem observa şi analiza, înțelegând anumite aspecte ale acestor greşeli 

de gândire (păcate) şi prin aceasta distrugându-le (prin corectare). 

Putem ţine, de asemenea, de exemplu post de grabă, oprindu-ne din 
graba noastră zilnică şi întrebându-ne: "unde ne grăbim ?, cine suntem şi 
ce vrem de fapt ?”, această acţiune ajutându-ne să conştientizăm mult mai 
bine anumite aspecte legate de voinţă, de sens, de motivaţie a acţiunii. 


Postul de gândire este o formă de meditaţie: doar privim gândurile 
care trec prin mintea noastră fără însă a le analiza, fără a le dezvolta, fără a 
încerca să le înţelegem sau să le dăm un sens; doar le privim şi atât. 
Această meditaţie se poate face cu ochii închişi, static fiind, sau în acţiune, 
dinamic fiind. Ceea ce este comun acestor două forme, este contemplarea 
simplă, fără a încerca să înţelegem ceea ce percepem. Trebuie să fim atenţi 
însă cu contemplarea în acţiune fiind; să nu facem acţiuni complicate, să nu 
lucrăm atunci cu unelte care ne solicită la maxim atenţia: ne putem 
accidenta pentru că prin acest exerciţiu ni se reduce atenţia la ceea ce 
percepem (lumea formelor). Tocmai acesta este scopul acestei meditații: a 
ajunge la esenţă, la ceea ce este dincolo de lumea formelor, la Adevăr... 

Meditaţia isihastă, repetarea continuă în mod neintrerupt a frazei: 
"Doamne Isus Hristoase, Fiul lui Dumnezei, miluieşte-mă pe mine 
păcătosul!” (cu varianta prescurtată: "Doamne Isuse, miluieşte-mă!”, sau 
doar repetarea continuă şi ritmică (pe ritmul respirației) a numelui "Isus”) 
este şi ea o formă a acestei meditații contemplative (post de gândire): 
oprim gândirea, oprim lanţul neîntrerupt al gândurilor prin concentrarea 
exclusivă a gândirii pe fraza sus menţionată şi astfel doar privim, doar 
contemplăm, la un moment dat, Ceea ce Este, Realitatea, Existenţa, 
Absolutul, Adevărul... 

Iată deci, câte forme de post putem ţine (şi mai sunt şi altele), precum 
şi o parte din efectele obţinute prin aceste posturi. Pe calea noastră 
spirituală trebuie să ţinem măcar posturile menţionate mai sus. 

Urmarea posturilor (pe care trebuie să le ţinem), un alt efect demn de 
reţinut, este acela că, conştientizând, înțelegând acţiunile pe care le facem 
(a mânca, a vorbi, a gândi, a acţiona într-o anumită direcţie), conştientizăm 
şi limitele acestor acţiuni pentru a le stăpâni şi a nu le depăşi generând 
astfel distrugere prin forțarea în sus (vrem să facem prea mult, mai mult 
decât e posibil într-o anumită direcţie), sau prin forțarea în jos (facem prea 
puţin într-o direcţie pentru a ne aştepta şi la efecte). 


"A postit patruzeci de zile şi patruzeci de nopţi.” 


Cifra patru simbolizează mişcarea, transformarea, acțiunea, 
adaptabilitatea la continua schimbare, singura capabilă să ne asigure 
stabilitate (avem 4 membre - simbol al acțiunii, există 4 anotimpuri - simbol 
al mişcării ciclice capabile să mențină manifestarea). 

Zece este cifra perfecțiunii, este cifra îmbinării optime între acţiune şi 
non-acţiune, între manifestare şi nemanifestare (între 1 şi 0), este echilibrul 
perfect în cadrul mişcării. 

Cifra patruzeci (4 x 10), deci simbolizează acţiunea (4) menită a atinge 
perfecțiunea (10), acţiunea îndreptată spre atingerea echilibrului, a 
stăpânirii manifestării unui fenomen. 

Acest fenomen poate fi postul (de gândire, de vorbă, de mâncare, de 
grabă...). A-I ţine pe acesta 40 de zile înseamnă a face o acţiune menită a 
duce la stăpânirea perfectă a gândului, a vorbei, a faptei, a necesităţilor. A 
posti şi ziua şi noaptea înseamnă că, pentru atingerea acestei perfecte 
stăpâniri a aspectelor pomenite mai înainte, acţiunea de “post” trebuie să 
ne fie concentrată, ferm susţinută şi neîntreruptă o perioadă de timp (zi şi 
noapte), suficientă pentru a atinge rezultatele urmărite prin post. 


“a urmă a flămânzit.” 


În timp ce ţinem un post oarecare (de gând, vorbă, acţiune, mâncare...) 
apare ispita, apare tentaţia de a-l întrerupe chiar dacă nu ne-am atins 
scopurile propuse a fi atinse prin post. Mintea poate găsi tot felul de scuze 
care par a fi justificate dar la urmă se dovedesc a fi doar moduri greşite de 
gândire (“păcate”) şi astfel întrerupem acest post pentru ca pe urmă să 
realizăm că trebuie să o luăm de la capăt până obţinem rezultatele căutate 
prin post. 

Ideal este să nu cedăm ispitei niciodată, să fim răbdători şi să ne 
stabilim de la început perioada de post (pentru început mai scurtă, apoi 
treptat, mai lungă) şi să o respectăm. 

Pe de altă parte, prin diferitele tipuri de posturi menţionate mai înainte, 
ajungem să ne cunoaştem mai bine, ajungem să ne cunoaştem limitele, 
ajungem să cunoaştem Realitatea şi astfel să conştientizăm profund ceea ce 
vrem (foamea noastră - dorinţa noastră profundă), să conştientizăm sensul 
nostru (specific pentru fiecare în parte) în lume şi astfel să-l îndeplinim. 


"Ispititorul s-a apropiat de el şi i-a zis:” 


Dacă respingem ispitele la care suntem supuşi în aceste momente de 
revelaţie, ne dovedim clar că ştim ce vrem şi că suntem ferm stabiliţi pe 
calea spirituală, că în noi s-a produs o transformare profundă. 


Dacă nu putem respinge ispitele, să nu deznădăjduim şi să încercăm în 
continuare până vom ajunge la Înțelegerea Senină care ne va ajuta să 
trecem senini peste aceste ispite. Pe drumul spiritual (pe calea cea strâmtă) 
e necesară Perseverenţa şi Răbdarea. 


"Dacă eşti Fiul lui Dumnezeu, porunceşte ca pietrele acestea să 
se facă pâini. 
Drept răspuns, Isus i-a zis: Este scris: Omul nu trăieşte numai 


cu pâine ci cu orice cuvânt care iese din gura lui Dumnezeu.” 

Ab IWAN 


“Piatra” este fixitatea, imuabilitatea, nemanifestarea, potenţialitatea, 
temelia, baza, fundaţia întregii creaţii, este esenţa, ceea ce este dincolo de 
dualitate. Pâinea, pe de altă parte, simbolizează manifestarea, viaţa, 
mişcarea, schimbarea. 

Miracolul Lumii (acţiunea lui Dumnezeu) constă tocmai în transformarea 
a ceea ce este nemanifestat (potenţial), în ceea ce este manifestat, real, 
existent dar dincolo de această transformare aparentă pe care o percepem 
cu toţii, totuşi, ceea ce este nemanifestat, fix, imuabil, esenţial rămâne 
neschimbat iar ceea ce este manifestat, schimbător, aparent rămâne 
schimbător. 

Legea naturală nu poate fi schimbată, ceea ce este fix este fix, ceea ce 
este schimbător este schimbător. 

Trebuie să conştientizăm Aparenţa şi Esenţa, schimbarea şi Ceea Ce 
Este Dincolo de Ea şi nu poate fi numit... 

Legea naturii (Ce este scris) este imuabilă: omul trăieşte în manifestare 
(mănâncă pâine) dar nu numai aici, deopotrivă, el trăieşte şi în Absolut, în 
Adevăr, în Dumnezeu, în Esenţă chiar dacă nu-şi dă seama de aceasta. 

Echilibrul dintre aparenţă şi esenţă putem să-l realizăm doar dacă 
cunoaştem această esenţă, dacă cunoaştem ceea ce este neschimbător, 
dacă cunoaştem "Cuvântul lui Dumnezeu”: Adevărul, Eternitatea, 
Absolutul... 

"Atunci diavolul L-a dus în sfânta cetate, L-a pus pe streşina_ 
templului şi I-a zis: Dacă eşti Fiul lui Dumnezeu aruncă-te jos căci 
este scris: “El va porunci îngerilor Săi să vegheze asupra Ta, ei Te 
vor lua pe mâini, ca nu cumva să Te loveşti cu piciorul de vreo 
piatră.” 

"De asemenea este scris” a zis Isus: "Să nu ispiteşti pe Domnul, 
Dumnezeul tău.”” 


Ispita următoare se realizează în Sfânta Cetate, în cetatea de 
conducere din noi, adică pe tărâmul Minţii, al Raţiunii, al centrului 
conducător din noi. 

Aici suntem mânaţi de curiozitatea şi de dorinţa noastră de cunoaştere, 
spre Marginea Minţii (streaşina Templului). Ajungem să ne confruntăm cu 
limitele propriei raţiuni, cu limitele cunoaşterii umane, cu limitele logicii, a 
raţiunii organizate şi suntem ispitiţi a păşi dincolo de aceste margini (să ne 
aruncăm jos), în abis, în vid, în ceea ce este dincolo de minte, dincolo de 
dualitatea raţiunii, purtând însă cu noi extremele unor fenomene. Chiar 
dacă aceste extreme sunt bune, sunt îngeri (virtuţi, idealuri, îndreptate spre 
Bine şi Adevăr), care ne ajută, ne feresc de suferinţă (de a ne lovi pietrele) 
dacă le urmăm în acţiunile pe care le facem, ele nu ne pot însoţi, nu ne pot 
urma, nu ne pot susţine când ajungem la percepţia a Ceea ce Există, a ceea 
ce este FIX, IMANENT, NECREAT, ETERN, a ceea ce este dincolo de aparenţe 
(esenţa) şi dincolo de DUALITATE, dincolo de lupta contrariilor (rău-bine, 
urât-frumos, dezordine-ordine, suferinţă-fericire...). 

Este scris deci în legile naturii că Absolutul, Misterul, Realitatea, Tao, 
Vidul... (Dumnezeu) nu trebuie ispitit, nu ne putem raporta la el, nu putem 
să-l vedem cu adevărat, purtând încă în noi reziduri de dualitate, nu putem 
să-l percepem dacă nu renunţăm a ne agăța mintea de orice extremă (bună 
sau rea). 

Absolutul (Dumnezeu), Ceea Ce Există nu poate fi ispitit la fel cum 
facem cu tot ceea ce este manifestat: profitând de circumstanţe favorabile 
(ispite) care scot la iveală anumite aspecte ale fenomenelor pe care le 
cercetăm ajungem să le înţelegem şi să le stăpânim în profunzime. 

În faţa Absolutului, a Adevărului Ultim, dualitatea dispare; distincţia 
dintre Cunoscător şi obiectul cunoaşterii, dintre Interior şi Exterior, dintre 
Cunoaştere şi Ignoranţă, nu mai are sens, nu mai are susţinere. 

Atunci se percepe Ceea ce Este... Orice încercare de a descrie acest 
lucru este sortită eşecului dar e de menţionat că cel care ajunge la această 
Viziune, nu mai ispiteşte nimic, nu mai ispiteşte pe nimeni... 


"Diavolul l-a dus apoi pe un munte foarte înalt, I-a arătat toate 
împărăţiile lumii şi strălucirea lor şi I-a zis: 

"Toate aceste lucruri Ţi le voi da Ţie, dacă Te vei arunca cu faţa 
la pământ şi Te vei închina mie.” 

Pleacă Satano, i-a răspuns Isus. Căci este scris: “Domnului 

Dumnezeului tău să te închini şi numai Lui să-i slujeşti.” 


Diavolul reprezintă modurile greşite de gândire din noi, păcatele, 
iluziile, prejudecățile lumii pe care sunt construite împărăţiile acesteia şi 
care stăpânesc aceste împărăţii (orgoliul, lăcomia, mânia, frica, tristeţea, 
desfrâul, lenea...). 

Toate aceste împărăţii definite de suferinţă, nedreptate, nelinişte, "fugă 
după vânt”, devin ale noastre dacă lăsăm să ne stăpânească orgoliul, 
lăcomia, mânia..., dacă ne lăsăm să cădem la extremele fenomenelor, dacă 
nu transcendem dualitatea, dacă nu vedem Ceea ce Este, aşa cum este. 

La stadiul de transformare spirituală în care ne aflăm acum, hotărârea 
îndreptării ferme spre Bine şi Adevăr e bine stabilită în noi, aşa că zvâcnirile 
modurilor noastre greşite de gândire, a iluziilor şi prejudecăţilor noastre 
sunt respinse cu fermitate. 

Acum cunoaştem legile naturii (ceea ce este scris) destul de bine ca să 
înţelegem că singura slujire care ne este favorabilă (ne poată aduce liniştea, 
fericirea, mulţumire) este aceea îndreptată spre Bine, Armonie, Organizare. 

Ştim acum că ancorarea fermă în Absolut, în Întreg, în Realitate, în 
ceea ce există (în slujirea lui Dumnezeu) şi adaptarea optimă la acestea 
este singura în măsură să ne aducă Fericirea. Aceasta e legea naturii. 


"Atunci Diavolul L-a lăsat. Şi deodată au venit la Isus nişte 


sn” 


îngeri şi au început să-L slujească. 


Voința fermă de împotrivire faţă de păcate, iluzii, prejudecăţi (“pleacă 
Satano!”) duce la alungarea acestora din psihicul nostru şi astfel în locul lor 
pot să se manifeste în noi modurile corecte de percepţie a realităţii, virtuțile 
(îngerii), care pot sluji mult, mult mai bine fiinţei noastre. 

începutul cercetării atente şi metodice 
a psihicului 
Isus la Capernaum (Matei 4.12-17) 


"Când a auzit Isus că Ioan fusese închis, a plecat în Galileea. A 
părăsit Nazaretul şi a venit de a locuit în Capernaum, lângă mare, în 
ținutul lui Zabulon şi Neftali, ca să se împlinească ce fusese vestit 


prin proorocul Isaia, care zice: 

"Țara lui Zabulon şi ţara lui Neftali înspre mare, dincolo de 
Iordan, Galileea Neamurilor, 

Norodul acesta, care zăcea în întuneric, a văzut o mare lumină; 
şi peste cei ce zăceau în ţinutul şi în umbra morţii, a răsărit lumina.” 


loan am văzut că reprezintă primele manifestări ale Binelui şi 
Adevărului din noi, manifestări mai brutale, mai stângace, lipsite de 
armonie, specifice începutului. 

În momentul când realizăm în interiorul nostru o maturizare, o 
înţelegere mai profundă a Binelui şi Adevărului în urma unor acţiuni 
susţinute (“retragerea în deşert timp de 40 de zile”), în momentul când 
realizăm o echilibrare a Absolutului, Nemanifestatului, a lui Dumnezeu - 
Adevărul, cu creaţia, manifestarea, cu Dumnezeu - Binele, în acest 
moment, stângăciile (Ioan) nu mai propovăduiesc şi lasă locul adevăratului 
mesaj, care este acum complet: pe de o parte, chemarea Binelui care 
trebuie realizat în manifestare, pe cealaltă, chemarea Adevărului ce duce la 
percepţia a Ceea ce Există... 

În acest moment, se poate începe serios misiunea de transmitere a 
acestui mesaj (înţeles în nivelurile conştientului), în cele mai adânci, în cele 
mai umbroase zone ale subconştientului, pentru ca la un moment dat, ea să 
poată vibra la maxim în întreaga noastră fiinţă. 

Marea cu abisurile şi adâncurile ei necercetate reprezintă, în acest 
context, subconştientul. 

Acesta trebuie cercetat pornind de la conştiinţă (de lângă mare) şi în 
cadrul acesteia, din ţinutul în care dualităţile locuiesc împreună şi nu sunt 
privite separat, nu sunt separate artificial (ţinutul lui Zabulon (locuinţă): "De 
data aceasta, bărbatul meu va locui cu mine... Geneza 30.20) şi din ţinutul 
în care "luptăm alături de Dumnezeu” (Neftali - "luptele lui Dumnezeu”, vezi 
Geneza 30.8), adică de la acea pornire lăuntrică, ferm îndreptată spre 
întronarea în noi, prin luptă a Împărăției lui Dumnezeu. 


Este scris, deci, în legile naturii (este prorocit) că cercetând 
subconştientul, profunzimea modurilor noastre de gândire, cu hotărâre şi cu 
convingere, descoperim că între extremele fenomenelor este o strânsă 
legătură. Pornind deci din "ţinutul lui Neftali şi a lui Zabulon”, le putem 

transforma pe acestea (gândurile subconştiente, automatismele mentale) în 
zone conştientizate, vizibile, armonizate, putând să scoatem la iveală din 
subconştient modurile greşite de gândire şi înţelegându-le, să vedem, să 
întrevedem ce este claritatea, ordinea, armonia (lumina), chiar dacă acum 
încă nu o asimilăm complet. 

Descoperim în aceste momente, în noi, potenţele latente ale binelui 
(rădăcinile virtuţilor) care până acum au stat în umbră distruse şi 
minimizate de ignoranţa noastră, de necunoaşterea noastră privind legile 
universului şi astfel, peste vechea noastră personalitate care zăcea în umbra 
morţii (în ţinutul distrugerii necontrolate ce duce la suferinţă) răsare acum 
lumina virtuţii, lumina ce aduce în noi liniştea, pacea şi armonia. 


"De atunci încolo, Isus a început să propovăduiască, şi să zică: 
"Pocăiţi-vă, căci Impărăţia cerurilor este aproape!” 


Începem, dar, să cercetăm serios propriul nostru mod de gândire şi să 

analizăm în amănunt fiecare gând în parte, pentru a determina dacă, şi 
unde, este greşit şi astfel a-l corecta (“pocăi”). 
„Ne apropiem prin acest proces încet, încet de întronarea în noi a 
Împărăției Cerurilor: aceasta acum este aproape, trebuie doar să 
perseverăm în distrugerea din noi a “păcatelor”, a prejudecăţilor, a iluziilor, 
a modurilor greşite de gândire şi de percepţie a realităţii. 


Primele patru manifestări concrete ale ideii 
de Bine şi Adevăr 
Isus cheamă patru ucenici (Matei 4.18-22) 


"Pe când trecea pe lângă marea Galileii, “ 


Chemarea ucenicilor simbolizează faptul că această idee, bine ancorată 
acum în sufletul nostru (de aspirație profundă spre Bine şi Adevăr - "Isus”) 
începe să capete contur, începe să coboare din lumea ideilor în lumea 
manifestată, începe să ia forme precise, concrete, cu aplicabilitate imediată 
în lumea formelor şi care ne ajută să ne integrăm mai bine în aceasta. 

Ucenicii sunt, deci, principalele 12 concretizări ale ideii de Bine şi 
Adevăr, principalele 12 direcţii de dezvoltare ale acesteia, urmând a se 
dezvolta în continuare fiecare din ele în mii şi mii de forme adaptate 
situaţiilor concrete (fiecare ucenic va evangheliza un popor, o comunitate 
sau mai multe...) 

Sunt 12 ucenici, deoarece 12 este simbolul ciclului complet al 
manifestării întregului potenţial (în 12 luni, pământul face o rotaţie 
completă în jurul Soarelui): ideea de Bine şi Adevăr se dezvoltă în 12 idei 
sintetice care vor fi dezvoltate în continuare. Aceste 12 idei sintetice 

acoperă toate manifestările principale ale ideii de Bine şi Adevăr. 


"Isus a văzut doi fraţi: pe Simon, zis Petru şi pe fratele său, 
Andrei” 


Faptul că prima dată Isus vede doi fraţi, arată transformarea unităţii în 
dualitate, ideea unitară de Bine şi Adevăr (de aspirație spirituală puternică) 
naşte primele sale două idei concrete, primele sale două concretizări 
palpabile. 

Simon înseamnă “ascultare” (Dumnezeu m-a ascultat - vezi Geneza 
29.33), iar Petru simbolizează baza, fundaţia, temelia, piatra, pe care se 
construieşte biserica lui Hristos (vezi Matei 16.18). 

Simon Petru reprezintă, deci, ascultarea de ceea ce este temelia, piatra 
de bază pe care se construieşte armonia universului nostru interior şi 
exterior: LEGEA. 

Prima manifestare a ideii de Bine şi Adevăr este, deci, ascultarea şi 
înţelegerea modului de manifestare, de acţiune a legilor naturii. 

Cunoaşterea şi folosirea acestor legi ne aduc în posesia cheilor care ne 
deschid împărăţia cerurilor: “Tu eşti Petru... ţie îţi voi da cheile Împărăției 
cerurilor, şi orice vei lega pe pământ, va fi legat în ceruri, şi orice vei 
dezlega pe pământ, va fi dezlegat în ceruri.” (Matei 16.19). 

Petru este, deci, simbolul gradului în care cunoaştem legile naturii 
interioare şi exterioare. Această cunoaştere creşte pe parcursul 
transformării noastre interioare şi este baza acestei transformări. 

Cunoaşterea legilor interioare şi exterioare care guvernează natura, ne 
duce la cunoaşterea a ceea ce este armonia, a ceea ce permite păstrarea 
ordinii interioare şi exterioare, ne duce la cunoaşterea a ceea ce este 

DREPTATEA: ştiinţa de a pune fiecare lucru (interior sau exterior) la 
locul său, pentru a fi păstrate în noi şi în afara noastră ordinea şi armonia. 

Dreptatea interioară presupune ca hoţii, mincinoşii, ucigaşii din 
interiorul nostru, adică: iluziile, aşteptările false, păcatele (orgoliu, mânie, 
lăcomie, lene, desfrâu, frică, tristeţe...) să fie judecaţi şi traşi la răspundere 
pentru relele pe care le fac, să fie corectaţi: să privim, să înţelegem şi să 
corectăm, senini, aceste moduri de gândire. 

Iată-l deci pe Petru: cunoaşterea legilor naturii, cunoaşterea dreptăţii. 


Fratele său, intim relaţionat cu el, menit a-l echilibra, este Andrei - 
simbol al iubirii, al compasiunii, al cunoaşterii legăturii intime între tot ceea 
ce există, cunoaşterea legăturilor profunde dintre tot ceea ce există în 
Întreg. 

Andrei provine din grecescul Andreeas, care înseamnă bărbăţie, curaj, 
ceea ce ne duce cu gândul la fermitate, statornicie, forţă, putere. 

Legea nu poate fi păstrată dacă nu există o forţă, o putere care să 
realizeze acest lucru. În universul nostru această forţă este Iubirea, forţa de 
a-i ajuta pe ceilalţi, de a lupta pentru ei şi alături de ei pentru respectarea 

legii şi astfel, pentru întronarea în noi şi în afara noastră a Păcii, Armoniei, a 
Binelui. 

Iubirea înseamnă deschiderea sufletului nostru către toate fiinţele, 
dăruirea necondiționată către acestea a adevăratului bine pe care ajungem 
să-l cunoaştem prin dreapta discriminare. 

Iubirea şi Dreptatea (Andrei şi Petru) merg mână în mână (sunt fraţi), 
sunt nedespărţite şi trebuie să le realizăm întotdeauna în noi deopotrivă pe 
amândouă. 

Lipsa de echilibru la acest nivel, datorată necunoaşterii Realităţii nu ne 
poate produce decât suferinţă. 


"... cari aruncau o mreajă în mare; căci erau pescari. El le-a zis: 
IZA 


“Veniti după Mine, şi vă voi face pescari de oameni”. Îndată ei au 
lăsat mrejile, şi au mers după El.” 


Marea este profundă, adâncă, infinită, ea poate deci reprezenta 
Nemanifestarea, Abisul, Vidul, Dumnezeul Infinit, Nepătruns şi Neînţeles. 

Mreaja, plasa de pescuit cu împletitura ei ordonată de fire, reprezintă 
interacţiunea infinită de cauze şi efecte care pleacă în şi din fiecare nod al 
plasei, al lumii create. 


Ea reprezintă Lumea, Manifestarea, Creaţia. Ea este suprapusă peste 
mare, peste Nemanifestat, se întrepătrunde intim cu aceasta. 

De asemenea, ea este mânuită de cei doi fraţi, se supune legilor care 
guvernează creaţia, Natura. 

În aceste momente, noi invităm în interiorul nostru cunoaşterea legilor 
naturii interioare şi exterioare (Petru - dreptate) şi cunoaşterea legăturii 
intime din Întreg (Iubirea - Andrei) pentru a organiza psihicul nostru cu 
puterea pe care o au. 

Oamenii simbolizează, deci, ideile obişnuite pe care le avem, 
majoritatea greşite, care trebuie adunate, corectate şi organizate pentru a 
ne putea fi folositoare. 

Aceste cunoaşteri arhetipale, nu se lasă mult chemate, important este 
doar să le lăsăm să coboare în interiorul nostru: 


"îndată au lăsat mrejile şi au mers după EI”. 

"De acolo a mers mai departe, şi a văzut pe alţi doi fraţi: pe 
Iacov, fiul lui Zebedei, şi pe Ioan, fratele lui” 


Alţi doi fraţi nedespărţiţi sunt în noi mintea şi inima, gândirea şi 
simţirea, raţiunea şi emoția. 

Iacov înseamnă "cel ce ţine de călcâi” pentru că la naştere îl ţinea de 
călcâi pe fratele lui, născut odată cu el, Esau, ceea ce înseamnă "Păros” 
(vezi Geneza 25.25-26). 

Esau reprezintă, bineînţeles, instinctul animalic din noi şi pasiunile 
necontrolate, iar Iacov reprezintă Rațiunea, singura capabilă să ţină din 
scurt, să controleze, să ţină de călcâi, de punctul sensibil, să se folosească 
de punctul slab (călcâiul - vezi "călcâiul lui Ahile”), al acestor pasiuni 
(contradicţiile din ele) pentru a le stăpâni şi controla. 


"Două neamuri (raţiunea şi pasiunea necontrolată) şi două 
noroade se vor despărţi (nu pot merge împreună datorită naturii lor 
opuse) la ieşirea din pântecele tău (în momentul acţiunilor 
declanşate de psihic). Unul din noroadele acestea va fi mai tare 
decât celălalt. Şi cel mai mare (Esau - pasiunea necontrolată) va 
sluji celui mai mic” (Iacov - Rațiunea - inteligenţa aplicată, vezi 
Geneza 25.23). 


lată, deci, ce poate reprezenta Iacov: raţiunea, inteligenţa aplicată, 
gradul în care cunoaştem cauzalitatea dintre fenomenele manifestate, cât 
de profund cunoaştem cauzele şi efectele generate de fiecare acţiune 
(fenomen) în parte. 

El este cel ce susţine şi determină "utilitarismul spiritual”: constatăm 
atenţi cauzalitatea fenomenelor din manifestare şi ne adaptăm astfel optim 
realităţii, cu efecte, evident, favorabile nouă. 


Ioan e fratele lui Iacov, completându-l pe acesta pe latura emoţională a 
fiinţei. El e cel mai tânăr dintre ucenici, tinereţea lui simbolizând: inocenţa, 
puritatea, sinceritatea, bunăvoința, deschiderea necondiționată a inimii 
(este singurul ucenic care nu-l părăseşte pe Isus în momentul răstignirii 
sale). 

Ioan înseamnă “Iahve a avut milă”, ducându-ne cu gândul la milă, 
compasiune, dăruire, iubire. 

Toate acestea sunt aspecte ale laturii noastre emoţionale, menite a 
echilibra şi a completa logica şi raţiunea susţinute de partea mentală. 

Rațiunea cu compasiunea, cunoaşterea cu iubirea (Iacov şi loan) merg 
mână în mână, se completează reciproc, reprezintă aspiraţia sinceră, 
profundă spre transformare spirituală totală, reprezintă iubirea şi 
compasiunea, dăruirea necondiționată a binelui, îndreptarea sinceră a 
inimii, spre realizarea şi păstrarea armoniei exterioare şi interioare. 

. cari erau într-o corabie cu tatăl lor, Zebedei, şi îşi cârpeau. 
mrejile. El i-a chemat. 
Şi îndată ei au lăsat corabia, şi pe tatăl lor şi au mers după El.” 


Corabia reprezintă în acest context vechiul sistem de valori, "tatăl lor” 
"Zebedei”, reprezintă vechea personalitate ignorantă, care a pervertit aceşti 
doi fraţi, aceste două tipuri de cunoaşteri (Rațiunea şi Emoţia, Iacov şi Ioan) 
determinând astfel rupturi în plasa mentală, nearmonie, rupturi care erau 
cârpite până atunci cum se putea, ici şi colo. 

E nevoie, în acest moment, de o transformare totală, nu trebuie să mai 
cârpim vechile greşeli de gândire, ci să renunţăm cu totul la aceste moduri 
de gândire greşite (să lăsăm vechea corabie şi "pe tatăl Zebedei”) şi să 
urmăm, fără să privim înapoi, Binele şi Adevărul. 

Înainte de schimbarea radicală a gândirii noastre, aveam o cunoaştere 
insuficientă (parţial greşită) despre cauzalitatea fenomenelor (Iacov) şi 
despre ce înseamnă armonia (loan). 

Acum e cazul să depunem toate eforturile posibile spre a ne mări la 
maxim aceste două tipuri de cunoaşteri, ferm aţintiţi, cu aspiraţia noastră, 
spre Bine şi Adevăr (urmându-l îndeaproape). 

Această acţiune nu ne poate fi decât avantajoasă. 


Autoobservarea şi autoanaliza zilnică 
Isus învaţă pe popor şi tămăduieşte pe bolnavi 
(Matei 4.23-25) 


"Isus străbătea toată Galileea, învățând pe norod în sinagogi, 
propovăduind Evanghelia Impărăţiei, şi tămăduind orice boală şi 
orice neputinţă... şi aduceau la El pe toţi cei ce sufereau de felurite 
boli şi chinuri: pe cei îndrăciţi, pe cei lunatici, pe cei slăbănogi; şi El 
îi vindeca.” 


lată că munca noastră ghidată de ideea de Bine şi Adevăr (“Isus”), 
acum ferm stabilită în noi, se îndreaptă cu toate forţele ei spre răspândirea 
în întreaga noastră conştiinţă a avantajelor practicării virtuţii 
(conştientizarea valori acestora); spre corectarea fiecărei erori de gândire 
particulare (a "bolnavilor din norod”). 

Acum ne-am obişnuit să ne autoobservăm zilnic aproape tot timpul, 
pentru a vedea când se manifestă moduri greşite de gândire (păcate) în 
psihicul nostru, pentru a le corecta. 

De exmplu, vedem că, la un moment dat al zilei, apare în noi un 
sentiment de mânie, sau orgoliu, sau frică...; imediat analizăm 

circumstanţele în care s-a manifestat, căutăm să vedem de ce s-a 
manifestat, care sunt cauzele exterioare şi care sunt cauzele interioare, 
precum şi de ce este greşit un astfel de mod de gândire (al mâniei, al 
orgoliului...), pentru că ele întotdeauna sunt greşite. 

Începem astfel încet, încet în noi un proces de vindecare, de tămăduire, 
de corectare a modurilor noastre greşite de gândire (a păcatelor, defectelor 
psihologice, demonilor interiori...) simbolizate în evanghelie prin îndrăciţi 
(orgoliul, mânia, lăcomia, desfrâul, violenţa necontrolată,...), prin lunatici 
(ceea ce ne controlează personalitatea făcându-ne să suferim (păcatele)), 
prin slăbănogi (cei care ne paralizează acţiunea: frica şi lenea). 


"După El au mers multe noroade din Galilea, din Decapole, din 
Ierusalim, din Iudea şi de dincolo de Iordan.” 


Începem să formăm, deci, în noi un nou centru de greutate, în jurul 
căruia se adună, corectate fiind (convertite), moduri de gândire privitoare la 
diferite aspecte ale realităţii (norod din diferite părţi a ţării psihologice). 

Vechile valori ale personalităţii: împărații (orgoliul, mânia), sacerdotii 
(frica, lăcomia), dregătorii (lenea, desfrâul, tristeţea) sunt puse sub semnul 
întrebării şi zilele domniei lor în interiorul nostru încep să fie numărate. 


Pătrunderea la esențe 
Cuvântarea de pe munte. Fericirile (Matei 5.1-12) 


"Când a văzut Isus noroadele, S-a suit pe munte; şi după ce a 
şezut jos, ucenicii Lui s-au apropiat de El. Apoi a început să-i înveţe 
astfel:” 


Ideea de Bine şi Adevăr (Isus) începe să ajungă să stea (să şadă jos) la 
conducerea personalităţii noastre (pe munte), tot mai des şi pe perioade din 
ce în ce mai lungi de timp. 

În aceste momente, prin analiză interioară şi meditaţie, ajungem să ne 
cunoaştem din ce în ce mai profund, ajungem să cunoaştem din ce în ce 
mai multe din legile naturii noastre interioare: 


"Ferice de cei săraci în duh, căci a lor este Împărăţia Cerurilor.” 


1. Doar cei săraci cu duhul, doar cei care nu se agită, nu se mai mişcă 
fără rost (duh-suflare-agitaţie-mişcare), doar cei care se pot sustrage 
acestei continue agitaţii mentale, acestei perpetue grabe care a cuprins 
lumea, doar aceştia pot ajunge la percepţia directă a Realităţii, la percepţia 
directă a Ceea ce Este şi nu poate fi numit (Nenumitul),. 

Împărăţia cerurilor este peste tot, Dumnezeu este peste tot, dar nu 
poate fi perceput dacă nu sărăcim, dacă nu dăm de la noi graba, agitația 
mentală, dată de lupta contrariilor, mişcarea automată sub impulsul 
continuei schimbări exterioare, dacă nu ne oprim pe loc din continua 
noastră mişcare de gânduri (cu rost sau fără) şi să contemplăm pur şi 
simplu, fără comentarii (fără imixtiunea minţii) Ceea ce Este... 


"Ferice de cei ce plâng, căci ei vor fi mângâiaţi!” 


2. Fiecare fenomen (interior sau exterior) este dual, are două extreme 
aparent distincte şi opuse dar în esenţă intim legate, care se nasc şi se 
susţin reciproc. 

De exemplu extremele: plâns (tristeţe, suferinţă, nelinişte) şi 
mângâiere (fericire, pace, linişte) se susţin reciproc, urmează una după alta 
şi nu pot exista una fără cealaltă. 

De aceea, cei care doresc doar fericirea (pacea, liniştea), fără suferinţă, 
doresc în zadar, deoarece ambele sunt semnale ale psihicului nostru: una ne 
arată că în noi nu există ordine, armonie, adaptabilitate la schimbarea care 
are loc (suferinţa), iar cealaltă ne arată că am refăcut ordinea, armonia, că 
ne-am adaptat la schimbare (fericirea). 

Desigur că suferinţa poate fi diminuată, dar nu poate fi eliminată total, 
deoarece ea are un rol bine definit în noi: să ne arate că nu ne adaptăm 
optim la mediul în continuă schimbare dacă este cazul. Şi este cazul de 
multe ori, mai ales atunci când, datorită perpetuei schimbări care ne 
înconjoară, intrăm în contact cu evenimente, fenomene, stimuli exteriori şi 
interiori noi, cu care nu ne-am mai întâlnit anterior şi astfel nu ştim cum să 
ne adaptăm optim la aceştia. 

Astfel, doar cei ce plâng pot fi mângâiaţi, doar cei ce suferă pot fi apoi 
fericiţi, doar cei ce coboară pot să urce apoi, doar ignoranţii pot apoi să 
cunoască... 

Trebuie astfel să cunoaştem extremele tuturor fenomenelor şi să le 
pretuim pe toate pentru rolul pe care fiecare îl are în manifestare. 


"Ferice de cei blânzi, căci ei vor moşteni pământul!” 


3. E nevoie, deci, de cumpătare, de echilibru, de blândeţe (să nu fim 
nici moi, nici tari - ci la mijloc - blânzi), singurele capabile să ne ajute a 
obţine armonia şi a stăpâni manifestarea noastră, spre a obţine maximul de 
avantaj din acestea. 


"Ferice de cei flămânzi şi însetaţi după neprihănire, căci ei vor fi 
săturaţi!” 


4. Cei care vor cu adevărat să obţină ceva, vor obţine acel ceva, dar 

numai dacă acest lucru este posibil, este înscris în legile naturii. Pe de altă 
parte, poţi fi săturat (cu dorinţa împlinită şi mulţumit de împlinirea ei) doar 
dacă doreşti, ceea ce se încadrează în legile naturii şi le respectă, 
integrându-se în acestea şi ducând la menţinerea armoniei şi organizării 
Naturii. 

Astfel de dorinţe sunt, de exemplu: căutarea Armoniei, a Binelui, 
atingerea desăvârşirii, a purității, a NEPRIHĂNIRII. 

Doar cei care doresc aceasta, se satură (au o dorinţă împlinită şi sunt 
mulţumiţi, satisfăcuţi de împlinirea ei). Cei care îşi doresc conştient sau 
inconştient răul, distrugerea necontrolată, lipsa de armonie, păcatul (forme 
ale lăcomiei - mulţi bani, femei..., sau forme ale orgoliului - setea de 
putere..., sau alte forme ale celorlalte păcate) vor ajunge şi ei la împlinirea 
dorinţei lor, dar nu vor fi săturaţi: când li se va împlini, nu vor fi mulţumiţi, 
satisfăcuţi de împlinirea lor. 

Singurele capabile să ne aducă mulţumirea adevărată şi fericirea sunt 
atingerea Binelui şi Adevărului deopotrivă. 


"Ferice de cei milostivi, căci ei vor avea parte de milă!” 


5. Doar dăruind vom dobândi! Doar cei care dau, primesc: ceea ce dau 
primesc înapoi. Dau mânie, violenţă, lăcomie... le primesc înapoi. Dau 
linişte, pace, bucurie, veselie, iubire, le primesc înapoi înzecit. 

Ceea ce dai, primeşti înapoi! 

Nu te amăgi că comportându-te cu cei din jur (dăruindu-le acestora) cu 
violenţă, cu orgoliu, cu mânie..., aceştia îţi vor răspunde cu nonviolenţă, cu 
calm, cu umilinţă, îţi vor răspunde de aşa manieră încât tu să atingi 
mulţumirea şi fericirea. Nu te amăgi! 

Doar dacă te comporţi cu cei din jur cu iubire, cu calm, cu smerenie..., 
vei putea să fi cu adevărat mulţumit şi să ajungi să simţi fericirea. 

Aceasta e o lege a naturii: cauza - iubire adevărată, nonviolenţă, calm, 
acţiune pornită cu discernământ, are întotdeauna ca efect pacea şi liniştea 
ta sufletească. 

Nu te aştepta să atingi aceste efecte fiind mânios, orgolios, trist, 
lacom... (păcătos). Acestea nu se va întâmpla niciodată (nu este o lege a 
naturii). 


"Ferice de cei cu inima curată, căci ei vor vedea pe Dumnezeu!” 


6. Doar cei care au simţirea şi mintea curată, pură, neagitată, 
nemurdărită, netulburată de opinii, teorii, concepte fără suport, iluzii, 
ataşamente, aşteptări false, pot să ajungă la percepţia directă a ceea ce 
este Absolutul, Tao, Vidul, Realitatea, Adevărul, Dumnezeu... 

Dumnezeu este peste tot, dar el nu poate fi văzut, nu poate fi reflectat 
aşa cum este de mintea noastră decât dacă aceasta devine ca un lac calm, 

netulburat, neagitat, cu o suprafaţă lină, senină. 

Pentru a ajunge la aceasta, e nevoie, mai întâi, de alungarea din noi a 
"păcatelor”, a frământărilor inutile, a iluziilor şi de practicarea virtuţii. 

Apoi, e nevoie de o meditaţie profundă, de o concentrare puternică şi 
neîntreruptă o anumită perioadă de timp asupra unui element exterior 
(cuvânt, literă, desen, obiect) sau interior (idei: viaţă, spaţiu, timp; sau 
întrebare: ce este viaţa?, ce este percepţia?, ce ne lipseşte?), până vom 
atinge liniştea, pacea totală a minţii, până va înceta orice agitaţie, orice 
mişcare, orice dorinţă a minţii. Atunci apare TĂCEREA. 

Doar prin ea, putem să vedem Ceea ce Este aşa cum este, fără 
comentarii suplimentare care denaturează Perceptia Nemijlocită. 


"Ferice de cei împăciuitori, căci ei vor fi chemaţi fii ai lui_ 
Dumnezeu!“ 


7. Doar împăciuitorii, căutătorii de Pace, de Armonie, de Unitate văd 
organizarea realităţii, a manifestării şi adaptându-se ei o pot stăpâni. 

Doar aceştia pot fi numiţi Născuţi (Fii) din Unitate (Dumnezeu), doar ei 
pot fi stăpâni ai multiplicităţii, doar cei care văd peste tot Întregul, Unitatea, 
cei ce văd legătura profundă, intimă, dintre tot ce există. 


„~ “Ferice de cei prigoniţi din pricina neprihănirii, căci a lor este 
Impărăţia Cerurilor!” 


8. Doar cei care adâncesc privirea lor asupra realităţii, pot înţelege că 
pentru orice acţiune pe care o fac sunt REZISTENJE (prigoneli) mai mari 
sau mai mici, venite din interiorul sau din afara lor. 

Dar orice acţiune este însoţită de aceste rezistenţe. A nu le lua în 
seamă, a le ignora, a ne aştepta să nu apară e o gândire greşită şi nu ne 
face decât să suferim (prin apariţia mâniei, a tristeţii...). 

Trebuie, deci, doar să constatăm realitatea cu rezistenţele ei (date de 
intercondiţionarea a tot ce există) şi să ne adaptăm ei fără comentarii. 

Doar o astfel de atitudine ne poate asigura mereu multumirea şi pacea. 

Cei care caută, deci, să se transforme, caută să atingă neprihănirea, 
caută să-şi analizeze şi să-şi corecteze modurile greşite de gândire (păcatul, 
iluziile), vor fi prigoniţi, vor întâmpina rezistenţe (mai ales din interiorul lor: 
din partea mâniei, a lenii, a fricii, a lăcomiei...), dar, cu răbdare, îşi vor 
continua munca de purificare şi cu timpul vor atinge neprihănirea. Atunci, 
Împărăţia Cerurilor va cobori în interiorul lor. 

Atenţie, deci: să nu uităm de Rezistenţe, să le luăm ca atare (ca o parte 
a realităţii) şi să le depăşim cu răbdare şi atenţie. 


"Ferice va fi de voi când, din pricina Mea, oamenii vă vor ocări, 
vă vor prigoni, şi vor spune tot felul de lucruri rele şi neadevărate 

împotriva voastră! 

Bucuraţi-vă şi veseliţi-vă, pentru că răsplata voastră este mare 
în ceruri; căci tot aşa au prigonit pe proorocii, cari au fost înainte de 
voi.“ 


9. Doar când avem o tendinţă ferm stabilită spre Bine şi Adevăr, poate 
apare un conflict în noi între virtuţi şi păcat (oamenii ce prigonesc, ocărăsc, 
mint). 

Acesta este binevenit şi este înscris în legile naturii. 

E binevenit, pentru că atunci când suntem ispitiţi (interior sau exterior), 
atunci când, din diferite motive, păcatele (mânia, orgoliul, frica, tristeţea...) 
din noi ies la iveală, se manifestă, atunci le putem vedea aşa cum sunt, le 
putem analiza şi astfel putem lua măsuri pentru corectarea lor. 

Atunci, cu atenţie şi cercetare profundă prin autoobservare şi 
autoanaliză, putem înţelege de ce sunt greşite şi le putem elimina. 

Să ne bucurăm, deci, de ispită, căci ea, singură, ne dă ocazia să 
progresăm. 

Aşa e legea naturii, altfel nu se poate (aşa e prorocit): trebuie să fim 
ispitiţi, tentaţi, pentru ca răul din noi să iasă la iveală, să-l vedem astfel şi 
să-l eliminăm din psihicul nostru. 

Să nu uităm, deci, că "aurul se probează cu focul şi virtutea cu 
tentaţia”. 


Importanţa Virtuţilor 
Ucenicii sunt sarea pământului şi lumina lumii 
(Matei 5.13-16) 


"Voi sunteţi sarea pământului. Dar dacă sarea îşi pierde gustul, 
prin ce îşi va căpăta iarăşi puterea de a săra? Atunci nu mai e bună 
de nimic... 

Voi sunteţi lumina lumii... 

Şi oamenii n-aprind lumina ca s-o pună sub oboroc, ci o pun în 
sfeşnic şi luminează tuturor celor din casă. 

Tot aşa să lumineze şi lumina voastră înaintea oamenilor, ca ei 
să vadă faptele voastre bune, şi să slăvească pe Tatăl vostru care 
este în ceruri.” 


Virtuţile sunt foarte importante a se manifesta în interiorul nostru. Ele 
sunt necesare, vitale chiar, dar nu sunt totul: dincolo de ele, e Ceea ce 
Există (Nenumitul). 

Scopul sării este să dea gustul sărat, la fel, scopul virtuţii este să ne 
asigure pacea, liniştea, mulţumirea. 

Dacă sarea îşi pierde gustul, nu mai e sare (e doar o piatră), la fel, dacă 

ceea ce credem noi că e virtute, nu ne asigură pacea, liniştea, multumirea, 
aceea să ştim că nu este virtute. 

Sarea adevărată se defineşte prin gustul ei, la fel, virtutea adevărată se 
defineşte prin liniştea şi multumirea pe care o generează în noi. 

Dacă aceste efecte nu apar, atunci putem şti, cu siguranţă, că nu avem 
de-a face cu virtutea adevărată (“sarea adevărată”) şi este necesar să 
căutăm în continuare, până o vom găsi. 

O vom recunoaşte prin efectele sus menţionate (pomul după roade se 
cunoaşte). 

Virtuţile (Iubirea, Cunoaşterea, Discriminarea, Curajul, Castitatea, 
Calmul,  Smerenia, Cumpătarea, Liniştea...) sunt cele ce ghidează, 
luminează, armonizează, organizează lumea exterioară şi pe cea interioară. 

De aceea, ele trebuie manifestate fără reţinere, "nu ţinute sub oboroc”, 
pentru că aceasta e misiunea lor: armonizarea lumii. 

Virtuţile trebuie, deci, să conducă personalitatea, pentru ca în noi să ne 
putem bucura de pace şi linişte şi, în plus, pornind de la ele, să ajungem să 
vedem şi să slăvim Absolutul, Adevărul, Ceea ce Există (pe Tatăl nostru). 


înţelegerea importanţei şi modului 
_ de manifestare a Legilor naturii 
Implinirea Legii şi Proorocilor (Matei 5.17-20) 


"Să nu credeţi că am venit să stric Legea sau Proorocii; am venit 
nu să stric, ci să împlinesc. Căci adevărat vă spun, câtă vreme nu va 
trece cerul şi pământul, nu va trece o iotă sau o fărâmă de slovă din 
Lege, înainte ca să se fi întâmplat toate lucrurile. 

. oricine va strica una din cele mai mici din aceste porunci... va 
fi chemat cel mai mic în Împărăţia cerurilor...” 


Chiar dacă trebuie să vedem dincolo de dualitate (de bine şi de rău, de 
fericire şi suferinţă, de plăcere şi durere...), dincolo de aparenţa formelor, 
dincolo de mişcare (cu scopul şi motivațiile aferente), dincolo de gânduri, 
pentru a vedea Ceea ce Este, Întregul, Tatăl, Realitatea... această viziune nu 
e menită să ne împiedice a ne integra armonios în manifestare (nu e menită 
să strice Legea), ci dimpotrivă: cu ajutorul Detaşării, a Nepărtinirii, a 
Viziunii Unitotale, să ne integrăm mai bine, mai armonios în Întreg şi în 
manifestare cu legile ei aferente. 

Legea există atâta timp cât există Lumea (cerul şi pământul). Cele două 
se generează reciproc şi nu există una fără cealaltă. Nu se poate. Existenţa 
lumii presupune nişte legi care să o organizeze şi să o menţină (la nivel 
fizic, eteric, emoţional, mental, cauzal, volitiv...). 

Aceste legi sunt "prorocite”, sunt “scrise”, de la crearea lumii, ele nu pot 

fi schimbate. Ceea ce putem face însă este să le cunoaştem şi astfel, să ne 
folosim de ele (de exemplu, de legile ce guvernează psihicul nostru), pentru 
a ne integra optim în existenţă. 

Legile manifestării nu pot fi stricate, dar ne putem încăpăţâna să nu le 
respectăm (oricum mai devreme sau mai târziu o vom face: aceasta este o 
lege a naturii). 

Legea e făcută să protejeze întregul sistem (lumea) şi pe fiecare 
element al ei în parte (omul e un astfel de element). Cine nu o respectă, 
ridică întreaga lume împotriva lui (pentru că aceasta e deranjată) şi este 
numit Mic (ignorant, necunoscător). Dimpotrivă, cine respectă Legea e 
susţinut de întreaga lume, el e numit Mare şi stăpâneşte întreaga lume. 


"Căci vă spun că, dacă neprihănirea voastră nu va întrece 
neprihănirea cărturarilor şi a Fariseilor, cu nici un chip nu veţi intra 
în Impărăţia cerurilor.” 


Pentru a ne apropia de Adevăr, puritatea şi inocenţa noastră 
(neprihănirea) trebuie să depăşească puritatea şi inocenţa dată de 
cunoaşterea cărturărească: 

- unii zic "nu ştiu nimic...” şi ştiu aceasta, cunoscând imensitatea a ceea 
ce-i înconjoară ("cărturarii şi fariseii”) 

- "cei puţini” zic "nu ştiu nimic...” şi SIMT aceasta, conştientizează până 
în adâncul sufletului lor, misterul, infinitul, eternitatea..., ei fiind contopiţi cu 
Întregul şi ajungând la Tăcere. Ei sunt cei care au ajuns dincolo de 
dualitate, ce au depăşit însăşi dualitatea (cunoaştere - necunoaştere). 

A doua puritare e mai mare decât prima. Primii ştiu, cei de ai doilea 
SIMT, sunt una cu puritatea, aceasta e o parte din ei, pe când, “cărturarii”, 
doar ştiu de existenţa ei. 


Cauzele uciderii şi distrugerii necontrolate 
Despre ucidere (Matei 5.21-26) 


"Să nu ucizi... Dar eu vă spun că ori şi cine se mânie pe fratele 
său, va cădea sub pedeapsa judecății...” 


Uciderea are ca şi cauză, mânia. Eliminând cauza (mânia), eliminăm şi 
efectul (uciderea). 

MÂNIA încalcă Legea interioară a fiecăruia dintre noi, lege care e menită 
a menţine în noi Organizarea şi Armonia. Respectând această Lege 
(neîncercând să distrugem organizarea şi armonia interioară), simţim pace 
şi linişte. O respectăm dacă gândim corect: gândim corect dacă gândurile 
noastre sunt clare şi generează organizare şi armonie. 

Dacă încălcăm propria noastră Lege Interioară, judecata dată de propria 
noastră VOCE A CONŞTIINŢEI, ne va atenţiona printr-un semnal, indeobşte 

numit SUFERINŢĂ (nelinişte, stres, agitaţie mentală, angoasă...). 

El ne atrage atenţia că nu gândim corect, că nu gândim armonios, că 
greşim în modul nostru de raportare la realitate, că nu vedem Ceea ce 
Există. 


"Caută de te împacă de grabă cu pârâşul tău, câtă vreme eşti cu 
el pe drum; ca nu cumva pârâşul să te dea pe mâna judecătorului, 
judecătorul să te dea pe mâna temnicerului şi să fi aruncat în 
temniţă. 

Adevărat îţi spun că nu vei ieşi de acolo până nu vei plăti cel din 
urmă bănuţ.” 


Cauzele suferințelor noastre nu se găsesc în acţiunile celorlalţi ci în 
modul greşit de gândire (mânie, orgoliu, tristeţe, frică...), cu care noi ne 
raportăm la aceste acţiuni. 

Aceste gânduri greşite, dacă nu le vedem şi corectăm la timp, 
generează moduri greşite de acţiune, care nu ne sunt favorabile (violenţă, 
ucidere, minciună, stres, mânie...). 

Vom vedea acest lucru după ce o să facem aceste acţiuni, dar atunci va 
fi prea târziu să le mai schimbăm şi va trebui să suportăm consecinţele de 
rigoare. 

Să căutăm, deci, a schimba, a corecta, gândurile noastre greşite (a ne 
împăca cu "pârâşul”) şi să generăm astfel acţiuni favorabile nouă, înainte ca 
gândurile greşite să genereze acţiuni greşite, nefavorabile nouă, a căror 
consecinţe nu le mai putem evita (suntem daţi pe mâna "temnicerului” şi 
trebuie să plătim, până la ultimul bănuţ, stricăciunile pe care le-am făcut cu 
acţiunile noastre distructive, scăpate de sub control). 


Puritatea: transcendere a dualității 
Despre preacurvie şi despărţire (Matei 4.27-32) 


Să nu preacurveşti: “ori şi cine se uită la o femeie ca s-o. 
poftească a şi preacurvit cu ea în inima lui.” 

Dacă, deci, ochiul tău cel drept te face să cazi în păcat, scoate-l 
şi leapădă-l de la tine căci este spre folosul tău să piară unul din 
mădularele tale şi să nu-ţi fie aruncat tot trupul în ghenă. 

Dacă mâna ta cea dreaptă... " 


Adevărata curăţenie şi puritate poate cobori în noi doar când 
transcendem dualităţile: urât-frumos, plăcut-neplăcut, agreabil-neagreabil, 
atrăgător-neatrăgător... care ne împing fie la o extremă fie la cealaltă, 
generând în noi o falsă viziune asupra fenomenelor unice care stau în 
spatele acestor extreme contradictorii în aparenţă, dar complementare, 

interdependente şi determinate reciproc în esenţă. 

Pot vedea aceasta cei care depăşesc viziunea duală care e un “păcat” 
(un mod greşit de percepţie), deoarece nu ne arată realitatea aşa cum e. 
Aceştia nu mai poftesc şi nici nu resping, nu doresc, dar nici nu se poate 
spune că doresc ceva. Ei ajung dincolo de Dualitate atingând astfel 
puritatea viziunii OBIECTIVE, echilibrate şi echidistante faţă de extreme şi 
contemplativă permanent a Ceea ce Există (Realitatea Obiectivă). 

Unui mod de gândire, de interpretare şi de înţelegere a realităţii, de 
viziune a acesteia (ochiul-viziune-vedere) îi urmează întotdeauna o acţiune 
corespunzătoare (mâna-acţiune-punere în practică a gândului). 

Unui mod greşit de gândire (ochiul ce te face să cazi în păcat) îi 
urmează o acţiune greşită (o mână păcătoasă), care generează căderea "în 
păcat”: înlăturarea ordinii, a organizării, a armoniei interioare şi exterioare. 

De aceea e imperios necesar să schimbăm, să corectăm aceste moduri 
greşite de gândire şi de acţiune (să lepădăm de la noi “ochiul păcătos şi 
mâna păcătoasă”), să lepădăm o parte din sistemul nostru psihic (un 
mădular) pentru a scuti Intregul sistem psihic şi fizic de a suporta 
consecinţele acțiunilor noastre "păcătoase” ( suferinţa,  neliniştea, 
agitaţia...). 


"Eu vă spun că ori şi cine îşi va lăsa nevasta, afară numai din 
pricină de curvie, îi dă prilej să preacurvească şi cine va lua de 
nevastă pe cea lăsată de bărbat, preacurveşte.” 


A preacurvi înseamnă a avea în noi o patimă, o dorinţă necontrolată, 
neraţională care ne face să dăm naştere unor acţiuni greşite, îndreptate 
spre distrugerea armoniei. 

Aşadar, cine îşi lasă (cine nu-şi ascultă) inima, simţirea, intuiţia, 
pasiunea, afară doar de faptul dacă din aceasta vin pofte şi patimi iraționale 
şi necontrolate, scăpate de sub control, face o acţiune greşită 
(preacurveşte). 

Cine aduce în sufletul său, în inima lui emoţii şi pasiuni iraționale, 
ilogice, necontrolate (lăsate de bărbat-raţiune-logică) cum sunt mânia, 
orgo-liul, tristeţea, frica... face o acţiune greşită (preacurveşte). 

E nevoie deci de echilibru între minte, rațiune, logică, dreptate (bărbat) 
şi inimă, emotie, pasiune, iubire (femeie) fără a uita că aşa cum ne spune 
Pavel "bărbatul este capul femeii”, adică raţiunea trebuie să controleze 
emoția, fără însă a o înăbuşi. 

Emoţiile de iubire, bucurie, veselie, curaj, pace, extaz trebuie lăsate să 
se exprime pentru că ele sunt îndreptate spre Armonie. 

Adevărul relativ şi cel absolut 
Despre jurământ (Matei 5.33-37) 


"S-a zis celor din vechime: Să nu juri strâmb... Dar eu vă spun: 
Să nu juraţi nicidecum, nici pe cer, pentru că este scaunul de 
domnie al lui Dumnezeu; nici pe pământ, pentru că este aşternutul 
picioarelor Lui; nici pe Ierusalim, pentru că este cetatea marelui 
Împărat. 

Să nu juri nici pe capul tău, căci nu poți face un singur păr alb 
sau negru.” 


Trebuie să fim sinceri în tot ceea ce facem atât faţă de noi cât şi faţă de 
ceilalţi. 

Niciodată nu trebuie să minţim (să jurăm strâmb). 

Această sinceritate şi deschidere totală spre mărturisirea adevărului 
atât faţă de cei din jur cât mai ales faţă de noi înşine, ne aduce o pace şi o 
linişte interioară de nedescris. Ne simţim liberi şi chiar suntem: atunci noi 
nu avem nimic de ascuns. 

Doar cel ce cunoaşte şi pune în practică mereu această SINCERITATE 
TOTALA poate şti LINIŞTEA pe care ea o aduce. 

Aşadar, "jur pe cer (pământ, Ierusalim, capul meu) să spun Adevărul şi 
numai Adevărul!” 


Dar... ce este Adevărul? 


Există două tipuri de adevăr: 

- adevărul relativ la fiecare fenomen din manifestare în parte 
„= adevărul absolut (adevărul relativ la Realitate, la Ceea ce Este, la 
intreg...) 

Vizavi de primul adevăr nu trebuie niciodată să jurăm strâmb: să 
minţim sau să ne mintim. Trebuie să fim sinceri şi să-l spunem cu glas tare 
atât faţă de noi (şi să luăm cunoştinţă astfel cu legile de manifestare ale 
naturii), cât şi faţă de ceilalţi (sinceritatea faţă de ei ne deschide inimile lor 
faţă de noi şi de acolo se va revărsa spre noi iubire, dăruire, sinceritate). 

În legătură cu al doilea adevăr nu putem jura nicidecum. În legătură cu 
Absolutul nu putem vorbi nimic: nu putem minţi şi nu putem spune 
adevărul, El e dincolo de această dualitate (adevăr-minciună), el doar 
poate fi simţit... 


"Felul vostru de vorbire să fie: "da, da; nu, nu”, ce trece peste 
aceste cuvinte vine de la cel rău.” 

Referitor la lume, adevărurile relative, care privesc diferite aspecte, 
elemente, fenomene ale acesteia sunt clare pentru cei care ştiu să 
privească. În manifestare adevărurile referitoare la diferite aspecte ale ei 
sunt întotdeauna evidente şi ele se descoperă întotdeauna prin percepţia 
directă a fenomenului cercetat. La o afirmaţie făcută despre manifestare 
vom spune "da” dacă ea e în concordanţă cu ceea ce percepem în mod 
direct; vom spune “nu” dacă nu percepem direct. 

Pe de altă parte, când coborâm Absolutul în noi şi ajungem să 
percepem Adevărul Absolut referitor la toate lucrurile, referitor la orice 
afirmaţie despre lume, spunem "da, da; nu, nu”, deopotrivă da şi nu 
deoarece Ceea ce Există transcende afirmaţia şi negația. 

Despre Ceea ce Există nu putem spune nimic (nu putem afirma, nici 
nega ceva din ce o priveşte). 

Trecerea dincolo de "da şi nu”, de “ştiu” şi "nu ştiu” e calea spre 
Realitate, spre Existenţă... 


Legea Iubirii 
Suferinţa răului şi iubirea vrăjmaşilor 
(Matei 5.38-48) 


"Aţi auzit că s-a zis: "Ochi pentru ochi şi dinte pentru dinte.” 

Dar Eu vă spun: Să nu vă împotriviţi celui ce vă face rău. Ci 
oricui te loveşte peste obrazul drept, întoarce-i şi pe celălalt. 
Orişicui vrea să se judece cu tine şi să-ţi ia haina, lasă-i şi cămaşa. 
Dacă te sileşte cineva să mergi cu el o milă, mergi cu el două.” 


Legea imuabilă a naturii (“s-a zis”) arată că fiecare cauză are efectele 
sale specifice pe care trebuie să le suportăm. Această lege are rolul de a 
menţine dreptatea, de a păstra armonia întregului. Cine atentează la 
această armonie va suferi consecinţele de rigoare (ochi pentru ochi şi dinte 
pentru dinte). Ceea ce dai, aceea vei primi înapoi. 

Avem dar două legi, două dreptăţi şi două armonii: una exterioară şi 
una interioară. 

Păstrarea armoniei exterioare presupune luarea de măsuri împotriva 
celor care încearcă să o distrugă (hoţi, mincinoşi, ucigaşi, violatori, 
bătăuşi...), măsuri care au rolul de a provoca suferinţă acelora, spre ai 
determina să nu mai repete acţiunile lor distructive. 

Pe de altă parte, păstrarea armoniei interioare constă în luarea de 
măsuri împotriva celor care încearcă să o distrugă: orgoliul, mânia (m-a 
lovit peste obraz), lăcomia (mi-a luat haina), lenea (m-a obligat să merg cu 
el o milă) şi altele (frica, tristeţea, desfrâul, prejudecăţile...). 

Astfel nu trebuie să ne împotrivim, să stăm împotrivă, să ne comportăm 
cu reavoinţă faţă de cei care ne fac rău (datorită orgoliului, mâniei, 
lăcomiei, lenii... din ei), ci faţă de aceştia trebuie să avem o atitudine de 

bunăvoință, de iubire menită a ne păstra armonia noastră interioară. 

Păcatele din ei vor tinde să le atragă pe cele din noi şi astfel să ne facă 
să ne dezorganizăm armonia interioară. În aceste circumstanţe, noi nu 
trebuie să luăm o atitudine interioară de împotrivire, de reavoinţă faţă de 
cei ce ne fac rău, ci dimpotrivă, o atitudine contrară: de umilinţă, de 
bunăvoință (“să-i întoarcem şi obrazul celălalt”, nu să-i răspundem şi noi cu 
orgoliu "lovindu-l peste obraz”) ci cu o atitudine de detaşare, de 
nonataşament faţă de lucrurile schimbătoare, cu o atitudine de cumpătare 
(“să-i lăsăm şi cămaşa” nu să-i răspundem la lăcomia lui cu lăcomia 
noastră: "să-i luăm şi noi haina”); cu o atitudine de deschidere, de iubire, 
de ajutorare (să mergem două mile cu el dacă el are nevoie de noi...). 

În ceea ce priveşte însă atitudinea exterioară, aceasta trebuie să fie 
îndreptată spre dreptate, spre păstrarea armoniei exterioare: ne vom 
împotrivi deci celor care ne fac rău (hoţi, ucigaşi, mincinoşi...) luând măsuri 
menite a-i determina să nu mai continue a ne face rău, dar vom face acest 
lucru cu o atitudine interioară de neîmpotrivire, de bunăvoință, de iubire. 

Mai precis, nu vom încerca să ne răzbunăm, să-i pedepsim pe cei ce 

ne-au făcut rău (aceste lucruri le doresc doar orgoliul, mânia, lăcomia... 
din noi, şi acestea vor distruge armonia noastră interioară dacă le vom lăsa 
să se manifeste), ci cu o atitudine de iubire, de bunăvoință vom încerca 

să-i ajutăm să înţeleagă că acţiunea lor de a ne face rău nu le este 
folositoare (le distruge armonia lor interioară şi pe cea exterioară, 
provocându-le astfel inevitabil suferinţă). 


"Celui ce-ţi cere dă-i, şi nu întoarce spatele celui ce vrea să se 
împrumute de la tine.” 


A dărui, este întruchiparea iubirii. 

Trebuie să dăruim (dăruind vei dobândi) pentru că doar astfel putem şi 
noi primi la rândul nostru, dar să facem acţiunea de dăruire cu maximă 
discriminare şi discernământ, ca nu cumva, din ignoranță, să dăruim “răul” 
celor din jur chiar dacă noi suntem cu bunăvoință. 

Cei care nu dăruiesc, nu vor primi. Dacă vrem să ni se dăruiască 
sinceritate, iubire, pace, cunoaştere trebuie ca noi întâi să dăruim acestea 
celor din jur. 

Cei care dăruiesc îşi vor primi darul înapoi. Dacă "dăruim” celor din jur: 
orgoliu, mânie, iritare, stres, violenţă, tristeţe, frică... le vom primi înapoi. 

Dacă dăruim şi ne dăruim distrugere, dezorganizare, lipsă de armonie, 
le vom primi înapoi şi acestea se vor amplifica în noi, făcându-ne suferinţa 
şi mai mare. 

Dacă, dimpotrivă, dăruim şi ne dăruim organizare, ordine, armonie, le 
vom primi înapoi şi acestea se vor întări în noi, diminuându-ne sursele de 
suferinţă şi crescând în noi multumirea şi fericirea. 


"Aţi auzit că s-a zis: "Să iubeşti pe aproapele tău şi să urăşti pe 

Par 


vrăjmaşul tău.” 

Dar Eu vă spun Iubiți pe vrăjmaşii voştri, binecuvântaţi pe cei ce 
vă bleasteamă, faceţi bine celor ce vă urăsc şi rugațti-vă pentru cei 
ce vă prigonesc şi vă asupresc, ca să fiţi fii ai tatălul vostru care 
este în ceruri... 

Dacă iubiţi numai pe cei ce vă iubesc, ce răsplată mai aşteptaţi? 
Nu fac aşa şi vameşii? 

Şi dacă îmbrăţişaţi cu dragoste numai pe fraţii voştri, ce lucru 
neobişnuit faceţi? Oare păgânii nu fac la fel?” 


A iubi înseamnă a ajuta, a fi binevoitor, a fi deschis. 

Vrăjmaşul nostru este păcatul din noi (orgoliul, mânia...), el ne vrea răul 
(ne face să suferim). Pe el astfel, nu-l putem iubi, nu-l putem ajuta să se 
întărească în noi, nu putem fi binevoitori faţă de el, ci dimpotrivă, trebuie 
să-l alungăm, să-l distrugem din noi, dacă vrem să nu mai suferim. 

Urând acest vrăjmaş menţionat mai înainte (dorindu-i distrugerea), ne 
asigurăm păstrarea armoniei interioare şi astfel atingerea fericirii şi 
mulţumirii, a păcii şi liniştii. 

Dar mai este şi un alt tip de vrăjmaş: vrăjmaşul exterior, cel care 
încearcă să ne distrugă armonia exterioară (hoţii, ucigaşii, mincinoşii...). 

Nici pe el nu-l vom iubi, în sensul de-l ajuta să facă distrugerile sale, 
dar îl vom iubi în sensul "de a-l binecuvânta”, "de a ne ruga”, "de a-i face 
bine”, de a-l ajuta să înţeleagă (printr-o acţiune sau alta - discernământul 
ne va ajuta să o stabilim pentru fiecare caz în parte) că acţiunea lui de 
distrugere nu-i este folositoare (îi provoacă suferinţă) şi astfel să renunţe la 
ea. 

Trebuie deci să-i iubim pe vrăjmaşii noştri exteriori, să-i ajutăm, să le 
facem binele. Să-i ajutăm şi pe ei să vadă armonia, chiar dacă acţiunea lor 
nu urmăreşte deloc acest lucru (ei nu ne iubesc). 

Astfel, vom restaura destul de repede armonia exterioară şi interioară în 
ei şi în noi. 

Aşadar, avem o armonie interioară care trebuie să o păstrăm prin 
iubire, prin distrugerea din noi a răului, a “păcatului” şi mai avem o armonie 
exterioară care trebuie să o păstrăm prin dreptate, prin distrugerea răului, a 
dezorganizării exterioare. 


"Voi fiţi dar desăvârşiţi, după cum şi Tatăl vostru ceresc este 
desăvârşit.” 


În interiorul nostru e nevoie de Iubire (de ajutorare, de bunăvoință, de 
creştere a binelui din noi şi din ceilalţi), în exterior e nevoie de Dreptate, de 
luarea de măsuri ferme, menite a păstra armonia exterioară. "Nu am venit 
să stric legea...” (exterioară, menită a păstra armonia exterioară: "ochi 
pentru ochi...” - suferirea de cei care distrug, a anumitor consecinţe 
(suferinţa...)) “am venit nu să stric ci să împlinesc” (prin sublinierea 

importanţei şi a legii interioare şi a celei exterioare, a păstrării armoniei, 
prin luarea de măsuri împotiva acelora care atentează la distrugerea 
acesteia (împotriva “păcatelor” din noi sau din afara noastră). 

Păstrând deci tot timpul o gândire şi o acţiune corectă îndreptată atât în 
interior, cât şi în exterior spre ARMONIE, spre BINE, vom atinge 
desăvârşirea. 


Depăşirea opoziţiei venite din partea “lumii” 
Despre milostenie şi rugăciune (Matei 6.1-6) 


"Luaţi seama să nu vă îndepliniţi neprihănirea voastră înaintea 
oamenilor ca să fiţi văzuţi de ei, altminteri nu veţi avea răsplată de 
la Tatăl vostru care este în ceruri.” 


Purificarea interioară, studiul, autoanaliza, meditaţia trebuie ferite pe 
cât posibil de privirile impure ale "oamenilor lumeşti”, deoarece când aceştia 
vor lua cunoştinţă de ele, vor încerca din ignoranță să oprească aceste 
acţiuni. 

Justificicările lor puerile pentru acţiunea lor de împotrivire sunt bazate 
pe diferite păcate din ei: frica (“nu-i voie să citeşti despre alte religii că 
păcătuieşti”, "nu mai studia atâta că te prosteşti..”, "nu ţine post că-ţi 
distrugi stomacul”...), lăcomia (“studiile tale nu te ajută să câştigi mai mulţi 
bani, deci sunt inutile”, " lasă-mă cu prostiile tale, tu gândeşte-te să-ţi faci o 
carieră...”), orgoliul, mânia (“mă, să nu te prind că mergi pe la diferite 
secte, că te smintesc în bătaie, bunicul tău a fost de credinţa X, eu la fel şi 
tu de asemenea. Nu te las eu să mă faci de ruşine”; "Cum să te duci la 
"mănăstire”, ce, ai înnebunit ?, te-am ţinut la şcoli să te fac om şi tu acum 
aşa îmi răsplăteşti?”...), lenea (“îs prostii, cu ce te ocupi tu, şi pierdere de 
vreme...”)... 

Această opoziţie inevitabilă pe care o vom întâmpina când ne vom 
declara deschis orientarea spirituală e bine venită când suntem puternici şi 
ferm stabiliţi pe drumul nostru de transformare. În acest caz, ea ne va întări 
şi mai mult. 

Dar la începutul drumului spiritual nu e recomandată confruntarea 
directă cu “oamenii lumeşti” (părinţi, rude, prieteni...). Atunci suntem mai 
slabi şi fără experienţă şi s-ar putea să pierdem confruntarea, cu consecinţe 
nefaste pentru evoluţia noastră spirituală. 

"... când faci milostenie, nu suna cu trâmbiţa înaintea ta... ca să 
fii slăvit de oameni... 


.„.Milostenia ta să fie făcută în ascuns şi Tatăl tău, care vede 
ascuns, îţi va răsplăti. 

Când vă rugaţi... (nu o faceţi)... pentru ca să fiţi văzuţi de_ 
oameni... Adevărat vă spun că şi-au primit răsplata . 

Ci tu când te rogi, intră în odăiţa ta, încuie-ţi uşa şi roagă-te_ 
Tatălui tău, care este în ascuns, şi Tatăl tău, care vede în ascuns, îţi 
va răsplăti.” 


E foarte bine să dăruieşti, să-i ajuţi pe cei din jur cu ceea ce poţi (bani, 
ajutor fizic, cunoaştere) dar trebuie să fim atenţi ca această acţiune de 
dăruire să nu întărească în noi defectul psihologic (păcatul) al orgoliului. 

Răsplata întăririi acestui mod greşit de gândire în noi, ne va fi mai 
devreme sau mai târziu suferinţa cauzată de anumite iluzii, aşteptări false, 
ataşamente specifice acestui păcat. 

Trebuie să subliniem pe cât posibil atunci când dăruim, importanţa 
actului de a dărui, de a ajuta (a iubirii şi ajutorului "dezinteresat”) şi nu 
importanţa celui care dăruieşte. 

Cel care dăruieşte îşi primeşte răsplata, dar nu pentru că el e în vreun 
fel diferit, altfel decât ceilalţi (cum se gândeşte un om orgolios), ci pur şi 
simplu pentru că acţiunea lui e altfel, în sensul că e îndreptată spre iubire şi 
ajutor. 

Oricine poate face această acţiune (putem dărui întotdeauna), cu 
răsplata aferentă: mulţumire, pace, linişte... 

Dacă ne rugăm doar spre a fi văzuţi de oameni, ne vom atinge scopul: 
aceştia ne vor vedea. 

Dar ca efect secundar se vor întări în noi orgoliul cu efectele aferente 
(suferinţa). 

Rugăciunea e menită pentru a intra prin intermediul ei în contact cu 
divinitatea (Tatăl nostru). 

Trebuie să ne adresăm direct şi deschis divinului. Nu e nevoie de 
intermediari dar e nevoie de o sinceritate totală deoarece Tatăl vede în 
ascuns şi ne răsplăteşte după meritele inimii, după deschiderea ei sinceră 
spre Bine şi dorinţa ei acerbă şi înflăcărată ce ne călăuzeşte vorba şi 
rugăciunea, ce ne călăuzeşte glasul în cererea pe care o facem. 

Trebuie să fim atenţi în cea ce priveşte rugăciunea pe care o facem 
divinului, spre a nu cere lucruri care le putem face singuri, să fim atenţi 
unde punem limita între ceea ce credem că putem face noi şi ceea ce 
credem că poate face doar divinul. 

De exemplu, unii oameni se roagă astfel: "Doamne, dă-mi linişte şi 
pace, fă-mă fericit” sau "Doamne, nu mă mai lăsa să sufăr”, fără a fi însă 
conştienţi că fericirea şi suferinţa lor depinde doar de ei, în funcţie de faptul 
dacă gândesc şi acţionează corect, îndreptaţi doar spre Bine şi Adevăr, sau 
gândesc şi acționează greşit (“păcătos”),  îndreptaţi spre Rău, 
Dezorganizare, distrugerea Armoniei. 

În funcţie de gândul ce şi-l poartă singuri: bun sau rău, virtute sau 
păcat, mod corect de gândire sau greşit, răsplata le e imediată: fericire sau 
suferinţă. 

Manifestările Tatălui Interior. Iertarea 
Tatăl nostru - iertarea greşelilor (Matei 6.7-15) 


“.. Iată dar cum trebuie să vă rugați: " 


Dacă vrem să ne meargă bine, dacă vrem să fim fericiţi trebuie să ne 
rugăm, trebuie să cerem şi să căutăm să obţinem Binele şi Adevărul şi nu 
altceva. 

Înainte de a începe interpretarea acestei rugăciuni fundamentale a 
creştinismului, este necesar să precizez că această rugăciune se pretează 
deopotrivă atât unei interpretări interioare, cât şi uneia exterioare. 

Pe cea exterioară, care ne îndreaptă spre Dumnezeu, creatorul lumii, 
pentru a-i cere să ne ajute în efortul nostru de autoperfecţionare, pentru 

a-i cere ca "voia lui să coboare pe pământ”, o cunoaştem cu toţii. 

De aceea, eu voi insista în continuare asupra interpretării interioare a 
acestei rugăciuni aflată în strânsă legătură cu componentele principale ale 
interiorului nostru (ale Fiinţei noastre, ale Sinelui nostru), menţionând însă 
că această interpretare se vrea a fi doar un ajutor spre o mai bună 
înţelegere a Naturii noastre interioare, ea neexcluzând-o pe cea exterioară. 

Acestea fiind spuse, putem spune că dacă ne privim atent, găsim mai 
multe componente, fiecare cu rolul lor bine definit în funcţionarea noastră, 
toate conduse de ceea ce suntem noi cu adevărat, de eul nostru real (Fiinţa, 
Sinele real). 

Aceste componente sunt: 

1. componenta fizică: corpul fizic cu toate părţile sale. E clar că acest 
corp fizic nu suntem noi: el se schimbă de-a lungul timpului (toate celulele 
corpului fizic se schimbă o dată la şapte ani). 

Gândiţi-vă la pruncul care aţi fost odată: e clar că acela (corpul fizic al 
lui) a murit, altfel nu puteaţi deveni voi, cei care sunteţi acum. 

Eu ca şi Sine nu mă schimb (aceasta este condiţia ca eu să fiu) de 
aceea eu nu pot fi ceea ce se schimbă, de aceea eu nu sunt corpul fizic, eu 
sunt cel ce coordonează schimbarea corpului fizic, dar eu nu mă schimb. 

2. componenta energetică: e legată de energiile pe care le manifestăm, 
e legată de mişcarea energiilor. 

Eu nu sunt nici această energie, ea tot timpul se schimbă, eu rămân! Eu 
o coordonez, o folosesc, dar nu sunt această energie. 

Materia corpului fizic, prin diferite procese, se transformă în energie 
(cinetică, calorică...) care însă este tot timpul alta: se schimbă. 

Eu, ca şi Sine, nu mă schimb, de aceea eu nu sunt energia (ceva care 
se schimbă). 

3. componenta emoţională cuprinde toate emoţiile pe care le generăm 
şi le susţinem a se manifesta: mânie, calm, orgoliu, umilinţă, frică, curaj... 
Ele se schimbă continuu, ele vin şi pleacă, noi ca Sine rămânem, noi 

suntem punctul din spatele acestei schimbări, punctul care coordonează 
această schimbare. 

Noi nu suntem mânia de exemplu; dacă am fi ea, când ea ar dispare din 
noi şi noi am dispare; nici noi (ca Sine) nu am mai fi. 

Cum noi rămânem, cum ceva rămâne după dispariţia emoţiilor, e clar că 
noi suntem acel ceva, noi nu suntem emoţiile: ele vin şi pleacă, noi 
rămânem. 

Pentru simplul fapt că noi ne identificăm cu ele (că, credem că noi 
suntem mânia, orgoliul, calmul...), nu înseamnă că şi suntem ele. 

Noi suntem ceea ce suntem: suntem cei ce rămân, subzistă, există şi 
coordonează această mişcare necontenită a emoţiilor prin interiorul nostru. 

Noi nu suntem ele. Noi le creem şi le susţinem însă pe ele. 


4. componenta mentală - de atitudine faţă de mediul înconjurător. În 
această componentă, cele care se schimbă neîncetat sunt gândurile noastre, 
atitudinea pe care o avem faţă de ce ne înconjoară, conceptele şi opiniile 
faţă de aceasta. 

Uneori vine gândul plictiselii, apoi e schimbat cu cel al entuziasmului, 
apoi cu cel al mâniei, desfrâului, lăcomiei... 

Gândurile noastre se schimbă neîncetat. Ele vin şi pleacă, noi, ca şi 
Sine, rămânem. Noi nu suntem aceste gânduri care vin şi pleacă dar noi le 
creem şi le susţinem. 

La fel cum un pictor nu este tablourile sale (el este doar cel care le 
creează şi le susţine), la fel noi nu suntem acele părţi din noi care se 
schimbă tot timpul, acele părţi pe care le creem şi le susţinem: energii, 
emoţii, gânduri concrete. 

Noi suntem punctul stabil din spatele acestei schimbări, 


5. componenta cauzală (filozofică) - care cuprinde concepţiile mentale 
care ne ghidează acţiunile pe termen lung, ideile şi conceptele 
fundamentale pe care le avem despre realitate. Aici sunt cuprinse ideile pe 
care le avem despre viaţă, moarte, spaţiu, timp, divinitate, păcat, mântuire, 
percepţie, cunoaştere... 

Dacă privim atenţi vedem că aceste idei le-am creat (dobândit) la un 
moment dat din viaţa noastră şi că, de asemenea, ele sunt în continuă 
schimbare. 

Dar noi ca Sine nu putem fi ceva care se schimbă (aceasta e condiţia de 
a fi) deci nu suntem nici aceste idei. 

Ele vin şi pleacă, noi rămânem. Noi nu suntem ele, noi doar le creem şi 
le susţinem. 


6. componenta intuitivă (de sinceritate absolută cu noi înşine). Nu toată 
lumea are dezvoltată suficient această componentă, dar ea odată dezvoltată 
ne permite să intrăm în profunzimea lucrurilor, să înţelegem în profunzime 
ce este viaţa, moartea, divinitatea... 

Chiar dacă această componentă ne ajută să obţinem cele menţionate 
mai sus, şi ea se schimbă, deci, noi nu suntem ea. 

Noi suntem cei care o creem şi pe aceasta, la fel cum creem şi ne 
susţinem: energiile, emoţiile, gândurile concrete, gândurile “filozofice”. 


7. componenta volitivă - legată de dorinţele noastre mai mari sau mai 
mici, mai intime sau mai puţin intime. E clar că noi nu suntem dorinţele 
noastre; ele vin şi pleacă; noi rămânem, noi suntem cei care le creem şi le 
susţinem. 


8. componenta legată de inteligenţa noastră, adică de capacitatea 
noastră de a face legături mai mult sau mai puţin profunde între elementele 
cunoaşterii pe care o deţinem, precum şi de înţelepciunea noastră 
(conştiinţa noastră), adică de cunoaşterea pe care o avem despre noi şi 
despre ceea ce ne înconjoară. 

E clar că aceste elemente sunt în continuă schimbare, noi nu suntem 
ele, noi suntem cei care le creem şi le susţinem. Noi suntem punctul stabil 
din spatele acestei continue schimbări de materie fizică, energie, emoţii, 
gânduri concrete, gânduri abstracte (filozofice), intuiţii, dorinţe, cunoaşteri. 

Toate acestea vin şi pleacă, noi rămânem. 


Să numim acest punct stabil din spatele schimbării interioare Fiinţă sau 
Sine real. Acesta suntem noi cu adevărat. Restul sunt doar manifestări, 
forme, nume ale noastre. Doar atât. 

Noi suntem ceea ce suntem, atât. 


HA 


"Tatăl nostru, care eşti în ceruri 


Noi creem interiorul nostru fără însă a fi el. Tatăl este simbolul 
creatorului, al celui care dă naştere. 

Pentru lume acest tată, acest creator este Dumnezeu, pentru interiorul 
nostru acest tată este Fiinţa, Sinele de care am pomenit mai înainte. 

Pentru că oamenii, în marea lor majoritate, se identifică cu manifestările 
Fiinţei lor interioare; din “ei”, devin “noi”: acum eu mânia, apoi el orgoliul, 
apoi ea frica... 

Necunoaşterea Fiinţei noastre interioare, a acelei Scântei divine care 
creează manifestările noastre duce la scindare. 

Până nu ajungem să cunoaştem şi să conştientizăm în profunzime cine 
suntem noi cu adevărat (Fiinţa, Sinele, Tatăl manifestărilor noastre: 
materiale, energetice, emoţionale, mentale...), până atunci suntem stăpâniţi 
de ignoranță, de necunoaştere. 

Stăpâniţi de aceasta ne referim la noi, la ceea ce suntem cu adevărat 
(Fiinţa, Sinele) ca la ceva exterior nouă; ne identificăm cu un fals sine, ne 
identificăm cu manifestările noastre. 

(Pe de altă parte, cel ce se roagă este deja o manifestare a Sinelui care 
e dincolo de cuvinte, dincolo de grai şi deci este just să se refere la cel care 
a creat această manifestare (Sinele) ca fiind Tatăl său. 

Cât timp vorbim, ne manifestăm, noi nu cunoaştem Sinele iar atunci 
când îl cunoaştem, când îl percepem cu adevărat, TACEM. 

Când ne conştientizăm cu adevărat pe noi ca Sine, transcendem 
dualitatea, transcendem manifestarea, atunci suntem DINCOLO, în 
Perfecţiune, acolo nici o rugăciune nu-şi găseşte locul.) 


Acest tată interior, acest creator al interiorului nostru locuieşte în 
Cerurile noastre interioare. Cerul este simbol al conducerii, al suprave- 
gherii, al coordonării acţiunilor (emoţiilor şi gândurilor noastre). Şi exact 
acest lucru îl facem noi ca Fiinţă, ca şi creatori ai interiorului nostru: 
conducem, supraveghem. 


Noi suntem spectatori ai întregii noastre transformări (schimbări) 
interioare şi totodată generatori şi coordonatori ai acesteia, doar că uneori 
(şi nu des) ne identificăm cu creaţiile noastre (gânduri, emoţii) şi uităm că 
noi nu suntem ele. Atunci cădem în ignoranță şi drept urmare suferim. 
Cădem în ignoranță şi atunci zicem: "Tatăl nostru”, şi e drept să zicem aşa 
pentru că atâta timp cât ne identificăm cu diferite gânduri şi emoţii (mânie, 
lene, tristeţe...), noi nu suntem unul şi acelaşi tot timpul, ci suntem NOI, 
suntem în sensul că, credem că suntem. 


"Sfinţească-se Numele Tău” 


Când renunţăm a ne mai identifica cu creaţiile noastre atunci nu mai 
zicem "Tatăl nostru” ci zicem “Eu” în sensul cel mai profund al cuvântului, 
nu mai zicem "Tatăl nostru... sfinţească-se numele Tău”, deoarece 
conştientizăm că noi nu putem fi multipli, ci suntem indivizi, suntem Fiinţa, 
Sinele. Atunci zicem: "sfinţească-se numele meu!”, deoarece Sfinţirea este 
simbol al devenirii întru desăvârşire, întru perfecţionare, al devenirii 
îndreptată spre o organizare şi o armonie superioară, iar Numele este un 
simbol pentru ceva, desemnează ceva, dar nu este ceva, nu este o realitate 
aparte. 

Deci Numele Dumnezeu nu este Dumnezeu, la fel cum numele masă, nu 
este masă. Numele desemnează o formă de manifestare care la rândul ei 
este o manifestare a ceva care o transcende (a ceva care generează şi 
susţine acea formă). Acest ceva este realitatea în Sine, este Dumnezeu 
(pentru lume), este Sinele pentru interior. Acest ceva este creatorul a 
diferite forme de manifestare. 

Dumnezeu este neschimbat, este perfect, este desăvârşit, la fel şi 
Sinele nostru, el a fost creat desăvârşit. El nu poate fi sfinţit, desăvârşit, 
perfecţionat, dar numele lui poate fi, el fiind un simbol al formelor de 

manifestare aflate în continuă schimbare. Lumea interioară şi exterioară e 
creată de Dumnezeu (de Creator) şi ea se schimbă continuu: formele se 
schimbă. Aceste forme (aceste nume) pot fi sfinţite, perfecţionate, nu însă 
şi realitatea din spatele lor, care este imuabilă. 

La fel, Sinele nostru Real este creat perfect dar manifestările sale 
(materiale, energetice, emoţionale, mentale, volitive, intuiţionale...) sunt 
imperfecte şi pot fi perfecţionate. 

Aşadar, să ne realizăm partea noastră de contribuţie şi să participăm la 
perfecţionarea lumii noastre interioare precum şi la a celei exterioare (a 
formelor de manifestare ale realităţii imuabile). Şi să fim atenţi unde punem 
limita între ceea ce credem că poate face doar Divinul şi ceea ce putem face 
Noi, ca Sine, pentru că noi putem face foarte multe lucruri pe care nu le 
cunoaştem datorită ignoranței. Dumnezeu a pus multe potenţialităţi care 
pot fi dezvoltate, perfecţionate (sfinţite) în noi, dar e în mare parte de 
datoria noastră să facem această sfințire (perfecţionare). 

Aşadar, să "sfinţim numele noastre”, să perfecţionăm, să desăvârşim 
formele noastre de manifestare (fizice, energetice, emoţionale, mentale...), 
pentru realizarea unei mai mari armonii interioare, având ca efect imediat 
fericirea noastră. 

Aşadar, pe scurt, Tatăl (ca Dumnezeu şi ca Sine Real) este Ceea Ce 
Este. 

În sinea lui este sfânt, desăvârşit, neschimbat, fix, nu suferă 
transformări. 

Dar numele Lui, manifestările Lui sunt supuse schimbării, transformării, 
organizării. De aceea pot fi organizate şi mai bine, organizarea lor poate fi 
mai desăvârşită, mai BUNĂ, mai SFÂNTĂ, de aceea trebuie (aceasta este o 
lege) a SFINŢI NUMELE TATĂLUI, a armoniza lumea interioară şi pe cea 
exterioară. 

Dumnezeu este creator al Lumii interioare şi exterioare, în sensul că a 
creat materialul care poate fi prelucrat. 

Şi la fel cum el este doar indirect răspunzător de construcţia caselor, a 
maşinilor, a hainelor (direct răspunzători sunt oamenii care le-au creat, 
aceşti micuţi demiurgi), la fel, în interiorul nostru direct, răspunzători 
pentru emoţiile, gândurile noastre suntem noi, ca şi Sine Real, care le 
creem pe toate acestea. 

Sinele Real este o creaţie perfectă, el este dincolo de cuvinte, dincolo de 
descriere, ca orice este perfect. 


"Vie împărăţia Ta, facă-se voia Ta, precum în cer aşa şi pe 
pământ” 


Dar noi putem (şi trebuie să o facem) să perfecţionăm, să desăvârşim, 
să coborâm Împărăţia Armoniei în interiorul şi exteriorul nostru, atât în 
planurile gândirii (cerul) precum şi în cele ale acţiunii (pământul). 

"Pâinea noastră, cea de toate zilele, dă-ne-o nouă astăzi” 


Pâinea este simbol al hranei spirituale, al cunoaşterii (“omul nu trăieşte 
numai cu pâine, ci cu orice cuvânt care iese din gura lui Dumnezeu” - Matei 
4.4), menite a ne ajuta să progresăm în procesul nostru de perfecţionare, 
de desăvârşire, de sfințire. 

Pe de altă parte, ea este şi simbol al manifestării, al schimbării. Această 
schimbare, manifestare, cum am spus mai sus, este creată (este dată) de 
ceea ce este în spatele ei, de ceea ce este imuabil (de Dumnezeu pentru 
lume în general, de Sinele Real pentru interior). 

Întotdeauna (în toate zilele) apare această pâine (ca manifestare, ca 
schimbare) şi întotdeauna avem nevoie de ea (ca şi cunoaştere), pentru a 
ne adapta şi a ne încadra optim şi armonios lumii. 

De cunoaştere avem nevoie întotdeauna (deci şi astăzi) pentru a ne 
adapta perpetuei schimbări ce caracterizează manifestarea lumii interioare 
şi exterioare. 

De asemenea, pentru a realiza perfecţionarea (sfinţirea) noastră trebuie 
să începem chiar de ASTAZI (din acest moment) să eliminăm din noi 
prejudecăţi, iluzii, ataşamente neîntemeiate, aşteptări false care generează 
moduri greşite de gândire (păcate) în psihicul nostru şi care împiedică 
această sfințire, care împiedică instalarea în noi a ARMONIEI. 

Trebuie să începem deci de ASTAZI să ne deschidem ETERNEI CLIPE, să 
ne deschidem la Ceea ce Este, TATĂLUI, Întregului şi astfel voia Lui se va 
împlini. 


şi ne iartă nouă greşelile noastre precum şi noi iertăm 


greşiţilor noştri” 


"Dacă iertati oamenilor greşelile lor, şi Tatăl vostru cel ceresc vă 
va ierta greşelile voastre. 

Dar dacă nu iertaţi oamenilor greşelile lor, nici tatăl vostru nu 
vă va ierta greşelile voastre” (Matei 6.14-15) 


Pentru a înţelege ce este iertarea şi pentru a înţelege care este rodul ei 
în desăvârşirea spirituală, trebuie să vedem mai întâi care este rodul ei. 

Şi dacă o privim atent, vedem că acest rod trebuie să fie mântuirea, 
fericirea, pacea, liniştea. 

Deci iertarea o putem defini ca fiind procesul de restabilire a ordinii şi 
armoniei unui sistem (fizic, psihic, social), deoarece acest proces are ca 
rezultat atingerea liniştii şi păcii acelui sistem. 

Dar această restabilire a ordinii se poate face doar prin luarea de 
măsuri împotriva "elementelor disturbatoare”, a acelor elemente care au 
deranjat armonia acelui sistem. 

Astfel avem în principal două lumi (sisteme), cea exterioară şi cea 
interioară şi corespunzător fiecăreia, avem o iertare specifică (exterioară, 

respectiv interioară). 

În ce priveşte lumea exterioară, armonia ei este distrusă de elemente 
disturbatoare cum sunt hoţii, ucigaşii, mincinoşii... şi împotriva acestor 
elemente trebuie luate măsuri pentru îndepărtarea lor şi astfel a reface 
armonia socială distrusă, 

Dacă nu luăm măsuri împotriva lor, armonia sistemului va avea şi mai 
mult de suferit, suferinţa acestui sistem social şi a elementelor sale 
componente (oamenii) crescând din ce în ce mai mult. De aceea, nici nu 
poate fi vorba să ne aşteptăm ca, dacă nu luăm nici o măsură împotriva 
celor ce distrug armonia (datorită unei proaste înţelegeri a noţiunii de 
iertare), aceasta să se refacă de la sine. 

În ceea ce priveşte lumea noastră interioară (psihologico-emoţională), 
armonia ei este deranjată de elemente cum sunt: orgoliul, mânia, lăcomia, 
lenea, frica, tristeţea, desfrâul... Imediat ce acestea apar în psihicul nostru, 
armonia lui este distrusă şi "vocea conştiinţei” noastre interioare ne va 
transmite imediat ca semnal (spre a ne indica acest lucru), suferinţa. 

De aceea, imediat ce aceste elemente disturbatoare apar în interiorul 
nostru, trebuie să luăm măsuri spre a le diminua şi apoi a le elimina, 
înlocuindu-le cu virtuțile corespunzătoare (umilinţă, calm, cumpătare, 
hărnicie, curaj, bucurie, castitate), cu iubire şi cunoaştere obiectivă, 
singurele capabile să ducă la refacerea armoniei interioare şi astfel să 
reapară în noi fericirea, liniştea, pacea care există doar atâta timp cât 
această armonie se menţine. 

Ce înseamnă, aşadar, a ierta greşelile greşiţilor noştri (hoţi, criminali, 
mincinoşi...)? 

Nu înseamnă a nu lua măsuri exterioare, menite a-i determina pe 
aceştia să nu mai încerce să distrugă armonia în viitor (aceste măsuri 
trebuie imediat luate, însă cu discernământ), ci înseamnă a nu permite 
propriilor noastre greşeli (păcate ca orgoliul, mânie, tristeţe...) să se 
manifeste în noi când ceilalţi ne greşesc. 

Adică noi trebuie să luăm măsuri pentru refacerea armoniei exterioare 
distruse, dar aceste măsuri să nu le luăm din răzbunare, ură, mânie, 
tristeţe, ci doar din iubire, doar din dorinţa de a-i ajuta, pe cei care greşesc, 
să vadă aceasta şi să nu mai greşească astfel a doua oară. 

Acţiunea noastră de ajutor (de iubire) trebuie să fie bazată pe o 
cunoaştere obiectivă, pe un discernământ maxim, pe o cunoaştere profundă 
a efectelor acţiunilor noastre (care trebuie să fie BINELE întotdea-una, altfel 
vom suferi). 

A ierta, deci, greşiţilor noştri înseamnă a nu lăsa să apară în noi 
păcatele (modurile greşite de gândire) atunci când ne întâlnim cu păcatele 
celui care greşeşte (mânie, orgoliu, tristeţe...) şi care îl determină astfel să 
greşească (să fure, să mintă, să ucidă...). 

A ierta păcatele celorlalţi înseamnă, deci, a avea întotdeauna faţă de 
ceilalţi (indiferent de atitudinea lor, bună sau rea, faţă de noi) o atitudine de 
iubire, de deschidere, de dăruire, de ajutor, care să fie concretizată în fapte, 
bazându-se pe o cunoaştere discriminativă care ne indică care este BINELE, 

în orice împrejurare. 

Dacă "iertăm”, în sensul precizat mai sus, atunci în interiorul nostru nu 
se vor mai manifesta păcatele (orgoliu, mânie, frică, tristeţe...) şi astfel 
acolo va fi păstrată armonia cu efectele dorite de noi: linişte, pace, fericire, 
mulţumire interioară. 

Acţiunea pornită dintr-o astfel de atitudine interioară (bazată deci pe 
iubire şi discernământ), nu va putea decât să ducă şi la refacerea armoniei 
exterioare, aducând deci în exterior pacea, liniştea, fericirea. 

Greşelile noastre sunt păcatele (modurile greşite de gândire: orgoliu, 
mânie...), deoarece acestea duc la: minciună, furt..., duc, deci, în primul 
rând, la distrugerea armoniei interioare (rezultând astfel suferinţa 
interioară) şi în al doilea rând, la distrugerea armoniei exterioare (generând 
astfel suferinţa exterioară). 

Ele, de obicei, sunt atrase, să se manifeste, de greşelile celorlalţi (de 
păcatele lor). 

lertând aceste păcate, adică nemailăsând ca să se manifeste în 
interiorul nostru propriile noastre păcate, întrerupem un cerc vicios. 

Sensul actual al cuvântului iertare este de "a scuti pe cineva de pedea- 
psă, de a trece cu vederea greşeala cuiva” (conform D.E.X) ori e clar că în 
acest sens nu ne putem permite să nu luăm măsuri împotriva elementelor 
disturbatoare (interioare respectiv, exterioare) pentru că aceasta ar duce la 
distrugerea armoniei, deci la suferinţă. E la "mintea cocoşului” acest lucru. 
Deci, în acest sens, nu ne putem permite "să iertăm” pe greşiţii noştri. 

De aceea, eu am presupus la începutul acestei expuneri un alt sens 
pentru acest cuvânt, având în vedere rezultatele care ar trebui să fie 
obţinute ca urmare a unei atare acţiuni (mântuire, fericire, mulţumire). 

În acest al doilea sens, putem să iertăm pe greşiţii noştri şi chiar 
trebuie să o facem. 

Deci, să-i iubim pe greşiţii noştri: să-i iubim, să-i ajutăm să-şi înţeleagă 
greşeala, pentru a nu mai greşi în viitor. Pentru aceasta trebuie să ne 
creştem Discernământul prin cunoaşterea obiectivă a legilor naturii noastre 
interioare şi respectiv a celei exterioare şi astfel să ajungem să cunoaştem 
care sunt acţiunile (măsurile) cele mai adecvate ce trebuie să le luăm spre 
a-i ajuta pe cei ce greşesc, să nu mai greşească pe viitor, să nu mai încerce 
să distrugă Armonia. Trebuie să-i ajutăm să conştientizeze că dacă o vor 
face, vor suferi, indiferent dacă ei acum cred sau nu aceasta. 


"Si nu ne lăsa să cădem în ispită” 


Ispita (proba) e bună şi necesară şi este de absolută trebuinţă. Nu 
trebuie neapărat să o căutăm, dar când vine să fim atenţi să o depăşim, 
făcând încă un pas spre desăvârşirea noastră. 

Dacă nu am fi ispitiţi, dacă nu ne-am confrunta cu răul din exterior (cu 
păcatele celorlalţi), răul din noi nu ar ieşi la iveală şi astfel nu l-am putea 
analiza spre a-l înţelege şi apoi elimina din noi. Deci, când apare ispita, să 

fim bucuroşi că astfel avem ocazia să studiem răul din noi (orgoliu, mânie, 
frică...) care iese, cu această ocazie, la suprafaţă (fiind atras, prin 
rezonanţă, de răul din ceilalţi) şi astfel putem să-l vedem şi să-l alungăm 
din noi. 

Pentru depăşirea ispitelor (probelor), e necesară atenţie, concentrare şi, 
mai ales, răbdare pentru că nu vom putea să înţelegem în profunzime de ce 
sunt greşite păcatele încă de la primele confruntări cu ele, ci această 
înţelegere va veni cu timpul, pe măsura efortului care îl depunem în această 
direcţie. 


"şi ne izbăveşte de cel rău” 


Răul este ceea ce nu ne este util, avantajos, favorabil, ceea ce nu ne 
duce la obţinerea armoniei, a unei organizări superioare, ceea ce nu ne 
foloseşte în cea mai mare măsură. El constă în toate aceste moduri greşite 
de gândire (păcate) de care am tot pomenit. 

Izbăvirea de rău e posibilă până la capăt numai dacă e pornită din 
sinele nostru cel mai adânc, din Sinele nostru Real (Tatăl nostru interior). 


"Noi şi Tatăl suntem una!”, noi suntem Sinele Real cel care creează 
diferitele manifestări cu care ne identificăm uneori datorită ignoranței 
(materie, energie, emoţii, gânduri...) 

Revin prin a reaminti că această interpretare interioară a rugăciunii 
"Tatăl nostru” nu o exclude pe cea exterioară, ci doar o completează. 

Există un Dumnezeu creator şi coordonator al manifestării şi există 
Sinele nostru Real creator şi susţinător al lumii noastre interioare. Noi 
suntem una cu acest Tată interior (cu Sinele Real). 

Acest Sine este un mic demiurg, e şi el un mic Dumnezeu, aceasta nu 
poate nega nimeni: el creează şi susţine emoţii, atitudini, idei, concepte şi 
prin acestea, acţiuni creatoare. 

Să nu uităm, deci, că Interiorul este reflecţia Exteriorului şi invers. 

Noi acum vorbim în special despre interior, încercând să dăm tuturor 
lucrurilor exterioare o conotaţie, o înţelegere şi un sens INTERIOR, cu 
scopul evident de a înţelege şi a armoniza la maxim interiorul nostru. 

Fără acest sens interior, exteriorul nu are nici un sens şi nici nu poate fi 
înţeles în adevărata lui natură. 

Exteriorul şi interiorul merg mână în mână, se condiţionează, se 
întrepătrund şi se generează reciproc, sprijinindu-se unul pe celălalt. 

De aceea TREBUIE să dăm o importanţă EGALĂ atât Interiorului cât şi 
Exteriorului. 

Să nu minimalizăm pe unul sau pe altul. 

Aici e nevoie de discernământ, de ECHILIBRU şi de o mare dorinţă de a 
cunoaşte ADEVARUL şi de a ne integra Lui. 


"căci a ta este Împărăţia, puterea şi slava în veci. Amin.” 

Ultima frază contrazice aparent cererile făcute la începutul rugăciunii: 
am cerut să vină împărăţia, să se manifeste puterea Lui (voinţa-voia), să se 
sfinţească numele Lui (să se arate astfel slava şi măreţia Lui) şi acum 
spunem că ele SUNT şi nu trebuie să vină. 

Dar contradicţia e doar aparentă. Doar cei capabili să treacă dincolo de 
DUALITATEA numelor şi a formelor sunt capabili să vadă aceasta. 

Căutând deci să transcendem conceptele, teoriile, contrariile, 
extremele, identificând ceea ce e dincolo de ele, identificând esenţa, ceea 
ce e dincolo de dualitate, ajungem SA ÎNŢELEGEM... 

Amin. Aşa este !!! 


Pe scurt, în interpretarea interioară, rugăciunea "Tatăl nostru” vedem că 
spune următoarele: 

"Hai să-mi perfecţionez manifestările (emoţiile, gândurile, acţiunile...), 
să le fac mai bune, mai armonioase. 

Pentru aceasta am nevoie de cunoaştere (pâinea cea de toate zilele) 
care să-mi arate cum pot face acest lucru, care să-mi arate ce măsuri să 
iau împotriva elementelor perturbatoare interioare (a "păcatelor”) pentru a 
le înţelege şi elimina din mine şi apoi e nevoie de o acţiune concretă 
îndreptată în acest scop prin care să ajung să restabilesc în interiorul meu 
Armonia, izbăvindu-mă astfel de răul din mine şi bucurându-mă de fericirea 
(mântuirea) dobândită astfel. 


.. Amin.” 

Postul - rupere a unor automatisme 
Despre POST (Matei 6.16-18) 


"Când posteşti nu-ţi lua înfăţişare posomorâtă... ci ungeţi capul 
şi spală-ţi faţa” 


Postul e o rupere a vechilor automatisme fizice şi mentale. El porneşte 
dintr-o întrebare legitimă: “ce se întâmplă dacă mă opresc puţin din graba 
asta nebună, pentru a mă întreba: "unde mă duc de fapt?” şi apoi, vreau eu 
cu adevărat, să ajung acolo unde mă îndrept datorită automatismelor, 
datorită impulsurilor sociale preluate automat, fără prea multă analiză, din 
mediul în care mă manifest?”. 

Postul are, deci, menirea de a ne da răgazul de a ne opri pe loc şi a 
privi profund în noi, spre a ne cunoaşte în profunzime; de aceea trebuie să 
ne bucurăm când avem ocazia să ţinem un post de mâncare, sau "de 
grabă”, sau "de judecată”, pentru că prin intermediul lui, ne apropiem mult 
de cunoaşterea Naturii. 

Postul de grabă constă în a renunţa să ne mai grăbim (să tragem 
concluzii, să etichetăm persoane, să facem acţiuni fără prea multă 
chibzuinţă) şi oprindu-ne un moment să ţinem un post de judecată în care 
să renunţăm la prejudecățile (la judecăţile preconcepute) faţă de diferite 
aspecte care ne direcţionează viaţa: economia, moartea, religia, filosofia, 
mântuirea, păcatul, Dumnezeu... 

Postul are, deci, ca scop autoanaliza îndreptată spre înţelegerea 
greşelilor din modul nostru de gândire şi acţiune şi astfel, să le putem 
elimina, obţinând refacerea armoniei interioare şi exterioare şi deci, 
atingerea mulţumirii, a păcii şi liniştii interioare. 

De aceea, trebuie să ne bucurăm când postim şi să ne propunem să 
ţinem cât mai des post de grabă şi post de judecată pentru a ajunge să 
analizăm obiectiv realitatea în care ne manifestăm. 


A fi natural. Descoperirea Prezentului 
Adevăratele comori. Grijile... (Matei 6.19-34) 


"Nu vă strângeţi comori pe pământ, unde le mănâncă moliile şi. 
rugina, ... ci strângeţi-vă comori în cer... 

Nimeni nu poate sluji la doi stăpâni: ...Nu puteţi sluji lui 
Dumnezeu şi lui Mamona [în acelaşi timp]. 

Nu vă îngrijoraţi de viaţa voastră, gândindu-vă ce veţi mânca 
sau ce veţi bea, nici de trupul vostru, gândindu-vă cu ce vă veţi 
îmbrăca. 

Oare nu este viaţa mai mult decât hrana şi trupul mai mult decât 

îmbrăcămintea? 

Uitaţi-vă la păsările cerului: ele nici nu seamănă, nici nu seceră 
şi nici nu strâng nimic în grânare şi totuşi, Tatăl vostru ceresc le 
hrăneşte. Oare nu sunteţi voi cu mult mai de preţ decât ele? 

Şi apoi, cine dintre voi, chiar îngrijorându-se, poate să adauge 
măcar un cot la înălţimea lui? " 


Dintre toate lucrurile (comorile) pe care le poate obţine omul într-o 
viaţă unele se obţin doar temporar (sunt trecătoare) şi astfel este şi 
satisfacția noastră oferită de aceste lucruri trecătoare, pământeşti. 

Alta este însă satisfacția pe care o avem când dobândim comori cereşti 
(înţelegerea BINELUI, viziunea ADEVARULUI). 

De aceea, odată ce am hotărât că vrem să scăpăm de modurile noastre 
greşite de gândire (de păcate - de Mamona), trebuie să acţionăm spre a le 
distruge, spre a le alunga din noi, înlocuindu-le cu virtuţi. E nevoie aici de 
angajare totală. Nu trebuie să ezităm, răul din noi trebuie eliminat din 
rădăcină. Nu trebuie să-l tolerăm, nici “ca sâmbure”. 

Nu trebuie să-i găsim justificări. 

Trebuie să conştientizăm că virtutea (manifestarea divinului) este 
opusă, contrară “păcatului” (Mamonei) şi că ele nu pot exista împreună. Aşa 
că, la un moment dat, putem fi doar de o singură parte, cu rezultatele 
aferente: 

- dacă suntem de partea virtuţii, dobândim pacea, liniştea, fericirea 

- dacă suntem de partea “păcatelor” (orgoliu, mânie, lăcomie, lene, 
frică, tristeţe, desfrâu...), ne vom alege cu nelinişte, stres, suferinţă. 

De ce parte ve-ţi alege să fiţi? 


"Dacă gândiţi cât de cât, nu puteţi alege decât Virtutea (Iubirea, 
Cunoaşterea, Compasiunea...)!” 


Nu-i aşa? 

Doar pe baza Virtuţii putem ajunge la Viziunea Realităţii, a Adevărului, 
a ceea ce e dincolo de percepţie, a ceea ce ne integrează perfect în Ceea ce 
Este. 

Atunci devenim una cu natura, devenim o parte a ei, devenim 
NATURALI (la fel ca şi crinii şi păsările cerului) şi astfel curgem odată cu 
Ceea Ce Este, odată cu Întregul, fără griji, fără frământări. 

Suntem absorbiți în Eternitate, în prezent, în ziua de azi, fără a purta în 
spatele nostru regretele trecutului, speranţele viitorului sau revoltele ce 
însoțesc existenţa acestor speranţe şi regrete. 

Prezentul este singurul care există acum, este singurul care ne 
influenţează cu adevărat existenţa. 

Cine descoperă prezentul, Întregul, Eternitatea, doar constată detaşat 
(fără frământare în suflet, de nici un fel: nici un regret, nici o speranţă, nici 
o revoltă) Ceea ce Este şi se adaptează rapid, fără comentarii inutile. 

Acesta doar constată legile imuabile ale naturii şi se integrează lor. 

Atunci, el le înţelege sensul: sensul lor e sensul nostru, raţiunea lor este 
raţiunea noastră. 

Să căutăm, deci, a vedea dincolo de dualitate, a privi dincolo de forme, 
a înţelege ceea ce e dincolo de cuvinte. Atunci vom deveni NATURALI, 
simplii, inocenți, cunoscători a CEEA CE NU POATE FI CUNOSCUT. 


"Căutaţi mai întâi Împărăţia lui Dumnezeu şi neprihănirea Lui şi 
toate aceste lucruri vi se vor da pe deasupra.” 


Să căutăm, deci, înainte de toate pacea, liniştea, armonia şi mai presus 
de acestea (fără însă a le ascunde), să căutăm ADEVĂRUL, pe DUMNEZEU, 
Ceea ce Este... 

Când îl vom afla pe Acesta, nu vom mai dori nimic..., căci vom avea 
TOTUL... 


Păcatul e în noi 
Bârna şi paiul. Lucrurile sfinte (Matei 7.1-6) 


Nu judecaţi, ca să nu fiţi judecaţi. Căci, cu ce judecată judecaţi, 
veţi fi judecaţi; şi cu ce măsură măsurațţi, vi se va măsura. 

De ce vezi tu paiul din ochiul fratelui tău, şi nu te uiţi cu băgare 
de seamă la bârna din ochiul tău?” 


Cauza răului (a neutilului, a neavantajosului pentru noi), a neliniştii şi 
suferinţei noastre, nu este în afara noastră, ci în noi, aici trebuie să o 
vedem, aici trebuie să o judecăm. 

Răul (bârna) este în "ochiul nostru”. Aici trebuie să-l căutăm mai întâi. 
De aici trebuie să-l alungăm, apoi, de abia, să încercăm a remedia răul 
exterior (paiul). 

Dar pentru aceasta e nevoie de înţelegere şi discernământ, de multă 
înţelegere şi mult discernământ. 


"Să nu daţi câinilor lucrurile sfinte şi să nu aruncaţi 
mărgăritarele voastre înaintea porcilor, ca nu cumva să le calce în 
picioare şi să se întoarcă să vă rupă.” 


Pentru a ne dezvolta spiritul, trebuie să-i ajutăm pe ceilalţi să crească în 
Iubire şi Cunoaştere, trebuie să le vorbim şi lor de Transformarea 
Interioară. Dar trebuie să fim atenţi cui vorbim, pentru că nu toţi sunt 
pregătiţi să audă acest mesaj: ei (câinii şi porcii - păcatele din ceilalţi) s-ar 
putea să-l interpreteze greşit, cu efecte nefavorabile pentru ei şi pentru noi. 

Câinii şi porcii reprezintă, deci, păcatele din ceilalţi, care aţâţate, se 

întorc împotriva noastră. Dar aceştia reprezintă în acelaşi timp, în primul 
rând, păcatele din noi (câinii - revolte inutile, mânia, orgoliul, violenţa; 
porcii - lenea, lăcomia, desfrâul), care ne împiedică să realizăm Armonia în 
noi şi în jurul nostru. 

Munca interioară nu poate, nu trebuie şi nici nu poate fi lăsată pe 
seama sentimentelor noastre de revoltă, mânie, orgoliu, violenţă, 
răzvrătire, îndreptate împotriva unor rele (păcate) din exteriorul nostru sau 
din interior (răul nu se elimină cu un alt rău, răul se alungă cu ajutorul 
binelui, al virtuţilor) şi nici nu trebuie să cadă la îndemâna porcilor din noi 
(lene, lăcomie, desfrâu) pentru a fi pervertită de aceştia. 

Dacă aceste moduri greşite de gândire apar în cursul muncii noastre 
interioare, ele trebuie alungate imediat, chiar dacă uneori ni s-ar părea de 
ajutor. Aceasta e o impresie falsă: de fiecare dată când lăsăm răul (câinii şi 
porcii) să se manifeste prin noi, indiferent de motivul cu care facem acest 
lucru (bun sau rău), acesta se întăreşte şi se întoarce apoi împotriva 
noastră, aducând suferinţa după el. 

E nevoie, deci, de linişte, de înţelegere senină, de abordare pacifică, 
detaşată şi obiectivă a fiecăreia din defectele psihologice pe care le 
costatăm în noi (mânie, orgoliu, frică...), pentru a le putea înţelege şi 
elimina. 

În transformarea noastră interioară, e nevoie de o motivaţie pentru 
această acţiune, de o motivaţie superioară dualității: nu negativă (“nu mai 
vreau să fiu rău, nu mai vreau să sufăr..”), nici una pozitivă (“vreau să fiu 
bun, vreau fericire...”), ci una INTEGRATOARE A INTREGULUI: vreau 
ADEVĂRUL. 


Necesitatea Acţiunii 
Rugăciunea (Matei 7.7-12) 


"Cereţi şi vi se va da, bateţi şi vi se va deschide. 
Căci ori şi cine cere capătă, cine caută găseşte, celui ce bate i se 
va deschide.” 


Inevitabil e nevoie de ACŢIUNE pentru a ne transforma: trebuie să 
cerem, trebuie să căutăm, trebuie să acţionăm pentru a găsi Adevărul, 
pentru a întrona în interiorul nostru Binele şi Virtutea. 

Acţiunea de cerere, de căutare ne revine nouă (nu divinului), iar ceea 
ce căutăm vom găsi mai devreme sau mai târziu, dacă dorim cu adevărat 
acest lucru. 

Pentru Schimbare e nevoie 


de un efort susţinut 
Poarta cea strâmtă (Matei 7.13-14) 


"Intraţi pe poarta cea strâmtă. Căci largă este poarta, lată este 
calea care duce la pierzanie şi mulţi sunt cei ce intră pe ea. 

Dar strâmtă e poarta, îngustă este calea care duce la viaţă şi 
puţini sunt cei ce o află.” 


E necesar un MARE EFORT şi o mare RĂBDARE, o mare sete de ADEVĂR 
pentru a duce Transformarea Interioară în Bine la bun sfârşit. 

Aceasta este o muncă grea şi de durată, dar rezultatele sunt pe 
măsură. Ea presupune autoobservare continuă, pentru a vedea când apar în 
noi păcatele (orgoliu, mânie, tristeţe...), urmată de o analiză profundă (nu 
de suprafaţă), pentru a înţelege de ce sunt greşite, de ce nu ne sunt utile şi 
avantajoase cu adevărat, aceste moduri de gândire specifice “păcatelor”. 

Cu această înţelegere, eliminăm senini din psihicul nostru aceste greşeli 
de gândire. 

Această muncă de autooservare şi analiză profundă a mecanismelor 
propriului psihic este grea şi de durată, cum am spus, dar nu este nici pe 
departe aşa de grea ca cealaltă cale: aceea de a lăsa aceste moduri greşite 
de gândire să se manifeste automat în psihicul nostru, aducând de fiecare 
dată cu ele darul lor: suferinţa. 

Aceasta va continua să apară, atâta timp cât nu vom înlătura cauza ei: 
gândirea noastră greşită (ce generează acţiune greşită) îndreptată spre 
distrugerea Armoniei Întregului. 


Modurile greşite de raportare la realitate 
Prorocii mincinoşi (Matei 7.15-20) 


"Păziţi-vă de prorocii mincinoşi. Ei vin la voi îmbrăcaţi în haine 
de oi, dar pe dinăuntru sunt nişte lupi răpitori. Ii veţi recunoaşte 
după roadele lor. 

„„orice pom bun face roade bune, dar pomul rău face roade 
rele...” 


Prorocii mincinoşi sunt modurile greşite de gândire din noi: orgoliu, 
mânie, tristeţe, lene, lăcomie, frică, desfrâu... Sunt mincinoşi, deoarece 
aceştia ne îndeamnă la acţiuni despre care ei zic că sunt bune (că ne aduc 
ca roade fericirea), dar făcându-le, vedem că nu e deloc aşa, că ne-am ales 
cu altceva decât ne-am aşteptat: cu suferinţa! 

"iar orice pom care nu face roade bune, este tăiat şi aruncat în 
foc.” 


Oamenii, care nu s-au analizat niciodată profund, găsesc tot felul de 
justificări pentru păcatele mai sus menţionate, încercând a arăta că acestea 
sunt de dorit din diferite motive. 

Dar dacă analizăm însă atent aceste justificări, vedem că la o privire 
mai profundă, ele nu au acoperire; în adâncime, vedem că aceste păcate 
(indiferent ce credem noi despre ele) dau roade rele: nelinişte, stres, 
agitaţie, suferinţă psihică şi fizică, pentru noi şi pentru cei din jur. 

De aceea, pentru a recunoaşte aceşti profeţi mincinoşi, e nevoie de o 
analiză profundă, care să le dezvăluie adevăratele roade (cele care există), 
nu cele care vrem noi să fie. 


Odată descoperiţi în interiorul nostru aceşti profeţi mincinoşi, ei trebuie 
tăiaţi de acolo, prin înţelegere şi aruncaţi în focul distrugerii senine a 
înţelepciunii, susţinut de puterea adevăratei cunoaşteri şi discriminări. 


Transcenderea cauzalităţii liniare 
Cum să urmăm pe Isus (Matei 8.18-22) 


"Atunci s-a apropiat de El un cărturar şi I-a zis: "Învăţătorule, 
vreau să Te urmez oriunde vei merge.” 

Isus i-a răspuns: "Vulpile au vizuini, păsările cerului au cuiburi; 
dar Fiul omului n-are unde-Şi odihni capul.” 


Cărturarul simbolizează în noi mintea liniară, acel mod de gândire închis 
în cauzalitatea liniară, care caută pentru orice un început şi un sfârşit bine 
precizat. El caută în infinit ceva de care să se lege, de care să se ataşeze, 
dar caută acest ceva altundeva decât în interiorul său, caută ceva care să 
urmeze, caută o dogmă, o viziune prefabricată pe care el doar să o urmeze, 
fără a o analiza în profunzime. 

Majoritatea oamenilor au în psihicul lor moduri de gândire formate din 
idei, concepte, teorii, prejudecăţi (cuiburi, viziuni) despre ceea ce este sau 
ar trebui să fie; prin intermediul cărora văd realitatea, sau mai bine zis, prin 
intermediul căreia o filtrează, denaturând-o. 

Fie ele idei sau concepte pământeşti legate de ceea ce ne înconjoară 
(dominate de păcat, de viclenie - vulpea), fie idei sau concepte cereşti 
dominate de gânduri virtuoase (păsările cerului), acestea sunt de fapt doar 
cele două extreme ale dualității rău-bine, frumos-urât, plăcut-neplăcut..., 
extreme care însă ne atrag privirea de la Realitate, care ne împiedică să 

vedem realitatea aşa cum este, nefiltrată prin idei, concepte, teorii de nici 
un fel (fie ele bune sau rele), care ne împiedică să transcendem dualitatea 
(contradicţia-cearta-suferinţa). 


Fiul omului este simbolul a ceea ce se va naşte (se poate naşte) din 
omul actual, dominat de păcate, iluzii, prins în viziunea liniară asupra lumii. 

Un astfel de fiu al omului, atunci când se naşte în interiorul nostru, prin 
moartea vechiului om (a vechii noastre personalităţi rele), ne face să vedem 
Realitatea aşa cum este, ne ajută să realizăm Adevărul. 

Când se naşte în noi Fiul omului, avem cuib peste tot şi nicăieri (ne 
simţim legaţi de tot şi de nimic, în acelaşi timp), alungăm din noi noţiunile 
iluzorii legate de spaţiu (tu, eu, noi), de timp (atunci, acum). 

Atunci transcendem dualitatea, transcendem Numele formelor şi 
Formele însele, pentru a ajunge să vedem dincolo de ele, pentru a ajunge 
să vedem realitatea în sine, realitatea imuabilă din spatele acestor nume şi 
forme, realitate ce nu poate fi numită (a numi înseamnă a limita), dar care 
uneori este numită (din raţiuni didactice) Adevăr, Absolut, Tată, 
Dumnezeu...). 

Când Fiul omului îşi face apariţia în conştiinţa noastră, transcendem 
cauzalitatea liniară, ajungând la ceea ce s-ar putea numi cauzalitate 
integratoare: totul se întrepătrunde cu totul, totul este generat de Tot. Tot 
ce există este cauză şi efect pentru tot ceea ce există. Atunci, pentru noi nu 
mai există trecut şi viitor, început şi sfârşit: înţelegem că Realitatea, Ceea 
ce Este, Dumnezeu... nu are nici început şi nici sfârşit, înţelegem că 
realitatea din spatele Numelor şi Formelor e eternă şi ne integrăm în 
eternitatea ei, ne integrăm în ceea ce este atemporal şi aspaţial, pentru că 
transcende ceea ce înţelegem prin timp şi spaţiu. 

Trecând dincolo de Numele şi Formele care ne înconjoară, din toate 
părţile (ca de exemplu: om, viaţă, moarte, mântuire, păcat, Dumnezeu, 
spaţiu, cunoaştere...) se naşte în „Noi fiul nostru: Fiul omului, acel om nou 
care VEDE, care ŞTIE, care EXISTA... care TACE... 


"Un altul, care era dintre ucenici, I-a zis: "Doamne, dă-mi voie 
să mă duc mai întâi să îngrop pe tatăl meu.” 

"Vino după Mine”, i-a răspuns Isus "şi lasă morţii să-şi îngroape. 
morţii.” 


Ucenicii reprezintă părţile virtuoase din noi, care trebuie dezvoltate 
până la plenara lor manifestare. Dar, până atunci, ele mai pot greşi. 

Astfel de greşeală, în care cad unele virtuţi cum este iubirea, 
compasiunea, cunoaşterea..., este legarea lor greşită de trecut, este legarea 
lor de fenomene şi fiinţe aflate în trecut, prin intermediul regretului. 

Regretul este o trăire în trecut (care nu mai există acum), este o 
neluare în considerare a prezentului (singurul care există acum), având, ca 
efect apariţia suferinţei deoarece nu mai vedem prezentul şi astfel nu ne 

mai putem integra optim armoniei lui. 

Regretul, ataşamentul faţă de trecut (prejudecățile) nu-şi mai găsesc 
locul într-o minte integrată în Întreg. 

Aşadar "să lăsăm morţii să-şi îngroape morţii”: trecutul e trecut, acum 
există doar prezentul, pe el trebuie să-l vedem, lui să ne integrăm: să fim 
dar AICI, ACUM... fără regrete şi speranţe, scăpaţi de iluzia trecutului şi 
viitorului, integrați în Eternitate. 


Dăruirea cu Discernământ 
Chemarea lui Matei (Matei 9.9-13) 


“.. Isus... a văzut pe un om numit Matei, şezând la vamă. Şi i-a 
zis: “vino după Mine”. Omul acela s-a sculat, şi a mers după El.” 


Binele şi Adevărul (Isus) din noi începe să se dezvolte, să capete putere 
şi să dea naştere, în interiorul nostru, unui Mare Discernământ, bazat pe 
Iubire şi Cunoaştere, cu ajutorul căruia vom putea aprofunda munca de 
tămăduire interioară de modurile greşite de gândire (de păcate). 

Matei înseamnă "darul lui Iahve”. E clar că divinitatea a pus multe 
daruri în noi atunci când ne-a creat. Dar în acest caz e vorba de un dar 
anume, e vorba de darul discriminării dintre bine şi rău, este vorba de acea 
Voce a Conştiinţei care ne dă discernământ: capacitatea de a şti (a simţi) 
care acţiuni conduc spre armonie şi care nu (care sunt bune şi care nu). 

De aceea, acest ucenic, Matei Vameşul, simbolizează această 
cunoaştere a discernământului, această cunoaştere a diferenţei dintre bine 
şi rău, cu ajutorul căreia putem filtra (vămui) gândurile care vor să se 
manifeste în noi şi astfel să le susţinem pe cele bune (îndreptate spre 
armonie) şi să le alungăm din noi pe cele îndreptate spre distrugerea 
armoniei interioare şi exterioare. 

Matei Vameşul înseamnă, deci, a dărui cu discernământ, înseamnă că în 
noi trebuie să se instaureze iubirea ca dăruire, dar nu orice dăruire, ci o 
dăruire a binelui identificat prin dreapta discriminare între bine şi rău. 


"Pe când şedea Isus la masă, în casă, iată că au venit o mulţime 
de vameşi şi păcătoşi, şi au şezut la masă cu EI şi cu ucenicii Lui. 
. nu cei sănătoşi au nevoie de doctor, ci cei bolnavi... căci nu 
am venit să chem la pocăință pe cei neprihăniţi, ci pe cei păcătoşi!” 


Odată dezvoltat în noi discernământul, capacitatea de a tria, selecta, 
controla, verifica (de a vămui) gândurile pe care le lăsăm să se manifeste 
prin noi, putem să ne punem faţă în faţă cu păcatele din noi (orgoliu, 
mânie, frică, desfrâu, tristeţe, lene, lăcomie...) şi să discutăm cu ele, să 

încercăm să înţelegem, să vedem cum putem corecta (chema la pocăință) 
aceste moduri greşite de gândire ( aceşti păcătoşi). 

Cercetarea noastră interioară trebuie, deci, să se îndrepte spre acele 
părţi din psihicul nostru care sunt bolnave, "care au nevoie de doctor”, care 
ne împiedică să ne integrăm Armoniei Lumii; spre acele moduri greşite de 
gândire, spre acele iluzii, aşteptări false, ataşamente neîntemeiate care 
caracterizează psihicul actual şi care ne fac să suferim. 

E nevoie, deci, de a ne observa şi de a analiza în profunzime psihicul 
nostru în fiecare moment, spre a vedea dacă într-adevăr, gândurile care le 
purtăm ne apropie de Bine şi de Adevăr sau dimpotrivă, ne îndepărtează de 
acestea. 

Făcând aceasta, vom vedea orgoliul, mânia, tristeţea, frica... când 
acestea încearcă să se manifeste prin noi şi imediat le vom cerceta spre a 
vedea de ce sunt greşite aceste moduri de gândire, apoi le vom elimina şi 
nu le vom mai lăsa să se manifeste prin noi, deoarece înţelegem profund că 
aceste moduri de gândire nu ne sunt avantajoase şi utile, nu ne pot aduce 
liniştea, pacea, fericirea, ci dimpotrivă, atrag întotdeauna după ele: 
neliniştea şi suferinţa. 


Crearea unui nou sistem de gândire 
Ucenicii lui Ioan şi postul (Matei 9.14-17) 


"Ucenicii lui Ioan au venit la Isus şi I-au zis: "De ce noi şi 
Fariseii postim des, iar ucenicii Tăi nu postesc deloc?” 

Isus le-a răspuns: "Se pot jeli nuntaşii cât timp e mirele cu ei? 
Vor veni zile, când mirele va fi luat de la ei şi atunci vor posti.”” 


"Ucenicii lui Ioan” sunt primele manifestări în noi ale Binelui şi 
Adevărului, dar ele încă mai luptă cu uneltele răului, sunt mai instinctive, 
mai brute, mai violente... De aceea, acestea trebuie curățate, e nevoie 
pentru ele de post, de curăţire, de rafinare. 

Pe de altă parte, "ucenicii lui Isus” sunt deja manifestări mai evoluate 
ale Binelui şi Adevărului din noi, dar uneori şi ele au nevoie de curăţenie, de 
rafinare. Nici ele nu sunt perfecte, dar sunt mult mai bune decât primele şi 
au nevoie de curăţiri, rafinări mai puţin dese şi mai mult de formă (nu de 
fond). 

De post, de curăţenie, e nevoie atunci când apare în noi mizeria, 
confuzia, neclaritatea. Şi acestea apar din când în când, deoarece ele au ca 
şi cauză necunoaşterea; şi nicicând nu le vom cunoaşte pe toate... 

Deci, când apare în psihicul nostru neclaritatea, confuzia... e nevoie de 
post, de curăţire şi nu în alte momente. 

"Nu pun oamenii vin nou în burdufuri vechi... vinul nou îl pun în 
burdufuri noi şi se păstrează amândouă.” 


Nu putem păstra şi vechiul şi noul în acelaşi loc. Vechiul reprezintă 
modul greşit de gândire pe care îl avem, el trebuie distrus şi aruncat de tot. 

Trebuie să construim "burdufuri” noi (un sistem de gândire cu totul nou, 
bazat pe cu totul alte valori decât cele prezente - bazat pe căutarea sinceră 
a Binelui şi Adevărului, bazat pe cercetarea sinceră a noastră şi a ce ne 
înconjoară şi pe integrarea armonioasă în Ceea ce Este), în care să putem 
introduce vin nou (gânduri noi, moduri noi de gândire, corecte, virtuoase, 
care ne ajută să realizăm Binele (Armonia) şi care ne permit să vedem Ceea 
ce Este (Adevărul). 

Dacă încercăm să facem doar o transformare de suprafaţă, preluând 
automat câteva moduri corecte de gândire, fără însă a le înţelege în 
profunzime (vin nou: iubire, calm, sinceritate...) şi fără a schimba în 
profunzime tot modul nostru de gândire (burdufurile rămân vechi), acest 
mod vechi de gândire (predominant) va alunga din el gândirea corectă (se 
va sparge şi va lăsa afară vinul nou) şi nu vom realiza mare lucru. 

De aceea, pentru o transformare profundă, e necesară o analiză 
profundă a întregului nostru mod de gândire (burduf) şi a fiecărui gând în 
parte (vinul), urmată de o înlocuire totală a acestora cu moduri corecte de 
gândire (burdufuri şi vin nou). 

Mulţi se autoamăgesc că sunt credincioşi şi că vor să pună în practică, 
de exemplu, păzirea celor zece porunci, dar în acelaşi timp întregul lor 
sistem de gândire se bazează pe mânie, orgoliu, lene, frică, tristeţe, 
lăcomie, desfrâu (cele şapte păcate capitale). 

Ei vor să pună vin nou în burdufuri vechi. 

Poruncile vor fi respectate de la sine dacă vom înţelege în profunzime 
şi vom elimina din noi cele şapte păcate capitale. 

Mulţi merg la biserică şi aud acolo vorbindu-se de iubirea 
necondiționată a aproapelui, de iertarea păcătosului, de necesitatea 
depăşirii tristeţii sau a mâniei şi se autoamăgesc zicând: "de acum încolo 
aşa voi face: mă voi comporta virtuos”, dar ieşind din biserică nu caută să 
analizeze în profunzime ce este virtutea şi de ce este ea necesară şi astfel 
uită ce şi-au propus şi continuă să păcătuiască. Datorită faptului că nu-şi 
găsesc o oră sau mai multe în fiecare zi pentru a aprofunda Virtutea, ei nu- 
şi schimbă vechiul lor mod de gândire (burduful vechi). Pentru aceasta e 
nevoie de efort îndelungat şi analiză profundă, susţinute conştient de noi. 

Ei pun vin nou în burdufuri vechi. 

Ei nu aprofundează şi, de aceea, indiferent de declaraţiile lor trecătoare, 
ei nu se schimbă. 

Ei sunt acea sămânță care nu găseşte loc prielnic să încolţească şi nici 
nu i se crează acest loc: astfel ea moare. 

Necesitatea unui centru de greutate 
Gloata fără păstor (Matei 9.35-38) 


"Isus străbătea toate cetăţile şi satele, învățând pe norod... şi 
vindecând orice boală şi neputinţă care era în norod. 

Când a văzut gloatele, I s-a făcut milă de ele, pentru că erau 
necăjite şi risipite ca nişte oi care nu au păstor. 

Atunci a zis ucenicilor Săi: “Mare este secerişul dar puţini sunt 
lucrătorii! Rugaţi dar pe Domnul secerişului să scoată lucrători la 
secerişul Lui.” 


Binele şi Adevărul se întăresc tot mai mult în noi, răspândindu-se în 
întreaga noastră personalitate (în toate cetăţile şi satele) şi corectând încet, 
încet; alungând din noi vechile moduri greşite de gândire (iluzii, aşteptări 
false, ataşamente neîntemeiate). 

Înainte de centrarea puternică a personalităţii în jurul Binelui şi al 
Adevărului (a lui Isus), aceasta este împărţită, risipită şi foarte 
contradictorie: acum eşti mânios, acum calm, acum iubitor, acum furios, 
acum cumpătat, acum lacom... 

Fiecare dintre acestea: mânie, calm; iubire, ură; cumpătare, lăcomie... 
trage în propria ei direcţie, rezultând astfel un om scindat, risipit, care 
merge la întâmplare (când încoace, când încolo, când spre rău, când spre 
bine), în funcţie de cum bate vântul stimulilor exteriori. 

Nici una din extremele menţionate, în acest stadiu nu e mai puternică 
decât cealaltă şi astfel se manifestă când una când alta: când se trage spre 
bine, când spre rău în funcţie de exterior, în funcţie de ce întâlnim aici: bine 
sau rău. 

Omul acesta e astfel ca o turmă fără păstor, fără direcţie, e la discreţia 
ÎNTÂMPLĂRII. 

Devine aşadar evidentă necesitatea creării în noi a unui CENTRU DE 
GREUTATE (a stabilirii unui păstor), a eliminării din noi a contradicţiilor 
dintre dualităţi (bine-rău, orgoliu-umilinţă, mânie-calm, tristeţe-bucurie...), 
care scindează personalitatea, făcând-o schizofrenică (împărţită, scindată). 

Personalitatea actuală e nevoie, deci, să se grupeze FERM în jurul unui 
singur CENTRU, a unui singur PASTOR, trebuie deci să se desfăşoare în jurul 
Binelui şi Adevărului, care să rămână tot timpul la conducerea personalităţii, 
nelăsând contrariile lor (Răul, neavantajosul, minciuna) să mai dirijeze nici 
un moment personalitatea (turma). 

Astfel, de exemplu, atunci când apare în noi mânia, sau tristeţea, sau 
orgoliul... dacă personalitatea noastră este ferm stabilită în jurul Binelui şi 
Adevărului, ea nu ne mai lasă în voia mâniei, sau orgoliului... ci le înăbuşă şi 
le alungă încă de când apar, prin înţelegerea lor. 

Personalitatea umană are din acest moment tot timpul unul şi acelaşi 

conducător (păstor) şi merge într-o singură direcţie (spre Bine, spre 
Armonie). 

Acum ea nu mai este risipită şi acest lucru îi dă o putere extraordinară, 
care numai din unire poate veni. 

Odată stabilit acest centru de greutate, odată stabilită ferm în noi 
direcţia înspre Bine, e nevoie apoi doar de o acţiune susţinută, e nevoie de 
lucrători, e nevoie de cunoaştere, care să susţină această transformare. 

Secerişul e simbolul nevoii de a separa grâul de neghină, de a separa 
binele de rău şi de a susţine în noi doar grâul (binele), spre a face din el 
pâine, spre a obţine pacea, liniştea, fericirea şi astfel a ne integra în 
Armonia Universului. 


Dezvoltarea celor douăsprezece forme de 


manifestare ale Cunoaşterii 
Trimiterea celor doisprezece apostoli (Matei 10.1-15) 


"Apoi Isus a chemat pe cei doisprezece ucenici ai Săi, şi le-a dat 
putere să scoată afară duhurile necurate şi să tămăduiască orice fel 
de boală şi de neputinţă. 

Iată numele celor doisprezece apostoli: Cel dintâi, Simon, zis 
Petru şi Andrei, fratele lui; Iacov, fiul lui Zebedei şi Ioan fratele lui; 
Filip şi Bartolomeu; Toma şi Matei, vameşul; Iacov, fiul lui Alfeu şi 
Levi, zis şi Tadeu; Simon Cananitul şi Iuda Iscarioteanul, cel care a 
vândut pe Isus.” 


O privire de ansamblu atentă asupra interiorului nostru, ne arată aici 
moduri greşite de gândire şi necesitatea de a le elimina. În acest moment, e 
nevoie de a trece de la ansamblu la amănunte, de la contemplare la acţiune 
şi de a începe să remediem, să eliminăm din psihicul nostru unul câte unul 
aceste moduri greşite de gândire (păcate). 


Ucenicii lui Isus, cum am mai spus, simbolizează, pe plan interior, 
tocmai aceste concretizări ale ideii de Bine şi Adevăr, reprezentând fiecare 
dintre ei o formă de cunoaştere specifică, capabilă a ne ajuta să înlăturăm 
din noi defectele psihice, păcatele, modurile greşite de gândire (duhurile 
necurate), pentru a le înlocui cu virtuţi - moduri corecte de gândire 
corespunzătoare (tămăduind astfel boala din noi şi eliminând suferinţa). 


Aceste forme ale cunoaşterii, de care pomeneam mai sus, sunt: 


1. Cunoaşterea legilor naturii. 
După cum am mai arătat când am comentat chemarea lui Petru de 


către Isus, Simon Petru semnifică ascultarea de ceea ce este baza acestui 

univers: Legea. 

Universul întreg se bazează, se construieşte pe lege. Cunoaşterea 
acestor legi ale naturii ne permite să ne integrăm cât mai bine creaţiei şi 
astfel, fiindcă nu atentăm la armonia ei, dobândim multumirea şi pacea. 


2. Cunoaşterea iubirii ca forță capabilă să impună şi să menţină 
respectarea legii în univers. 

Andrei, după cum am văzut, arată latura de implicare în creaţie, este 
acţiunea îndreptată spre bine (iubirea), provenită din cunoaşterea legilor 
naturii. 

Degeaba cunoaştem legile naturii (pe “Petru”), dacă nu căutăm să ne 
integrăm lor prin iubire (prin “Andrei”). 

De aceea, Petru şi Andrei sunt fraţi, sunt nedespărţiţi: cunoaşterea legii 
şi iubirea menită a menţine această lege merg mână în mână. 

A iubi înseamnă a ajuta, a vrea binele nostru şi al celor din jur, 
înseamnă a acţiona ferm pentru realizarea Binelui, pentru menţinerea 
Armoniei. 

Această iubire, această dorinţă îndreptată spre Bine, spre Armonie 
presupune de la sine, existenţa şi respectarea Legii care este absolut 
necesară, pe de o parte existenţei în sine a universului, şi pe de altă parte 
organizării armonioase a Ceea ce Există (a creaţiei). 


3. Cunoaşterea _cauzalităţii dintre fenomenele manifestate, prin 
intermediul Raţiunii. 

Această cunoaştere a legăturilor dintre părţile componente ale Creaţiei 
este simbolizată de Iacov, fiul lui Zebedei. 

Ea ne este absolut necesară pentru a ne integra armonios în 
manifestare. 


4. Cunoaşterea compasiunii (milei), a dăruirii, a iubirii menită a 
armoniza, a cobori în noi şi în afara noastră pacea şi liniştea armoniei venită 
din Cunoaştere şi manifestată prin iubire, cunoscută prin Raţiune şi realizată 
prin Compasiune. 

Ioan (“Iahve a avut milă”), în interiorul nostru, reprezintă, deci, 
compasiunea, forţa iubirii menită a echilibra şi completa Rațiunea. 


5. Cunoaşterea în profunzime a tainelor naturii, iniţierea. 

Numele Filip provine din grecescul Philippos şi înseamnă "iubitor de cai” 
(phil - iubitor, hippos - cal). 

Calul a fost întotdeauna un simbol al libertăţii, al forţei, a curajului, al 
statorniciei şi prin toate aceste calităţi, pentru multe culturi, el a fost un 
simbol al iniţierii, al acelui proces de cunoaştere menit să ducă la 
cunoaşterea profundă a naturii (interioare şi exterioare) şi astfel, la 
stăpânirea ei cu rezultatele sus menţionate: libertate, forţă, curaj, putere... 

În acest context, Filip simbolizează iubirea, căutarea, apropierea de 
cunoaşterea iniţiatică, de cunoaşterea profundă a psihicului propriu şi a 
ceea ce ne înconjoară: starea de veghe, starea de vis, starea de somn, cu 
diferitele lor elemente: spaţiu, timp, percepţie, mişcare... 

Filip reprezintă şi Cunoaşterea de Esenţă, cunoaşterea ce transcende 
Forma şi Numele. 


6. Cunoaşterea formelor de manifestare ale creaţiei. 

Există în om tendinţa căderii la extreme, există tentaţia de a preamării 
astfel doar forma, manifestarea, creaţia sau dimpotrivă doar esenţa, 
nemanifestarea, absolutul. Dar ambele extreme fac parte din acelaşi 
fenomen, acela al existenţei şi inexistenţei, deci trebuie cunoscute 
deopotrivă şi echilibrate. 

Filip (cunoaşterea de esenţă, de dincolo de formă, cunoaşterea iniţiatică 
mistică) trebuie să nu uite de Bartolomeu (cunoaşterea formelor 
manifestării). Aceştia doi, trebuie să se completeze reciproc. 

Numele de Bartolomeu provine din forma grecească Bartholomaios, a 
unui nume persan de origine arameană, Bartolomay, ceea ce înseamnă "fiul 
lui Talmay”, sau "fiul colinei din apă” (tel-colină, me-apă). 

Apele primordiale, în multe culturi ale pământului, sunt cele din care se 
naşte universul, reprezentând, deci, nemanifestatul, Absolutul. 

Din acestea, cum spuneam, se naşte manifestarea (pământul - colina). 

Fiul acestei manifestări, a acestei "coline din apă” este forma, aceasta e 
cea care se naşte când manifestarea prinde viaţă. 

Iată deci, că, cunoaşterea formelor de manifestare ale creaţiei este o 
necesitate pentru cel ce vrea să înţeleagă integral (integrator), Ceea ce Este 
(Realitatea, Existenţa, Viaţa,...). 


7. Cunoaşterea ştiinţifică simbolizată prin Toma "necredinciosul”. 

La o analiză atentă, putem identifica trei surse pentru cunoaştere: 

- percepţia directă 

- raţiunea 

- mărturia 

Bineînţeles că, singura în măsură să ne ofere o cunoaştere certă în cea 
mai mare măsură este percepţia directă. Celelalte două surse ale 
cunoaşterii şi anume raţiunea şi mărturia, trebuie şi ele luate în considerare, 
dar ele nu ne pot furniza decât o cunoaştere mai mult sau mai puţin 
probabilă a fi adevărată. 

Certitudinea nu poate să apară decât prin percepţie directă (Toma nu a 
crezut, până nu a văzut şi el). 

Trebuie să cercetăm tot ce ne înconjoară, dar să nu construim edificii pe 
baza unor teorii, idei, concepte, dogme, credinţe, care nu pot fi verificate, 
sau care nu au fost verificate de noi. Acestea nu vor fi însă ignorate, ci vor fi 
luate doar ca ceea ce sunt: nişte ghizi care să ne conducă spre cunoaşterea 
provenită din percepţie directă, singura pe care merită să ne construim 

edificiul cunoaşterii, deoarece ea este foarte stabilă şi reprezintă o bază 
solidă pentru cercetările noastre. 

Toma înseamnă “geamăn”, ceea ce ne duce cu gândul la multiplicare, la 
xeroxare, la copiere, la nişte elemente asemănătoare într-o foarte mare 
măsură, dar nu identice (gemenii). 

Pentru că seamănă foarte mult unele cu altele, aceste elemente pot fi 
confundate, ceea ce nu este bine. 

Astfel, oamenii au prostul obicei de a confunda ceea ce cred despre 
realitate (cunoaşterea provenită din mărturie şi rațiune), cu ceea ce este în 
realitate (cunoaşterea venită prin percepţie directă). 

Ei confundă teoriile, ideile, conceptele, dogmele lor despre diferite 
noţiuni ca: păcat, mântuire, viaţă după moarte, divinitate, absolut..., cu 
realităţile desemnate de aceste noţiuni. 

Majoritatea oamenilor, prin instinct de turmă, doar au copiat, au xeroxat 
gândirea, opinia, părerea societăţii în care s-au născut despre diferite 
aspecte ale vieţii (politice, economice, religioase, filozofice...), fără a le 
analiza atent spre a vedea dacă sunt bune şi astfel, în psihicul lor este 
foarte multă confuzie, deoarece au foarte multe edificii construite pe nisip: 
pe idei, teorii, concepte, dogme, pe care nu le-au verificat niciodată, cărora 
nu le-au stabilit niciodată valoarea de adevăr prin percepţie directă, 
nemijlocită. 

Astfel, prin copiere automată, oamenii din societatea actuală au preluat 
foarte multe moduri greşite de gândire de la aceasta: orgoliu, mânie, frică, 
lăcomie, lene, desfrâu, tristeţe... şi aceasta deoarece nu le-au verificat şi nu 
verifică corectitudinea acestora. 

Societatea le spune că modurile de gândire menţionate sunt bune, dar 
la o privire atentă vedem că toate acestea nu provoacă decât suferinţă, deci 
nu sunt bune pentru noi. 

E absolut necesar, deci, să verificăm tot ce primim de la societate. 
Pentru că deşi aceasta este bine intenţionată, datorită propriei confuzii şi 
ignoranţe, nu poate să ne transmită decât confuzii şi ignoranță, care 
inevitabil va duce la suferinţă. 

lată dar, ce însemnă Toma Necredinciosul: o copiere, o preluare 
"necredincioasă” a informaţiilor din societate, adică o preluare sceptică a 
acestora, acordându-le însă prezumția de nevinovăție: vor fi considerate 
adevărate până la proba contrarie şi această probă va fi căutată de noi (nu 
vom aştepta "să pice din cer”), adică, cu alte cuvinte, vom verifica toate 
informaţiile primite de la societate şi le vom lua de bune doar pe cele 
verificate de noi înşine, prin percepţie directă. 

Acest mod de raportare la valorile pe care ni le propune o societate sau 
alta pe plan religios, economic, psihologic, filozofic... ne va scuti de multe 
confuzii şi suferinţe inutile. 

Să copiem, să preluăm dar, necredincios, informaţiile primite şi să le 
verificăm pe toate pe cât posibil prin noi înşine, afirmându-le şi susţinându- 
le ca adevărate (şi astfel construind pe ele), doar pe acelea pe care noi 
înşine le-am verificat prin percepţie directă. 

8. Cunoaşterea distincţiei dintre bine şi rău. 

Trebuie să ne dezvoltăm, pe cât posibil, discernământul pentru a 
identifica ceea ce este cu adevărat util şi avantajos (ceea ce este un bine) 
pentru noi. Pentru aceasta, e nevoie de o analiză profundă a efectelor 
generate de acţiunile noastre spre a vedea dacă sunt sau ne vor fi 
favorabile (pomul după roade se cunoaşte). 

Printr-o astfel de analiză, putem vedea clar că cele şapte "păcate 
capitale” nu sunt bune pentru noi: orgoliul, mânia, lenea, lăcomia, frica, 
tristeţea şi desfrâul, toate provoacă în interiorul nostru nemulţumire, 
nelinişte, stres, suferinţă psihică şi în exterior distrugerea armoniei prin 
violenţă (distrugere necontrolată). 

De asemenea, nu ne este util să confundăm ceea ce credem noi despre 
realitate (teorii, idei, concepte, dogme), cu ceea ce este în realitate şi care 
poate fi văzut doar prin percepţie directă. 

Binele, dacă este făcut, generează întotdeauna Armonie interioară şi 
exterioară şi drept urmare ne simţim mulţumiţi, liniştii, în pace şi fericire. 

Aceasta este cheia prin care ştim dacă facem sau nu un bine: căutăm la 
roadele lui şi ele trebuie să fie neapărat liniştea şi mulţumirea. 

Dacă nu sunt acestea roadele, indiferent de ce credem noi despre 
acţiunea noastră (că e bună sau rea), putem şti cu siguranţă că acea 
acţiune este un rău şi trebuie să căutăm a o îndrepta imediat, dacă vrem să 
ne recăpătăm fericirea, cât mai curând posibil. 

Matei înseamnă "darul lui Iahve”, cum am mai precizat, iar apelativul de 
vameş face evident referire directă la această capacitate de triere, de 
vămuire, de discriminare între ceea ce ne este sau nu cu adevărat util şi 
avantajos. 

Matei Vameşul desemnează, deci, dăruirea cu discriminare. Pentru 
realizarea armoniei, pentru coborârea în noi a păcii şi liniştii, este esenţial 
să iubim, să dăruim, să-i ajutăm pe toţi, dar să facem acest lucru cu 
discernământ, să dăruim numai după ce ne-am încredinţat, printr-o analiză 
cât mai profundă, că darul nostru va produce, în cei care-l vor primi, un 
bine, o întărire a cunoaşterii şi iubirii lor, o întărire a Armoniei lor interioare 
şi o întărire pe ansamblu a Armoniei Întregului. 


9. Cunoaşterea Raţiunii Creatoare, a Creativităţii, a Inventivităţii, a 
Imaginaţiei. 

Iacov înseamnă 
raţiunea. 

Numele de Alfeu este posibil să vină de la Alfa, prima literă a alfabetului 
grec şi astfel să simbolizeze Începutul creaţiei. 

Deci, "Iacov, fiul lui Alfeu” poate simboliza, în interiorul nostru, raţiunea 
care se naşte imediat după Începutul creaţiei şi anume Rațiunea Creatoare, 
Inventivitatea, Imaginaţia, Creativitatea. Manifestarea exterioară a acestei 
Raţiuni este cea care permite să se nască toată această infinită diversitate 


“v 


cel ce ţine de călcâi” şi am văzut că simbolizează 

de forme ce caracterizează manifestarea, creaţia. 

Această cunoaştere, născută şi dezvoltată în interiorul nostru, ne 
permite să participăm şi noi, pe cât ne este posibil, la realizarea operei 
Creatorului. 


10. Cunoaşterea mistică, intuitivă; cunoaşterea imensităţii, a infinitului, 
a misterului, percepţia directă a Ceea ce Este. 

Ea este simbolizată de Levi, care înseamnă "alipire”, ceea ce ne duce 
imediat cu gândul la uniune, contopire, întrepătrundere, unire strânsă cu 
realitatea transcendentală, unire strânsă cu tot ce ne înconjoară, contopire 
cu Întregul. 

Nu întâmplător "preoţii lui Israel”, adică cei care sunt meniţi să facă 
legătura cu divinitatea în interiorul ţării noastre psihologice, provin din 
"neamul lui Levii” şi se numesc "Leviţi”, adică alipiţi, contopiţi cu divinul, 
deoarece doar această cunoaştere a misterului, a infinitului, a eternității, a 
imanentului, a transcendentului... ne poate pune în legătură cu Ceea ce Este 
şi nu poate fi numit... 

Această trăire, această experienţă este religia, este trăirea religioasă, 
deoarece termenul religie provine de la grecescul "religare” şi înseamnă 
reunire, întoarcerea la o legătură strânsă. 

Doar un om care cunoaşte Ceea ce Este, imensitatea, infinitul..., care 
cunoaşte şi simte Întregul în integralitatea lui, devenind o parte armonioasă 
a lui, poate fi numit religios... 


11. Cunoaşterea mecanismelor dorinței şi _transcenderea lor, 
cunoaşterea a ceea ce înseamnă detaşare şi nepătimire. 

Simon înseamnă “ascultare” iar apelativul de Cananit îşi trage rădăcinile 
bineînţeles de la Canan "ţara unde curge lapte şi miere " (vezi Exodul 3.8) 
şi simbolizează, aşadar, un loc unde toate dorinţele sunt împlinite. 

O minimă cunoaştere a mecanismelor psihologice ne arată că 
întotdeauna, atâta timp cât existăm, vom avea dorinţe neîmplinite, aşadar 
această împlinire a tuturor dorințelor ar părea o utopie, un lucru imposibil 
de realizat. 

Şi într-un fel aşa este dar, pe de altă parte, o aprofundare a 
mecanismelor şi motivaţiilor care generează orice dorinţă, ne duce la 
cunoaşterea faptului că absolut orice motivaţie am avea pentru dorinţele 
noastre, ea este pur subiectivă, neavând un caracter obiectiv. Vreau să 
spun prin aceasta că, indiferent ce acţiune am face (pentru a îndeplini o 
dorinţă), putem găsi cel puţin zece motivații diferite şi distincte pentru zece 
oameni care fac acea acţiune sau chiar pentru acelaşi om (dacă acţiunea 
este efectuată în momente de timp diferite). 

De exemplu, dorinţa de a te ruga, respectiv acţiunea de a te ruga, 
poate avea ca motivaţie: o cerere, o mulţumire, o comunicare cu divinul, o 
datorie, o obligaţie... 

Această cunoaştere a caracterului pur subiectiv al motivaţiilor şi 

dorinţei, combinată cu cunoaşterea şi simţirea deopotrivă a Misterului, a 
infinitului, a imensităţii, a eternității... poate genera în noi o lipsă de dorinţă 
sau, mai bine zis, o transcendere a ei. 

În acest caz, se poate spune că ne-am îndeplinit toate dorinţele, 
deoarece acum cunoaştem şi transcendem noţiunea de dorinţă şi 
mecanismul ei. 

E la fel ca şi cu noţiunea de cunoaştere. Atâta timp cât nu pătrundem în 
profunzimea acestui fenomen pentru a-i cunoaşte esenţa, avem impresia că 
putem cunoaşte orice şi avem o sete de nestăvilit de noi şi noi lucruri 
(obiecte) de cunoscut, apoi dacă pătrundem şi înţelegem în profunzime 
cunoaşterea cu strânsa ei corelare de fenomenul percepţiei, toată căutarea 
noastră cade, toate frământările noastre dispar, deoarece ajungem să ştim, 
să simţim (pe lângă faptul că înţelegem) că în esenţă nimic nu poate fi 
cunoscut cu adevărat. 

Doar formele pot fi cunoscute şi ele sunt trecătoare. 

În acel moment, putem spune că am cunoscut totul, deoarece atunci 
cunoaştem esenţa, cunoaştem însăşi substratul noţiunii de cunoaştere... 

Când cunoaştem esenţa unor fenomene cum sunt dorinţa, cunoaşterea, 
percepţia, atunci putem simţi că nu mai este nimic de dorit sau de nedorit, 
nimic de cunoscut sau de necunoscut, percepţia de esenţă a realităţii ne 
ajută să transcendem dualitatea contrariilor, dându-ne posibilitatea de a ne 
transpune simultan în dorinţă şi în lipsa ei, în cunoaşterea unui fenomen şi 
lipsa acestei cunoaşteri. Este o stare integratoare, ce uneşte totul, uneşte 
toate extremele într-o unitate profund interrelaţionată, într-un TOT, într-un 
Întreg. 

Astfel de transcendere a dualităţilor ne transpune într-o stare de 
Detaşare şi de Nepătimire. Suntem detaşaţi, deoarece ne desprindem de 
extreme şi nu ne mai lăsăm a cădea când în una când în cealaltă. Acum 
stăm uniţi la egală distanţă de toate dualităţile: manifestare-nemanifestare, 
bine-rău, lumină-întuneric, dorinţă şi lipsa ei, cunoaştere şi necunoaştere... 

Acum stăm în punctul care uneşte orice extreme, suntem în centru, 
suntem integrați Existenţei pe deplin şi astfel nepătimirea (lipsa căderii în 
patimi, în extremele fenomenelor, în dualităţi) se aşează în noi de la sine... 

La această cunoaştere de esenţă se ajunge simplu: trebuie doar să ne 
orientăm atenţia şi toată puterea noastră de concentrare, un timp suficient 
de lung (până atingem rezultate), în mod continuu şi neîntrerupt, asupra 
înţelegerii fenomenelor care ne înconjoară: percepţie, cunoaştere, dorinţă, 
motivaţie, spaţiu, timp, viaţă... 

Astfel, o simplă întrebare (Ce este Viaţa ?, Ce este motivaţia ?, Ce este 
percepţia?...), la care ne încăpăţânăm să răspundem pentru că simţim în noi 
o sete infinită de Adevăr, ne poate duce la transcenderea dualității, la 
percepţia directă a Ceea ce Este. Trebuie doar să nu ne mulţumim cu 
răspunsuri superficiale, de aparenţă, răspunsuri care definesc o noţiune (un 
cuvânt) prin alte noţiuni (alte cuvinte) nedefinite sau definite la rândul lor 
prin noţiunea pe care o definesc (de exemplu: X este Y şi Y este X, emoția 
este un sentiment şi sentimentul este o emoție, gândirea este un 

raţionament şi raţionamentul este o gândire...). 

De fapt, nu trebuie să ne mulţumim cu nici un răspuns, indiferent cât de 
bun ni se pare a fi. Adevăratul răspuns este lipsa răspunsului, este 
TACEREA... 


Cunoaşterea de esenţă însă nu o neagă pe cea aparentă, Tăcerea nu 
neagă Vorbirea, ele se întrepătrund şi se determină reciproc formând un 
echilibru dinamic, dar pentru aceasta e nevoie mai întâi de a le cunoaşte pe 
amândouă... 

Aşadar, Simon Cananitul poate desemna "ascultarea, supunerea faţă de 
ţara unde toate dorinţele se împlinesc” sau, cu alte cuvinte, prin prisma a 
ceea ce am prezentat anterior, supunerea personalităţii noastre în faţa a 
ceea ce transcende toate dualităţile, în faţa Unităţii, a Întregului. 

Astfel de supunere ne poate fi dată doar de cunoaşterea mecanismelor 
dorinţei şi transcenderea lor şi generează negreşit în noi detaşarea şi 
nepătimirea ca stări de unire intimă şi nespusă cu TOTUL... 


12. Cunoaşterea contradicţiilor_ interioare, a contradicţiilor din propriul 
psihic, cunoaşterea deosebirii dintre bine şi rău (discernământul). 

Iuda Iscarioteanul, zis şi Trădătorul, reprezintă, aşa cum am mai arătat, 
acea parte din psihicul nostru care deosebeşte binele de rău, utilul de neutil, 
favorabilul de nefavorabil. Acest minim discernământ, numit şi voce a 
conştiinţei, care ne arată că păcatele (orgoliu, mânie, frică, tristeţe, lene, 
lăcomie, desfrâu) nu ne sunt utile, că ne produc doar suferinţă, există în 
fiecare dintre noi şi, la un moment dat, din el se va dezvolta o întreagă 
cunoaştere, care va alunga păcatul din noi. În acel moment, răul din noi 
este trădat şi numele Domnului este lăudat (Iuda înseamnă "lăudat fie 
Domnul” - vezi Geneza 29.35). 

De la acest minim discernământ, începe transformarea noastră 
spirituală înspre Bine şi Adevăr şi încet, încet, pe parcursul desăvârşirii 
noastre, discernământul nostru creşte şi începem să conştientizăm, să 
înţelegem raţional spusele vocii conştiinţei, care la început erau mai mult 
intuitive. 

Aşadar, trădătorul personalităţii noastre vechi sunt tocmai contradicţiile 
din aceasta: contradicţiile între păcate şi virtuţi, dintre sinceritatea absolută 
şi minciună, dintre ceea ce credem şi ceea ce este etc. 

Odată conştientizate aceste contradicții, odată ce conştientizăm că 
păcatul este opus virtuţii, căutăm a ne comporta doar virtuos (cu calm, 
linişte, pace, iubire, compasiune, smerenie, curaj...) pentru că acum ştim că 
doar acest comportament ne este util cu adevărat, putând să aducă în noi 
liniştea, pacea, fericirea şi mulţumirea interioară. 


Aceste douăsprezece forme ale cunoaşterii reprezintă, deci, manifestări 
concrete ale ideii de Bine şi Adevăr. 

Pe de altă parte, având în vedere legătura strânsă dintre Iubire şi 
Cunoaştere şi determinarea lor reciprocă, cei doisprăzece ucenici grupaţi 
câte doi, după cum vedem în înşiruirea din evanghelie (Simon şi Andrei, 
Iacov şi loan...), pot reprezenta şase forme distincte ale cunoaşterii grupate 
fiecare din ele cu câte o formă a Iubirii, pentru a obţine un echilibru perfect 
în interiorul nostru. 


Putem vorbi astfel de şase forme de manifestare ale Iubirii: 


1. Iubirea ca Acţiune, îndreptată spre manifestarea în creaţie a Binelui 
(reprezentată de Andrei), iubire aflată în echilibru cu cunoaşterea legilor 
naturii (simbolizată de Petru). 

2. Iubirea ca şi Compasiune ca şi trăire interioară sensibilă, prin care îi 
simţim pe toţi cei din jurul nostru aproape de noi, ca fraţi şi surori ale 
noastre pe care suntem gata oricând să-i Inţelegem şi să-i Ajutăm 
(simbolizată de Ioan). 

Cunoaşterea cauzalităţii dintre fenomenele manifestate (Iacov, fiul lui 
Zebedei), ne ajută să purtăm în noi această iubire, deoarece ea ne face să 
descoperim Armonia întregii creaţii şi profunda legătură care leagă totul cu 
totul. 


3. Iubirea de Adevăr şi Cunoaştere, ca şi chemare lăuntrică sinceră şi 
profundă, îndreptată spre cunoaşterea tainelor naturii. 

Ea e simbolizată de Filip şi îşi găseşte echilibrul alături de “Bartolomeu” 
- Cunoaşterea formelor de manifestare ale creaţiei. 

Această cunoaştere astâmpără setea pe care o simţim dacă suntem 
cuprinşi de iubirea de Adevăr şi Cunoaştere. 

4. Iubirea ca Dăruire, făcută însă cu atenţie şi cu discriminare, bazată 
pe Cunoaşterea ştiinţifică, verificată, a consecinţelor, a efectelor faptelor 
noastre. 

Vedem astfel cum se completează în interiorul nostru “Matei” (ca formă 
a Iubirii) cu “Toma Necredinciosul” (ca formă a Cunoaşterii). 


5. Iubirea ca Unire strânsă şi intimă cu Întregul, simbolizată de Levii, 
completată cu cunoaşterea Raţiunii Creatoare, a impulsului creator care ne 
îndeamnă să fim părtaşi continuei activităţi creatoare realizată de Întreg. 

6. Iubirea ca şi Dorinţă de Viaţă, cu tot ce presupune aceasta, 
simbolizată de Simon Cananitul, urmată îndeaproape, echilibrată şi ajustată 
astfel încât să ne putem bucura la maxim de ea, de Cunoaşterea şi 
alungarea din noi a contradicţiilor, prin înţelegerea lor, prin conştientizarea 
lor (simbolizată de Iuda Trădătorul). 

Vedem astfel cum Iubirea şi Cunoaşterea merg mână în mână, 
completându-se şi generându-se una pe cealaltă. 

Constatarea unor adevăruri evidente 
Invăţături pentru ucenici (Matei 10.5-15) 


"Aceştia sunt cei doisprezece, pe care i-a trimis Isus, după ce 
le-a dat învăţăturile următoare:” 


Aceste manifestări concrete ale Binelui şi Adevărului din noi (ucenicii) 
trebuie să lucreze şi să repare, în amănunţime, greşelile de gândire şi 
acţiune din psihicul nostru dar, mai înainte de toate, trebuie să fie bine 
stabilite în conştiinţa noastră următoarele adevăruri de necontestat: 


"Să nu mergeţi pe calea păgânilor şi să nu intraţi în vreo cetate 
a Samarinenilor, ci să mergeţi mai degrabă la oile pierdute ale lui 
Israel. Şi pe drum, propovăduiţi şi ziceţi: 

"Impărăţia Cerurilor este aproape.” 


1. Doar facerea de Bine şi practica virtuţilor (calmul, umilinţa, curajul, 
cumpătarea, bucuria, castitatea, acţiunea îndreptată spre bine) ne pot 
aduce fericirea. 

Odată stabilit acest lucru, căutând să desăvârşim interiorul nostru 
pentru a aduce acolo domnia Binelui şi a Virtuţii, e necesar mai întâi să ne 
îndreptăm atenţia înainte de toate asupra greşelilor noastre de gândire (a 
oilor pierdute), a “păcatelor” noastre (orgoliu, mânie, tristeţe...) pentru a le 
înţelege şi elimina din interiorul nostru. 

Astfel, împărăţia Cerurilor, cu Liniştea, fericirea şi Armonia ei, se va 
apropia de noi. 


"Vindecaţi pe bolnavi, înviaţi morţii, curăţaţi pe leproşi, scoateţi 
afară dracii.” 


2. În psihicul nostru 

- avem moduri greşite de gândire, care trebuie corectate (vindecate); 
acestea sunt cele şapte păcate capitale (dracii ce trebuie scoşi afară). 

- avem virtuţi care aşteaptă să fie manifestate, să fie înviate din 
mormintele pe care le-am construit lor prin ignoranţa noastră. 

Principalele virtuţi sunt cele opuse "păcatelor capitale” şi pot fi reduse la 
două: Cunoaştere şi Iubire. 

- avem "boli care atacă pielea” (lepra), adică avem percepții greşite 
asupra realităţii şi astfel percepem denaturat atât realitatea însăşi, cât şi 
formele acesteia de manifestare (pielea ei). 

Aceste perceptii greşite pot fi înlăturate doar printr-o Căutare Sinceră şi 
profundă, indiferent de consecinţe, a Adevărului, fără a avea nici o 

concepţie preconcepută despre acesta. 


"Fără plată aţi primit, fără plată să daţi. Să nu luaţi nici aur, nici 
argint, nici aramă în brâele voastre, nici traistă pentru drum, nici 
două haine, nici încălţăminte, nici toiag, căci vrednic este lucrătorul 
de hrana lui.” 


3. Să nu aşteptăm altă răsplată pentru întronarea Binelui şi Adevărului 
în noi, decât cea interioară pe care o vom primi imediat ce gândim corect 
(indiferent de reacţia mediului la gândirea şi acţiunea noastră) şi care va 
consta în linişte, pace, mulţumire, FERICIRE. De altfel, asta este răsplata pe 
care o urmărim cu toţii, nu? 

Vindecarea şi corectare modurilor noastre greşite de gândire nu este un 
schimb (care să necesite plată), ci este o necesitate interioară profundă. Pe 
de altă parte, este clar că odată corectate modurile noastre greşite de 
gândire, de raportare la noi înşine şi la ceea ce ne înconjoară, vom primi ca 
răsplată mulţumirea şi fericirea. 

Pentru a face această muncă de corectare şi vindecare interioară, cele 
douăsprăzece forme de cunoaştere (sau cele şase forme ale Iubirii strâns 
corelate cu cele şase forme de Cunoaştere menţionate anterior) nu au 
nevoie de alt sprijin decât de ele însele, prin ele însele, atâta timp cât sunt 
ghidate de harul şi dorinţa de Bine şi Adevăr (Hristos). 

Ele nu au nevoie de nimic care să lepede de la ele, pentru a obţine ceva 
în schimb (aur, argint, aramă), căci ele sunt complete şi nu pot primi nimic 
în schimb de la modurile greşite de gândire (care trebuie doar corectate, 
vindecate). 

De asemenea, ele nu au nevoie să se ascundă în spatele unor formulări 
prea complicate (două rânduri de haine şi încălţăminte), deoarece orice 
cunoaştere adevărată este simplă şi nici nu au nevoie de altă hrană pe care 
să o prelucreze şi să o transforme decât aceste moduri greşite de gândire şi 
diversele situaţii şi probleme care trebuie rezolvate la un moment dat, în 
contextul sistemului numit Univers. 


"În orice cetate sau sat veţi intra, să cercetaţi cine este acolo. 
vrednic şi să rămâneţi la el până veţi pleca. 

La intrarea voastră în casă, uraţi-i de bine; şi dacă este casa 
aceea vrednică, pacea voastră să vină peste ea, dar dacă nu este 
vrednică, pacea voastră să se întoarcă la voi. 

Dacă nu vă va primi cineva, nici nu va asculta cuvintele voastre, 
să ieşiţi din casă sau din cetatea aceea şi să scuturaţi praful de pe. 
picioarele voastre. 

Adevărat vă spun că, în ziua judecății, va fi mai uşor pentru 
ținutul Sodomei şi Gomorei, decât pentru cetatea aceea.” 

4. În psihicul nostru există moduri particulare de gândire (case şi cetăţi) 
în legătură cu diverse aspecte ale realităţii (cum sunt: viaţa, moartea, visul, 
somnul, mântuirea, binele, răul, religia, fericirea, păcatul, virtutea, 
cunoaşterea...). 

Aceste moduri particulare de gândire, în marea lor majoritate, le-am 
preluat în mod automat, prin copiere (în copilărie, adolescenţă şi 
continuând, dacă este cazul, şi la maturitate) din gândirea societăţii în care 

ne-am manifestat, fără a le fi analizat vreodată, spre a vedea dacă sunt 
bune (ne sunt utile şi favorabile) sau dacă ne apropie de adevăr. 

Chiar dacă s-a făcut o astfel de analiză, ea a fost mai mult de suprafaţă, 
fiind ceva de genul: "dacă marea majoritate a oamenilor gândesc aşa, 
înseamnă că nu se înşeală !”. Acesta e un raţionament fals, deoarece 
adevărul unei afirmaţii nu este dat de mulţimea celor care cred în el (de 
exemplu: în evul mediu, marea masă a oamenilor credeau că pământul este 
plat şi doar câţiva oameni (printre care şi Galilei), că este rotund; acum 
vedem că acei oameni puţini au avut dreptate), ci de corespondenţa acelei 
afirmaţii cu realitatea (dacă corespunde e adevărată, indiferent de ce 
credem noi). 

Aşadar, având în vedere această copiere automată, este evidentă acum 
NECESITATEA unei CERCETARI profunde a tuturor modurilor acestea 
particulare de gândire, spre a vedea dacă sunt corecte, dacă sunt 
adevărate, spre a vedea dacă sunt în concordanţă cu realitatea sau, dacă 
dimpotrivă, sunt doar nişte moduri greşite de raportare la aceasta, bazate 
pe diferite iluzii (confuzii), aşteptări false (ne aşteptăm să se întâmple 
lucruri imposibile), sau ataşamente imposibile (ne aşteptăm să existe 
legături veşnice cu un element sau altul al mediului nostru exterior sau 
interior, în afară de Bine şi de Dumnezeu). 

Odată identificate aceste moduri greşite de gândire, trebuie să încercăm 
să le corectăm (să le vindecăm) şi, chiar dacă nu vom reuşi imediat şi 
temporar suntem alungaţi (învinşi de ele), trebuie doar “să ne scuturăm 
praful de pe picioare”, adică să fim atenţi să nu ne molipsim în acţiunile 
noastre (simbolizate de picioare) de ele (de praf) şi să continuăm a încerca 
să le corectăm. 

Pentru aceste moduri de gândire, Ziua Judecăţii a şi sosit, odată ce 
stabilim că sunt greşite, judecându-le după efectele (fructele) pe care le 
generează: suferinţă, stres, confuzie, nelinişte, agitaţie... Acum urmează 
pentru ele doar execuţia, doar distrugerea lor din psihicul nostru, care va 
dura o vreme, deoarece sunt puternic înrădăcinate acolo (prin repetare în 
decurs de zeci şi zeci de ani), dar prin perseverenţă, la un moment dat, 
vom ajunge să înţelegem în mod clar, fără tăgadă, greşeala lor de raportare 
la realitate şi atunci ele vor dispare pe loc ca şi cum n-ar fi fost (atunci ne 
putem întreba chiar şi cum a fost posibil să gândim asemenea prostii, să 
avem asemenea greşeli în gândirea noastră cum sunt: orgoliul, mânia, frica, 
lenea, lăcomia, tristeţea şi desfrâul). 

Întoarcerea privirii spre interior 
Primirea apostolilor de către lume (Matei 10.16-39) 


"Iată, Eu vă trimet ca pe nişte oi, în mijlocul lupilor. Fiţi dar 
înţelepţi ca şerpii şi fără răutate ca porumbeii. 

Păziţi-vă de oameni, căci vă vor da în judecata soboarelor şi vă. 
vor bate în sinagogile lor.” 


Binele şi Virtutea din noi, reprezentate prin oi, în decursul transformării 
noastre spirituale (simbolizate de Duhul Sfânt), trebuie inevitabil să se 
confrunte cu răul (cu lupii) din noi, pentru a-l alunga din interiorul nostru. 

În această luptă, avem mare nevoie de cunoaştere, de Înţelepciune (ca 
a şerpilor) şi, de asemenea, de Iubire, de Bunăvoinţă (ca a porumbeilor). 

Ea este o luptă grea şi de durată. Modurile greşite de gândire 
(păcatele), în apărarea lor disperată, vor încerca toate justificările posibile, 
îşi vor schimba înfăţişarea, vor deveni din ce în ce mai subtile; de exemplu: 
mânia va ajunge să nu se mai manifeste exterior, dar în interior ea va răcni 
ca un leu care se află pe moarte; orgoliul (ca şi rea-voinţa faţă de ceilalţi şi 
dispreţ faţă de ei) se va ascunde în spatele cunoaşterii pe care, fără 
îndoială, o vom dobândi pe parcursul transformării noastre interioare; 
tristeţea şi plictiseala (ca formă a lenei) vor deveni din stări cu cauze bine 
definite (răul din ceilalţi) stări cu cauze difuze, aparent nedefinite; fricii îi 
vor fi distruse cauzele de suprafaţă, dar îi vor rămâne cele profunde, 
subconştiente, care sunt mult mai înfricoşătoare. 

De aceea, după ce vom începe această luptă conştientă cu răul din noi, 
aparent acesta va creşte în volum, dar este doar o aparenţă, răul rămâne 
acelaşi, modurile greşite de gândire sunt aceleaşi ca şi înainte, doar că 
acum le vedem. Inainte nu le vedeam pentru că nu ne-am întors niciodată 
privirea înspre interiorul nostru, spre a le vedea. 

Odată descoperite (prin întoarcerea privirii spre interior), ele vor încerca 
să se justifice, să ne convingă că au dreptate să se manifeste, vor furniza 
tot felul de justificări aparente cu care, la început, ne vor păcăli, ne vor 
înşela. 

Dar dacă vom persevera, cu timpul vom deveni puternici, pentru că, 
indiferent de justificări, noi vom recunoaşte aceste moduri greşite de 
gândire prin semnele (roadele) după care pot fi recunoscute (care le dau de 
gol): neliniştea, stresul, agitația, iritarea, angoasa, tristeţea, plictiseala, 
revolta, adică în general starea de a nu te simţi bine, mulţumit, în linişte şi 
calm. 

Când identificăm aceste stări, putem fi siguri, absolut siguri, că în 
psihicul nostru rulează un MOD GREŞIT DE GÂNDIRE. 

Rămâne doar să analizăm şi să nu ne dăm bătuţi, până nu vom 
identifica greşeala de raportare la realitate prezentă în psihicul nostru. 

Cum vom şti că am găsit-o? 

Simplu: imediat ce am identificat-o şi am conştientizat-o în profunzimea 
ei, apare liniştea, pacea, mulţumire, fericirea, date de înţelegerea senină a 
realităţii (a cauzalităţilor evidente din aceasta) şi a Adevărului... 


"Dar când vă vor da pe mâna lor [a neamurilor, sinagogilor, 
împăraţilor şi dregătorilor], să nu vă îngrijoraţi, gândindu-vă cum 
sau ce veţi spune, căci ce veţi avea de spus, vă va fi dat chiar în 
ceasul acela; fiindcă nu voi veţi vorbi, ci Duhul Tatălui vostru va 
vorbi în voi. 

Fratele va da la moarte pe frate-său şi tatăl pe copilul lui; 

copiii se vor scula împotriva părinţilor lor şi-i vor omori. 

Veţi fi urâţi de toţi, din pricina numelui Meu; dar cine va răbda 
până la sfârşit, va fi mântuit.” 


În confruntarea cu vechile prejudecăţi şi moduri de gândire (neamuri, 
sinagogi, împărați şi dregători) copiate automat din societate, e necesară o 
extindere a conştiinţei, o extindere a viziunii asupra realităţii, e necesară 
deschiderea gândirii spre libertate, lipsirea acesteia de prejudecăţi, 
alungarea din minte a tuturor teoriilor, dogmelor şi conceptelor inutile, 
pentru a crea în noi ceea ce se numeşte SPONTANEITATE, NATURALEŢE, 

INTEGRARE firească în Întreg. 

Această stare de deschidere, de comportament natural adus în prezent, 
care nu mai este chinuit de fantomele trecutului, sau de himerele viitorului, 
dă posibilitate manifestării în noi, a Inspiraţiei şi Intuiţiei superioare, astfel 
încât să putem urma, în orice moment, senini, transformarea noastră în 
Bine şi Adevăr (Duhul Tatălui), 

Gândirea societăţii este tată şi al gândirii noastre, pentru că aşa cum 
am spus, ea a fost copiată, cu ajustări minime de noi. Dar această gândire, 
în marea ei majoritate este greşită (fiind dominată de păcate: orgoliu, frică, 
tristeţe...), de aceea, atunci când gândirea noastră (copilul) se deşteaptă şi 
se analizează, descoperă aceasta şi distruge vechea gândire (copilul îşi 
ucide tatăl). 

Pe de altă parte, noi prin gândirea noastră, am dat naştere în noi (chiar 
dacă am făcut-o prin copiere - noi suntem cei ce au copiat) acestor păcate 
(noi suntem tatăl lor). Odată conştientientizând faptul că aceşti “copii” sunt 
răi şi nu ne sunt "utili”, nu ne aduc fericirea, purcedem la eliminarea lor din 
psihicul nostru (tatăl îşi ucide copiii). 

Oricum, din această bătălie împotriva modurilor greşite de gândire din 
noi, nu are de câştigat decât binele, nu avem de câştigat decât noi, dacă 
reuşim să corectăm aceste păcate (greşeli de gândire). Atunci ne mântuim 
de ele. 


"Când vă vor prigoni într-o cetate, să fugiţi în alta. Adevărat vă 
spun, că nu veţi isprăvi de străbătut cetăţile lui Israel până va veni 

Căci nu este nimic ascuns care nu va fi descoperit şi nimic 
tăinuit care nu va fi cunoscut. 
Ce vă spun Eu la întuneric, voi să spuneţi la lumină; şi ce auziţi 
şoptindu-se la ureche, să propovăduiţi de pe acoperişurile caselor. 
Nu vă temeţi de cei ce ucid trupul, dar care nu pot ucide_ 
sufletul; ci temeţi-vă mai degrabă de Cel ce poate să piardă şi 
sufletul şi trupul în gheenă.” 


Analiza şi cercetarea tuturor modurilor noastre de gândire (indiferent că 
le considerăm acum bune sau rele), prezente în psihic ( acţiunea de a 
"străbate toate cetăţile lui Israel”), e absolut necesară şi vom vedea că 
după această analiză şi după o cercetare serioasă a tuturor acestor păcate, 
începe să se nască în noi fiul omului, o nouă gândire născută din actuala 
gândire (din actualul om) care însă ne este utilă, fiind dominată de virtuţi şi 
definită prin cunoaştere, iubire, adevăr, percepţie directă a realităţii. 


Deci, să ne îndreptăm cu încredere spre Adevăr, căci, dacă este ceva ce 
poate fi cunoscut, atunci, dacă vrem, îl putem cunoaşte. 

Virtutea poate fi cunoscută şi aplicată de noi toţi în vieţile noastre. La 
fel şi Adevărul, absolutul... 

Chiar dacă acestea, acum, sunt mai firave în noi şi fără prea multă 
putere încât "stau prin unghere întunecoase şi vorbesc în şoaptă”, rolul 
nostru este ca să le dezvoltăm, să le dăm putere, prin alungarea din noi a 
“păcatelor”, a acestor moduri greşite de gândire care, în prezent, deţin 
conducerea personalităţii noastre. 

Gheena este un simbol al suferinţei şi ea poate să apară în viaţa 
noastră (în interiorul nostru) doar dacă lăsăm să se manifeste aceste 
moduri greşite de gândire (orgoliul, mânia, frica, tristeţea...) în mintea 
noastră (în sufletul nostru) şi apoi, evident, în acţiunile noastre (în trupul 
nostru). De aceea, trebuie să luăm măsuri drastice (fără nici o urmă de 
teamă) pentru a ucide şi "trupul şi sufletul rău” şi gândul greşit şi acţiunea 
care purcede din acesta (ucidere, minciună, rea-voinţă, ură...). 


Dar acţiunea este doar un efect, de aceea noi trebuie să distrugem 
adevărata cauză: gândirea noastră greşită, raportarea noastră greşită faţă 
de interior şi exterior prin orgoliu, mânie, frică, tristeţe, lene, lăcomie, 
desfrâu..., având ca şi cauză evidentă diferite aşteptări false (care nu se vor 
împlini niciodată) faţă de noi şi faţă de exterior. A înţelege aceste greşeli de 
gândire, înseamnă a conştientiza aceste aşteptări false şi astfel a le elimina 
din noi. 

De exemplu: o cauză a orgoliului este că ne aşteptăm (în mod fals) ca 
toată lumea să ne facă pe plac, să facă aşa cum vrem noi. Ori acest lucru, 
la cea mai succintă analiză raţională, apare ca evident imposibil a se realiza. 

Renunţând la această aşteptare falsă şi luând oamenii şi situaţiile aşa 
cum sunt, duce la dispariţia orgoliului. 

După ce constatăm cum sunt lucrurile, dacă se poate să le schimbăm în 
bine, să o facem cu bunăvoință, cu iubire, fără a încerca să forţăm nimic. 


"...pe oricine Mă va mărturisi înaintea oamenilor, îl voi mărturisi 
şi Eu înaintea Tatălui Meu care este în ceruri; dar de oricine se va 
lepăda de Mine înaintea oamenilor, Mă voi lepăda şi Eu înaintea 
Tatălui Meu care este în ceruri.” 


Tatăl am văzut că este, pe plan interior, simbolul Sinelui, al Fiinţei 
interioare care creează şi distruge toate manifestări personalităţii noastre: 
gânduri, emoţii, dorinţe... 

Oamenii sunt simbol al diferitelor gânduri pe care le purtăm în noi. 

Dacă aceste gânduri sunt îndreptate spre Bine şi Adevăr, mărturisindu-l 
pe acesta, atunci ele vor putea subzista şi nu vor fi distruse de Sine (de 
Tatăl), care acum a conştientizat necesitatea transformării interioare, a 
evoluţiei spirituale, a desăvârgşirii. 

Orice moduri de gândire, care sunt proiectate din creaţie să apere şi să 
dezvolte Armonia, Binele (şi acestea sunt Virtuţile), nu vor fi distruse şi vor 
fi protejate de legile naturii, de legile imanente ale creaţiei care o susţin pe 
aceasta (îi sunt Tată). 

Pe când modurile greşite de gândire, care duc la încălcarea legii, adică 
la distrugerea Armoniei, a organizării Întregului, vor fi distruse mai devreme 
sau mai târziu (aceasta e o lege a naturii - o prorocire). 

Războiul interior 
Primirea apostolilor de către lume 
(Matei 10.34-39) 


"Să nu credeţi că am venit să aduc pacea pe pământ; n-am venit 
să aduc pacea, ci sabia. 

Căci am venit să despart pe fiu de tatăl său, pe fiică de mama. 
sa, pe noră de soacra sa.” 


Urmărirea manifestării în vieţile noastre, a Binelui şi Adevărului, aduce 
în conştiinţa noastră (pe pământ) pacea, dar nu imediat. Pacea este 
urmarea firească a unui război, al războiului interior cu modurile greşite de 
gândire (cu păcatele) din noi. 

Acest război îl ducem cu "săbia” care este un simbol evident al 
discernământului. Acesta este cel care taie (discerne) şi desparte binele de 
rău, utilul de neutil şi apoi, prin intermediul războiului spiritual, distrugem şi 
eliminăm în întregime, din structurile personalităţii, modurile greşite de 
gândire (aflate în neconcordanţă cu legile armoniei). 

Stabilirea fermă în Bine şi Adevăr ne determină să despărţim, să 
discernem, să alegem binele de rău (grâul de neghină, oile de capre...) şi să 
eliminăm răul, făcând ordine şi curăţenie în psihic. 

În ceea ce priveşte relaţia tată-fiu în interiorul nostru, am mai vorbit 
despre ea, dar revin spre a sublinia că tatăl e o idee părinte, adică o idee 
din care se nasc alte idei (idei-fiu). 

De exemplu, din ideea de Bine (“vreau să-mi meargă bine” - Tatăl) se 
poate naşte, prin nişte corelaţii greşite, ideea de furt (dacă fur, o să-mi 
meargă mai bine) sau de ucidere, se naşte un "fiu rău” astfel. 

Cum spunea şi Socrate: "nimeni nu face răul în mod voit”. Toată lumea 
crede că face bine dar, atunci însă când vor culege roadele acţiunii lor, vor 
vedea că s-au înşelat (apar atunci nelinişti, suferinţă, regrete, stres... 
puşcărie, vătămări corporale, perturbări ale armoniei sociale...). 

De aceea, este necesară despărţirea Tatălui de Fiu şi stabilirea exactă, 
prin analiză a "utilității fiului”. Dacă aceste idei fiu, care se nasc din 
motivațiile noastre bune, se dovedesc a ne aduce roade rele (suferinţa), 
atunci ele trebuie renegate şi alungate din casa noastră psihică. 


"Şi omul va avea de vrăjmaşi chiar pe cei din casa lui. Cine 
iubeşte pe tată, ori pe mamă, mai mult decât pe Mine, nu este 
vrednic de Mine; şi cine iubeşte pe fiu ori pe fiică mai mult decât pe 
Mine, nu este vrednic de Mine.” 


Vrăjmaşii (cei care ne vor răul) cei mai importanţi şi cei mai de temut, 
sunt în interiorul nostru nu în afara noastră. Ei sunt “păcatele” din noi şi 

odată acestea învinse în noi, nu vor mai fi vrăjmaşi nici în exterior, pentru 
că aceştia nu sunt decât proiecția exterioară a vrăjmaşilor noştri interiori. 

Lupta e în interiorul nostru, nu în afara noastră. Aici e adevărata cauză 
a răului din lume: percepţia şi interpretarea greşită a realităţii. 

În ceea ce priveşte raportul interior dintre idei ( raportul "tată-fiu”) 
desigur că este posibil şi contrariul exemplului dat anterior, adică, dintr-o 
"idee părinte” rea să se nască o "idee fiu” bună. 

În cazul acesta “fiul” îşi va renega “părintele” şi îl va distruge, urmărind, 
mai presus de toate, Binele şi Adevărul (pe Hristos). 

De exemplu, uneori, din orgoliu şi mândrie (de ochii lumii), putem face 
acţiuni umanitare, lăsând astfel să prindă rădăcini în noi compasiunea. 
Pentru că se poate întâmpla ca, la întâlnirea faţă în faţă cu cei care au 
nevoie de ajutor (bolnavi, bătrâni, copii, victime ale războiului), şocul să fie 
aşa de puternic încât compasiunea din noi (dăruirea plină de iubire faţă de 
cei din jur) să se dezvolte considerabil, astfel că data viitoare motivaţia 
acţiunii de a ajuta nu va mai fi orgoliul şi mândria, ci compasiunea. 

Ba, s-ar putea chiar să conştientizăm că oamenii aceia se află în acea 
situaţie tragică în mare măsură chiar din cauza orgoliului şi mândriei şi 
astfel ne putem întoarce împotriva acestor păcate în interiorul nostru. 


Sau un alt exemplu: din frică (de Dumnezeu, de Iad, de suferinţă...), 
mulţi oameni încep să studieze şi să practice BINELE. Când ajung însă să-l 
înţeleagă pe acesta în profunzime, descoperă că şi frica este un păcat 
(produce nelinişte, stres, suferinţă) şi caută să o distrugă (prin înţelegere) 
din ei (fiul îşi reneagă tatăl). 


"Cine nu-şi ia crucea lui şi nu vine după Mine, nu este vrednic de 
Mine. 

Cine îşi va păstra viaţa, o va pierde. Cine va pierde viaţa pentru 
Mine, o va câştiga.” 


Crucea poate fi un simbol al procesului de “ucidere” a vechii 
personalităţi rele, plină de moduri greşite de gândire (crucea era folosită de 
romani pentru uciderea condamnaților). 

Noi trebuie să ne supunem, pe parcursul transformării înspre 
desăvârşire, unei morţi psihologice: trebuie să moară tot răul şi toată 
greşeala din noi. 

În acest sens, cine îşi va păstra viaţa actuală (actualul mod de gândire 
plin de "păcate”) o va pierde mai devreme sau mai târziu, datorită faptului 
că ea caută să distrugă Armonia interioară şi exterioară, dar legile naturii nu 
permit acest lucru şi întotdeauna refac armonia mai devreme sau mai 
târziu, prin distrugerea elementului perturbator. 

Cine va pierde viaţa actuală, murind psihologic pentru rău, va câştiga o 
altă viaţă, o viaţă în Armonie, în Virtute, în Adevăr. 

Suntem înconjurați de SCHIMBARE, de Transformare şi fie că vrem, fie 
că nu vrem, ne schimbăm. Şi nu avem decât două variante de schimbare: 

- ne afundăm mai mult în ignoranță, în păcate, în rău, cu consecinţa 
firească că vom suferi mai mult; 

- eliminăm din “păcate”, din rău, din modurile greşite de gândire din 
noi, cu consecinţa firească şi logică că vom creşte multumirea, fericirea şi 
Armonia din noi şi din afara noastră. 

Să alegem, dar, varianta a doua de schimbare: pentru că oricum ne 
vom schimba să dăm acestei schimbări direcţia spre bine, cu efecte evident 
utile şi favorabile nouă: fericirea şi adevărul. 


Primirea Binelui şi Adevărului în noi, 


prin manifestările lor 
Primirea ucenicilor (Matei 10.40-42) 


"Cine vă primeşte pe voi, Mă primeşte pe Mine, şi cine Mă 
primeşte pe Mine primeşte pe Cel de M-a trimis pe Mine.” 


Cine dezvoltă şi întăreşte în sine idei desprinse din ideea de Bine şi 
Adevăr, cum sunt: dreptatea, iubirea, compasiunea, discernământul, 
intuiţia, detaşarea, bunăvoința, puritatea... (ucenicii) dezvoltă în el de fapt 
ideea de Bine şi Adevăr, înţelegând-o mai bine şi mai spre folosul lui şi al 
celor din jur. 

Pe de altă parte, această idee de Bine şi Adevăr se naşte, se desprinde 
din ceea ce transcende dualitatea (bine-rău, adevăr-minciună), se naşte din 
Ceea ce Este, din ceea ce în diferite culturi se numeşte Tatăl, Dumnezeu, 
Brahma, Tao, Vid, Adevăr, Absolut, Nemanifestat, Sine etc. 

Depăşirea îndoielii 
Trimişii lui Ioan Botezătorul (Matei 11.2-6) 


“Ioan a auzit din temniţă despre lucrările lui Hristos şi a trimis 
să-L întrebe: "Tu eşti Acela care are să vină, sau să aşteptăm pe. 
altul? ” 

Drept răspuns, Isus le-a zis: "Duceţi-vă de spuneţi lui Ioan ceea 
ce auziţi şi vedeţi: orbii îşi capătă vederea, şchiopii umblă, leproşii 
sunt  curăţiţi,  surzii aud, morţii înviază şi săracilor li se 
propovăduieşte Evanghelia.” 


Ioan, aşa cum am mai spus, reprezintă primele manifestări mai brutale 
ale ideii de Bine şi Adevăr: este prima fază a transformării noastre 
spirituale, când încă mai căutăm binele cu uneltele răului: revolta împotriva 
vechilor valori, speranţa în mai bine, reau-voinţă... 

Odată ce depăşim aceste manifestări mai brutale şi ne rafinăm acţiunea 
îndreptată spre bine, aceste manifestă brutale sunt întemniţate şi ele 
(vedem că nu sunt bune), urmând apoi a fi eliminate (decapitate). 

Pe parcursul acestei transformări spirituale poate apare, din când în 
când, îndoiala. 

Prin acţiunea noastră, îndreptată ferm spre bine şi adevăr, nu de puţine 
ori venim în contradicţie cu prejudecățile şi gândirea societăţii (care în 
marea ei majoritate este greşită) şi ne putem întreba dacă avem într- 
adevăr dreptate în ceea ce facem, dacă facem într-adevăr bine? 

Dar imediat ne aducem aminte că pomul după roade se cunoaşte şi 
privind fructele, imediat îndoiala ne dispare: păcatele (orgoliu, mânie, 
lăcomie, tristeţe, frică...) sunt alungate din noi, ignoranţa (orbii) nu-şi mai 
găseşte loc în noi, virtuțile (compasiune, cunoaştere, iubire, bunăvoință) se 
nasc şi se întăresc în noi (morţii înviază); şi adevărul Misterului 
Impenetrabil al realităţii ni se arată limpede şi clar (nu ne mai împiedecăm 
în forme, în “piele”, cu bolile ei - scăpăm de "lepră”). 


Înainte de Dezvoltare e Începutul 
Mărturia lui Isus despre Ioan (Matei 11.7-19) 


“.. Ce aţi ieşit să vedeţi în pustie? O trestie clătinată de vânt? 
Dacă nu, atunci ce aţi ieşit să vedeţi? Un om îmbrăcat în haine 
moi?,.. 

Un proroc? Dar vă spun că mai mult decât un proroc, căci el este 
acela despre care s-a scris: "Iată, trimit înainte feţei Tale pe solul. 
Meu care Iţi va pregăti calea înaintea Ta”. 

Adevărat vă spun că, dintre cei născuţi din femei nu s-a sculat 
nici unul mai mare decât Ioan Botezătorul. Totuşi cel mai mic în 
Impărăţia cerurilor este mai mare decât el.” 


Primele manifestări ale Binelui şi Adevărului (loan) se manifestă, cum 
am mai spus, în pustie, nu prea au auditori, sunt neglijate, minimalizate de 
personalitatea noastră dominată de moduri greşite de gândire. 

Dar cu timpul, această voce a binelui se întăreşte şi găseşte din ce în ce 
mai mulţi auditori, pentru că e evident că ea proroceşte: vorbeşte despre 
legi imuabile ale naturii, care armonizează creaţia şi care se manifestă în 
aceasta, 

Această voce a începutului pregăteşte calea pentru ca întreaga 
personalitate să fie cucerită mai târziu de Bine şi Adevăr prin intermediul 
Cunoaşterii şi al Virtuţilor. 

Ioan reprezintă, deci, începutul transformării spirituale şi aceasta se 
bazează mai mult pe intuiţia măreției şi necesităţii acestei transformări şi se 
manifestă bazată mai mult pe emoţii (revoltă, speranţă...) decât pe rațiune 
şi înţelegere. Intuiţia şi emoția inferioară îndreptată spre transformare 
interioară sunt manifestări ale laturii feminine din noi (sunt născute din 
"femeie”) şi sunt bune pentru a ne porni pe drumul desăvârşirii, dar 
desăvârşirea, Împărăţia cerurilor se bazează pe înţelegere profundă şi 
rațiune şi pe emoţii superioare (intuiţie a esenței, iubire necondiționată 
lipsită de regrete, speranţe sau revolte de vreun fel oarecare). 

De aceea, “Ioan” este cel mai mic în "Împărăţia Cerurilor”. 


"... Împărăţia cerurilor se ia cu năvală şi cei ce dau năvală, pun 
mâna pe ea.” 


Pentru a întrona în noi această Împărăţie a Cerurilor, această Împărăţie 
a Armoniei, e nevoie de curaj şi îndrăzneală şi de un efort extraordinar de 
concentrat în această direcţie (e nevoie să dăm năvală într-acolo). 

Cei fricoşi, temători, cei fără iniţiativă, fără o minimă încredere în ei 
însuşi, cei neconstanţi în efort, cei care nu au o sete adâncă de armonie şi 
adevăr în inima lor, nu vor putea realiza această împărăție în ei. 


"...Şi dacă vreţi să înţelegeţi, el este Ilie, care trebuia să vină.” 


Ilie simbolizează, în acest context acelaşi lucru ca şi Ioan. 

El este cel care vine "înainte de a veni ziua Domnului, ziua aceea mare 
şi înfricoşată” (Maleahi 4.5), adică cel care se manifestă în noi înainte să 
înceapă lupta propriu-zisă, conştientizată (bazată fundamental pe înţelegere 
şi rațiune), în urma căreia răul, greşelile de gândire vor fi distruse definitiv 
din psihicul nostru; cu mult înainte, de fapt chiar la începutul transformării 

noastre interioare. 

De aceea, Ilie este Ioan, nu ca persoană ci ca idee, ca simbol: în noi Ilie 
simbolizează, raportat la drumul desăvârşirii noastre, acelaşi lucru ca şi 
Ioan. ` 

Înainte de Dezvoltare şi apoi Desăvârşire, trebuie să fie Începutul. 
Acesta este “Ioan” (Ilie): începutul apariţiei serioase a Binelui şi Adevărului 
în noi "cel ce pregăteşte calea”, este atunci când în interiorul nostru luăm 
ferm hotărârea să ne transformăm în Bine şi să cunoaştem cu orice preţ 
Adevărul... despre noi şi despre ce ne înconjoară. 


"..„Căci a venit Ioan, nici mâncând nici bând şi ei [neamul 
acesta] zic: "Are drac!” 

A venit Fiul omului mâncând şi bând şi ei zic: "Iată un om 
mâncăcios şi băutor de vin, un prieten al vameşilor şi al 
păcătoşilor!” 


Oamenii nu vor să gândească prin ei însuşi şi să găsească întotdeauna 
cele mai bune răspunsuri la problemele cu care se confruntă în diferite 
momente, în funcţie de circumstanţele specifice (diferite de fiecare dată), ci 
vor doar să copieze, să înveţe pe de rost nişte răspunsuri standard, care să 
fie bune întotdeauna. 

Asemenea răspunsuri nu există! Tot ce ne înconjoară este în perpetuă 
schimbare şi noi trebuie să ne adaptăm tot timpul circumstanțelor specifice 
momentului prezent, fără a încurca această adaptare prin ancorarea 
psihicului în diferite regrete (trăiri în trecut, în dogme, în prejudecăţi, în 
tradiţii) sau speranţe (trăiri în viitor, în iluzii şi planuri neîntemeiate) sau 
într-o atitudine de revoltă împotriva prezentului, datorată, de asemenea, 
"purtării în cârcă” a diferitelor regrete şi speranţe. 

Pe de altă parte, putem să ştim că întotdeauna vom fi fericiţi, mulţumiţi 
doar dacă gândim şi facem binele, refăcând sau întărind, după caz, Armonia 
noastră interioară şi exterioară. 

De asemenea, putem şti că realitatea este în esenţă şi va rămâne 
întotdeauna, un Mister... 

Diferite forme de manifestare 


a celor şapte păcate capitale 
Mustrarea cetăților nepocăite (Matei 11.20-24) 


"Atunci Isus a început să mustre cetăţile în care fuseseră făcute 
cele mai multe din minunile Lui, pentru că nu se pocăiseră. 


.„„De aceea vă spun că, în ziua judecății, va fi mai uşor pentru Tir 
şi Sidon decât pentru voi... " 


Cetățile, aşa cum am mai arătat, reprezintă diferite moduri de gândire 
înrădăcinate puternic în vechea noastră personalitate (în “ţara lui Israel”) 
dominată de ignoranță. Deşi li se demonstrează diferitelor astfel de moduri 
greşite de gândire (orgoliu, mânie, tristeţe...) că ele nu ne fac decât rău, ele 
sunt mai greu de "pocăit”. Sunt puternic înrădăcinate în noi şi vor fi distruse 
doar în timp, cu răbdare şi înţelegere, de fiecare dată printr-o minune: prin 
vindecarea câte unei părţi, a câte unei forme de manifestare a acestor 
păcate menţionate. 

Exemple de forme ale orgoliului: mândria, îngâmfarea, vanitatea, 
autocompătimirea, narcisismul, lipsa bunăvoinţei... 

Exemple de forme ale mâniei: ura, ranchiuna, furia, violenţa, 
reauavoinţă, neliniştea, agitația inutilă, revolta... 

Exemple de forme ale tristeţii: mila de sine, mila prost înţeleasă faţă de 
ceilalţi, revolta neputincioasă în faţa evidenţelor (a morţii, bolii...), proasta 
înţelegere a sensurilor existenţei sau a propriilor noastre capacităţi de 
acţiune etc. 

Exemple de forme ale fricii: teama, angoasa, stresul, timiditatea, fobia, 
“emotia”... 

Forme ale lenei sunt: plictiseala, anxietatea, rea-voinţa, "lipsa de chef”, 
acedia, lipsa unei activităţi minime sau existenţa unei activităţi exagerate 
(care exclude odihna). 

Forme ale lăcomiei sunt: zgârcenia, risipa, lipsa de cumpătare, 
gurmandismul... 

Forme ale desfrâului sunt: lipsa castităţii şi a continenţei, preacurvia, 
curvia, lipsa iubirii... 

Astfel că, odată vindecată o formă a vreunui mod greşit de gândire, 
întregul mod de gândire este condamnat (este judecat): el va fi distrus, 
deoarece nu ne este util, nu ne aduce fericirea. 

Cunoaşterea Realităţii 
Lucrurile descoperite pruncilor (Matei 11.25-30) 


. Te laud Tată, Doamne al cerului şi al pământului, pentru că 
ai ascuns aceste lucruri de cei înţelepţi şi pricepuţi şi le-ai 
descoperit pruncilor.” 


Cunoaşterea Adevărului Absolut, a lui Dumnezeu, a Existenţei, a 
Realităţii, a Existenţei, a Ceea ce Este, nu este posibilă prin învăţătură, nici 
prin teorii, concepte şi opinii, nici prin dogme şi ritualuri... 

Deşi Realitatea e prezentă în toate acestea, ea poate fi cunoscută doar 
de cei cu suflet de prunc, cu suflet curat, pur, de căutătorii sinceri, fără 
prejudecăţi, neîncărcaţi de dogme şi simboluri, de cei care privesc direct 
Realitatea, ca nişte prunci: fără comentarii, fără a o filtra prin tot felul de 
teorii, dogme şi concepte mentale care o denaturează, care o limitează... 


"Toate lucrurile Mi-au fost date în mâini de Tatăl Meu şi nimeni 
nu cunoaşte deplin pe Fiul, afară de Tatăl; tot astfel nimeni nu 
cunoaşte deplin pe Tatăl, afară de Fiul, şi acela căruia vrea Fiul să i- 
L descopere.” 


Toate lucrurile, tot mozaicul interior, psihologic este creat de Tatăl, de 
Sine, de Fiinţă, după cum am mai arătat: ea creează şi schimbă gândurile, 
emoţiile, dorinţele... 

“Tatăl” a creat şi ideea de Bine şi Adevăr (pe "Fiul”), de aceea este 
normal ca Sinele (Tatăl) să cunoască ceea ce a creat. 

Este, de asemenea, în ordinea lucrurilor naturii ca doar intensa aspirație 
spre Adevărul Absolut, ferm stabilită şi întărită pe cunoaşterea şi practica 
Binelui, să ne ducă la cunoaşterea deplină a “Tatălui”... 

La “Tatăl”, astfel se poate ajunge doar prin “Fiul” ! 

Pentru a ajunge la cunoaşterea Absolutului, a Întregului, a Realităţi, a 
Adevărului... trebuie mai întâi să întărim virtutea în noi (să echilibrăm la 
maxim manifestarea) şi apoi să avem o sete imensă, nemăsurată şi 
nemărginită de a cunoaşte Adevărul Absolut, pe Tatăl... 

În aceste condiţii, concentrarea gândului şi menţinerea lui neîntreruptă 
asupra Infinitului, Imensităţii, Vieţii, Realităţii, Adevărului va fi uşoară, iar 
după această concentrare naturală “cunoaşterea” nu va întârzia să apară... 
Tăcerea care se lasă atunci este impenetrabilă... 

În lipsa de întrebări şi răspunsuri care coboară în noi atunci misterul, 
realitatea, viaţa, existenţa se revelează aşa cum sunt... 

Atunci gândul şi vorba nu mai încap în noi..., în eternitate exişti şi nu 
exişti în acelaşi timp... 

"Dualitate a minţii unde eşti, luptă a contrarilor unde ai dispărut? 
Gândurilor, teoriilor, conceptelor, dogmelor unde aţi fugit?...” 


"Veniţi la Mine, toţi cei trudiţi şi împovăraţi, şi Eu vă voi da 
odihnă. 

Luaţi jugul Meu asupra voastră şi învăţaţi de la Mine, căci Eu 
sunt blând şi smerit cu inima şi veţi găsi odihnă pentru sufletele 
voastre. Căci jugul Meu este bun şi sarcina Mea este uşoară.” 


"Cunoaşteţi adevărul şi adevărul vă va face liberi!” Adevărul nu este un 
lucru general, nu este un obiect, nu este un om, nu este o dogmă. Adevărul 
este ceva particular şi relativ la un subiect care este cercetat. 

Astfel, dacă cunoaştem adevărul în legătură cu suferinţa (că ea este 
provocată de purtarea în noi a modurilor greşite de gândire, care distrug 
Armonia), această suferinţă poate fi diminuată. 

Dacă cunoaştem adevărul în legătură cu percepţia realităţii, simţurile şi 
gândurile nu ne vor mai înşela. 

Iar cunoscând adevărul în legătură cu “păcatele”, acestea vor putea fi 
înlăturate din noi. 

Odată cu cunoaşterea fiecărui adevăr, libertatea noastră creşte şi lucruri 
care înainte ne împovărau datorită necunoaşterii, sau cunoaşterii greşite a 
lor, acum nu ne mai trudesc. 

Să cunoaştem, deci, Adevărul în legătură cu cât mai multe aspecte din 
noi şi din ceea ce ne înconjoară şi acest adevăr ne va elibera încet, încet din 
lanţurile suferinde ale ignoranței. 


Timpul de acţiune pentru refacerea Armoniei 
Spicele şi ziua Sabatului (Matei 12.1-8) 


"... Isus trecea prin lanurile de grâu, într-o zi de Sabat. Ucenicii 
Lui, care erau flămânzi, au început să smulgă spice de grâu şi să le. 
mănânce. 

Fariseii atunci I-au zis: "Uite că ucenicii Tăi fac ce nu este 
îngăduit să facă în ziua Sabatului.”” 


"A mânca” este simbolul unei transformări: ceva se transformă în 
altceva. Şi când mâncăm ce trebuie, când avem în psihic moduri corecte de 
gândire (virtuţi) simbolizate de grâu (care în evanghelie este un simbol al 
binelui), acţiunile noastre, manifestările noastre exterioare nu pot fi decât 
bune, indiferent de circumstanţele exterioare în care se manifestă. 

Sabatul este ziua a şaptea, este ziua când Domnul s-a odihnit, deci este 
un simbol evident al odihnei, al mulţumirii, al fericirii, al armoniei care vine 


108 


Radu Lucian Alexandru 


temporar în creaţie, în manifestare, atunci când temporar nu mai este 
aproape nimic de făcut, atunci când temporar nu mai este nici un 
dezechilibru de remediat. 

Pe de altă parte, “ucenicii”, manifestările Binelui şi Adevărului în noi, 
"flămânzesc”, au nevoie să se întărească şi să crească periodic. Atunci ele 
au nevoie să se hrănească cu grâu, cu bine: cunoaştere, iubire, 
compasiune,... 

În acestea nu există limită şi niciodată nu poţi spune că ai "mâncat 
suficient”, decât pentru moment, temporar. 

În creaţie, în manifestare apar periodic dezechilibre care distrug parţial 
armonia şi, indiferent când apar acestea, trebuie să căutăm a le remedia 
imediat: doar aşa dispare suferinţa (una din formele ei este foamea) care 
este un semnal ce ne indică prezenţa unui dezechilibru şi se va menţine 
atâta timp cât acel dezechilibru nu este înlăturat. 

Fariseii sunt un simbol al dogmelor din noi, a lipsei de flexibilitate şi 
adaptabilitate la veşnica schimbare care ne înconjoară. Ei reprezintă, de 
asemenea, lipsa de gândire şi de cunoaştere a principiilor, a pârghiilor după 
care se desfăşoară manifestarea. Sunt acele moduri de gândire care se 
manifestă în noi sub forma prejudecăţilor (a judecăților preconcepute) de 
diferite forme (religioase, politice, sociale, rasiale...) şi care nu au 
conştientizat faptul că "socoteala de acasă nu bate cu cea din târg”. 

Aceste forme de gândire se ghidează după aparente şi preferă să preia 
din societate judecăţi de diferite tipuri în mod automat, fără a le analiza 
spre a le descoperi raţiunea, dacă aceasta există (pentru că se pare că 
marea majoritate a acestor prejudecăţi, preluate prin copiere automată din 
societate, sunt neraţionale). 


L.. Tot fariseii întreabă:] “Este îngăduit a vindeca în zilele de 
Sabat?” 

EI le-a răspuns: "Cine este omul acela dintre noi care, dacă are o 
oaie şi-i cade într-o groapă, în ziua sabatului, să n-o apuce şi să n-o 
scoată afară. 

Cu cât mai de preţ este deci un om decât o oaie? De aceea, este 
îngăduit a face bine în zilele de Sabat.” (vezi Matei 12.10-12) 


Legea naturii spune că odihna (sabatul) vine după muncă, după 
refacerea echilibrului şi a armoniei fizice, sociale, psihice... deranjată, într- 
un fel sau altul, într-un moment sau altul. 

Când acest dezechilibru, când această tulburare a armoniei interioare 
(prin apariţia “păcatelor”: orgoliu, mânie, frică, tristeţe...) sau a armoniei 
exterioare (prin nevoi fizice (foame, sete) sau tulburări sociale...) are loc; 
indiferent de dogmele şi teoriile preconcepute despre când ar trebui să fie 
"ziua de odihnă” (sabatul), noi trebuie să acţionăm imediat spre a reface 
armonia. 

Dacă vom reuşi acest lucru, imediat după aceasta, atâta timp cât 

armonia interioară şi exterioară se menţine, se cheamă că pentru noi 
(indiferent de zi: sâmbătă, luni, joi...) a venit "ziua de odihnă”. 


"... Dar Eu vă spun că aici este Unul mai Mare decât Templul... 
Căci Fiul omului este Domn şi al Sabatului. 

Fariseii [la comentariul lui Isus despre sabat] au ieşit afară şi 

s-au sfătuit cum să omoare pe Isus.” 


Templul, după cum am văzut, este un simbol a ceea ce conduce, 
ghidează lumea noastră psihologică interioară (şi pot fi diferite idei, ca: 
banii, puterea, copiii, mântuirea...). 

Ceea ce ne ghidează, deci, acţiunile personalităţii poate fi rău sau bun 
(în templu pot fi “vânzători” sau poate locui "Domnul”), ne poate aduce 
efecte favorabile sau, dimpotrivă, nefavorabile nouă (generează pentru noi 
suferinţă). 

Mai mare însă decât acest centru de greutate, care conduce 
personalitatea, este cel ce-l creează pe acesta, este cel ce stă în spatele 
tuturor gândurilor şi ideilor noastre: Sinele, Fiinţa, Tatăl... 

În manifestare poate să apară, dacă mergem pe drumul desăvârşirii, 
omul nou (fiul omului), cel care asimilează, încarnează în el Binele şi 
Adevărul, cu toate manifestările lor şi astfel transcende dualitatea acțiune- 
odihnă, înţelegându-i acesteia rostul şi astfel renuţând a se supune orbeşte 
unor norme exterioare generale, care în mare sunt bune dar, pe unele 
cazuri concrete, se dovedesc a fi nepotrivite. 

Pe Fiul omului nu-l mai condiţionează exteriorul, deşi ţine cont de el. 
Omul nou stăpâneşte Exteriorul şi Interiorul deopotrivă. 

“Fariseii” întruchipare a dogmatismului, prejudecăţilor, a închiderii la 
nou, a lipsei de rațiune, a iluziilor, a aşteptărilor false şi, în general, a 
tuturor modurilor greşite de gândire din noi, se ridică la luptă împotriva 
Binelui şi Adevărului ce acţionează acum în interiorul nostru. 

Şi fac acest lucru, nu în mod conştient, ci pur şi simplu în virtutea 
automatismelor prin care se definesc, automatisme care s-au format prin 
copiere automată neverificată din exterior, a diferitelor moduri de gândire 
susţinute de o societate oarecare. 

Aceşti "Farisei” doar un lucru ştiu să facă: să distrugă (să ucidă) 
armonia noastră interioară şi cea exterioară dar, odată ce conştientizăm 
acest lucru, ei înşişi sunt condamnaţi şi sfârşitul lor este aproape. 

Pe drumul spiritual, toate modurile greşite de gândire din noi trebuie 
eliminate prin înţelegerea profundă a realităţii noastre interioare precum şi 
a existenţei ca fenomen în sine. 

Necesitatea transformării în Bine şi Adevăr 
Păcatul împotriva Duhului Sfânt (Matei 12.23-37) 


Când au auzit Fariseii lucrul acesta [că Isus scoate dracii 
afară din oameni] au zis: "Omul acesta nu scoate dracii decât cu 
Beelzebul, domnul dracilor”. 

Isus, care le cunoştea gândurile, le-a zis: "Orice împărăție 
dezbinată împotriva ei însăşi, este pustiită... 

Dacă Satana scoate afară pe Satana, este dezbinat; deci, cum 
poate dăinui împărăţia lui? 

Şi dacă Eu scot afară dracii cu ajutorul lui Beelzebul, fiii voştri 
cu cine-i scot? 
„__ Dar dacă eu scot afară dracii cu Duhul lui Dumnezeu, atunci 
Impărăţia lui Dumnezeu a venit peste voi.” 


Satana, pe plan interior, este simbolul evident al răului din noi iar dracii 
sunt păcatele, modurile greşite de gândire, pe care trebuie să le alungăm 
din noi: orgoliu, mânie, frică, tristeţe, lene, lăcomie, desfrâu. 

Bineînţeles că aceşti "draci” nu-i putem scoate afară decât cu ajutorul 
binelui, al virtuţilor: Înţelegere, Iubire, Curaj, Acţiuni juste, Cumpătare, 
Castitate. 

Nu putem alunga, de exemplu, mânia din noi cu ajutorul mâniei... 

Putem eventual să schimbăm subiectul mâniei (cel care o declanşează), 
dar mânia în sine, ca fenomen, ca mod greşit de raportare la ceea ce ne 
înconjoară, rămâne aceeaşi până nu o înţelegem şi o corectăm, dând 
naştere în noi astfel unor foarte importante virtuţi: Calmul, Seninătatea, 
Blândeţea care, evident, nu ne pot fi decât favorabile; şi care ne vor aduce 
cu ele efecte bune pentru noi: linişte, pace, mulţumire. 

Aceste virtuţi trebuie să se înrădăcineze puternic în interiorul nostru şi 
să se manifeste astfel tot timpul, indiferent de circumstanţele exterioare, pe 
care însă, pe plan exterior nu le ignorăm şi ne comportăm faţă de ele cu o 
atitudine de Dreptate, căutând prin Iubire (impulsul de a ajuta) şi 
Cunoaştere discriminativă să menţinem sau, să refacem, după caz, Armonia 
Exterioară. 

"Dracii” nu-i putem alunga din noi (de pe tărâmul nostru psihologic) 
decât dacă ne angajăm ferm, pe drumul transformării înspre desăvârşire 
(simbolizată prin Duhul lui Dumnezeu). 

Odată făcut acest lucru, “Împărăţia lui Dumnezeu”, împărăţia Armoniei, 
a Păcii, a Liniştii, a Cunoaşterii şi Iubirii, începe să vină peste noi (în 
interiorul nostru). 


“a. Cine nu este cu Mine, este Împotriva Mea, şi cine nu strânge 

cu Mine, risipeşte.” 


Este evident că nu poţi face şi răul şi binele în acelaşi timp: nu poţi fi şi 
mânios şi calm, şi iubitor şi plin de ură în acelaşi timp... 

Când eşti de partea binelui (calm, iubire, curaj...), acesta se întăreşte şi 
devine mai puternic în tine dar, dacă eşti de cea a răului (a orgoliului, 
mâniei, tristeţii...), acesta se întăreşte. 

Aşa că ori suntem hotărât de partea binelui, ori a răului. Cale de mijloc 
nu există în acest caz. 

Aşa că, să ne hotărâm de ce parte vom fi. Şi să ţinem minte: doar 
binele (virtuțile - ceea ce ne este favorabil şi util) ne poate aduce pacea, 
mulţumirea, fericirea, pe care ne-o dorim cu toţii! 


"De aceea vă spun: orice păcat şi orice hulă vor fi iertate 
oamenilor, dar hula împotriva Duhului Sfânt nu le va fi iertată. 

Oricine va vorbi împotriva Fiului omului, va fi iertat, dar oricine 
va vorbi împotriva Duhului Sfânt, nu va fi iertat nici în veacul 
acesta, nici în cel viitor.” 


"Oamenii” reprezintă modurile specifice de gândire pe care le avem în 
legătură cu diferite aspecte ale manifestării. 

Parte din aceste moduri de gândire sunt “păcate”, mai precis sunt 
greşite (evenimentele previzionate sau reflectate de modul de gândire 
respectiv nu se vor realiza, respectiv nu sunt în concordanţă cu realitatea). 

Duhul Sfânt reprezintă transformarea spre bine, spre desăvârşire; şi 
acesteia sunt supuse, fie că vor fie că nu vor, toate fiinţele şi nimeni nu se 
poate împotrivi acestei forţe, acestui sens suprem al legilor naturii: 
păstrarea şi perfecţionarea armoniei creaţiei. 

Noi putem, prin ignoranţa noastră, să iertăm temporar, să lăsăm să se 
manifeste nestingherit, o anumită perioadă de timp, în noi aceste "păcate” 
(cu consecinţe nefaste pentru noi) însă legile naturii, ghidate şi supuse 
"Duhului Sfânt” nu le vor ierta şi ne vor forţa (prin suferinţă) să le 
distrugem în cele din urmă. 

Nu trebuie să interpretăm greşit această noţiune de iertare, ca fiind o 
sustragere de la legea cauzalităţii (să nu mai suferim efectele acţiunilor 
noastre). Acest lucru este imposibil. 

Este bine să ne însuşim noţiunea de iertare interioară în sensul de a 
căuta să ajutăm pe ceilalţi, pentru a întrona în ei binele (armonia), dar asta 
nu înseamnă că vom lăsa criminalii în libertate să-şi facă crimele nestin- 
gheriţi: aceştia trebuie “pedepsiți”, trebuie făcuţi să conştientizeze, 

într-un fel sau altul, că această acţiune nu le este favorabilă. 

Deci, pe cei care ne fac rău (hoţii, mincinoşii, ucigaşii, oamenii 
violenti...) îi vom “ierta” (vom încerca să-i ajutăm cu iubire), dar ei nu vor 
putea scăpa de efectele exterioare ale acţiunilor pe care le-au declanşat: 
suferinţa. 

Trebuie ca Iertarea şi Iubirea noastră să se manifeste în exterior prin 
Dreptate (măsuri luate pentru asigurarea Armoniei). 

Aşadar, tendinţa unor oameni de a realiza o transformare contrară 
"Duhului Sfânt”, adică o transformare în rău, le va atrage consecinţele 
naturale, roadele corespunzătoare acțiunii lor: răul, suferința, 
nemulțumirea, neliniştea. 

Această lege a cauzalităţii stricte nu poate fi eliminată, ea e o condiţie 
inerentă şi intrinsecă pentru ca lumea să existe. 

Iubirea (a vrea să ajuţi) e o manifestare a acestei legi şi legea eo 
manifestare a Iubirii, ele se generează reciproc. 

Important este că datorită interdependenţelor inerente Întregului şi 
lumii manifestate, Legea şi Iubirea trebuie să existe. 

Fără ele lumea ar înceta să mai fie. 

În ceea ce priveşte pe "Fiul omului”, acesta este omul nou, omul 
schimbat în bine, care se naşte în noi pe parcursul transformării interioare. 

A vorbi înseamnă a comunica, a transmite ceva, a lua o atitudine 
urmată apoi firesc de acţiune. 


"Ori faceţi pomul bun şi rodul lui bun, ori faceţi pomul rău şi 
rodul lui rău: căci pomul se cunoaşte după rodul lui. 

Pui de năpârci, cum aţi putea voi să spuneţi lucruri bune, când 
voi sunteţi răi? Căci din prinosul inimii vorbeşte gura...” 


Păcatele din noi (orgoliu, mânie, frică...) pot vorbi împotriva virtuţilor 
datorită ignoranței. Datorită confuziei de idei şi a necercetării profunde a 
efectelor faptelor noastre (a roadelor acţiunilor noastre), putem justifica 
păcatele: orgoliu, mânie, tristeţe... (vorbind astfel împotriva Fiului omului 
care apare când acestea dispar), dar cu toţii ştim că acestea ne fac să 
suferim, că ele provoacă în noi nelinişte, stres, agitaţie, nemulţumire, 
suferinţă. 

Ştiind acestea şi totuşi justificând modurile de gândire care ne provoacă 
suferinţă (păcatele) şi lăsându-le să se manifeste în continuare vorbim, 
acţionăm împotriva transformării noastre înspre desăvârşire (a Duhului 
Sfânt) şi pentru acest lucru nu vom fi iertaţi, vom plăti cu suferinţă. 

Legea treiului - legea care creează 
Minunea cu prorocul Iona (Matei 12.38-45) 
` “a. unii din cărturari şi Farisei au luat cuvântul şi I-au zis: 
"Invăţătorule, am vrea să vedem un semn de la Tine!” 


„„. EI le-a zis: Un neam viclean şi preacurvar cere un semn, dar 
nu i se va da alt semn, decât semnul prorocului Iona. 

Căci după cum Iona a stat trei zile şi trei nopti în pântecele 
chitului, tot aşa şi Fiul omului va sta trei zile şi trei nopţi în inima. 
pământului.” 


Modurile greşite de gândire ne atacă datorită ignoranței noastre 
cerându-ne semne (dovezi) că binele e bun, că virtutea (iubirea bine 
înţeleasă, compasiune ca ajutor discriminativ, cunoaşterea profundă a 
legilor naturii) ne este utilă, când aceste dovezi sunt peste tot: trebuie doar 
să le privim, îndemnând gândirea şi raţiunea proprie să meargă puţin în 
profunzimea lucrurilor şi să se lepede de privirile superficiale care dau 
naştere la diferite iluzii, aşteptări false, prejudecăţi... 

Semnul pe care îl putem primi însă cu toţii, pe parcursul Drumului 
nostru Interior, este capacitatea (pe care o dobândim pe măsură ce "fiul 
omului”, omul nou, omul transformat în bine se întăreşte în noi) de a lucra 
cu legea creaţiei (legea Treiului: creaţie - menţinere - distrugere) pentru a 
alunga din rădăcină răul din noi, pentru a înţelege în profunzime (până la 
inimă) cauzele şi modalităţile greşite de gândire (păcatele) din noi. 

Această lege se manifestă astfel: 

- se distruge vechiul sistem de gândire, prin înţelegerea greşelilor din 
el, şi astfel a inutilităţii lor, 

- se crează noul sistem de gândire bazat pe moduri corecte de gândire, 

- se menţine acest sistem corect de gândire, adaptându-l mereu la noile 
realităţi, cu care trebuie să se confrunte, datorită Schimbării. 

Semnul aşadar al utilității binelui (binele este util prin definiţie) îl putem 
descoperi singuri, pe măsură ce analizăm atent toate modalităţile noastre 
de gândire, pe măsură ce scrutăm abisurile subconştientului şi descoperim 
astfel moduri de gândire, mecanisme psihice, automatisme mentale greşite, 
care înţelegem în profunzime că nu ne sunt utile. Făcând aceasta, le 
distrugem şi le înlocuim cu virtuţi (moduri corecte de gândire): imediat 
semnele mulţumirii, fericirii, a liniştii apar în noi. 

Pe aceste semne le căutăm cu toţii, nu? Aşadar, iată cum le putem găsi. 


“.. Duhul necurat când a ieşit dintr-un om, umblă prin locuri 
fără apă, căutând odihnă şi nu o găseşte. 
Atunci se duce şi ia cu el alte şapte duhuri mai rele decât el: 

intră în casă, locuiesc acolo şi starea din urmă a omului acestuia 
ajunge mai rea decât cea dintâi. Tocmai aşa se va întâmpla şi cu 
acest neam viclean.” 


Când ne întoarcem privirea spre interior, spre propriile moduri de 
gândire, intuim, înţelegem, destul de vag pentru început, că într-adevăr 
multe dintre ele sunt greşite. 

Astfel purtăm o primă victorie împotriva păcatului (duhului necurat). 

Pe măsură însă ce aprofundăm şi începem să eliminăm din psihicul 
nostru aceste “păcate” (duhuri necurate), le vedem mai bine, le vedem mai 
îndeaproape şi din această cauză ele vor părea mai înfiorătoare şi mai 
puternice ca nicicând. 

Dar ele nu au crescut în noi, ele sunt aşa cum au fost dintotdeauna, 
doar că până acum nu le-am văzut, nu le-am conştientizat. 

Conştientizarea lor poate fi şocantă: vedem câtă ignoranță, câtă prostie 
am purtat în noi, câte gânduri greşite, care atrag suferinţa după ele am 
găzduit la sânul nostru. 


Văzându-le, deci, de aproape, conştientizăm cât de puternic 
înrădăcinate sunt ele în psihicul nostru (prin repetări semiconştiente) şi că o 
să ne ia o vreme până le vom tăia toate rădăcinile (prin repetare şi 
conştientizare din ce în ce mai profundă a modului corect de gândire). 

Dar până la urmă vom reuşi, căci pe această treaptă a evoluţiei noastre 
spirituale am judecat şi am osândit deja "neamul” acesta rău din noi 
(păcatul, duhurile necurate, modurile greşite de gândire). 


Raportul dintre gândirea noastră 
şi gândirea societăţii 
Mama şi fraţii lui Isus (Matei 12.46-50) 


"Iată, mama Ta şi fraţii Tăi stau afară şi caută să vorbească cu 
Tine. 

Dar Isus a răspuns celui ce-I aduse ştirea aceasta: "Cine este 
mama Mea şi care sunt fraţii Mei?” 

Apoi Şi-a întins mâna spre ucenicii Săi şi a zis: "Iată mama Mea 
şi Fraţii Mei! _ 

Căci oricine face voia Tatălui Meu care este în ceruri, acela Imi 
este frate, soră şi mamă.” 


Orice sistem de gândire are în sine însuşi contradicții interne: ele sunt 
porţile prin care putem ieşi din acel sistem de gândire. 
Gândirea societăţii actuale, bazată pe păcate, pe moduri greşite de 

gândire, are în ea însăşi contradicții mai mult sau mai puţin evidente (de 
exemplu, între “păcate” şi virtuţi, sau între percepţia directă a realităţii şi 
cunoaşterea ei prin mărturie (dogmă, credinţă...)) care, odată conştientizate 
în profunzime, vor fi distruse şi astfel, în psihicul nostru, se construieşte un 
nou sistem de gândire (din care au fost eliminate însă o bună parte din 
contradicții). 

Subliniez însă aici încă o dată faptul că nici un sistem de gândire nu 
este absolut, deoarece în orice astfel de sistem vor continua să existe 
contradicții mai mari sau mai mici. 

Contradicţiile pot să dispară doar când mintea îşi atinge rădăcina sa cea 
mai profundă şi astfel TACE... 

Revenind însă la citatele analizate, putem vedea că noua gândire (cea 
îndreptată hotărât spre Bine şi Adevăr) se construieşte din contradicţiile 
celei vechi (care sunt astfel “mama” şi “frații” ei), dar odată întărită foarte 
puternic în noi această gândire, aceste contradicții vor fi "lăsate afară”, nu 
vor mai fi admise în psihic. 

La acest nivel al transformării noastre interioare, noua gândire are deja 
alţi “fraţi”, “alte surori”, altă “mamă”, adică, în general, "alte rude”, alte 
moduri de gândire similare ei, derivate sau cu incidenţă asupra sa şi anume 
pe “ucenici”: virtuțile, modurile corecte de gândire, care acum se întăresc în 
noi. 


Limitarea greşită a Ceea ce Este 
Isus în patria Sa. Necredinţa locuitorilor 
(Matei 13.53-58) 


“.. Isus a venit în patria Sa şi a început să înveţe pe oameni în 
sinagogă, aşa că cei ce-L auzeau, se mirau şi ziceau: "De unde are. 
El înţelepciunea şi minunile acestea?” 

Oare nu este EI fiul tâmplarului? Nu este Maria mama Lui. Şi 
Iacov, Iosif, Simon şi Iuda nu sunt ei fraţii Lui? 

Şi surorile Lui nu sunt toate printre noi? Atunci de unde are El 
toate lucrurile acestea? 

Şi găseau astfel în El o pricină de poticnire. Dar Isus le-a zis: 
"Nicăieri nu este prețuit un proroc mai puţin decât în patria şi în 
casa Lui.” 


Din când în când, mai ales la începutul transformării noastre spre 
desăvârşire, ne întoarcem acolo unde a luat naştere chemarea spre Bine şi 
Adevăr din noi: pe tărâmul contradicţiilor din personalitatea noastră, de 
care am pomenit şi mai înainte. 

Şi facem acest lucru cu scopul evident de a elimina aceste contradicții şi 
confuzii din psihicul nostru. 

Modurile de gândire ce populează acest tărâm al contradicţiilor sunt în 
marea lor majoritate greşite deoarece alunecă la extremele fenomenelor, 
fără a ne ajuta să ne păstrăm, prin intermediul lor, o privire echilibrată, 
echidistantă şi obiectivă asupra realităţii. 

Ele sunt diferitele dogme cu care ne confruntăm şi care vor să limiteze 
Adevărul, Realitatea, Existenţa, Ceea ce Este... la moduri limitate (şi prin 
aceasta, extremiste) de gândire, cum ar fi: 

- reducerea Realităţii la ideea de Creator (simbolizat de tâmplar), 
reducerea Existenţei la ideea de Creaţie (simbolizată de "fiul tâmplarului” - 
ceea ce se naşte din creator - tâmplar); 


- reducerea Absolutului şi a Întregului la ideile de puritate, de bine, de 
iubire (simbolizate de Maria), fără a ţine cont de faptul că acestea sunt doar 
extremele unor fenomene mult mai cuprinzătoare (fenomenul bine-rău, 
creaţie-distrugere, iubire-ură...); 

- privirea a Ceea ce Este, a Ceea Ce Nu Poate Fi Numit, ca fiind Raţiune 
(simbolizată de Iacov), sau ca fiind ceva ce se adaugă creaţiei (Iosif 
înseamnă Adaos), pentru a o însufleţi, sau ca fiind ceva care ascultă (Simon 
înseamnă ascultare), care contemplă realitatea desprins de ea, sau ca fiind 
o existenţă pentru plăcerea cuiva anume (Iuda înseamnă "Lăudat fie 
Domnul”). 

Este evident, însă, pentru oricine care transcende dualitatea, ajungând 
la abisul infinit de tăcut al minţii, că nimic din toate acestea nu ne apropie 
de Ceea ce Este... 


O minte liniară nu poate nicicând înţelege o minte integratoare. 
Cauzalitatea liniară nu are nimic de-a face cu Adevărul... 

Totul se întrepătrunde cu totul: unde este atunci Începutul şi Sfârşitul? 

Mintea închistată în cauzalitatea liniară găseşte întotdeauna "pricină de 
poticnire” într-o logică şi într-o rațiune care pot considera deopotrivă 
adevărate două afirmaţii contrare (ca de exemplu: "Lumea există” şi 
"Lumea nu există”, "Eu cunosc” şi "Eu nu cunosc nimic”, "Dumnezeu există” 
şi "Dumnezeu nu există” etc.). 

E clar că "prorocul”, legea imuabilă a naturii, care postulează prin sine 
însuşi “Totul în Tot”, Integralitatea Întregului (vezi în acest sens şi ultimele 
descoperiri ale fizicii cuantice) nu este cunoscută prea bine în Creaţie de 
către creaturi (mai ales de cele de pe trepte inferioare în ceea ce priveşte 
cunoaşterea), dar ea se manifestă peste tot în aceasta (creaţia e patria ei şi 
locul ei de manifestare). 

Eliminarea manifestărilor brute ale tendinței 
spre Bine şi Adevăr, din noi 
Moartea lui Ioan Botezătorul (Matei 14.1-12) 


Irod prinsese pe Ioan, îl legase şi-l puse în temniţă din 
pricina Irodiadei, nevasta fratelui său Filip, pentru că Ioan îi zicea: 
"Nu-ţi este îngăduit s-o ai de nevastă. 

Irod ar fi vrut să-l omoare, dar se temea de norod, pentru că 
norodul privea pe Ioan ca pe un proroc. 

Dar când se prăznuia ziua naşterii lui Irod fata Irodiadei a jucat 
înaintea oaspeţilor şi a plăcut lui Irod, de aceea i-a făgăduit cu 
jurământ că îi va da tot ce îi va cere. 

Îndemnată de mamă-sa, ea a zis: "Dă-mi aici, într-o farfurie, 
capul lui Ioan Botezătorul!” 

Împăratul s-a întristat, dar din pricina jurămintelor sale şi de 
ochii celor ce şedeau la masă împreună cu el a... trimis să taie capul 
lui Ioan în temniţă. 

Capul a fost adus într-o farfurie şi dat fetei, care l-a dus la 
mamă-sa. 


Ucenicii lui Ioan au venit de i-au luat trupul l-au îngropat şi 
s-au dus de au dat de ştire lui Isus.” 


Ioan Botezătorul reprezintă evident iniţierea, începutul, primul stadiu al 
transformării interioare îndreptate spre desăvârşire. 

Inerentă începutului este confuzia care îl însoţeşte, de aceea în această 
primă fază noi încă mai luptăm împotriva răului din noi (a neutilului, 
neavantajosului) cu uneltele răului: în noi încă nu este clar delimitată 
distincţia dintre bine şi rău, deşi o intuiţie puternică a acesteia există şi 
există şi o bază solidă pe care această discriminare se construieşte: "pomul 
după roade se cunoaşte”. 

Ştim astfel că tot ce provoacă suferinţă interioară şi exterioară, distruge 
într-un fel sau altul Armonia Sistemului şi astfel nu este bun pentru noi. 
Trebuie doar să înţelegem de ce este rău. Până ajungem la această 
înţelegere încă mai facem o mulţime de confuzii între bine şi rău (între ce 
ne este util şi ce nu). Această fază, de confuzii mai semnificative, este 
forma manifestării în noi a lui “Ioan Botezătorul”, a Începutului Desăvârgşirii. 

Perseverând, însă, pe Drumul Interior, înţelegerea se întăreşte în noi şi 
astfel confuzia începutului moare (loan moare), deoarece îi este tăiat capul 
acesteia: ignoranţa, necunoaşterea ce însoţeşte orice început. 

Aceşti primi paşi spre Bine şi Adevăr sunt însoţiţi, datorită confuziei 
începutului, de multe rele: abordare dură, lipsă de tact, lipsă de echilibru, 
revolte inutile, speranţe deşarte, dar ei sunt clar îndreptaţi împotriva vechii 

personalităţi, a vechilor automatisme mentale, a prejudecăţilor, a modurilor 
greşite de gândire din aceasta (simbolizate prin Irod), astfel că acestea 
încearcă să riposteze. 

Uneltele rele, folosite în această primă fază de dezvoltare spirituală, 
prin legea cauzei şi efectului (a acţiunii şi reacţiunii) se lovesc de 
personalitatea veche, plină de moduri greşite de gândire (Irod) şi se întorc 
înapoi, împotriva tendinţelor spre Bine din noi, distrugând o mare parte din 
elanul acestora şi aceasta datorită confuziilor pe care le facem. 

Astfel, Irod "taie capul lui Ioan”; răul din personalitate compromite 
primele elanuri spre Bine şi Adevăr, făcute, însă, din necunoaştere, cu 
uneltele răului, astfel că Manifestările Binelui şi Adevărului din noi, în 
această fază, se delimitează clar (prin discriminarea crescută pe care o 
avem acum) de modurile greşite de gândire din noi (orgoliu, mânie, frică, 
tristeţe...); “Isus” se poate manifesta acum pe larg, în interiorul nostru. 

Din “Ioan” moare, sub presiunea vechii personalităţi, partea rea. Partea 
lui bună, legată de Cunoaşterea dobândită şi tendinţa clară de Iubire (adică 
ucenicii lui) nu se pierd şi se raliază acum ideii de Bine şi Adevăr clar 
înţelese şi purificate în mare parte de multe din greşelile de gândire care au 
însoțit-o până acum. 

În prima fază a dezvoltării noastre spirituale, vedem şi, prin aceasta 
acuzăm, vechea personalitate (Irod) că preacurveşte: că raţiunea şi logica, 
găzduite în această personalitate veche sunt compromise (nu ne mai arată 
adevărul), deoarece s-au lăsat să fie conduse de pofte şi patimi iraționale şi 
scăpate de sub control, de automatisme emoţionale greşite: mânie, orgoliu, 
frică, tristeţe, lene, lăcomie, desfrâu, simbolizate prin Irodiada. 

Aceasta preacurveşte, această latură a personalităţii vechi: latura 
emoţională, preacurveşte deoarece, în loc să fie "soţia lui Filip”, adică, în loc 
să sprijine cunoaşterea iniţiatică, cunoaşterea legilor naturii (reprezentate 
prin Filip), prin manifestările pozitive ale ei (iubire, compasiune, calm, curaj, 
bucurie...) o împiedică, prin manifestările ei negative, menţionate mai 
înainte, sprijinind astfel în vechea noastră personalitate, automatismele 
mentale greşite (lăsate de rațiune), simbolizate de Irod: diferite 
prejudecăţi, iluzii, aşteptări false, ataşamente imposibile, fanatisme fără 
suport etc.). 

Aceste manifestări negative ale laturii emoţionale inferioare a 
personalităţii noastre (reprezentate de fata Irodiadei) plac modurilor greşite 
de gândire (lui Irod), deoarece cu acestea merg mână în mână. 

Şi, de asemenea, ele se întorc împotriva lui “Ioan” şi îl înving până la 
urmă, deoarece chiar dacă pornirea lui este bună, în “stadiul lui Ioan” noi 
nu deţinem controlul asupra defectelor psihologice, asupra modurilor greşite 
de gândire din noi. 

"Ioanul” din noi, acum este încă impulsiv (mânios), lipsit de echilibru, 
cu un discernământ şi o înţelegere încă nedezvoltate pe deplin. Astfel, în 
această fază, încă ne mai îndoim de necesitatea imperioasă de a urma 
Binele şi Adevărul - recunoscând astfel originea divină a lor, chiar dacă în 
anumite momente de luciditate (de exemplu la "botez”) aceste lucruri ne 

sunt foarte clare (atunci, printr-o intuiţie profundă, recunoaştem că "Isus 
este Fiul lui Dumnezeu”). 

În această perioadă suntem, deci, încă nestatornici, fluctuanţi, confuzi. 

Pentru ca, o mai mare claritate, să se nască, “Ioan” trebuie să moară, 
fiind distrus chiar de propriile lui puncte slabe (menţionate mai înainte şi 
reprezentate simbolic de Irod şi Irodiada). 

Acum, deci, în urma unei prime victorii semnificative asupra răului din 
noi “Ioan” moare iar “Isus” începe să se dezvolte şi să fie recunoscut ca un 
“profet” cu o putere mai mare ca a lui “Ioan”: ca unul căruia “Ioan” doar i-a 
pregătit calea. 

E la fel ca la construcţia unei case: se construiesc cofraje pentru ca în 
ele să poată fi turnată fundaţia casei, dar după ce fundaţia s-a întărit, 
cofrajele sunt dezmembrate şi sunt aruncate, deoarece ele au fost doar un 
mijloc, nu un scop în sine. 

Primele manifestări mai brutale ale Binelui şi Adevărului în noi (loan) 
sunt doar un mijloc pentru dezvoltarea şi rafinarea acestor manifestări 
(pentru întărirea lui Isus). Odată bine dezvoltate, aceste manifestări 
rafinate, bazate pe Înţelegere profundă, manifestările brute (loan) îşi 
încheie misiunea şi se retrag în conformitate cu legile naturii. 


Instinctul de turmă 
Fariseii şi datina bătrânilor (Matei 15.1-9) 


"[Fariseii  acuză:] “pentru ce calcă ucenicii tăi datina _ 
bătrânilor?” ... 

[Isus le răspunde:] “Dar voi de ce călcaţi porunca lui Dumnezeu 
în folosul datinei voastre? 

... Norodul acesta se apropie de Mine cu gura şi mă cinsteşte cu. 
buzele, dar inima lui este departe de Mine. 

Degeaba Mă cinstesc ei învățând ca învățături nişte porunci_ 
omeneşti.” 


Datina bătrânilor (tradiţia) e un alt cuvânt pentru instinctul de turmă, 
pentru a justifica pueril copierea automată a valorilor unei societăţi în care 
ne naştem fără a le analiza, fără a le trece prin filtrul raţiunii proprii, spre a 
vedea dacă întradevăr aceste datini ne sunt utile şi avantajoase (sunt bune 
pentru noi) cu adevărat. 

În societatea actuală, o mare parte din aceste datini şi tradiţii, din 
aceste obişnuinţe omeneşti susţinute de societate sunt rele, nu ne sunt 
folositoare, sunt contrare cu "poruncile lui Dumnezeu”. 

Astfel, gândirea societăţii actuale e dominată de cele şapte păcate 
capitale, de cele şapte moduri greşite de gândire majore: orgoliu, mânie, 
frică, tristeţe, lene, lăcomie şi desfrâu, dar datorită acestui "instinct de 

turmă” (şi unei leni de gândire) ele sunt preluate de indivizi prin copiere 
automată, fără analiză, la fel cum fac, de altfel, şi cu dogmele religiilor 
(indiferent de natura lor), sau dogmele politice (comunism, capitalism, 
socialism...). 

Astfel, în psihicul oamenilor, se întăresc nişte moduri de gândire 
inflexibile, rigide, incapabile a ne ajuta să ne adaptăm optim perpetuei 
schimbări care ne înconjoară, incapabile a ne ajuta să vedem Realitatea aşa 
cum este şi, deci, astfel inevitabil ele devin surse sigure de Suferinţă. 


Fericirea vine din interior 
Lucrurile care spurcă pe om (Matei 15.10-20) 


"... Nu ce intră pe gură spurcă pe om; ci ce iese din gură, aceea 
spurcă pe om... dar ce iese din gură, vine din inimă şi aceea spurcă 
pe om. 

Căci din inimă ies gândurile rele, uciderile, preacurviile, curviile, 
furtişagurile, mărturiile mincinoase, hulele. Iată lucrurile care 
spurcă pe om...” 


Trebuie să conştientizăm foarte bine faptul că nu ceea ce intră în 
contact cu noi (stimuli exteriori: persoane, societate, condiţii meteorologice, 
condiţii naturale) ne fac pe noi buni sau răi, fericiţi sau nefericiţi. 

Este evident, dacă privim puţin în profunzimea psihicului propriu, că 
fericirea şi multumirea noastră este condiţionată, nu de atitudinea mediului 
exterior faţă de noi (fie ea ostilă sau nu), ci numai şi numai de atitudinea 
noastră faţă de acesta. 

Dacă această atitudine este una corectă, dominată de virtuţi: iubire, 
compasiune, calm, curaj, optimism, castitate, cumpătare atunci, prin 
acţiunile care vor porni din această atitudine, vom face Binele, vom reface 
sau vom întări, după caz, armonia interioară şi exterioară şi astfel vom fi 
răsplătiți cu fericirea, cu multumirea ce însoţeşte inevitabil existenţa 
Armoniei. 

Dacă, dimpotrivă, din mintea şi inima noastră ies atitudini greşite: 
orgoliu, mânie, frică, tristeţe..., acestea, pentru început, ne vor distruge 
Armonia interioară (aducând astfel cu ele suferinţa psihică) şi apoi, când se 
vor manifesta în exterior, prin crime, furturi, minciuni, curvii, hule, violenţe 
verbale şi fizice, vor distruge şi Armonia Exterioară cu efect evident pentru 
noi: suferinţa fizică. 

Din psihic, deci, porneşte totul (din modul cum ne raportăm la 
Existenţă) şi, deci, aici trebuie căutată întâi şi întâi, pentru a fi eliminată, 
cauza suferinţei noastre (psihice sau fizice). 

De abia după ce vom fi eliminat această cauză (şi ştim acest lucru, 
pentru că imediat, în psihicul nostru, coboară pacea, liniştea, multumirea) 
ne putem îndrepta spre exterior. 

Semnul Binelui 
Aluatul Fariseilor (Matei 16.1-12) 


[Fariseii şi Saducheii cer lui Isus un semn, dar]... "nu i se va da 
alt semn decât semnul prorocului Iona”. [Ucenicii înţeleg că trebuie 
să se păzească] "de învăţătura fariseilor şi a Saducheilor.” 


Vechea personalitate, cu prejudecățile, teoriile nefondate, dogmele şi 
automatismele ei (cu fariseii şi saducheii ei) cere semne, datorită ignoranței 
sale, că “binele e bun”, că a face bine celor din jur e în avantajul nostru. În 
societatea actuală (ca de altfel şi în cea trecută), oamenii nu sunt aşa de 
convinşi de acest lucru, deoarece cam confundă binele cu răul. Astfel, fac 
rău celor din jur (deşi ei consideră că fac bine) şi se aşteaptă să li se 
răspundă cu bine. 

Dar pomul după roade se cunoaşte: vom şti că am făcut bine, dacă ni 
se va răspunde cu bine, altfel, indiferent de ce credem noi, nu facem un 
bine, un lucru util nouă. E evident astfel că, ceea ce ne este util nouă, 
trebuie să nu provoace lucruri neutile celor din jur, pentru că, dacă se 
întâmplă acest lucru, ei se vor întoarce împotriva noastră, lucru care nu va 
fi prea bun pentru noi. 

Aşadar, semnul care poate să i se dea acestei personalităţi vechi, 
ignorante şi confuze, nu poate fi decât acţiunea asupra ei prin legea 
creaţiei, a treiului (ceea ce e creat, dacă nu e bun, e distrus, şi apoi se 
crează altceva în locul lui, care va fi menţinut) prin “semnul lui Iona”, 
despre care am mai povestit. 

Astfel, trebuie să ne păzim şi să nu ne mai lăsăm posedaţi (odată intraţi 
cu hotărâre pe drumul spiritual) de vechile automatisme, iluzii şi moduri 
greşite de gândire (de "aluatul fariseilor”) care ne aduc doar suferinţă. 


122 


Radu Lucian Alexandru 


"Cine sunt eu ?” 
Cine sunt eu (Matei 16.13-20) 


"Isus a venit în ţinutul Cezareii lui Filip şi a întrebat pe ucenicii 
Săi: “Cine zic oamenii că sunt Eu, Fiul omului?” 
Unii zic că eşti Ioan Botezătorul; alţii Ilie; alţii Ieremia, sau 
unul dintre proroci. "Dar voi”, le-a zis EI, "cine ziceţi că sunt?” 
Simon Petru drept răspuns I-a zis: "Tu eşti Hristosul, Fiul 
Dumnezeului celui viu!”” 


Cezar este numele dat împăratului în imperiul roman, fiind evident un 
simbol al conducerii şi puterii. Cezareea lui Filip simbolizează, deci, ţinutul 
în care conducerea aparţine cunoaşterii iniţiatice, cunoaşterii legilor celor 
mai ascunse ale naturii. 

Pentru a intra în acest ţinut, trebuie să orientăm privirea înspre 
străfundurile sufletului nostru, căutând al cunoaşte în profunzime şi să ne 
întrebăm sincer: Cine sunt Eu? ... 

Pe drumul interior, trebuie să ne oprim, din când în când, pentru a 
aprofunda cunoaşterea noastră, pentru a înlătura orice confuzie din noi. 

Astfel, este util să chibzuim adânc ce reprezintă şi ce loc acordăm 
printre toate gândurile noastre (printre "oameni”) Binelui şi Adevărului. 

Să stabilim ce loc ocupă acestea în preocupările noastre, cât timp 
dedicăm luptei de întronare a lor în interiorul nostru? (5 minute, 1 oră, 5 
ore (pe zi), tot timpul). 

Printr-o atare încercare de a stabili locul acestor valori în noi, vom 
vedea că psihicul nostru este cuprins încă de confuzii şi că nu înţelegem 
încă profund adevăratul loc pe care Binele şi Adevărul trebuie să-l ocupe în 
viaţa noastră. 

Este foarte important să nu le confundăm pe acestea cu: manifestări 
nesigure, cu manifestări stângace şi începătoare ale lor (simbolizate de Ioan 
Botezătorul şi de Ilie), sau ca fiind doar nişte valori printre multe altele 
(doar nişte proroci). 

Şi putem face acest lucru, recunoscând Legile naturii (simbolizate de 
Simon Petru) prin viziunea a Ceea ce Este (nu a ceea ce credem noi despre 
ceea ce este), 

Astfel, vedem care este locul Binelui şi Adevărului (a lui Isus) în 
interiorul nostru: el este Hristosul, cel uns, cel care este rege, conducător 
legitim al împărăției noastre interioare. 


Ferice de tine, Simone, fiul lui Iona, fiindcă nu carnea şi 
sângele ţi-a descoperit lucrul acesta, ci Tatăl Meu care este în 
ceruri. 

Şi eu îţi spun: tu eşti Petru şi pe această piatră voi zidi Biserica. 
Mea şi porţile Locuinţei morţilor nu o vor putea birui. 

Î-ţi voi da cheile Împărăției Cerurilor şi orice vei lega pe 
pământ, va fi legat în ceruri şi orice vei dezlega pe pământ va fi 
dezlegat în ceruri.” 


De asemenea, trebuie să conştientizăm faptul că nu legea (nu "Petru”) 
stabileşte ca Binele să conducă creaţia, ci ideea de Bine (armonie, viaţă, 
organizare), generată de Tatăl (Dumnezeu, Absolut...) la începutul creaţiei, 
determină apariţia Legii şi, implicit, a ierarhiei şi a stăpânului legii (Binele şi 
Adevărul). 

Aşadar, pe temelia, pe baza LEGII (a lui "Petru”), care organizează şi 
armonizează manifestarea, este zidită Impărăţia Binelui şi Adevărului 
(“biserica”) în lume şi în interiorul nostru deopotrivă. 

Naşterea şi moartea sunt rezultate fireşti ale manifestării legii, ele 
rezultă din Lege, dar pentru Lege nu este moarte atâta timp cât creaţia 
există (ea nu poate fi prinsă în "Locuinţa Morților”). 

De asemenea, armonia, organizarea (mai mare sau mai mică) trebuie 
să existe tot timpul cât creaţia există, deoarece, ele sunt o condiţie implicită 
fără de care creaţia nu poate exista. 

"Ceea ce este sus (în cer) este la fel cu ceea ce este jos” (pe pământ) 
spune înţelepciunea străveche. 

Aceleaşi legi ale Armoniei, organizării, binelui, ale iubirii, guvernează 
atât pe pământ cât şi în cer. 

Pământul poate simboliza şi conştientul, iar cerul partea din 
subconştient, din care răsar şi unde se întăresc virtuțile (parte pe care o 
putem denumi şi supraconştiinţă). 

Virtuţile, este evident, se nasc în lumina şi în urma analizei conştiente, 
a legărilor şi dezlegărilor de corelaţii mentale, pe care le facem pe pământ 
(în partea noastră conştientă), în mod conştient, prin analiză şi înţelegere 
profundă. 

Virtuţile, de altfel, sunt tot nişte automatisme: nişte moduri specifice de 
gândire, de prelucrare a stimulilor exteriori şi interiori, dar ele sunt stabilite 
prin analiză conştientă şi nu preluate automat, fără analiză, din socie-tate, 
cum este de cele mai multe ori în cazul “păcatelor” (a modurilor greşite de 
gândire). 

Virtuţile (calmul, sinceritatea, iubirea, curajul, optimismul, 
cumpătarea...) se stabilesc în memorie (în subconștient) prin repetata lor 
folosire (“folosire constantă”) şi se nasc în noi, în urma unei profunde 
discriminări conştiente, făcute de noi înşine (nu copiată) între ceea ce este 
bine şi ceea ce e rău, între ceea ce ne este cu adevărat util şi ce nu ne este 
util, între ceea ce ne provoacă cu adevărat fericire, respectiv suferinţă. 

Discriminarea aceasta apare prin privirea în profunzime a efectelor 
acţiunilor noastre (prin cunoaşterea acestora dincolo de următoarele cinci 
minute), deoarece aceasta este cheia discriminării, între bine şi rău: 

"pomul după roade se cunoaşte”. 

Acele părţi din psihicul nostru (orgoliu, mânie, frică, tristeţe, lene, 
lăcomie...), care ne produc stres, nelinişte, suferinţă sunt rele, nu ne sunt 
utile, asta este evident. 


"Atunci a poruncit ucenicilor Săi să nu spună nimănui că El este 
Hristosul.” 


În acest stadiu al evoluţiei noastre spirituale, când încă mai avem multe 
confuzii de înlăturat, când ideea de Bine şi Adevăr nu ne este încă prea 
clară (de aceea a şi fost nevoie, în acest stadiu, să ne oprim şi să o 
aprofundăm), deşi ştim că Binele şi Adevărul (“Isus”) este Hristosul 
(Conducătorul legitim) din noi, ştim şi că acestea, deocamdată, nu sunt 
destul de puternice pentru a deveni efectiv Hristos. Chiar dacă Binele şi 
Adevărul s-au născut în noi pentru a fi regi şi conducători, încă nu a venit 
timpul pentru ei în această fază, spre a fi. 

Mai trebuie făcut ceva: trebuie ca în structurile personalităţii noastre 
Binele şi Adevărul, cu particularităţile lor, să se dezvolte mai mult şi astfel, 
să prindă cu adevărat putere, pentru a-şi îndeplini misiunea ce le-a fost 
stabilită prin Lege (le-a fost prorocită). 


Pregătiri pentru confruntarea cu “păcatul”, 


pe planuri mai profunde 
Isus vesteşte patimile şi moartea sa (Matei 16.21-28) 


"De atunci încolo, Isus a început să spună ucenicilor Săi că El 
trebuie să meargă la Ierusalim, să pătimească mult din partea 
bătrânilor, din partea preoţilor celor mai de seamă şi din partea 
cărturarilor, că are să fie omorât şi că a treia zi are să învieze.” 


În acest stadiu al evoluţiei noastre interioare, ne pregătim de 
confruntarea decisivă între vechi şi nou, în urma căreia vom ataca şi vom 
învinge vechiul centru de greutate, vechea cetate de conducere a 
personalităţii, dominată de moduri greşite de gândire (Ierusalimul vechi). 

În cadrul acestei confruntări, vom fi atacați de bătrâni (vechi 
automatisme şi prejudecăţi de gândire), preoţi (dogme, teorii, concepţii şi 
credinţe oarbe, iraționale) şi de cărturari (false învățături preluate de 
psihicul nostru, doar din lăcomia de a cunoaşte multe, fără însă a pune 
nimic în practică). 

Pentru a-i învinge definitiv pe aceştia, e preferabil “să nu ne luăm la 
ceartă cu ei”, să nu ne confruntăm cu ei superficial şi de suprafaţă, ignorând 
esenţa problemei. 

Trebuie, deci, să-i confruntăm pe planuri mai profunde, căutând şi 
identificând rădăcinile acestor moduri greşite de gândire (cauzele lor 
profunde). 

Le vom găsi, dacă vom cobori în “Iad”, în subconştient, pentru a cerceta 
mecanismele profunde (abisale) ale minţii noastre. Iar după ce le vom 
descoperii pe acestea le vom distruge prin legea treiului (“în trei zile”), după 
care vom învia, vom ieşi din nou la suprafaţa subconştientului (în 
conştient), unde vom duce ultimele bătălii cu “Răul” din noi, acum slăbit şi 
lipsit de rădăcinile pe care le avea până acum, datorită ignoranței noastre. 


"Petru L-a luat de o parte şi a început să-L mustre zicând: "Să 
Te ferească Dumnezeu, Doamne! Să nu Ţi se întâmple aşa ceva!” 

Dar Isus S-a întors şi a zis lui Petru: "Înapoia Mea, Satano; tu 
eşti o piatră de poticnire pentru Mine! Căci gândurile tale nu sunt 
gândurile lui Dumnezeu, ci gânduri de ale oamenilor.” 


În acest stadiu în care ne pregătim, deci, pentru confruntarea cu 
rădăcinile modurilor greşite de gândire din noi, sufletul nostru încă mai 
găzduieşte în el multe confuzii. 

Cunoaşterea Legilor Naturii (Petru) pe care o avem nu e destul de 
dezvoltată în personalitatea noastră, astfel că mai putem face greşeli de 
asociere şi interpretare a ceea ce e bine şi ce e rău. 

Astfel, încă nu înţelegem adevărata valoare a insistenţei şi concentrării 
pentru a descoperi cauza profundă a răului din noi, încă nu e înţeleasă şi 
transceansă în noi dualitatea viaţă-moarte (creaţie-distrugere),. 

Doar cu un mod greşit de gândire, doar dintr-o cunoaştere incompletă, 
putem aprecia ca opuse şi nu ca şi complementare şi interdependente 
aceste două extreme ale existenţei. 

Trebuie, aşadar, să înţelegem că, pentru a ajunge la cauza profundă a 
"păcatelor” din noi, e nevoie de un efort susţinut, concentrat şi pentru o 
mare perioadă de timp, îndreptat spre analiza şi studiul tuturor modurilor 
noastre de gândire şi mai ales a celor evident greşite (orgoliu, mânie, frică, 
tristeţe, lene, lăcomie, desfrâu), deoarece vedem imediat că ele ne 
provoacă suferinţă. 


"Atunci Isus a zis ucenicilor Săi: "Dacă voieşte cineva să vină. 
după Mine, să se lepede de sine, să-şi ia crucea şi să Mă urmeze. ”” 


Pentru ca virtuțile din noi să devină desăvârşite (în drumul lor hotărât 
acum, spre Bine şi Adevăr), e nevoie ca noi (fiinţa din noi) să ajungem: 

- la o cunoaştere de sine profundă, prin lepădarea din psihicul nostru a 
tuturor falselor identificări cu diferite creaţii ale noastre: gânduri, emoţii, 
voinţă, conştiinţă, intuiţie... 

- la a transcende dualitatea şi opoziţia aparentă a extremelor prin 

cunoaşterea esenței din spatele lor, a elementelor care le generează pe 
amândouă şi care fac legătura între aceste extreme (vezi fig. 1. A) 

Trebuie, deci, să transcendem planul orizontal (fig. 1. B) al iluziilor 
lumii, al preocupărilor mundane, al pierderii în aparenţe prin intrarea în 
profunzimea lor (fig. 1. D), pentru a cunoaşte cauzele profunde care le 
susţin şi le generează şi, de asemenea, pe cât posibil, înălţându-ne 
deasupra lor (fig. 1. E), lărgindu-ne astfel câmpul conştiinţei şi împăcând 
extremele într-o viziune largă, extinsă spre infinit, într-o viziune 
integratoare a dualității. 


A B C D E 
fig. 1 


În simbolul răstignirii pe cruce, linia orizontală vedem că e cea care 
cuprinde mâinile, care sunt un simbol al acţiunii, al lumii în mişcare, al 
manifestării, iar sub ea vedem că se află trupul şi picioarele care reprezintă 
baza, temelia, mecanismele profunde care susţin această acţiune: 
motivațiile ei profunde, prezente în subconştientul nostru (în "Iad”), 
conştientizate deocamdată mai puţin. 


Linia de deasupra mâinilor cuprinde capul, simbol al coordonării acţiunii, 
al generării ei conştiente, al centrului de conducere de unde are loc 
ghidarea schimbării existente în planul acţiunii şi în planul motivaţiilor 
acesteia (al subconştientului). 

Pentru a urma pe deplin Binele şi Adevărul (pe Isus), e nevoie să luăm 

în spate întreaga cruce, deci, e nevoie să cercetăm deopotrivă, pentru a le 
integra şi armoniza cele trei elemente menţionate: 

- acţiunea 

- motivațiile profunde (subconştiente) ale acesteia 

- motivațiile conştiente, aparente, de suprafaţă ale acţiunii 

Suferinţa poate să vină în viaţa noastră, doar, dacă lăsăm ca acţiunea 
să ne fie ghidată de motivații necercetate îndeajuns, de scopuri care, 
aparent odată atinse, ar trebui să ne aducă fericirea dar, când le atingem, 
vedem că nu ne-au adus-o. 

Astfel de motivații sunt cele care ne sunt furnizate pentru a ne îndemna 
la acţiune de către: orgoliu, mânie, tristeţe, frică, lene, lăcomie... 

Acţiunile pornite din aceste motivații negreşit vor produce suferinţă în 
noi. Să încercăm să aprofundăm, deci, motivațiile (modurile de gândire) pe 
care ni le propun aceste păcate, spre a vedea dacă într-adevăr ele pot fi 
atinse prin “acţiunea păcătoasă”. 

Astfel ne justificăm acţiunile de mânie sau orgoliu, spunând că "vrem să- 
i învăţăm noi minte”, să "le arătăm cine suntem noi”, să "le arătăm că s-au 
pus cu cine nu trebuie”... considerând că dacă vom face aceste acţi- uni 
(“învățatul minte”, "arătarea identităţii”, "sublinierea a ce trebuie”) vom fi 
mulţumiţi, liniştiţi, fericiţi. 

Le facem, şi vedem, spre surprinderea noastră, că ne-am ales tocmai cu 
contrariul: cu nemulţumire, stres, nelinişte. De ce? Pentru că nu am analizat 
în profunzime motivațiile propuse de psihic pentru a acţiona spre a vedea 
dacă ele pot fi şi atinse cu adevărat prin acţiunea noastră. 

Motivatia pentru orice acţiune de-a noastră este Binele (aşa cum zicea 
şi Socrate: "nimeni nu face răul în mod voit”) adică obţinerea unei stări de 
mai bine, de linişte, pace, mulţumire sufletească. Problema este că din lipsa 
unei cercetări profunde, a atitudinilor şi acţiunilor pe care le desfăşurăm (ca 
de exemplu: orgoliul, rea-voinţa, nesinceritatea, mânia, frica, închiderea în 
sine...) facem multe din aceste acţiuni şi ne alegem practic cu starea de rău 
(nelinişte, nemulţumire), deşi teoretic noi ne aşteptam să atingem starea de 
bine. 

Trebuie, deci, să cercetăm în profunzime efectele tuturor acţiunilor şi 

atitudinilor pe care le adaptăm, asupra noastră spre a vedea dacă cu 
adevărat aceste acţiuni sunt favorabile şi utile nouă. 
Reiese astfel evident, la o analiză mai atentă şi mai în profunzime, că 
adoptarea unor atitudini precum sunt: orgoliul, mânia, frica, tristeţea, 
lenea, lăcomia, desfrâul, din care decurg acţiuni precum: rea-voinţa, 
nesinceritatea, mânia, plângerea de milă, tratarea fără iubire şi compasiune 
a fiinţelor din jur, violenţa... nu ne este utilă şi favorabilă (nu este un bine 
pentru noi), deoarece, negreşit, de pe urma unor astfel de atitudini şi 
acţiuni, ne alegem cu "starea de rău”. "Cine are urechi, să priceapă 
aceasta!“ 


"Pentru că oricine va vrea să-şi scape viaţa, o va pierde; dar 

oricine îşi va pierde viaţa pentru Mine, o va câştiga. 
Căci Fiul omului are să vină în slava Tatălui Său, cu îngerii. 
Săi; şi atunci va răsplăti fiecăruia, după faptele lui. 
Adevărat vă spun că unii din cei ce stau aici nu vor gusta_ 
moartea până nu vor vedea pe Fiul omului venind în Impărăţia Sa.” 


Deci, în acest moment, multe moduri de gândire din noi sunt greşite şi 
chiar dacă ele se luptă să-şi scape viaţa (să nu le distrugem din psihicul 
nostru), ele şi-o vor pierde, deoarece judecata lor am făcut-o atunci când 
am hotărât să mergem ferm pe Drumul Binelui şi Adevărului. 

Atunci ne-am pierdut viaţa păcătoasă (trăită în ignoranță) şi am început 
o alta, luminată de lampa călăuzitoare a Cunoaşterii şi a valorilor 
transcedentale. 

Mergând pe acest nou drum, la un moment dat vom întrona în noi o 
nouă personalitate, o nouă viaţă (pe fiul nostru), care va conduce acţiunea 
noastră, bazându-se pe virtuţi (îngeri) şi care va alunga şi ultimele reziduri 
de rău din noi, răsplătindu-i astfel acestuia după faptele sale. 

Astfel sunt unele moduri greşite de gândire subtile, care nu vor putea fi 
distruse din noi decât atunci când vom poseda o mare cunoaştere de sine şi 
o mare putere de discriminare, lucru care se va întâmpla pe parcursul 
drumului nostru spiritual la un moment dat: moment simbolizat de 
coborârea "Fiului omului” în noi. 

Această Cunoaştere şi Discriminare nu vor "cădea din cer”, va trebui să 
le dobândim şi să le întărim treptat, printr-o continuă analiză a psihicului 
propriu, a modurilor noastre de gândire, spre a vedea dacă acestea ne sunt 
utile cu adevărat. 

Astfel, indiferent dacă suntem acasă, pe drum, la serviciu etc., dacă la 
un moment dat simţim nelinişte, nemulţumire, stres, agitaţie, atunci putem 
şti cu siguranţă că, în psihicul nostru, este un mod greşit de gândire (o 
formă sau alta a celor şapte păcate capitale: orgoliu, mânie, frică, tristeţe, 
lene, lăcomie şi desfrâu). Este momentul să cercetăm în profunzime care 
este acest mod greşit de gândire (de exemplu, putem constata că e mânie, 
sau tristeţe...) şi imediat să identificăm cauzele interioare (greşelile de 
gândire care i-au permis apariţia) pentru a le putea corecta. 

Vom şti că le-am corectat, că am înţeles greşelile de gândire dacă, 
imediat după această înţelegere, acele nelinişti, acele agitaţii dispar, lăsând 
loc în noi liniştii şi mulţumiri. 

Liniştea aceasta este precum liniştea aceea profundă, care se lasă după 
o mare furtună imediat ce aceasta se termină, aşa că nu se poate sănuo 
recunoaştem. Acesta este, deci, procesul de urmat. 

Astfel, în decursul timpului, prin această autoanaliză continuă şi prin 
meditații anume îndreptate înspre înţelegerea şi eliminarea din noi a 
greşelilor de gândire (care ne provoacă suferinţă), vom creşte în Cunoaştere 
şi Iubire, vom creşte în Conştiinţă şi Fericire. 

Viziunea Adevărului 
Schimbarea la faţă (Matei 17.1-13) 


"După şase zile, Isus a luat cu El pe Petru, Iacov şi Ioan, fratele 
lui şi i-a dus la o parte, pe un munte înalt. 

EI s-a schimbat la faţă înaintea lor; faţa Lui a strălucit ca soarele 
şi hainele I s-au făcut albe ca lumina.” 


Cifra şase este simbolul creaţiei: în şase zile a creat Dumnezeu lumea. 
De asemenea, şase, ca produs între doi şi trei, arată că legea creaţiei 
(creaţie-menţinere-distrugere, simbolizată de trei) lucrează asupra 
extremelor fenomenelor (simbolizată de doi) pentru a le echilibra în mod 
continuu şi pentru a permite, astfel, existenţa şi persistenţa manifestării, a 
lumii, a creaţiei. 


"După şase zile”, întotdeauna, obţinem o creaţie, o manifestare nouă. 

Faţa reprezintă, evident, o formă de manifestare: Isus, în interiorul 
nostru, are două forme de manifestare distincte, care totuşi se 
întrepătrund: Binele şi Adevărul. 

Chiar dacă, la începutul drumului nostru spiritual, Adevărul (Realitatea, 
Ceea ce Este, Existenţa Pură) ne este mai puţin accesibil, ideea de Bine o 
percepem însă relativ uşor. Conştientizăm mult mai uşor necesitatea virtuţii 
în păstrarea armoniei creaţiei decât ceea ce transcende deopotrivă binele şi 
răul, păcatul şi virtutea (dualitatea)... 

Astfel că începem transformarea interioară cu hotărârea de a alunga din 
psihicul nostru toate modurile greşite de gândire şi mai ales cele şapte 
păcate capitale: orgoliul, mânia, frica, tristeţea, desfrâul, lenea şi lăcomia, 
conştienţi de faptul că ele ne produc suferinţă. 

Începem, deci, să căutăm cauze profunde (interioare) pentru care 
acestea se manifestă şi, încet, încet, înţelegem din ce în ce mai bine de ce 
sunt greşite şi astfel le diminuăm puterea şi forţa de manifestare în noi. 

În acelaşi timp, însă, ajungem să  răscolim profund abisurile 
subconştientului nostru încercând să înţelegem însăşi noţiunile de bază 
(cărămizile aparent indivizibile care se explică doar prin ele însele, cum 
sunt: suferinţa şi fericirea, plăcerea şi durerea, spaţiul, percepţia...). 


Putem ajunge să ne întrebăm serios, simțind în noi nevoia imperativă de 
a găsi răspunsul la întrebări cum sunt: 

- Ce este durerea? Ce este plăcerea? 

- Ce este suferinţa? Ce este fericirea? 

- Ce este percepţia? Ce este spaţiul? 

- Ce este cunoaşterea? 

Până acum am lucrat cu aceste fenomene, am construit pe ele întregul 

sistem al gândirii proprii, dar în fond şi la urma urmei (ajungem să ne 
întrebăm în acest stadiu al transformării noastre), pe ce am construit? 


IN e ia amana Îi e 


Am stabilit astfel ferm în psihicul nostru că greşelile de gândire 
(păcatele) produc negreşit, în noi şi în afara noastră, suferinţă. Cum noi nu 
vrem suferinţa, e clar că trebuie să distrugem aceste greşeli de gândire. 

Acţionăm, deci, ferm în această direcţie şi răscolim cauzele profunde a 
acestor greşeli şi ajungem să le cunoaştem destul de bine. Dar totodată, 
datorită intrării în profunzime, ne putem întreba: dar de ce nu vreau să 
sufăr? Sau care este de fapt natura ultimă a lumii pe care o percep? 

În acest moment, suntem destul de înaintați pe drumul nostru interior 
şi ajungem la punctul când avem prima noastră străfulgerare sinceră, 
profundă, simțită, a Adevărului, a Ceea ce Este, a Realităţii, a Imuabilului 
din spatele manifestării. 

În acest moment, depăşim momentan graniţele minţii şi atingem 
temporar (la început pentru o perioadă mai scurtă de timp) TACEREA. 

Dar, oricât de puţin durează acest moment, nu-l vom uita niciodată, 
este momentul când am văzut Ceea ce Este. Din acest moment, Imanentul 
ne va însoţi pretutindeni. 

Aşadar, "după şase zile”, prin cercetarea cauzelor profunde, Binele se 
întăreşte puternic în noi, dar, în acelaşi timp, avem primele străfulgerări a 
Ceea ce Este, a Realităţii, a Ceea ce e Fără de Nume. 

În acest moment, în faţa Eternităţii, a Absolutului ne schimbăm la faţă 
şi suntem greu de recunoscut chiar de către noi înşine. In acest moment, ne 
schimbăm radical manifestările (faţa) deoarece, marea majoritate a 
teoriilor, conceptelor, iluziilor dispar pe loc, datorită înţelegerii clare, profund 
conştientizate, a distincţiei dintre ceea ce este şi ceea ce credem despre 
ceea ce este (în legătură cu orice fenomen). 


"Şi iată că li s-a arătat Moise şi Ilie stând de vorbă cu El. 


Petru a luat cuvântul şi a zis lui Isus: "Doamne, este bine să fim 
aici; dacă vrei, am să fac aici trei colibe: una pentru Tine, una 
pentru Moise şi una pentru Ilie. ”” 


Cele trei manifestări duale (îndreptate însă spre bine) din noi şi anume 
cunoaşterea legilor naturii (Petru), cunoaşterea cauzalităţii dintre fenomene 
(Iacov - Rațiunea) şi compasiunea (loan) sunt depăşite şi transcense de 
acest eveniment chiar şi atunci când sunt cel mai bine dezvoltate în noi 
(ajung pe un munte înalt). 

De fapt, orice fenomen manifestat, şi deci implicit dual, este transcens. 

Când mintea tace, extremele dispar... 

Când percepem Ceea ce Este, cădem în Eternitate, lipsiţi de timp, 
devenirea nu-şi mai are rostul, atunci aici şi acolo se contopesc, atunci şi 
acum devin una, percepţia integrală a Întregului, în totalitatea lui, 
transcende extremele... 

În acest moment, manifestarea Adevărului (faţa lui, hainele lui), 
manifestarea Realităţii, a Esenţei, a Eternităţii... devine la fel de clară pentru 
noi ca lumina soarelui. 

Unde este lumina cunoaşterii abisale a Profunzimii, a Esenţei, a 
Eternităţii, orice zbatere încetează: când taci, nu mai are cine vorbi! 

Dincolo de marginile minţii, dincolo de construcţiile mentale formate din 
gânduri care se sprijină unele pe altele şi care nu se pot susţine prin ele 
însele, aşteaptă, spre a fi descoperit, Misterul, Infinitul, Tăcerea, 
Eternitatea... 

Prin cele trei forme mentale de manifestare a virtuţilor (simbolizate de 
Petru, Iacov şi loan) menţionate, cunoaştem ceea ce se spune despre 
adevăr, despre ceea ce este... dar nu ŞTIM, nu SIMŢIM, nu percepem direct. 

Astfel, cunoaştem că Dumnezeu (Realitatea, Absolutul) este din sine 
însuşi (Ilie înseamnă "Domnul este adevăratul Dumnezeu”) şi că, 
manifestarea creaţiei apare din nemanifestare, din ceea ce transcende 
dualitatea (Moise înseamnă "scos din ape” - vezi Exodul 2.10; apele 
reprezentând nemanifestarea, cum am mai arătat). 

Prin intermediul Raţiunii (Iacov) şi al Iubirii (loan), care ne duc la 
cunoaşterea legilor naturii (Petru) nu putem decât să cunoaştem acestea 
(doar atât pot ele "să vadă”). 

Pentru A ŞTI, pentru A SIMŢII, avem nevoie de Intuiţie, de 
transcenderea Raţiunii şi Simţirii îmbuteliate în dualităţi şi în lupta 

contrariilor, care vor ca pentru orice să pună o etichetă, să găsească o 


definiţie, "să-l bage într-o colibă”, să-l limiteze, prin etichetarea cu un 
nume. 

Dar Realitatea, Existenţa, Infinitatea, Eternitatea nu sunt limitate, nu 
pot fi numite, nu pot fi definite... 

Ele pot fi însă simţite dacă căutăm sinceri să cunoaştem orice fenomen 
din jur (spaţiu, timp, viaţă...) şi, în această căutare, încercăm să facem o 
distincţie între Numele acestor fenomene (spaţiu, timp, viaţă...), Formele lor 
de manifestare (de exemplu, pentru viaţă infinitatea de fiinţe) şi ceea ce se 
ascunde în spatele acestor forme... 


"Pe când vorbea El încă, iată că i-a acoperit un nor luminos cu 
umbra lui. Şi, din nor, s-a auzit un glas, care zicea: "Acesta este Fiul 
Meu prea iubit, în care îmi găsesc plăcerea Mea; de El să ascultați!” 

Când au auzit, ucenicii au căzut cu feţele la pământ şi s-au 
înspăimântat foarte tare. 

Dar Isus S-a apropiat, S-a atins de ei şi le-a zis: "Sculaţi-vă, nu 
vă temeți.” 

Ei au ridicat ochii şi n-au văzut pe nimeni, decât pe Isus singur.” 


Forţa Supremă, care stă în spatele manifestării, rămâne un mister (ea 
este ascunsă: întotdeauna apare după un nor: de fum, de foc, de ploaie...). 

Caracterul nondual al acestei Realităţi care înglobează toate extremele 
este simbolizat de faptul că norul, deşi luminos, are o umbră a lui: 
deopotrivă, în această existenţă, lumina şi întunericul coexistă şi se 
întrepătrund. 

Doar obiectele fără lumină proprie pot genera o umbră a lor în raport cu 
o sursă de lumină exterioară lor. Deci, acest "nor luminos care crează 
umbră” ne îndeamnă să încercăm să transcendem dualităţile şi să 
pătrundem în adâncime, spre a înţelege esenţa fenomenelor, să înţelegem 
fenomenele în sine, raportate la ele însele. 

Folosirea NORULUI ca simbol al Existenţei Ultime, se explică prin aceea 
că el înglobează în sine mai multe idei, toate demne de a le aprofunda mai 
îndeaproape. 


Norul face parte dintr-un ciclu al apei. Apa, cum am mai spus, este un 
simbol al nemanifestatutului, al “haosului primordial”, al subconştientului 
cosmic, din care, la un moment dat, ia naştere ciclul vieţii. 

In faza doi a acestui ciclu, apa devine VAPORI, apoi NORI, simbol al 
mişcării, al transformării, al VIEŢII, pentru ca apoi să redevină apă prin 
ploaie şi ciclul se poate relua. 

Norul, aşadar, în acest caz, reprezintă Manifestarea Nemanifestatului, 
Acţiunea existenţei, acţiunea acelei forţe imuabile, neschimbătoare care 
generează schimbarea, fiind parte a ei. 

Norul, de asemenea, este marginea pământului, marginea cunoscutului, 
a limitatului: dincolo de el, în spatele lui, deasupra lui se întinde cerul, 
Infinitul, Eternul, Imuabilul. 

Aşadar, el poate lesne să servească, ca un mijloc de mediere, şi poate 
să exprime pe cât posibil, pe înţelesul a ce este limitat, ceea ce este 
nelimitat. 

Meditând asupra acestor lucruri, putem să ajungem ca, la un moment 
dat, să luăm serios în considerare (preocupându-ne spre a le înţelege în 
profunzime) noţiuni cum sunt: Infinitul, Imensitatea, Eternitatea, Spaţiul... 

În acest moment, printr-o concentrare atentă şi neîntreruptă asupra 
uneia dintre aceste noţiuni, norii pot fi daţi la o parte, limitatul poate fi 
transcens. Acum este momentul când ne ridicăm dincolo de nori, ne ridicăm 
la “cer”, cum s-a întâmplat cu “Enoh”, cu “Moise”, cu “Ilie”, cu “Isus”, cu 
“Maria”... 

Limitatul este transcens, obtuzitatea mentală înlăturată, deschiderea 
minții este totală, infinitul este pretutindeni... 

Experiența aceasta este, întotdeauna, extraordinară, şocantă chiar, 
pentru că mintea noastră îşi extinde, dintr-o dată, sfera de conştiinţă de la 
diferite preocupări liniare, cotidiene, lumeşti la universal, la infinit, la etern. 

E ca şi cum am fi smulşi, dintr-o dată, de o forţă nevăzută, din mijlocul 
unui oraş plin de zgomot şi frământări şi duşi dincolo de nori, la câteva mii 
de metri, deasupra pământului: dintr-odată oraşul, cu toate frământările, 
neliniştile, ideile asimilate lui, nu mai e decât un punct micut în depărtare, 
alături de alte puncte minuscule, încadrate cu toate într-un spaţiu imens, în 
care domneşte liniştea, pacea, armonia. 

Mai mult chiar, acum când suntem în spatele norilor (deasupra lor), ne 
vedem clar confuzia pe care, de multe ori fiind jos, am făcut-o între aceşti 
nori (între idei, cum ar fi: Dumnezeu, Divinitatea, Spaţiul, Timpul, 
Percepția...) şi ceea ce era în spatele lor (şi realităţile prin ele însele 
desemnate de acele idei - am crezut că ideea este realitatea desemnată de 
ea), pe care acum le percepem direct prin noi înşine. 

Nu mai e nevoie, deci, să creăm despre acestea teorii, idei, concepte, 
opinii, dogme; de aceea, în noi, în acele momente, se lasă în mod spontan 
TACEREA. 

Pentru o minte limitată, lineară, îngustă, cu o sferă de conştiinţă 
redusă, această stare de existenţă, care transcede tot ceea ce ştie ea 
despre cunoaştere, percepţie, despre existenţă, momentul saltului la infinit 
este înfricoşător. Frica apare ori de câte ori ne confruntăm cu noul, ori de 
această dată TOTUL e NOU: totul se transformă, datorită percepţiei 
Întregului, a ceea ce este în spatele a tot ce Fiinţează. 

Această minte limitată, liniară este prezentă negreşit la începutul 
drumului spiritual, pe parcursul căreia, însă, se dezvoltă, se deschide din ce 
în ce mai mult, îşi lărgeşte sfera de cuprindere a cunoştinţei, fiind pregătită, 
la un moment dat, pentru Marea Viziune... 

Atunci, ea se dizolvă pur şi simplu (parcă deodată), lăsând loc unei 
minţi integratoare, totale, cu o sferă de cuprindere extinsă la tot ce există, 

capabilă să înglobeze în sine, în acelaşi timp, orice extremă şi opusul ei, 
unindu-le şi înţelegându-le, per ansamblu, ca manifestări ale unor 
fenomene unice. 

Şocul acestei transformări este destul de mare, de aceea pregătirea 
pentru o atare viziune trebuie să fie meticuloasă: ea constă în extinderea 
treptată, cât mai mult posibil, a cunoaşterii noastre, a sferei noastre de 
cuprindere, fără a fi opriţi de nici o prejudecată şi prin întronarea puternică 
în noi a Virtuţii. 

În momentul Viziunii, al Percepţiei Directe a Întregului, a Ceea ce Este, 
apar Tăcerea, Liniştea... Mintea uimită, buimăcită în faţa Infinitului, a 
Eternităţii (pe care le ştia, dar pe care acum le vede, le percepe direct, 
pentru prima dată), îşi opreşte pentru un moment (mai lung sau mai scurt - 
depinde de intensitatea experienţei) şirul ei neîncetat de gânduri. 

Se lasă atunci o Linişte şi o Tăcere Abisală, pe care nu am mai simţit-o 
nicicând... 

Momentul Viziunii trece însă mai devreme sau mai târziu: atunci 
recădem, prin minte (nu însă total, ca înainte de "Viziune”), în lupta ei de 
idei contrare, în lupta dualităţilor. 

Ea încearcă să-şi interpreteze, odată întoarsă în gânduri (pe un teren 
familiar), experienţa trăită dincolo de gânduri, când acestea au tăcut. Acest 
lucru însă nu se poate; nu poţi interpreta Infinitul prin mijloace finite: 
cuvinte, gânduri, idei. 

Va urma o perioadă de încercări zadarnice de a face acest lucru 
imposibil, menţionat mai sus, dar cu timpul, îşi va înţelege, la nivel de 
gânduri, ridiculitatea gestului său şi-şi va integra experienţa avută dincolo 
de gânduri, ca o percepţie care, la nivel de gânduri, o poate numi percepţie 
a Eternităţii, a Divinului, a Misterului, a Infinitului, pentru a-i da un nume şi 
a o face astfel cât de cât transmisibilă, comunicabilă, dar pe care ea, în sine 
însuşi, pentru sine însuşi, Este Ceea ce Este şi este ceea ce este Fără de 
Nume... 

Marea majoritate a oamenilor trăiesc într-o minte liniară, limitată, 
neîncercând a o extinde, de aceea ei nu cunosc această altă formă de 
manifestare a minţii: mintea integratoare, infinită, caracterizată prin lipsa 
gândurilor. 

Gândurile sunt doar conţinutul Minţii. Aceasta poate exista şi fără ele, la 
fel cum un vas pentru apă poate subzista dacă apa este aruncată din el. 

În cazul minţii integratoare, gândurile nu sunt aruncate, dar rămân 
nemişcate, pentru o perioadă, ca în starea de somn fără vise, cu deosebirea 
însă faţă de această stare că, pe lângă ea mai persistă o Conştiinţă, o 
Conştientizare a stării percepute, dar nu în sensul clasic de subiect al 
percepţiei-obiect, ci pur şi simplu doar o Conştiinţă, fără sentimentul 
subiectului, sau al obiectului ei. 

Revenind la citatul biblic, când se vorbeşte despre înspăimântarea 
ucenicilor, se desemnează tocmai acest moment de imediat după Viziune, 
caracterizat prin şocul percepţiei Eternităţii şi încercarea integrării acestei 
experienţe în structuri liniare. 

Vedem, de asemenea, că datorită continuării ascultării de Bine şi 
Adevăr (Isus) pe drumul nostru interior, depăşim şi această fază şi ajungem 
la momentul când "ridicăm ochii şi nu vedem pe nimeni decât pe Isus 
singur”, adică la acel moment când înglobăm în noi, definitiv, Experienţa 
unităţii şi echilibrăm manifestarea (armonia, organizarea) şi nemanifestarea 
(esenţa, Nenumitul) prin perceperea Unitară şi Integratoare a Binelui şi 
Adevărului, a manifestatului şi a nemanifestatului, a formelor (fizice, 
mentale-gânduri...) şi a ceea ce e dincolo de ele (dincolo de gânduri, dincolo 
de formele fizice). 


"Pe când se coborau din munte, Isus le-a dat porunca _ 
următoare: "Să nu spuneţi nimănui de vedenia aceasta, până va 


Faza 


învia Fiul omului din morți. 


Până atunci însă, până atingem acest echilibru stabil, nu putem a 
transmite mai departe această experienţă. 

“Vedenia” Întregului, a Absolutului, a Eternităţii...(viziunea, percepţia 
directă a acestora) capătă putere în noi când o asimilăm în întregime 
(depăşind şocul iniţial menţionat), înţelegând-o în cele mai adânci nivele ale 
minţii (prin cercetarea acestora prin "coborârea în Iad”, ce urmează 
"răstignirii”) şi astfel făcând-o parte din noi, în urma acestei înţelegeri (când 
Fiul omului învie). 


"Ucenicii I-au pus întrebarea următoare: "Oare de ce zic 
cărturarii că întâi trebuie să vină Ilie?” 

Drept răspuns, Isus le-a zis: "Este adevărat că trebuie să vină 
întâi Ilie şi să aşeze din nou toate lucrurile. Dar vă spun că Ilie a şi 
venit şi ei nu l-au cunoscut, ci au făcut cu el ce au vrut. Tot aşa are 
să sufere şi Fiul omului din partea lor.” 

Ucenicii au înţeles atunci că le vorbise despre Ioan Botezătorul.” 


Ilie, cum am mai arătat, înseamnă "Domnul este adevăratul Dumnezeu” 
(Elohim+1ahve). Cunoaşterea, simţirea, coborârea în noi a ştiinţei profunde, 
a definiţiei lui Dumnezeu doar prin sine însuşi, a exprimării Absolutului Prin 
El Însuşi, în lipsa totală a oricăror idei, concepte, cuvinte, gânduri... ne 
aşează în mintea noastră "toate lucrurile”. 

Percepția directă a Ceea ce Este, simţirea profundă a Misterului, a 
infinitului, a realităţii, transcenderea dincolo de forme, de cuvinte, de 
gânduri este o experienţă pe care mintea liniară, limitată (“cărturarii”), care 
se ascunde întotdeauna în spatele cuvintelor, a definiţiilor, a conceptelor, nu 
o poate înţelege, "nu o poate cunoaşte”. 

Această cunoaştere a esenței coboară în cel care o experimentează, un 
nou om (ca fiu al omului actual), pe care, însă, doar el îl poate cunoaşte şi 
simţi cu adevărat. 

Exprimarea exterioară, schimbată şi ea, trădează prea puţin omul nou, 
total schimbat, coborât acum în minte, în urma viziunii Absolutului, a 
Realităţii... 

În acest moment, lumea se redescoperă pentru el şi astfel pentru cel 
"care a văzut” înţelegem că vorbim despre o nouă iniţiere: el se află în faţa 
unui nou început (simbolizat de Ioan Botezătorul), a unui nou botez: este 
botezul Întregului, a unirii nonduale, transcendente, a percepţiei unitotale, 
integrale... 


Reziduurile de gânduri duale 
Isus vesteşte moartea şi învierea sa 
(Matei 17.22-23) 


. "Fiul omului trebuie să fie dat în mâinile oamenilor. Ei îl vor 
omori, dar a treia zi va învia.” 


Noua viziune asupra lumii, născută în noi (Fiul omului) în care sunt 
puternic întărite virtuțile (Binele) şi viziunea absolutului, a infinitului, a 
Eternului (Adevărul) are încă de luptat cu gânduri (oameni) greşite, 
îndreptate împotriva armoniei (forme ale orgoliului, mâniei, tristeţii, 
lăcomiei...) şi cu reziduuri duale, cu vechi întipăriri mentale bazate pe 
alunecarea la extremele fenomenelor. 

În cele din urmă, prin înţelegea profundă a acestora, folosind legea 
creaţiei (a treiului) cu chibzuinţă, identificăm rădăcinile lor (prin coborârea 
spre cauzele profunde din subconştient - “iad”) şi după ce le înlăturăm, în 
lumina conştiinţei, reveniţi (la viaţă), vedem clar că noua viziune, ce 
înjghebează armonios Binele cu Adevărul ne cuprinde în întregime, 
aducându-ne în suflet multumirea, liniştea, pacea. 

Egoismul aparent - formă a orgoliului 
Isus plăteşte darea pentru Templu (Matei 17.24-27) 


. cei ce strângeau darea pentru Templu, au venit la Petru şi i- 
au zis: Învățătorul vostru nu plăteşte darea? 

"Ba da” a zis Petru. Şi când a intrat în casă, Isus I-a zis: “Ce 
crezi Simone? Împărații pământului de la cine iau dări sau biruri? 
De la fiii lor, sau de la străini? 

Petru I-a răspuns: "De la străini.” Şi Isus i-a zis: "Aşadar, fiii. 
sunt scutiţi. Dar ca să nu-i facem să păcătuiască, du-te la mare, 
aruncă undiţa şi trage afară peştele care va veni întâi, deschide-i 
gura şi vei găsi în ea o rublă pe care ia-o şi dă-le-o lor, pentru Mine 
şi pentru tine.” 


Templul este locul în care este prezent Dumnezeu... El apare în noi 
atunci când pătrundem în esenţă Adevărul, Absolutul, Realitatea, 
Existenţa... 

Darea, ca "sumă de bani necesară pentru întreţinerea templului”, 
reprezintă, deci, condiţia absolut necesară pentru ca în noi să se menţină, 
tot timpul, împărăţia lui Dumnezeu: împărăţia Binelui şi a Adevărului. 

Această condiţie constă în cunoaşterea profundă a legilor (fizice, 
psihice, spirituale) de manifestare ale naturii (a lui Petru), ca şi condiţie 
esenţială de manifestare a Binelui şi, de asemenea, în ascultarea sinceră 
(Simon înseamnă "ascultare”) de profunda chemare a Infinitului, a 
Eternului, a Misterului, prezentă în fiecare dintre noi - ca şi condiţie de bază 
pentru pătrunderea Adevărului Absolut în esenţa lui cea mai profundă. 

Templu lui Dumnezeu este în noi când aici domnesc Binele şi Adevărul. 

Pentru aceasta, darea plătită este perpetuă. 

Pe de altă parte, dacă ascultăm sincer de Vocea Conştiinţei din noi, 
putem vedea clar că societatea actuală şi propriile noastre moduri de 
gândire în legătură cu raporturile sociale, în marea lor majoritate, sunt 
greşite. 

Astfel, de exemplu, se consideră în mod greşit că poţi cere ceva (bir, 
dare), fără să dai nimic în schimb, că se poate impune cu forţa un schimb 
unilateral: doar unii să dea (“străinii”). Acest lucru însă nu este în firea 
naturii: "este un păcat !”. 

În vechea noastră personalitate este prezent acest egoism aparent, 
acest egoism prost înţeles, care, printr-un mod de gândire specific, 
consideră, evident în mod greşit, că îți poţi face bine ţie (o parte a 
întregului, a sistemului social, uman, existenţial) făcând rău celorlalţi, 
distrugând sistemul în care te manifeşti. 

E ca şi cum, în cazul sistemului fizic, inima s-ar gândi că-şi poate face 
un bine ei, dacă nu mai alimentează cu sânge, plămânii sau orice alt organ. 

E evident că fiecărui organ din noi îi merge bine doar dacă şi celorlalte 
organe le merge bine: ele sunt intercorelate între ele şi nu pot exista 
separat, independent unele de celelalte. 

Şi la fel stau lucrurile şi cu sistemul social şi existenţial în care ne 
manifestăm: nouă ne merge bine cu adevărat, dacă tuturor celorlalţi le 
merge bine. 

Acest egoism aparent trebuie, deci, înlăturat din psihicul nostru, prin 
înţelegerea profundă a interdependenţei şi interacțiunii totului cu totul, a 
unirii profunde şi indivizibile a Întregului. 

Să cercetăm dar, în adâncimile lui cele mai abisale, subconştientul 
(marea) cu vechile lui automatisme mentale şi să tragem afară din el 
peştele venit imediat: automatismul mental care are tendinţa să se 
manifeste mai întâi şi anume egoismul aparent: gândirea greşită că ne 
putem face nouă un bine (aducându-ne astfel liniştea şi multumirea), 
făcând celorlalţi un rău (comportându-ne faţă de ei cu orgoliu, mânie, frică, 
lene, lăcomie... cu rea-voinţă, cu lipsă de sinceritate şi iubire). 

Dacă cercetăm atent acest mod de gândire al "egoismului aparent” 
strâns legat de anumite forme ale orgoliului (“eu sunt autosuficient”, “eu am 
întotdeauna dreptate”...) descoperim greşelile de gândire din el şi înţelegem 
în cele din urmă că lipsa de comunicare, segregarea, încercarea de separare 
de Întreg nu ne fac decât să suferim, chiar dacă noi credem contrariul 
(credem că ne facem un bine prin aceste acţiuni). 

În profunzimea ei, Realitatea este unitară şi indivizibilă, părţile ei sunt 
strâns corelate şi interdependente, astfel încât cu greu am mai putea vorbi 
de nişte părţi. 

Cercetând, deci, acest “peşte” al egoismului aparent, descoperim 
greşeala lui de gândire, pentru că vedem că de fapt, în interiorul său (în 
gura lui), egoismul este strâns legat de altruism: trecând de aceste 
extreme, dincolo de ele, descoperim unitatea (una singură - o rublă), 
esenţa reconciliatoare a contrariilor, a dualităţilor, care nu sunt decât 
aparente. 

Înţelegem acum, în profunzime, că un egoist adevărat este un altruist 
adevărat: cel care vrea cel mai mare bine pentru sine trebuie mai întâi să 
realizeze cel mare bine pentru cei din jur (altfel dorinţa lui nu poate fi 
împlinită). 

Aceasta este o regulă a existenţei Sistemului Social, respectiv 
Existenţial, în care ne manifestăm: un element al sistemului trebuie să 
participe la realizarea armoniei acestuia dacă el însuşi vrea să fie în armonie 
şi, de asemenea, sistemul trebuie să participe la realizarea armoniei părţilor 
(elementelor) sale dacă vrea ca armonia sa să fie păstrată (dacă vrea să-şi 
păstreze existenţa). 

Toate virtuțile sunt "cele mai mari” 
Cel mai mare în Impărăţia Cerurilor (Matei 18.1-9) 


"... Cine este mai mare în Împărăţia cerurilor?” 

Isus a chemat la El un copilaş şi l-a pus în mijlocul lor şi le-a zis: 
"Adevărat vă spun că, dacă nu vă veţi întoarce la Dumnezeu şi nu vă 
veţi face ca nişte copilaşi, cu nici un chip nu veţi intra în Impărăţia 
cerurilor. 

De aceea, oricine se va smeri ca acest copilaş, va fi cel mai mare 
în Împărăţia cerurilor.” 


Pentru a întrona în noi Împărăţia Cerurilor (locul unde domneşte cerul, 
binele, armonia, frumosul), trebuie să ne întoarcem la Dumnezeu (să 
cunoaştem cu adevărat Binele şi Adevărul) şi astfel să devenim ca nişte 
copilaşi: 

- umili şi smeriţi ca aceştia ştiind, simțind în profunzime că nu 
cunoaştem mai nimic din ce ne înconjoară; 

- inocenți, puri, dornici de cunoaştere, fără prejudecăţi, deschişi la nou; 

- fără credinţe şi dogme, fără teorii şi concepte neverificate, doar 
privind cu uimire şi bucurându-ne de minunile şi misterul care este în noi şi 
în afara noastră; 

- spontani, naturali, senini, integrându-ne astfel, cu zâmbetul pe buze, 
în jocul etern al lumii. 

Oricare din calităţile sus menţionate şi oricare din virtuţi (cunoaştere, 
iubire, compasiune, dăruire, bunăvoință, calm, curaj, cumpătare...) sunt 
mari în Împărăţia cerurilor şi nu poate fi stabilită o ierarhie absolută între 
ele, ci doar una relativă la anumite sisteme de referinţă subiective, pe care 
noi le alegem. 

La fel cum, în cazul unui automobil nu putem spune că e mai important 
motorul sau combustibilul sau roţile, sau şasiul... toate fiind la fel de 
importante la locul lor, deoarece fără oricare dintre ele maşina nu merge, la 
fel, în Împărăţia Cerurilor toate virtuțile sunt cele mai mari şi este bine să le 
dezvoltăm pe toate în egală măsură: cunoaşterea la fel ca iubirea, umilinţa 
la fel ca şi curajul, calmul la fel ca şi bucuria, hărnicia la fel ca şi 
cumpătarea... 

Dezvoltarea completă a tuturor acestora produce în noi adevărata 
armonie. Dezvoltarea doar a unora în detrimentul altora produce 
dezechilibre şi poate crea suferinţă. 


"Şi oricine va primi un copilaş ca acesta în Numele meu, Mă 
primeşte pe Mine. 

Dar pentru oricine va face să păcătuiască pe unul din aceşti 
micuţi, care cred în Mine, ar fi mai de folos să i se atârne de gât o 

piatră mare de moară şi să fie înecat în adâncul mării.” 


Aceste virtuţi, aşadar, sunt manifestarea Binelui şi Adevărului (vin în 
numele lui), dar trebuie să fim atenţi să nu le înţelegem greşit şi astfel să 
creăm răul prin ele (făcându-le astfel pe ele să păcătuiască). 

Trebuie să fim atenţi să nu păcătuim prin ele, să nu se strecoare în 
interiorul virtuţilor moduri greşite de gândire. De exemplu, aducând ca 
pretext iubirea, să tolerăm delictul: minciuna, violenţa, distrugerea şi să nu 
luăm măsuri împotriva acestora (aceasta e o proastă înţelegere a noţiunii de 
iubire - de ajutor). 

Sau, aducând ca pretext curajul, să facem de fapt acte de bravadă 
lipsite de prevedere; aducând ca pretext calmul, să nu intervenim atunci 
când este cazul pentru menţinerea sau restabilirea Armoniei ş.a.m.d. 

Trebuie, deci, să analizăm în profunzime aceste virtuţi, pentru a 
înţelege în profunzime rolul pe care fiecare din ele îl are pentru menţinerea 
Armoniei Întregului. 

Este necesar astfel să identificăm şi să distrugem (să înecăm) orice 
greşeală de gândire, orice iluzie, orice aşteptare falsă, care se ascunde la 
umbra virtuţilor, permiţând astfel, ca prin ele, să se manifeste păcatele: 
orgoliu, mânie, frică, tristeţe, lene, lăcomie, desfrâu. 

Astfel, având ca pretext: 

- o falsă iubire, se poate manifesta desfrâul 

- o falsă înţelegere a compasiunii, se poate manifesta şi justifica în noi 
tristeţea 

- o greşită înţelegere a umilinţei şi smereniei, se poate manifesta frica 

- o greşită înţelegere a virtuţii cunoaşterii, să se manifeste lăcomia: să 
căutăm a şti doar de dragul de a şti şi nu pentru a putea aplica în practică, 
pe baza cunoaşterii, Binele şi Adevărul. 

- o greşită înţelegere a virtuţii contemplării şi a cunoaşterii Adevărului, 
să se manifeste prin noi lenea, sau orgoliul, sau tristeţea. 


"Vai de lume, din pricina prilejurilor de păcătuire! Fiindcă nu se 
poate să nu vină prilejuri de păcătuire; dar vai de omul acela prin 
care vine prilejul de păcătuire!” 


Prilej de păcătuire poate fi, deci, tot ce ne înconjoară: o minte 
cufundată în ignoranță, în confuzie, poate găsi prilej de păcătuire (de a face 
acţiuni care să nu-i fie utile, îndreptate împotriva Armoniei), chiar şi în 
idealurile cele mai sublime (câte crime abominabile nu s-au făcut în numele 
iubirii, sau compasiunii, sau dreptăţii prost înţelese?). 

De aceea, cel mai mare prilej de păcătuire se află în propria noastră 
minte şi apare acolo când aceasta se complace în confuzie, în ignoranță, în 
lipsă de sinceritate cu sine însuşi şi astfel nu caută să pună ORDINE în SINE 
(în ideile din ea), nu caută ARMONIA şi ADEVĂRUL. 

Şi vai de o astfel de minte: prin legile naturii care sunt stabilite pentru a 

menţine ordinea şi armonia (şi astfel implicit viaţa, existenţa), ea va atrage 
asupra noastră SUFERINŢA. 

Când vom conştientiza acest lucru, această minte confuză, ignorantă 
(aducătoare de suferinţă) va fi distrusă fără drept de apel. Timpul ei de 
domnie se va sfârşi. 

Răul nu poate exista decât temporar, deşi el există de când e lumea (la 
fel ca şi binele, de altfel). 


"Acum, dacă mâna ta sau piciorul tău, te va face să cazi în 
păcat, taie-le şi leapădă-le de la tine. 

Este mai bine pentru tine să intri în viaţă şchiop sau ciung, decât 
să ai două mâini sau două picioare şi să fii aruncat în focul veşnic. 
Şi dacă ochiul tău te face să cazi în păcat, scoate-l şi leapădă-l de la 
tine. 

Este mai bine pentru tine să intri în viaţă numai cu un ochi, 
decât să ai amândoi ochii şi să fi aruncat în focul gheenei.” 


Mâna reprezintă acţiunea. Dacă avem acţiuni care se dovedesc a fi 
neavantajoase (rele) cum sunt “păcatele” mâniei, violenţei, lenei, fricii, 
tristeţii..., acestea trebuie tăiate şi aruncate din noi. 

Dacă nu eliminăm aceste acţiuni şi mai ales gândurile care le generează 
şi le susţin (picioarele lor), vom suporta consecinţele: suferinţa, durerea, 
neliniştea, stresul, nemulţumirea ("focul veşnic”). 


Ochiul reprezintă viziunea noastră despre lume, modul în care privim 
lumea şi această viziune (concepţie, gândire) poate fi una corectă sau una 
greşită (care ne poate face să cădem în "păcat”). 

Dacă e greşită, e indicat să o identificăm, să o înţelegem şi să o 
eliminăm din psihic. E mai bine să ai o cunoaştere puţină dar corectă a 
realităţii înconjurătoare (un ochi) decât o cunoaştere multă dar greşită 
aproape în totalitate (doi ochi "şi să fi aruncat în focul gheenei”). 

Pe baza viziunii corecte, chiar reduse, vom putea avea acces la o 
cunoaştere mai mare, corectă, dar pe baza unei cunoaşteri greşite nu 
putem face aceasta. De aceea, trebuie să renunţăm la viziunile greşite 
asupra lumii. 

De unde vom şti, insă, dacă este greşit modul nostru de gândire (de 
percepţie) asupra lumii? E simplu! 

Dacă, în urma unui mod de gândire (de concepţie) asupra lumii, în 
interiorul nostru apare  neliniştea, angoasa, nemulţumirea, stresul, 
suferinţa, e semnul că această gândire a noastră e îndreptată împotriva 
Armoniei Întregului, a Lumii, fiind astfel neutilă nouă (nu ne simţim bine). 

Atunci e momentul să o analizăm, să vedem de ce e greşită (de ce e 
îndreptată împotriva armoniei), să înţelegem această greşeală (iluzie, 
ataşament neîntemeiat, aşteptare falsă) şi să o eliminăm din psihicul 
nostru. 

Imediat ce vom face aceasta (dobândind astfel o gândire îndreptată 
spre menţinerea şi dezvoltarea armoniei), în interiorul nostru se va instala 
multumirea, liniştea, pacea, fericirea (acestea sunt roadele bune după care 
recunoaştem viziunea, gândirea bună). 


Cauzele profunde ale “păcatelor”: aşteptările false 


şi ataşamentele neîntemeiate 
Iertarea greşelilor (Matei 18.15-20) 


"Dacă fratele tău a păcătuit împotriva ta, du-te şi mustră-l între 
tine şi el singur. Dacă te ascultă ai câştigat pe fratele tău. Dacă nu 
te ascultă mai ia cu tine unul sau doi inşi, pentru ca orice vorbă să 
fie sprijinită pe mărturia a doi sau trei martori. 

Dacă nu vrea să asculte de ei, spune-l Bisericii; şi, dacă nu vrea 
să asculte nici de Biserică să fie pentru tine ca un păgân şi un 
vameş.” 


Pe plan interior, pe planul minţii, gândul care analizează, care vrea să 
elimine modurile greşite de gândire din psihic e frate (are o natură 
similară), cu aceste moduri greşite de gândire ce trebuie corectate. 

Astfel, prin gândul discriminator prin care analizăm psihicul nostru, 
putem descoperii la un moment dat (în urma autoanalizei psihice) un mod 
greşit de gândire în noi (un frate care a păcătuit), ca de exemplu: orgoliu, 
mânie, frică, tristeţe... 

În acel moment, trebuie să încercăm să înţelegem în profunzime de ce 
e greşit acel mod de gândire, pentru a-l corecta (a-l câştiga pe acel frate) şi 
pentru aceasta îl analizăm (mustrăm), prima dată prin motivaţia care ne-a 
îndemnat să facem acea corectare: "tu (orgoliu, mânie, tristeţe...) nu eşti 
bun (util) pentru mine deoarece îmi provoci suferinţă”. 

Dacă acel defect de gândire este puternic (adânc) înrădăcinat în psihicul 
nostru, această motivaţie nu va fi suficientă pentru ca el să renunţe a se 
manifesta. Atunci vom întări înţelegerea noastră asupra inutilităţii şi 
dezavantajului pe care ni-l provoacă acel defect psihologic, aducând la 
lumina conştiinţei (spunând în gând sau cu voce tare şi conştientizând cât 
mai bine) alte motive (fraţi) pentru care nu e bun. Şi facem acest lucru 
intrând în detalii, ca de exemplu în cazul mâniei: 

- “această mânie provoacă în interiorul meu o stare de nelinişte, stres, 
agitaţie, care îmi perturbă armonia interioară iar în exterior, de asemenea, 
ea provoacă rea-voinţă faţă de ceilalţi, care apoi se întoarce înapoi 
împotriva mea, provoacă violenţă şi alte acţiuni necugetate, care distrug 
armonia mea exterioară şi astfel, mă vor face să sufăr. 

Trebuie doar să conştientizez bine acest lucru: de pe urma mâniei nu 
am nimic de câştigat, ci numai de pierdut. Prin ea câştig doar suferinţă 

(interioară şi exterioară), dar de asemenea câştig nu am nevoie...” 

- "întotdeauna când sunt calm, liniştit, stăpân pe mine şi răspund 
mâniei şi orgoliului celor din jur cu iubire (ajutor binevoitor discriminativ), 
mă simt bine şi în cele din urmă şi cei care "mă atacă” se liniştesc. 

În schimb, dacă răspund la mânia lor cu mânia mea, se creează un cerc 
vicios (care porneşte de cele mai multe ori de la lucruri nesemnificative), 
care "se îngroaşă” dacă nici unul din noi nu-l întrerupe (prin schimbarea 
atitudinii de mânie în calm şi bunăvoință) şi duce, astfel, la apariţia unor 
situaţii conflictuale, încordate, angoasante pe perioade lungi de timp, 
perioade în care, datorită întreţinerii mâniei în mine (acum poate 
transformată în furie sau chiar ură), armonia mea interioară (liniştea, 
pacea) sunt aproape total distruse, fiind înlocuite de suferinţă. 

De aceea, nu trebuie să susţin şi să menţin în mine nici o clipă mânia. 
Ea nu-mi este utilă şi avantajoasă”. 

- "situaţia aceasta pentru care m-am mâniat (cineva nu a făcut ceva ce 
eu am vrut, sau s-a comportat urât, sau nu mi-a reuşit ceva) este 
nesemnificativă dacă extinzându-mi sfera de cuprindere a conştiinţei o 
compar cu problemele a milioane de oameni care mor în războaie, sau de 
foame (care strigă în van şi nu-i ascultă nimeni), sau comparativ cu 
infinitatea universului, cu imensitatea acestuia”. 

- “ştiu că mânia este un păcat (un defect psihologic) şi că manifestarea 
ei este împotriva Armoniei, a Divinului, iar eu nu vreau să mă ridic 
împotriva acestora, eu vreau să le las pe aceste să se manifeste prin mine 
(Divinul, Iubirea)”. 


Toate aceste justificări cât de cât mai amănunțite (aceşti martori) sunt 
încercări de a motiva şi de a înţelege din ce în ce mai profund de ce aceste 
moduri de gândire (păcate) sunt greşite, şi ele, de cele mai multe ori, 
reuşesc să tempereze, să reducă manifestarea acestor păcate. 

Totuşi, instanţa finală care ne convinge în întregime de faptul că aceste 
moduri greşite de gândire sunt greşite (păgâne) este cunoaşterea profundă 
a legilor de manifestare a naturii (aceasta e piatra pe care e construită 
Biserica - împărăţia Armoniei interioare şi exterioare), 

Astfel, în urma unor analize profunde a acestor “păcate” (a acestor 
moduri de gândire eronate), identificăm precis greşeala de gândire ce le 
caracterizează: întotdeauna, ele (păcatele) sunt nişte: 


a) aşteptări false: ne aşteptăm să se realizeze lucruri imposibile: ca 
toată lumea să ne facă pe plac, ca toate lucrurile să meargă după cum vrem 
noi (neluând astfel în calcul rezistenţele), ca lumea să se transforme sau să 
se comporte aşa cum credem noi că ar trebui să se comporte (lucru evident 
imposibil). Lumea se comportă aşa cum se comportă. Noi nu o controlăm şi 
nici nu o vom putea controla vreodată (nu ne putem controla nici gândurile 
în mod corespunzător, cum atunci vom controla exteriorul?). Ea se 
manifestă aşa cum se manifestă. Noi trebuie (dacă vrem să fim mereu 

fericiţi, mulţumiţi, în pace) să ne adaptăm imediat cu bunăvoință şi 
cunoaştere la Schimbarea care caracterizează în mod fundamental lumea şi 
să încercăm, pe cât posibil, a direcţiona (nu a controla!) această schimbare 
spre Bine, spre Armonie (atât în interiorul nostru, cât şi în afara noastră). 

Conştientizând că, de fapt, atunci când am fost (sau suntem) orgolioşi, 
mânioşi, furioşi, trişti, lacomi... ne-am aşteptat "să culegem pere din prun”, 
adică, ne-am aşteptat să se întâmple lucruri care nu se vor întâmpla 
niciodată, datorită legilor naturii (ca, de exemplu: ca toţi să ne facă pe plac 
şi să se comporte şi să gândească exact ca noi), aceste greşeli de gândire 
dispar instantaneu. 

Odată ce un om conştientizează că "prunul face doar prune” şi că 
niciodată nu s-a întâmplat altfel, el renunţă să se mai revolte, să se mai 
mânie, sau să se mai întristeze "că de ce nu face prunul pere?” 

La fel, când un om conştientizează (înţelege profund) că lucrurile sunt 
aşa cum sunt: nu toată lumea ne face pe plac, nu toţi gândesc ca şi noi, nu 
toate lucrurile sunt aşa cum vrem noi să fie, el renunţă cu seninătate să se 
mai revolte, să se mai mânie sau întristeze că de ce "nu-i face cutare pe 
plac”, sau de ce nu sunt lucrurile aşa cum vrem noi să fie. 

El, aşadar, constată senin că lucrurile sunt aşa cum sunt şi dacă este 
convins că nu sunt bune (în armonie), încearcă să le facă bune, 
conştientizând însă faptul că s-ar putea să nu reuşească (datorită 
rezistenţelor ce apar pe parcurs) şi acceptând senin eşecul dacă, acesta are 
loc. Oricum, el încearcă din nou, până ce la urmă reuşeşte (dacă acţiunea 
lui e posibilă a se realiza conform legilor naturii). 

Este, deci, util să privim realitatea aşa cum este (nu cum vrem noi să 
fie) şi să ne adaptăm senini ei, căutând a reface armonia (interioară şi 
exterioară), atunci când aceasta este distrusă. 


b) sau ataşamente neîntemeiate, adică nişte legături imposibile (în 
timp sau în spaţiu): ne aşteptăm ca legăturile pe care le dezvoltăm cu 
anumite obiecte (haine, cărţi, case) sau persoane, să dureze o veşnicie, ori 
legea naturii spune că toate legăturile se rup mai devreme sau mai târziu 
datorită Schimbării Perpetue, care domneşte în Lume. 

Şi astfel, atunci când legăturile (pe care le consideram în mod greşit 
veşnice) ajung la un sfârşit (“"pierdem” obiectele sau persoanele), ne 
revoltăm sau ne întristăm inutil, suferim ca "proştii” datorită faptului că 
susţinem în psihicul nostru o aşteptare falsă (imposibilă a se realiza), 
refuzând a accepta realitatea. 

Conştientizând însă profund că toate legăturile (ataşamentele) au un 
sfârşit atunci când acesta este atins, îl acceptăm senini, cu mulţumire în 
suflet şi mergem mai departe, fără a permite suferinţei să se manifeste: ea 
e un semnal care apare doar dacă nu păstrăm Armonia prin cunoaşterea şi 
adaptarea optimă în Ansamblul Universului, prin cunoaşterea legilor lui de 
manifestare imuabile, din care una spune că orice legătură are un sfârşit, 
iar sfârşitul unei legături este începutul alteia. 

Noi suntem legaţi de ansamblul universului şi de fiecare element al său, 
printr-o infinitate de legături care se modifică tot timpul. 

În anumite momente de timp şi într-un anumit spaţiu, suntem mai 
puternic legaţi (ataşaţi) de anumite elemente (obiecte, persoane, fiinţe, 
idei), în alte momente, de alte elemente. Şi tot aşa, VIAŢA MERGE ÎNAINTE 
şi noi alături de ea, pentru că, în mod esenţial, în profunzime suntem 
puternic legaţi de întreg universul. Şi această legătură cu Întregul (mai 
puternică prin anumite elemente ale lui decât prin altele) este veşnică atâta 
timp cât Lumea există. 


"Adevărat vă spun, că orice veţi lega pe pământ, va fi legat în 
cer; şi orice veţi dezlega pe pământ, va fi dezlegat în cer.” 


Căderea la extreme (cer, pământ) nu este calea celui care vrea să 
transceandă dualitatea şi să înţeleagă manifestarea, în integralitatea ei. 

Dacă vrem să înţelegem cu adevărat o extremă a unui fenomen (bine- 
rău, frumos-urât, jos-sus, lumină-întuneric, suferinţă-fericire, cer-pământ), 
trebuie să înţelegem că ea este profund legată de cealaltă, depinzând de ea, 
născându-se din ea: cerul este legat de pământ, binele de rău, suferinţa de 
fericire... Elementul de legătură îl reprezintă esenţa fenomenului, a căror 
extreme le analizăm. 

Când înţelegem o extremă, o putem folosi construind (legând), pe ea şi 
pe cealaltă deopotrivă, Armonia Intregului Nondual. 

Extremele sunt doar aparente şi în esenţă nu sunt contradictorii şi nici 
nu se exclud reciproc; ele sunt complementare şi se întregesc unele pe 
celelalte. De fapt, sunt doar părţi componente ale unuia şi aceluiaşi 
fenomen, care este esenţial, Indivizibil şi Etern, purtând nume ca: 
Nenumitul, Viaţă, Absolut, Dumnezeu, Vid, Realitate, Adevăr... 


"Vă mai spun iarăşi, că, dacă doi dintre voi se învoiesc pe 
pământ să ceară un lucru oarecare, le va fi dat de Tatăl Meu care 
este în ceruri. 

Căci acolo unde sunt doi sau trei adunaţi pentru Numele Meu, 
sunt şi Eu în mijlocul lor.” 


Dacă în conştiinţa noastră (pe pământ) unim contrariile, concentrându- 
le (învoindu-le) pe amândouă să ceară acelaşi lucru, adică cunoaşterea 
Esenţei ce le-a dat naştere la amândouă (cunoaşterea Esenţei Realităţii), 
aceasta va cobori negreşit în noi (din sânul Fiinţei - a Tatălui, ca manifestare 
a ei). 

Astfel, dacă nu mai "alergăm unilateral”, încercând în van a realiza (şi 
astfel pentru aceasta, a înţelege) doar una din extremele fenomenelor 
ignorând-o pe cealaltă (de exemplu vrem binele, fără a înţelege răul, vrem 
fericirea, fără a înţelege ce este suferinţa...) şi ne unim forţele minţii pentru 

a înţelege deopotrivă ambele extreme ale unui fenomen (în legătura lor 
strânsă) atunci putem în urma unui efort susţinut de concentrare asupra 
unui fenomen (viaţă, spaţiu, existenţă, senzaţie...) să realizăm Ceea ce 
Este, Absolutul! 

Adevărul, Realitatea, Absolutul coboară întotdeauna pentru a fi punct de 
sprijin (a sta la mijloc) pentru cei ce îl caută cercetându-i ("adunându-se” 
pentru a-i înţelege) formele de manifestare (Numele Său), cercetare care 
porneşte din dorinţa lor de a transcende dualitatea (doiul), înțelegând astfel 
esenţa, sau din dorinţa lor de a crea (prin legea treiului) în ei însuşi 
Cunoaşterea Absolutului prin distrugerea din interiorul lor a oricărei urme de 
Ignoranţă şi Iluzie (manifestate ca şi confuzie între Ceea ce Este şi ceea ce 
credem despre Ceea ce Este). 

Când interpretările noastre mentale (semnificaţiile, ideile, conceptele 
ataşate obiectelor şi numelor date acestora) nu se mai suprapun peste 
obiectele (realităţile) percepute (adică atunci când "mintea tace”), atunci 
vedem, percepem direct Ceea ce Este... 


Unitatea de esenţă a extremelor 
Despărțirea bărbatului de nevastă (Matei 19.1-12) 


".... Fariseii au venit la El şi ca să-L ispitească I-au zis: "Oare 
este îngăduit unui bărbat să-şi lase nevasta pentru orice pricină?” 

Drept răspuns, El le-a zis: "Oare n-aţi citit că Ziditorul, de la 
început i-a făcut parte bărbătească şi parte femeiască şi a zis: "De 
aceea v-a lăsa omul pe tatăl său şi pe mama sa şi se va lipi de 
nevasta sa şi cei doi vor fi un singur trup”. 

Aşa că nu mai sunt doi, ci un singur trup. Deci, ce a împreunat. 
Dumnezeu, omul să nu despartă.” 


Aşa cum subliniam şi mai înainte, orice fenomen are două extreme de 
aceeaşi natură dar de grade opuse. Astfel, se poate vorbi de o extremă 
“pozitivă” şi de una “negativă”. 

Bărbatul simbolizează, de obicei, extrema “pozitivă” (Yang) a unui 
fenomen: Mintea, Legea, Dreptatea, Lumina, Binele, Fericirea, Forţa... pe 
când femeia simbolizează parte "negativă” (Yin) a fenomenelor: Inima, 
Compasiunea, Iubirea, Întunericul, Răul, Suferinţa, Slăbiciunea... 

Este scris în legile imuabile ale naturii că nu poate exista lumină fără 
întuneric, bine fără rău, forţă fără slăbiciune, dreptate fără iubire... 

Nu poate exista extrema “pozitivă” (partea bărbătească) a unui 
fenomen fără extrema “negativă” (partea feminină) a aceluiaşi fenomen. 

De aceea, extremele fenomenelor nu trebuie despărțite artificial, printr- 
o gândire superficială, deoarece ele există şi se definesc unele prin altele şi 
nu pot exista unele fără altele. 

Se impune, deci, ca necesară, o privire OBIECTIVĂ asupra tuturor 
fenomenelor, asupra realităţii înconjurătoare, care să vadă esenţa din 
spatele aparenţei, legătura dintre extreme aparent fără nici o legătură 
(bine-rău,  fericire-suferinţă,  lumină-întuneric...),  interdependenţa şi 
întrepătrunderea a tot ceea ce există. 

Este nevoie, deci, de o Percepţie Integratoare pentru a zări Adevărul... 

Prin refacerea percepţiei unite (integrale) în psihicul nostru, prin 
înţelegerea intimei uniri dintre extreme, dintre dualităţi (tată-mamă, 
bărbat-femeie, soţ-soţie...), prin viziunea acestui Unic Trup al Creaţiei care 
înglobează în el toate extremele, prin realizarea în noi a Marii Impreunări, 
ne vom integra Întregului şi nu vom mai încerca să despărţim ceea ce este 
imposibil de despărţit: unitatea indivizibilă a Existenţei. 


"Pentru ce dar, I-au zis ei, “a poruncit Moise ca bărbatul să dea 
nevestei o carte de despărţire şi s-o lase?” 

Isus le-a răspuns: "Din pricina împietririi inimilor voastre a 
îngăduit Moise să vă lăsaţi nevestele, dar de la început nu a fost 
aşa.” 


Legile naturii (Moise) permit existenţa ignoranței, a iluziei, a percepţiei 
greşite, deoarece fără de ele nu ar putea fi cunoaştere, adevăr, percepţie 
corectă. 

Dar ignoranta şi iluzia, prin diferite justificări mentale iluzorii (“cărţi de 
despărţire”), duc la apariţia despărţirilor, a aparenţei separării extremelor. 

Iar Cel care nu este capabil să integreze extremele (toate extremele), 
lăsându-se purtat când de o extremă când de opusul ei, devine "împietrit” 
în simţirea lui, nu se poate adapta veşnicei schimbări a realităţii şi astfel va 
suferi. 

Pentru a elimina această suferinţă, e necesară o transcendere a 
extremelor, e necesar a realiza în interiorul nostru unirea tuturor 
"bărbaţilor” şi “femeilor” într-un singur trup. 


"Eu însă vă spun că oricine îşi lasă nevasta, afară de pricină de 
curvie, şi ia pe alta de nevastă, preacurveşte” 


În altă ordine de idei, pentru orice fenomen existent există două 
extreme (soţ-soţie) care sunt intim unite şi interrelaţionate. 

Curvia înseamnă a te uni cu soţul (soţia) altcuiva, adică mai precis pe 
plan interior, înseamnă a considera două extreme ale unor fenomene 
diferite ca fiind extremele unuia şi aceluiaşi fenomen. Aceste uniri greşite 
(curvii), pe care le facem în psihic, produc confuzie şi ignoranță şi nu ne 
permit să vedem realitatea aşa cum este ea. 

Astfel, avem diferite fenomene cu extremele lor: 

- fenomenul “organizare” cu extremele: organizare mică (haos) şi 

organizare mare (armonie) 

- fenomenul “schimbare” (transformare) cu extremele creaţie respectiv 
distrugere (contra-creaţie) 

- fenomenul "de mişcare” cu extremele mişcare multă respectiv mişcare 
redusă, cu diferite manifestări: activitate-inactivitate, acţiune-repaus, 
lumină-întuneric (pentru mişcarea fotonilor) 

- fenomenul "de motivaţie pentru acţiune” cu extremele: motivaţie 
internă (dorinţă) şi motivaţie externă (necesitate) 

- fenomenul "de semnalizare a condiţiilor dintr-un sistem” (armonie, 
dizarmonie) cu extremele “negative”: durere, suferinţă (urât - ca formă a 
suferinţei), care  semnalizează prezența unei  dizarmonii, a unei 
dezorganizări mai mari sau mai mici în sistem, care pune în pericol 
existenţa acestuia ca sistem (sistemul poate fi: corpul uman, psihicul uman, 
un stat, o comunitate...), respectiv extremele “pozitive”: plăcere, fericire 
(frumos - ca formă a fericirii) care semnalizează într-un sistem faptul că 
acel sistem este în armonie (atât părţile cât şi întregul pe ansamblu 
interacționează armonios, păstrând existenţa părţilor şi a întregului) 

- fenomenul "de apreciere a armoniei unui sistem” (a armoniei dintre 
elementele sistemului), respectiv a armoniei unui element al sistemului, cu 
extremele bine (favorabil, avantajos, util) şi rău (nefavorabil, dezavantajos, 
neutil) 

Pentru un element al sistemului, este bine ceea ce permite existenţa 
deopotrivă a sa şi a sistemului din care face parte şi este rău ceea ce tinde 
să distrugă existenţa sa armonioasă sau a întregului. 

Întregul şi partea merg mână în mână, atâta timp cât partea nu se 
ridică împotriva întregului, pentru a-i distruge armonia. Rațiunea aceasta 
este valabilă doar pentru acele sisteme (întreguri) care sunt armonioase 
(permit deopotrivă existenţa lor şi a elementelor componente (a majorităţii 
lor) - în prezent şi în perspectivă). 


Aşadar, fiecare dintre extremele fenomenelor pomenite mai înainte sunt 
strâns unite între ele (lumina cu întunericul, fericirea cu suferinţa...), sunt 
predestinate una alteia, sunt suflete pereche. 

Pentru a cunoaşte bine realitatea şi a ne adapta optim ei, trebuie să 
cercetăm îndeaproape toate aceste fenomene cu extremele lor, pentru a le 
înţelege în profunzime. 

Când facem corelaţii între diferite fenomene distincte, trebuie să fim 
siguri că cunoaştem bine fiecare fenomen în parte, pentru a nu genera în 
noi confuzii, care să ducă la înţelegerea greşită a realităţii. 

Astfel, fiecare din fenomenele menţionate anterior au două extreme, 
repet, intim unite (ele sunt soţul şi soţia) şi ele nu trebuie despărțite 
niciodată deoarece atunci cădem în ignoranță şi suferinţă. 

Despărțirea este totuşi permisă "în caz de curvie” (atunci când unirea 
este falsă) adică atunci când sunt luate ca extreme ale aceluiaşi fenomen 
două extreme a două fenomene diferite, ceea ce duce la o înţelegere greşită 

a fenomenului cercetat (a căsătoriei-unirii luate în considerare). 

În acest caz, soţul (extrema “pozitivă” a unui fenomen) se uneşte cu 
soţia altuia (extrema “negativă” a altui fenomen), rezultând de aici o 
"curvie”, o unire falsă care generează confuzie şi neînţelegerea nici unuia 
dintre fenomenele implicate. 

Un exemplu va fi elocvent în acest sens. Să luăm fenomenul "de 
apreciere a armoniei unui sistem” (cu extremele bine-rău), respectiv 
fenomenul "de motivaţie pentru acţiune” (cu extremele dorinţă - 
necesitate). 

Uneori, se pot încurca aceste două fenomene distincte, considerând ca 
opus al binelui (ceea ce este util, avantajos) necesitatea: a îndeplini dorinţa 
altcuiva. 

Rezultă astfel un caz "de curvie”, se unesc două extreme care nu sunt 
"soţ şi soţie”: necesitatea (dorinţa altcuiva) sau dorinţa noastră nu sunt 
neapărat numai bune sau numai rele. 

Ceea ce percepem ca fiind dorinţele noastre pot fi şi bune şi rele. Ceea 
ce percepem ca fiind necesităţi (dorinţele altora) pot fi, de asemenea, şi 
bune şi rele (adică, odată puse în practică, ne pot aduce suferinţa sau 
fericirea). 

Căzând, de exemplu, în extrema de a considera dorinţa noastră doar 
rea ("dorinţele mele nu sunt bune, doar ce zice Domnul prin biblie e bine”), 
sau necesitatea ca fiind doar rea (“Dumnezeu (Societatea...) mă obligă să 
fac doar lucruri care eu nu vreau să le fac”), confundăm fenomenele şi 
extremele lor şi generăm în noi şi în jur suferinţă. 

De aceea, această unire a extremelor a două sau mai multe fenomene 
distincte este o "curvie”, un “păcat”, o percepţie greşită a realităţii şi trebuie 
ruptă cât mai curând. 

La exemplul dat, mai este de precizat că dorinţa şi necesitatea nu 
trebuie opuse absolut şi despărțite arbitrar. Dorinţa este o necesitate 
(interioară) şi necesitatea este o dorinţă (exterioară), dar în fond, şi la urma 
urmei, dorinţa şi necesitatea sunt una: motivaţia pentru acţiune atât a 
părţilor unui sistem cât şi a sistemului însuşi, este armonia amândurora, 
deoarece nu poate fi parte fără întreg şi întreg fără parte. 

Cel mai mare egoist, cel care îşi doreşte cel mai mare bine pentru sine, 
trebuie să fie şi cel mai mare altruist şi să dorească, de asemenea, cel mai 
mare bine pentru cei din jur: când întregul e armonios şi părţile sunt, când 
părţile sunt armonioase şi întregul este armonios. 

Egoistul aparent (cel ce consideră că binele său e răul celor din jur) este 
ca o inimă care consideră că binele ei este ca trupul (cu restul organelor 
sale) să se distrugă (să nu funcţioneze bine). 

De aceea, acest egoist se va alege întotdeauna cu suferinţă: partea 
care consideră că binele ei este răul celorlalte părţi (al întregului) va fi 
eliminată (corectată, vindecată de rebeliunea ei) de Întreg (puterea este a 
celor mulţi, se ştie). 

Un alt exemplu "de curvie” este unirea falsă a extremelor fenomenelor 
"de apreciere a armoniei unui sistem”, respectiv "de semnalizare a 

condiţiilor dintr-un sistem (armonie, dizarmonie)”. 

Extremele primului fenomen sunt binele şi răul, ale celui de al doilea, 
fericirea (plăcerea) şi suferinţa (durerea). 

Din proasta cunoaştere a ambelor fenomene menţionate, putem să 
unim în psihicul nostru ca fiind extreme ale unui singur fenomen, de 
exemplu suferinţa şi binele, respectiv fericirea şi răul. 

Astfel, creăm în noi o confuzie în care opunem binelui suferinţa şi facem 
acest lucru dintr-o proastă înţelegere a ceea ce este suferinţa şi a ceea ce 
este binele. 

Astfel, suferinţa în sine nu este nici bună, nici rea, ea este doar un 
semnal care ne arată că armonia sistemului nostru psiho-fizic sau armonia 
sistemului social a fost deranjată într-un fel sau altul. Ea este doar un 
mesager şi chiar dacă întotdeauna ea ne atenționează că suntem în faţa a 
ceva rău (neutil, neavantajos) atât pentru parte cât şi pentru întreg (psihic, 
fizic, social...), ea, în sine, nu este rea, ba dimpotrivă, ea este bună, în 
sensul de utilă, deoarece ne avertizează de dizarmonia unui sistem şi astfel, 
putem acţiona spre înlăturarea acestei dizarmonii înainte ca ea să ducă la 
distrugerea întregului sistem (a existenţei, a vieţii...). 

Deci, cine consideră suferinţa rea şi o opune binelui se cam grăbeşte în 
aprecierile sale fără a căuta să cunoască în profunzime rolul suferinţei şi al 
fericirii în creaţie. Astfel, el nu face decât o unire falsă (preacurveşte), 
creând confuzie între fenomene, care va avea ca rezultat neadaptarea 
optimă la realitate (suferinţa). 

Suferinţa este rea doar în sensul că atunci când apare în noi, "nu ne 
simţim bine”, dar această simţire nu este un dat în sine, ci este rezultatul a 
ceva: este rezultatul unei acţiuni şi gândiri rele (îndreptate împotriva 
armoniei întregului). Acea acţiune este rea: suferinţa e doar un semnal care 
ne indică acest lucru, iar acest semnal nu trebuie perceput nici ca bun, nici 
ca rău (deşi într-un fel este şi bun şi rău, cum am arătat mai înainte), ci 
doar ca un simplu semnal care trebuie să ne îndrepte imediat spre acţiune: 
spre refacerea grabnică a armoniei interioare şi exterioare. 

Odată realizat acest lucru, suferinţa dispare. 


"Cine ia de nevastă pe cea lăsată de bărbat, preacurveşte.” 


Aşadar, fiecare extremă (soţ) are o extremă opusă (soţie) cu care este 
unită din veşnicie şi împreună cu care generează (sau s-ar putea zice că ele 
sunt generate de) unul şi acelaşi fenomen. 

Această uniune a celor două "suflete gemene” nu poate fi despărțită, 
indiferent de ce credem noi. Dar dacă, printr-un mod greşit de gândire, 
despărţim două extreme intim legate (binele de rău, suferinţa de fericire, 
organizarea de  dezorganizare, creaţia de distrugere, activitatea de 
inactivitate, dorinţa de necesitate etc.), încercând a le analiza separat; sau 
combinăm, în viziunea noastră asupra realităţii, două extreme a două 
fenomene diferite (cum am arătat mai înainte), atunci noi cădem în iluzie, 

în ignoranță, în confuzie şi nu mai vedem realitatea aşa cum este... 

Doar datorită confuziei şi ignoranței, putem despărţi artificial bărbatul 
de nevastă: două extreme ale aceluiaşi fenomen, analizându-le separat. Dar 
aşa nu vom ajunge nicăieri şi nu o vom înţelege pe niciuna, deoarece ele 
pot fi înţelese doar împreună, fiind intim legate... 

Sau, tot din confuzie, putem uni două extreme (un “bărbat” şi o 
"femeie”), care au alţi “soți” şi care nu sunt destinate a fi unite, ca "soţ şi 
soţie” şi astfel "preacurvim”. 

Putem face aceste acţiuni confuze, pomenite mai înainte, doar dacă nu 
analizăm raţional, în profunzime, fenomenele care ne înconjoară, adică, 
doar dacă, adoptăm o gândire lăsată de rațiune (de bărbat - care aşa cum 
ne spune Pavel este "capul femeii”, adică raţiunea trebuie să controleze 
emoția şi astfel să analizeze în profunzime Realitatea...). 


"Ucenicii Lui I-au zis: "Dacă astfel stă lucrul cu bărbatul şi 
nevasta lui, nu este de folos să se însoare”. 

EI le-a răspuns: "Nu toţi pot primi cuvântul acesta, ci numai 
acelora cărora le este dat”. 


Fiindcă sunt fameni care s-au născut aşa din pântecele mamei lor, sunt 
fameni care au fost făcuţi fameni de oameni şi sunt fameni care singuri s-au 
făcut fameni pentru Împărăţia cerurilor. Cine poate să primească lucrul 
acesta, să-l primească.” 


(... "Lăsaţi copilaşii să vină la Mine şi nu-i opriţi, căci Împărăţia 
cerurilor este a celor ca ei”- Matei 19.14). 


“Bărbatul” şi "nevasta lui” sunt uniţi din veşnicie, ei aşa se nasc. 

Orice unire, orice “căsătorie” (însurare) ulterioară a unui “bărbat” 
(extrema “pozitivă” a unui fenomen) cu o altă “femeie” (extrema “negativă” 
a unui alt fenomen) nu este de folos, produce confuzie şi, prin aceasta, 


suferinţă. 


Dar nu toate fenomenele sunt duale (“nu toţi pot primi cuvântul 
acesta”). Sunt realităţi (fenomene) care înglobează în ele întreaga realitate, 
care sunt unitare, fără a se putea găsi extreme între ele. 

Aceste realităţi şi (sau) fenomene transcend orice dualitate. Percepția 
lor nu este o înţelegere şi o integrare fragmentată a extremelor unui 
fenomen oarecare, ci este o percepţie integrală, lipsită de comparaţie, de 
procesele de divizare, clasificare, analiză... ale minţii; este o viziune directă, 
dincolo de minte. 

Aceste fenomene nu pot fi numite nici descrise dar, pentru a arăta că 
ele există, unii au încercat să le descrie şi le-au dat nume: Dumnezeu, 
Adevăr, Tatăl, Realitate, Existenţă, Tao, Vid, Brahma, Shiva, Atman, Sine... 

Aceste realităţi (fenomene) sunt cele care există de dinainte de 
începuturile lumii (de dinainte de naşterea ei - "încă din pântece...”). 

Sunt numite fameni (eunuci), adică bărbaţi castraţi, tocmai pentru a 
sublinia că sunt fenomene (realităţi) lipsite de extreme, de dualitate, de 
contradicții (care nu au nevoie de extreme: bărbatul castrat nu are nevoie 
de femeie). 

Ele există şi reprezintă ceea ce există. 

Ele sunt şi sunt ceea ce sunt. 

Acest ceea ce există (ceea ce sunt) poate fi perceput mai întâi la nivel 
mental, la nivel de teorii şi concepte (oameni-gânduri), prin încercarea 
intelectuală de a înţelege fenomene cum sunt: vidul, spaţiul, timpul, 
infinitul, eternitatea, unitatea materiei... 

Se ajunge astfel la o stare de uimire mentală în faţa imensităţii, a 
infinitului, de înţelegere a unităţii a tot ce există (deocamdată la nivel 
mental). 

Mai apoi însă, printr-un efort susţinut de căutare în profunzimile 
existenţei (prin concentrarea exclusivă, o perioadă de timp, asupra 
înţelegerii unui singur fenomen, sau prin alte metode), se naşte în căutător 
Percepția Directă (prin intuiţie superioară), care înglobează în ea şi uneşte 
deodată toate simţurile (inclusiv mintea) într-un salt care transcende 
dialectica, transcende logica, transcende lupta contrariilor (a diferitelor 
concepte şi teorii), transcende extremele. 

E un salt în Infinit, în Eternitate, în Ceea ce Este... 

În această Viziune Integratoare, în această percepţie directă, extremele 
(eu şi tu, interior şi exterior, trecut şi viitor, aici şi acolo...) îşi pierd 
semnificaţia, îşi pierd puterea de a înrobi fiinţa la un singur punct de 
vedere, de a prinde fiinţa prin ataşament (legătură) de una sau de alta. 

Aici toate concepţiile, teoriile, prejudecățile, iluziile dispar... rămâne doar 
Ceea ce Există (Viziunea inocentă a copilaşului)... 

Aceasta este viziunea realităţii, a existenţei... în fiinţa ei... 

Această viziune este de dorit pentru că ea este viziunea care 
eliberează... 

Despre LĂCOMIE ca lipsă de cumpătare 
Tânărul bogat (Matei 19.16-26) 


"... Învăţătorule, ce bine să fac ca să am viaţă veşnică? 

EIl i-a răspuns: "De ce mă întrebi: "Ce bine?” Binele este unul 
singur. Dar dacă vrei să intri în viaţă, păzeşte poruncile.” 

"Care?” I-a zis el. Şi Isus i-a răspuns: "Să nu ucizi, să nu 
preacurveşti, să nu furi, să nu faci mărturie mincinoasă, să cinsteşti 
pe tatăl tău şi pe mama ta” şi: "Să iubeşti pe aproapele tău ca pe 
tine însuţi. ”” 


"Viaţa veşnică” este un alt nume pentru fericire, viaţă plăcută, pentru 
răsplata binelui, pentru “Rai”, în opoziţie cu "moartea veşnică”: suferinţa, 
durerea, răsplata pentru rău, “Iadul”. Binele este a căuta şi păstra Armonia 
în noi şi în jurul nostru, a dezvolta şi a menţine organizarea noastră 
armonioasă (interioară şi exterioară). 

Poruncile sunt expresia legilor care permit menţinerea armoniei şi 
organizării universului (a existenţei, a vieţii). 

Poruncile enumerate în citat (să nu ucizi...) sunt norme de 
comportament exterior (menite a întării armonia exterioară). Ele sunt 
extensii, manifestări, dezvoltări ale poruncii (legii) generale, care asigură 
păstrarea armoniei: "să iubeşti pe aproapele tău ca pe tine însuţi”. 

Aceste porunci însă, pot avea (şi au) un corespondent interior, o 
interpretare, o aplicabilitate interioară. Legile naturii interioare menţin 
armonia acesteia şi ele spun: 

- să nu distrugem (ucidem) binele şi armonia interioară (prin 
distrugerea în noi a virtuţilor: iubire, smerenie, calm, curaj, cumpătare ...) 
căci astfel doar vom suferi; 

- să nu ne lăsăm gândurile să se unească între ele în lanţuri cauzale 
greşite, ilogice, iraționale (să nu le lăsăm să "preacurvească”); 

- să nu ne furăm nouă (să alungăm din noi) raţiunea, logica, 
inteligenţa, virtuțile, iubirea..., adică ceea ce ne este folositor şi util pentru 
crearea unei armonii interioare şi exterioare; 

- să nu ne minţim pe noi înşine; să fim absolut sinceri cu noi înşine; să 
privim în adâncul sufletului nostru întrebându-ne dacă suntem mulţumiţi cu 
ceea ce avem (sau cu cine suntem); şi dacă simţim şi cea mai mică 
nemulţumire, să fim sinceri cu noi şi să vedem în ce constă aceasta. 


Să o cercetăm de aproape şi astfel s-ar putea să avem surpriza de a 
descoperi că de fapt, nemulţumirea aceea ne “mănâncă” din interior şi noi 
nu facem decât să ne prelungim agonia, ignorând-o din cauza fricii, a 
orgoliului, a instinctelor de turmă sau a diferitelor prejudecăţi. 

"Tânărul i-a zis: toate aceste porunci le-am păzit cu grijă din 
tinereţea mea. Ce-mi mai lipseşte? 

"Dacă vrei să fi desăvârşit” I-a zis Isus, "du-te de vinde ce ai, dă 
la săraci şi vei avea o comoară în cer. Apoi vino şi urmează-mă”. 
Când a auzit tânărul vorba aceea, a plecat foarte întristat, pentru că 
avea multe avuţii. 

Isus a zis ucenicilor săi: "Adevărat vă spun că greu va intra un 
bogat în Împărăţia cerurilor. Vă mai spun iarăşi că este mai uşor să 
treacă o cămilă prin urechea acului decât să intre un bogat în 


mnm 


Impărăţia lui Dumnezeu”. 


Toţi credem la începutul drumului spiritual (când suntem tineri) că 
suntem buni, doar pentru că respectăm pe cât posibil nişte canoane 
exterioare. Dar răul cel mai mare este în interiorul nostru, “păcatele” cele 
mai mari sunt în noi: orgoliul, mânia, frica, tristeţea, lenea, lăcomia, 
desfrâul. 

Pentru a fi desăvârşiţi, pentru a fi cu adevărat în armonie (în cer) 
trebuie să le alungăm din psihicul nostru (să le dăm de la noi - "să le 
vindem”: cei care le primesc în ei sunt săraci prin definiţie, pentru că nu 
sunt fericiţi). Pentru aceasta trebuie să alungăm din noi toate ataşamentele 
greşite, toate aşteptările false, toate prejudecățile şi iluziile (confuziile, 
himerele). 

Astfel, încarnăm treptat în noi Binele şi Adevărul. 

Noi, cu toţii, la începutul Drumului, suntem bogaţi, suntem plini de 
prejudecăţi, iluzii, teorii, concepte, dogme despre tot ce ne înconjoară; 
suntem plini de pietre pe care le credem diamante. Dar această bogăţie 
este lipsită de valoare: adevărata bogăţie (comoara din cer) o dobândim 
atunci când renunţăm total la toate “bogățiile” noastre, la toate teoriile, 
ideile, conceptele, doctrinele prin care filtrăm (fără să ştim) realitatea. 

Atunci, de abia, vedem realitatea aşa cum este: nespusă... 


"Ucenicii au întrebat atunci: "Cine poate atunci să fie mântuit?” 
Isus s-a uitat ţintă la ei şi le-a zis: "La oameni lucrul acesta este 
cu neputinţă dar la Dumnezeu toate lucrurile sunt cu putinţă”. 


Atunci ne mântuim, ne eliberăm, ne salvăm de boală: de iluzii, de 
confuzie. Şi această eliberare nu o obţinem prin lupta contrariilor, prin faptul 
că ne însuşim o teorie sau alta, o dogmă (credinţă) sau alta, un concept 
(filozofic, religios...) sau altul, prin faptul că credem sau nu credem în ceva 
sau cineva (prin oameni - prin gânduri duale). 

Eliberarea aceasta vine atunci când percepem în mod direct, prin 
viziune directă, nefiltrată de nici un concept mental ceea ce unii numesc 
Întreg, Vid, Realitate, Adevăr, Ceea ce Este... 

Atunci transcendem lupta contrariilor şi ne eliberăm de dualitate, de 
identificarea şi căderea la extreme. 

Lepădarea de sine 
Moştenirea vieţii veşnice (Matei 19.27-30) 


"Petru a luat cuvântul şi I-a zis: "Iată că noi am lăsat tot şi Te- 
am urmat, ce răsplată vom avea?” 

Isus le-a răspuns: "Adevărat vă spun că, atunci când va sta Fiul 
omului pe scaunul de domnie al măririi Sale, la înnoirea _ tuturor. 
lucrurilor, voi, care M-aţi urmat, veţi şedea şi voi pe cele 
douăsprezece scaune de domnie, şi veţi judeca cele douăsprezece 
seminţii ale lui Israel.” 


Legea naturii (Petru) spune că, pentru tot ceea ce dai, primeşti ceva în 
schimb (înapoi): dacă dăruieşti bine (iubire, cunoaştere, compasiune, 
calm...), îl primeşti înapoi, dacă dăruieşti rău (orgoliu, mânie, frică, 
ignoranţă...), îl primeşti înapoi. 

Pe de altă parte, ea spune că dacă laşi totul (renunţi la toate teoriile, 
conceptele, ideile, dogmele, prejudecățile... pe care le ai despre lume), 
câştigi TOTUL: ajungi la viziunea integratoare a Tot ce Există... 

De aceea, când Binele şi Adevărul vor domni în noi, în întreaga lor 
putere (când “Fiul omului” ajunge pe scaunul de domnie al personalităţii - 
Israel), alături de el vor domni, ca expresie concretă a lui, cele şase forme 
ale cunoaşterii şi cele şase forme ale iubirii, de care pomeneam (simbolizate 
de cei doisprezece ucenici) şi ele îşi vor întări domnia în noi, înlăturând, prin 
judecată, tot “răul” din structurile personalităţii (Israel). 

Astfel, toate lucrurile (toate aspectele personalităţii actuale) vor fi 
înnoite. 


"Oricine a lăsat case, sau fraţi, sau surori, sau tată, sau mamă, 
sau nevastă, sau fecior, sau holde, pentru Numele Meu, va primi 
însutit şi va moşteni viaţă veşnică.” 


Oricine părăseşte (renunţă) să mai privească realitatea (ceea ce este), 
filtrată prin diferite dogme, doctrine (case), prin diferite prejudecăţi, iluzii, 
aşteptări, false, ataşamente neîntemeiate, copiate automat din societate 
(de la "tata şi mama”), fără analiză; sau prin diferite teorii, idei, concepte 
construite de el însuşi (prin "copii şi holdele sale”), pentru a gândi şi 
practica Binele (pentru Numele lui Isus - manifestarea binelui şi adevărului), 
acela va obţine fericirea, armonia, "viaţa veşnică” şi va ajunge la a privi 
Realitatea prin sine însuşi, în sine însuşi... 


"Dar mulţi din cei dintâi vor fi cei din urmă şi mulţi din cei din 
urmă vor fi cei dintâi.” 

Societatea actuală pune pe primul loc în gândurile şi acţiunile sale (din 
ignoranță şi confuzie) moduri greşite de gândire: vanitatea, mândria, 
răzbunarea, dreptatea “oarbă”, frica de a ieşi din tipare, copierea automată 
a gândirii “turmei” în detrimentul gândirii libere, credinţa oarbă (în bani, 
putere, diverse divinităţi...), mai presus de ştiinţa obiectivă care să îi 
reveleze realitatea aşa cum este... 

Toate acestea, în "Fiul omului”, în omul nou, în omul transformat, ajung 
pe ultimul loc, ca prioritate, până sunt eliminate cu desăvârşire. 

În acelaşi timp, virtuțile care acum sunt minimalizate de societate 
(iubirea, compasiunea, calmul, curajul, cunoaşterea profundă...), în practică, 
nu în teorie, vor ajunge pe primul loc. 


Moartea pentru lumea aparenţelor 
Isus vesteşte moartea şi învierea Sa (Matei 20.17-19) 


"..„„Zată că ne suim la Ierusalim şi Fiul omului va fi dat în mâinile 
preoților celor mai de seamă şi cărturarilor. 

Ei ÎI vor osândi la moarte şi-L vor da în mâinile neamurilor, ca 
să-L batjocorească, să-L bată şi să-L răstignească, dar a treia zi va 
învia.” 


La un moment dat, pe parcursul Drumului Spiritual, "fiul omului” (omul 
bun) din noi devine destul de puternic pentru a ataca frontal, pentru a se 
confrunta faţă în faţă, la lumina zilei (a conştiinţei) cu vechiul centru de 
greutate al personalităţii (cu "Ierusalimul”) ce o conducea pe aceasta până 
atunci. Dar acest mod de gândire (vechiul "Ierusalim”) cu prejudecățile şi 
iluziile lui legate de religie şi credinţă (preoţi), respectiv, legate de ştiinţă şi 
lume (cărturarii), nu se lasă distrus prea uşor, atacând la rândul său. Noile 
modalităţi de gândire (legate de bine, armonie şi adevăr) sunt atacate de 
“neamuri” (vechile idei) prin tactici specifice: 

- frică, lene, orgoliu - care ridiculizează, batjocoresc, ironizează, 
minimalizează importanţa şi utilitatea acţiunilor îndreptate spre Bine şi 
Adevăr 

- mânie, furie, revoltă - care ameninţă violent, ca fiind iminent greşită 
"pocăirea interioară”. 

Răstignirea apare astfel ca punctul culminant al acestei lupte: cele două 
tabere, cele două planuri (cel orizontal - al “lumii”, al ignoranței, al iluziei şi 
cel vertical, spiritual - al cunoaşterii, al binelui, al adevărului), în acest 
moment dramatic, sunt egale ca putere, în interiorul nostru. 

Apoi, se pare că răul învinge, dar aceasta este doar o aparenţă, pentru 
că, în acest timp, "fiul omului” din noi moare pentru lumea aparenţelor, 
moare pentru lupta aparenţelor şi a lucrurilor puţin profunde (moare pentru 
planul orizontal) şi se îndreaptă spre esenţă, coborând pe "linia verticală”, la 


157 


Evanghelia Interioară 


rădăcina dualităţilor, a fenomenelor, la rădăcina contradicţiilor şi a răului din 
noi. 


Fenomene aparente 


INVIERE 


Esenţa (rădăcina) fenomenelor 


Aici, cu ajutorul legii treiului (creaţie - menţinere - distrugere), distruge 
răul (ignoranţa, confuzia, iluzia...) şi apoi revine la suprafaţă, învie din nou 
pentru domeniul aparenţelor, al contradicţiilor, al lumii, dar de data aceasta 
înţelegându-l şi stăpânindu-l, trecând dincolo de el (prin transcendere). 

Conştientizarea unităţii Întregului 
Cererea fiilor lui Zebedei (Matei 20.20-28) 


"Atunci mama fiilor lui Zebedei s-a apropiat de Isus împreună cu 
fiii ei şi I s-a închinat, vrând să-I facă o cerere. 

El a întrebat-o; "Ce vrei?” "Porunceşte” I-a zis ea “ca în 
Împărăţia Ta aceşti doi fii ai mei să şadă unul la dreapta şi altul la 
stânga Ta.” 

Drept răspuns Isus a zis: "Nu ştiţi ce cereţi. Puteţi voi să beţi 
paharul pe care am să-l beau Eu şi să fiţi botezați cu botezul cu care 
am să fiu botezat Eu?” 

“Putem” I-au zis ei. Şi El le-a răspuns: "Este adevărat că veţi 
bea paharul Meu şi veţi fi botezați cu botezul cu care am să fiu 
botezat Eu; dar a şedea la dreapta şi la stânga Mea, nu atârnă de. 
Mine s-o dau, ci este păstrată pentru aceia pentru care a fost_ 
pregătită de Tatăl Meu.” 


Fiii lui Zebedei sunt Iacov (simbolizând cunoaşterea cauzalităţii dintre 
fenomenele manifestate) şi Ioan (simbolizând compasiunea). Mama lor 
simbolizează condiţiile psihice, care permit naşterea şi dezvoltarea în noi a 
acestor două calităţi (virtuţi) şi anume: cercetarea profundă, lipsită de 
prejudecăţi a tuturor fenomenelor şi conştientizarea unirii, a legăturii 
strânse cu toate fiinţele (cu toată creaţia). 

Când aceste condiţii sunt îndeplinite, se nasc, în noi, virtuțile 
menţionate, ca manifestări ale Binelui şi Adevărului. 

Una (Iacov) este manifestarea pe plan mental (simbolizat de "partea 
dreaptă” asociată cu bărbatul, cu raţiunea...) a Binelui, iar cealaltă (Ioan - 
compasiunea) este manifestarea pe plan emoţional (simbolizat de "partea 
stângă” asociată cu femeia, cu emotia...) a Binelui. 

Aceste virtuţi deopotrivă (alături de ideea de Bine) participă la 
transformarea interioară (simbolizată de procesul de “a bea” - a transforma 
un lichid (conţinutul unui pahar) în ceva folositor şi a elimina apoi 
elementele nefolositoare, a tria binele de rău şi apoi a folosi binele 
(elementele bune) pentru a menţine armonia organismului) a răului din noi 
în bine, urmând ca astfel să se nască (botezul înseamnă un nou început, o 
nouă naştere) în noi ceva mai pur, mai desăvârşit, mai bun (mai util), o 
armonie mai mare, însoţită de multumirea şi fericirea corespunzătoare. 

Ierarhia manifestării şi legătura dintre componentele acesteia (“cine stă 
de-a dreapta şi cine de-a stânga”) este stabilită prin legile naturii, din 
veşnicie. 

Noi trebuie să cunoaştem aceste legi, pentru a ne putea integra, astfel, 
armonios Întregului (Tatălui), participând la manifestarea lui plenară. 

Oricine va vrea să fie mai mare între voi, să fie slujitorul 
vostru şi oricare va vrea să fie cel dintâi între voi, să vă fie rob...” 


Astfel, există o legătură strânsă între parte şi întreg, între noi şi restul 
fiinţelor, astfel încât, dacă noi vrem ca nouă să ne meargă cel mai bine 
posibil (fiind astfel egoişti adevăraţi), trebuie să ne îngrijim ca tuturor 
celorlalţi să le meargă bine (să existe armonie în ei şi între ei şi noi). 


Stăpânirea minţii 
Intrarea lui Isus în Ierusalim (Matei 21.1-9) 


Isus a trimes doi ucenici şi le-a zis: "Duceţi-vă în satul 
dinaintea voastră: în el veţi găsi îndată o măgăriţă legată şi un 
măgăruş împreună cu ea; dezlegaţi-i şi aduceţi-i la Mine... 

Toate aceste lucruri s-au întâmplat ca să se împlinească ce 
fusese vestit prin prorocul, care zice: 

“Iată Împăratul tău vine la tine, blând şi călare pe un măgar, pe 
un măgăruş, mânzul unei măgăriţe.” 

... Au adus măgăriţa şi măgăruşul, şi-au pus hainele peste ei şi 
El a şezut deasupra. Cei mai mulţi din norod îşi aşterneau hainele pe 
drum, alţii tăiau ramuri din copaci şi le presărau pe drum. 

Noroadele... strigau: "Osana Fiul lui David! Binecuvântat este_ 
Cel ce vine în Numele Domnului! Osana în cerurile prea înalte!”” 


Măgarul este un simbol pentru prostia, ignoranţa, prejudecata, 
încăpăţânarea prostească legate, în special, de capacităţile intelectuale ale 
unui individ (sunt, de exemplu, expresii ca "eşti prost ca un măgar”...). 

"A călări măgarul” înseamnă a stăpâni psihicul, intelectul şi al face să 
meargă acolo unde vrem noi. Pentru a intra în capitala personalităţii 
(Ierusalim), spre a-i schimba acesteia conducerea (centrul de greutate din 
noi să devină Binele şi Adevărul) e nevoie, deci, să călărim măgarul, să 
stăpânim intelectul, să stăpânim foarte bine mintea, prin înlăturarea din ea 
a  prejudecăţilor, automatismelor greşite, a iluziilor (confuziilor), a 
aşteptărilor false. 

Stăpânind mintea, stăpânim întreaga personalitate (gânduri - emoţii - 
trup) şi “intrăm victorioşi în Ierusalim”, pentru a instaura aici domnia Binelui 
şi a Adevărului. 

Stăpânirea absolută a minţii apare atunci când aceasta cunoaşte 
Tăcerea, când noi percepem direct Adevărul, dar, până atunci, trebuie să o 
dominăm, folosindu-ne iscusit de dualitate, cunoscând în profunzime cele 
două extreme ale tuturor fenomenelor şi legăturile dintre ele şi extremele 
altor fenomene (până să fie călărit de Isus, măgarul este adus de doi 
ucenici - simbol al dualității, al luptei contrariilor..). 

Odată stăpânită, în profunzime, Mintea, prin înţelegerea senină (blândă) 
a Realităţii, a Existenţei (prin percepţie directă a acesteia: nefiltrată de nici 
o teorie, dogmă, concept, create de minte) găsim în noi înşine un centru de 
greutate (Ierusalim) bine înfipt în noi, bine conştientizat, în care formele de 
manifestare ale nemanifestatului (numele Domnului, hainele norodului) sunt 
binecuvântate dar transcense prin cunoaşterea Esenţei, a ceea ce e dincolo 
de ele (călcăm, deci, pe “haine” - forme integrate perfect în "cerurile prea 
înalte”). 

Izgonirea “păcatelor” din noi 
Izgonirea vânzătorilor din Templu (Matei 21.10-17) 


"... Isus a intrat în Templul lui Dumnezeu. A dat afară pe toţi cei 
ce vindeau şi cumpărau în Templu, a răsturnat mesele 
schimbătorilor de bani şi scaunele celor ce vindeau porumbei şi le-a 
zis: "Este scris: "Casa mea se va chema o casă de rugăciune.” Dar 
voi aţi făcut din ea o peşteră de tâlhari.” 

Nişte orbi şi şchiopi au venit la EI în Templu şi El i-a vindecat. 
Dar preoţii cei mai de seamă şi cărturarii, când au văzut minunile pe 
care le făcea şi pe copii strigând în Templu şi zicând: "Osana Fiului. 
lui David” s-au umplut de mânie. 

Şi I-au zis: "Auzi ce zic aceştia?”. “Da” le-a răspuns Isus. "Oare 
n-aţi citit niciodată cuvintele acestea: "Tu ai scos laude din gura_ 
pruncilor şi din gura celor ce sug?” (Psalmul 8.2)” 


Odată instalat în noi un nou pol de putere (cel ce urmăreşte Binele şi 
Adevărul), vom proceda negreşit la izgonirea din Templul nostru interior 
(din psihicul nostru) a tuturor falşilor neguţători (a tuturor “păcatelor”, a 
modurilor greşite de gândire), care ne promit bine şi fericire dacă facem 
acţiunile oferite de ei (dacă le cumpărăm marfa lor): rea-voinţă (din 
orgoliu), violenţă, agitaţie inutilă (vândute de mânie), stres, nelinişte 
interioară, angoasă (vândute de frică), amor propriu, plângere de milă, 
autocompătimire (mărfuri ale tristeţii) etc., dar, după ce facem aceste 
acţiuni, vedem că ne alegem cu rău şi cu suferinţă (vedem că marfa acestor 
neguţători e proastă, stricată, alterată, nu e de calitate - "doar lauda e de 
ea”). 

Acţiunea aceasta de luptă şi de izgonire din noi a tâlharilor interiori, 
care ne distrug (ne ucid, ne fură) armonia şi pacea noastră, e o luptă 
demnă doar de un războinic spiritual, de un "Fiu al lui David”. 

David, după cum ştim, a fost un războinic, el purtând multe războaie 
(cu Goliat, cu Saul, cu triburi păgâne), până a ajuns rege. 

Noi trebuie să fim demni urmaşi ai acestuia, însă pe plan spiritual, 
interior: trebuie să luptăm cu răul din noi, învingându-l prin Înțelegerea 
profundă a inutilităţii acestuia pentru noi (a faptului că el ne aduce doar 
suferinţă, deci nu avem nevoie de el). 

O astfel de luptă, care inevitabil se soldează cu moartea răului din noi, 
nu poate fi apreciată (lăudată) de acesta, ci doar de virtuțile care, acum, în 
noi, sunt încă copii, dar care, cu fiecare bătălie, se întăresc, pregătindu-se 
să domnească în Împărăţia cerurilor ce va cobori în interiorul nostru după 
alungarea răului de aici. 

Puterea voinţei-înţelegere 
Blestemarea smochinului (Matei 21.18-22) 


[Isus usucă un smochin, care nu avea roade:] 


“.. Adevărat vă spun că, dacă veţi avea credinţă şi nu vă veți. 
îndoi, veţi face nu numai ce s-a făcut smochinului acestuia, ci chiar 
dacă aţi zice muntelui acestuia: "Ridică-te de aici şi aruncă-te în 
mare” se va face. 

Tot ce veţi cere cu credinţă, prin rugăciune, veţi primi.” 


Pe drumul transformării interioare, o unealtă de bază este puterea 
voinţei. Putem vorbi în principal de două tipuri de voinţă: 

1. voinţa-voinţă: urmărim realizarea unui obiectiv pentru că acel 
obiectiv e puternic înrădăcinat în psihicul nostru printr-o continuă repetare a 
necesităţii acelei acţiuni (chiar dacă de cele mai multe ori nu există o 
înţelegere raţională, obiectiv întemeiată a necesităţii realizării acelui 
obiectiv), 

2. voinţa-înţelegere: facem o acţiune, pentru că ştim, înţelegem în 
profunzime de ce trebuie făcută (ştim care sunt consecinţele exacte, dacă o 
facem, respectiv dacă nu o facem). 

Cea mai puternică este bineînţeles voinţa-voinţă (datorită înrădăcinării 
ei puternice în noi) dar ea e şi aceea care de cele mai multe ori e şi cea mai 
puţin întemeiată, fiind de obicei doar copiată fără analiză din gândirea unui 
grup mai mare sau mai mic şi din această cauză pe baza ei uneori putem 
face acţiuni care nu ne produc decât suferinţă. E necesar deci ca această 
voinţă să se formeze doar după ce mai întâi realizăm în interior o voință- 
înţelegere bazată pe înţelegerea în profunzime a motivaţiilor acţiunilor 
noastre, prin repetarea şi conştientizarea din ce în ce mai profundă a 
acestora. 

De aceea, dacă conştientizăm, înţelegem profund necesitatea, 
avantajele distrugerii răului din noi (a acţiunilor fără foloase reale pentru 
noi, a "smochinului fără roadă”), acesta va fi înlăturat foarte uşor, chiar 
dacă, în structura personalităţii noastre, el ar fi “cât un munte” (ar domina- 
o): nu este decât un munte "construit pe nisip”, fără bază solidă, sprijinit 
doar pe iluzii, prejudecăţi, confuzii, necunoaştere profundă a legilor de 
manifestare ale naturii. 

Înțelegerea profundă face, deci, posibilă această “minune”. 

Transcenderea extremelor existenţă-vid, 


manifestare-nemanifestare 
Birul (Matei 22.15-22) 


"... Se cade să plătim bir Cezarului sau nu? ... “Arătaţi-Mi banul 
birului”. Şi ei I-au adus un ban. El i-a întrebat: "Chipul acesta şi 
slovele scrise pe el, ale cui sunt?” "Ale Cezarului” I-au răspuns ei. 

Atunci El le-a zis: "Daţi dar Cezarului ce este al Cezarului şi lui. 
Dumnezeu ce este al lui Dumnezeu.” 


Cezarul, în acest context, simbolizează lumea, manifestarea cu tot ce 
presupune ea, cu toate acţiunile şi consecinţele fireşti care decurg din 
întrepătrunderea elementelor întregului (sistemului): intercondiţionarea prin 
intermediul necesităţilor şi dorințelor a tot ceea ce există. 

Lumea, manifestarea are legile ei care trebuie cunoscute şi respectate. 
Aceste legi (sociabilitatea, supraviețuirea...) nu trebuie ignorate. 

Există în oameni tendinţa de a aluneca repede la extreme: devin 
"umeşti, atei, oameni de ştiinţă” sau, dimpotrivă “dogmatici, fanatici, 
credincioşi, mistici”; se retrag din lume refuzând orice le oferă acesta sau, 
dimpotrivă, se pierd în lume, îmbrăţişând, fără discriminare, tot ce le oferă 
aceasta. 

Se cufundă în meditații metafizice asupra spaţiului, timpului, percepţiei, 
- asupra lui Dumnezeu... uitând şi ignorând complet lumea "lumească” cu 
micile ei preocupări, cu rolul ei bine stabilit în Întreg; sau, dimpotrivă, 
cufundaţi în “lume” (în "lumesc”), nu-şi pun nicicând o întrebare mai 
profundă decât "ce mănânc mâine?” sau "cum să fac bani?”. 

Echilibrul între aceste extreme e cel mai dificil, dar şi cel mai bun: el e 
singurul capabil să ne aducă liniştea şi multumirea. 

Dacă am numi pe oamenii lumeşti “muncitori”, “întreprinzători”, 
“administratori” etc. şi pe ceilalţi “teologi”, “filozofi”, "iluminaţi” etc., 
echilibrul îl atingem când realizăm simultan, în interiorul nostru, ceea ce 

s-ar pute numi  "muncitor-teolog”, "filozof-intreprinzător” sau 
"administrator-iluminat” etc. 

Trebuie să dăm "Cezarului ce este al Cezarului, şi lui Dumnezeu ce este 
al lui Dumnezeu”, trebuie să echilibrăm manifestarea cu nemanifestarea, 
pământul cu cerul, lumea exterioară cu cea interioară, lumescul cu filozofia, 
cunoaşterea cu necunoaşterea, existenţa cotidiană cu mistica... 

Căderea la oricare dintre extreme nu poate fi decât dezastruoasă. 

E bine, deci, să fim atenţi, tot timpul, să păstrăm echilibrul, să fim 
echidistanţi. 

Dacă constatăm că am căzut într-o extremă sau alta, indiferent de 
justificările pe care le-am avea pentru o atare cădere, să ştim clar că aceste 
justificări sunt greşite. 


na 
| 

Când nu stăpânim extremele, când nu le transcendem (bine-rău, 
cunoaştere-necunoaştere, fericire-suferinţă, necesitate-dorinţă...) să ne fie 
clar că gândim greşit, că undeva greşim în aprecierile noastre faţă de mediu 
(vedem aceasta prin faptul că suferim). 

Rămâne doar să căutăm, să descoperim şi să eliminăm această 
greşeală. 

Să fim dar echilibraţi: să cunoaştem manifestarea şi nemanifestare, 
existenţa şi vidul, acţiunea şi repausul... şi să le stăpânim pe amândouă, 
trecând dincolo de dualitate, de opoziţia aparentă a extremelor menţionate 
şi identificând Unitatea Intregului, prezentă peste tot. 


Cauzalitatea integratoare. Multiplele forme 


de manifestare ale unei extreme 
Despre înviere (Matei 22.23-33) 


"În aceeaşi zi, au venit la Isus Saducheii, care zic că nu este 
înviere. [Şapte fraţi se căsătoresc, pe rând, cu aceeaşi femeie:] "La 
înviere, nevasta căruia din cei şapte, va fi ea?” 


... La înviere, nici nu se vor însura, nici nu se vor mărita, ci vor fi 
ca îngerii lui Dumnezeu. Cât priveşte învierea morţilor, oare n-aţi 
citit ce vi s-a spus de Dumnezeu, când zice: "Eu sunt Dumnezeul lui 
Avraam, Dumnezeul lui Isaac şi Dumnezeul lui Iacov?” Dumnezeu 
nu este un Dumnezeu ale celor morţi ci al celor vii.” 


Termenul de înviere presupune ciclicitatea, presupune întrepătrunderea 
şi generarea la infinit, între ele, a elementelor unui sistem. 

În societatea actuală (mai ales în cea occidentală) există, puternic 
înrădăcinată, o mentalitate "saducheie”: aşa numita mentalitate liniară, 
care vrea să găsească, pentru orice fenomen, o cauzalitate liniară, pe când 
realitatea demonstrează clar (vezi şi descoperirile fizicii cuantice) că absolut 
orice există, interacționează, mai mult sau mai puţin, cu întregul, într-o 
infinită reţea de cauze şi efecte. O anumită linie cauză-efect, înregistrată 
pentru evoluţia unui fenomen oarecare, există doar ca tendinţă, nu însă ca 
realitate de netăgăduit. 

Orice fenomen şi orice existenţă are timpul ei de naştere, de creştere şi 
de distrugere, după care va urma o nouă naştere - creştere - distrugere. 

Să luăm de exemplu ceea ce în general se numeşte viaţă: trupul nostru 
fizic moare şi învie la fiecare şapte ani (interval în care toate celulele sale 
sunt schimbate). Şi acest lucru se vede "de la o poştă”: pentru a exista 
tânărul de optsprezece ani, pruncul de optsprezece luni “a murit”. 

Să luăm şi psihicul cu modurile sale de gândire: vedem că schimbările 
intervenite în timp sunt evidente şi, nu de puţine ori, uriaşe: mintea noastră 
moare şi învie tot timpul, pentru o idee sau pentru alta, şi pe ansamblul 

său, 

Moartea şi învierea merg mână în mână. Toată lumea ştie (asta nu 
înseamnă că toţi conştientizează) că, în univers, nu există distrugere ci doar 
transformare, astfel că tot timpul, pe măsură ce o formă de manifestare a 
unui fenomen moare, o altă formă a aceluiaşi fenomen (societate, religie, 
mentalitate, filozofie...) învie. 

Cei şapte fraţi sunt manifestări diferite a uneia şi aceleiaşi extreme 
(“cea pozitivă”, a unui fenomen. Ele, toate şapte, sunt intim legate de 
extrema lor “negativă” (nevasta lor). 

Şapte este simbolul organizării, al armonizării manifestării. Bineînţeles 
că, pentru orice extremă a unui fenomen, există mai multe forme de 
manifestare, toate concurând împreună, pentru cine ştie să le studieze, la o 
mai bună înţelegere a extremei respective. 

De exemplu, pentru fenomenul cu extremele fericire-suferinţă: 

- extrema de suferinţă are ca forme de manifestare: suferinţa fizică, 
sentimentele de nelinişte, agitaţie, nesiguranţă, stres, angoasă, tulburare 
etc. 

- extrema fericire are ca forme de manifestare: liniştea, mulţumirea, 
calmul, pacea, plăcerea, extazul, beatitudinea etc. 

Însurătorile (nuntile), potrivirile stabilite între extremele unui sistem, nu 
se schimbă, la schimbarea (moartea şi învierea) unor forme de manifestare 
a acestor extreme (şi a fenomenului însuşi). 

Ele există din eternitate, pentru totdeauna "ca îngerii lui Dumnezeu în 
Cer”, fiind legi ce guvernează lumea încă de la începuturile ei. 

Deci, moartea şi viaţa (moartea şi învierea) sunt întrepătrunse şi 
intercondiţionate, generându-se reciproc. E de subliniat, încă o dată, că 
moartea nu este distrugere (cum se înţelege greşit prin acest termen, de 
obicei), ci doar transformare a vieţii (schimbare a formelor ei de 
manifestare) astfel că, în acest sens de distrugere absolută, moartea nu 
există şi nu există, astfel, nici un Dumnezeu (un creator) pentru ea. 

Viaţa există însă şi este peste tot într-un continuu proces de 
transformare a formelor sale infinite de manifestare. 

Cea mai mare lege a unui Sistem 
Porunca cea mai mare (Matei 22.34-40) 


„.. ""Învăţătorule, care e cea mai mare poruncă din Lege?” 

Isus i-a răspuns: "Să iubeşti pe Domnul, Dumnezeul tău, cu 
toată inima ta, cu tot sufletul tău şi cu tot cugetul tău.” Aceasta e 
cea dintâi şi cea mai mare poruncă. Iar a doua, asemenea ei, este 


p nmn 


"să iubeşti pe aproapele tău ca pe tine însuți. 


Cea mai mare lege, care face posibilă existenţa lumii, a creaţiei, a vieţii, 
e contribuţia tuturor fiinţelor din lume la menţinerea organizării şi armoniei 
universului, într-o formă potrivită cu natura fiecăruia; este colaborarea, 
ajutorul reciproc (iubirea) pe care conştient sau mai puţin conştient, şi-l dau 
toate fiinţele pentru ca universul, ca Întreg (Sistem), să existe şi pentru ca 
ele, ca părţi (elemente) ale întregului, să existe. 


Partea nu există fără întreg, dar nici întregul fără parte. 

Nu Dumnezeu ne porunceşte să ne iubim aproapele, ci noi ne dorim 
aceasta (conştient sau nu), deoarece, fără aproapele nostru, nu am fi nici 
noi. 


Trebuie să conştientizăm că, pentru a putea spune: "Eu exist!”, trebuie 
să existe întreaga lume (interioară şi exterioară), cu tot ce cuprinde ea, cu 
rezistenţele, intercondiţionările şi legăturile care uneori nu ni se par corecte 
şi ne revoltă. 


"Pentru ca eu să exist, trebuie să existe întreaga lume şi pentru ca 
lumea să existe, trebuie să existe intercondiţionările dintre tot ceea ce 
există (construite pe necesităţi şi dorinţe) şi legile care coordonează şi 
menţin aceste intercondiţionări, legi ce definesc lumea şi pe noi, implicit”. 

Iubirea (ajutorul celorlalte fiinţe) este, deci, o lege, un imperativ, dacă 
vrem să fim fericiţi, în armonie. 

Binele este conducătorul războiului spiritual 
Al cui fiu este Hristosul? (Matei 22.41-46) 


""Ce credeţi voi despre Hristos? Al cui fiu este?” "Al lui 
David” I-au răspuns ei. : 
Şi Isus le-a zis: “Cum atunci David, fiind insuflat de Duhul, Il 
numeşte Domn, atunci când zice: “Domnul a zis Domnului Meu: 
"Sezi la dreapta Mea, până voi pune pe vrăjmaşii Tăi sub picioarele 
Tale”. Deci, dacă David îl numeşte Domn, cum este EIl fiul lui?”” 


David, cum am mai arătat, este războinicul spiritual şi el nu poate avea, 
ca şi conducător, ca domn decât pe Hristos (cel uns să conducă Împărăţia 
Cerurilor: Binele şi Adevărul). 

Binele este, în acelaşi timp, şi fiu al războiului spiritual (născându-se şi 
crescând în urma acestuia) şi domn, conducător şi scop al acestuia. 

El ghidează transformarea spirituală (lui i se închină aceasta) şi tot el 
este rezultatul ei, câştigul ei (fiul ei). 


Căutarea sinceră a cunoaşterii profunde 
Isus mustră pe Cărturari şi Farisei (Matei 23.1-12) 


..."Cărturarii şi Fariseii şed pe scaunul lui Moise. Deci toate 
lucrurile pe care vă spun ei să le păziţi, păziţi-le şi faceţi-le, dar 
după fapta lor să nu faceţi. Căci ei zic, dar nu fac. 

Toate faptele lor le fac pentru ca să fie văzuţi de oameni. [Să nu 
numiţi pe nimeni învăţător, căci] ... Unul singur este Învățătorul 
vostru: Hristos... 

. cel mai mare dintre voi să fie slujitorul vostru. Oricine se va 
înălța, va fi smerit, şi oricine se va smeri, va fi înălţat.” 


Este util, pentru noi, să conştientizăm contradicţiile existente în psihicul 
nostru: pe de o parte, ştim că mânia, orgoliul, frica, tristeţea, lenea, 
lăcomia, desfrâul sunt "păcate capitale”, sunt moduri greşite de gândire, 
ştim că ele ne provoacă suferinţă şi de aceea ele nu mai trebuie făcute şi 
totuşi continuăm să le facem. 

Este, aici, o lipsă de conştientizare, de înţelegere profundă a ceea ce 
este "păcatul şi virtutea” şi a ceea ce reprezintă roadele fiecăruia dintre ele. 

Chiar dacă, în contextul societăţii actuale, oamenii îşi stăpânesc uneori 
mânia sau orgoliul sau alte “păcate”, o fac doar de ochii lumii, dar apoi le 
manifestă pe deplin pe acestea, atunci când aceşti ochi nu mai sunt prezenţi 

(chiar dacă, astfel, suferă). 

Aceste înfrânări temporare a “păcatelor” sunt tot manifestări ale 
acestora şi nu ne sunt de mare folos. 

Adevărata înfrânare de la “păcat” este definită şi vine din interior, din 
înţelegerea profundă a neutilităţii "acţiunii păcătoase”, pentru noi. 

Singura care ne poate învăţa acţiunea şi gândirea corectă (menite să ne 
păstreze şi să întărească armonia noastră) este căutarea sinceră a 
cunoaşterii profunde a realităţii (fizice, psihologice, sociale...), căutarea 
înţelegerii profunde a Binelui şi Adevărului (“Hristos”), 

Cine caută aceasta, este cel mai mare dintre oameni. El e cel care 
primeşte darurile cele mai alese (virtuțile), el e cel care are în sine şi 
manifestă Iubirea, încercând a ajuta sincer şi cu discernământ (a sluji) 
toate fiinţele. 

Iubirea, dăruirea necondiționată, îndreptată spre celelalte fiinţe, nu 
aşteaptă, nu este condiţionată de răsplăţi exterioare: singura-i răsplată şi 
cea mai mare posibilă, este ea însăşi, este trăirea acestei Iubiri (lucru 
posibil doar atunci când o manifestăm). 

Atunci trăim extazul suprem, devenim una cu Întregul, intrăm în 
comuniune cu TOTUL, experimentăm beatitudinea, fericirea supremă. 


îndepărtarea discordanţei dintre gândire şi acţiune 
Nelegiuirile Cărturarilor şi Fariseilor (Matei 23.13-36) 


"Vai de voi cărturari şi Farisei făţarnici! Pentru că voi închideţi 
oamenilor împărăţia cerurilor: nici voi nu intraţi în ea, şi nici pe cei 
ce vor să intre, nu-i lăsaţi să intre. 

. voi curăţiţi partea de afară a paharului şi blidul, dar înăuntru 
sunt pline de răpire şi necumpătare. 

Fariseu orb! Curăţă întâi partea din lăuntru a paharului şi 
blidului, pentru ca şi partea de afară să fie curată.” 


Pentru a realiza armonia interioară, trebuie să alungăm din noi 
"cărturarii şi fariseii făţarnici”. 

Aceştia reprezintă discordanţa dintre gândire şi acţiune, mai precis, 
dintre gândurile recunoscute ca fiind bune şi utile (despre bine, virtuţi, 
adevăr) şi gândurile greşite, puternic înrădăcinate în psihic (prin copiere 
automată din societate): prejudecăţi, iluzii, “păcate”, confuzii... 

Problema umanităţii actuale este că gândurile îndreptate spre bine 
(virtuțile) sunt doar făţarnice, de suprafaţă, nu căutăm să le aprofundăm 
pentru a le asimila în întregime, nu urmărim să le înrădăcinăm puternic în 
psihicul nostru. 

Aceasta lipsă de acţiune, în direcţia aprofundării unor aspecte ale vieţii 
cum sunt: religia, filozofia, binele şi răul, fericirea şi suferinţa etc., este 

generată de instinctul de turmă, de tot felul de frici (de a fi altfel decât 
ceilalţi, de a nu greşi...), sau de orgolii stupide (“eu ştiu tot ce am nevoie să 
ştiu, nu mai e nevoie să cercetez”), 

Aprofundarea, puternica înrădăcinare a binelui în noi, e posibilă doar 
dacă, pentru început, analizăm atenţi şi eliminăm din noi frica şi orgoliul, cu 
diferitele lor forme de manifestare. 


"Vai de voi, cărturari şi Farisei făţarnici! Pentru că voi sunteţi ca 
mormintele _văruite, care, pe dinafară se arată frumoase, iar pe 
dinăuntru sunt pline de oasele morţilor şi de orice fel de 
necurăţenie.” 


Înainte de toate, răul este în noi. Aici trebuie să-i căutăm rădăcina şi să 
i-o smulgem. Cele şapte "păcate capitate” se află în interiorul nostru, în 
psihicul nostru. Orgoliul, mânia, frica, tristeţea, lenea, lăcomia, desfrâul 
sunt în noi şi dau naştere întregului rău din noi (nelinişte, stres, angoasă, 
nemulţumire) şi din afara noastră (războaie, “bătăi”, violenţe, răzbunări, 
minciună, rea-voinţă, foamete, sărăcie etc.). 

De aceea, trebuie să mergem direct la rădăcina răului şi să o tăiem. 

Trebuie să analizăm, să înţelegem şi să eliminăm din psihicul nostru, 
prin puterea voinţei - înţelegere, aceste şapte moduri greşite majore de 
gândire, pomenite, dacă vrem să realizăm în noi şi în afara noastră pacea, 
liniştea, mulţumirea, armonia. 


Schimbarea vechiului centru de greutate 
Pedeapsa Ierusalimului (Matei 23.37-39) 


Iesusalime, Ierusalime, care omori pe proroci şi ucizi cu pietre 
pe cei trimişi la tine! De câte ori am vrut să strâng pe copiii tăi, cum 
îşi strânge găina puii sub aripi şi n-aţi vrut! 

Iată că vi se lasă casa pustie, căci vă spun că de acum încolo nu 
Mă veţi mai vedea, până când nu veţi zice: "Binecuvântat este Cel 
Ce vine în Numele Domnului!” 


E foarte clar că pe parcursul evangheliilor se vorbeşte "în scurgerea 
timpului”, adică, despre diferite fenomene sau existente (entităţi), la diferite 
momente de timp. 

Astfel, avem: omul (omul vechi) şi Fiul omului (omul nou), avem 
vechiul pământ şi cer şi noul pământ şi cer, avem Împărăţia lumii (rea), 
care este înlocuită de venirea Împărăției cerului (bună), avem vechiul 
Ierusalim şi noul Ierusalim. 

Tot ce are legătură cu vechiul, în această viziune în timp, este asociat 
cu răul, neutilul, neavantajosul, cu “păcatul” (nedesăvârşitul). 

Acest “vechi” urmează a fi înlăturat şi înlocuit, prin luptă spirituală 
susţinută, cu binele, virtutea, adevărul, desăvârşitul (“noul”). 


Ierusalimul simbolizează capitala, centrul de greutate, principalele idei, 
în jurul căruia se construieşte, se dezvoltă şi se manifestă personalitatea 
noastră. 

Ierusalimul vechi a fost construit în jurul păcatelor, a ignoranței, gene- 
rând, astfel, în noi răul. 

El va fi distrus (casa lui “va fi lăsată pustie”). 

Lupta spirituală dusă în acest scop este însă dificilă şi anevoioasă: 
“păcatul” e puternic înrădăcinat în noi şi nu vrea ca virtuțile (“copiii”) din 
personalitate să se dezvolte, să fie strânşi “cum îşi strânge găina puii”. 

Dar, cu răbdare şi perseverenţă, mânaţi de puternica, de divina 
chemare a Binelui şi Adevărului din noi, în cele din urmă vom învinge. 

Atunci toate manifestările divinului sunt binevenite şi binecuvântate în 
noi. 


Înțelegerea aspectelor subtile de manifestare ale 


“păcatelor” 
Dărâmarea Ierusalimului (Matei 24.1-14) 


[Vorbind despre Templu, Isus spuse:] ... “Adevărat vă spun că 
nu va rămânea aici piatră pe piatră, care să nu fie dărâmată.” 

„. când se vor întâmpla aceste lucruri? Şi care va fi semnul. 
venirii Tale şi al sfârşitului veacului acestuia?” 


Vechiul Templu interior (plin de păcate) va fi dărâmat atunci când acest 
veac, acest timp al ignoranței, al confuziei, al lipsei de armonie din interiorul 
nostru, va fi conştientizat ca atare: va fi conştientizat ca responsabil de 
suferinţa noastră interioară şi exterioară. 

Această conştientizare este semnul sfârşitului "veacului acestuia”: odată 
ce înţelegem în profunzime că “păcatele” din noi sunt cele care ne fac să 
suferim, şi că nimic altceva decât înlăturarea lor din interiorul nostru nu ne 
poate aduce fericirea şi Armonia, aceste păcate sunt condamnate la moarte. 

Atunci începe războiul spiritual interior: 


.„„."veţi auzi de războaie şi veşti de războaie: vedeţi să nu vă 
înspăimântați, căci toate aceste lucruri trebuie să se întâmple. Dar 
sfârşitul tot nu va fi atunci. 

Un neam se va scula împotriva altui neam, şi o împărăţie_ 
împotriva altei împărăţii; şi pe alocuri vor fi cutremure de pământ, 
foamete şi ciumi.” 

Declarăm război făţiş ignoranței, iluziilor, prejudecăţilor, aşteptărilor 
false (orgoliului, mâniei, fricii...), ataşamentelor neîntemeiate. Acest război 
cu răul din noi "trebuie să se întâmple”: altfel nu putem să alungăm 
modurile greşite de gândire (păcatele) din noi. 

Dar începutul luptei împotriva răului nu este şi sfârşitul ei (sfârşitul nu 
este atunci): va trebui să luptăm mult cu acesta (ani şi zeci de ani), până 
vom înţelege, în profunzime, greşelile din propria noastră gândire 
(păcatele). 

Când începem transformarea interioară, binele din noi se ridică 
împotriva răului (trăim atunci apocalipsa interioară), cunoaşterea se ridică 
împotriva ignoranței, a confuziei, a iluziilor. Apar, atunci, şocuri interioare, 
descoperiri spontane, conştientizări ale valorii şi importanţei Binelui în viaţa 
noastră. 

Insistând, analizând cu răbdare şi în profunzime, propriile noastre 
moduri de gândire, pe multe dintre ele le vom dovedi ca fiind greşite 
(false), şi astfel, vom genera în interiorul nostru cutremure - "vechiul 
pământ” (al “păcatelor”, al ignoranței) va fi scuturat şi se va dovedi, fără 


Sr 


tăgadă, că el este generator de "foamete şi ciumă”, că el este bolnav. 
"Dar toate aceste lucruri nu vor fi decât începutul durerilor.” 


Simţim atunci necesitatea vindecării, a corectării modurilor noastre de 
gândire (astfel încât ele să fie generatoare de armonie), dar această muncă 
de cercetare, de analiză şi corectare a psihicului propriu, este lungă şi 
anevoioasă. Aparent, ea este dureroasă, dar mult mai dureros ar fi să lăsăm 
ca aceste greşeli de gândire (orgoliu, mânie, frică, tristeţe...) să se 
manifeste în continuare, în interiorul nostru. Oricum, imediat ce vom 
descoperi greşeala de gândire (aşteptarea falsă), care susţine aceste 
păcate, ele îşi vor pierde pe loc puterea asupra noastră, lăsând în locul lor 
liniştea şi pacea date de integrarea naturală în armonia universului. 


"Atunci vă vor da să fiţi chinuiţi şi vă vor omori şi veţi fi urâţi de 
toate neamurile pentru Numele Meu.” 


Pr 


La primele încercări de a cerceta şi a analiza răul, “păcatul” din noi, nu 
vom avea prea mari rezultate: răul din noi este bine înrădăcinat şi trebuie 
mai mult decât o simplă privire asupra lui, pentru a-l alunga din interiorul 
nostru. Astfel că, la începutul cercetării interioare, vom fi cuprinşi de îndoieli 
asupra justeţii încercării noastre, vom bate în retragere temporar, apoi vom 
reveni: păcatele îşi găsesc justificări de tot felul pentru existenţa lor: noi 
suntem în cumpănă, să le credem sau nu? 

Această perioadă este, astfel, o perioadă de confuzie (“de chin”), de 
încercări eşuate, apare tentaţia de a renunţa să mai luptăm, pentru a 

întrona în noi manifestările Binelui şi Adevărului (Numele Său): virtuțile. 

Găsim, chiar, justificări (bineînţeles de suprafaţă) pentru care aceste 
virtuţi nu ne sunt folositoare: “dacă nu eşti orgolios, mânios... toată lumea 
te calcă în picioare”; "aşa e lumea: toţi fură şi sunt lacomi, de ce eu aş fi 
altfel?”; "nu e bine să mă pocăiesc, ce vor zice ceilalţi? Vor râde de mine.” 
etc.). 


"Atunci mulţi vor cădea, se vor vinde uni pe alţii şi se vor uri uni 
HLL 


pe alții. Se vor scula mulți proroci mincinoşi şi vor înşela pe mulţi 


Doar cei capabili să intre în profunzime, care au chemarea şi răbdarea 
necesară pentru a face acest lucru, pot depăşi acest moment de confuzie, 
moment prielnic pentru apariţia, în psihicul nostru, a unor compromisuri 
ieftine, a unor “proroci mincinoşi”, a unor idei (moduri de gândire) ce 
mărturisesc (au ca şi intenţie) binele, dar din ignoranță, fac răul (vom 
vedea aceasta, când le vom pune în practică). 

Astfel de compromisuri, de "profeţi mincinoşi” pot fi de exemplu: 

- pentru orgoliu: "îmi voi impune punctul de vedere, cu orice preţ, cu 
condiţia ca acesta să fie adevărat” (rezultă, astfel, tensiuni, rele-voinţe); 
"nu recunosc nici o autoritate în gândire în afară "de biblie”, maestru etc.” 
(rezultă limitări, fanatisme); "sunt deschis la nou, la dialog, dar nu are rost 
să încerc să conving pe nimeni de adevărul meu, e clar că am dreptate!” 
(rezultă izolare, amor propriu) etc.; 

- pentru mânie: “e bine să fi mânios, că astfel te descarci de stres, dar 
nu e bine să scapi mânia de sub control” (observaţie: mânia interioară 
provoacă suferinţă interioară chiar dacă nu e manifestată în exterior); 
"mânia e bună dacă e îndreptată împotriva păcatului” (rezultă o stare de 
încordare, de stres interior), etc.; 

- pentru frică: "e clar, că atunci când ţi-e frică, nu te simţi bine, dar 
totuşi trebuie să-ţi fie frică de Dumnezeu” (rezultă o angoasă interioară, 
provocată de frica de păcat, de “iad” etc.); "e bine să fim deschişi la nou, să 
citim, să cunoaştem tot ce ne înconjoară, dar nu e bine să citim cărţi 
păgâne (ale altor religii şi filozofi decât cele în care "credem”), că ne pot 
induce în eroare!” (în acest caz, frica de a nu greşi, sprijinită pe puţina 
încredere în sine, limitează drastic cunoaşterea şi generează fanatisme, 
dogmatisme, priviri unilaterale) etc., 

- pentru alte “păcate”: lene, lăcomie, tristeţe, desfrâu etc., cititorul este 
invitat să le descopere singur. 


... "Dar cine va răbda până la sfârşit, va fi mântuit.” 


Oricât de grave ar fi aceste compromisuri generate de confuziile 
inerente începutului transformării interioare, dacă vom persevera în analiza 
şi cercetarea gândurilor proprii, le vom descoperi şi pe acestea şi, în cele 

din urmă, le vom elimina din noi (semnul, după care le identificăm, este că 
ele provoacă suferinţă - vedem acest lucru, dacă privim profund pe lanţurile 
cauzalităţii). 


"Evanghelia aceasta a Împărăției va fi propovăduită în toată_ 
lumea, ca să slujească de mărturie tuturor neamurilor. Atunci va_ 
veni sfârşitul.” 


Lumea exterioară este infinită. 

Evanghelia (vestea cea bună), despre Bine şi Adevăr trebuie să ajungă 
să ne umple întreaga fiinţă, să pătrundă şi să cucerească întreaga noastră 
lume interioară (psihică). 

Când vom deveni una cu Binele şi Adevărul, când vom înţelege, în 
profunzime, aceste valori, cu toate manifestările lor specifice, când vom 
înţelege (fără a mai fi nici o urmă de îndoială) avantajele virtuţii, când vom 
privi direct Adevărul, atunci această luptă spirituală, împotriva răului şi 
păcatului (a modurilor greşite de gândire) din noi, va lua sfârşit. 

Atunci ne integrăm armonios existenţei, vieţii, devenim una cu ea, 
mergem împreună cu Divinul şi creaţia deopotrivă. 


Lărgirea sferei de cuprindere a conştiinţei 
Pustiirea Ierusalimului şi venirea Fiului omului 
(Matei 24.15-35) 


..."Când veţi vedea "urâciunea_pustiirii” despre care a vorbit 
prorocul Daniel "aşezată în locul sfânt” - cine citeşte să înţeleagă, 
atunci cei ce vor fi în Iudeea, să fugă în munţi, cine va fi pe 
acoperişul casei, să nu se pogoare, să-şi ia lucrurile din casă şi cine 
va fi la câmp, să nu se întoarcă să-şi ia haina.” 


Pe măsură ce cunoaştem tot mai profund legile de manifestare ale 
naturii interioare şi exterioare, conştientizăm (vedem) că, în noi, lucrurile 
care ne conduc, ne ghidează, lucrurile la care ne închinăm (cele care sunt în 
templul interior - în locul sfânt din care pleacă toate motivațiile noastre) 
sunt greşite, sunt rele (sunt păcate), aducând în noi şi în afara noastră 
distrugerea şi pustiirea (urâciunea pustiirii). 

În aceste momente, când conştientizăm că aceste “păcate” nu ar mai 
trebui să ne ghideze acţiunile (deoarece ne aduc doar suferinţă), ne 
hotărâm să le alungăm din interiorul nostru, iar pentru aceasta trebuie: 

- să încercăm să analizăm toate contradicţiile din noi: dintre păcate şi 
virtuţi, dintre vorbă şi faptă, dintre propriile noastre teorii şi concepte 
despre diferite aspecte ale realităţii etc. şi să încercăm să le eliminăm, să 

ieşim de pe terenul lor instabil, pe care nu se poate construi nimic durabil, 
înlocuindu-le cu o percepţie corectă, bazată pe viziune directă, pe care 
putem construi apoi ca pe un munte (trebuie să fugim, deci, din “Iudeea” - 
ţara contradicţiilor, la "munte”). 

- să căutăm să avem o viziune de ansamblu, integrală, integratoare (ca 
de pe acoperişul casei) a diferitelor aspecte ale manifestării: religie, 
filozofie, economie, politică, educaţie, psihologie, sociologie etc. 

Toate acestea nu trebuie separate arbitrar: ele trebuie integrate pentru 
a ieşi o concepţie şi un mod de viaţă, care să asigure realizarea armoniei pe 
toate cele şapte componente principale ale fiinţei umane (fizic, energetic, 
emoţional, mental, cauzal, intuitiv şi volitiv). 

Dacă considerăm doar anumite moduri (doar anumite puncte de 
vedere) de a privi aceste fenomene, enumerate mai sus (ne cărăm peste 
tot, cu noi, "lucrurile noastre”), atunci pot apare în noi dizarmonii, datorită 
îngustimii în vederi, fanatismelor, intoleranţei, relei-voinţe, dogmatismelor 
care în aceste condiţii (a privirii unilaterale a diferitelor aspecte ale realităţii) 
găsesc condiţii prielnice de a înflori în noi. 

- să urmărim a înţelege libertatea, pacea, multumirea pe care ne-o dă 
deschiderea la nou, libertatea în gândire, deschiderea plenară faţă de infinit, 
eternitate, adevăr, divinitate, natură (“trăirea la câmp”). 

Să încercăm să transcendem formele, aparențele, prejudecățile (hainele 
care ascund) pentru a descoperi esenţa realităţii, pentru a descoperii Ceea 
ce Este... 


"Vai de femeile care vor fi însărcinate şi de cele care vor da ţâţă 
în zilele acelea... Pentru că atunci va fi un necaz aşa de mare, cum 
n-a mai fost niciodată de la începutul lumii şi nici nu va mai fi. 

Şi dacă zilele acelea nu ar fi fost scurtate, nimeni n-ar scăpa; 
dar din pricina celor aleşi, zilele acelea vor fi scurtate.” 


Odată luată hotărârea irevocabilă de a alunga greşelile de gândire 
(păcatele) din psihicul nostru, pentru acestea începe un "necaz foarte 
mare”: vor fi hăituite (cercetate, analizate) şi vor fi alungate din noi. 

Timpul de cercetare şi corectare a lor este variabil: depinde de "cei 
aleşi”, adică depinde de cât de mult ne implicăm în acest proces. Dacă 
suntem permanent într-o continuă autoobservare şi autoanaliză, într-o 
continuă încercare de înţelegere a greşelilor din gândire şi de corectare a 
lor, “timpul de necaz” pentru rău va fi scurtat (e eliminat mai repede). 

Pe de altă parte, perioada aceasta de "întoarcere a armelor”, de 
răsturnare a vechilor valori, cum am mai spus, este şi o perioadă de 
confuzie: vechile valori dispar, prin conştientizarea neutilităţii lor, cele noi nu 
sunt încă bine formate (sunt doar prunci), sau sunt doar pe punctul de a se 
naşte ("femeia e doar însărcinată”), 

Naşterea e însoţită, întotdeauna, de chinurile facerii. 

Acum, se naşte în noi Fiul omului. 

În aceste momente de confuzie, specifice începutului, "nimeni nu 
scapă”, ne putem întoarce chiar şi împotriva virtuţilor. Dar, după ce 
constatăm totuşi valoarea acestora (a celor aleşi), le lăsăm să lucreze în noi 
şi astfel, cu ajutorul lor, confuzia dispare încet, încet (zilele de confuzie sunt 
scurtate, datorită acţiunii virtuţilor din noi: căutarea cunoaşterii, 
manifestarea bunăvoinţei, a iubirii...). 


"Se vor scula Hristoşi mincinoşi şi proroci mincinoşi; vor face 
semne mari şi minuni până acolo încât să înşele, dacă va fi cu 
putinţă, chiar pe cei aleşi. 

Deci, dacă vă vor zice: "Iată-L în pustie” să nu vă duceţi 
acolo! "Iată-L în odăițe ascunse” să nu credeţi. Căci, aşa cum iese 
fulgerul de la răsărit şi se vede până la apus, aşa va fi şi venirea. 
Fiului omului. 

Oriunde va fi stârvul, acolo se vor aduna şi vulturii.” 


Am văzut, şi cu altă ocazie, că prorocii mincinoşi sunt păcatele din noi. 
Odată atacate, odată ce ne îndreptăm privirea asupra lor, manifestările lor 
grosiere dispar, dar ele devin din ce în ce mai subtile şi trebuie să fim atenţi 
să nu ne înşele (orgoliul se poate ascunde sub masca compasiunii, frica sub 
masca  cucerniciei, tristeţea sub masca pocăinţei, lenea sub masca 
conştientizării Esenţei, lăcomia sub pretextul de a avea de unde dărui (a 
iubirii), libertinajul (desfrâul) sub masca libertăţii interioare, mânia sub 
masca dreptăţii); astfel că păcatele vor încerca să găsească adăpost în 
umbra virtuţii şi, dacă nu suntem atenţi, ajung să pervertească virtutea. 
Indiferent însă sub ce mască se ascund, putem scoate păcatele şi "din gură 
de şarpe”, deoarece le putem uşor recunoaşte după fructele lor: suferinţă, 
nemulţumire, nelinişte, agitaţie. 

Să fim dar atenţi la aceşti "Hristoşi mincinoşi” (la falsa spiritualitate). 

Ei pot apare din “pustie”: pustia e simbol al goliciunii interioare, al 
pesimismului, al vidului apăsător, al deşertăciunii, al lipsei de sens - dacă 
simţim în noi acestea (pe parcursul luptei spirituale), indiferent ce credem şi 
cum justificăm aceste trăiri, ele nu sunt viziunea Adevărului, nu sunt 
Hristosul (ele provoacă suferinţă). 

De asemenea, dacă credem că Binele sau Adevărul nu poate fi cunoscut 
(pentru că ar fi în “odăiţe ascunse”) şi deznădăjduim, tindem să dezarmăm, 
să renunţăm a-l mai căuta, să ştim precis că am întâlnit alt Hristos mincinos 
în interiorul nostru. 

Sunt mulţi care gândesc: "omul este păcătos prin fire, deci nu mă pot 
schimba” sau "aşa e omul, doar Dumnezeu este perfect”. Ei se autoamăgesc 
şi se complac în suferinţă. Ei au la conducerea lor un Hristos mincinos: 
oamenii se pot schimba, se pot desăvârşi şi exemple în acest sens sunt 
pentru cei ce vor să le vadă (şi nu puţine). 

Adevăratul Hristos, cel care aduce multumirea în noi, liniştea şi pacea, 
este Binele şi Adevărul. Binele, virtuțile sunt evident bune (aduc pacea) iar 

conştientizarea valorii lor este posibilă pentru toţi (la fel cum toţi văd 
fulgerul). 

La fel, Viziunea Adevărului apare când o dorim cu adevărat, ea este 
spontană şi naturală şi ne umple senină întreaga fiinţă (de la răsărit până la 
apus). Ea e dată de transcenderea completă a dualității, a manifestării şi 
nemanifestării... 

Când realizăm aceste viziuni (a Binelui şi a Adevărului), atunci se naşte 
în noi Fiul omului (noul om) pe de-a-ntregul şi odată născut “vulturul”, el va 
distruge toate rămăşiţele răului (stârvul din noi). 


"Îndată după acele zile de necaz, "soarele se va întuneca, luna 
nu-şi va mai da lumina ei, stelele vor cădea din cer, şi puterile_ 
cerurilor vor fi clătinate.” 

Atunci se va arăta din cer semnul Fiului omului, toate seminţiile 
pământului se vor boci, şi vor vedea pe Fiul omului venind pe norii 
cerului cu putere şi cu o mare slavă. 

EI va trimite pe Îngerii Săi cu trâmbiţe răsunătoare, şi vor aduna 
pe aleşii Lui din cele patru vânturi, de la o margine a cerurilor până 
la cealaltă... când veţi vedea toate aceste lucruri, să ştiţi că Fiul 
omului este aproape, este chiar la uşă.” 


Soarele, luna şi stelele care cad, fac parte din vechiul cer (sunt vechile 
valori ale personalităţii) dominat de iluzii, prejudecăţi, ignoranță, confuzii. 
Soarele este valoarea dominantă ce ne ghida viaţa înainte (banii, puterea, 
faima...), luna şi stelele sunt gândurile concrete prin care urmăream să 
atingem această valoare: orgoliu, mânie, frică, tristeţe, lăcomie, lene, 
desfrâu etc. 

În momentul transformării spirituale (acesta este semnul Fiului omului), 
acest cer vechi se prăbuşeşte, puterile lui se clatină, stelele lui cad; modul 
nostru de gândire vechi este conştientizat ca fiind greşit, dominat de păcat 
(şi “se boceşte pentru că ştie că va fi distrus”) şi astfel pornim o cercetare a 
întregului nostru psihic (“în cele patru vânturi”), pentru a elimina din el 
"păcatul” şi pentru a descoperi şi a întări în noi modurile corecte de gândire 
(gândurile generatore de armonie: virtuțile, “aleşii Lui”), care erau în noi (ca 
potenţă), dar nu au fost dezvoltate până acum (nu au putut fi, din cauza 
"păcatului”). 

Când în noi creşte, deci, Binele (virtutea) şi Adevărul, prin distrugerea 
modurilor greşite de gândire (a iluziilor, prejudecăţilor, aşteptărilor false, a 
dogmelor..), semnele sunt evidente: multumirea, fericirea... Atunci ştim că 
în noi s-a născut un om nou (Fiul omului). 


"Adevărat vă spun că, nu va trece neamul acesta până se vor 
întâmpla toate aceste lucruri. 


Cerul şi pământul vor trece, dar cuvintele Mele nu vor trece.” 

Deci, vechiul neam (cel al răului, al ignoranței) trebuie să treacă, 
deoarece venirea Fiului omului (a omul nou), în interiorul nostru, are loc 
doar când acest neam va trece, şi sub nici un chip acest lucru nu se va 
întâmpla înainte de aceasta. 

Cerul şi pământul (interior şi exterior) sunt supuse naşterii, dezvoltării 
şi morţii şi acest proces de transformare (naştere, dezvoltare, moarte) este 
veşnic, etern, fără început şi sfârşit. El se aplică tuturor fenomenelor; 
principiile care, însă, stau în spatele acestei transformări (esenţa - cuvântul) 
sunt întotdeauna aceleaşi: Binele (Armonia) şi Adevărul (Acţiunea). Iar în 
spatele acestor principii stă Ceea ce Este... 


Sfârşitul vine când noi hotărâm 
Indemn la veghere (Matei 24.36-51) 


"Despre ziua aceea şi despre ceasul acela, nu ştie nimeni: nici 
îngerii, nici Fiul, ci numai Tatăl.” 


Pentru interiorul nostru (pentru structurile noastre psihico-emoţionale) 
“Tatăl” suntem noi cei actuali, personalitatea actuală, plină de prejudecăţi, 
iluzii şi “rău”, dar având în ea o sămânță de cunoaştere, de “bine”. 

Noi suntem singurii care putem şti ceasul coborârii în noi a Fiului omului 
(a omului nou), pentru că noi hotărâm dacă să ne apropiem de el mai 
repede sau mai încet (sau deloc). 

Noi hotărâm dacă lupta noastră de transformare interioară să fie mai 
blândă sau mai dură (mai decisă, mai hotărâtă); noi trebuie să facem 
eforturile necesare, pentru a încorona în noi Binele şi Adevărul. Divinitatea 
ne ajută: ne indică, prin diferite mijloace (cărţi, oameni, evenimente...), 
sensul transformării, dar transformarea trebuie să o facem noi: "Divinitatea 
ne dă de mâncare (hrană spirituală), dar nu ne bagă în gură!”. 

Aşadar, cu cât eforturile noastre de transformare sunt mai mari, cu atât 
"ceasul acela” e mai aproape: el depinde de noi. 

Să ne grăbim, dar, spre a-l face să sune cât mai curând în interiorul 
nostru. 


. "cum era în zilele de dinainte de potop, când mâncau şi beau, 
se însurau şi se măritau, până în ziua când a intrat Noe în corabie şi 
n-au ştiut nimic, până când a venit potopul şi i-a luat pe toţi, tot aşa 
va fi şi la venirea Fiului omului. 

Atunci din doi bărbaţi care vor fi la câmp, unul va fi luat şi altul 
va fi lăsat. Din două femei care vor măcina la moară, una va fi luată 
şi alta va fi lăsată.” 

Potopul este un alt simbol (o altă metaforă) pentru ceea ce trebuie să 
se întâmple în noi: distrugerea răului, a “vechiului” bazat pe ignoranță, a 
iluziilor, “a locuitorilor vechiului pământ”. 

Nu este distrusă, însă, pe drumul spiritual sămânţa binelui (Noe şi fami- 
lia lui), pentru că acestea trebuie să se dezvolte pe un "pământ nou”. 

Este pământul (conştiinţa, personalitatea) pe care coboară Fiul omului, 
cunoaşterea profundă a  Binelui şi Adevărului, aducând cu sine 
Discernământul. 

Acesta este cel care dă naştere judecății finale (“de apoi”): cercetăm 
atenţi ce este de lăsat în noi şi ce este de înlăturat, ce ne foloseşte cu 
adevărat şi ce nu ne foloseşte. 

Astfel, hotărâm la ce acţiuni (bărbaţi aflaţi la munca câmpului) trebuie 
să renunţăm şi la care nu, conştientizăm care sentimente şi moduri de 
simţire (femei) ne sunt favorabile şi care nu. 


"Vegheaţi dar, pentru că nu ştiţi în ce zi va veni Domnul vostru. 

Să ştiţi că, dacă ar şti stăpânul casei la ce strajă din noapte va 
veni hoțul, ar veghea şi n-ar lăsa să-i spargă casa. De aceea, fiţi şi 
voi gata; căci Fiul omului va veni în ceasul în care nu vă gândiţi...” 


În acest ultim citat, vedem cum Fiul omului e comparat cu un hoţ ce 
vine să fure averea actualului stăpân al casei (personalităţii noastre). 

Această avere, care-i dă putere actualului stăpân (răului din noi), 
constă în ignoranță, în necunoaşterea profundă a legilor naturii. 


“Hotul” (transformarea, cunoaşterea) va veni, când nu se va aştepta 
“stăpânul actual”, într-o manieră care este conformă legii şi la un ceas care 
este ştiut de “Tatăl” şi va fura această ignoranță, înlocuind-o cu Cunoaştere. 

În acest moment, puterea vechiului stăpân (răul) va fi distrusă şi hoţul - 
Fiul omului va fi noul stăpân al personalităţii noastre. 

Slugile actualului stăpân, robii acestuia (virtuțile incipiente, potente) 
sunt cele care trebuie să vegheze pentru a fi gata când este momentul să 
acţioneze (să se dezvolte): ele vor fi dezrobite de Fiul omului şi îl vor ajuta 
pe acesta la întărirea în noi a domniei sale (a domniei Binelui şi Adevărului). 

Împărăţia Virtuţii e tărâmul Armoniei 
Judecata viitoare (Matei 25.31-46) 


"Când va veni Fiul omului în slava Sa, cu toţi sfinţii îngeri, va 
şedea pe scaunul de domnie al slavei Sale. 

Toate neamurile vor fi adunate înaintea Lui. El îi va despărţi pe 
unii de alţii, cum desparte păstorul oile de capre şi va pune oile la 
dreapta şi caprele la stânga Lui. 

Atunci Impăratul va zice celor de la dreapta Lui: "Veniţi 
binecuvântaţii Tatălui Meu de moşteniţi Împărăţia care v-a fost 
pregătită de la întemeierea lumii. 

Căci am fost flămând, şi Mi-aţi dat de mâncat; Mi-a fost sete şi 
Mi-aţi dat de băut; am fost străin şi M-aţi primit; am fost gol şi M-aţi 
îmbrăcat; am fost bolnav şi aţi venit să Mă vedeţi; am fost în 
temniţă şi aţi venit pe la Mine.” 

. "Adevărat vă spun că, ori de câte ori aţi făcut aceste lucruri 
unuia dintre aceşti foarte neînsemnaţi fraţi ai Mei, Mie mi _le-aţi_ 
făcut.” 

Apoi va zice celor de la stânga Lui: "Duceţi-vă de la Mine, 
blestemațţilor, în focul cel veşnic, care a fost pregătit diavolului şi 
îngerilor lui!” 

. Şi aceştia vor merge în pedeapsă veşnică, iar cei neprihăniţi 
vor merge în viaţă veşnică.” 


Este evident faptul că, în noua personalitate care se naşte Fiul omului, 
binele, are o poziţie (putere) mult mai bună (mai mare) decât răul. 

În această personalitate este prezentă Cunoaşterea şi Discernământul, 
care ne permit să judecăm fiecare gând al nostru (neamurile) după roadele 
lor: după cum au ajutat sau nu la dezvoltarea Binelui şi Adevărului din noi 
(hrănindu-l, dându-i apă...). 

În urma acestei judecăţi discriminative, identificăm deci gândurile 
corecte şi pe cele greşite, le separăm pe cele corecte de cele greşite 
(separăm oile de capre) şi le alungăm prin înţelegere senină (a neutilităţii 
lor) pe cele greşite. 

Pe cele corecte însă (pe virtuţi) le menţinem şi le dezvoltăm în noi (le 
binecuvântăm), iar în schimb ele coboară în interiorul nostru împărăţia pe 
care ele o generează dintotdeauna (de la întemeierea lumii): împărăţia 
Armoniei, a organizării, a păcii, a liniştii, a mulţumirii, a Fericirii. 

Printre aceste virtuţi sunt: 

- compasiunea, iubirea, ajutorul dezinteresat, cercetarea sinceră, 
căutarea Adevărului până la găsirea Lui. 

Acestea ne astâmpără setea şi foamea de Armonie, de Frumos, de 
realizare a unei înţelegeri între toate fiinţele; 


180 


Radu Lucian Alexandru 


- deschiderea inimii şi a minţii în faţa noului (a străinilor), sinceritatea 
totală, puritatea, inocenţa; 

- cunoaşterea de sine şi cunoaşterea lumii exterioare, care să acopere 
în noi goliciunea aducătoare de suferinţă a ignoranței, a confuziei, a 
necunoaşterii; 

- cercetarea, observarea şi analiza modurilor proprii de gândire (de 
raportare la diferite aspecte ale realităţii) şi “vindecarea” celor greşite, a 
celor bolnave (diferite iluzii, prejudecăţi, ataşamente  neîntemeiate, 
aşteptări false), care ne produc suferinţă, deoarece distrug armonia 
interioară şi exterioară; 

- descătuşarea interioară, eliberarea de prejudecăţi inhibitoare, 
eliberarea din temniţele fricii (prin practica curajului), ale tristeţii (prin 
privirea Vieţii), ale orgoliului şi mâniei (prin smerenie şi calm), sau ale 
lăcomiei şi desfrâului (prin cumpătare şi castitate). 

Încununarea în noi a acestor virtuţi, negreşit este urmată de atingerea 
armoniei interioare şi exterioare şi de manifestarea în exterior a facerii de 
Bine pentru noi şi pentru toate fiinţele care ne înconjoară (a trăirii în 
armonie cu ele). 

Pe de altă parte, modurile greşite de gândire (păcatele, demonii 
interiori) trebuie distruse din interiorul nostru (prin "focul veşnic”), dacă 
vrem să nu mai suferim. 

Binele, Armonia, Organizarea există de când există lumea, fiind condiţii 
ale apariţiei şi menţinerii ei, deci ele au "viaţă veşnică”. 

Poate veţi fi surprinşi dacă afirm că şi răul (suferinţa, dizarmonia) are 
viaţă veşnică (bine fără rău nu există, acestea se definesc în opoziţie, unul 
cu altul), dar manifestarea lui este prezentă doar acolo unde permitem să 
lipsească armonia. 


"Acţiunile rele” provoacă tulburare în noi 
Sfătuirea împotriva lui Isus (Matei 26.1-5) 


... "Ştiţi că după două zile vor fi Paştele; şi Fiul omului va fi dat 
ca să fie răstignit!” 

Atunci preoţii cei mai de seamă, cărturarii şi bătrânii norodului 
s-au strâns în curtea marelui preot care se numea Caiafa şi s-au 
sfătuit cum să prindă pe Isus cu vicleşug şi să-L omoare. 

Dar ziceau "Nu în timpul praznicului, ca să nu se facă tulburare 
în norod”.” 


În acest moment al Drumului Interior, ne pregătim de marea 
confruntare cu păcatul din noi. Acesta deja este foarte întărâtat de 
manifestările deja hotărâte acum ale virtuţii şi caută, prin reprezentanţii săi: 
dogme, fanatisme, prejudecăţi (bătrânii norodului), iluzii, aşteptări false, 

confuzii (cărturarii), false cunoaşteri ale religiei, filozofiei (preoţii) să-şi 
justifice disperat existenţa şi să şi-o păstreze. 

Păcatul acum caută să arate cu orice preţ că dogmatismul, fanatismul, 
ignoranţa, prejudecățile, anumite moduri greşite de acţiune (orgoliul, 
mânia, frica, tristeţea...) sunt bune şi se scoală cu toată puterea lui, vrând 
să ucidă virtuțile ce acum încep să prindă putere: cunoaşterea, curajul, 
perseverenţa, profunzimea, logica, raţiunea etc. 

Această perioadă de luptă produce în personalitatea noastră (în norod) 
tulburare şi confuzie. 

Cu perseverenţă, în urma confruntării finale şi a "răstignirii”, Binele şi 
Adevărul vor alunga din noi această confuzie. 


Pregătirea pentru încoronarea în noi a Binelui şi 


Adevărului 
Mirul turnat pe capul lui Isus (Matei 26.6-16) 


"Când era Isus în Betania, în casa lui Simon leprosul, s-a 
apropiat de El o femeie cu un vas de alabastru cu mir foarte scump; 
şi, pe când sta El la masă, ea a turnat mirul pe capul Lui. [Ucenicii 
protestează: ] 

Mirul acesta s-ar fi putut vinde foarte scump şi banii să se dea 
săracilor. Când a auzit Isus le-a zis: "De ce faceţi supărare femeii? 
Ea a făcut un lucru frumos faţă de Mine. Pentru că pe săraci îi aveţi 
întotdeauna cu voi, dar pe Mine nu mă aveţi totdeauna. 

Dacă a turnat acest mir pe trupul Meu, ea a făcut lucrul acesta în 
vederea pregătirii Mele pentru îngropare.”” 


În tradiţia iudaică, ca de altfel şi în alte tradiţii, mirul se turna pe capul 
viitorilor regi. Astfel că, în aceste momente, puterea Binelui şi Adevărului 
din noi cresc tot mai mult: în curând acesta va deveni rege, conducător 
absolut al întregii noastre personalităţi. 

Această "ceremonie de miruire”, potrivit legilor naturii interioare, 
trebuie să aibă loc înaintea încoronării Binelui şi constă într-un sacrificiu al 
părţii noastre emoţionale (femeia cumpără mir scump), într-o acţiune 
susţinută de echilibrare a acestei părţi: a iubirii, compasiunii, milei (pentru 
săraci) cu simţul dreptăţii (cu "ceea ce trebuie făcut”), de echilibrare a 
Iubirii cu Legea, a Inimii cu Rațiunea, a Simţirii cu Cunoaşterea, a 
Manifestării cu Nemanifestarea etc. 

Ceremonia miruirii (acţiunea de echilibrare a extremelor) precede 
marea luptă dată în subconştient (în pământ - prin îngropare), pentru 
tăierea însăşi a rădăcinilor răului, a rădăcinilor “păcatului” din noi (prin 
"coborârea în Iad”). 

Conştientizarea contradicţiilor din noi 
Vânzarea lui Isus. Descoperirea vânzătorului 
(Matei 26.14-25) 


"Atunci unul din cei doisprezece, numit Iuda _ Iscarioteanul, s-a 
dus la preoţii cei mai de seamă” 


Cifra doisprezece am văzut că este simbolul ciclului complet (în 
douăsprezece luni pământul face o rotaţie în jurul soarelui). Pentru a 
parcurge în întregime un ciclu de manifestare, trebuie să se treacă 
obligatoriu prin anumite etape (luni, anotimpuri), care nu pot fi sărite. 

Una din aceste etape, în ceea ce priveşte drumul spiritual, este şi 
trădarea personalităţii de către contradicţiile din ea însăşi (trădarea lui Iuda, 
a cărui simbolistică am mai discutat-o). Această trădare se face prin 
punerea faţă în faţă a acestor contradicții evidente (dintre bine şi rău, dintre 
păcat şi virtute, dintre “Isus” şi “preoţi”), pentru a fi conştientizate în 
profunzime şi a fi astfel eliminate, lăsând la conducerea personalităţii o 
singură tendinţă hotărâtă (cea spre Bine şi Adevăr). 


As. 


"Şi le-a zis: Ce vreţi să-mi daţi şi-l voi da în mâinile voastre”. Ei 
i-au cântărit treizeci de arginţi” 


Binele din noi (virtuțile) trebuie deci să aibă o confruntare directă cu 
răul (păcatul) şi din aceasta noi trebuie să conştientizăm diferenţele dintre 
ele şi elementele care le despart. 

Această confruntare se face cu preţul (prin mijlocirea) a "treizeci de 
arginţi”. Am văzut că cifra trei simbolizează legea creaţiei (creaţie - 
menţinere - distrugere; afirmaţie - negatie - conciliere), iar în acest context 
putem constata că atunci când contradicţiile (evidente) sunt percepute, are 
loc naşterea lor pentru noi, atâta timp cât sunt analizate se menţin, iar când 
le înţelegem are loc distrugerea lor. 

Trebuie să precizăm că această punere faţă în faţă a contradicţiilor din 
structurile personalităţii proprii, dau naştere în noi unei perioade de şoc, de 
mare dramatism, de mare luptă interioară. 

Această conştientizare a diferitelor contradicții din noi are loc de mai 
multe ori pe parcursul Căii, la nivele din ce în ce mai profunde. Astfel am 
constatat apariţia contradicţiilor la naşterea lui Hristos în noi (se naşte în 
“tara lui Iuda”) şi o vedem din nou aici, când suntem mult mai aproape de 
profunzimile fiinţei (de mormânt), decât atunci. 


Astfel, de exemplu, la începutul Transformării pot apare contradicții de 
genul următoarelor: 

- “dacă Dumnezeu este iubire, de ce suferă oamenii, şi copiii mai ales?” 

- "dacă există Iad, de ce este veşnic? (Nimeni nu pedepseşte timp de o 
eternitate, pentru o greşeală finită)” 

- "dacă religia mea e singura bună, ce se întâmplă cu celelalte cinci 
miliarde de oameni de alte religii?” 

- "dacă Dumnezeu e Atotputernic şi poate distruge răul oricând, de ce-l 
tolerează?” etc. 

Putem vedea că, în general, aceste contradicții de început tind să fie 
îndreptate spre exterior. Pe măsură ce ne maturizăm în transformarea 
noastră, contradicţiile cercetate se transferă spre interior: 

- "dacă mânia îmi produce o stare de disconfort, de suferinţă, de 
agitaţie şi eu vreau linişte, de ce mă mai mânii?” 

“e clar că frica mă împiedică să cunosc anumite aspecte ale 
manifestării şi eu vreau să cunosc cu orice preţ...” 

- "senzaţia de lene pe care o simt mă împiedică să acţionez, totuşi ştiu 
că fără acţiune nu se poate obţine nimic...” etc. 

În stadiul în care privirea ni se îndreaptă astfel mai mult spre interior, 
se naşte Hristosul în noi. 

Apoi, contradicţiile cercetate şi depăşite devin din ce în ce mai 
profunde, fiind legate de cunoaştere, de percepţie, de motivaţie, de 
existenţă... Astfel încep să fie atinse hotarele minţii şi aceasta începe să-şi 
cunoască limitele. 


"Din clipa aceea, Iuda căuta un prilej nimerit ca să dea pe Isus 
în mâinile lor.” 


Această conştientizare a contradicţiilor din noi (la diferite nivele) se face 
la timpul potrivit, în circumstanţe care evidenţiază şi dezvoltă aceste 
contradicții. Dacă le cercetăm asiduu şi încercăm să le înţelegem, dacă 
încercăm să transcendem extremele contradictorii şi să înţelegem esenţa 
fenomenului cercetat, la un moment dat depăşim, rând pe rând, aceste 
contradicții: pe cele dintre păcate şi virtuţi şi pe cele dintre diferite teorii şi 
concepte ale diferitelor şcoli, religii, filozofii. Din acest moment, atunci când 
ne vom mai întâlni cu ele în exterior, ele nu ne vor mai tulbura liniştea. 


"Vremea Mea este aproape, voi face Paştele cu ucenicii Mei, 
în casa ta” 


Această trădare interioară a răului de către contradicţiile din noi este 
precedată de "sărbătorirea paştelui”. 

Paştele este un simbol al ieşirii din robie, al scăpării de sub tirania 
anumitor prejudecăţi, dogme, iluzii, păcate... şi putem vedea că este 
necesar ca "paştele” să preceadă “trădarea”, deoarece, dacă nu scăpăm, de 
exemplu, cât de cât, din robia fricii (de pedeapsă, de a nu face altfel decât 

zice “popa”, de a nu greşi etc.), din robia instinctului de turmă, din robia 
nepăsării şi a tot felul de prejudecăţi legate de cunoaştere (a religiei, a 
filozofiei, a ştiinţei, a ezoterismului etc.) şi folosul ei (ca de exemplu: "nu 
are rost să-mi bat capul cu astfel de lucruri, sunt destui care o fac: preoţi, 
pierde vară (filozofi), şoareci de bibliotecă etc.” sau, "ce dacă cunoşti 
diferite chestii despre psihic, sapă sapa singură în grădină?” sau, "mie mi-e 
destul ce scrie în Biblie (sau altă carte sfântă), de altă cunoaştere nu am 
nevoie!” etc.), atunci nu vom ajunge niciodată să conştientizăm aceste 
contradicții din noi, chiar dacă le vedem uneori. 

Astfel toată lumea ştie că nu e bine, că "e păcat” să te mânii, să fi 
arţăgos, să fi orgolios, să fi trist..., dar continuă să facă aceste păcate (şi 
astfel să sufere). De ce? Pentru că nu conştientizează îndeajuns contradicţia 
dintre ele şi virtuţi şi nici avantajele net superioare ale acestora din urmă 
(pace, calm, linişte, înţelepciune, bucurie...). 


... "Seara, Isus a şezut la masă cu cei doisprezece ucenici ai Săi: 


7 


„«« "Adevărat vă spun că unul din voi mă va vinde”... [anume]... “cel 
ce a întins cu Mine mâna în blid, acela Mă va vinde”... 
"Iuda, vânzătorul, a luat cuvântul şi I-a zis: Nu cumva sunt eu, 


Învăţătorule? “Da”, I-a răspuns Isus, "tu eşti!” 


Este scris, deci, în legea naturii noastre interioare, că contradicţiile 
conştientizate sunt cele care ne trezesc conştiinţa, făcând posibilă 
transformarea spirituală. 

Iuda - conştientizarea  contradicţiilor interioare, este trădătorul 
personalităţii vechi. El e cel ce “mănâncă” alături de Bine, din aceeaşi 
“mâncare”: acționează în aceeaşi direcţie cu acesta, adică pentru 
înlăturarea răului (a suferinţei) din sufletul nostru. 

Dacă analizăm atent, deci, mecanismele psihice, vedem că 
transformarea înspre Bine este foarte mult ajutată de conştientizarea 
contradicţiilor, de punerea acestora faţă în faţă. Această operaţiune permite 
apoi confruntarea directă cu răul (cu păcatul) din noi şi învingerea acestuia. 

Integrarea armonioasă în Întreg 
Cina cea de taină (Matei 26.26-29) 


"Pe când mâncau ei, Isus a luat o pâine; şi după ce a 
binecuvântat, a frânt-o şi a dat-o ucenicilor, zicând: "Luaţi, mâncaţi; 
acesta este trupul Meu”. 

Apoi a luat un pahar, şi, după ce a mulţumit lui Dumnezeu, li l-a 
dat, zicând: "Beţi toţi din el; căci acesta este sângele Meu, sângele 
legământului celui nou, care se varsă pentru mulţi, spre iertarea_ 


păcatelor””... 
"să faceţi lucrul acesta spre pomenirea Mea.” (Luca 22.19) 


Analizând acţiunile de “a mânca” (a ne hrăni), şi de "a bea”, vedem că 
acestea simbolizează, pe plan interior acţiunea a ne hrăni, a asimila noi 
concepte, viziuni, moduri de gândire; a ne adapta continuu la realitatea 
schimbătoare (trebuie să mâncăm şi să bem de fiecare dată când e necesar, 
pentru a reface echilibrul corpului fizic). 

Pâinea, cum am mai văzut, e un simbol al manifestării, al creaţiei, 
caracterizată prin schimbare, transformare, mişcare continuă. Trebuie, deci, 
să ne reînnoim cunoaşterea despre mediu în mod continuu, pentru a ne 
putea adapta optim la această realitate aflată în continuă schimbare. 

Ştim apoi că nimic nu poate exista (manifesta) fără a fi ceva în spatele 
său: un "trup” care să-l susţină. Transformarea noastră spirituală are în 
spatele ei ideea de Bine şi Adevăr: acest "trup e cel care e mâncat” pe 
parcursul evoluţiei spirituale. 

În funcţie de circumstanţele specifice la fiecare moment dat, noi trebuie 
să manifestăm o anumită parte (o anumită virtute, un anumit mod corect 
de gândire) din acest Bine, pentru a ne adapta optim şi armonios la acele 
condiţii specifice de mediu (ne adaptăm la schimbare "mâncând o anumită 
parte din trupul” Binelui şi Adevărului). 

Vinul este şi el un simbol al schimbării (curge şi el), dar e şi un simbol 
al rodului acţiunii (vitei). Trebuie să ne bucurăm de rodul acţiunilor noastre 
bune (a viței bune), pentru că aceasta este armonia, organizarea, pacea, 
liniştea. Şi acestea sunt “sângele”, ceea ce susţine în viaţă trupul creaţiei. 

Sângele este responsabil, de asemenea, şi de legătura şi comunicarea 
diferitelor părţi ale trupului fizic, deci, el poate simboliza şi corelaţiile, 
legăturile corecte dintre diferite moduri corecte de gândire (care cei drept, 
sunt şi ele nişte moduri corecte de gândire - sângele este tot trup). 

Aceste corelaţii, aceste legături corecte făcute în psihic printr-un efort 
conştient îndreptat spre aprecierea obiectivă şi integrarea armonioasă în 
realitate, această "vărsare a sângelui” e făcută pentru distrugerea (iertarea) 
gândurilor şi acţiunilor care nu sunt bune şi avantajoase pentru noi (a 
păcatelor), cu scopul evident de a dobândi astfel pacea, liniştea, 

multumirea, integrarea armonioasă în Întregul Creaţiei. 


"Vă spun că de acum încolo nu voi mai bea din acest rod al viței, 
până în ziua când îl voi bea cu voi în Impărăţia Tatălui Meu.” 


În acest stadiu al Drumului nostru Interior, ne pregătim, cum am mai 
subliniat, de intrarea în abisul subconştientului (prin răstignire şi moarte), 
pentru a ne lupta, a ne confrunta direct cu rădăcinile confuziilor (iluziilor, 
păcatelor) din noi spre a identifica legăturile greşite (modurile greşite de 
gândire) care sunt găzduite aici (şi care au fost copiate, la un moment dat, 
fără analiză din societate, prin "instinctul de turmă”), 

Odată identificate aceste legături greşite ele trebuie corectate, trebuie 
înlocuite cu legături corecte (cu "sângele legământului”). Astfel coboară în 
noi Împărăţia Cerurilor şi ne vom putea bucura în cadrul ei (pe tărâmul ei) 
de rodul acestor legături corecte: armonie, pace, mulţumire, fericire... 


Necesitatea coordonării eforturilor 


de transformare 
Isus înştiinţează pe ucenicii săi (Matei 26.30-35) 


..."În noaptea aceasta, toţi veţi găsi în Mine o pricină de 
poticnire, căci este scris: “Voi bate Păstorul şi oile turmei vor_fi_ 
risipite.” 

... Petru a luat cuvântul şi I-a zis: “Chiar dacă toţi ar găsi în Tine 
o pricină de poticnire, eu niciodată nu voi găsi în Tine o pricină de. 
poticnire. 

"Adevărat îţi spun” i-a zis Isus, "că tu, chiar în noaptea aceasta, 
înainte ca să cânte cocoşul, te vei lepăda de Mine de trei ori.”” 


Este o lege a naturii (este scris) că fără coordonare, fără conducere 
centralizată, dată de o motivaţie puternică, bine înrădăcinată în psihicul 
nostru, nici o acţiune (turmă) nu poate da rezultate (deoarece se risipeşte 
înainte de a prinde forţă). 

Motivația care ne poate strânge forţele pentru a urma Calea 
Transformării este: 

- dorinţa armoniei, a fericirii, a mulţumirii - aceasta strânge în noi (dacă 
e un "păstor puternic” - cu "toiag de fier”) Virtutea (Binele); 

- chemarea indefinită, profundă ce nu cunoaşte hotare, spre 
Cunoaştere, spre a şti, spre a înţelege, care ne trage după ea neobosită, 
până îşi găseşte odihna în Infinit, în eternitate, în Adevăr. 

Aceştia sunt păstorii ce pot duce turma gândurilor noastre spre Bine şi 
Adevăr. E necesar un efort susţinut şi o grijă deosebită (din partea 

păstorului), pentru a nu risipi turma: a nu ne risipi (pierde) în gânduri, fără 
a aprofunda pe nici unul. 

Punctul de stabilitate, cunoaşterea profundă este la rădăcina gândurilor: 
o vom descoperi printr-un efort susţinut (neîncetat o anumită perioadă de 
timp: o zi, o săptămână etc.) de concentrare asupra unui singur gând 
(pentru Bine pe: orgoliu, sau mânie, sau frică, sau tristeţe...; pentru Adevăr 
pe: unul din următoarele: viaţă, existenţă, spaţiu, cunoaştere, gând, 
percepţie, fiinţă etc.). 

"Păstorul turmei” (interioare şi exterioare) este, deci, Binele şi 
Adevărul. Din acestea purced toate legile naturii (simbolizate de Petru) nu 
invers: mai întâi e ideea de Bine, Armonie (organizare) şi apoi vine 
organizarea şi legile care să o susţină, legi care "nu găsesc nici o pricină de 
poticnire” în Bine. 

Totuşi în existenţă este manifestarea şi nemanifestarea, acţiunea şi 
non-acţiunea, mişcarea şi repausul (odihna), Binele şi Adevărul. 

Acestea există concomitent, totuşi, la un anumit moment, una din ele 
este mai pregnantă: când avem o acţiune făcută de trei ori, înseamnă că ne 
raportăm la modificarea a ceva din creaţie, din manifestare, când însă, 
dimpotrivă, realizăm “o lepădare de trei ori” avem de-a face cu o lepădare 
de legea creaţiei (creaţie, menţinere, distrugere), avem de-a face cu 
suportul imuabil (neschimbat, etern al manifestării: privim acum Adevărul, 
Ceea ce Este, Realitatea în sine însăşi). 

Aici, în nemanifestare (în noapte, "înainte să cânte cocoşul”), în Esenţă, 
legile naturii create (Petru) "găsesc pricină de poticnire”: Increatul e dincolo 
de Lege, dincolo de gânduri, dincolo de dualităţi, el transcende acestea... 

În sânul lui nici măcar noţiunile de Bine şi Adevăr nu-şi mai găsesc 
ecou, deşi aici le este rădăcina. 

Ne  lepădăm, deci, de toate dualităţile (bine-rău, cunoaştere- 
necunoaştere,  existenţă-nonexistenţă,  viaţă-moarte,  interior-exterior, 
trecut-viitor, aici-acolo, realitate-iluzie...) pe care se sprijină legile creaţiei 
(legea treiului), pentru că, dincolo de gânduri (în tăcerea acestora), dincolo 
de teorii, idei şi concepte despre El, stă Ceea ce Este Fără de Nume... 

Este necesar a găsi însă echilibrul între Bine şi Adevăr, între Noapte şi 
Zi, între manifestare (schimbare, transformare, mişcare) şi nemanifestare 
(eternitate, atemporalitate, aspaţialitate), între aparenţe (forme) şi esenţă 
(obiectul din spatele formelor); trebuie să le integrăm deopotrivă (în acelaşi 
timp) pe acestea două: legea creaţiei şi lepădarea de ea. 

Această integrare o putem face doar dacă suntem naturali, spontani, 
dacă acţionăm contemplând, dacă lăsăm gândurile (teoriile, conceptele, 
ideile, "frământările filozofice”) să tacă şi percepţia (contemplarea 
necomentată, simţirea pură) să vorbească. 

Cel natural nu se mai ştie "ca fiind” dar este... Nu mai "cunoaşte că 

ă” dar simte aceasta, nu se mai gândeşte la esenţă (la rost, la viaţă, la 


există 
existenţă), o percepe direct, o vede, o aude, o pipăie dar nu o comentează: 
evidenţa poate fi schimbată, dar nu poate fi comentată (pusă la îndoială): 
ea este... 

Cum anume? Percepem. 

Că s-ar putea să fie altfel (altcândva decât acum), e adevărat: 
schimbarea e posibilă dacă cunoaştem mecanismele schimbării (mecanisme 
fizice, energetice, psihice...). Oricum ea e o constantă a universului... 


Bătălia păcatului cu virtutea 
Ghetsimani (Matei 26.36-46) 


"Atunci Isus a venit cu ei într-un loc îngrădit, numit 
Ghetsimani... a luat cu El pe Petru şi pe cei doi fii ai lui Zebedei şi a 
început să se întristeze şi să se mâhnească foarte tare.” 

[Şi s-a rugat de trei ori cu cuvintele]... "Tată, dacă este cu 
putinţă, depărtează de la Mine paharul acesta, [fără să-l beau]! 
Totuşi nu cum voiesc Eu, ci cum voieşti Tu.” 

[Ucenicii adorm în timp ce El se roagă] 


.„. Apoi a venit la ucenici şi le-a zis "Dormiţi de acum şi odihniţi- 
vă! Iată că a venit ceasul ca Fiul omului să fie dat în mâinile_ 
păcătoşilor.”” 


Din nou suntem pe Drumul Spiritual, la o fază când creăm ceva: este 
prezentă legea treiului - rugăciunea făcută de trei ori. 

Ne rugăm (acţionăm interior) să putem "bea conţinutul unui pahar”, 
adică să putem asimila o nouă cunoaştere (rezolvarea unor noi probleme), o 
nouă experienţă: datorită limitării (inconştiente) a conştiinţei noastre, 
datorită preluării automate din societate (fără analiză) a unor moduri 
greşite de gândire, datorită neiîncercării de aprofundare a efectelor 
adevărate a acţiunilor pornite din anumite gânduri (din păcate sau din 
virtuţi), am ajuns la o îngustime în vedere, la fanatisme, la priviri 
unilaterale asupra realităţii, la închidere la nou etc. (am ajuns într-un "loc 
îngrădit”) 

În acest "loc îngrădit”, în condiţiile existenţei aici a ignoranței, confuziei, 
lipsei de profunzime apar şi se manifestă în noi foarte puternic cele şapte 
păcate capitale. 

Conştientizând contradicţia dintre acestea şi pacea şi liniştea noastră 
interioară, încercăm dar a le observa atent, a le analiza în profunzime, 
pentru a le găsi cauzele, pentru a înţelege de ce sunt greşite aceste 
“păcate”. 

Această analiză ne apropie, deci, tot mai mult, de cunoaşterea acestor 
automatisme mentale (pătrundem tot mai adânc în subconștient); ajungem, 
deci, să ne confruntăm cu aspecte din ce în ce mai subtile ale fricii, mâniei, 
tristeţii şi lupta pe muchie de cuţit (încercarea de a le înţelege în 
profunzime) poate să genereze şi să amplifice în noi tocmai mânia, 
tristeţea, frica... dacă nu suntem atenţi. 

Acestea, manifestate în forme foarte subtile, încearcă să ne distragă 
atenţia de la acţiunea noastră de întărire a virtuţii în noi şi de analiză şi 
înţelegere a motivaţiilor profunde pentru acţiunile noastre şi ale exteriorului. 

Ele pot apare, deci, sub forma revoltei datorate incapacității 
(temporare) de a înţelege cauzele “păcatelor” (astfel putem crede că 
suntem neputincioşi în faţa lor, că nu le putem controla şi alunga din noi cu 
nici un chip - ceea ce nu este adevărat: e doar o problemă de răbdare, de 
aprofundare necontenită: "Roma nu s-a construit într-o zi!”) sau sub forma 
revoltei cauzate de conştientizarea "nimicniciei umane”, a incapacității 
cunoaşterii anumitor aspecte ale realităţii: această revoltă apare din 
confruntarea orgoliului cu Infinitul, (cu Eternitatea, cu Misterul), astfel 
orgoliul generează, în funcţie de cât de puternic e în cel ce-l “posedă”; 
mânia şi revolta (dacă e puternic - manifestându-se sub forma unui mare 
amor propriu) sau tristeţea (dacă e mai mic, manifestându-se sub forma 
autocompătimirii, a "plângerii de milă”). 

Vedem deci că ne confruntăm cu forme din ce în ce mai subtile ale 
"păcatelor capitale” şi astfel negreşit (dacă continuăm hotărâți pe drumul 
spiritual) în interiorul nostru trebuie să se dea, la un moment dat, o luptă 
aprigă între chemarea spre Bine şi Adevăr (concretizate prin Petru - 
cunoaşterea legilor naturii, Iacov - cunoaşterea cauzalităţii dintre fenomene 
şi loan - compasiunea, iubirea, sinceritatea) şi trei mari păcate capitale: 
mânia, tristeţea şi frica. 

Acestea încearcă să ne copleşească, să creeze confuzie în noi şi parţial 
şi temporar reuşesc (deoarece cei "trei ucenici” menţionaţi, deocamdată, în 
interiorul nostru nu au destulă forţă), dar la acest moment nu mai putem da 
înapoi (suntem deja prea departe pe drumul spiritual): lupta noastră (prin 
observare şi analiză profundă a modurilor noastre de gândire şi acţiune, 
pentru a le identifica pe cele cu adevărat bune pentru noi) merge mai 
departe, apropiindu-se de victorie (pentru aceasta Fiul omului trebuie să se 
confrunte cu “păcătoşii”, trebuie "să fie dat pe mâinile acestora”). 

Confruntarea deschisă cu “răul” nu poate fi evitată 


de cel ce-şi doreşte armonia 
Prinderea lui Isus (Matei 26.47-56) 


. "iată că vine Iuda, unul din cei doisprezece, cu o gloată mare, 
cu săbii şi cu ciomege, trimişi de preoţii cei mai de seamă şi de 
bătrânii norodului. Vânzătorul le dăduse semnul acesta: "Pe care-l 
voi săruta eu, acela este; să puneţi mâna pe el!” 

Îndată Iuda s-a apropiat de Isus şi I-a zis: "Plecăciune, 
Învăţătorule!” Şi L-a sărutat. 

Isus i-a zis: "prietene, ce ai venit să faci, fă!”... şi unul din cei ce 
erau cu Isus, a întins mâna, a scos sabia, a lovit pe robul marelui. 
preot şi i-a tăiat urechea. Atunci Isus i-a zis: "Pune-ţi sabia la locul 
ei, căci cei care scot sabia, de sabie vor pieri”... " 

Aţi ieşit ca după un tâlhar, cu săbii şi cu ciomege, ca să mă 
prindeţi. În toate zilele şedeam în mijlocul vostru şi învăţam_ 
norodul în Templu şi n-aţi pus mâna pe Mine. 

Dar toate aceste lucruri s-au întâmplat ca să se împlinească cele 
scrise prin proroci.” 

Atunci, toţi ucenicii l-au părăsit şi au fugit.” 


Iată, deci, că am ajuns şi la momentul când Binele şi Adevărul sunt 
puternic înrădăcinate în noi: ajung pentru anumite perioade de timp să fie 
singurele idei directoare (motivații urmărite) din viaţa noastră (Isus ajunge 
să înveţe poporul în Templu). 

Datorită acestei situaţii creşte şi conştientizarea  contradicţiilor 
interioare, de care am mai vorbit (simbolizate prin Iuda Trădătorul), lucru 
care face posibilă în noi punerea faţă în faţă a răului, a modurilor greşite de 
gândire (a gloatelor, a preoţilor, a bătrânilor norodului) cu modurile corecte 
de gândire (cele care ne aduc cunoaşterea şi armonia: urmărirea Binelui şi 
Adevărului). 

Această conştientizare a contradicţiilor (Iuda) este o unealtă foarte 
folositoare ( un foarte bun prieten) pentru Binele şi Adevărul (Isus) care 
caută să se dezvolte în noi, fiind recunoscută ca atare: sărutul este un gest 
intim, de profundă unire, ce semnalizează existenţa unei prietenii, a unei 
legături strânse (de altfel, “Iuda este un ucenic”, este o manifestare 
concretă a ideii de Bine şi Adevăr în noi). 

În aceste momente de început al confruntării directe cu răul din noi, 
cunoaşterea legilor de manifestare ale naturii noastre psihice (Petru) nu 
este destul de dezvoltată, astfel că prima tentaţie este să realizăm o 
confruntare de suprafaţă, cu efectele celor şapte păcate capitale şi nu cu ele 
însele. Aceste efecte sunt, printre altele, încălcarea celor zece porunci ale lui 
Moise: lipsa de iubire, uciderea, furtul, minciuna, rea-voinţa, lipsa de 

respect faţă de oameni (părinţi) etc. Atacând în forţă aceste efecte (aceşti 
robi ai păcatelor) sub impulsul momentului şi doar cu puterea voinţei (“nu 
mai vreau să calc legea!”, "De ce ?”, "Pentru că aşa trebuie!”) noi 
presupunem, la început fiind, că aceşti “robi” acţionează de sine stătător (că 
nu ascultă cu urechea de nimeni, că nu sunt robul nimănui) - astfel “Petru” 
(cunoaşterea legilor naturii psihice - mică la început) desparte artificial (taie 
cu sabia - vezi Ioan 18.10) efectele de cauză (robul de cel de care el ascultă 
cu ajutorul "urechii”). 

Această confuzie însă nu este decât temporară, aşa că realizăm destul 
de repede după aceea (aprofundând aceste efecte sub impulsul ideii de 
Bine) că, confruntarea pe care am iniţiat-o prin lupta noastră interioară nu 
este una de suprafaţă cu robii păcatelor, ci ea trebuie să fie profundă, să 
meargă până la rădăcinile încălcării de lege. Realizăm, deci, că aceşti robi 
ascultă de "marele preot” ce e atunci în noi (cele şapte păcate capitale) - 
astfel refacem legătura dintre cauză şi efect (vindecăm urechea - vezi Luca 
22.51) pe care am tăiat-o din ignoranță. 

Ne îndreptăm, deci, acum atenţia asupra rădăcinilor, a cauzelor 
încălcării “poruncilor” (spre marele preot) urmând să le eliminăm pe acestea 
prin forţa senină a înţelegerii inutilităţii răului (când înţelegem, nu e nevoie 
de confruntare - Isus nu argumentează cu Sinedriul). 

În această confruntare profundă dintre binele şi răul din noi, binele 
luptă cu armele cunoaşterii profunde (stă în mijloc şi învaţă norodul în 
Templu), răul, păcatul luptă, de asemenea, cu armele specifice: revolte, 
mânii, violenţă, agitaţie, frică, tristeţe (cu săbii şi ciomege). Încercarea 
noastră de cunoaştere în profunzime a legilor de manifestare a psihicului 
este întreruptă, din când în când, de scurte perioade de confuzii, când se 
manifestă în noi cunoaşteri greşite (păcatele). 

Doar stăruind în cercetarea noastră interioară, vom înlătura încet, încet, 
aceste cunoaşteri greşite (păcatele) - aceasta este o lege a naturii (“este 
scrisă prin proroci”). 

În confruntarea profundă ce urmează, se vor lupta (fiecare cu arme 
specifice) însăşi ideea de Bine şi Adevăr (Isus) cu ideea de Rău şi Minciună 
(Marele preot). 

Aceasta nu este o luptă între manifestările binelui (ucenicii - de aceea 
aceştia se retrag, "fug”) şi manifestările răului (robii marelui preot), este o 
confruntare istorică între conducătorii acestor două tabere. 

Acum va trebui să înţelegem în profunzime însăşi noţiunile de bine şi de 


Y 


rău. 
Studiem, deci, binele în sine, prin sine însuşi ca fiind acela care poate 
menţine în noi şi în afara noastră Armonia (iar răul ca fiind contrariul). 

Conştientizăm că Binele şi Adevărul, cu toate manifestările sale ne 
produc linişte, mulţumire, pace, fericire. Iar Răul nu aduce în noi decât 
agitaţie, suferinţă, nelinişte, tulburare. 

Reducerea la esenţă şi înţelegerea în profunzime a noţiunilor de bine şi 
de rău în raport cu noi înşine este un moment important pe drumul interior. 

Tăcerea e pecetea înţelegerii profunde 
Isus înaintea Sinedriului (Matei 26.57-68) 


... "L-au dus la marele preot Caiafa, unde erau adunaţi cărturarii 
şi bătrânii... Preoţii cei mai de seamă, bătrânii şi tot Soborul căutau 
vreo mărturie _mincinoasă împotriva lui Isus, ca să-L poată omori. 
Dar n-au găsit nici una, măcar că s-au înfăţişat mulţi martori 
mincinoşi. 

La urmă au venit doi şi au spus: "Acesta a zis: "Eu pot să stric. 
Templul lui Dumnezeu şi să-l zidesc iarăşi în trei zile.” 


Marele preot s-a sculat în picioare şi I-a zis: "Nu răspunzi 
nimic? Ce mărturisesc aceştia împotriva ta?” 

Isus tăcea. Şi marele preot a luat cuvântul şi I-a zis: "Te jur, pe 
Dumnezeu cel viu, să ne spui dacă eşti Hristosul, Fiul lui 
Dumnezeu.” 

"Da” I-a răspuns Isus: "sunt! Ba mai mult, vă spun că de acum 
încolo veţi vedea pe Fiul omului şezând la dreapta puterii lui 
Dumnezeu şi venind pe norii cerului.“ 

Atunci marele preot şi-a rupt hainele şi a zis: "A hulit! Ce nevoie 
mai avem de martori? Iată că acum aţi auzit hula Lui. Ce credeţi?” 
Ei au răspuns: "Este vinovat, să fie pedepsit cu moartea. ”” 


Acum e momentul adevărului. Binele din noi (noi înşine de altfel - 
pentru că până acum ne-am asumat acest bine ca identitatea exterioară) e 
pus faţă în faţă cu toate dogmele, fanatismele (cărturarii), iluziile, 
prejudecățile, aşteptările false (bătrânii), falsele credinţe (preoţii). Aceştia, 
putem vedea, se manifestă cum le e firea (şi nu pot altfel): prin rea-voinţă, 
violenţă, frică, orgoliu etc., aducând după ele efectul de rigoare: suferinţa. 

Aceste moduri greşite de gândire se apară prin corelaţii greşite (martori 
mincinoşi): 

- "nu vezi că toţi fură, fură şi tu” 

- "cine nu minte, nu rezistă în lume” 

- "lumea e o junglă” 

"trebuie să fi violent, ca să te impui” etc. 
"doar Cartea mea Sfântă e singura care conţine adevărul...doar religia 
mea e singura adevărată, singura care duce la mântuire...” 

Toate acestea se construiesc pe dualităţi de suprafaţă (pe doi martori), 
pe contradicții, pe lupta răuvoitoare a contrariilor care nu poate fi depăşită 
decât prin intrarea în profunzime, prin căutarea sinceră (lipsită de orice 
prejudecată) a Adevărului despre tot ceea ce ne înconjoară. 

Astfel, vom strica vechiul Templu (al ignoranței) din noi şi-l vom reclădi 
prin legea treiului (în trei zile). Noul templu, noua conducere a fiinţei va 
purcede din cunoaşterea profundă a Binelui şi Adevărului. 

Toate fanatismele, dogmele, prejudecățile, teoriile şi concepţiile greşite 
pot exista în psihicul nostru, pentru că confundăm ceea ce este cu ceea ce 
credem despre ceea ce este: susţinem cu îndârjire nefondată existenţa sau 
inexistenţa unor fenomene pe care nu le-am verificat (perceput direct) 
niciodată. 

Odată ce facem o distincţie precisă între ceea ce ştim sigur (am 
perceput prin percepţie directă) şi ceea ce nu ştim (pentru că nu am 
perceput niciodată), multe fanatisme şi dogmatisme dispar. 

Odată înţeleasă în profunzime inutilitatea (neutilitatea) “păcatelor” 
(orgoliu, mânie, frică...), toată gălăgia mentală, toată agitația şi haosul din 
minte dispar. 

Atunci coboară în noi tăcerea (seninătatea) care ne arată că am înţeles, 
coboară pacea şi liniştea ce însoțesc această tăcere. 


"Marele preot” reprezintă însăşi ideea de rău (de necunoaştere, de 
ignoranță - care provoacă suferinţă), este întruchiparea desăvârşită a 
acestor dogmatisme, prejudecăţi şi păcate; a lipsei de gândire, a copierii 
automate din societate, fără analiză, a unor moduri greşite de gândire 
datorită acaparării psihicului nostru de nişte “păcate” ca orgoliul sau frica. 

Un mod greşit de gândire (un păcat) poate aduce în sprijinul său doar 
un alt mod greşit de gândire, în cazul acesta specific confuzia dintre 
afirmaţia cuiva ("martori”, "cărţi sfinte”, raţiunea altora etc.) despre o 
realitate şi realitatea însăşi. 

Când ne confruntăm cu modurile greşite de gândire din noi, când 
încercăm să le analizăm, putem constata că acestea nu ne pot permite să 
comunicăm (să ascultăm cu adevărat şi să transmitem), nu ne pot permite 
să-i înţelegem pe ceilalţi, deoarece, atunci când aceste păcate se manifestă 
prin noi, nu suntem interesaţi de găsirea adevărului (a unei soluţii clare 
pentru problemele cercetate) ci suntem interesaţi doar să ne susţinem la 
nesfârşit propriul punct de vedere, deoarece suntem convinşi că avem 
dreptate, chiar dacă nu putem demonstra raţional aceasta. 

Binele şi Adevărul cu manifestările lor (virtuțile) sunt fii ai divinului, ai 
armoniei (Fii de Dumnezeu) şi odată întăriţi în noi, noul om (Fiul omului) şi 
noua împărăție (Impărăţia cerului) ei pot să coboare în noi nestingheriţi. 

Ei nu pot însă să coboare într-o personalitate dominată de moduri 
greşite de gândire (păcate) deoarece prin ignoranţa care o caracterizează, 
ea nici nu ştie că e dominată de rău, ba crede chiar contrariul: consideră că 
ea singură are dreptate întotdeauna, şi tot ce vine în contradicţie cu modul 
său de gândire (datorită orgoliului şi fricii care se manifestă nestingherite 
într-o astfel de personalitate) este considerat greşit, este considerat ca fiind 
o hulă împotriva sa, urmărind pe cât posibil să distrugă (să ucidă) pe cel ce 
o acuză. 

Între păcatele şi virtuțile din noi e o continuă luptă (păcatele condamnă 
întotdeauna la moarte virtutea şi invers). Când însă creşte destul de mult în 
noi cunoaşterea legilor naturii, Binele devine destul de puternic (Fiul omului 
ajunge la dreapta lui Dumnezeu) iar răul suferă nişte înfrângeri majore, 

care fac ca desfăşurarea virtuţilor să nu mai fie oprită de păcate cu aceeaşi 
forţă ca înainte. 


Transcenderea lumii aparenţelor 
Tăgăduirea lui Petru (Matei 26.69-75) 


[Petru se leapădă de Isus, la învinuirile că ar fi fost cu EI, venite 
din partea a două slujnice şi a oamenilor care au asistat la 
judecată: ] "Nu cunosc pe omul acesta.” 


Pe Drumul Interior ajungem negreşit, mai devreme sau mai târziu, şi la 
punctul în care "tăgăduirea lui Petru” se poate manifesta în interiorul 
nostru. 

După o puternică analiză a profunzimilor, ale rădăcinilor cele mai adânci 
ale unor gânduri sau fenomene (spaţiu, timp, păcat, virtute...) atingem 
tăcerea minţii, atingem percepţia directă a Ceea ce Este, cunoaştem direct 
(fără intermedierea gândurilor, a teoriilor, sau conceptelor) ceea ce nu poate 
fi numit: Absolutul, Vidul, Existenţa, Realitatea ... 

În această Esenţă, înrădăcinaţi fiind, orice concept îşi pierde 
semnificaţia, fie el de lege, Bine sau Adevăr. 

În faţa imensităţii, a eternității, a misterului orice teorie, orice concept, 
orice gând cade rănit de moarte (nu le mai cunoaştem). 

Ce înseamnă a percepe fără gânduri? 

Ce înseamnă a privi fără analiză şi comentarii? 

Ştie răspunsul doar cel care realizează în sine "lepădarea lui Petru”: 
transcenderea aparenţei, a oricărei teorii, concept, dogmă... 

Unii numesc această stare, stare de Vid, dar, deşi ea e o stare de golire 
de gânduri (de comentarii), ea este în esenţă o umplere cu Întregul, prin 
percepţia directă, neintermediată de nimic (nici măcar de conceptul de 
percepţie, sau de cunoaştere) a Lui. 

Ceea ce Este nu poate fi numit. Dar cine îl percepe, îl ştie, chiar dacă nu 
îl poate spune: nu poţi introduce oceanul într-un pahar; nu poţi exprima 
Realitatea, ceea ce este Nenumit prin gânduri, cuvinte, concepte, deoarece 
acestea limitează drastic (prin arătarea lor unilaterală "cu degetul”). 

Viziunea aceasta nu exclude Legea, Binele sau Adevărul ci doar le 
transcende, le înglobează într-o realitate misterioasă, infinită şi 
incomensurabilă. 

Esenţa nu exclude aparenţa, ci doar o completează, îi dă un sens şi o 
semnificaţie profundă, integratoare a tot ce există... 

În Cunoaşterea de Esenţă contradicţiile dispar 
Căinţa şi moartea lui Iuda (Matei 27.3-10) 


"Atunci Iuda, vânzătorul, când a văzut că Isus a fost osândit la 
moarte, s-a căit, a dus înapoi cei treizeci de arginţi, i-a dat preoţilor 
celor mai de seamă şi bătrânilor şi a zis: 

"Am păcătuit căci am vândut sânge nevinovat.” "Ce ne pasă 
nouă?” i-au răspuns ei. "Treaba ta.” Iuda a aruncat argintii în_ 
Templu şi s-a dus de s-a spânzurat.” 


Acţiunea lui “Iuda” este întotdeauna sinucigaşă: acţiunea lui se produce 
pe tărâmul confruntării dintre dualităţi, al contradicţiei dintre rădăcinile 
extremelor (bine-rău, suferinţă-fericire, cunoaştere-ignoranţă...) şi duce 
întotdeauna, mai devreme sau mai târziu, la transcenderea dualităţilor şi a 
contradicţiilor. 

Aprofundarea dualităţilor duce la moartea acestora. 

Conştientizarea contradicţiilor din personalitatea noastră (simbolizate de 
Iuda) are rolul de a pune binele şi răul faţă în faţă (de a expune “păcatul” 
analizei conştiente). 

În urma acestei confruntări directe, înţelegem esenţa acestor dualităţi, 
înţelegem, de asemenea, importanţa Binelui şi Adevărului şi astfel, în 
interiorul nostru, acestuia nu i se mai poate opune nimeni: contradicţiile, 
deci, mor în noi (nu mai există) şi, deci, nu mai e nevoie nici de 
conştientizarea lor (deoarece nu mai sunt) - "Iuda moare în noi”. 

A vărsa "sânge nevinovat” se poate doar pe tărâmul contradicţiilor, 
deoarece aici, datorită confuziei care apare, facem legături (simbolizate de 
sânge) neîntemeiate (vărsăm sângele), atribuim un efect unei cauze false 
din greşeală. 

O astfel de legătură greşită este şi extinderea dualității (vânzarea- 
schimbul, cerere-ofertă) până în Absolut, în Realitatea Ultimă. 

Ne putem vedea aceasta greşeală doar atunci când ajungem în 
profunzimea fenomenelor, atunci când cunoaştem în profunzime extremele 
acestora: atunci percepem direct Unitatea Intregului. 

După această viziune, dualitatea (căderea la extreme) dispare din noi: 
se naşte tendinţa naturală de echilibrare spontană a manifestărilor 
existenţei. 

înţelegerea senină a realităţii. Pacea 
Isus înaintea lui Pilat (Matei 27.11-14) 


"Isus s-a înfăţişat înaintea dregătorului. Dregătorul L-a 
întrebat: "Eşti Tu "Impăratul Iudeilor”?” 

“Da”, I-a răspuns Isus, “sunt”. Dar n-a răspuns nimic la 
învinuirile preoţilor celor mai de seamă şi bătrânilor.” 


"Dregătorul” este simbolul conducătorului, a celui care menţine ordinea 
într-un sistem (social, psihic etc.). 

Pentru psihicul nostru, acest dregător este Rațiunea bazată pe percepţia 
directă (constatarea nemijlocită a realităţii). 

Ea trebuie să pună, prin intermediul cunoaşterii, fiecare lucru 
(fenomen) la locul lui. Astfel, ea constată că Binele şi Adevărul (Isus) este 
acum conducătorul noii noastre personalităţi (este "împăratul iudeilor”) şi 
acest lucru se vede după roadele acestuia (după “afirmațiile” Lui): 
mulţumirea, pacea, tăcerea senină. 

In ceea ce priveşte vechile prejudecăţi şi dogme, nu e de spus nici un 
cuvânt, lupta cu ele s-a încheiat odată cu Înțelegerea lor senină, odată cu 
conştientizarea profundă a lipsei lor de fundament. 


Ș Raţionări greşite şi corecte 
Intărirea hotărârii de moarte (Matei 27.15-25) 


"La fiecare praznic al Paştilor, dregătorul avea obiceiul să 
sloboadă norodului un întemnițat, pe care îl voiau ei. 

Pe atunci aveau un întemnițat vestit numit Baraba. 

[Soţia lui Pilat, în urma unui vis, îi cere acestuia să nu aibă de-a 
face cu Isus.] 

„„„ Preoţii cei mai de seamă şi bătrânii au înduplecat noroadele 
să ceară pe Baraba, iar pe Isus să-l omoare”. 

„„„ Pilat le-a zis: "Dar ce să fac cu Isus, care se numeşte 
Hristos?” "Să fie răstignit”, i-au răspuns cu toţii. Dregătorul a zis: 
"Dar ce rău a făcut?” Ei au început să strige şi mai tare: "Să fie 
răstignit!” 

Când a văzut Pilat că n-ajunge la nimic, ci că se face mai multă 
zarvă a luat apă, şi-a spălat mâinile înaintea norodului şi a zis: "Eu 
sunt nevinovat de sângele neprihănitului acestuia. Treaba voastră!” 

Şi tot norodul a răspuns: "Sângele Lui să fie asupra noastră şi 
asupra copiilor noştri. ”” 

Pentru menţinerea ordinii şi Armoniei interioare, Rațiunea (Pilat) este 
cea care trebuie "să-i întemniţeze pe cei răi” (păcatele - Barabas). 

Baraba simbolizează păcatele evidente, manifestate cu urmări palpabile 
în lumea fizică (uciderea, furtul, minciuna, violenţa etc.) iar norodul 
reprezintă rădăcinile acestor păcate (cele care îl susţin: orgoliul, mânia, 
frica, lăcomia, lenea, tristeţea, desfrâul). 

Societatea actuală întemniţează pe primele şi lasă libere pe cele de al 
doilea: de aceea ea mai scapă, din când în când, din temniţă, sub 
"presiunea norodului”, acele păcate manifestate în lumea fizică. 

Pusă să aleagă între "Barabas şi Isus”, Rațiunea (Pilat) alege, normal, 
pe “Isus” spre a fi eliberat (văzând efectele benefice ale manifestării binelui 
- nevinovăția sa) dar sub presiunea norodului (a prejudecăţilor, dogmelor, a 
păcatelor capitale) ea ajunge să lase liber păcatul să se manifeste (pe 
Barabas). Şi face acest lucru în virtutea inerţiei, a automatismelor greşite, 
puternic înrădăcinate în sine (a păcatelor), copiate automat din gândirea 
societăţii. 

Din aceasta ea preia multe raționamente greşite (păcate) care justifică 
aparent "păcatul” (acţiunea îndreptată împotriva armoniei). 

Astfel, mulţi oameni se autoinşeală pe ei înşişi că nu pot controla 
păcatul: sub presiunea acestuia (a norodului) ei îl lasă să se manifeste, 
zicând că nu îl pot opri (că sunt nevinovaţi de manifestarea lui). 

Ei încearcă zadarnic "să se spele pe mâini”, ei se ascund după ei înşişi: 
ştiu că raţiunea în noi are puterea "de a tăia şi spânzura” (ea e dregătorul 
interior), că ea are puterea de a împărţi dreptatea şi că nimeni nu se poate 
împotrivi serios hotărârii sale (eventual se pot produce nişte tulburări 
minore - se face puţină "zarvă”) şi totuşi datorită unor iluzii, prejudecăţi sau 
dogme false, care există în ei, se autoamăgesc că nu pot face nimic 
împotriva păcatului (lăsând acest lucru pe seama altora - pe seama 
exteriorului - e ca şi cum am pretinde ca altcineva să ne bage mâncarea în 
gură, când noi suntem perfect capabili să mâncăm singuri). 

Ei lasă (deşi ştiu că nu trebuie să facă acest lucru) "norodul” (păcatele, 
pasiunile) să le ghideze acţiunile (să aleagă în locul lor). Pentru aceasta vor 
suferi negreşit - îşi vor plăti păcatul. 

În altă ordine de idei, putem spune că pe drumul interior, odată 
conştientizată raţional necesitatea confruntării cu rădăcinile răului din noi 
(necesitatea "răstignirii” - a coborârii în subconștient), permitem 
continuarea acestei confruntări (permitem răstignirea) iniţiate de “Iuda”. 

Confruntarea aceasta ne permite să înţelegem rădăcinile “păcatului”, a 
modurilor greşite de gândire din noi (prin coborârea în “mormânt”, în “iad”) 
prin cercetarea automatismelor mentale adânc întipărite şi ascunse prin 
ungherele memoriei noastre (ale subconştientului). 

Dacă nu le analizăm şi nu le distrugem pe acestea, ele vor continua să 
se manifeste atunci când vor prinde prilejul, provocându-ne suferinţă. 

Dar, înainte de a le analiza, trebuie să le descoperim, să le vedem şi le 
vedem când se manifestă (când noi sau alţii sunt orgolioşi, mânioşi, 
fricoşi...). 


| 

De aceea, e nevoie de ispită, pe de o parte pentru a vedea dacă mai 
sunt moduri greşite de gândire (producătoare de suferinţă) în noi, pe de 
altă parte, dacă mai sunt, să avem ocazia să le studiem, să le analizăm şi 
să le corectăm. 


| 


Confruntarea directă cu “păcatu 
Batjocura ostaşilor (Matei 27.26-31) 


"Atunci Pilat l-a slobozit pe Baraba; iar pe Isus, după ce a pus 
să-L bată cu nuiele, L-a dat în mâinile lor, ca să fie răstignit. 

Ostaşii dregătorului... L-au dezbrăcat de hainele Lui şi L-au 
îmbrăcat cu o haină stacojie. Au împletit o cunună de spini, pe care 
I-au pus-o pe cap şi I-au pus o trestie în mâna dreaptă. Apoi 
îngenuncheau înaintea Lui, îşi băteau joc de El şi ziceau: 
"Plecăciune, Împăratul Iudeilor.” Şi scuipau asupra Lui şi luau 
trestia şi-L băteau în cap.” 


Iată, deci, că pe Drumul Interior ajungem negreşit să ne confruntăm cu 
“păcatul” din noi (cu “Baraba” interior); care vedem că, deocamdată, este 
liber să se manifeste. 


Ne confruntăm şi analizăm în profunzime, făcând eforturi de a înţelege 
rădăcinile “păcatului” mâniei cu manifestările ei: violenţa (bătaia cu 
nuiele), ura, furia etc. 

Constatăm în ce circumstanţe se manifestă acest mod greşit de gândire 
şi încercăm să-i găsim cauzele interioare (înţelegerea, raţionamentul greşit) 
care îl generează. 

Vedem, astfel, că mânia este intim relaţionată, decurgând în 
majoritatea cazurilor din alt mod greşit de gândire: orgoliul cu manifestările 
sale (mândria, vanitatea, invidia, gelozia, amorul propriu, autocompătimirea 
etc.). 

Cauzele exterioare care îl declanşează în interiorul nostru sunt: "bătaia 
de joc a celorlalţi”, "scuipăturile” şi înjosirile din partea acestora, înjurăturile 
lor, nerecunoaşterea de către aceştia a valorii proprii, luarea peste picior, 
rezistenţele întâmpinate la acţiunile pe care le iniţiem etc. 

Cauza interioară a acestui păcat (care generează, în interiorul nostru 
nelinişte, agitaţie, nemulţumire, suferinţă, iar in exterior poate declanşa 
acţiuni necontrolate, îndreptate spre distrugerea armoniei: mânie, 
violenţă...) este o aşteptare falsă, pe care o avem în interiorul nostru: ne 
aşteptăm ca toţi ceilalţi să gândească la fel ca noi, ca toţi ceilalţi să ne dea 
dreptate, să fim tot timpul în centrul atenţiei, ca toate lucrurile să meargă 
exact aşa cum credem noi că ar trebui să meargă etc. Evident că aceste 
aşteptări sunt imposibil să se împlinească: o ştim din experienţă; nu toţi 

gândesc la fel ca noi, nu toţi au aceleaşi valori etc. 

Cu înţelegerea clară a acestor imposibilităţi, trecem senini prin 
experienţele în care factorii exteriori (oameni, evenimente, factori naturali) 
nu ne sunt prielnici, ne sunt potrivnici: rezistenţele sunt un element 
normal în universul manifestat. 

Odată înţeles şi conştientizat profund acest lucru, seninătatea şi 
blândeţea coboară în noi. 


între “pământ” şi “cer” 
Răstignirea (Matei 27.32-38) 


„« "au întâlnit un om din Cirene, numit Simon şi l-au silit să ducă 
crucea lui Isus. 

Când au ajuns la un loc numit Golgota, care înseamnă: "Locul. 
căpăţțânii”, I-au dat să bea vin amestecat cu fiere; dar, când L-a 
gustat, n-a vrut să bea. 

După ce L-au răstignit, I-au împărțit hainele între ei, trăgând la. 
sorți, pentru ca să se împlinească ce fusese vestit prin prorocul... Şi 
I-au scris deasupra capului vina: "Acesta este Isus, Împăratul 


Iudeilor.” 
Impreună cu El au fost răstigniți doi tâlhari: unul la dreapta şi 
celălalt la stânga Lui.” 


Ne apropiem, deci, de lupta decisivă cu “răul” din noi (luptă dată pe 
cruce), înţelegerea profundă a neutilității acestuia este aproape. 

Pentru a intra însă în profunzime, avem nevoie de răbdare, de ascultare 
necondiționată faţă de Binele din noi, care ne îndeamnă să perseverăm 
(Simon înseamnă "Ascultare”). 

Această perseverare, această răbdare necesară căutării meticuloase a 
cauzelor modurilor greşite de gândire din psihicul propriu, este cea care 
pregăteşte condiţiile (cea care duce crucea) pentru a ajunge să înţelegem în 
profunzime cauza răului (prin "răstignire”, "moarte şi înviere”). 

În momentul de maximă intensitate a confruntării cu păcatul din noi (în 
preajma răstignirii), suntem cuprinși de îndoieli, de confuzii, şi astfel, 
suntem tentaţi să facem compromisuri: să bem "vin amestecat cu fiere”, 
adică, pe lângă bine (virtute - vin) să tolerăm în noi şi unele manifestări ale 
păcatului (fierea). 

Dar astfel de compromisuri nu sunt făcute de cel ce vrea să-şi atingă cu 
adevărat pacea (el nu va bea "amestecătura”). 

Păcatul din noi se poate lupta, poate argumenta şi contrazice doar 
mani-festări superficiale (aparente) ale virtuţii, ale binelui (doar cu haine 
ale acestora, nu cu ele însele). 

Când conştientizăm, când vedem virtutea aşa cum e ea (goală, 
neacoperită), păcatul nu mai poate aduce împotriva ei nici un argument, 
sfârşitul lui este atunci aproape. 

Chiar şi aceste manifestări superficiale (aparente), neaprofundate ale 
virtuţilor sunt destul de coerente şi necontradictorii ("cămaşa Binelui” este 
făcută dintr-o singură bucată), dar ele nu sunt virtutea însăşi. 

Putem avea, din când în când, sclipiri, momente de compasiune, de 
iubire, de ascultare, de smerenie, dar altceva este când încarnăm, când 
simţim, când manifestăm cu toată fiinţa noastră, aceste virtuţi. 

De aceea, se cuvine să aprofundăm virtuțile (să înlăturăm hainele lor). 

Pe de altă parte, sub aparenţa virtuţii, datorită neaprofundării ei, se 
poate manifesta în noi păcatul. De aceea, trebuie să fim atenţi: tragerea la 
sorţi a "hainelor acestea” arată că, indiferent ce soldat (păcat, prejudecată) 
ar căpăta şi apoi ar îmbrăca "cămaşa lui Isus”, adică ar lua aparenţa binelui, 
a virtuţii, el tot “soldat” ar rămâne: tot păcat, tot gând generator de 
suferinţă rămâne; prin aceasta îl şi recunoaştem, indiferent de masca, de 
hainele sub care se ascunde. 


Răstignirea simbolizează o perioadă de maximă tensiune, care apare în 
noi prin conştientizarea în egală măsură, pe lângă dimensiunea orizontală 
(lumească) şi a dimensiunii verticale, spirituale; prin conştientizarea 
contradicţiilor între aceste două dimensiuni (între păcat şi virtute). 

În acest moment al transformării noastre, dimensiunea verticală este 
puternic înrădăcinată în noi, având ca şi conducător de netăgăduit Binele şi 
Adevărul (în capul ei stă scris că acum el este Împăratul personalităţii 
noastre), totuşi dimensiunea orizontală a păcatului mai are încă rădăcini 
puternice în noi. 

Pe această dimensiune, mâinile (acţiunea noastră) indică spre dreapta 
şi spre stânga doi tâlhari (simbol al păcatului, al răului). În momentul când, 
în acţiunea şi gândul nostru, identificăm o parte din cauzele păcatelor (unul 
din tâlhari se converteşte - vezi Luca 23.39-43), atunci ne pregătim de 
moarte, de coborârea în subconştient, pentru a înlătura de acolo rădăcinile 
tuturor păcatelor (imediat, după aceea, Isus moare - vezi Luca 23.43-49). 

Avem dar, pe orizontală (atâta timp cât încă mai menţinem în noi 
păcatul, o continuă luptă între dualităţi (reflectată prin “lupta” dintre 
tâlharul “bun” şi tâlharul “rău”). 

Dualitatea de orice fel însă este transcensă prin ascensiunea verticală 
spre spirit (spre Bine şi Adevăr), prin conştientizarea şi menţinerea continuă 
în vizorul conştiinţei deopotrivă a celor două dimensiuni (cea lumească şi 
cea spirituală) şi trenscenderea lor prin integrarea perfectă, echilibrată în 
Întreg. 

Perioada de trecere de la o dimensiune la alta (de la păcat la virtute, de 
la rău la bine, de la ignoranță la Adevăr), adică perioada de "răstignire”, 
este o perioadă de suferinţe, de confuzii, de încercări dificile, este o 

perioadă în care păcatul şi virtutea au puteri aproximativ egale în noi 
(înainte de "răstignire”, păcatul era mai puternic decât virtutea). 

Dacă avem ochii ferm aţintiţi spre Bine (spre cer), această perioadă se 
va scurta considerabil, pentru că Binele şi Adevărul se întăresc mult mai 
mult şi mult mai repede în noi, în aceste condiţii, înlăturând din noi această 
confuzie. 


Doar “păcatul” zice: "virtutea nu e bună!” 
Batjocurile trecătorilor (Matei 27.39-44) 


"Trecătorii îşi băteau joc de El, dădeau din cap şi ziceau: "Tu, 
care strici Templul şi-L zideşti la loc în trei zile, mântuieşte-Te pe 
Tine însuţi! Dacă eşti Tu Fiul lui Dumnezeu, pogoară-Te de pe_ 
cruce.” 

Preoţii cei mai de seamă, împreună cu cărturarii şi bătrânii, îşi 
băteau şi ei joc de EI şi ziceau: "Pe alţii i-a mântuit, iar pe Sine nu 
Se poate mântui! Dacă El este Impăratul lui Israel, să coboare acum 
de pe cruce şi vom crede în ElI”... 

[La aceste atacuri, Isus a găsit cu cale doar să remarce:] "Tată, 
iartă-i, căci nu ştiu ce fac!” (Luca 23.34) 


Trecătorii sunt simbol al instabilității, al inconstanţei, al "celor care-şi 
dau cu părerea în necunoştiinţă de cauză”, al lipsei de profunzime în 
gândire. Ei sunt păcatele (orgoliu, frică, lăcomie...). acestea, întotdeauna, 
aduc ca argument, pentru susţinerea lor, faptul că a fi virtuos (Fiu de 
Dumnezeu) nu ajută la nimic: "în lumea asta, ca să rezişti, trebuie să furi, 
să minţi, să loveşti...” zic ele. 

Bineînţeles că greşesc în argumentaţia lor, dar noi nu vedem acest lucru 
deoarece nu le aprofundăm spre a le vedea astfel inconsecvenţa, inutilitatea 
lor. Doar cei care nu cunosc virtutea, pot argumenta că aceasta nu e bună 
(că nu poate “mântui” pe cel ce o are), 

Aceştia sunt pradă superficialităţii proprii şi nu pot vedea (sau mai bine 
zis nu pot conştientiza, că de văzut văd) că vechile prejudecăţi, dogme 
(păcate) le produc doar suferinţă. 

Ei "nu ştiu ce fac”, preiau din instinct de turmă, fără analiză, nişte valori 
sociale care nu le produc decât suferinţă şi nici măcar nu conştientizează 
aceasta. Suferinţa o văd, dar datorită superficialităţii, caută să-i alunge 
cauza în exterior (totdeauna alţii sunt de vină pentru ea). 

Nu vor reuşi niciodată să scape de suferinţă astfel, deoarece cauza 
acesteia nu este în exterior ci este în interiorul nostru, în păcatele din noi: 
orgoliu, mânie, frică, tristeţe, lăcomie, lene, desfrâu. Aici trebuie căutată şi 
eradicată cauza majoră a suferinţei (interioare şi exterioare). 

Dezechilibrul e provocat de necunoaştere 
Intunericul (Matei 27.45-50) 


"De la ceasul al şaselea până la ceasul al nouălea s-a făcut 
întuneric peste toată ţara.” 


În acest moment de cumpănă, de confuzie, în acest moment al 
"răstignirii”, intervine în noi legea treiului, legea creaţiei, pentru a da 
naştere unei noi creaţii (de la ceasul al şaselea până la al nouălea, sunt trei 
ore). 

Întunericul e simbol al nemanifestării, a necunoaşterii, al liniştii şi 
tăcerii nocturne, al potenţialului din care se va naşte o nouă zi. 

Această tăcere, această  necunoaştere, această coborâre "a 
întunericului” în sufletul aspirantului (al căutătorului sincer al Adevărului) e 
punctul de confuzie maximă al procesului "răstignirii”, al trecerii de la 
dimensiunea orizontală la cea spirituală. 


w 


"Şi pe la ceasul al nouălea, Isus a strigat cu glas tare: "Eli, Eli, 
Lama Sabactani?” adică "Dumnezeul Meu, Dumnezeul Meu, pentru 
ce M-ai părăsit?” 


În acest moment se poate atinge scepticismul total (îndoiala totală), 
aspirantul ajunge în acest moment să nu mai aibă nici un punct stabil de 
sprijin: vechile valori (păcatele, diferitele dogme, prejudecăţi şi teorii despre 
Ceea ce Este) se prăbuşesc, cele noi (virtuțile, percepţia directă, 
neintermediată a Ceea e Este) încă nu sunt bine asimilate de noi. 

În acest moment de confuzie "războinicul spiritual” se îndoieşte deci de 
tot, se poate îndoi "chiar şi de Dumnezeu” (de existenţa şi/sau de 
implicarea lui în ordinea lumii). 


Această problemă, această cădere la extreme trebuie depăşită. Oamenii 
tind să meargă la extreme: mai întâi stau şi trăiesc la extrema materialistă, 
lumească, manifestată apoi, cei cu tendinţe spirituale, se îndepărtează 
treptat de această lume (îndepărtarea este mentală) până când cad la 
extrema cealaltă: a nemanifestării, a non-acţiunii, a vidului, a deşertăciunii, 
a întunericului, a irealităţi lumii etc., începând să ignore realitatea lumii 
materiale chiar. 

Aceasta este "lecţia crucii”: trebuie să realizăm echilibrul între aceste 
extreme, între aceste două dimensiuni. Este imperios necesar să învăţăm să 
dăm importanţa cuvenită fiecăruia dintre ele, fără a o ignora pe cealaltă. 

Strigătul de pe cruce, dat de suferinţa provocată de confuzia generată 
de căderea la extreme, ne învaţă importanţa echilibrului. 

"Unii din cei ce stăteau acolo, când au auzit aceste vorbe, au zis: 
"Strigă pe Ilie!” 

Şi îndată, unul din ei a alergat de a luat un burete, l-a umplut cu 
oţet, l-a pus într-o trestie şi I-a dat să bea.” 


Ilie, ca şi loan, reprezintă războiul, lupta dură a începutului, 
confruntarea cu o nouă realitate, este strigătul interior dat de căderea la 
extrema nemanifestării, a vidului, a deşertăciunii, a scepticismului total, al 
pierderii oricărui punct de reper. 

Soluţia depăşirii acestui moment este reamintirea de lumea materială, 
printr-o acţiune care să izbească simţurile corpului fizic, cum ar fi aceea "de 
a bea oţet”, sau orice altă acţiune ce ar produce durere (lovitură, frig, 
foame etc.). În budismul zen, scoaterea discipolului din această stare de 
confuzie totală, dată de prima viziune directă a Ceea ce Este, a ceea ce 
transcende orice gând, a realităţii ultime, a vidului... se face, tradiţional, 
printr-o palmă zdravănă, primită de la maestru (semn că viziunea aceasta 
neasemuită şi nespusă, trebuie integrată în lumea fizică, semn că 
nemanifestarea trebuie echilibrată cu manifestarea). 


Coborârea la rădăcina “răului” din noi 
Moartea. Ruperea perdelei din Templu 
(Matei 27.50-56) 


"Isus a strigat iarăşi cu glas tare şi şi-a dat duhul. 

Şi îndată perdeaua dinăuntrul Templului s-a rupt în două, de sus 
până jos, pământul s-a cutremurat, stâncile s-au despicat, 
mormintele s-au deschis şi multe trupuri ale sfinţilor, care 
muriseră, au înviat. 

.. Sutaşul, şi cei ce păzeau pe Isus împreună cu el, când au 
văzut cutremurul de pământ şi cele întâmplate, s-au înfricoşat 
foarte tare şi au zis: "Cu adevărat, acesta a fost Fiul lui 
Dumnezeu!” 


Iată că prin răbdare, perseverenţă şi căutare sinceră a înfăptuirii Binelui 
şi cunoaşterii Adevărului, confuzia din noi începe să dispară (răstignirea se 
termină) şi începe viziunea adevărată a cauzelor reale, profunde ale 
păcatelor şi iluziilor din noi (ascunse în mormântul subconştientului). 

În aceste momente, mormintele se deschid, stâncile se despică: 
ungherele mentale în care sunt ascunse cauzele profunde ale răului sunt 
descoperite şi ceea ce părea greu de clintit, de înţeles şi distrus (păcatul 
care era în noi puternic ca o stâncă), iată că acum cade despicat de 

perseverenţa noastră: ajungem "să despicăm”, prin înţelegerea noastră, 
"păcatul” şi să-i vedem greşeala de gândire ce îl caracterizează şi să o 
conştientizăm în profunzime pe aceasta, ca o sursă de suferinţă. Astfel se 
naşte în noi posibilitatea învierii, a dezvoltării, a ieşirii la lumina conştiinţei, 
pentru a se manifesta pe deplin, a virtuţilor (a sfinţilor). 

Perdeaua care acoperea până acum rădăcina profundă a răului 
(perdeaua necunoaşterii, a confuziei, a ignoranței) se rupe, lăsându-ne să 
vedem această rădăcină, să înţelegem care erau raţionamentele greşite 
(iluziile şi aşteptările false) care au permis manifestarea “păcatelor” în noi. 


Pământul, simbol al conştiinţei (al conştientului) se cutremură: este 
fiorul descoperirii adevărului, fiorul pătrunderii la esenţa Existenţei care 
deopotrivă exaltă şi înfioară şi care impactează puternic conştiinţa (o 
cutremură - este şocul viziunii Adevărului...). 

Binele şi Adevărul se nasc din Dumnezeu şi aflarea şi încarnarea lor 
este o muncă demnă de un aspirant înflăcărat, de un căutător neobosit al 
esenței, de un Fiu de Dumnezeu. 

Şi nu-i aşa? Suntem toţi Fiii lui Dumnezeu, Tatăl nostru! 


Aflarea cauzelor profunde ale 


_ "păcatelor” din noi 
Inmormântarea lui Isus (Matei 27.57-61) 


[Iosif din Arimatea merge la Pilat, cere trupul lui Isus şi îl 
înfăşoară] `“... într-o pânză curată de in şi L-a pus într-un mormânt. 
nou, a lui însuşi, pe care-l săpase în stâncă. Apoi a prăvălit o piatră. 
mare la uşa mormântului şi a plecat.” 


Trebuie, deci, să coborâm în “mormânt”, spre rădăcina răului, spre 
motivațiile profunde care susţin în noi modurile greşite de gândire 
(păcatele). 

"Mormântul” acesta este nou, nefolosit până atunci şi este "săpat în 
stâncă”, adică aceste motivații profunde ale păcatelor sunt bine 
înrădăcinate, bine fixate în subconştient (ca în stâncă). Pentru a realiza 
această cunoaştere profundă a rădăcinilor răului din noi, este nevoie de 
aprobarea şi sprijinul Raţiunii (a lui Pilat) şi de mult curaj, pentru că 
coborând în aceste abisuri ale minţii, rămânem închişi acolo (uşa 
mormântului e blocată de o piatră mare), timp de trei zile, adică până 
găsim rădăcina răului (raţionamentul greşit care îl susţine), o analizăm, o 
înţelegem şi o eliminăm astfel din noi, realizând o nouă naştere (înviere), o 
naştere în Bine şi Adevăr, dată de înţelegerea profundă a dualităţilor (bine- 
rău, suferinţă-fericire, păcat-virtute) şi a Unităţii (dintre manifestare şi 
nemanifestare, dintre acţiune şi non-acţiune, dintre vorbire şi tăcere...),. 

Suferinţa dă de gol păcatul 
Pecetluirea mormântului (Matei 27.62-66) 


.. "preoţii cei mai de seamă şi Fariseii, s-au dus împreună la 
Pilat şi i-au zis: "Doamne, ne-am adus aminte că înşelătorul acela, 
pe când era încă în viaţă, a zis: "După trei zile voi învia.” 

Dă poruncă dar, ca mormântul să fie păzit bine până a treia zi, 
ca nu cumva să vină ucenicii lui noaptea, să-i fure trupul şi să spună 
norodului: "A înviat din morţi!”... 

Pilat le-a zis: "Aveţi o strajă, duceţi-vă de păziţi cum puteți.”” 


"Prinse la înghesuială”, când văd că ne îndreptăm privirea spre ele, 
vechile prejudecăţi, dogme, iluzii se agită, încearcă să ne convingă că ele 
sunt bune, că au dreptate să fie cum sunt. 

Un mod greşit de gândire va susţine întotdeauna că e corect (un om 
mânios, sau trist, sau fricos (etc.) va justifica întotdeauna aceste “păcate”, 
susţinând sus şi tare că are tot dreptul să le manifeste!). 

Greşeala unui astfel de mod de gândire (a păcatului) se identifică doar 
prin analiză profundă, prin verificarea efectelor (a roadelor) care le 
generează şi a raţionamentelor pe care se sprijină (acestea, întotdeauna 
sunt aşteptări false: adaugă unei cauze un efect greşit, din ignoranță). 

Păcătosul crede că “păcatele” sunt bune pentru el şi nu crede că 
rădăcinile lor ar putea fi identificate şi smulse; de aceea el nu poate gândi 
referitor la ucenici (la virtuţi), decât că aceştia vor să îl înşele. 

Este o confuzie serioasă în “păcătos”: pentru el, răul e bine şi binele e 
rău, şi este pentru că el nu judecă binele şi răul după efectele pe care le 
generează (fericire respectiv, suferinţă), ci după ceea ce crede societatea 
despre acestea şi spre ghinionul său gândirea societăţii pe care se grăbeşte 
să o copieze, fără analiză (judecată prin prisma efectelor pe care le 
generează), se dovedeşte a fi greşită în legătură cu aceste aspecte. 

Confuzia aceasta dintre bine şi rău e generată de o lipsă de aprofundare 
a acestor noţiuni şi nu este totală: un minim discernământ continuă să 
existe. "Vocea conştiinţei” ne semnalează întotdeauna atunci când nu 
gândim corect (de o manieră care să genereze apoi armonie interioară şi 
exterioară) printr-o senzaţie de iritare, de nelinişte, de stres interior, de 
tulburare, de suferinţă interioară. 

Când apar aceste senzaţii (şi este clar, de exemplu, că apar atunci când 
suntem  mânioşi, orgolioşi, fricoşi, trişti, leneşi, lacomi, desfrânaţi), 
indiferent de câtă dreptate credem că avem să susţinem în noi anumite 
gânduri şi moduri de acţiune, e clar că acestea sunt greşite (sunt aşteptări 
false, iluzii, ataşamente neîntemeiate). Este cazul, în aceste momente, să 
ne aprofundăm aceste gânduri, pentru a vedea greşeala de raţionament ce 
le caracterizează. 

"Cu moartea pe moarte călcând” 
Invierea lui Isus (Matei 28.1-7) 


"La sfârşitul zilei sabatului, când începea să se lumineze înspre 
ziua dintâi a săptămânii, Maria Magdalena şi cealaltă Marie, au venit 
să vadă mormântul.” 


Putem remarca că majoritatea femeilor din preajma lui Isus, poartă 
numele de Maria. 

Putem deduce, de aici, că numele acesta este un simbol pentru emotie, 
pentru latura feminină (sensibilă) din noi. Ea se poate manifesta sub diferite 
forme: 

- de fecioară: inocenţă, neprihănire, sfioşenie, îndrăzneală, puritate 
(Maria, mama lui Isus); 

- de curăţenie şi puritate, ca lipsă de păcat (Maria Magdalena, ceea din 
care Isus scoate şapte draci, simbol al celor şapte păcate capitale); 

- de dorinţă sinceră, de aspirație profundă spre adevăr (Maria, mama 
lui Iacov). 

Aceste "Marii” au asistat şi la "moartea lui Isus” (vezi Matei 27.56), 
susţinând această luptă de aprofundare, de înlăturare din noi a rădăcinilor 
răului şi iată-le, din nou, prezente la “înviere”, pentru a se manifesta cu o 
mai mare forţă, ca purtătoare de mesaj (al învingerii răului în profunzime) 
pentru “ucenici”. 


"Şi iată, s-a făcut un mare cutremur de pământ, căci un înger al 
Domnului s-a pogorât din cer, a venit şi a prăvălit piatra de la uşa 
mormântului şi a şezut pe ea. Infăţişarea Lui era ca fulgerul şi 
îmbrăcămintea lui albă ca zăpada. 

Străjerii au tremurat de frica Lui, şi au rămas ca nişte morți. Dar 
îngerul a luat cuvântul şi a zis femeilor: "Nu vă temeţi, căci ştiu că 
voi căutaţi pe Isus, care a fost răstignit. Nu este aici; a înviat, după 
cum zisese.” 


Când "începea să se lumineze spre ziua dintâi, a săptămânii”, adică la 
începutul unei noi activităţi, a unei noi manifestări (cea a Binelui şi 
Adevărului), realizăm în noi “învierea” cu "moartea pe moarte călcând”, 
adică distrugem definitiv, prin înţelegere profundă, păcatul, modurile greşite 
de gândire care generau distrugerea (moartea) armoniei interioare şi 
exterioare. 

Această înviere a Binelui şi Adevărului în noi (după ce acesta a distrus 
rădăcinile răului din subconştient), manifestată în întreaga ei forţă şi putere 
(“Toată puterea Mi-a fost dată în cer şi pe pământ” - Matei 28.18) 
generează o transformare radicală a personalităţii noastre, a modului nostru 

de manifestare. 

Vechea personalitate (dominată de ignoranță şi confuzie) este distrusă 
prin acest cutremur în conştiinţă, cauzat de înţelegerea în profunzime a 
valorii Binelui şi Adevărului. 

Îngerii sunt manifestări ale Binelui (cei buni) sau ai răului (cei răi). 

Cei buni (îngerii Domnului) se manifestă în noi sub forma purității, a 
inocenţei, a păcii, a seninătăţii, a calmului etc. (îmbrăcămintea lor e albă ca 
zăpada) şi, de asemenea, sub forma îndrăznelii, a curajului, spontaneităţii, 
naturaleţei, inteligenţei, lipsei de prejudecăţi (înfăţişarea lor e ca fulgerul). 

Ei apar pe pământ (în conştiinţa noastră) şi se manifestă aici, datorită 
învierii în noi a Binelui şi Adevărului, în întreaga lor splendoare. 


Binele nu este un scop ci un mijloc 
Isus se arată femeilor (Matei 28.8-10) 


[Pe femei, după ce au plecat de la mormânt] "le-a întâmpinat 
Isus şi le-a zis: "Bucuraţi-vă!”. Ele s-au apropiat să-i cuprindă 
picioarele şi I s-au închinat. Atunci Isus le-a zis: "Nu vă temeți; 
duceţi-vă de spuneți fraţilor Mei să meargă în Galileea, acolo Mă vor 
vedea.” 


Prin eliberarea (învierea) virtuţilor din noi (în urma tăierii din noi a 
rădăcinii păcatului - necunoaşterea legilor naturii) se dezvoltă, creşte, se 
întăreşte (se bucură) în interiorul nostru manifestarea emoţiilor superioare: 
iubire, compasiune, puritate, bunăvoință etc. (simbolizate de femei). 


“Galileea” este ţinutul unde “Isus” a crescut, unde a copilărit, unde 
acesta se simte ca acasă. Acest ţinut e ţinutul bunăvoinţei, al căutării 
sincere a Adevărului, al curajului confruntării cu noul, al sincerităţii cu noi 
înşine şi cu ceilalţi. 

În acest ţinut, Binele şi Adevărul din noi, în urma experienţei "morţii şi 
învierii”, se regăsesc într-un nou început, de aceea e necesară o adaptare a 
manifestărilor lor concrete ("ucenicii” trebuie să primească instrucţiuni). 

Stabilim aici ce facem acum după ce am descoperit resorturile şi 
rădăcinile profunde ale binelui şi răului, după ce am avut viziunea 
Adevărului, deoarece această viziune profundă a Binelui şi Adevărului nu 
este un scop în sine ci doar un mijloc menit a ne ajuta să ne manifestăm şi 
să ne integrăm mai bine în Întreg, menit a ne ajuta să trăim cu o mai mare 
intensitate viaţa, existenţa, manifestarea plenară în sânul Marelui Mister... 

“Păcatul” generează “păcat” 
Ademenirea străjerilor (Matei 28.11-15) 


[La auzul veştii învierii, preoţii cei mai de seamă]... “s-au 
adunat împreună cu bătrânii, au ţinut sfat, au dat ostaşilor mulţi 
bani şi le-au zis: "Spuneţi aşa: “Ucenicii Lui au venit noaptea, pe 
când dormeam noi şi L-au furat!”...” Ostaşii au luat banii şi au făcut 
cum i-au învăţat. Şi s-a răspândit zvonul acesta printre Iudei până 
în ziua de astăzi.” 


După cum am mai arătat, vechea personalitate, dominată de 
prejudecăţi, păcate (preoţi, bătrâni) şi raționamente false refuză să vadă 
adevărul (raţionamentul corect), chiar şi când acesta este evident. 

Păcătosul (orgoliosul, mâniosul, fricosul...) de obicei nu face nici un 
efort ca să se schimbe (din cauza unor prejudecăţi, frici, orgolii - din cauza 
păcatului din el) şi continuă să creadă că are dreptate în a se "comporta 
păcătos” chiar dacă i se demonstrează contrariul; sau recunoaşte, în faţa 
argumentelor Raţiunii că "acţiunea păcătoasă” nu e bună pentru el dar 
continuă apoi să o facă (aducând tot felul de justificări neîntemeiate: că nu 
poate să se schimbe, că e greu să facă aceasta, că schimbarea nu depinde 
de el ci de factori externi (divini sau umani) etc.). 

Aceasta este, deci, firea personalităţii păcătoase, a personalităţii 
dominate de moduri greşite de gândire: acestea se susţin reciproc, formând 
un păienjeniş de iluzii şi aşteptări din care cu greu se mai poate ieşi. Totuşi, 
această acţiune este posibilă pentru un războinic spiritual, pentru un om 
caracterizat de o sinceritate absolută (mai ales cu sine însuşi) şi care are o 
capacitate de a raţiona în profunzime, de a merge pe lanţurile cauzalităţii 
până la cauzele şi motivațiile profunde ale acţiunilor şi gândurilor sale. 

Mintea noastră, deci, poate găsi tot felul de justificări prin care să ne 
arate că păcatul e bun şi virtutea nu e posibil de atins (că “Isus” nu a înviat, 
pentru că nu are cum). Chiar pusă în faţa unor justificări solide, care 
demonstrează contrariul (“mărturia soldaţilor”), o minte superficială nu le 
poate urmării şi nici nu le ia în considerare, le ignoră şi continuă să-şi spună 
la nesfârşit argumentele ei superficiale care îi susţin “dreptatea”. 

Transformarea spirituală profundă înspre Bine şi Adevăr nu este pentru 
cei superficiali, pentru cei fără răbdare, pentru cei împrăştiaţi, pentru cei 
care nu raţionează profund. 

Doar un căutător sincer al Cunoaşterii poate realiza această 
transformare: doar el poate să vadă dincolo de “zvonurile” răspândite în 
societate (cum că păcatul e bun şi virtutea nu e de practicat), adevărul 
despre păcat şi virtute, despre "moarte şi înviere”, despre Bine şi Adevăr. 

Un nou început 
Arătarea lui Isus în Galileea (Matei 28.16-20) 


[Ucenicii se duc în Galileea să-L întâlnească pe Isus] 

"Isus S-a apropiat de ei, a vorbit cu ei şi le-a zis: “Toată puterea 
Mi-a fost dată în cer şi pe pământ. Duceţi-vă şi faceţi ucenici din 
toate neamurile, botezându-i în Numele Tatălui, al Fiului şi al 


Sfântului Duh. Şi învăţaţi-i să păzească tot ce v-am poruncit. Şi iată 
că Eu sunt cu voi în toate zilele, până la sfârşitul veacului. Amin.”” 


“Învierea lui Isus” în interiorul nostru (identificarea şi înţelegerea 
cauzelor profunde ale răului din noi) nu e sfârşitul luptei spirituale, ci e cea 
mai puternică victorie repurtată împotriva Răului şi Ignoranţei, dar războiul 
împotriva acestora nu se termină aici, ci de abia la “a doua venire”, la 
venirea "Fiului omului”, la coborârea noului om în interiorul nostru, la 
alungarea oricărei rămăşiţe de păcat, de rău din interiorul nostru. 


wa 


Deci, în acest moment (de după "înviere”) înarmaţi cu cunoaşterea 
profundă a rădăcinilor răului dobândită prin coborârea în mormânt (prin 
cercetarea atentă şi profundă a subconştientului - a automatismelor 
mentale din noi); înarmaţi cu această puternică armă a înţelegerii Legilor 
naturii, a înţelegerii Realităţii aşa cum este, putem continua mult mai 
eficient lupta de eradicare a răului (păcatului) din noi, putem continua să 
transmitem “evanghelia” (vestea cea bună a Binelui şi Adevărului - cei ce 
aduc fericirea şi cunoaşterea) la toate “neamurile”, să răspândim Binele şi 
Adevărul (Virtutea şi Cunoaşterea) în toate structurile personalităţii proprii 
(în toate ungherele trupului, inimii şi minţii noastre). 


Această "evanghelizare interioară” se face mai repede (mult mai 
repede) dacă, în timp ce ne studiem păcatele, discutăm şi transmitem şi la 
alţii descoperirile noastre interioare: a-i ajuta pe ceilalţi oameni să se 
transforme şi ei întru Bine şi Adevăr e o unealtă de mare ajutor pentru 
propria noastră transformare. 

Trebuie "să botezăm aceste neamuri” din noi: trebuie să iniţiem toate 
tiparele de gândire din noi, referitoare la cunoaşterea diferitelor fenomene, 
în a lua în considerare, atunci când se formează deopotrivă: 

- Tatăl, Absolutul, Esenţa, Sinele, Adevărul, nemanifestatul, vidul, Ceea 
ce Este, Realitatea, pe Dumnezeu, Ceea ce nu poate fi numit... 

- Fiul, Lumea, Creaţia, manifestarea cu toate legile ei de organizare şi 
de acţiune; 

- Duhul Sfânt, transformarea, mişcarea, schimbarea îndreptată spre 
Armonie (sfinţenie, desăvârşire, perfecţiune, evoluţie, divin). 

Dacă în tot ceea ce facem, avem în vedere, tot timpul, aceste trei 
aspecte fundamentale, aceste trei botezuri (cu Tatăl, Fiul şi Sfântul Duh), 
Împărăţia cerului va cobori foarte curând în noi, odată cu coborârea “Fiului 
Omului” în interiorul nostru. 


Acesta este momentul unui nou început! 

II 
Corectarea greşelilor de raţionare 
prezente în structurile noastre psihice 


MINUNI ŞI VINDECĂRI 


Pe plan interior, "vindecările diferitelor boli” reprezintă procesul de 
vindecare, de tămăduire, de corectare a modurilor greşite de gândire 
(păcate, defecte psihologice, demoni interiori) din interiorul psihicului 
nostru. 

Aceste boli ce trebuie corectate sunt simbolizate de leproşi (iluzii, 
prejudecăţi),  îndrăciţi (orgoliu, mânie, lăcomie,  desfrâu, violenţă 
necontrolată etc.), lunatici (speranţa, regretul, tristeţea etc.), slăbănogi (cei 
care ne paralizează acţiunea, frica, lenea) etc. 

Fiecare astfel de vindecare reprezintă o minune, în sensul că nu este 
ceva obişnuit care se întâmplă în fiecare zi şi nici nu este la îndemâna 
oricui. 


Dacă vrem să ne vindecăm de aceste boli interioare (psihice) şi să 
stăpânim foarte bine propriul nostru psihic (să "potolim furtuna”, să 
"mergem pe ape”, să "înviem morţii” etc.), trebuie să depunem un efort 
considerabil în observarea şi analiza propriei noastre minţi cu toate modurile 
ei de gândire (cu toate raţionamentele ei) pentru a vedea care din ele sunt 
corecte (au corespondent în realitate şi astfel ne ajută să ne adaptăm optim 
armoniei, evitând suferinţa) şi care nu. Trebuie, deci, să intrăm în 
profunzime pentru a identifica cauzele şi motivațiile profunde pentru 
gândurile şi acţiunile noastre. 

În continuare, vom încerca să analizăm mai îndeaproape simbolistica 
diferitelor "vindecări şi minuni” ce apar în evanghelia după Matei. 

Înlăturarea manifestărilor grosolane ale păcatelor 
Vindecarea unui lepros (Matei 8.1-4) 


=. "un lepros s-a apropiat de EI, I s-a închinat şi I-a zis: 
"Doamne, dacă vrei, poţi să mă curăţeşti.” 

Isus a întins mâna, S-a atins de el şi a zis: "Da, vreau, fii 
curăţit!” Îndată a fost curăţită lepra lui.” 


Lepra este o boală de piele (“de suprafaţă”), care constă în apariţia de 
bube şi răni pe tot corpul. 

În interiorul nostru, ea simbolizează, deci, toate acele “bube şi răni” 
care sunt vizibile de cei care ne înconjoară (toate acele păcate cu 
manifestări urâte în exterior) prin efectele lor: violenţă, distrugere, rea- 
voinţă, agitaţie, furturi, ucideri, minciuni etc. 

Când începem să studiem cauza interioară a acestor manifestări 
exterioare (cauza leprei), descoperim că ele sunt provocate de cele şapte 
păcate capitale (de unul sau mai multe din ele): orgoliu, mânie, frică, lene, 
lăcomie, tristeţe şi desfrâu. 

Ştim acum că nu sunt bune (vedem că ne provoacă suferinţă), chiar 
dacă încă nu le ştim cauza profundă (raţionamentul greşit subtil care le 
susţine). De aceea, deocamdată, până vom ajunge să cunoaştem această 
cauză, trebuie, pe cât posibil, să limităm efectele distructive (suferinţa) 
provocată de aceste păcate. 

Astfel, la începutul drumului nostru de transformare interioară, e nevoie 
să vindecăm, să curăţim manifestările de suprafaţă, grosolane, uşor vizibile 
ale păcatelor; să împiedicăm, să controlăm cât mai mult manifestarea lor în 
exterior. 

Trebuie să ne observăm, să ne analizăm şi astfel să ne putem controla 
mimica, gestica, vorbirea (tonul vocii, cuvintele pe care le folosim) şi 
impulsurile distructive (violente). 

Bineînţeles că acestea sunt susţinute de cauze mult mai profunde şi de 
aceea controlul şi eliminarea acestor efecte (manifestări exterioare 
grosolane a păcatelor) ne va aduce ca şi câştig (deloc nesemnificativ, de 
altfel) doar o minimalizare a răspunsurilor exterioare (a feed-back-urilor) 
venite (sau care ar fi venit) din mediu, ca urmare a acestor manifestări. 

Pentru începutul studiului nostru asupra păcatelor, trebuie să 
întrerupem cercurile vicioase create de acestea: de exemplu, ei se mânie, 
noi nu o mai facem (cel puţin pentru început, nu ca gestică exterioară - 
lepră) şi în loc să manifestăm propria noastră mânie în exterior, ne 
întoarcem privirea conştientă, în acel moment, asupra ei şi o studiem, 
pentru a vedea de ce este greşită (cauza ei exterioară - cel care se mânie în 
faţa noastră - este lăsată de-o parte, ea a fost doar momeala care a făcut 
propria noastră mânie să se manifeste, dându-ne astfel posibilitatea să o 

studiem îndeaproape, să îi înţelegem astfel inutilitatea şi să o eliminăm din 
noi). 

Prin renunţarea şi controlul (deocamdată doar al) manifestărilor 
exterioare ale păcatelor (de exemplu, al mâniei) nu mai contaminăm. Lepra, 
se ştie, este transmisibilă prin atingere, adică manifestările exterioare ale 
păcatelor (pentru mânie: agitaţie, ton ridicat, gesturi violente etc.) le 
amplifică pe acestea în noi (până la lipsa totală de control asupra lor) şi le 
trezesc (le amplifică) în ceilalţi. 

Această escaladare a conflictului trebuie întreruptă. 

Tăind pentru început aceste manifestări exterioare ale păcatelor (pe cât 
posibil), oprim transmiterea şi amplificarea bolii (a păcatului). Apoi, e 
necesar să căutăm a o eradica total din interiorul nostru, prin înţelegerea 
profundă a ceea ce este greşit în aceste moduri de gândire "păcătoase”. 


..."vezi să nu spui la nimeni” 


Atenţie însă, lupta împotriva păcatelor din noi nu se reduce la blocarea 
prin voinţă a manifestării lor (doar la “curățirea leprei” şi apoi 
netransmiterea mai departe, în structurile psihice, a efortului de găsire şi 
înţelegere a rădăcinilor "leprei”). 

Aceasta nu e o soluţie la "problema păcatului”, e doar un mijloc, o 
condiţie necesară pentru o acţiune de o mai mare amploare, îndreptată 
împotriva “păcatului”. 


"ci du-te de te arată preotului şi adu darul, pe care l-a rânduit 
Moise, ca mărturie pentru ei.” 


Preotul, în contextul acestei vindecări, e recunoscut ca un reprezentant 
al divinului (spre deosebire de alte locuri din evanghelie unde întâlnim acest 
simbol) şi astfel reprezintă înţelepciunea, Vocea conştiinţei - reprezentantul 
Legii Armoniei (a lui Moise) în noi, judecătorul respectării acesteia (ea e cea 
care ne transmite senzaţia de suferinţă, agitaţie, nelinişte, când nu gândim 
corect - armonios). 

În faţa ei trebuie să ne aducem darul (noi nu altcineva - nimeni nu o 
poate face în locul nostru) "rânduit de Moise”, adică înţelegerea profundă, 
cunoaşterea adâncă a cauzelor pentru care păcatele sunt greşite (nu sunt 
bune, utile pentru noi). 

Atunci când vom prezenta această înţelegere (acest dar) în faţa Vocii 
Conştiinţei (a "preotului”) din noi, aceasta ni-l va accepta şi ne va da în 
schimb pace, linişte, mulţumire, fericire (“binecuvântarea Domnului”), 

Pe scurt deci, procesul de eradicare a modurilor greşite de gândire (a 
păcatelor) din noi are două mari etape: 

1. Eliminarea, pe cât posibil, a manifestărilor exterioare (a leprei), a 
"păcatelor”, pentru a împiedica întărirea şi transmiterea lor şi pentru a avea 

răgaz să le studiem. 

2. Studierea în profunzime, (pornind de la cazul cunoscut în care s-au 
manifestat), a cauzelor interioare, a raţionamentelor greşite (a aşteptărilor 
false) care generează în noi aceste “păcate”, pentru înţelegerea şi elimi- 
narea lor din psihic. 


Frica paralizează acţiunea 
Vindecarea robului unui sutaş (Matei 8.5-13) 


„. "Doamne, robul meu zace în casă slăbănog şi se chinuieşte 
cumplit”... "Zi numai un cuvânt şi robul meu va fi tămăduit”. 

[Isus remarcă] "Adevărat vă spun că nici în Israel nu am găsit o 
credinţă aşa de mare”... apoi a zis sutaşului: "Du-te şi facă-se după 
credinţa ta”. Şi robul lui s-a tămăduit chiar în ceasul acela.” 


Sutaşul este cel ce are puterea şi voinţa necesară pentru a da ordine 
soldaţilor şi robilor. El este un simbol pentru Cunoaşterea Discriminatoare 
din noi care este singura capabilă să dea ordine bune în interiorul nostru. 

Iată, însă, că atunci când aceasta nu este destul de puternică, anumiţi 
robi nu o mai ascultă. Robul slăbănog este un simbol a ceea ce ne slăbeşte, 
ne paralizează acţiunea: frica, lenea, prejudecata etc. 

De aceea, această cunoaştere are nevoie să se întărească printr-un 
"cuvânt din partea Binelui şi Adevărului”. Vedem că de această dată, pentru 
vindecare nu mai este necesară atingerea (am eliminat manifestările 
exterioare ale păcatelor - lepra) ci e nevoi de înţelegere profundă (doar de 
un cuvânt), pentru a tămădui în noi frica, lenea etc. (ale căror cauze sunt 
necunoaşterea propriei naturi, a identităţii noastre profunde). 

Credinţa cea mai mare (convingerea cea mai puternică) e dată de 
înţelegerea în profunzime a fenomenelor (psihice, fizice...), de dreapta şi 
corecta discriminare a celor ce sunt, de cele ce nu sunt (dar despre care noi 
credem că sunt). 

Discriminarea ne spune să facem Binele, să căutăm Adevărul (simţim 
această chemare în noi dacă suntem sinceri cu noi înşine), dar dacă avem în 
noi nişte moduri de gândire "slăbănoage” (cum e frica: "ce o să zică 
ceilalţi ?, “dar poate ce zice el nu e bine ?”, “e o sectă...” “oare crede în 
Dumnezeu autorul?” etc. sau lenea: "astea-s prostii, tot ce contează e 
banul!”, “noi suntem păcătoşi şi nu ne putem schimba...”, "noi vrem să 
scăpăm de păcate, dar e greu...” etc.) acţiunea de transformare şi 
perfecţionare (de integrare mai bună în armonia întregului) ne este 
paralizată. 

Dacă reuşim, însă, să ne întărim convingerea, credinţa (astfel încât 
aceasta să fie de nezdruncinat: "cea mai mare posibilă din Israel”) prin 
creşterea cunoaşterii, a discriminării, a înţelegerii profunde a cauzelor 

profunde care duc la paralizarea acţiunilor noastre (a cauzelor fricii, lenei, a 
diferitelor prejudecăţi) vom vindeca această boală ( "slăbănogul”) din noi. 

De exemplu, pentru a alunga frica cu diferitele ei manifestări (timidităţi, 
emoţii paralizante, prejudecăţi), trebuie să ne aprofundăm cât mai mult 
cunoaşterea de sine. Frica de boală, de suferinţă, de moarte, de a nu te 
face de râs, de a nu fi altfel decât ceilalţi, de a nu greşi etc. se poate 
manifesta deoarece nu ne cunoaştem pe noi şi nu cunoaştem în profunzime 
fenomenele de care această frică se leagă (boala, suferinţa, greşeala, 
societatea, moartea etc.). 

Frica apare la întâlnirea unor evenimente noi. Dispare prin cunoaşterea 
acestora. 

Frica dispare definitiv (cu efectele ei: stres, agitaţie, nelinişte), fiind 
înlocuită de prevedere (cu efectele ei: calm, linişte, pace), la întâlnirea cu 
orice eveniment nou, atunci când cunoaşterea de sine este foarte profundă, 
când aceasta îşi atinge esenţa. 


"Cine sunt eu?” Iată o întrebare legitimă pe care trebuie să ne-o 
punem fiecare din noi şi al cărui răspuns, odată aflat cu adevărat, duce la 
dispariţia oricărei forme de frică din noi (atenţie: nu şi a prevederii). 

Pentru a ajunge "la cine suntem” trebuie să înţelegem în profunzime 
ceea ce nu suntem: 

- nu suntem corpul fizico-energetic (acesta se schimbă în întregime, 
odată la şapte ani, noi rămânem - fiind în spatele acestei schimbări) 

- nu suntem emoţiile: acestea (iubire, ură, calm, mânie, frică, curaj 
etc.) vin şi pleacă, noi rămânem. Noi suntem cei care generăm sau 
susţinem, la diferite momente, diferite emoţii în interiorul nostru, dar noi nu 
suntem ele, e evident. Noi suntem creatorul lor. 

- nu suntem gândurile: diferitele idei, concepte, teorii despre noi, 
despre ce ne înconjoară (pe parcursul vieţii - de la naştere la moarte) se 
schimbă necontenit (în fiecare moment). Ele vin şi pleacă, noi rămânem. 
Noi suntem cei care le crează şi le susţin în interiorul nostru, dar noi nu 
suntem ele (chiar dacă uneori, din ignoranță, ne identificăm cu ele). Noi 
suntem creatorul acestora şi la fel cum tabloul nu e tot una cu pictorul, la 
fel, nici noi nu suntem tot una cu gândurile noastre. 

- nu suntem dorinţele noastre (voinţa noastră). Nici n-am putea să fim 
ele din moment ce ele sunt ale noastre. La fel cum maşina sau casa sunt ale 
noastre şi noi nu suntem ele, la fel anumite dorinţe pot fi ale noastre (pot fi 
mai puternice în noi la un moment dat) dar noi nu suntem ele... 

Şi tot aşa trebuie să medităm, să aprofundăm ceea ce nu suntem, 
pentru că astfel conştientizăm ceea ce suntem din ce în ce mai mult, până 
când, la un moment dat, vom şti cine suntem cu adevărat: Fiinţa, Tatăl, 
Sinele... cel care crează toate manifestările noastre interioare şi prin aceasta 
a celor exterioare, fiind însă distinct de acestea. 

Să medităm dar profund (o oră, zece ore, o zi...) pentru a găsi 
răspunsul adevărat la întrebarea "Cine sunt eu?”. 

Să nu ne mulţumim cu răspunsuri superficiale, cu răspunsuri care 
definesc o noţiune prin altă noţiune şi indiferent de răspunsul raţional (sub 
formă de gânduri) pe care îl vom primi, să nu ne mulţumim cu el. Astfel, în 
cele din urmă, gândurile şi cuvintele vor tăcea recunoscându-şi neputinţa de 
a ne defini, de a ne arăta adevărata natură, adevăratul sine şi atunci în 
TĂCEREA care se lasă natural în noi, ne cunoaştem cu adevărat... 


Cum ajungem să putem iubi 
Vindecarea soacrei lui Petru şi a mai multor îndrăciţi 
(Matei 8.14-17) 


"Isus s-a dus apoi în casa lui Petru şi a văzut pe soacra acestuia 
zăcând în pat, cuprinsă de friguri. S-a atins de mâna ei şi au lăsat-o 
frigurile...“ 


Petru am văzut că simbolizează cunoaşterea legilor naturii. 
Contrapartea lui pe plan emoţional (soţia lui) este iubirea, compasiunea 
(Legea şi Iubirea, Rațiunea şi Simţirea se completează, sunt soţ şi soţie). 
Mama soţiei lui Petru (soacra lui) simbolizează ceea ce generează în noi 
iubirea şi compasiunea, anume cunoaşterea (simţirea) unităţii, a legăturii 
profunde a tot ce există (a totului cu totul). 

Acest simţământ de unitate, de unire strânsă cu Întregul şi cu părţile 
sale (soacra lui Petru) poate fi pervertit (îmbolnăvit) în psihicul nostru, 
poate fi înăbuşit (țintuit la pat), împiedicat să se manifeste de către păcate 
(orgoliu, mânie, lăcomie, frică, lene...) care generează în noi răceală, 
distanţare de ceilalţi, lipsă de comunicare, de sinceritate, generează frig în 
relaţiile cu ceilalţi şi astfel ne îmbolnăvim de "friguri” şi tremurăm (suntem 
agitaţi, neliniştiţi, suferinzi, stresaţi) din cauza acestei "senzaţii de frig”, a 
acestei răceli (distanţări) în relaţiile cu ceilalţi, răceală de care îi învinuim pe 
ceilalţi: “ei nu se înţeleg cu noi, ei nu sunt sinceri, ei sunt răuvoitori, ei nu 
vor să comunice cu noi.” 

Dar adevărata cauză a acestor "friguri” din cauza cărora "tremurăm” 
(suferim) şi din cauza cărora iubirea şi compasiunea din noi nu se pot 
manifesta (sunt ţintuite la pat) se află în interiorul nostru, în păcatele sus 
amintite. 

Înainte de a da vina pe ceilalţi pentru aceste "friguri”, să ne îndreptăm 
atenţia spre interiorul nostru şi să acţionăm (să punem mâna - simbol al 
acţiunii) spre a înţelege şi a alunga astfel de aici aceste “păcate” 
generatoare de relaţii reci, încordate cu ceilalţi. 

Imediat ce vom reuşi, cât de cât, acest lucru, simţământul unităţii, 
iubirea şi compasiunea din noi nu mai sunt împiedicate în manifestarea lor 
de propriul nostru orgoliu, de propria noastră mânie, sau lene etc. şi astfel 
ele se pot manifesta pe deplin, pentru a crea Armonie în noi şi în exteriorul 

nostru: "soacra lui Petru” se vindecă de "friguri” şi astfel îi poate sluji lui 
w n" 
Isus”! 


“Seara, au adus la Isus pe mulți îndrăciti. El, prin cuvântul Lui, a 
scos din ei duhurile necurate”... 


Să alungăm dar, prin înțelegere profundă (prin cuvânt), pe cei care 
produc în interiorul nostru agitaţie, nelinişte, stres, violenţă: pe îndrăciţi 
(orgoliul, mânie, frică, lene, lăcomie, tristeţe, desfrâu). 


Ignoranţa tulbură, cunoaşterea profundă linişteşte 
Potolirea furtunii (Matei 8.23-27) 


"Isus S-a suit într-o corabie, şi ucenicii Lui au mers după El. Şi 
deodată s-a stârnit pe mare o furtună atât de straşnică, încât 
corabia era acoperită de valuri. Şi El dormea. Ucenicii s-au apropiat 
de El şi L-au deşteptat, strigând: "Doamne, scapă-ne, că pierim!” 

EI le-a zis: "de ce vă e frică, puţin credincioşilor?” Apoi S-a 
sculat, a certat vânturile şi marea şi s-a făcut o linişte mare.” 


Când începem să distrugem vechiul sistem de valori cu toate iluziile, 
ataşamentele neîntemeiate şi aşteptările false ce îl caracterizează (când 
mergem pe mare - simbol al subconştientului, cu corabia conştiinţei în care 
se află bine stabilite Binele şi Adevărul cu manifestările lor (virtuțile - 
ucenicii) incipiente), apare în noi o puternică luptă între vechi şi nou (între 
rău şi bine), care generează o mare confuzie (o mare furtună) în noi. 

În această fază de început, virtuțile din noi sunt puţin dezvoltate (puţin 
credincioase) şi se lasă mai uşor tulburate de justificările neîntemeiate, de 
dreptatea aparentă, pe care o aduc în apărarea lor păcatele. 

Astfel, suntem cuprinşi de nelinişte, de agitaţie, care par să ne 
copleşească: pe de o parte, societatea susţine toate aceste păcate, 
prejudecăţi, dogme (provocate de suferinţă), pe de altă parte, noi care 
intuim că ea nu are dreptate, nu avem încă o cunoaştere destul de 
puternică, destul de întemeiată ca să o contrazicem. 

De aici rezultă o puternică luptă, o furtună pe care o putem potoli 
lăsând să acţioneze şi să se dezvolte în noi Binele şi Adevărul prin răbdare, 
prin cercetare profundă a diferitelor teorii, idei, concepte, dogme, doctrine, 
prejudecăţi, păcate (a vânturilor) care vedem clar că produc tulburare în 
noi. 

Odată înţelese acestea, odată înţelese în profunzime cele şapte păcate 
capitale, odată perceput în esenţa sa Adevărul, furtuna încetează, fiind 
înlocuită spontan de o mare linişte, de pace, de mulţumire, de Tăcerea celui 
care ştie, şi astfel nu mai poate fi tulburat de ignoranță. 

Ignoranţa tulbură, cunoaşterea profundă (a esenţelor) linişteşte. 

Vindecarea de lene şi lăcomie 
Tămăduirea a doi îndrăciţi (Matei 8.28-34) 


[Pe Isus] ..."L-au întâmpinat doi_îndrăciţi, care ieşeau din 
morminte. Erau aşa de cumpliţi, că nimeni nu putea trece pe drumul 
acela. Şi iată că au început să strige: "... Ai venit aici să ne 
chinuieşti înainte de vreme?” 

„«„ Dracii rugau pe Isus şi ziceau: "Dacă ne scoţi afară din ei, 

dă-ne voie să ne ducem în turma aceea de porci.” 

"Duceţi-vă”, le-a zis El. Ei au ieşit şi au intrat în porci. Şi 
deodată toată turma s-a repezit de pe râpă în mare şi a pierit în 
ape.” 


Dracii simbolizează, pentru interior, păcatele (modurile greşite de 
gândire), iar îndrăciţii reprezintă acţiunile, manifestările acestora în lumea 
fizică. 

Mormintele simbolizează subconştientul, ungherele ascunse ale minţii, 
unde stau pitite, aşteptând un moment prielnic pentru a ieşi păcatele 
(modurile greşite de gândire care generează distrugere - moarte). 

Când iasă din ascunzişurile lor, aceste păcate nu pot decât să producă 
dizarmonie, agitaţie, distrugere (să ţină calea trecătorilor - să împiedice 
integrarea noastră armonioasă în Întreg). 

Dacă vrem, deci, Armonie, este necesar să sondăm adâncimile 
subconştientului (mormântul ce-l purtăm cu noi, unde sunt îngropate 
prejudecăţi, iluzii, păcate) pentru a identifica aspectele cele mai profunde 
ale “păcatelor”. 

Vom reuşi să facem acest lucru după o perioadă îndelungată de 
cercetare şi analiză a diferitelor aspecte de manifestare ale acestora. 
Cunoaşterea noastră astfel va creşte treptat, conform legii naturii (şi nu 
înainte de vreme - "natura nu face salturi”). 

Cine sunt dar aceşti doi draci cu care avem de a face acum? Este simplu 
de înţeles, având în vedere preferința lor pentru porci. Este vorba de două 
mari păcate capitale: lenea şi lăcomia, două caracteristici majore ale 
porcilor, dar în care, din păcate, se adăposteşte destul de des şi omul. 

Dar, dacă vrem să scăpăm de aceşti doi draci din interiorul nostru, 
trebuie să-i înţelegem în profunzime, să înţelegem incompatibilitatea 
manifestării lor, cu binele, cu armonia, cu fericirea pe care cu toţii ne-o 
dorim. 

În momentul în care conştientizăm această incompatibilitate, aceste 
păcate (aceşti "draci”) sunt alungate din noi. Şi să înţelegem că nu mică 
este vindecarea aceasta: cei ce ţin în ei aceste păcate (lenea şi lăcomia) 
sunt sortiţi "pieirii prin înecare”, adică a alunecării la extreme: lipsă prea 
mare sau surplus prea mare (lipsă de aer, surplus de apă). 

Aceste păcate sunt forme ale necumpătării care se manifestă prin 
zgârcenie, respectiv risipă (la nivel fizic, energetic, emoţional, mental). 
Ambele sunt nocive şi distrug armonia interioară şi exterioară. 

Pentru a le alunga e nevoie de discernământ, de chibzuială pentru a 
găsi dreapta măsură, pentru a descoperi echilibrul între extreme. 


Tămăduirea de frică şi lene 
Vindecarea unui slăbănog (Matei 9.1-8) 


„„ "Şi iată că I-au adus un slăbănog, care zăcea într-un pat. Isus 
le-a văzut credința şi a zis slăbănogului: "îndrăzneşte, fiule! 
Păcatele îţi sunt iertate.” 

„„„ ca să ştiţi că Fiul omului are putere pe pământ să ierte_ 
păcatele, - "Scoală-te” a zis El slăbănogului, "ridică-ţi patul şi du-te 
acasă”. Slăbănogul s-a sculat şi s-a dus acasă.” 


Iertarea este procesul prin care se restabileşte armonia interioară şi 
exterioară. In ceea ce priveşte păcatele, a le ierta pe acestea înseamnă a le 
alunga din interiorul nostru şi astfel a ne dobândi armonia. Puterea de a 
face aceasta o are în noi doar omul nou (Fiul omului), noua personalitate 
care este ferm îndreptată spre întronarea şi menţinerea în sine a Binelui şi 
Adevărului. 

Slăbănogul am văzut că simbolizează păcatele care ne paralizează 
acţiunea (ne ţin la pat) anume, în principal, frica şi lenea. 

Trebuie, pentru a le înlătura din noi, să avem o credinţă puternică, o 
mare încredințare, să înţelegem profund faptul că ele nu ne fac decât rău, 
nu ne produc decât suferinţă. Când înţelegem aceasta şi când înţelegem şi 
procesul prin care acest lucru este cu putinţă, ele dispar de la sine (şi ne 
mai vindecăm astfel de un păcat). 

Atenţie, însă! Nu trebuie şi nu e nici posibil ca aceste păcate (şi toate 
celelalte) să dispară din interiorul nostru dacă noi nu le-am înţeles profund 
mecanismul şi fructele pe care le generează (suferinţă). 

Această înţelegere trebuie să o dobândim singuri prin cercetare asiduă, 
prin observare atentă şi analiză adâncă a fiecăruia din aceste păcate 
capitale. 

"Nimeni nu poate mânca în locul nostru!” 

g Învierea Virtuţilor 
Invierea fiicei lui Iair (Matei 9.18-19, 9.23-26) 


"Pe când le spunea Isus aceste vorbe, iată că a venit unul din 
fruntaşii sinagogii, I s-a închinat şi I-a zis: "Fiica mea adineauri a. 
murit, dar vino de pune-Ţi mâinile peste ea şi va învia” ... Când a 
ajuns Isus în casa fruntaşului sinagogii şi când a văzut pe cei ce 
cântau din fluier şi gloata bocind, le-a zis: "Daţi-vă la o parte, căci 
fetiţa n-a murit, ci doarme!” Ei îşi băteau joc de El. 

După ce a fost scoasă gloata afară, Isus a intrat înăuntru, a luat 
pe fetiţă de mână, şi fetiţa s-a sculat.” 


Învierea este simbol al unei noi naşteri, a trezirii la o nouă viaţă, a 
trecerii la manifestare a unor potenţialităţi care anterior au murit (au încetat 
pentru o perioadă să se mai manifeste). 

Se vede astfel necesitatea ca modurile corecte de gândire din psihicul 
nostru (virtuțile: smerenie, bunăvoință, calm, iubire, compasiune, curaj, 
hărnicie, castitate...), care în vechea personalitate nu erau prea preţuite 
(erau ca şi moarte, deşi, de fapt, doar dormeau, aşteptau să fie trezite, 
aşteptau ca potenţialitatea lor să se poată manifesta şi dezvolta), să fie 
înviate, să fie manifestate. Şi acest lucru nu poate să se întâmple decât 
dacă mai întâi dăm afară din casa noastră psihică "gloata de păcate”, care 
îşi bat joc de Bine şi de Adevăr (provocându-ne astfel suferinţă) şi apoi 
lăsăm (punem mâna şi ajutăm) virtuțile din noi să se manifeste (fiica 
fruntaşului sinagogii să învie), astfel încât ele să poată să aducă în interiorul 
nostru rodul lor: Armonia. 

Sinagoga este partea din psihicul nostru, din care se transmite Cuvântul 
lui Dumnezeu (care ne îndeamnă să realizăm Binele şi să găsim Adevărul). 

Printre "cuvintele fruntaşe” găzduite de această “sinagogă”, se află 
negreşit toate virtuțile. Manifestările acestora (fiicele lor) au murit în vechea 
personalitate (dominată de păcat), dar prin ferma stabilire în Bine şi Adevăr, 
ele pot să reînvie spre marele nostru folos. 

Eliminarea contradicţiilor interioare 
Vindecarea femeii cu scurgere de sânge 
(Matei 9.20-22) 


"Şi iată o femeie, care de doisprezece ani avea o scurgere de 
sânge, a venit pe dinapoi şi s-a atins de poala hainei Lui. ... Isus 

S-a întors, a văzut-o şi i-a zis: “Îndrăzneşte fiică! Credinţa ta te- 
a tămăduit.”” 


Sângele, cum am mai arătat, este cel care face legătura între părţile 
componente ale trupului fizic. De cât de bună este această legătură şi de ce 
se transportă prin sânge depinde sănătatea corpului. Pe plan mental 
sângele reprezintă, deci, legăturile şi conexiunile psihomentale care există 
pe acest plan, între diferitele noastre moduri de gândire. 

Pentru a ne putea adapta optim la realitate, trebuie ca aceste legături 
să fie solide, trebuie ca între diferitele moduri de gândire (idei, concepte) 
referitoare la diferite fenomene să nu fie contradicții. Existenţa acestora 
arată o lipsă de comunicare, o lipsă de aprofundare a legăturilor dintre 
gândurile noastre referitoare la diferite fenomene, pentru a le aprecia 
valabilitatea şi corectitudinea (indică o "scurgere de sânge”). 

Astfel de "scurgeri de sânge”, astfel de contradicții, astfel de legături 
defecte (greşite) dintre conceptele noastre despre diferite aspecte trebuie 
corectate (tămăduite). Putem face acest lucru doar prin acţiunea directă 
asupra acestor contradicții, prin observarea, analiza şi eliminarea lor, cu 
ajutorul creşterii în noi a Cunoaşterii (de sine şi a universului) şi a Iubirii, ca 
două mari manifestări (haine) ale Binelui şi Adevărului (deci prin “atingerea 
de hainele lui Isus”). 

În omul actual există foarte multe contradicții: 

- între dorinţa de a se simţi bine, liniştit, fericit şi gândirea şi acţiunea 
lui, care este dominată de moduri greşite de gândire (generatoare de 
suferinţă): orgoliu, mânie, frică, tristeţe, lene, lăcomie, desfrâu. 

Este clar, deci, că dacă vrem cu adevărat (nu doar cu vorba) să fim 
fericiţi, trebuie să eliminăm din noi aceste moduri greşite de gândire. 

- între dorinţa de a deveni mai bun, de a se perfecționa (mântui, elibera 
etc.) şi lipsa unor acţiuni conştiente concrete, îndreptate spre atingerea 
acestor obiective. 

E evident că degeaba susţinem noi sus şi tare că vrem să devenim mai 
buni şi mai cunoscători dacă nu facem nimic în acest sens (practici ascetice, 
posturi, meditații, concentrări, rugăciuni, studiu intens, observaţie şi analiză 
a propriului mod de gândire etc.). 


Aceste contradicții (şi multe altele) există în noi şi trebuie conştientizate 
şi eliminate, dacă vrem cu adevărat să ne meargă mai bine. 

Înțelegerea şi conştientizarea, convingerea de faptul că ele nu ne sunt 
folositoare (credinţa), ne poate tămădui de ele chiar dacă ne-au dominat 
manifestarea de până acum (chiar dacă durează de doisprezece ani - 
doisprezece este simbolul ciclului complet - douăsprezece luni are un an), 
arătând că aceste contradicții sunt puternic înrădăcinate în noi, în urma 
"trecerii anotimpurilor”: primăvara - s-au născut prin copiere automată a 
valorilor (dogmelor) societăţii; vara - s-au dezvoltat sub presiunea 
societăţii; toamna - şi-au dat roadele (suferinţa), iar la sfârşit, în iarnă, ele 
au pus sămânţa pentru viitoarea lor dezvoltare, pentru a transmite aceste 
contradicții mai departe în societate, chiar dacă vedem (deşi nu 
conştientizăm profund) că roadele lor sunt suferinţă, confuzie, violenţă, rea- 
voinţă etc. 

O lege a lui Murphy ne spune că "dacă un lucru greşit este făcut 
îndeajuns de des, el devine corect”. 

Societatea actuală, în marea ei majoritate, nu mai conştientizează 
contradicţiile (religioase, politice, filozofice etc.) pe care le susţine, deoarece 
a ajuns să le susţină destul de des, încât s-a convins ea însăşi că aceste 
contradicții nu sunt, de fapt, contradicții. 

Ele mai pot fi văzute, ca atare, doar de cei care se desprind din hipnoza 
socială, care îşi diminuează "instinctul de turmă” şi refuzând să mai preia 
automat valorile sociale, se pun serios pe studiul şi analiza acestora, 
respingând pe acelea din ele, care sunt false (care susţin că sunt îndreptate 
spre bine, când în realitate produc răul). 

Această desprindere se poate face prin lărgirea sferei de cuprindere a 
conştiinţei, prin lărgirea cunoaşterii cu mult peste cunoaşterea medie 
deţinută de membrii societăţii (trebuie cercetate în profunzime: fenomenul 
religios (cel puţin religiile mari ale lumii), fenomenul economic (istoria 
gândirii economice), curentele filozofice, curentele ezoterice, psihologia 
ş.a.m.d.). 

Alungarea ignoranței din noi 
Vindecarea a doi orbi (Matei 9.27-31) 


.. "doi orbi strigau şi ziceau: "Ai milă de noi, Fiul lui David!”... Şi 
Isus le-a zis: "Credeţi voi că pot face lucrul acesta?” 

"Da, Doamne” I-au răspuns ei. 

Atunci S-a atins de ochii lor şi a zis: "Facă-vi-se după credinţa. 
voastră!” Şi li s-au deschis ochii. 

[Isus le-a zis]: "Vedeţi, să nu ştie nimeni.” Dar ei, cum au ieşit 
afară, au răspândit vestea despre El în tot ţinutul acela.” 


Orb este cineva care nu vede, nu cunoaşte o parte importantă a 
realităţii (partea ei vizuală). Astfel, deci, orbirea este simbol al ignoranței, al 
necunoaşterii, care ne limitează viziunea asupra realităţii înconjurătoare şi 
astfel nu ne putem adapta optim acesteia, ca şi în cazul în care am 
cunoaşte (am vedea). 

Se impune, deci, negreşit, o creştere a cunoaşterii de sine şi despre 
univers care o avem (o vindecare a orbirii) şi acest lucru se poate face dacă 
urmărim constant şi cu sinceritate să aprofundăm Binele şi Adevărul (să-i 
lăsăm pe aceştia să ne atingă). 

Trebuie, mai întâi, să ne convingem, să înţelegem profund, să 
cunoaştem (să fim încredinţaţi - să credem din "adâncul inimii”) că 
urmărirea acestor aspecte ne este cu adevărat utilă. 

Dacă facem acest lucru, apoi, cunoaşterea va veni de la sine din noi, în 
urma credinţei noastre. Cunoaşterea se află în noi. 

Odată dobândită, odată mărită cunoaşterea pe care o avem despre noi 
şi despre univers, nu trebuie să facem din ea un motiv pentru a ne întări în 
noi orgoliul (mândria, rea-voinţa, disprețul faţă de ceilalţi) - "nu trebuie să 
ştie nimeni”, altfel vom suferi. 

Dar, în acelaşi timp (cum am mai spus, fără a cădea în păcatul 
orgoliului, îngâmfării, vanităţii), este util (are efecte favorabile) pentru noi 
să folosim această cunoaştere pentru a-i ajuta pe ceilalţi, spre a duce 
mesajul despre Bine şi Adevăr şi celorlalţi (ca prin cunoaşterea lui să-şi 
dobândească şi ei Armonia): e bine, deci, să răspândim "vestea despre El în 
tot ţinutul”. 

Mai este de precizat că, orbii “sunt întotdeauna doi”, adică ignoranţa din 
noi dă naştere, în interiorul nostru, la dualităţi ireconciliabile (între bine şi 
rău, între "religia mea” şi "religia altora”, între corectitudinea "cunoaşterii 
mele” şi a "cunoaşterii celorlalţi” etc.), la căderea la extremele fenomenelor, 
la incapacitatea de a vedea contradicţiile interioare, la incapacitatea de a 
cunoaşte esenţa fenomenelor care le uneşte pe toate acestea. 

Suntem îndemnați deci la cunoaştere, la cercetarea profundă a tot ce 
există, căci "Slava lui Dumnezeu stă în ascunderea lucrurilor, dar slava 

împăraţilor stă în cercetarea lucrurilor” (Pilde 25.2). 


Orgoliul şi mânia trebuie alungate din noi 
Vindecarea unui mut îndrăcit (Matei 9.32-34) 


„„„ “Iată că au adus la Isus un mut îndrăcit. După ce a scos 
dracul din el, mutul a vorbit. 

Şi noroadele mirate, ziceau: "Niciodată nu s-a văzut aşa ceva în 
Israel!” 


În interiorul vechii personalităţi, sunt câteva moduri greşite de gândire 
(draci, păcate) din care două sunt mai importante (anume orgoliul şi 
mânia), care lăsate să se manifeste prin noi (lăsate să ne ia în posesie), ne 
fac incapabili de a comunica, de a primi şi transmite mesaje (ne împiedică 
să vorbim). 

Nu putem comunica cu nimeni (nu putem asculta şi/sau transmite ceva 
cuiva), dacă noi (sau cel cu care vrem să comunicăm), suntem stăpâniţi de 
orgoliu sau mânie. 

Acestea, dacă sunt prezente în cursul unei discuţii (unui proces de 
comunicare), dau naştere relei-voinţe şi cel în care ele se manifestă nu-l 
mai ascultă pe celălalt (încercând astfel să-l înţeleagă cu bună voinţă), fiind 
prea preocupat cum să-l atace, să-l contrazică pe celălalt, să-i arate 
acestuia că el greşeşte, că nu are dreptate; că el este deştept şi celălalt e 
prost etc. 

Când ne lăsăm stăpâniţi de aceşti “draci” ai orgoliului şi mâniei, deşi 
vorbim, nu transmitem nimic, deşi pronunţăm cuvinte, e ca şi cum am fi 
muţi. 

Şi acest lucru se întâmplă deoarece cuvintele noastre, în această 
situaţie, nu sunt folosite pentru ceea ce au fost proiectate, anume spre a 
comunica idei, a transmite mesaje, a ajuta la realizarea înţelegerii între 
oameni. 

Aceşti "draci” ai orgoliului şi mâniei fac omul mut. Doar omul care scapă 
de ei poate vorbi cu adevărat, poate să comunice cu sine şi cu ceilalţi. 

Doar acest om poate să-i audă pe ceilalţi, poate să-i asculte, poate să-i 
înţeleagă şi poate să-i ajute, deoarece acest proces (ascultă-înţelege-ajută) 
nu mai este împiedicat în acest om de propriile lui fantasme, iluzii, 
prejudecăţi, aşteptări false, ataşamente neîntemeiate pe care le creau în el 
înainte aceste două moduri greşite de gândire majore (păcate capitale): 
orgoliul şi mânia. 

Pentru a ilustra ideile anterioare, un exemplu va fi elocvent. 

Cineva zice: "Acest lucru nu l-ai făcut bine!” Răspuns (prin prisma 
orgoliului şi mâniei): "Păi da, că tu parcă-l făcea-i mai bine!” şi-n gând: 
"Du-te, mă, dracului şi nu mai arăta cu degetul spre ceilalţi, tu nu vezi ce 

prost eşti şi tâmpit, când ai greşit tu...” Şi vorbăria inutilă, declanşată de 
remarca celuilalt poate să dureze ore, zile... fiind însoţită, în interior, de o 
continuă  nelinişte şi agitaţie mentală, iar în exterior generează 
comportament agresiv, răuvoitor, care duce la neînţelegeri şi violenţe 
(verbale, fizice), deci provoacă în noi şi în jur suferinţă. 

Iată, deci, cum orgoliul şi mânia pervertesc comunicarea şi coboară în 
noi şi în exterior, dizarmonie. 

La aceeaşi remarcă s-ar fi putut răspunde cu calm şi bunăvoință: 

- "Da se poate! Ce crezi că am greşit?” 

- "Asta şi asta...” 

- "Da, văd că în legătură cu primul aspect ai dreptate, în legătură cu al 
doilea însă s-ar putea să te fi înşelat, deoarece...” 

Şi astfel, se lămuresc repede lucrurile şi toată lumea e mulţumită că s- 
au remediat neclarităţile. 

Vedem, deci, din acest exemplu (şi se pot da multe altele), cum orgoliul 
şi mânia ne fac surzi şi muţi, împiedicându-ne să comunicăm cu adevărat, 
atât cu noi cit şi cu ceilalţi. 

Este, deci, urgentă aprofundarea şi înţelegerea neutilităţii acestor două 
moduri de gândire prezente în noi, identificarea greşelilor de gândire care le 
caracterizează şi corectarea lor (înlocuirea lor cu Bunăvoinţă şi Calm). 


Lenea produce suferinţă 
Omul cu mâna uscată (Matei 12.9-14) 


.. "Iată că în sinagogă era un om care avea o mână uscată... 
[Isus] a zis omului acela: "Intinde-ţi mâna!” El şi-a întins-o şi mâna 


z nm 


s-a făcut sănătoasă, ca şi cealaltă. 


Sinagoga simbolizează, cum am mai arătat, “locul unde se citeşte 
legea”, de unde se transmite învățătura divină. 

E clar că această învățătură este uneori prost interpretată sau prost 
înțeleasă, dar mai grav este atunci când cunoaşterea corectă a acestei 
învățături este prezentă în noi (în mintea - sinagoga interioară): cunoaştem 
ce trebuie să facem spre a ne armoniza, spre a ne mântui de păcate, dar nu 
facem nimic spre a ne atinge aceste obiective, din cauza unor moduri de 
gândire specifice lenei, care ne paralizează, care ne împiedică această 
acțiune (ne usucă mâna). 

Lenea e provocată în noi de confuzia mentală, de lipsa de ordine în 
psihic, de lipsa de aprofundare a cunoaşteri noastre şi a contradicțiilor din 
noi (de exemplu, dintre dorinţa de “mântuire”, de fericire şi lipsa acţiunii 
concrete îndreptate în această direcţie) şi se poate manifesta în noi sub 
forma lipsei unui obiectiv clar, a unei motivații puternice pentru acţiune, la 
un moment dat. 

Confuzia de concepte care însoţeşte lenea, paralizându-ne acţiunea este 
ilustrată elocvent de discuţia despre Sabat, care însoţeşte această 
vindecare: se vede confuzia de concepte (Sabat, acţiune, armonie) datorată 
neaprofundării acestora. 

E necesar, deci, dacă vrem să scăpăm de lene (şi astfel, implicit, de 
suferinţa care o însoţeşte), să alungăm confuzia din minte, să punem ordine 
în idei, să ne aprofundăm dorinţele şi necesităţile (motivațiile pentru 
acţiune) şi astfel, de la sine, ne vom stabili obiective de urmat, le vom 
aşeza în ordinea priorităţii şi le vom pune în practică (lenea dispare astfel de 
la sine). 


__ Orgoliul - păcat capital 
Indrăcitul mut şi orb (Matei 12.22) 


"Atunci I-au adus un îndrăcit orb şi mut şi Isus l-a tămăduit aşa 
că mutul vorbea şi vedea.” 


Am văzut că orbirea simbolizează necunoaşterea, ignoranţa, prostia şi 
că muţenia arată incapacitatea de a comunica. 

Aceste două caracteristici le întruneşte "cu brio” un mare mod de 
gândire greşit şi anume orgoliul. 

Acesta are mai multe forme de manifestare: mândria, amorul propriu, 
fudulia, vanitatea, invidia, gelozia, reaua-voinţă, autosuficienţa etc. 

Expresia "prostul nu-i prost destul, dacă nu-i şi fudul” defineşte destul 
de bine anumite forme ale orgoliului (vanitatea, autosuficienţa, rea-voinţa, 
lipsa de sinceritate) care atunci când stăpânesc un om, chiar dacă acesta nu 
cunoaşte, nici nu vrea să cunoască (ba chiar se mândreşte cu ignoranţa sa). 
El nu vrea să cunoască pentru că, chiar de nu cunoaşte, el crede că 
cunoaşte, sau crede că cunoaşterea pe care o are îi e suficientă (se crede 
autosuficient). 

Oricum, pentru un astfel de om, restul oamenilor “sunt mai proşti decât 
el”, mai ignoranţi şi merită dispreţuiţi sau compătimiţi (chiar şi aşa, el “nu 
se coboară la nivelul lor” să-i înveţe ce ştie). 

Acest mod de gândire, odată instalat în cineva, îl împiedică pe acesta 
să-şi mărească cunoaşterea, să fie deschis la nou şi îl împiedică să 
comunice cu oamenii (pentru a primi sau pentru a da informaţii). 

Un astfel de “păcat”, deci, generează orbire, şi surdo-muţenie, 
generează izolare şi incapacitate de adaptare la continua schimbare a 
Întregului, generând astfel suferinţă pentru cel ce-l primeşte în sine. 

Păcatul acesta apare de cele mai multe ori şi cel mai intens la oamenii 
care aparţin de diferite grupuri şi grupuleţe (secte mai mari sau mai mici), 
deoarece aici sunt îndoctrinaţi (în timp, fără să-şi dea ei seama) că ei sunt 
deosebiți de ceilalţi, că ei au o cunoaştere pe care ceilalţi nu o au, că ei se 

mântuie şi ceilalţi nu etc. Între ei oamenii aceştia se înţeleg deşi 
întotdeauna se observă o încordare, o mască, o lipsă de sinceritate 
profundă între ei - le e frică să nu greşească în ceea ce gândesc şi ce spun, 
aşa că nu comunică, se izolează şi iau de bune valorile grupului, fără a le 
analiza prea profund. Când însă intră în contact cu alţi oameni din alte 
secte, sau care au cercetat profund lucrurile, apare imediat neînţelegerea, 
deoarece ei nu comunică ci doar repetă la nesfârşit, ca un "disc stricat”, 
iarăşi şi iarăşi, aceleaşi idei superficiale. 

Nu intră în profunzime şi nu pot să intre în profunzime, din frică (de a 
nu fi altfel decât grupul), din orgoliu (convingere oarbă în adevărul lor), din 
lipsă de raţionare şi sinceritate cu ei înşişi. 

Aceşti oameni suferă mult în interior datorită lipsei de sinceritate şi 
acestor păcate pe care le poartă în ei (frică, orgoliu, lene etc.), dar refuză 
să-şi recunoască această suferinţă (nelinişte, frământare, tulburare). 

În exterior, tot ei, datorită fanatismelor, dogmatismelor, "orbirilor” şi 
ignoranței pe care o poartă în ei, provoacă certuri, mânii, uri, violenţe, 
războaie “sfinte” - toate aducătoare de suferinţă. 

lată câtă suferinţă aduce orgoliul cu manifestările sale. Este, deci, 
imperios necesar să înţelegem greşelile de raţionare ce caracterizează acest 
mod de gândire şi să-l eliminăm din psihicul nostru înlocuindu-l cu 
bunăvoință, iubire, deschidere la nou, cunoaştere profundă, smerenie... 
care coboară negreşit în noi liniştea Armoniei. 


_ Viziunea Realităţii 
Inmulţirea pâinilor (Matei 14.13-21) 


.. "Când s-a înserat, ucenicii s-au apropiat de El şi I-au zis: 
"Locul acesta este pustiu şi vremea iată că a trecut, dă drumul 
noroadelor să se ducă prin sate să-şi cumpere de mâncare. 

"N-au nevoie să plece” le-a răspuns Isus, "daţi-le voi să_ 
mănânce.” Dar ei I-au răspuns: "N-avem decât cinci pâini şi doi. 
peşti.” Şi El le-a zis: "Aduceţi-i aici la Mine”. Apoi a poruncit 
noroadelor să şadă pe iarbă, a luat cele cinci pâini şi doi peşti, Şi-a 
ridicat ochii spre cer, a binecuvântat, a frânt pâinile şi le-a dat 
ucenicilor, iar ei le-au împărţit noroadelor. 

Toţi au mâncat şi s-au săturat; şi s-au ridicat douăsprezece_ 
coşuri pline cu rămăşiţele de fărâmituri. 

Cei ce mâncaseră, erau ca la cinci mii de bărbaţi, afară de femei 
şi copii.“ 


Noroadele care vin să fie vindecate şi să primească învăţătură de la 
Isus, reprezintă pe plan interior gândurile, întrebările legate de diferite 
aspecte ale manifestării, cărora le căutăm răspuns. 

Binele şi Adevărul (Isus) dă răspuns la toate aceste întrebări 
întotdeauna, chiar dacă atunci când suntem la începutul Drumului, căutarea 
spirituală pe care o avem (ucenicii) este tentată să caute cunoaşterea 
(mâncarea) în exterior, în mărturiile şi raţiunile altora despre diferitele 
aspecte cercetate (în alte sate). 

Răspunsul, adevăratul răspuns la toate întrebările pe care le avem se 
află în noi înşine (în raţiunea noastră, în percepţia noastră directă), chiar 
dacă uneori, în cercetările noastre, el întârzie să apară din interior. Atunci 
suntem tentaţi să căutăm în exterior: ni se pare că "s-a lăsat seara” peste 
inspiraţia noastră şi că nu avem cum, prin noi înşine, să găsim răspunsul la 
anumite întrebări. 

Atunci raţiunea noastră ni se pare pustie (lipsită de idei, de răspunsuri 
de nici un fel) şi ni se pare că "vremea a trecut” pentru inspiraţia proprie şi 
că e cazul să căutăm cunoaşterea în exterior (la alţii). 

Această orientare este una greşită (nu este în acord cu Binele şi 
Adevărul, nefiind aprobată de acesta) deoarece astfel avem tentaţia de a 
lăsa problemele cu care noi ne confruntăm (şi, astfel, pe care noi trebuie să 
le rezolvăm) pe seama altora, deşi aceştia nici nu trebuie şi nici nu vor 
putea vreodată să le rezolve pe acestea (mai ales pe cele de natură 
interioară) în locul nostru. 

Fiecare din noi, prin propriile noastre forţe, trebuie să întărim în interior 
şi în exterior Binele şi să descoperim Adevărul - aceasta e o lege a naturii. 
Nimeni nu poate face aceste lucruri în locul nostru. 

Această lipsă de inspiraţie, această părere că noi nu avem în noi 
cunoaştere, este o lipsă aparentă, este o părere falsă. 

Singura sursă solidă pentru cunoaştere (pentru a ne răspunde hotărât 
la întrebările noastre) este percepţia directă prin intermediul celor cinci 
simţuri (văz, auz, gust, miros, pipăit) analizate atent de raţiunea proprie. 

Nu sunt surse solide de cunoaştere mărturiile altora şi nici raţiunile 
altora (fie ei chiar “sfinţi”, “maeştrii”, “eliberaţi”, mari ierarhi etc.). Bazându- 
ne pe acestea, nu facem decât să fugim de răspunderea percepţiei directe, 
şi astfel să lăsăm să se creeze în noi tot felul de contradicții şi confuzii 
venite din susţinerea în interior a tot felul de teorii, idei şi concepte 
neverificate. 

Astfel susţinem în noi superficialitatea, ignoranţa şi tot felul de gânduri 
(“peşti”) extremiste şi duale ("doi peşti”). Atâta timp cât acestea sunt 
menținute în subconştientul nostru (în mare), fără a fi cercetate şi analizate 
îndeaproape, atâta timp cât ne construim cunoaşterea şi ne dăm răspunsul 
la întrebări pornind de la diferite teorii, idei şi concepte preluate automat, 
fără a fi verificate, din anumite contexte sociale (grupuri mai mari sau mai 
mici), vom rămâne în ignoranță, în confuzie, nu vom cunoaşte Binele şi 
Adevărul cu adevărat şi astfel vom suferi, deoarece vom acţiona împotriva 
Armoniei. 

Iată de ce trebuie să înmulţim în noi doar cele cinci pâini nu şi cei doi 
peşti. 

Cifra cinci am văzut că este un simbol al percepţiei directe (avem cinci 

simţuri), neintermediate de teorii, concepte şi dogme. 

Pâinea simbolizează hrana spirituală, cunoaşterea de care avem nevoie 
pentru a ne adapta optim schimbării. 

Înmulţind, deci, în noi “cinci pâini”, adică căutând a ne întemeia 
cunoaşterea pe percepţia directă (iar raţiunea şi mărturia să fie lăsate doar 
ca surse auxiliare de cunoaştere, doar ca ghizi care să ne conducă spre 
adevărata cunoaştere - cea dobândită prin percepţie directă) putem găsi 
încet, cu răbdare răspunsul la toate întrebările noastre (putem hrăni toate 
noroadele). 

Trebuie să conştientizăm că nu cunoaştem cu adevărat decât ceea ce 
percepem prin propriile simţuri iar restul sunt doar păreri de luat în seamă, 
doar atât! 

Doar construind pe această bază a percepţiei directe (a experienţei 
proprii) putem găsi răspunsuri solide, valabile oricând, la orice întrebare pe 
care ne-o punem. 

Procedând în acest fel, alungăm din noi confuzia generatoare de 
suferinţă, creată de construirea pe baze nesigure (pe mărturiile şi raţiunile 
altora) a răspunsurilor la întrebările ridicate în legătură cu diferite aspecte 
ale manifestării (Virtutea, Adevărul, Mântuirea etc.). 

Percepția directă a realităţii este o bază solidă şi de fapt este unica bază 
de la care este util să pornească şi pe care este util să se întemeieze 
cunoaşterea noastră. 

Pentru a ajunge la această percepţie directă (la a ne întemeia 
cunoaşterea (hrana, pâinea) doar pe cele cinci simţuri) e nevoie întâi de 
toate să poruncim tuturor gândurilor noastre ("noroadelor”: teorii, idei, 
concepte, dogme) să "şadă jos pe iarbă” şi să înceteze să se mai agite. Să 
încetăm astfel a le mai dezvolta, a le mai susţine “sus şi tare” pe cele pe 
care nu le-am verificat niciodată şi în acelaşi timp să încercăm să le 
verificăm. 

Pentru a alunga din noi toată această confuzie generată de bătălia 
antitezelor, a teoriilor, a conceptelor, a dogmelor e nevoie să poruncim mai 
întâi gândurilor să se calmeze, să se liniştească (ne ajută în acest scop o 
respiraţie ritmică şi profundă) şi apoi să le obligăm să se concentreze spre a 
discri-mina în noi acele gânduri construite pe baza a "ceea ce este” (pe 
percepţie directă) de cele construite pe baza a "ceea ce se crede (de unul 
sau de altul, sau de noi - fără însă să verificăm) despre ceea ce este” şi 
odată făcut acest lucru să le punem pe fiecare la locul cuvenit: cele 
provenite din percepţie directă ca surse sigure de cunoaştere, cele din 
mărturie şi rațiune ca sursă posibilă (dar nu sigură) de cunoaştere. Acestea 
din urmă pot deveni sigure "şi astfel susţinute sus şi tare” doar când sunt 
verificate. 

De asemenea, ne ajută în depăşirea acestei confuzii mentale ridicarea şi 
aţintirea fermă a "ochilor spre cer” adică concentrarea gândurilor (o 
anumită perioadă de timp: o oră, o zi...) asupra aflării răspunsului la o 
singură întrebare legată însă de aspecte care au legătură cu cerul (infinitul, 
imensitatea, spaţiul, timpul...). 

Ne putem astfel întreba "Ce este cerul?” sau "Ce este spaţiul?” etc. 

Şi dacă perseverăm a găsi acestor întrebări un răspuns prin noi înşine 
(nu prin ce am citit, sau ce zic alţii despre cele cercetate) până la urmă vom 
atinge Percepția Directă a Realităţi... 

Atunci toată confuzia va dispare, toate întrebările îşi vor găsi răspuns 
solid: "toţi au mâncat şi s-au săturat”. 

"Rămăşiţele şi fărâmiturile” simbolizează întrebările care se dovedesc a 
nu fi corecte (pâinea care nu hrăneşte) ca de exemplu: "De ce are porcul 
aripi?” 

Sunt multe întrebări greşite (puse greşit) de genul celei de mai sus, 
care frământă psihicul majorităţii oamenilor. Se ştie că o întrebare corect 
pusă are pe jumătate răspunsul în ea. 

În urma procesului de întărire a cunoaşterii din noi, pornind de la baza 
solidă a percepţiei directe (în legătură cu virtutea, Adevărul etc.) în urma 
"hrănirii cu cele cinci pâini” ridicăm douăsprezece coşuri de astfel de 
fărâmituri. Doisprezece este simbolul ciclului complet: în urma acestei 
hrăniri, menţionate mai înainte, ajungem să eliminăm din psihic toate 
întrebările greşite. 

Când vedem Ceea ce Este (direct, neintermediat de nici o teorie, idee, 
concept) realizăm că de fapt toate întrebările sunt greşite, sau cel puţin 
relative la anumite sisteme de referinţă, având deci doar răspunsuri 
relative. 

Nu există întrebări absolute, care să comporte un răspuns unic şi 
inechivoc, la fel cum nu există răspunsuri absolute. 

Întrebările şi răspunsurile sunt puse în cuvinte: cuvintele sunt însă 
simboluri, nişte simboluri care variază şi care sunt valabile (pot fi folosite 
pentru a intermedia comunicarea) doar în anumite contexte în care cei ce 
comunică cunosc cu toţii simbolistica cuvintelor folosite (sau mai bine zis, 
pentru toţi aceştia cuvintele folosite au exact aceeaşi semnificaţie). 

Orice răspuns la orice întrebare este corect sau incorect doar în raport 
cu un anumit sistem de referinţă (doar dacă este privit dintr-un anumit 
punct de vedere). 

Astfel, se poate ca la o singură întrebare să dăm două răspunsuri care 
pot fi considerate contradictorii, opuse, dar care ambele să fie corecte (însă 
numai raportate la un anumit sistem de referinţă ales anterior). 

Aşadar, e necesar să ne extindem conştiinţa şi să conştientizăm că nici 
o realitate nu poate fi definită prin vre-un cuvânt sau vre-un gând; acestea 
limitează: realitatea e infinită. 

Făcând acest lucru, ajungem la momentul când psihicul nu mai are 
întrebări de pus (când rămăşiţele - întrebările greşite, ajung în număr de 
douăsprezece coşuri). 


Atunci vedem Adevărul, percepem Ceea ce Este... 
Adevărul, Absolutul, Existenţa... e văzut de minte (bărbat) doar când 
aceasta îşi reduce sursele cunoaşterii, doar la percepţia directă (la cele cinci 

simţuri - “cinci mii de bărbaţi au mâncat”), urmând a o transcende şi pe 
aceasta, ne mai comentând-o în nici un fel, renunțând la toate teoriile, 
dogmele şi conceptele asimilate, alăturate în mod inconştient percepţiei 
directe (care împiedică astfel realizarea Adevăratei Cunoaşteri). 

Putem vedea Adevărul, putem percepe Realitatea aşa cum este, doar 
atunci când o privim aşa cum este, fără a-i adăuga nici un comentariu 
(negativ sau pozitiv). 

Atunci se lasă în noi Tăcerea... 


Stăpânirea automatismelor mentale prin 


cunoaşterea lor 
Umblarea pe mare (Matei 14.22-36) 


„„. "Isus a silit pe ucenicii Săi să intre în corabie şi să treacă 
înaintea Lui de partea cealaltă... In timpul acesta [când Isus era 
singur pe munte să se roage] corabia era învăluită de valuri în 
mijlocul mării, căci vântul era împotrivă. 

Când se îngâna ziua cu noaptea, Isus a venit la ei umblând pe. 
mare. 

Când L-au văzut ucenicii umblând pe mare, s-au înspăimântat şi 
au zis: "Este o nălucă!” Şi de frică au ţipat. Isus le-a zis îndată: 
"Indrăzniţi, Eu sunt; nu vă temeţi!” “Doamne” I-a răspuns Petru, 
dacă eşti Tu, porunceşte-mi să vin la Tine pe ape. “Vino” i-a zis 
Isus. Pentru s-a coborât din corabie şi a început să umble pe ape ca 
să meargă la Isus. Dar când a văzut că vântul era tare, s-a temut; şi 
fiindcă începea să se afunde, a strigat: "Doamne, scapă-mă!” 

Indată Isus a întins mâna, l-a apucat şi i-a zis: "Puţin_ 
credinciosule, pentru ce te-ai îndoit? Şi după ce au intrat în corabie, 
a stat vântul.” 


Sub impulsul ideii de Bine şi Adevăr, siliţi de aceasta, trebuie să 
realizăm prin manifestările ei concrete (ucenici - virtuţi - cunoaştere, 
discriminare, răbdare...) o analiză profundă a modurilor noastre de gândire 
existente în subconştient (în Mare). 

Este de reţinut că aici sunt depozitate moduri de gândire referitoare la 
toate aspectele cu care ne confruntăm şi care, anterior, au fost copiate mai 
mult sau mai puţin automat şi fără prea mare analiză din gândirea societăţii 
şi care apoi şi-au întărit poziţia prin continua lor repetare (prin manifestarea 
lor repetată - de fiecare dată când ne-am confruntat cu aspectul în legătură 
cu care ele s-au format). 

Astfel, ele au devenit nişte automatisme psihice, nişte moduri de 
gândire care se pot derula automat, fără intervenţia conştientului, atunci 
când este necesar să reacţionăm la stimulul în legătură cu care acestea s-au 


233 


Evanghelia Interioară 


format. 

Aceste automatisme psihice sunt ca un fel de roboţi care, la aceiaşi 
stimuli, continuă să dea aceleaşi răspunsuri. Astfel de automatisme psihice 
sunt şi cele şapte păcate capitale: orgoliul, mânia, frica, tristeţea, lenea, 
lăcomia şi desfrâul. 

S-au format în noi, cum am mai spus, prin copiere şi s-au întărit prin 
folosirea lor repetată atunci când am avut de-a face cu jigniri, rea-voinţă, 
lucruri noi etc. 

Aceste automatisme (păcatele) nu ne sunt însă utile pentru că, de 
fiecare dată când se manifestă ele, produc suferinţă. 

De aceea, cu ajutorul discriminării, trebuie să pătrundem în 
subconştient (cu ajutorul corabiei, trebuie să despicăm apele mării) unde 
ele sunt înregistrate, să le analizăm în profunzime, să conştientizăm care 
este raţionamentul greşit care le caracterizează şi astfel, să le înlocuim cu 
unul corect (însuşit prin repetare conştientă) dând naştere unor noi 
programe de răspuns la aceiaşi stimuli, pomeniţi mai înainte (la alte 
automatisme psihice), care însă, de data aceasta, aduc după ele liniştea, 
pacea, mulţumirea (şi anume cu virtuțile). 

Această incursiune în  subconştient, făcută pentru cercetarea 
raţionamentelor noastre, trebuie să fie ghidată atent, pornind de la baza 
stabilă a cunoaşterii Binelui şi Adevărului (de la muntele unde acesta "se 
roagă”). 

În primele faze ale transformării noastre interioare, avem mult de luptat 
pentru a înţelege şi depăşi aceste automatisme psihice negative (păcatele). 
Atunci trecem printr-o perioadă de confuzii, de confruntare a vechilor 
automatisme negative cu conştiinţa. Ele încearcă să-şi justifice existenţa, 
noi încercăm să vedem de ce ar fi greşite şi astfel se iscă în noi o furtună, 
mai ales că acele automatisme sunt puternic înrădăcinate în noi (vântul ne 
este împotrivă). 

Dar cu perseverenţă, cercetând profund aceste păcate, puterea noastră 
de discriminare între rău şi bine, între ce ne produce şi ce nu ne produce 
suferinţă, creşte astfel că la un moment dat reuşim să înţelegem 
profunzimile acestor extreme şi astfel să le transcendem. Atunci (“când se 
îngână ziua cu noaptea”), cunoaşterea noastră despre Bine şi Adevăr este 
foarte mare, astfel încât putem stăpâni subconştientul (marea), putem 
stăpâni mecanismele psihice ale acestor automatisme şi putem să le facem 
să lucreze în favoarea noastră şi nu împotrivă (atunci Binele şi Adevărul 
"umblă pe mare” - stăpâneşte subconştientul). 

Cunoscând, deci, rădăcinile cele mai profunde ale păcatului şi 
mecanismele lui cele mai ascunse, putem deveni stăpâni pe noi (pe 
emoţiile, pe gândurile noastre, atât în partea lor evidentă (conştientizată 
îndeobşte) cât şi în partea lor mai ascunsă (de automatisme şi motivații 
profunde, puternic înrădăcinate în subconştient şi de obicei mai puţin 
conştientizate şi cunoscute). 

Realizând această stăpânire, emoţiile şi gândurile negative (păcatele) 
producătoare de suferinţă interioară şi exterioară vor fi împiedicate a se mai 

manifesta prin intermediul personalităţii noastre şi astfel vom realiza 
Armonia. 

E adevărat că, la început, discriminarea noastră nu este foarte mare, 
modurile corecte de gândire (ucenicii) nu sunt foarte bine dezvoltate, astfel 
că în noi, atunci, mai pot apare îndoieli în legătură cu posibilitatea 
controlului şi stăpânirii gândurilor şi emoţiilor (în legătură cu "mersul lui 
Isus pe ape”). 

Dar, ne vom convinge că acest lucru este posibil, pe măsură ce 
cunoaştem, din ce în ce mai bine, legile de manifestare ale naturii noastre 
psihice (simbolizate de Petru), pentru că această cunoaştere ne va da cheia 
stăpânirii menţionate anterior. Chiar dacă, la început, vom mai avea îndoieli, 
acestea vor dispare cu timpul, ajutate în acest sens de cunoaşterea, din ce 
în ce mai profundă, a Binelui şi Adevărului (de puterea "mâinii întinse de 
Isus” spre a-l scoate pe "Petru din ape”). Astfel, încet, încet, confuziile vor fi 
alungate din noi (vântul va sta). 


Rolul Viziunii Nemijlocite 
Femeia Cananeancă (Matei 15.21-28) 


„«„ "Şi iată că o femeie cananeancă... a început să strige către El: 
"Ai milă de mine, Doamne, Fiul lui David! Fiică-mea este muncită 
rău de un drac.” 

EI nu i-a răspuns nici un cuvânt. Şi ucenicii Lui s-au apropiat şi 
L-au rugat stăruitor: "Dă-i drumul, căci strigă după noi.” Drept 
răspuns El a zis: "Eu nu sunt trimis decât la oile pierdute ale casei 
lui Israel.” 

Dar ea a venit şi I s-a închinat, zicând: "Doamne, ajută-mi!” 
Drept răspuns, El i-a zis: "Nu este bine să iei pâinea copiilor şi s-o 
arunci la căţei!” 

"Da, Doamne” a zis ea, "dar şi căţeii mănâncă fărâmiturile care 
cad de la masa stăpânilor lor.” 

Atunci Isus i-a zis: "O, femeie, mare este credinţa Ta; facă-ţi-se 


anm 


cum voieşti.” Şi fiica ei s-a tămăduit chiar în ceasul acela.” 


Cananul este tărâmul unde curge lapte şi miere, este tărâmul fericirii, al 
armoniei; femeia este simbolul evident al emoţiei, al simţirii; deci femeia 
cananeancă desemnează acele emoţii care, menținute în noi, ne aduc 
fericirea, armonia. Este vorba, evident, de bucurie, calm, linişte, iubire, 
compasiune, curaj etc. 

Trebuie, însă, să fim atenţi pentru ca aceste emoţii să fie echilibrate de 
cunoaştere, de discernământ. Altfel, ele pot scăpa de sub control şi pot 
produce, astfel, manifestări (fiice) neplăcute pentru noi ("“muncite de drac”): 
calmul poate degenera în nepăsare, iubirea în toleranța răului, curajul în 

bravadă, bucuria (optimismul) în refuzul de a vedea răul ("totul e perfect, 
nu trebuie schimbat nimic”) etc. 

Toate acestea produc apoi dizarmonie şi suferinţă datorită incapacității 
de adaptare la schimbare, pe care o generează de obicei. 

Iată, deci, că pe drumul spiritual (pe drumul lui David), trebuie să ne 
păzim a cădea în extreme, în a confunda extremele fenomenelor, fiind astfel 
incapabili de a le echilibra (iubirea trebuie echilibrată cu dreptatea, calmul 
cu acţiunea justă, curajul cu prevederea, optimismul cu privirea obiectivă a 
realităţii etc.). 

Echilibrul perfect între extreme şi dualităţi poate fi realizat doar atunci 
când cunoaştem direct Binele şi Adevărul. Când înţelegerea profundă, a 
Esenţei, a realităţii se lasă în noi, apare spontan, în interiorul nostru, 
Tăcerea (lipsa cuvintelor). 

Emoţiile superioare, chiar dacă produc în noi Armonia, Binele (astfel 
aducându-ne fericirea), trebuie transcense şi ele dacă vrem să cunoaştem 
Realitatea direct (şi nu prin intermediul emoţiilor, a gândurilor, al 
cuvintelor). 

Cuvintele nu pot transmite adevărul despre realitate, despre Ceea ce 
Este, despre ceea ce transcende dualitatea (mentală şi emoţională). Ele 
sunt bune doar pentru a pune ordine în psihic: a cerceta "oile pierdute” 
(gândurile greşite din acesta) şi astfel a genera în noi Armonia. 

Totuşi, Adevărul poate fi transmis. Şi chiar dacă aceasta se face prin 
cuvinte, el transcende cuvintele (nu ele îl transmit). 

Când mintea (care generează emoția) trece dincolo de dualitate (de 
exemplu, de dualităţile: stăpân - sclav, domn - slugă, păcătos (câine) - 
virtuos (copil), de aceeaşi religie cu noi - de alte religii, noi şi restul lumii 
etc.), trece dincolo de contradicţiile aparente, cunoscând Esenţa, înțelegând 
rolul fiecărei extreme şi generarea reciprocă dintre ele; când e depăşită 
opoziţia aparentă suferinţă - fericire, tristeţe - bucurie, durere - plăcere, 
atunci se găseşte echilibrul. 

Dincolo de dualitate, dincolo de extreme se întinde Realitatea, Ceea ce 
Este... 

Dualitatea, confuzia generată de ea, contradicţiile generate de căderea 
la extreme sunt o “boală” de care ne tămăduim doar când reuşim să 
transcendem dualitatea, să transcendem gândurile şi cuvintele prin Viziunea 
Nemijlocită a Ceea ce Există... 

Necesitatea cunoaşterii legilor 


de organizare ale naturii 
A doua înmulţire a pâinilor (Matei 15.29-39) 


„.. "Isus a chemat pe ucenicii Săi şi le-a zis: "Mi-este milă de 
gloata aceasta, căci iată că de trei zile aşteaptă lângă Mine şi n-au. 
ce mânca. Nu vreau să le dau drumul flămânzi, ca nu cumva să 
leşine de foame pe drum.” 

Ucenicii I-au zis: "De unde să luăm în pustia asta atâtea pâini ca 
să săturăm atâta gloată?” "Câte pâini aveţi?” i-a întrebat Isus. 
“Şapte” I-au răspuns ei, "şi puţini peştişori.” 

Atunci Isus a poruncit norodului să şadă pe pământ. A luat 
şapte pâini şi peştişorii şi, după ce a mulţumit lui Dumnezeu, a frânt 
şi a dat ucenicilor, iar ucenicii au împărţit norodului. 

Au mâncat toţi şi s-au săturat; şi s-au ridicat şapte coşniţe pline 
cu rămăşiţele de fărâmituri. Cei ce mâncaseră erau patru mii de 
bărbaţi, afară de femei şi copii.” 


Multe sunt aspectele ce trebuie înţelese şi puse în ordine în psihicul 
nostru, multe sunt întrebările la care e necesar să găsim răspunsuri corecte 
(noroadele care trebuie să le hrănim), dar nu le putem rezolva pe toate 
deodată. 

Procesul de armonizare a psihicului, de cunoaştere şi aprofundare a 
propriilor moduri de gândire legate de diferite aspecte ale realităţii, este 
treptat şi este parcurs cu răbdare şi tenacitate. Incununaţi cu aceste 
calităţi, vom vedea că, în timp (“în trei zile”), vom reuşi acest proces de 
armonizare a propriei personalităţi, folosindu-ne în acest scop de legea 
treiului, legea creaţiei despre care am mai vorbit (distrugem răul - greşelile, 
naştem - binele, îl menţinem pe acesta). 

Frământările legate de diferite aspecte, care apar din când în când în 
noi, nu trebuie lăsate să meargă şi să vină, nu trebuie lăsate să ne sâcâie. 

Când apar acestea, "nu trebuie să le dăm drumul flămânde”, ci trebuie 
eliminate cât mai repede din interiorul nostru (scăpând astfel şi de suferinţa 
care le însoţeşte) prin concentrarea hotărâtă asupra lor, prin aprofundarea 
aspectelor care ne frământă. 

Cu cât insistăm, cu cât ne concentrăm mai mult şi mai des spre a le 
înţelege, cu atât le vom înţelege mai repede. 

Atunci, aceste frământări,  găsindu-şi soluția (primind hrana 
cunoaşterii), se vor retrage, lăsându-ne mintea în armonie. 

Frământările (fricile, mâniile, tristeţile, revoltele, orgoliile...), întreţinute 
prin necercetarea şi neaprofundarea necesară spre a le găsi soluţie de 
alungare din noi, pot dezorganiza serios structurile personalității 
(emoţionale, mentale, volitive etc.) şi pot fi chiar scăpate de sub control 

(rezultând astfel, de obicei, distrugere şi suferinţă în noi şi în afara noastră). 
„___ Astfel, ele ne fac incapabili să ne adaptăm optim schimbării şi armoniei 
Întregului (ne fac "să leşinăm” pe Drum). 

Este necesar, deci, să găsim cât mai repede răspuns întrebărilor, 
frământărilor şi tulburărilor interioare. 

Pentru aceasta, cum spuneam şi în comentariul precedentei "înmulţiri a 
pâinilor”, nu trebuie să ne îndreptăm spre exterior, construind soluţii 
(răspunsuri) pe nisip: mărturii şi raţiuni ale altora, pe teorii, idei, concepte, 
dogme preluate din societate, dar neverificate direct de noi. 

Construcţiile astfel făcute, nu sunt solide. 

Răspunsuri solide la frământările noastre se găsesc doar pornind de la 
experienţa proprie, de la ceea ce percepem noi în mod direct, de la 
cunoaşterile verificate nemijlocit de noi. 

Mărturiile altora, raţiunile altora, nu sunt materiale pe care să construim 
propriile răspunsuri, ci sunt doar mijloace, ghizi care ne arată cum să găsim 
răspunsuri bazate pe propria noastră percepţie directă (asupra virtuţii, 
adevărului, mântuirii, realităţilor spirituale etc.). 

Chiar dacă cunoaşterii incipiente pe care o avem (ucenicilor) i se pare 
că răspunsurile nu au cum să vină din interior (că aici e pustiu), din 
raţiunea şi percepţia proprie, să ştim că o astfel de cunoaştere nu este 
întemeiată. 

Chiar dacă suntem tentaţi ca propriilor întrebări şi frământări să le dăm 
ca şi răspuns tot felul de teorii, idei, concepte, dogme, doctrine preluate de 
la alţii, fără analiză, sau cu analiză succintă (deoarece aşa ne este mai 
comod), să ştim cu siguranţă că astfel de răspunsuri sunt false răspunsuri, 
sunt doar surogate. Cu ajutorul lor, frământările noastre nu vor dispare, ci 
doar vor fi temporar înăbuşite. 

Astfel, nu facem decât să ne prelungim suferinţa şi confuzia ce însoţeşte 
aceste frământări. 

Dacă însă le rezolvăm prin noi înşine (prin percepţie directă şi rațiune 
proprie), ele nu mai sunt înăbuşite, ci sunt eliminate total şi astfel putem 
construi pe o bază solidă. 

Deci, soluţia frământărilor se află în noi. Pentru a o găsi, trebuie să nu 
mai alergăm după teorii şi dogme exterioare, "să şedem pe pământ”, să 
privim atenţi problemele cercetate, să le analizăm în profunzime şi să facem 
aceste lucruri luând răspunsurile posibile (obţinute din mărturiile şi raţiunile 
altora) nu ca axiome pe care să construim ci doar ca puncte de sprijin, ca 
posibili ghizi spre descoperirea prin noi înşine a adevărului în legătură cu 
diferite aspecte ale manifestării. 

Trebui, deci, să alungăm agitația şi superficialitatea din noi şi să 
aprofundăm realitatea înconjurătoare prin propria conştiinţă (şezând pe 
"propriul pământ”). 

Cercetând astfel, vom înmulţi şi vom extinde cunoaşterea (pâinea) pe 
care o avem despre legile de manifestare ale psihicului şi ale realităţilor 
înconjurătoare (simbolizate de cifra şapte). 

Cifra şapte este un simbol pentru legile de organizare ale naturii 

deoarece oriunde avem vre-un proces, vre-un aspect al realităţii (ca sunet, 
lumină, timp, percepţie, etică etc.), organizarea lor se face pe baza cifrei 
şapte (avem şapte note de bază, şapte culori fundamentale, şapte zile în 
săptămână, şapte organe de simţ, şapte virtuţi şi şapte “păcate” principale 
etc.). 

Astfel, cu ajutorul organizării metodice, amănunțite a cercetării noastre 
(cercetare care trebuie să cuprindă observare, analiză, practică etc.), 
ajungem să cunoaştem în profunzime legile de organizare ale lumii şi ale 
psihicului propriu (să ne hrănim cu "şapte pâini”) şi astfel avem posibilitatea 
de a ne pune în armonie toate structurile interioare (energetice, emoţionale, 
mentale, cauzale, intuitive, volitive): “au mâncat toţi şi s-au săturat”. 

Aşteptările false, modurile greşite de gândire, întrebările greşite, 
problemele false - incorect puse ("fărâmiturile”: fragmentările haotice, 
confuze, lipsite de coerenţă ale cunoaşterii - pâinii), trebuie cercetate 
îndeaproape, trebuie aprofundate, trebuie observate şi analizate atent, până 
vom reuşi să le corectăm pe acestea (să eliminăm greşelile de gândire din 
noi), până vom reuşi să realizăm în noi organizarea şi armonia (să strângem 
"fărâmiturile” în "şapte coşuri”). 

Corectarea modurilor greşite de gândire (distrugerea "păcatelor”) din 
noi nu este o minune, pe care să o aşteptăm să o facă Dumnezeu (sau 
oricine altcineva din exterior), ci este o ştiinţă exactă, riguroasă, bine 
organizată pe care trebuie să o studiem, să o analizăm şi să o punem în 
practică. 

Ea constă în autoobservare continuă, pentru a vedea când se 
manifestă “păcatele”, urmată de o analiză profundă a acestora, pentru a 
ajunge să înţelegem de ce aceste “păcate” sunt modalităţi greşite de 
gândire (generatoare de suferinţă) şi unde corelaţiile de gândire pe care le 
facem nu sunt corecte. 

Pentru ca mintea şi raţiunea noastră (simbolizate de bărbat) să poată 
să ajungă să cunoască (să mănânce) în profunzime legile de organizare ale 
naturii, ea trebuie să aibă "natura cifrei patru” (să fie patru mii de bărbaţi), 
adică: 

- să fie cercetătoare neobosită, să acţioneze continuu (avem patru 
membre - simbol al acţiunii) spre dobândirea cunoaşterii menţionate; 

- să fie obiectivă, deschisă la nou, capabilă să se adapteze optim la 
perpetua schimbare care ne înconjoară (la continua schimbare “a celor 
patru anotimpuri”); 

- să ia în considerare, deopotrivă în acţiunile ei, toate cele patru 
componente majore ale personalităţii umane: cea fizică, cea energetică, cea 
emoţională şi cea mentală; 

- să fie cuprinzătoare, integratoare, să aibă o sferă de cuprindere 
extinsă la infinit, care să cuprindă deopotrivă manifestarea, creaţia, lumea, 
multiplicitate (creată prin legea treiului) şi nemanifestarea, Absolutul, 
Creatorul, Unitatea (simbolizată de unu), adică să cuprindă în sine Întregul 
(unu plus trei, adică cifra patru). 

Necesitatea stăpânirii personalităţii proprii 
Vindecarea unui lunatic (Matei 17.14-21) 


=. ""Doamne, ai milă de fiul meu, căci este lunatic şi pătimeşte 


rău: de multe ori cade în foc şi de multe ori cade în apă. L-am dus la 
ucenicii Tăi şi n-au putut să-l vindece.” 

„„„ Isus a certat dracul, care a ieşit afară din el. Şi băiatul s-a 
tămăduit chiar în ceasul acela. 

Atunci ucenicii au venit la Isus şi I-au zis, deoparte: "Noi de ce 
n-am putut să-l scoatem?” 


"Din pricina puţinei voastre credinţe” le-a zis Isus. "Adevărat vă 
spun că, dacă aţi avea credinţă cât un grăunte de muştar, aţi zice 
muntelui acestuia: "Mută-te de aici colo”, şi s-ar muta; nimic nu v- 
ar fi cu neputinţă. Dar acest soi de draci nu iese afară decât cu 
rugăciune şi cu post.” 


A fi lunatic (somnambul) înseamnă a te afla sub controlul total al 
manifestărilor negative ale "lunii interioare”: crepusculul, confuzia, răceala, 
ignoranţa, iluzia etc. 

"Lunaticul” e lipsit de controlul asupra propriei personalităţi (asupra 
propriilor emoţii, gânduri) ceea ce duce la a acţiona (a cădea) în voia 
mediului (a circumstanțelor exterioare) şi a trece astfel, în funcţie de 
acestea, de la o extremă la alta (de la foc la apă) producându-şi astfel 
suferinţă (“arsuri”, “loviri” etc.). 

Majoritatea umanităţii actuale este "lunatică” deoarece acţionează pe 
"pilot automat”, în voia totală a automatismelor negative (emoţionale, 
mentale, volitive), copiate automat din societate. Ea este la voia orgoliului, 
mâniei, fricii, tristeţii, lenei, desfrâului. Acestea fac ce vor din ea şi ea nu le 
controlează, nu le poate stăpâni, ele se manifestă când vor, aducând cu ele, 
inevitabil, suferinţa: "Omul care nu este stăpân pe sine, este ca o cetate 
surpată şi fără ziduri” (Pilde 25.28) 

Aceasta este situaţia. Cei care vor să o schimbe, trebuie să-şi 
conştientizeze mai întâi această lipsă de control asupra propriei personalităţi 
şi să înceapă să remedieze situaţia (căci, "cine este stăpân pe sine 
preţuieşte mai mult decât cine cucereşte cetăţi” - Pilde 16.32) 

În această acţiune a lui, nu se poate sprijini doar de o virtute sau două 
(unul sau altul dintre ucenici: cunoaştere, răbdare, calm, iubire, curaj...), ci 
trebuie să şi le însuşească pe toate, pentru a le face să lucreze împreună, 
sub comanda Binelui şi Adevărului, pentru a-şi redobândi controlul asupra 
personalităţii (spre a vindeca “"somnambulismul”) şi a nu mai fi la voia 
circumstanțelor exterioare. 

Omenirea actuală nu este stăpână pe gândirea şi simţirea ei, pentru că 
nu şi-a aprofundat-o: dacă cineva vrea să facă pe altcineva să sufere, e 

destul o jignire, o "nebăgare în seamă”, o ameninţare, o descurajare, o 
tentaţie etc., pentru ca omul respectiv să cadă pradă orgoliului, mâniei, 
fricii... şi astfel să sufere. 

El lasă ca armonia lui interioară să-i fie distrusă de aceste “păcate”, de 
aceste moduri greşite de raportare la realitatea înconjurătoare. 

Dar ar putea să nu permită acest lucru: prin cercetare atentă de sine 
"credinţa necesară vindecării” apare negreşit sub forma unei puternice 
încredinţări, a unei profunde înţelegeri a rolului Binelui şi Adevărului în 
creaţie, asupra valorii virtuţilor şi al Cunoaşterii de Esenţă pentru 
dobândirea propriei Armonii. 

E imperios necesară cunoaşterea "dracilor”, a gândurilor producătoare 
de suferinţă (prejudecăţi, aşteptări false, iluzii, ataşamente neîntemeiate) a 
automatismelor mentale şi emoţionale negative, existente în propriul psihic; 
iar acest lucru se face prin: 

1. rugăciune, prin acţiune concentrată, neîntreruptă, îndreptată spre 
cunoaşterea acestor "draci”, căci "Nu oricine îmi zice Doamne, Doamne, va 
fi mântuit ci acela care face voia Tatălui.” 

2. post, prin post de gândire şi de acţiune: trebuie să ne oprim a mai 
manifesta automat aceleaşi vechi gânduri (orgoliu, mânie, tristeţe...), 
concepţii, dogme (doctrine învăţate "papagaliceşte”), acţiuni (minciuni, 
violenţe, distrugeri), vorbe (răstite, răuvoitoare, "din înalt” etc.) şi să le 
analizăm atent şi profund spre a vedea dacă sunt corecte sau greşite, dacă 
sunt bune (ne sunt utile, ne aduc fericire) sau rele (sunt neavantajoase, ne 
aduc suferinţă). 

Cercetând, deci, profund şi cu răbdare aceste aspecte, ajungem, după 
un timp, să dobândim o înţelegere a mecanismelor psihice care să ne 
permită să mutăm din noi aceşti "munţi ai păcatelor” care, pentru 
majoritatea oamenilor, sunt de neclintit. 

Doar credinţa, puternica încredințare, înţelegerea profundă a neutilităţii 
pentru noi a acestor “păcate” face posibilă această “minune”. 


241 


Evanghelia Interioară 


Strigătul sincerităţii cu noi înşine 
Doi orbi vindecaţi la Ierihon (Matei 20.29-34) 


"Când au ieşit din Ierihon, o mare gloată a mers după Isus. Şi 
doi orbi şedeau lângă drum. Ei au auzit că trece Isus şi au început 
să strige: "Ai milă de noi, Doamne, Fiul lui David!” 

Gloata îi certa să tacă. Dar ei mai tare strigau... Isus S-a oprit, i- 
a chemat şi le-a zis: "Ce vreţi să vă fac?” 

“Doamne” I-au zis ei "să ni se deschidă ochii!” 

[Isus]... "S-a atins de ochii lor şi îndată orbii şi-au căpătat vede- 
rea, şi au mers după El.” 


Există două tipuri de oameni în societatea actuală, apreciaţi după cum 
urmăresc să realizeze în viaţa lor Binele şi după cum caută să cunoască 
Adevărul (după "cum urmează pe Isus”): 

1. gloata, marea gloată, marea majoritate care le urmează pe acestea 
doar în intenţie, în vorbă, "pentru că aşa fac toţi”. Aceştia sunt făţarnicii; ei 
nu aprofundează, ei nu analizează în adâncime realitatea, 

2. "cei puţini” care urmează Binele şi Adevărul prin propriile fapte, 
gânduri şi acţiuni îndreptate spre lărgirea cunoaşterii, spre ajutorarea 
celorlalţi. 

Primii cred că văd, că cunosc destul, că a fi virtuos "înseamnă a merge 
la biserică”, sau "a şti pe de rost toată biblia” etc. 

Cei de ai doilea la începutul drumului lor interior îşi conştientizează 
necunoaşterea (orbirea) şi astfel simt o nevoie imperioasă "de lumină”, ei 
strigă din toată inima lor, ca ignoranta lor să fie vindecată. 

Şi nu aşteaptă ca acest lucru să îl facă cineva din exterior (în locul lor). 
Ei ştiu, simt, intuiesc că Binele şi Adevărul sunt fii ai războiului spiritual 
(simbolizat de David), ai cercetării profunde, ai cunoaşterii de esenţă, ai 
practicii (observaţiei, analizei amănunțite, a meditaţiei, a postului - de 
hrană, de gând, de grabă). 

Ei ştiu că trebuie să lupte, să fie răbdători şi insistenţi în căutarea lor şi 
luptă, indiferent ce zice “gloata”: "Gloata îi ceartă să tacă. Dar ei mai tare 
strigau...” 

"Gloata” este ignorantă şi din ignoranţa ei caută, datorită fricilor, 
orgoliilor şi lăcomiilor ce o caracterizează, să îi împiedice pe cât posibil "pe 
cei puţini”. 


Acelaşi lucru se întâmplă şi pe plan interior, atunci când la începutul 
transformării spirituale “păcatele” din noi sunt încă foarte puternice: ele 
încearcă, pe cât posibil, să împiedice virtuțile din noi să se dezvolte, 
încearcă, pe cât posibil, să ne facă să nu ne aprofundăm cunoaşterea, să nu 
ne manifestăm pe deplin iubirea, bunăvoința, sinceritatea cu noi înşine şi cu 

ceilalţi. 

Aşadar, este un mare adevăr că până când nu asimilăm în noi pe deplin 
Binele Adevărat şi Cunoaşterea Adevărului "stăm lângă drum” neputincioşi, 
confuzi, dezorientaţi (nu ştim încotro să mergem). 

De îndată însă ce punem ordine în psihicul nostru, armonizându-l, 
devenim una cu Binele şi Adevărul: el "ne atinge” şi ni se "deschid ochii”; 
confuzia dispare, vedem Realitatea... 

În acel moment ne aflăm şi Drumul: el este acela de a-l urma pe “EI”. 

III 
Aprofundarea cunoaşterii 


PILDELE 


Nesfârşite sunt formele de manifestare ale Adevărului, şi fiecare îl 
percepe în funcţie de sfera de cuprindere pe care o are: unii îl văd ca peo 
poveste, ca pe o pildă de viaţă bună sau rea, alţii, care îi înţeleg 
manifestarea prin simboluri, îl văd ca o sursă de cunoaştere nemărginită... 

Pildele sunt create pentru a fi înţelese, pentru a transmite un mesaj. 
Care este însă acesta, depinde doar de înţelegerea noastră. 

Deşi par simple şi de la sine înţelese, s-ar putea ca, măcar că vedem să 
nu vedem, măcar că auzim să nu auzim şi nici să înţelegem (Vezi Matei 
13.13) 

Adevărul este peste tot... Cine îl vede însă? 


Viziune şi Acţiune. Necesitatea acţiunii 
Casa zidită pe stâncă (Matei 7.21-29) 


"Nu orişicine-Mi zice "Doamne, Doamne!” va intra în Împărăţia. 
cerurilor, ci cel ce face voia Tatălui Meu care este în ceruri... de 
aceea, pe oricine aude aceste cuvinte ale Mele şi le face, îl voi 
asemăna cu un om cu judecată, care şi-a zidit casa pe stâncă. A dat 
ploaia, au venit şuvoaiele, au suflat vânturile şi au bătut în casa 
aceea, dar ea nu s-a prăbuşit, pentru că avea temelia zidită pe_ 
stâncă. Insă oricine aude aceste cuvinte ale mele şi nu le face, va fi 
asemuit cu un om nechibzuit, care şi-a zidit casa pe nisip. A dat 
ploaia, au venit şuvoaiele, au suflat vânturile şi au bătut în casa 
aceea: ea s-a prăbuşit şi prăbuşirea i-a fost mare.” 


Dacă îi cercetezi pe oameni, toţi sunt de acord că au păcate, că au 
moduri greşite de gândire în psihic etc., dar când e vorba de acţiune, de a 
face ceva concret pentru a înlătura din interiorul lor aceste păcate, toţi dau 
înapoi. De abia împinşi serios de la spate, dacă încep să facă ceva. Prin 
aceasta se poate vedea diferenţa care există între cunoaşterea de suprafaţă 
şi conştientizare (cunoaştere aprofundată): când avem cu adevărat o 
cunoaştere adâncă a ce sunt păcatele şi de ce nu sunt ele bune a le face, 
acţiunea pentru înlăturarea lor din interiorul nostru vine de la sine. îi 

Dar pentru a dobândi această cunoaştere, trebuie să ACŢIONAM în 

direcţia obţinerii ei. Nu vom obţine nimic dacă doar suntem de acord cu o 
teorie sau cu alta, cu o dogmă sau cu alta, cu o credinţă sau cu alta, fără a 
încerca să cunoaştem în profunzime şi să punem în practică virtuțile. 

Doar acţionând concret pentru a înţelege “păcatele” (prin observare, 
analiză, meditaţie etc.) şi pentru a pune în practică virtuțile (a ne mări 
cunoaşterea, a ne manifesta iubirea, bunăvoința, curajul etc.) putem 
construi o temelie solidă pentru transformarea noastră spirituală, formată 
din cunoaşterea directă (din experienţa directă) a faptului că virtutea e net 
superioară păcatului. 

Dacă, însă, doar vorbim de Virtute, fără a o pune în practică, nu vom 
putea construi acea temelie care să ne permită să rezistăm intemperiilor 
(probelor, ispitelor, interacțiunii cu răul) şi atunci ne vom prăbuşi cu toate 
teoriile noastre în braţele păcatelor şi suferinţei aduse de acestea. Deci, 
practica e necesară. Dar în ce să constea ea? 


O practică solidă constă, de exemplu, în a ne deschide un caiet destinat 
analizei cu deamănuntul a fiecăruia din cele şapte păcate capitale, a 
fiecăruia din cele şapte moduri greşite de gândire principale, şi anume: 
orgoliul, mânia, frica, lenea, lăcomia, tristeţea şi desfrâul. 

Ne vom aminti şi vom scrie în acest caiet evenimentele concrete când 
aceste păcate s-au manifestat în noi şi vom încerca să înţelegem de ce s-au 
manifestat, care sunt cauzele, de ce sunt greşite modurile de gândire ce l- 
au susţinut manifestarea. Concluziile la care ajungem le trecem în caiet spre 
a le putea aprofunda pe parcursul timpului. 

Când vor apare noi manifestări, le vom trece imediat (de preferinţă pe 
parcursul aceleiaşi zile când s-au manifestat) în caiet şi le vom diseca, le 
vom analiza profund, până vom ajunge să înţelegem în profunzime fiecare 
din aceste moduri greşite de gândire şi astfel să le putem elimina din 
psihicul nostru cu seninătatea dată de înţelegere. 

Să persistăm în notarea şi analiza noastră cu ajutorul caietului până 
vom atinge această înţelegere şi să fim convinşi că acest lucru ne va lua 
ceva timp (cel puţin câţiva ani) pentru motivul că “păcatele” sunt puternic 
înrădăcinate în noi şi nu ne lasă să le vedem uşor, apoi, pe măsură ce trece 
timpul, formele lor de manifestare se subtilizează, fiind greu de identificat şi 
înţeles în profunzime. 

Cu răbdare şi cu perseverenţă însă, vom progresa şi rezultate vizibile de 
control al păcatelor vor apărea imediat (la câteva săptămână sau luni) după 
ce începem să analizăm şi să notăm “păcatele” în caiet. Caietul acesta arată 
seriozitatea noastră în ce priveşte dorinţa de a elimina păcatele din noi. 

Paralel cu ţinerea lui, trebuie să fim într-o permanentă autoobservare a 
psihicului propriu, pentru a observa “păcatul” imediat ce el se manifestă şi 
a-l analiza "la faţa locului”. 

La serviciu, acasă, la plimbare, când discutăm cu cineva etc. să ne 
menţinem atenţia vigilentă. 

Circumstanţele exterioare vor face ca aceste păcate să iasă la iveală 

vrând să se manifeste: dacă suntem atenţi le vom vedea imediat intenţia şi 
le-o vom împiedeca. 

Oamenii se identifică cu păcatele, de aceea nu le pot vedea. Imediat 
însă ce le definim, ce le delimităm, ele cad în vizorul atenţiei şi când se 
manifestă nu ne vom mai identifica cu ele ci, desprinzându-ne de ele, le 
vom privi oarecum din exterior, judecându-le şi condamnându-le. 

Când ne întoarcem atenţia spre interior spre a găsi aici adevăratele 
cauze ale suferinţei noastre (cauze care se află în menţinerea şi 
manifestarea în noi a "păcatelor”), “păcatul” cade rănit mortal - lui i este 
luată aproape toată forţa care îi venea mai ales din faptul că ne identificam 
cu el. Bineînţeles că se va mai zvârcoli ca orice animal rănit, pentru că încă 
la început fiind, nu cunoaştem exact de ce este greşit dar, când această 
cunoaştere apare (prin analiza lui atentă) şi apoi se întăreşte prin 
conştientizare şi aprofundare, aceste zvârcoliri se răresc, devin mai slabe 
pentru ca, în cele din urmă, “păcatul” să-şi dea duhul. "Să-i fie ţărâna 
uşoară!”, iar în ceea ce ne priveşte, să ne păstrăm vigilenţa (ştim doar că 
"morţii pot învia”). 

Începând această practică zilnică de observare, notare şi analiză a 
"păcatelor”, putem vedea că uneori pot trece ore întregi de la manifestarea 
"păcatului” (de exemplu, a mâniei) şi până când ne dăm seama de acest 
lucru (până atunci am fost identificaţi cu "păcatul”), dar pe măsură ce 
practica noastră devine tot mai asiduă, orele devin minute, minutele devin 
secunde şi în cele din urmă conştientizăm apariţia “păcatului” în noi chiar 
când apare (îl recunoaştem negreşit prin neliniştea, tulburarea, suferinţa 
care îl însoţeşte mereu). 

Atenţie însă! Această activitate de observare a “păcatului” din noi, nu 
trebuie să se transforme într-o activitate de urmărire şi de "arătare cu 
degetul” a "păcatelor” celorlalţi. 

În prima fază, când oamenii conştientizează că orgoliul, mânia, lenea, 
lăcomia, desfrâul... sunt "păcate capitate”, încep să le “vadă” "imediat ce 
apar” peste tot în jurul lor (în ceilalţi oameni) mai puţin însă în ei. 

Să ne amintim, însă, că atunci când arătătorul de la mână indică spre 
ceilalţi (în exterior), trei degete de la aceeaşi mână indică spre noi. 

Aşadar, dacă perseverăm în practica zilnică de observare şi analiză a 
manifestărilor “păcatelor”, cu timpul le vom înţelege, din ce în ce mai 
profund, în manifestările lor cele mai subtile şi astfel le vom putea elimina 
senini din noi. 

Prin această practică nu forţăm nimic: conştientizăm doar treptat, din 
ce în ce mai profund, că “păcatul” produce suferinţă, nelinişte, agitaţie în 
noi şi în afara noastră şi deci nu ne este util să-l manifestăm. 

E ca şi când am înţelege că focul arde şi că nu are nici un rost să băgăm 
mâna în el (decât dacă vrem să suferim): la fel e şi cu “păcatul”. 

Stăruinţa în Cunoaştere învinge “păcatul” 
Pilda semănătorului (Matei 13.1-23) 


.. "EI le-a vorbit de multe lucruri în pilde şi le-a zis: "Iată, 
semănătorul a ieşit să semene. Pe când semăna el, o parte din 
sămânță a căzut lângă drum şi au venit păsările şi au mâncat-o. 

O altă parte a căzut pe locuri stâncoase, unde nu avea pământ 
mult: a răsărit îndată, pentru că nu a găsit pământ adânc. Dar, când 
a răsărit soarele, s-a pălit şi pentru că nu avea rădăcini, s-a uscat. O 
altă parte a căzut între spini: spinii au crescut şi au întunecat-o. O 
altă parte a căzut în pământ bun şi a dat roadă: un grăunte a dat o 
sută, altul şaizeci şi altul treizeci. 

Cine are urechi de auzit, să audă.”” (Matei 13.3 - 9) 


.. "Ascultaţi dar ce înseamnă pilda semănătorului. Când un om 
aude Cuvântul privitor la Impărăţie şi nu-l înţelege, vine cel rău şi 
răpeşte ce a fost semănat în inima lui. Aceasta este sămânţa căzută 
lângă drum. Sămânţa căzută în locuri stâncoase este cel ce aude 
Cuvântul şi-l primeşte îndată cu bucurie, dar n-are rădăcină în el, ci 
ține până la o vreme, şi cum vine un necaz sau o prigonire din_ 
pricina Cuvântului, se leapădă îndată de el. 

Sămânţa căzută în spini, e cel ce aude Cuvântul, dar îngrijorările 
veacului acestuia şi înşelăciunea bogățiilor îneacă acest Cuvânt şi 
ajunge neroditor. 

Iar sămânţa căzută în pământ bun este cel ce aude Cuvântul şi-l 
înţelege, el aduce roadă: un grăunte dă o sută, altul şaizeci, altul 
treizeci. “(Matei 13.19 - 23) 


În interiorul nostru regăsim, într-o măsură mai mare sau mai mică 
(100% - 30%), toate cele patru "tipuri de pământuri” pomenite în pildă: 
tare (lângă drum), stâncos (puţin adânc), confuz (plin de spini) şi pământ 
bun şi aceste tipuri de "pământuri interioare” ne arată puterea diferitelor 
moduri greşite de gândire în interiorul nostru (cât de tari sunt) şi deci 
implicit şi măsura în care sămânţa virtuţii (a modului corect de gândire opus 
lor) trebuie să lupte pentru a le alunga din noi. 

Astfel, deci, unele “păcate” sunt mai puternice şi trebuie să luptăm mai 
mult cu ele, altele mai slabe şi lupta e mai mică. 

Fiecare din noi are unul sau două păcate care domină în noi, care sunt 
mai puternice decât celelalte şi asupra cărora trebuie să-şi îndrepte analiza 
mai mult timp. 

Astfel, unii au probleme mai mari cu orgoliul şi desfrâul, alţii cu mânia 
şi violenţa, alţii cu tristeţea şi lenea, alţii cu frica şi lenea, alţii cu orgoliul şi 
lăcomia etc. 

Astfel, după caz, un om care ghidează mesajul Binelui şi Adevărului 
(Cuvântul) spre interiorul său, încercând aici să realizeze, cu ajutorul lui, o 
împărăție a armoniei şi organizării superioare, care să-i asigure pacea şi 
fericirea, poate să aibă puţine probleme şi să înţeleagă imediat, într-o 
măsură mai mare sau mai mică (100% - 30%), de exemplu, frica şi 
tristeţea. Pe când, să zicem lenea şi lăcomia, i se pare că le înţelege la 
început dar, când începe să intre în profunzimea acestora (explorând 
subconştientul cu prejudecățile şi automatismele sale, din ce în ce mai greu 
de reperat şi înţeles) - când cresc, deci, “spinii”, îşi dă seama că de fapt nu 
a înţeles mare lucru din manifestările acestor defecte psihologice. 

În ceea ce priveşte alte păcate (cum ar fi, să zicem, mânia şi orgoliul) el 
poate ajunge să le înţeleagă destul de bine şi chiar să le stăpânească în 
încercări şi ispite mai mici, dar la o încercare mai serioasă vede că le scapă 
de sub control (sămânţa înţelegerii lor "se usucă”). Apoi, se poate ca, în 
cazul, să zicem, al desfrâului chiar şi cu eforturi mari de a-l înţelege la 
început (când încercăm să semănăm binele, şi să corectăm aceste moduri 
greşite de gândire) putem să constatăm că întâmpinăm mari dificultăţi în 
cunoaşterea mecanismelor lui de acţiune (avem aici pământ tare, 
prejudecăţi şi automatisme negative bine bătătorite şi înfipte în conştiinţă). 

Deci, aceste şapte "păcate capitale” sunt mai tari sau mai slabe (unele 
sau altele) în fiecare dintre noi şi astfel trebuie să lucrăm, spre a le înţelege 
în profunzime, mai mult sau mai puţin asupra lor. 

Oricât de grea ni s-ar părea la început această muncă de observare, de 
analiză şi de înţelegere a “păcatelor”, e necesar: 

- să perseverăm, să arăm, să scormonim, să privim problema din toate 
părţile (în cazul "pământului tare” - a defectului de gândire cel mai 
puternic); 

- să ne refacem după cădere, după ce o ispită ne-a învins (ne-a ofilit) şi 
folosind ce am învăţat din această cădere, să ne ridicăm victorioşi, 
nemaipermiţând să cădem din nou în aceeaşi ispită; 

- să "curăţăm spinii”, să căutăm în profunzimea “păcatelor”, să vedem 
dacă le-am înţeles cu adevărat (şi asta, fără tăgadă, ne va arăta doar 
depăşirea ispitei); 

- pentru “păcatele” pe care le înţelegem cel mai bine şi care ne 
stăpânesc, deci, cel mai puţin personalitatea, e necesar să le slăbim puterea 
şi mai mult şi să ne mărim controlul asupra lor la maxim asta în cazul când 
le înţelegem doar 30% sau 60%). 

Dacă ajungem să le înţelegem aproape 100%, să ne îndreptăm forţele 
asupra celorlalte defecte (mai greu de învins) până la victoria finală asupra 
lor. Oricum, “păcatele” se întrepătrund şi se susţin unele pe altele, aşa că 
dacă ajungem să înţelegem pe unul din ele foarte bine, atunci şi înţelegerea 
celorlalte este aproape. 


"Ucenicii s-au apropiat de El şi I-au zis: "De ce le vorbeşti în. 
pilde?” Isus le-a răspuns: "Pentru că vouă v-a fost dat să cunoaşteţi 

tainele Împărăției cerurilor, iar lor nu le-a fost dat. Căci celui ce are, 
i se va da şi va avea de prisos; iar de la cel ce nu are, se va lua chiar 


şi ce are. 
De aceea le vorbesc în pilde, pentru că ei, măcar că văd, nu văd, 


şi măcar că aud, nu aud, nici nu înţeleg... 


Căci inima acestui popor s-a împietrit; au ajuns tari de urechi, 
şi-au închis ochii, ca nu cumva să vadă cu ochii, să audă cu urechile, 
să înţeleagă cu inima, să se întoarcă la Dumnezeu şi să-i vindec. 

Dar ferice de ochii voştri că văd; şi de urechile voastre că aud! 
„«.” (Matei 13.10 - 17) 


Este evident că doar gândirea corectă - care are corespondent în 
realitate (ucenicii), poate contempla realitatea aşa cum este ea (nu cum se 
crede, cum se pare că este), poate vedea "Impărăţia cerurilor”, poate 
întrona în noi împărăţia armoniei şi cunoaşterii adevărate. 

Dacă avem, deci, o minimă cunoaştere corectă (întemeiată pe percepţie 
directă, pe experimentare directă), un sistem psihic care se bazează pe un 
număr minim (cel puţin la început) de moduri corecte de gândire (de ucenici 
- de modalităţi corecte de abordare a realităţii) ajungem repede pe baza 
acestei cunoaşteri corecte, la o mai mare cunoaştere corectă a realităţii: 
"celui ce are, i se va da şi va avea de prisos”. 

Dar un sistem psihic care se bazează pe “păcate”, pe moduri greşite de 
gândire (întemeiate pe nisipul teoriilor, conceptelor, dogmelor, a mărturiilor 
şi raţiunilor formulate de alţii), pe o cunoaştere incorectă, care nu este în 
concordanţă cu ceea ce este în realitate (el confundă ceea ce se crede 
despre diferite aspecte, cu ceea ce sunt acestea şi când se loveşte de 
acestea, suferă deoarece nu se poate adapta lor - iluziile lui, prejudecățile, 
aşteptările lui se dovedesc false), generează, pe baza acestei cunoaşteri 
greşite o cunoaştere greşită şi mai mare (confuzia lui creşte) astfel încât 
poate ajunge să considere chiar şi minima cunoaştere corectă, pe care o are 
(în legătură cu diferite aspecte), ca fiind greşită: "dar de la cel ce nu are, se 
va lua chiar şi ce are”. 

Iată unde duc ignoranta, iluziile, aşteptările false, ataşamentele fără 
suport: la o mare confuzie interioară, la un psihic plin de contradicții, 
generatoare de suferinţă, care o întreţin pe aceasta. 

Se ştie că poţi vorbi de Bine (Virtute) şi Adevăr (Cunoaştere) oricât unui 
om stăpânit de orgoliu, mânie, frică, lăcomie, lene, tristeţe, desfrâu: el nu 
te va auzi, nu te va înţelege, pentru că nu ascultă ce zici tu, va fi prea 
preocupat să-şi asculte propriile gânduri şi să caute să le manifeste pe 
acestea: prin atitudini trufaşe, rea-voinţă, atacuri violente; teamă de a 
aprofunda diferite subiecte (religioase, sociologice...) considerate de el 
"tabu”; lene mentală de a intra în profunzimea unei probleme, de a analiza 
atent ceea ce-l înconjoară; lăcomia de a ieşi învingător din discuţie şi nu de 
a căuta adevărul, sau lăcomia care îl face să considere demne de discutat 

doar anumite "aspecte lumeşti” (banii în special); plângerea interioară de 
milă pentru el (e incapabil să te înţeleagă, după părerea lui) etc. 

Iată din ce cauză el "măcar că aude, nu aude, nici nu înţelege”. 

Doar virtuțile (ucenicii) dezvoltate în noi (bunăvoința, iubirea, 
compasiunea, cunoaşterea profundă, discernământul, calmul, curajul, 
sinceritatea cu noi înşine, inteligenţa practică, detaşarea, intuiţia 
superioară, puritatea...) pot să vadă şi să-i audă pe ceilalţi, pot să vadă şi 
să contemple Binele, să contemple realitatea, Ceea ce este, şi să se 
integreze Armoniei... 


Judecata făcută de Discernământ 
Pilda neghinei şi tâlcuirea ei (Matei 13.24-30, 36-43) 


... "Împărăţia cerurilor se aseamănă cu un om care a semănat o 
sămânță bună în ţărâna lui. Dar, pe când dormeau oamenii, a venit 
vrăjmaşul lui, a semănat neghină între grâu şi a plecat. Când au 
răsărit firele de grâu şi au făcut rod, a răsărit şi neghina. 

Robii stăpânului au venit şi i-au zis: "... vrei să mergem s-o 
smulgem?” “Nu” le-a zis el, "ca nu cumva, smulgând neghina, să 
smulgeţi şi grâul împreună cu ea. Lăsaţi-le să crească amândouă, 
împreună până la seceriş; şi la vremea secerişului, voi spune 
secerătorilor: "Smulgeţi întâi neghina şi legaţi-o în snopi ca s-o 
ardem, iar grâul strângeţi-l în grânarul meu.” (Matei 13.24-30) 


.. "Cel ce seamănă sămânţa bună este Fiul omului. Țarina este 

lumea; sămânţa bună sunt Fiii împărăției, neghina sunt fiii celui rău. 
Vrăjmaşul care a semănat-o este Diavolul; secerişul este sfârşitul. 
veacului; secerătorii sunt îngerii... 
„Fiul omului va trimite pe îngerii Săi şi ei vor smulge din 
Impărăţia Lui toate lucrurile, care sunt pricină de păcătuire şi pe cei 
ce săvârşesc fărădelegea şi-i vor arunca în cuptorul aprins; acolo va 
fi plânsul şi scrâşnirea dinţilor. Atunci cei neprihăniţi vor străluci ca 
soarele în împărăţia Tatălui lor.” (Matei 13.36 - 43) 


Odată ce luăm în noi hotărârea fermă de a cunoaşte şi dezvolta în noi 
Binele şi Adevărul se naşte în noi omul nou (Fiul omului). 

Valorile menţionate, însă, în acest moment al naşterii şi imediat după, 
sunt doar seminţe (virtuțile - “fiii împărăției” - nu sunt încă bine dezvoltate). 

Chiar dacă ele prind rădăcină în câmpul psihomental al personalităţii (în 
lumea, în tarina noastră interioară) la început ele sunt slabe (ca putere) în 
structura acesteia şi nu sunt capabile, deocamdată, să opună piept răului, 
să-l alunge definitiv din noi (să smulgă neghina - fiii celui rău - păcatul). 
Acesta a fost semănat în noi datorită ignoranței şi necunoaşterii noastre 

(datorită "diavolului”). Aceasta generează “păcatele” care se perpetuează şi 
se autoiîntreţin prin mecanisme specifice, despre care am mai vorbit. 

E necesar ca acest grâu interior (binele, virtutea, cunoaşterea) să fie 
ajutat să crească şi să se întărească în noi. 

În acest moment, când Virtutea şi Adevărul sunt bine înrădăcinate în 
noi, vine "sfârşitul veacului interior” în care am fost dominați de “păcate”, 
deoarece acum avem o mare putere de discriminare între bine şi rău şi 
cunoaşterile corecte pe care le-am dobândit (virtuțile - îngerii) pot începe 
"judecata finală”, pot începe triajul, separarea "grâului de neghină”, a 
"păcatului de virtute”, a binelui de rău. 

Acum răul, păcatul, nu se mai poate ascunde de noi (îi vedem greşelile 
de gândire ce-l caracterizează) şi nici nu mai este aşa puternic ca la 
început. Deci, îl putem vedea, selecta şi distruge (“arde în foc”), îl putem 
alunga din psihicul propriu. 

Sfârşitul veacului interior nu este un timp anume, precis stabilit 
dinainte: el poate să vină mai devreme sau mai târziu, în funcţie de efortul 
pe care fiecare dintre noi îl face spre a alunga păcatul din sine (spre a 
distruge neghina din “țarina” psihică proprie). 

Atunci cei "neprihăniţi” (virtutea, cunoaşterea) vor străluci ca soarele în 
noi: ei ne vor conduce viaţa, coborând în aceasta Armonia. 

Sămânţa Transformării: minimul discernământ 


înnăscut 
Pilda grăuntelui de muştar şi aluatului 
(Matei 13.31-35) 


... "Împărăţia cerurilor se aseamănă cu un grăunte de muştar, 
pe care l-a luat un om şi l-a semănat în țarina lui. Grăuntele acesta, 
în adevăr, este cea mai mică dintre toate seminţele; dar după ce a 
crescut, este mai mare decât zarzavaturile şi se face un copac, aşa 
că păsările cerului vin şi îşi fac cuib în el... 

Împărăţia cerurilor se aseamănă cu un aluat pe care l-a luat o 
femeie şi l-a pus în trei măsuri de făină de grâu, până s-a dospit. 
toată plămădeala.” 


La începutul drumului, potenţialul “Împărăției cerurilor” este slab 
dezvoltat în noi (e doar un grăunte de muştar - o mică sămânță - aceea a 
Vocii conştiinţei). 

Cu timpul însă, dacă urmărim conştient o transformare spre Bine şi 
Adevăr acest potenţial, această sămânță începe să se dezvolte şi devine un 
copac puternic, în care se pot cuibări toate “minunile” (păsările) cerului: 
stăpânirea de sine, libertatea gândirii, viziunea adevărului... 


Aluatul reprezintă şi el potenţialul, reprezintă începutul, punctul de 
pornire de la care se poate realiza transformarea spirituală (acest punct 
este cel al minimului discernământ, al minimei diferențieri dintre bine şi rău, 
cu care toţi ne naştem). 

Pornind de la acest “aluat” poate, deci, să se transforme întreaga 
personalitate (făina de grâu), până când aceasta devine ceea ce am urmărit 
să devină: o reflecţie corectă şi pură, nealterată a Realităţii (plămădeala), 
pe care o putem folosi apoi pentru a realiza acţiuni avantajoase (aducătoare 
de fericire) pentru noi (a face pâine). 

Trebuie să renunţăm la tot 
Pilda comorii ascunse şi a mărgăritarului 
(Matei 13.44-46) 


"Împărăţia cerurilor se mai aseamănă cu o comoară ascunsă. 
într-o țarină. Omul care o găseşte, o ascunde; şi, de bucuria ei, se 
duce şi vinde tot ce are, şi cumpără țarina aceea. 

Împărăţia cerurilor se mai aseamănă cu un negustor care caută 
mărgăritare frumoase. Şi când găseşte un mărgăritar de mare preţ, 
se duce de vinde tot ce are, şi-l cumpără.” 


Mesajul pildelor acestea este evident: îndată ce ne dăm seama, îndată 
ce conştientizăm valoarea adevărată şi nepreţuită a virtuţii, a modului 
corect de percepere a realităţii (îndată ce găsim comoara, nestemata), 
facem tot ce ne stă în putinţă, pentru a încarna, pentru a întrona în noi 
Virtutea, Viziunea Realităţii... 

Pentru a ne însuşi aceste comori nepreţuite, costul este să renunţăm la 
tot ce avem acum: la toate păcatele, la toate modurile greşite de gândire, la 
toate teoriile, ideile, conceptele, dogmele care ne împiedică să vedem direct 
Realitatea... 


Sfârşitul ignoranței: începutul Judecăţii 
Pilda năvodului (Matei 13.47-52) 


"Împărăţia cerurilor se mai asemănă cu un năvod aruncat în_ 
mare, care prinde tot felul de peşti. 

După ce s-a umplut, pescarii îl scot la mal, şed jos, aleg în vase 
ce este bun, şi aruncă afară ce este rău. _ 

Tot aşa va fi şi la sfârşitul veacului. Ingerii vor ieşi, vor despărţi 
pe cei răi din mijlocul celor buni, şi-i vor arunca în cuptorul aprins; 
acolo va fi plânsul şi scrâşnirea dinţilor.” 


Simbolismul din nou e evident: odată ce începem să observăm cu 
atenţie şi să analizăm toate modurile noastre de gândire în legătură cu 
diferite aspecte ale realităţii, ascunse în subconştientul nostru (când 
aruncăm năvodul în mare), începem să conştientizăm care dintre acestea 
sunt corecte (sunt peşti buni) şi care sunt greşite (sunt peşti răi) şi astfel 
purcedem spre eliminarea din psihicul nostru a acestor greşeli de gândire. 

Acest proces "de alegere” are loc la sfârşitul acestui “veac” al actualei 
stări psihologice interioare în care ignoranţa domneşte. Nici nu se poate 
altfel. 

Războiul e câştigat după ce şi ultima bătălie 
e câştigată 
Pilda cu oaia rătăcită (Matei 18.10-14) 


„« "Fiindcă Fiul omului a venit să mântuiască ce era pierdut. 

Ce credeţi? Dacă un om are o sută de oi şi se rătăceşte una din. 
ele, nu lasă el pe cele nouăzeci şi nouă pe munţi şi se duce să caute 
pe cea rătăcită?...” 


Noul om (Fiul omului) ce se naşte în noi, face acest lucru pentru a 
mântui ce era pierdut: virtutea, cunoaşterea. Prin această acţiune, el aduce 
în noi în locul ignoranței, confuziei şi dezordinii (generatoare de suferinţă), 
cunoaşterea, armonia şi ordinea împreună cu liniştea şi multumirea care le 
însoţeşte pretutindeni pe acestea. 

Dacă tot trupul nostru este în armonie dar în picior avem un spin, ce 
facem? Nu scoatem spinele, pe motiv că în rest ne simţim bine? 

Tot aşa, dacă suntem plini de virtuţi dar una singură ne lipseşte, sau am 
alungat din noi toate modurile greşite de gândire dar mai rămân câteva care 
continuă să ne sâcâie, ce facem? 

Nu ne ducem munca de transformare până la capăt, până la atingerea 
Armoniei totale? 

Să ştim deci că atâta timp cât în interiorul nostru persistă şi cea mai 
mică urmă de nelinişte, de agitaţie, de iritare, de suferinţă, să ştim că mai 
purtăm în noi un mod greşit de gândire, de percepţie a realităţii: suferinţa îl 
dă de gol, îl trădează. 

Să purcedem dar spre cercetarea şi eliminarea lui din interiorul nostru 
deoarece numai atunci când la un moment dat toate modurile noastre de 
gândire (de raportare la realitatea din acel moment) sunt corecte (când 
toate oile - virtuțile sunt în siguranţă) putem cu adevărat să ne bucurăm în 
profunzime de linişte, pace, mulţumire, fericire. 

Iertarea interioară - alungarea 


păcatului din noi 
Pilda robului nemilostiv (Matei 18.21-35) 


"Atunci Petru s-a apropiat de El şi I-a zis: "Doamne, de câte ori 
să iert pe fratele Meu când va păcătui împotriva mea? Până la şapte 
ori?” Isus i-a zis: "Eu nu-ţi zic până la şapte ori ci până la şaptezeci 
de ori câte şapte.” 


[Împăratul iartă datoria robului său, cu condiţia ca acesta să. 
ierte datoriile celor care îi sunt datori lui, sau altfel spus, dacă robul 
iartă datoriile celor care îi sunt datori şi datoriile lui vor fi iertate - 
vezi Matei 18.23 - 35] 


Despre iertare am mai discutat, revin doar pentru a mai sublinia câteva 
aspecte. Trebuie deci să iertăm întotdeauna (“de şaptezeci de ori câte 
şapte”) pe cei care ne greşesc, în interiorul nostru, în sensul de a nu lăsa 
niciodată să se manifeste în noi cele şapte păcate capitale şi astfel să nu 
dorim niciodată răul celor din jur, să nu ne comportăm cu rea-voinţă sau cu 
violenţă scăpată de sub control faţă de ei. 

În interiorul nostru domneşte o armonie (păcatele o distrug - ele nu 
trebuie iertate deci) dar şi în exterior trebuie să domnească armonia, să 
domnească dreptatea: deci cei care strică această armonie, care încalcă 
legile de organizare ale naturii (simbolizate de cifra şapte) nu vor fi iertaţi şi 
se vor lua imediat măsuri pentru a fi împiedicaţi să strice armonia din nou. 

Dacă iertăm păcatul (pe plan interior) sau păcătosul (pe plan exterior) 
şi nu luăm măsuri imediate spre a-i împiedica pe aceştia să distrugă 
Armonia interioară şi exterioară, ei se vor întări şi-şi vor continua 
distrugerile aducând cu ei suferinţă (pe care noi urmează să o simţim). 

Dacă vrem să nu suferim, trebuie să luăm măsuri imediate împotriva 
elementelor care încearcă să distrugă Armonia. 


Pilda robului nemilostiv, ne oferă prilejul de a evidenția din nou faptul 
că noi "ne iertăm singuri greşelile”: astfel dacă în interiorul nostru îi iertăm 
pe toţi cei care ne-au greşit şi astfel îi iubim şi căutăm să-i ajutăm cu 
bunăvoință şi discernământ, păcatele din interiorul nostru (orgoliul, mânie, 
tristeţe, frică...) ne mai având suport (din partea noastră) dispar din 
interiorul nostru, "deci ne sunt iertate”! 

Răsplata virtuţii: fericirea 
Pilda lucrătorilor viei (Matei 20.1-16) 


"Fiindcă Împărăţia cerurilor se aseamănă cu un gospodar, care 
a ieşit dis de dimineaţă, să-şi tocmească lucrători la vie. S-a învoit 
cu lucrătorii cu câte un leu pe zi şi i-a trimis la vie.” 

[Apoi, pe parcursul zilei (la ceasul al treilea, al şaselea, al 
nouălea şi al unsprezecelea) tot tocmeşte la muncitori pentru vie. 
La urmă, indiferent că unii au lucrat mai puţin şi alţii mai mult, toţi 
au primit un leu.] 


Via reprezintă personalitatea cu defectele sale, care trebuie înlăturate 
(asupra cărora trebuie să lucrăm, deci, în acest scop) şi indiferent dacă 
asupra unor “păcate” trebuie să lucrăm mai mult decât asupra altora pentru 
a le înţelege şi elimina din noi (de exemplu, mai mult asupra mâniei şi 
orgoliului, sau mai mult asupra tristeţii, sau a lăcomiei etc.) răsplata pentru 
munca noastră (mai multă sau mai puţină, după caz - în funcţie de fiecare 
"păcat” în parte) e aceeaşi (pentru toţi un leu) anume starea de mulţumire, 
de fericire, de linişte şi pace, pe care o dobândim datorită refacerii armoniei 
interioare prin înţelegerea şi eliminarea din noi a modurilor greşite de 
gândire (de percepţie a realităţii). 


Puterea cunoaşterii profunde a realităţii 
Puterea lui Isus. Pilda celor doi fii (Matei 21.23-32) 


„„. "preoţii cei mai de seamă şi bătrânii norodului I-au zis: "Cu. 
ce putere faci Tu lucrurile acestea, şi cine Ţi-a dat puterea 


aceasta?” Drept răspuns, Isus le-a zis: “Vă voi pune şi eu o 
întrebare; şi dacă-Mi veţi răspunde la ea, vă voi spune şi Eu cu ce 
putere fac aceste lucruri. 

Botezul lui Ioan de unde venea? Din cer, sau de la oameni” Dar 
ei vorbeau între ei şi ziceau: "Dacă vom răspunde: "Din cer” ne va 
spune: "Atunci de ce nu l-aţi crezut?” şi dacă vom răspunde: "De la 
oameni, ne temem de norod, pentru că toţi socotesc pe Ioan drept 
proroc.” 

Atunci au răspuns lui Isus: "Nu ştim” Şi El, la rândul Lui le-a zis: 
"Nici Eu nu vă voi spune cu ce putere fac aceste lucruri.”” (Matei 
21.23 - 27) 


Cunoaşterea profundă ne dă puterea să vorbim despre Bine şi Adevăr, 
ne dă puterea să facem Binele, să vindecăm, să corectăm propriile moduri 

greşite de gândire (păcatele), să alungăm din interiorul nostru aspectele 
care produc dizarmonie; ne dă puterea viziunii directe a Ceea ce Este. 

Cine ne dă această cunoaştere? Noi ne-o dăm, căutând-o, cercetând 
atent prin noi înşine legile de manifestare ale naturii. 


Prima curăţire a “păcatelor” din noi (simbolizată de botezul lui Ioan) 
poate să aibă loc în noi doar dacă avem o minimă cunoaştere despre cum s- 
ar putea face această curăţire. Această cunoaştere însă "nu pică din cer” 
(fără ca noi să întreprindem nici o cercetare în acest sens) şi nu e nici 
rezultatul preocupărilor lumeşti, a gândurilor obişnuite (omeneşti) ce 
caracterizează pe ansamblu gândirea societăţii actuale. 

Ea poate fi doar rezultatul unui moment de conştiinţă (pe care toţi îl 
avem din când în când) când punem sub semnul întrebării valorile societăţii 
şi începem să le cercetăm mai îndeaproape. 

Gândurile dogmatice, doctrinare, automatismele mentale, prejudecățile 
(preoţii şi bătrânii) copiate automat din societate, fără analiză, nu ştiu să 
spună nimic despre curățirea de păcat (despre botez) pentru că ele de 
obicei nu generează o acţiune concretă pentru eliminarea din noi a 
“păcatelor” ci doar acţiuni de suprafaţă, îndreptate spre rituri şi aparenţe, 
spre susţinerea unor credinţe oarbe şi a unor teorii şi concepte neverificate; 
acţiuni care inevitabil duc la contradicții şi neînţelegeri (la păcate) şi astfel 
la suferinţă. 


"Ce credeţi? Un om avea doi feciori şi s-a dus la cel dintâi şi i-a 


zis: "Fiule, du-te azi de lucrează în via mea!” "Nu vreau,” i-a 
răspuns el. În urmă, i-a părut rău şi s-a dus. S-a dus şi la celălalt şi 
i-a spus tot aşa. Şi fiul acesta a răspuns: "Mă duc, doamne!” şi nu s- 
a dus. 

"Care din amândoi a făcut voia tatălui său?” "Cel dintâi” au 
răspuns ei. Şi Isus le-a zis: "Adevărat vă spun că vameşii şi curvele 
merg înaintea voastră în Împărăţia lui Dumnezeu. 

Fiindcă Ioan a venit la voi umblând pe calea neprihănirii şi nu l- 
ați crezut. Dar vameşii şi curvele l-au crezut; şi măcar că aţi văzut 
lucrul acesta, nu v-aţi căit în urmă ca să-l credeţi. ”” 

(Matei 21.28 - 32) 


În pilda celor doi fii vedem clar diferenţa dintre “a vrea” şi “a acţiona”. 
Unii cred că acestea două sunt unul şi acelaşi lucru, cred că credinţa şi 
acţiunea sunt acelaşi lucru. Şi au dreptate dacă ne referim la credinţa 
adevărată (modul corect de gândire) care inevitabil generează o acţiune 
bună (un mod corect de acţiune). 

Dar dacă ne referim la credinţa de suprafaţă (care este majoritară în 
societatea actuală), pe aceasta o interesează mai mult "dacă crezi în 
Dumnezeu” (sau după caz în Alah, Brahma, Isus, Tao, Budha, Shiva etc.), 

dacă eşti de o credinţă anume, sau dacă mergi la biserică (templu, moschee 
etc.) în mod regulat, dacă te-ai spovedit (sau ţi-ai făcut ritualul zilnic, sau 
"cele cinci închinări zilnice” etc.) decât dacă faci binele şi nu mai păcătuieşti 
(nu eşti orgolios, mânios, fricos, trist, lacom, leneş, desfrânat). 

De fapt majoritatea acestor credincioşi aparenţi nici nu ştiu care sunt 
păcatele (de exemplu; care sunt cele şapte păcate capitale). 

Dacă vrem "să ne mântuim”, nu e destul doar să vrem acest lucru, la fel 
cum, pentru a mânca, nu e destul doar să vrem acest lucru: în ambele 
cazuri mai trebuie să facem şi anumite acţiuni specifice pentru a atinge 
aceste obiective. 

Şi este evident că pentru “mântuire” (ca de altfel pentru atingerea 
oricărui obiectiv) trebuie făcute (nu doar voite) anumite acţiuni specifice. 

Dar mai înainte de a acţiona, trebuie să cercetăm, să analizăm atent 
realitatea pentru a descoperi care sunt acţiunile cele mai indicate pentru a 
ne atinge scopul propus (virtutea, cunoaşterea Adevărului etc.). 


În general, e greu a identifica aceste acţiuni deoarece oamenii nu ştiu 
exact ce vor. Ei zic că vor mântuire dar ce este mântuirea, în ce constă 
concret aceasta, care sunt avantajele de pe urma atingerii acestui scop? 

De aceea, trebuie, mai întâi, să stabilim ce e virtutea, ce e mântuirea, 
ce e Adevărul. 

În legătură cu mântuirea pot fi diferite accepţiuni în legătură cu ce ar 
pute fi: 

- o eliberare de prejudecăţi, de păcate, de iluzii 

- o răsplată pentru facerea de bine 

- viziunea directă a Realităţi, a lui Dumnezeu... 

Insă pentru oricare din aceste sensuri ale termenului de mântuire (şi 
acestea sunt doar câteva dintre sensuri), pentru a le atinge e nevoie de o 
acţiune specifică: 

- a ne observa şi analiza, a înţelege şi a elimina din psihicul nostru 
modurile greşite de gândire privitoare la bine şi rău, la virtute, la 
cunoaştere, divinitate, realitate, existenţă etc. 

- a ne autoanaliza şi a elimina din noi, după ce le-am înţeles, păcatele 
capitale: orgoliu, mânie, frică, tristeţe, lene, lăcomie, desfrâu. 

- a medita, a ne ruga, a posti, a practica diferite metode de concentrare 
pentru a pătrunde în profunzimea lucrurilor, la Esenţă, la Ceea ce Este... 

Vedem, deci, că este necesară o cercetare profundă a scopurilor pe care 
declarăm că vrem să le atingem (virtute, adevăr, mântuire, fericire etc.) 
pentru a vedea exact în ce constau acestea şi ce trebuie să facem concret 
pentru a atinge aceste scopuri. 

După aceea, nu ne mai rămâne decât să acţionăm, să facem ceea ce e 
necesar să facem pentru a ne îndeplini dorinţele (ceea ce vrem să 
realizăm). 

Stăpânul personalităţii 
Pilda vierilor (Matei 21.33-46) 


. "Era un om, un gospodar, care a sădit o vie. A împrejmuit-o 
cu un gard, a săpat un teasc în ea, şi a zidit un turn. Apoi a dat-o 
unor vieri şi a plecat în altă ţară. Când a venit vremea roadelor, a 
trimis pe robii lui [apoi pe fiul lui] ca să ia partea lui de rod... 

Dar vierii, când au văzut pe fiul, au zis între ei: "Iată 
moştenitorul, haide-ţi să-l omorâm şi să punem stăpânire pe 
moştenirea lui.” Şi au pus mâna pe el, l-au dus afară din vie şi l-au. 
omorât. 

Acum, când va veni stăpânul viei, ce va face el vierilor acelora? 
Ei I-au răspuns: "Pe ticăloşii aceia îi va pierde şi via o va da altor 
vieri, care-i vor da rodurile la vremea lor.” 

„„. "Piatra pe care au lepădat-o zidarii a ajuns să fie pusă în 
capul unghiului; Domnul a făcut acest lucru şi este minunat în ochii 
noştri” De aceea, vă spun că Împărăţia lui Dumnezeu va fi luată de 
la voi şi va fi dată unui neam, care va aduce roadele cuvenite. ”” 


Via este simbol al domeniului care aduce foloase celui care o stăpâneşte 
şi o exploatează cum se cuvine. Ea este simbol al domeniului psihomental al 
cărui roade dau naştere acţiunii. Acest domeniu este dotat cu diferite 
mecanisme de apărare (gard: memorie, logică, rațiune, automatisme etc), 
care ne pot apăra (de suferinţă), dacă sunt corect folosite sau, dimpotrivă, 
ne pot înlănţui în suferinţă, în caz contrar. Teascul este simbolul 
discernământului şi a inteligenţei practice care trebuie să transforme mediul 
interior sau exterior (adică "să stoarcă struguri”) pentru a fi în avantajul 
nostru (a obţine vinul). 

Turnul este pentru supravegherea “viei” şi constă în permanenta 
autoanaliză şi cercetare sinceră de sine, menită să identifice modurile 
greşite de gândire (hoţii - păcatele) imediat ce acestea apar. 

Vierii sunt simbolul stăpânilor temporari ai personalităţii spre deosebire 
de gospodar care este stăpânul permanent şi de drept al acesteia. 

Gospodarul e, deci, Fiinţa, Sinele, Tatăl interior... ceea ce e dincolo de 
personalitate (gânduri, emoţii) şi care a generat-o (a zidit-o) pe aceasta. El 
este creator prin excelenţă. 

"Vierii” pot fi buni (virtuțile) sau răi (păcatele) în funcţie de cum apără 
interesele "gospodarului” şi ale “fiului acestuia” (Binele şi Adevărul). 

Odată ce suntem ferm stabiliţi pe drumul transformării interioare spre 
Bine şi Adevăr, înlăturarea "vierilor răi” (a păcatelor) de la conducerea 
personalităţii e doar o chestiune de timp, de răbdare, de cât de mult ne 
concentrăm asupra acestui proces. 

În ceea ce priveşte piatra, temelia pe care e construită Împărăţia lui 

Dumnezeu (anume piatra Binelui şi Adevărului), chiar dacă ea nu e luată în 
considerare de lumea actuală (al cărei zidari au lepădat-o), este prezentă 
peste tot şi nimeni nu poate sta în calea ei, pentru că ea menţine creaţia: 
"Cine va cădea peste piatra aceasta va fi zdrobit de ea; iar pe acela peste 
care va cădea ea, îl va spulbera” (Matei 21.44) 

E de precizat că ea nu cade decât asupra “păcatului” şi a ignoranței, 
deoarece acestea nu aduc pentru noi decât roade rele (suferinţă, 
dizarmonie). 

După ce acestea sunt distruse din noi, stăpânirea personalităţii o vom 
da în mâna cunoaşterii şi virtuţilor, deoarece doar acestea ne pot aduce 
roadele aşteptate: Binele şi Adevărul. 


Transcenderea dualității 
Pilda nunţii fiului de împărat (Matei 22.1-14) 


... "Împărăţia cerurilor se aseamănă cu un împărat, care a făcut 
nuntă fiului său. A trimis pe robii săi să cheme pe cei poftiţi la 
nuntă; dar ei n-au vrut să vină. 

„= ei, fără să le pese de poftirea lui, au plecat: unul la holda lui, 
altul la negustoria lui. Ceilalţi au pus mâna pe robi şi-au bătut joc 
de ei şi i-au omorât. Când a auzit împăratul s-a mâniat, a trimis 
oştile sale, a nimicit pe ucigaşii aceia şi le-a ars cetatea. 

Apoi a zis robilor săi: "Nunta este gata, dar cei poftiţi nu au fost 
vrednici de ea. Duceţi-vă dar la răspântiile de drumuri şi chemaţi la 
nuntă pe toţi aceia pe care-i veţi găsi acolo. [şi buni şi răi]... 

Impăratul a intrat să-şi vadă oaspeţii, şi a zărit acolo pe un om, 
care nu era îmbrăcat în haină de nuntă. 

.. Atunci împăratul a zis slujitorilor săi: “Legati-i mâinile _şi_ 
picioarele şi luaţi-l şi aruncaţi-l în întunericul de afară: acolo va fi 
plânsul şi scrâşnirea dinţilor. 

Căci mulţi sunt chemați, dar puţini sunt aleşi.” 


Nunta simbolizează în interiorul nostru momentul când reuşim să unim 
contrariile, să transcendem dualităţile prin cunoaşterea esenței tuturor 
fenomenelor. 

La o astfel de nuntă toată lumea e poftită, dar mai ales, duşmanii ei: 
acele gânduri, teorii, concepte, prejudecăţi, dogme, doctrine etc. care 
încearcă să ne tragă spre o viziune unilaterală a realităţii (spre holdele şi 
negustoriile lor), care încearcă să ne ducă fie într-o extremă fie în alta a 
diferitelor fenomene existente în realitate (etică, mântuire, cunoaştere, 
percepţie etc.). Prin tot ce fac, aceştia încearcă să ne menţină în domeniul 
aparenţelor, al privirilor superficiale asupra realităţii. Ei încearcă prin 
dogmele, doctrinele şi teoriile lor să ucidă orice pornire spre unitate, spre 

esenţă (să-i ucidă pe "robii împăratului unic”). 

De aceea, pentru a putea realiza în noi Unitatea, e necesar "să-i 
ucidem” pe aceşti duşmani ai ei. 

De abia când vom reuşi aceasta, vom putea să realizăm unirea 
contrariilor şi transcenderea dualităţilor (nunta). La această nuntă nu pot să 
fie invitate decât acele părţi din noi care stau la răspântii adică, la egală 
distanţă de extreme (de un drum sau de altul). 

A ne îmbrăca, deci, în întregime cu haină de nuntă, înseamnă a ajunge 
să manifestăm (haina este simbol al manifestării) pe deplin în noi unirea 
contrariilor (nunta), starea de a fi, de a Cunoaşte, de a percepe direct Ceea 
ce Este... 

Trebuie, deci, să ajungem (prin renunţarea la orice teorii, concepte, 
idei, dogme despre ceea ce există), la a privi direct Realitatea 
(neintermediaţi de nici un gând sau cuvânt) şi astfel a realiza în noi o 
atitudine nonduală completă, echidistantă faţă de toate extremele. 

Pentru nuntă trebuie, deci, să transcendem toate dualităţile: tu-eu, 
interior-exterior, aici-acolo, cunoaştere-necunoaştere, dorinţă-necesitate, 
suferinţă-fericire, scop-lipsa scopului, existenţă-nonexistenţă etc. 

Doar astfel ne putem deschide total Infinitului, Eternităţii, Unităţii, 
Existenţei, Absolutului, Adevărului... 

Doar astfel Întregul poate cobori în noi. 

Aceasta este a fi... 

Chiar dacă vorbim cuvintele sunt neputincioase pentru a descrie 
Nunta... 


Cei care ajung la Răspântii, la transcenderea anumitor dualităţi, fără 
însă a le transcende pe toate, nu pot participa la Nuntă. 

Cei care intuiesc Unitatea dar nu pot depăşi, nu pot transcende însăşi 
suferinţa şi fericirea, tristeţea şi bucuria (atingând astfel sărbătoarea 
nespusă a echilibrului) se pot găsi pentru o perioadă "legaţi de mâini şi de 
picioare”, incapabili de acţiune (se poate ca totul să li se pară lipsit de sens, 

de scop, totul li se poate părea deşertăciune, sau dimpotrivă, totul poate să 
li se pară perfect, desăvârşit, deci li se pare că nu trebuie schimbat nimic). 

Aceştia au transcens anumite dualităţi, au înţeles în profunzime anumite 
fenomene, dar nu le-au înţeles pe toate. 

Cu răbdare însă, îndreptându-şi atenţia spre cercetarea şi înţelegerea 
ultimelor dualităţi şi confuzii care îi stăpânesc, ei pot birui pe de-antregul. 

Până nu vor atinge însă echilibrul perfect, până nu transcend toate 
dualităţile, ei sunt condamnaţi să trăiască în confuzie, în iluzie (în 
"întunericul de afară”). 

Perseverând, se poate depăşi dualitatea, bătălia contrariilor, lupta 
permanentă a teoriilor, conceptelor şi dogmelor. 

Atunci realizăm în noi Nunta, echilibrul stabil între manifestare şi 
nemanifestare, între lume şi Absolut, între multiplicitate şi unitate, între 
acţiune şi nonacţiune. 

Atunci contemplăm acţionând şi acţionăm contemplând. 

Atunci atingem viziunea necomentată a Întregului... 


Stăruirea în Bine şi Adevăr 
Pilda celor zece fecioare (Matei 25.1-13) 


"Atunci Împărăţia cerurilor se va asemăna cu zece fecioare, care 
şi-au luat candelele şi au ieşit în întâmpinarea mirelui. Cinci din ele 
erau nechibzuite şi cinci înțelepte. Cele nechibzuite, când şi-au luat 
cu ele candelele, nu au luat cu ele untdelemn, dar cele înțelepte 
împreună cu candelele au luat şi untdelemn în vase. 

[Inainte să vină mirele, untdelemnul celor nechibzuite s-a 
terminat şi au trebuit să-şi întrerupă aşteptarea pentru a merge şi 
cumpăra untdelemn]. 

„«« Pe când se duceau ele să cumpere untdelemn, a venit mirele: 
cele ce erau gata, au intrat cu el în odaia de nuntă şi s-a încuiat uşa. 

Mai pe urmă, au venit şi celelalte fecioare şi au zis: "Doamne, 
Doamne, deschide-ne!” Dar el drept răspuns le-a zis: "Adevărat vă 
spun că nu vă cunosc!” 


Vegheaţi dar, căci nu ştiţi ziua, nici ceasul în care va veni Fiul. 
omului.” 


Cinci simbolizează percepţia (avem cinci simţuri) dar poate simboliza şi 
acţiunea (avem cinci degete la fiecare mână). 

lată, deci, că avem două tipuri de acţiuni îndreptate spre puritate 
(simbolizată de fecioare): pe de o parte acţiuni chibzuite de cercetare şi 
analiză de sine făcute cu consecvență şi răbdare (simbolizate de cele cinci 
fecioare înțelepte), pe de altă parte acţiuni orientate în acelaşi scop ca şi 
precedentele cu deosebirea că faţă de acelea, acestea nu sunt consecvente, 

perseverente, caracterizate de răbdare (acestea sunt simbolizate de cele 
cinci fecioare nechibzuite). 

Cine pleacă la un drum lung cum este cel al întronării în sine a Binelui şi 
Adevărului, trebuie să fie prevăzător, trebuie să ştie că acest drum şi 
transformarea care îl însoţeşte nu se face peste noapte şi pentru aceasta 
trebuie să ne înarmăm cu răbdare şi perseverenţă (untdelemn). 

Cei inconstanţi, cei nerăbdători care nu perseverează în observarea şi 
cercetarea lor interioară nu-l pot vedea pe "Fiul omului”, nu pot să ajungă 
să cunoască, să primească în ei pe noul om: omul Virtuţii şi al Cunoaşterii. 

Pe de altă parte, pentru ca împărăţia Armoniei, pentru ca Noul om (Fiul 
omului) să coboare cu adevărat în noi, nu este destul să facem binele şi să 
căutăm cunoaşterea (Adevărul), (să fim purtători de armonie şi lumină - de 
candele) doar din când în când, în mod sporadic, inconsecvent şi cu 
întreruperi. 

Pentru aceasta, noi trebuie să fim stăruitori, perseverenţi în practica 
Binelui şi cunoaşterea Adevărului, iar “candelele” noastre înarmate cu 
răbdare (untdelemn) să strălucească tot timpul, aducând cu ele lumina şi 
armonia. 

Doar aşa "Fiul omului” poate cobori în interiorul nostru şi noi ne putem 
bucura, datorită faptului că-l cunoaştem şi l-am urmărit constant, de nunta 
lui (de transcenderea dualităţilor purtătoare de frământări, agitaţii, 
suferinţe). 

Dacă veghem continuu asupra noastră, cercetându-ne sinceri şi cu 
răbdare, Omul Nou prinde repede rădăcini în noi şi astfel ajungem să 
cunoaştem ceasul în care el se poate manifesta plenar în interiorul nostru. 

Virtutea se înmulţeşte prin practicarea ei 
Pilda talanţilor (Matei 25.14-30) 


"Atunci Împărăţia cerurilor se va asemăna cu un om, care, când 
era să plece într-o altă ţară, a chemat pe robii săi şi le-a încredinţat 
avuţia sa. Unuia i-a dat cinci talanti, altuia doi şi altuia unul: 
fiecăruia după puterea lui; şi a plecat. 

[Primii doi robi dublează numărul talanţilor, şi lor stăpânul le 
zice la întoarcere:] "Bine, rob bun şi credincios; ai fost credincios în 
puţine lucruri, te voi pune peste multe lucruri; intră în bucuria_ 
stăpânului tău.” 

[Cel cu un talant, din cauza fricii şi a lenei, nu-l mulţumeşte pe 
stăpân: e certat de acesta, i se ia talantul, şi e aruncat afară:] 
"acolo va fi plânsul şi scrâşnirea dinţilor.” 

"Pentru că celui ce are, i se va da, şi va avea de prisos; dar de la 
cel ce n-are, i se va lua şi ceea ce are.” 


În interiorul nostru este sămânţa Binelui (Virtuţii) şi a Adevărului 
(Cunoaşterii) mai mare sau mai mică, în funcţie de puterea noastră actuală, 
în funcţie de cât de mult ne-am străduit până acum în aceste direcţii. 

Dar dacă noi nu facem nimic spre a creşte şi întări această sămânță 
(datorită fricii sau lenei din noi) şi astfel "să intrăm în bucuria armoniei şi 
cunoaşterii”, atunci chiar şi sămânţa puţină de Bine şi Adevăr care o avem 
în noi va muri (talantul ne va fi luat). 

Asta deoarece noi nu putem acţiona decât în două direcţii: ori facem 
binele şi îl întărim pe acesta, slăbind astfel răul (păcatul) din noi ori invers. 

În cazul când prin comoditatea şi ignoranţa noastră întărim răul, 
sămânţa binelui tinde să dispară şi atunci suntem condamnaţi confuziei 
("întunericului de afară”) şi suferinţei ("plânsului şi scrâşnirii dinţilor”). 

Dacă nu dorim aceste fructe (confuzia şi suferinţa) ne este util să 
conştientizăm în profunzime necesitatea dezvoltării şi manifestării în 
interiorul nostru, cu o cât mai mare forţă, a Binelui şi Adevătului. Doar 
lumina Lui ne poate aduce în noi bogăţia trăirii armonioase în Întreg... 

IV 
Rezumatul Istoriei Transformării Interioare 


Nu putem vorbi de istoria manifestării lui Isus în interiorul nostru până 
nu stabilim cine este el, ce simbolizează el în interiorul nostru. Şi această 
simbolistică e clară: el e omul perfect, întruchiparea tuturor virtuţilor şi a 
Binelui şi, de asemenea, e Fiul lui Dumnezeu, întruchiparea în noi a 
Adevărului. Ă 

El este Hristos, adică Cel Uns să conducă Împărăţia lui Dumnezeu 
dinlăuntrul nostru. 

Este acea parte din noi care întruchipează ideea Binelui şi Adevărului şi 
care va ajunge în urma apocalipsei interioare să preia controlul absolut 
asupra structurilor psihico-emoţionale ale personalităţii noastre. 

Începutul istoriei Transformării îl constituie personalitatea actuală a 
oamenilor plină de confuzii, iluzii, aşteptări false, păcate. Acesta este 
"poporul lui Israel” (cel ce se luptă cu Dumnezeu) în momentul începutului 
transformării sale. 

La acest moment al începutului, această ţară interioară (psihologică) a 
noastră este condusă de “Irod”, rege crud şi nemilos, simbol evident al 
răului din noi, cu toate manifestările sale. 

E bine să stabilim acum, că Bine este ceea ce ne este util şi ne foloseşte 
cu adevărat, aducându-ne avantaje reale, iar răul este contrariul: ceea ce 
nu ne este util şi avantajos, ceea ce nu ne foloseşte cu adevărat. 

Binele are ca şi consecinţă firească în interiorul nostru: liniştea, pacea, 
fericirea, mulţumirea, armonia; pe când răul are ca şi consecinţă evidentă şi 
imediată: stresul, neliniştea, nemulţumirea, suferinţa. 


“Irod” este ajutat în conducerea personalităţii rele (vechi) "de preoţii 
cei mari, de cărturari, farisei şi bătrâni”, simboluri ale dogmatismului, 
fanatismului, a falsei cunoaşteri, a iluziilor şi prejudecăţilor evidente. 

Totuşi, chiar şi în această personalitate dominată de rău, stau pregătite 
să se manifeste în condiţii prielnice seminţele Binelui şi Adevărului. 

Ele sunt reprezentate de Maria fecioara, simbol al purității, inocenţei, 
neprihănirii şi de Iosif, fiul lui Iacov. Iacov este numit şi Israel "cel ce luptă 
cu Dumnezeu” şi reprezintă în interiorul nostru revolta împotriva vechilor 
dogme, fanatisme, prejudecăţi, iluzii şi păcate, revoltă, luptă bazată pe 
curaj şi căutarea sinceră a Adevărului simbolizate de Iosif care era "un om 
neprihănit”. 

Iosif este, deci, stadiul depăşirii revoltei, răzvrătirii necontrolate, este 
stadiul revoltei controlate, precis direcționate spre distrugerea răului din noi 
(Iosif este fiul lui Iacov). 

Aşadar, având ca şi tată reprezentând, latura psihică (curiozitate, 

răzvrătire controlată, căutare sinceră a adevărului), pe Iosif şi ca mamă, 
reprezentând latura emoţională, bună a personalităţii (inocenţă, puritate, 
deschidere la nou), pe Maria, se naşte în noi Isus, întruchiparea ideii de 
Bine şi Adevăr. 

El este conceput de Maria cu Duhul Sfânt, simbol interior evident al 
transformării ce duce spre desăvârşire, sfințire (duh - suflare - mişcare - 
transformare). 

Astfel, ţintind ferm, cu mare hotărâre spre mântuire şi desăvârşire, în 
interiorul personalităţii rele şi haotice de început, se naşte Isus (Binele şi 
Adevărul). 

El se naşte în Betleem, ţara lui Iuda, într-un staul de animale, 
înconjurat de ele. 

Animalele sunt pe plan interior simboluri evidente pentru pasiunile şi 
pornirile animalice lipsite de rațiune (păcatele) din noi şi ele înconjoară 
pruncul nou născut care se naşte în ţara lui Iuda. 

Iuda e un simbol interesant. În traducere, acest nume înseamnă 
"Lăudat fie Dumnezeu” iar conotaţia pe care i-o dau evangheliile este aceea 
de trădător, de vânzător, de ucenic şi colaborator al lui Isus pentru 
împlinirea planurilor acestuia. 

El, într-adevăr, este trădătorul vechii personalităţi cu întregul ei sistem 
de gândire. Şi cum trădătorul oricărui sistem de gândire nu pot fi decât 
contradicţiile din el însuşi, iată ce poate simboliza Iuda: conştientizarea 
acestor contradicții, contradicții între vorbă şi faptă: cu vorba lăudăm 
(“Lăudat fie Dumnezeu”) cu fapta facem însă păcatul, răul. 

Conştientizarea acestor contradicții permite naşterea în noi a Binelui şi 
Adevărului cu adevărat. 

Prezenţa acestor contradicții în noi este semnalată de aşa numita "voce 
a conştiinţei” care după cum constatăm cu toţii ne răsplăteşte pe plan 
interior cu nemulţumire, nelinişte, suferinţă când gândim şi acţionăm greşit 
(spre distrugerea Armoniei) respectiv cu mulţumire, linişte, fericire când 
gândim şi acţionăm corect (când facem binele - acţiuni îndreptate spre 
menţinerea şi întărirea armoniei interioare şi exterioare). 

Când vedem aceste semne în noi şi mai ales pe cele ce indică prezenţa 
răului, a păcatului, trebuie imediat să purcedem la o observare şi analiză 
interioară care să identifice şi să elimine din noi acest rău (acest mod greşit 
de gândire şi acţiune). 

Pruncul nou născut în noi (Binele şi Adevărul) este întâmpinat de "magii 
veniţi de la răsărit” ceea ce înseamnă că pentru cei ce păşesc pe calea 
transformării interioare începe să se deschidă lumea minunilor. 

Magii, simbol deci al transformărilor miraculoase, al minunilor, se 
închină pruncului, semn că aceste transformări sunt ghidate de Bine şi 
Adevăr, şi îi aduc daruri, arătându-i personalităţii în schimbare ceea ce va 
obţine dacă va finaliza transformarea sa interioară îndreptată spre 
desăvârşire: 

- aur, simbol al bogăției spirituale ce cuprinde virtuţi, cunoaştere, iubire, 
fericire; 

- smirnă şi tămâie, simbol al înălţării spirituale, al ajungerii la Viziunea 
Adevărului, a cunoaşterii cerului şi a lui Dumnezeu. 

Întoarcerea magilor pe alt drum după închinare, ca şi fuga în Egipt ne 
arată că la începutul transformării spirituale când de abia s-au născut în noi 
Binele şi Adevărul, nu putem sta faţă în faţă (nu ne putem confrunta direct) 
cu conducătorii vechii personalităţi (păcatele) care sunt încă destul de 
puternici: trebuie să aşteptăm întărirea şi maturizarea în noi a acestui "nou 
născut”, întărire şi maturizare pe care bineînţeles tot noi o vom face. 

Vedem că prima copilărie “Isus” şi-o petrece în Egipt, simbol evident al 
cunoaşterii iniţiatice, al cercetării asidue pentru cunoaşterea şi stăpânirea 
tainelor naturii pe care fiecare din noi trebuie să o realizăm atunci când 
păşim pe Drumul Interior. 


"Întorşi în Israel” apar în noi primele manifestări mai puternice ale 
Binelui şi Adevărului, primele răzvrătiri făţişe împotriva dogmelor, 
prejudecăţilor, păcatelor, a vechilor valori. 

Aceste răzvrătiri sunt întruchipate de Ioan Botezătorul. În interiorul 
nostru el e botezătorul, cel ce deschide calea, cel ce iniţiază lupta spirituală. 
"Mesajul lui Ioan” este "mesajul lui Isus” doar că este prezentat de o 
manieră mai "necioplită”, mai dură: în această fază a Transformării Binele 
din noi încă mai luptă cu uneltele răului. 

Insă odată cu "botezul lui Isus”, Binele din noi se rafinează şi prinde o 
mai mare putere. În aceste momente începem chiar să întrezărim primele 
sclipiri de Adevăr: "Duhul lui Dumnezeu” se arată atunci pentru noi 
recunoscând Binele şi Adevărul ca fii ai lui. 

Duhul lui Dumnezeu are aceeaşi simbolistică cu Duhul Sfânt, adică 
aceea de transformare evolutivă, transformare îndreptată spre desăvârşire, 
spre Absolut. 

Imediat după botezul oficial al Binelui în noi apar şi primele ispite, 
primele confruntări directe cu “diavolul” (cu răul, cu păcatul) din noi. 

Acum ajungem să privim modurile greşite de gândire (păcatele) în faţă 
şi le arătăm că greşesc în raţionamentele lor. Ruşinate, ele îşi recunosc 
greşeala şi se retrag. ` 

Aşa învingem răul din noi, prin Înţelegere: trebuie să înțelegem că 
lumea (interioară şi exterioară) are legi menite să susţină manifestarea ei şi 
fără de care aceasta nu ar mai putea să existe. Aceste legi trebuie 
cunoscute şi asimilate spre a nu mai fi încălcate. Răsplata acestei acţiuni va 
fi fericirea, liniştea, pacea, integrarea armonioasă în Întreg. 

Este util, de asemenea, pentru noi să ajungem să distingem aparențele 
de esenţă, schimbătorul de imuabil, manifestarea de nemanifestare. Astfel 
putem să atingem viziunea a Ceea ce Este, a Realului, a Misterului, a 
Vidului, a Întregului, a lui Dumnezeu şi să fim capabili să integrăm şi să 
echilibrăm această viziune cu trăirea în lume, cu manifestarea plenară în 
sânul creaţiei. Răsplata acestei acţiuni va fi Cunoaşterea Adevărului. 

Ne este util, în cele din urmă, să ne integrăm mişcării naturale a lumii, 
să devenim una cu ea, să ne integrăm armonios Întregului, lucru posibil 

doar prin cunoaşterea deopotrivă a legilor naturii manifestate şi a 
Adevărului. Răsplata acestei acţiuni ne va fi contopirea cu Eternitatea, 
atingerea Nepătimirii. 


Revenind la istoria transformării interioare, putem vedea că după botez 
Binele şi Adevărul îşi încep propovăduirea mesajului lor despre Virtute şi 
Cunoaştere în întreaga structură a personalităţii noastre şi ghidează 
transformarea acesteia în întregime spre a asimila valorile mai sus 
menţionate. 

Această propovăduire menţionată se face prin intermediul “ucenicilor”. 
Aceştia reprezintă concretizări, manifestări concrete ale ideii de Bine şi 
Adevăr reprezentând fiecare dintre ei câte o formă de cunoaştere: 


|N 


Petru - cunoaşterea legilor de manifestare ale naturii interioare şi 
exterioare, 

Andrei - cunoaşterea iubirii, ca forţă capabilă să impună şi să menţină 
respectarea legii în univers, 

Iacov, fiul lui Zebedei - cunoaşterea cauzalităţii dintre fenomenele 
manifestate prin intermediul Raţiunii, 

Ioan - cunoaşterea compasiunii, a dăruirii, a iubirii menite a armoniza 
Existenţa, 

Filip - cunoaşterea în profunzime a tainelor naturii, iniţierea; 

Bartolomeu - cunoaşterea formelor de manifestare ale creaţiei, 

Toma necredinciosul - cunoaşterea ştiinţifică, 

Matei vameşul - cunoaşterea distincţiei dintre bine şi rău, 

Iacov, fiul lui Alfeu - cunoaşterea raţiunii creatoare, a inventivităţii, a 
creativităţii; 

Levi - cunoaşterea mistică, intuitivă a realităţii; 

Simon Cananitul - cunoaşterea mecanismelor dorinţei, 

Iuda Iscarioteanul - cunoaşterea contradicţiilor interioare. 


"Mesajul lui Isus”, mesajul care trebuie să se răspândească în întreaga 
personalitate constă în permanenta îndemnare a diverselor noastre moduri 
de gândire, simţire şi acţiune spre armonizare, spre adaptarea optimă a lor 
la Realitate. 

Trebuie înlăturate din psihicul nostru toate modurile greşite de gândire, 
toate iluziile, toate aşteptările false, toate prejudecățile şi dogmele pentru a 
obţine această adaptare şi integrare optimă în realitate, în ceea ce este şi 
astfel implicit să atingem liniştea, pacea, fericirea, tăcerea. 

În evanghelii sunt tratate în amănunţime multe din aceste viziuni false 
ale realităţii însoţite de prezentarea viziunii corecte a ceea ce este. 

"Mesajul lui Ioan”, cum am mai arătat, este acelaşi cu al lui “Isus”, dar 
este transmis de o manieră mai impulsivă, mai violentă, mai revoltată, 
specifică începuturilor schimbării spirituale. 

De aceea, când Binele şi Adevărul din noi capătă maturitate şi se 
rafinează, el renunţă la aceste manifestări grosolane specifice începutului. 
În acest moment “Ioan” se retrage de pe scenă (“moare”) iar Binele şi 
Adevărul îşi continuă răspândirea mesajului său în interiorul nostru prin 
"pilde, mesaje directe, minuni şi vindecări” a diferitelor structuri psihice. 

Vindecările simbolizează refacerea (însămânţarea) în psihicul nostru a 
atitudinilor corecte faţă de diferite aspecte ale manifestării. Cei vindecaţi 
simbolizează păcatele capitale, fiind arătate modurile cum se manifestă 
acestea precum şi modurile prin care pot fi eliminate din noi aceste boli: 
lenea (omul cu mâna uscată, slăbănogul), frica (robul unui sutaş), orgoliul 
şi mânia (mutul îndrăcit, îndrăcitul mut şi orb, alţi îndrăciţi) precum şi 
celelalte păcate (lăcomia, lenea, tristeţea, desfrâul) simbolizate prin diferiţi 
îndrăciţi; şi anume prin credinţă, prin puternica încredințare, prin 
înţelegerea profundă a greşelilor de gândire ce le caracterizează şi a 
efectelor profund nefavorabile nouă, pe care le aduc acestea cu ele 
(suferinţă, nelinişte, tulburare). 

Fiecare minune (înmulţirea pâinilor, mersul pe apă, vindecările, învierile 
etc.) reflectă interior această luptă dintre bine şi rău, dintre cunoaştere şi 
ignoranță, dintre esenţă şi aparenţă, dintre modurile corecte de gândire şi 
acţiune şi cele greşite, luptă prezentată la o scară mai generală sau la una 
mai amănunţită (concretizată pe un păcat sau altul). 

Astfel, în urma diferitelor vindecări şi minuni care se produc în interiorul 
personalităţii noastre, puterea ignoranței din noi descreşte şi Binele şi 
Adevărul poate intra victorios în Ierusalimul interior al fiecăruia dintre noi, 
pregătindu-se pentru a prelua conducerea personalităţii noastre pentru a o 
transforma în întregime. 

Sunt alungate în aceste momente alte păcate înrădăcinate în centrul 
personalităţii (vânzătorii din Templu) şi începe propovăduirea, transmiterea 
mesajului Binelui şi Adevărului în structuri din ce în ce mai profunde ale 
personalităţii noastre (în Templu). 


Are loc acum o confruntare aprigă cu structurile răului din noi: cu 
"Caiafa, marii preoţi, cărturarii şi fariseii” (prejudecăţi, dogmatisme, 
fanatisme, iluzii) şi cu “multimea” (desemnând defectele de gândire 
preluate automat, fără analiză, prin instinct de turmă, din societate). 

Confruntarea aceasta este permisă "de Pilat” (de rațiune - conducătorul 
psihicului) şi ajutată de conştientizarea din ce în ce mai profundă a 
contradicţiilor din interiorul nostru (de “Iuda”). 

Ea ajunge într-un moment de tensiune maximă în momentul 
"răstignirii” când suntem prinşi la mijloc între "cer şi pământ”, între viziunea 
realităţii aşa cum e ea şi ultimele zvâcniri ale modurilor greşite de gândire 
din noi. 

Odată depăşită această luptă cu îndoielile şi confuziile ei specifice 
coborâm în abisul subconştientului, în “mormânt”, în “Iadul psihologic” din 
noi pentru a identifica şi distruge de aici, însăşi rădăcinile (cauzele 
profunde) ce susţin răul şi păcatul în interiorul nostru şi astfel de a elibera 
spre manifestare plenară virtuțile (“sfinţii învie” în noi). 

Însă chiar înlăturate rădăcinile “păcatului”, acesta continuă să existe în 
personalitate, dar acum este dezrădăcinat, nu mai are suport puternic în 
noi, nu mai are aceaşi forţă ca înainte şi acţionează haotic şi disperat, ca 
unul care ştie că-şi va da duhul în curând. 

Întors, deci, din abisul subconştientului (de la cercetarea profundă a 
cauzelor păcatului şi virtuţii), în urma “învierii”, Binele şi Adevărul îşi 
transmit mesajul lor de înlăturare totală a defectelor de gândire din toate 
structurile personalităţii (la toate "neamurile”) prin intermediul virtuţilor, a 
concretizărilor lor de amănunt (a “ucenicilor”: iubirea, cunoaşterea, 
compasiunea, discernământul etc.). 


După ce acest mesaj va ajunge la "toate neamurile” poate începe în 
interiorul nostru ultima bătălie serioasă dintre păcat şi virtute dată între 
"Fiul omului”, între omul nou, puternic înrădăcinat la conducerea 
personalităţii noastre (venind pe norii cerului) şi rămăşiţele, ultimele 
zvâcniri ale păcatului din noi. 

Acum are loc Judecata de Apoi (despărţirea clară a binelui de rău, a 
păcatului de virtute) în interiorul nostru, ca moment important al 
Apocalipsei Interioare, al ultimei bătălii de anvergură cu păcatul, în urma 
căruia sunt distruse aproape în întregime toate păcatele din noi şi Împărăţia 
Cerurilor (Liniştea, Pacea, Armonia, Cunoaşterea Obiectivă) coboară "pe 
pământ”, coboară în conştiinţa noastră aducându-ne mântuirea de suferinţă 
şi ignoranță. 


270 


Radu Lucian Alexandru 


ETAPELE TRANSFORMĂRII INTERIOARE 


După cum am văzut, etapele foarte pe scurt ale încarnării şi dezvoltării 
în noi a Binelui şi Adevărului sunt: 

1. naşterea lor în urma unei minime conştientizări a contradicţiilor 
dintre păcate şi virtuţi şi a unei puternice chemări interioare spre 
cunoaştere 

2. maturizarea lor prin cercetarea şi iniţierea în cunoaşterea 
mecanismelor de manifestare ale legilor de manifestare ale naturii (este 
etapa în care stăm în "Egipt”) 

3. primele manifestări mai serioase ale lor dar care sunt mai grosolane, 
mai stângace, mai dure (este etapa lui "Ioan Botezătorul” - deschizătorul de 
cale) 

4. începutul manifestării mai rafinate, mai subtile a lor, bazată pe o 
cunoaştere din ce în ce mai profundă a mecanismelor păcatelor (este 
momentul "botezului lui Isus”) 

5. începutul confruntării directe, serioase, profunde cu diferitele moduri 
greşite de gândire din noi. Este etapa propovăduirii, a minunilor şi 
vindecărilor (corectării) diferitelor moduri greşite de gândire din noi 

6. confruntarea directă, fără nici o ezitare, fără ocolişuri cu păcatul şi cu 
iluziile din noi, cu următoarele sub-etape: 


- preluarea conducerii parţiale asupra centrului de greutate a 
personalităţii: valorile directoare în viaţă pentru noi se schimbă: acum ele 
sunt îndreptate mult mai mult spre Bine şi Adevăr (este etapa "intrării în 
Ierusalim, a propovăduirii şi alungării vânzătorilor (păcatelor) din Templu”; 

- o perioadă de maximă tensiune, în care este o luptă foarte 
strânsă în noi între dimensiunea orizontală (păcat, ignoranță, lumesc) şi 
dimensiunea spirituală (virtute, cunoaştere, spiritual) în care se manifestă 
în noi ultimele îndoieli şi confuzii semnificative în legătură cu valoarea 
Binelui şi Adevărului (aceasta este perioada "răstignirii”); 

- cercetarea profundă, adâncă a cauzelor profunde ale păcatelor şi 
iluziilor din noi, identificarea rădăcinilor profunde, ascunse în adâncurile 
subconştientului nostru ale răului (este perioada "coborârii în mormânt, în 
Iad pentru a scoate de acolo sfinţii” - virtuțile); 

- desfăşurarea unei lupte de suprafaţă, de rutină cu rămăşiţele 
păcatului a căror manifestări sunt reduse semnificativ în acest moment 
datorită retezării rădăcinilor lor, datorită înţelegerii în profunzime a cauzelor 
ce le susţin (este etapa “învierii” şi imediat după aceea); 

- preluarea conducerii totale asupra conducerii personalităţii 
(asupra centrului de greutate al ei) de către Bine şi Adevăr. Direcţia noastră 
e acum ferm stabilită şi nu mai poate fi schimbată; ea e îndreptată ferm 

spre Virtute (Armonie) şi Cunoaştere (acesta este momentu 
cer”); 


|» 


înălţării la 


- observarea şi analiza serioasă a tuturor modurilor de gândire şi 
acţiune şi eliminarea prin înţelegere a tuturor acelora care nu sunt ghidate 
de Duhul Sfânt, nu sunt îndreptate spre transformarea Spirituală, spre 
întronarea Binelui şi Adevărului în toate structurile personalităţii (în toate 
neamurile). Aceasta este etapa "propovăduirii evangheliei la toate 
neamurile de către ucenici sub puterea Duhului Sfânt, coborât asupra lor”. 

7. atingerea unei cunoaşteri foarte profunde care ne permite să 
înlăturăm din noi ultimele rămăşiţe ale păcatului, în urma unei foarte 
profunde discriminări dintre bine şi rău, în urma dobândirii unei cunoaşteri 
de esenţă, unitare asupra Realităţii. Este etapa venirii Fiului omului şi a 
Judecăţii sale 3 

8. coborârea Împărăției lui Dumnezeu în interiorul nostru, atingerea 
unui profund echilibru între manifestare şi nemanifestare, între acţiune şi 
nonacţiune, între Bine şi Adevăr, între Virtute şi Cunoaştere Obiectivă. 
Realizarea unei încarnări în noi a Binelui şi Adevărului în urma dezvoltării şi 
practicii  necontenite a Virtuţii şi a atingerii  Viziunii Nemijlocite, 
necomentate, neintermediate a Ceea ce Este. Coborârea în noi a liniştii, a 
păcii, a detaşării, şi Nepătimirii. 

V 
Principalele moduri greşite 
de gândire din noi 


CELE ŞAPTE PĂCATE CAPITALE 


Sub această denumire generală de “cele şapte păcate capitale” se 
ascund acele moduri greşite de gândire fundamentale, de bază, care le 
generează apoi pe toate celelalte şi generează apoi călcarea celor zece 
porunci - reflecţie a legilor ce trebuie respectate pentru păstrarea liniştii, 
păcii şi armoniei interioare şi exterioare. 

Prin moduri greşite de gândire se înţeleg raţionamentele false, greşite, 
incorecte care asimilează unei cauze oarecare, un efect care nu-i 
corespunde, un efect pe care acea cauză nu-l va genera niciodată. 

Acest efect previzionat va constitui motivaţia pentru acţiune. Odată 
efectuată însă acţiunea (adică odată generată cauza presupusă a duce la 
obţinerea efectului previzionat) se va constata cu “surprindere” că ea nu 
duce la obţinerea efectului urmărit. 

Ca să fiu mai explicit: e clar că pentru majoritatea oamenilor motivaţia 
principală a acţiunilor lor (efectul preconizat a se obţine din aceste acţiuni), 
este liniştea, pacea, fericirea, multumirea sufletească. 

Prin intermediul modurilor greşite de gândire, a raţionamentelor false, a 
păcatelor, de care pomeneam mai devreme, se consideră că pentru 
obţinerea acestor efecte, trebuie să facem acţiuni răzbunătoare, impulsive, 
necontrolate, instinctuale generate de mânie, orgoliu (gândindu-ne ceva de 
genul: “lasă că-i arăt eu lui (ei) ... şi să vezi ce bine mă voi simţi după 
aceea”) sau acţiuni hrăpăreţe, necumpătate, care depăşesc un echilibru 
natural existent (acţiuni prin care fie facem prea puţin, fie prea mult într-o 
direcţie dată de acţiune, cum ar fi lenea, lăcomia, desfrâul, frica, tristeţea, 
fiecare cu specificul lor), însă vom vedea că făcând aceste acţiuni efectul va 
fi suferinţa, neliniştea, nemulţumirea. 


Vă veţi întreba poate de ce "şapte păcate capitale” şi nu mai multe sau 
mai puţine. Desigur că unii ar putea să considere păcate capitale, 
fundamentale, de bază, mai mult sau mai puţin de şapte dar această cifră 
este specifică organizării fiecărui fenomen. Astfel există şapte culori 
fundamentale, şapte sunete principale... Desigur că există o infinitate de 
combinaţii de culori sau sunete dar, fundamentale pentru lumea noastră 
sunt şapte. Se pare că şi în domeniul “păcatelor” putem identifica distinct 
şapte păcate mai importante. 

Acestea ar putea să fie: orgoliul (mândria), mânia, frica, lenea, lăcomia, 
desfrâul şi tristeţea. 

Nu este prea important să ne batem capul cu numărul acestor păcate ci 
este mai important să le studiem pentru a le înţelege şi elimina din psihicul 
nostru. 


Studiul îl putem face prin ceea ce am putea să numim autoobservare 
şi autoanaliză . 

Astfel fiecare dintre noi ştie când se simte bine, liniştit, în pace, 
mulţumit, fericit şi ştie când se simte rău, stresat, neliniştit, nemulţumit. 

Ei bine, trebuie să ne învăţăm psihicul să stea în autoobservare tot 
timpul zilei şi atunci când vede că în sinea lui apare nelinişte, suferinţă, 
agitaţie... să ştie că acestea sunt cauzate de nişte corelaţii false, de nişte 
moduri greşite de gândire pe care psihicul nostru le face chiar în acel 
moment. 

O parte din psihicul nostru pe care am putea să o numim "vocea 
conştiinţei” ştie sau mai bine zis intuieşte că aceste raționamente false sunt 
îndreptate spre distrugerea armoniei şi ordinii interioare şi implicit 
exterioare şi transmite ca semnal, spre conştiinţa noastră această stare de 
nelinişte şi nemulţumire. 

Vă veţi întreba de unde am scos termenul acesta de "voce a conştiinţei”, 
dacă nu cumva e prea pretenţios. Din observaţiile şi studiile mele asupra 
psihicului am observat această corelaţie între existenţa în psihic a unui mod 
greşit de gândire şi apariţia acestui semnal de nelinişte şi nemulţumire. 

De asemenea, am observat că prin identificarea şi corectarea acelui 
mod greşit de gândire (păcat), starea de nemulţumire dispare pentru a fi 
înlocuită cu o stare de linişte şi pace. E evident că aceste corelaţii şi aceste 
evaluări ale activităţii psihice le face tot o parte a psihicului care se ocupă 
cu transmiterea acestor semnale. Această parte eu am numit-o "vocea 
conştiinţei” deoarece această denumire cred că se potriveşte cel mai bine 
pentru descrierea acestei părţi din psihic de care vorbeam. 

Această parte e ca un gardian psihic semnalând prin semnalele de 
fericire (mulţumire, linişte, pace) respectiv suferinţă (nelinişte, stres, 
angoasă) starea sistemului nostru psihic (dacă găzduieşte în el moduri de 
gândire îndreptate spre realizarea armoniei interioare şi exterioare sau spre 
distrugerea ei) pentru ca noi să luăm măsurile care se impun. 

Acest gardian psihic este corespondentul “mental” al gardianului “fizic” 
adică a acelei părţi din psihic care transmite semnalele de durere respectiv 
plăcere fizică ca semnale menite spre a ne ajuta pe noi să ne integrăm mai 
bine sistemului exterior fizic şi să păstrăm armonia şi echilibrul corpului 
fizic. 

Fie că sunt semnale psihice (suferinţă şi fericire) fie că sunt semnale 
fizice (durere, plăcere) ele nu trebuie ignorate ci luate în considerare spre a 
efectua acţiuni corespunzătoare care să ducă la refacerea sau după caz 
menţinerea armoniei sistemului psihic sau a celui fizic (corpul fizic). 

La fel cum este clar că dacă introducem mâna în foc semnalul de durere 
pe care îl simţim ne îndeamnă să o scoatem afară pentru că altfel distrugem 
armonia corpului fizic; la fel când gândim greşit semnalul de suferinţă ne 
îndeamnă să ne schimbăm gândirea pentru că altfel vom distruge armonia 
psihicului şi astfel implicit a fizicului. 


În societatea noastră actuală este ignorată destul de mult această 
interacţiune dintre semnalele psihice (suferinţă, fericire) şi acţiunea de 
refacere sau susţinere a armoniei sistemului psihic cu urmări care 
bineînţeles nu ne sunt prea favorabile (gândiţi-vă ce se întâmplă dacă nu 
scoatem mâna din “foc” când e necesar...). 

Aşadar, trebuie să învăţăm să ne autoobservăm continuu şi să luăm în 
considerare, să luăm în serios mai ales semnalul de suferinţă psihică care 
apare în urma interacțiunilor cu mediul exterior. 

El arată că nu ne adaptăm corespunzător, optim acestui mediu, datorită 
unor moduri greşite de gândire care rulează chiar atunci în psihicul nostru. 

Noi trebuie să analizăm aceste moduri greşite de gândire, să înţelegem 
de ce sunt greşite şi să le corectăm. 

Dacă vom face aceasta, vom primi imediat semnalul de fericire (linişte, 
pace, armonie) spre a ne arăta că greşeala a fost corectată şi armonia 
interioară refăcută. 

Câteva din aceste moduri greşite de gândire care apar în noi şi pe care 
le putem vedea doar prin autoobservarea şi autoanaliza amintită mai sus 
sunt şi cele "şapte păcate capitale” menţionate. 

Pe acestea le vom analiza succint în cele ce urmează pentru a arăta de 
ce sunt greşite ele. 


În primul rând putem vedea că toate aceste păcate (orgoliu, mânie, 
frică, lene, lăcomie, desfrâu, tristeţe) generează apariţia în noi a semnalului 
de suferinţă psihică (nelinişte, stres, angoasă, nemulţumire), semn că ceva 
este greşit în modul lor specific de gândire (pe care noi îl susţinem în 
psihicul nostru). 

Apoi iarăşi apare evident că toate aceste păcate sunt de fapt nişte 
aşteptări false adică nişte corelaţii greşite între anumite cauze şi efectele 
previzionate pentru acestea. 

Dar să le luăm pe rând: 


275 


Evanghelia Interioară 


ORGOLIUL 


Unii ar zice că e cel mai distructiv, considerând distrugerile care le 
generează în lumea fizică. Modul lui specific de gândire este: 

- eu sunt cel mai bun, cel mai deştept... 

- eu am întotdeauna dreptate, ceilalţi sunt proşti, nu ştiu ce vorbesc... 

- toată lumea trebuie să-mi facă pe plac, sau dacă nu toată lumea, 
măcar câţiva (copii, părinţi, prieteni...) etc. 

Câteva forme de manifestare ale lui sunt: mândria, îngâmfarea, invidia, 
amorul propriu, autocompătimirea fiecare cu specificul său. 

Această atitudine mentală, pe care o numim în general orgoliu, 
generează suferinţă psihică, deoarece ignoră nişte realităţi evidente 
generând o adaptare defectuoasă la sistemul exterior caracterizat de aceste 
realităţi. 

Se ignoră, nu se conştientizează, faptul că nimeni şi nimic (fiinţă sau 
obiect) nu trebuie să ne facă pe plac, nu trebuie să facă întotdeauna ceea 
ce vrem noi. 

Fiecare fiinţă sau obiect are un mod specific de a fi care îi este propriu 
şi în funcţie de care se manifestă la un moment dat (fiinţele mai greşesc, 
maşinile se mai strică, noi mai greşim). Toate aceste lucruri se înscriu în 
ordinea imuabilă a naturii, tot ce trebuie să facem noi este să constatăm şi 
să ne adaptăm realităţii, încercând a o influenţa pe cât posibil (în direcţia 
realizării unei mai mari armonii a acesteia) şi pe cât ne stă în puteri, dar nu 
mai mult. 

Orgoliul e generat de o aşteptare falsă: aşteptăm să controlăm 
condiţiile exterioare, când noi nu ne putem controla nici măcar pe noi. 

Conştientizarea imposibilității de stăpânire absolută a mediului exterior 
şi a necesităţii de integrare activă în acesta fără a încerca să realizăm un 
control absolut al lui, duce la dispariţia orgoliului. 

O atitudine fundamentală care ajută la non-apariţia orgoliului în relaţia 
cu celelalte fiinţe este atitudinea constructivă îndreptată spre ordine şi 
armonie pe care o putem defini prin trei cuvinte cheie: 


ascultă - înţelege - ajută 


Aceste cuvinte definesc trei etape pe care trebuie să le urmăm (fără a 
sări peste ele) în relaţiile cu celelalte fiinţe: să le ascultăm cu adevărat, să 
încercăm să le înţelegem în profunzime şi apoi, pe baza acestei înţelegeri, 
să încercăm cu bunăvoință să le ajutăm dacă este posibil. Dar atenţie! 
Ajutorul presupune întotdeauna o mare putere de discriminare. 


Virtutea opusă orgoliului, care se naşte prin distrugerea acestuia este 
iubirea: a vedea în toţi ceilalţi egalul nostru: nişte fiinţe cu anumite însuşiri 

şi moduri de manifestare mai bune sau mai rele dar pe care vrem din 
adâncul inimii noastre "să le strângem în braţe”, să le ajutăm pe cât posibil 
să ajungă la linişte şi pace interioară, să se integreze cât mai bine mediului 
din care şi noi facem parte. 


MÂNIA 


Cu toţii ştim ce este şi că atunci când apare avem o atitudine 
distructivă, necontrolată faţă de ceea ce ne înconjoară sau faţă de noi 
înşine. 

Această atitudine deranjează armonia sistemului psihic şi fizic şi suntem 
atenţionaţi să remediem situaţia prin suferinţa care apare: stres, nelinişte, 
angoasă. 

Ea merge de la o simplă nelinişte până la furie şi ură şi chiar violenţă 
scăpată de sub control. 

Cauza apariţiei acestui păcat este din nou o aşteptare falsă putând fi 
după caz orgoliul (ne aşteptăm ca ceilalţi să ne facă întotdeauna pe plac) 
sau lenea (nu învăţăm şi apoi ne mâniem că de ce am luat note mici...) sau 
lăcomia... 

În funcţie de fiecare caz de manifestare a mâniei putem identifica o 
aşteptare falsă specifică care a generat mânia. Prin conştientizarea ei 
această stare dispare. 

De exemplu, să presupunem că la un anumit moment în timpul zilei 
apare mânia. Fiind în autoobservare o conştientizăm şi încercăm să aflăm 
din ce cauză a apărut, care este aşteptarea falsă care a generat-o. Astfel, să 
zicem că vedem că e din cauza că cineva ne-a înjurat mai devreme. 

Aşteptarea falsă e că ne aşteptam ca acea persoană să nu ne înjure 
niciodată, să ne facă întotdeauna pe plac. Acum ne întrebăm de ce a făcut-o 
sau ne gândim ce o să-i facem noi..., în loc să conştientizăm pur şi simplu că 
acea persoană poate să facă ce vrea (cu consecinţele de rigoare), că nu o 
controlăm şi nici nu vom putea să o facem vreodată cu adevărat şi astfel să 
luăm cu o atitudine de iubire (bunăvoință, dorinţă de a ajuta, calm...) 
măsurile corespunzătore (în măsura în care le putem lua), menite a reface 
armonia interioară şi exterioară distrusă în urma interacțiunii cu 
evenimentul disturbator (în acest caz înjurătura): să constatăm şi să ne 
adaptăm optim situaţiei, cu linişte şi calm, prin înţelegerea circumstanţei 
ivite. 

Virtutea opusă mâniei este clar liniştea, calmul, detaşarea care apar 
negreşit în noi dacă reuşim să păstrăm armonia interioară şi exterioară prin 
acţiuni constructive pornite din iubire şi înţelegere profundă a realităţii, dacă 
renunţăm la revolte inutile, integrându-ne armonios în realitate, constatând 
această realitate şi adaptându-ne cât mai bine ei pentru a păstra ordinea şi 
armonia. 

FRICA 


Este la fel de nocivă ca şi celelalte “păcate” pentru că nu ne permite să 
ne adaptăm optim realităţii. Când apare, ea ne paralizează acţiunile de 
adaptare care negreşit trebuie să aibă loc tot timpul, pentru că întreaga 
lume este într-o perpetuă schimbare. 

Frica apare, deci, la contactul cu schimbarea, cu noul, datorită 
necunoaşterii acestui "nou”. 


Prevederea apare ca un semnal că am intrat în contact cu un element 
de mediu nou, nemaiîntâlnit, pe care e cazul să-l analizăm, să-l înţelegem şi 
să-l asimilăm cât mai repede pentru refacerea armoniei distruse de impactul 
sistemului nostru cu noul stimul luat în calcul, 

Trebuie să facem în acest context o distincţie clară între frică şi 
prevedere. 

Prevederea e o atitudine raţională, controlată, de reţinere, de 
scepticism, de cercetare atentă a fiecărui stimul nou până la înţelegerea şi 
integrarea lui. 

Frica în schimb e o atitudine instinctivă, necontrolată, neraţională, de 
retragere din faţa noului stimul, de fugă faţă de el, fără a încerca să-l 
înţelegem şi să-l integrăm. Ori prin această atitudine armonia interioară şi 
exterioară rămâne afectată, ea nefiind refăcută după ce impactul cu noul 
stimul a distrus-o şi această stare de dezordine este semnalată prin 
senzaţia de suferinţă psihică menţionată, până când în cele din urmă vom 
analiza stimulul intrus, îl vom înţelege şi vom reface (prin acţiunile care se 
impun), astfel, armonia sistemului interior şi exterior. 

De aceea, toată lumea ştie că o frică nu dispare decât atunci când te 
confrunţi cu ea faţă în faţă pentru că doar atunci o poţi vedea şi înţelege, o 
poţi analiza de aproape constatând ce schimbă noul stimul în sistemul 
nostru interior şi exterior, rearanjând sistemul şi refăcând astfel armonia lui. 
În acest moment frica dispare, semnalul de suferinţă psihică dispare pentru 
că ne-am adaptat schimbării din mediu care a survenit prin apariţia noului 
stimul. 

Ştiţi şi voi povestea cu drobul de sare: la un moment dat o mamă şi o 
bunică constată că la capătul pătuţului copilului, pe marginea unui dulap, 
stă mai să cadă un drob mare de sare. Şi de aici plânsete, ţipete, "o să ne 
moară copilul”. Aceasta este frica. Ea le-a paralizat acţiunea. La auzul 
strigătelor vine bărbatul şi analizând obiectiv situaţia ia jos, cu atenţie, 
drobul de sare de pe dulap, pericolul dispărând. Aceasta este prevederea. 

Frica nu trebuie să apară niciodată. Prevederea trebuie să fie prezentă 
tot timpul. 

Frica paralizează acţiunea: aşteptarea falsă care o generează o putem 
numi "tehnica struţului”: băgăm "capul în pământ” ignorând pe cât posibil 

noul stimul cu care intrăm în contact şi aşteptăm ca astfel să-l înţelegem 
(cu timpul) şi să refacem armonia sistemului distrusă de contactul cu acest 
nou stimul. 

Dar armonia poate fi refăcută doar prin confruntare directă, obiectivă, 
raţională, îndreptată spre înţelegerea şi asimilarea acestui stimul pentru a 
reface cât mai repede armonia distrusă a sistemului. 

Astfel frica de apă, de înălţime, de părerea oamenilor, de a nu greşi în 
legătură cu un aspect, de sex... pot fi depăşite, ducând la dispariţia 
suferinţei cauzată de ele, doar prin privirea şi înţelegerea (cunoaşterea) în 
profunzime a stimulului (apă, înălţime, comunicare...) care le determină, 
refăcând astfel armonia distrusă prin adaptarea rapidă la schimbarea 
condiţiilor de mediu. 


Două aspecte importante ale fricii sunt: prejudecata şi ataşamentul. 


PREJUDECATA duce la refuzul unor valori, a unei cunoaşteri, a unor 
informaţii pe criteriul că nu se potrivesc cu ce crede societatea (cu vechile 
noastre valori preluate din aceasta). 

În acest caz greşeala este că se face confuzie între adevărul despre un 
lucru şi ce crede societatea despre acel lucru. 

Noi trebuie să ne adaptăm la ceea ce este (doar astfel dispărând 
semnalul suferinţei), nu la ceea ce credem că este, trebuie, deci, să căutăm 
şi să înţelegem adevărul despre fiecare lucru în parte chiar dacă acesta 
contravine viziunii generale a societăţii din care facem parte. Aceasta este 
dominată de iluzii şi moduri greşite de gândire adaptându-se foarte încet la 
schimbări. Rezultatul e că suferă. Vrem să suferim şi noi numai pentru că 
aşa e moda în societate? 


ATAŞAMENTUL generează suferinţă datorită fricii de a nu pierde ceea 
ce "posedăm” din cauza neconştientizării perpetuei schimbări care ne 
înconjoară şi a întârzierii de adaptare la schimbare. 

Ceea ce astăzi este al nostru mâine este al altuia. Să conştientizăm 
aceasta şi să ne adaptăm calmi schimbării. Aceasta însă nu presupune a 
atitudine pasivă ci dimpotrivă una activă care însă să fie îndreptată spre 
înţelegerea raţională a schimbării survenite (în bine sau în rău) şi a modului 
cum noi o putem influenţa, după puterile noastre, urmată de acţiunea de 
influentare, fără însă a ne crea tot soiul de aşteptări false ci privind obiectiv, 
realist şansele noastre de reuşită în influențarea mediului. 

Frica este aşadar o aşteptare falsă care ne paralizează acţiunea: să ne 
confruntăm deci direct cu ea pentru a o înţelege şi a o elimina integrând 
noul stimul care a generat-o şi refăcând armonia sistemului nostru psihic 
distrus la impactul cu stimulul amintit (boală, moarte, pierderea averii...). 

Virtuţile opuse fricii sunt prevederea şi curajul, acţiuni raţionale, 
controlate, îndreptate spre confruntarea atentă cu "noul” spre al înţelege şi 
al asimila refăcând armonia distrusă de contactul cu acesta. 

LENEA 


"N 


Lenea cu gândirea ei specifică: “nu am chef de nimic”, “mă plictisesc”, 
“nimic nu are nici un rost”..., ne paralizează şi ea acțiunea. 

Ea apare deoarece nu înțelegem corect realitatea în care ne 
manifestăm, nu înţelegem contradicţiile dintre ceea ce vrem şi ceea ce 
facem, generând astfel o întârziere în adaptare sau o neadaptare la 
schimbarea generată de mediu. 

Pentru a alunga lenea din noi şi astfel semnalul incomod care ne-o 
semnalizează (nelinişte, plictiseală...) trebuie să ne întrebăm cu seriozitate 
ce vrem cu adevărat şi să conştientizăm această dorinţă, să conştientizăm 
că pentru a o realiza trebuie să acţionăm de o anumită manieră. 

De asemenea, să ne întrebăm ceea ce nu vrem (durere, suferinţă, 
nelinişte) şi, de asemenea, să conştientizăm profund că nu vrem acestea şi 
că, de asemenea, pentru ca acestea să nu apară, trebuie să ACŢIONAM într- 
un anumit fel specific. 

Dacă credem că "nu avem chef de nimic”, că nu are nici un rost să 
facem ceva, că nu vrem să facem nimic, să ne întrebăm şi să conştientizăm 
foarte bine ce se va întâmpla dacă nu vom face nimic şi să ne gândim dacă 
ne va place ce se va întâmpla. 

Acţiunea ne ajută să ne integrăm rapid la schimbarea mediului 
restabilind liniştea, pacea, calmul. 

Fără acţiune adaptarea nu va avea loc sau va fi întârziată şi astfel va 
apare suferinţa psihică şi fizică. 

Motivația pentru acţiune poate fi pozitivă (dorinţa, vrem ceva) sau 
negativă (necesitatea - nu vrem ceva). 

De obicei, pentru orice acţiune facem, motivaţia este şi pozitivă şi 
negativă, una sau alta predominând în funcţie de situaţie, de circumstanţe. 

De aceea, când apare lenea e bine să ne autoanalizăm pentru a vedea, 
pentru a conştientiza clar ceea ce vrem şi ceea ce nu vrem, precum şi 
necesitatea de a acţiona într-un anumit mod pentru a obţine ceea ce vrem, 
sau pentru a ne feri de ceea ce nu vrem. 

Odată coştientizate foarte bine aceste aspecte, lenea de a acţiona 
dispare, lăsând loc acţiunii, permiţând refacerea echilibrului sistemului 
psihico-fizic (lucru posibil doar prin acţiune). 

Un aspect al lenei este indecizia. 

Ea apare doar atunci când nu avem bine stabilit în psihic un obiectiv 
clar înţeles pe care vrem să-l atingem şi care să se aplice în alegerile pe 
care le avem de făcut, astfel: ceea ce ne ajută să atingem obiectivul stabilit 
va fi ales şi făcut, contrariul nu va fi ales. Astfel indecizia care ne 
paralizează acţiunea va fi alungată. 

Acest obiectiv clar, care să-l aibă acţiunile noastre pe termen scurt şi 
lung, se stabileşte, cum am mai spus, pornind de la conştientizarea 

profundă a ceea ce vrem şi a ceea ce nu vrem cu adevărat. 

Dacă tu, drag cititor, te afli într-o situaţie de impas specifică lenei, ia te 
rog, o foaie de hârtie şi scrie pe ea într-o parte ce vrei şi în alta ceea ce nu 
vrei în acel moment şi apoi pune undeva hârtia la vedere pentru a o vedea 
cât mai des şi a conştientiza astfel din ce în ce mai profund obiectivul pe 
care îl ai precum şi necesitatea acţiunii pentru atingerea acestui obiectiv. 


Alt aspect al lenei apărut din combinarea acesteia cu mânia este 
revolta: te loveşti de obstacole multe unul după altul şi parcă totul este 
împotriva ta, simţi atunci că nu mai ai chef de nimic, nu mai vrei să faci 
nimic ca semn de revoltă. 

Aşteptarea falsă în acest caz este că revolta respectivă (refuzul acţiunii) 
nu va duce la dispariţia stării care ţi-a provocat revolta (neliniştea, stresul, 
nemulţumire). Doar acţiunea realizată, pentru adaptarea rapidă la 
schimbările mediului, în timp ce urmărim realizarea a ceea ce vrem şi 
evităm ceea ce nu vrem, poate duce la menţinerea sau după caz refacerea 
armoniei sistemului psihico-fizic şi la apariţia în noi a semnalului de linişte, 
pace, mulţumire. 

Trebuie să conştientizăm că pentru a exista, că pentru ca noi să 
existăm, trebuie să existe un sistem de elemente între care să existe şi să 
se menţină o armonie bine precizată, o interdependenţă anume. 

Această ordine nu poate fi menţinută fără acţiune, fără continua 
adaptare a elementelor sistemului între ele, adaptare necesară, apărută 
datorită interacțiunii dintre aceste elemente. 

Problema nu este, deci, de a acţiona sau a nu acţiona, ci este de a fi 
sau a nu fi: dacă vrem să existăm sau nu. Dacă vrem să existăm, trebuie să 
conştientizăm că acest lucru nu este posibil fără existenţa unui sistem care 
să fie în armonie şi ordine (sistem exterior şi interior) pentru menţinerea şi 
dezvoltarea căreia trebuie să acţionăm. 

Oricum, în esenţă problema nu este nici de a exista sau nu. Noi existăm 
şi vom continua să existăm într-o formă sau alta. Putem distruge o formă 
de-a noastră dar vom continua să existăm sub o altă formă în acelaşi 
sistem, a cărui reguli de menţinere a armoniei şi ordinii se păstrează, 
indiferent de forma noastră de manifestare. 

Trebuie, deci, să  conştientizăm profund realitatea în care ne 
manifestăm, cu infinitatea ei de aspecte, să ne integrăm armoniei ei, să fim 
una cu ea, să conştientizăm în profunzime ce vrem şi ce nu şi astfel vom 
vedea cum dispare de la sine lenea şi suferinţa psihică ce o însoţeşte. 

Virtutea opusă lenii este, deci, hărnicia, acţiunea în cunoştinţă de 
cauză îndreptată spre atingerea unui obiectiv clar precizat, spre atingerea 
armoniei şi păcii interioare şi exterioare. Ă 

De asemenea, nu trebuie să confundăm Lenea cu odihna. In orice 
acţiune am face, la un moment dat, apare necesitatea unei pauze, a unei 
odihne, menite a reface forţele care acţionează pentru realizarea acelei 
acţiuni. 

Odihna, refacerea, reaprovizionarea energetică a forţelor de acţiune 
este la fel de naturală ca şi acţiunea în sine. 

Dar totuşi lenea e lene şi odihna, odihnă. Noi ştim când apare una şi 
când alta. Să nu ne ascundem deci după deget. 

Să ne odihnim, dar dacă vrem să ne simţim bine, să lăsăm lenea 
deoparte. 


LĂCOMIA 


Constă în necumpătare, în dezechilibru, în exagerarea în acţiune, în 
nemenţinerea pe calea de mijloc, pe calea echilibrului, pe calea tăişului de 
briceag. 

Extremele de care trebuie să ne ferim sunt zgârcenia şi risipa, sunt 
acţiunea insuficientă sau acţiunea exagerată într-o anumită direcţie. 

Să luăm acţiuni ca a mânca, a bea, a dormi, a lucra... 

Zgârcenia constă în acest caz în a mânca, a bea, a dormi, a lucra prea 
puţin, insuficient, astfel că sistemul psihico-fizic este lipsit de energiile 
necesare spre a putea funcţiona normal, la parametrii lui optimi. 

Extrema cealaltă este supraîncărcarea energetică a sistemului: a 
mânca, a bea, a dormi prea mult, astfel încât funcţionarea sistemului se 
îngreunează cu rezerve nenecesare, care mai mult încurcă decât ajută. 

E nevoie, deci, de echilibru şi cumpătare în tot ceea ce facem. Este 
foarte uşor să cădem la extreme (să nu facem deloc, sau să facem mai mult 
decât e necesar), mai greu este să ne menţinem la mijloc, să menţinem 
echilibrul optim în noi, între a acţiona şi a ne odihni, într-o direcţie dată. 


Virtutea opusă lăcomiei, care apare prin conştientizarea aşteptărilor 
false specifice acesteia (acelea de a face mai puţin, sau mai mult decât e 
necesar şi a ne aştepta în acelaşi timp să obţinem o armonizare a sistemului 
nostru psihico-fizic) şi corectarea acestora, este cumpătarea, capacitatea 
de a aprecia corect în orice acţiune “necesarul” şi a evita extremele nocive. 

DESFRÂUL 


Desfrâul este şi el o formă a necumpătării. 

Câteva forme specifice de manifestare ale lui sunt: curvia, preacurvia, 
dorinţa necontrolată, şi lipsa de continenţă în practicarea actului sexual. 

Curvia înseamnă distrugerea armoniei unei familii, înşelare, minciună, 
nesinceritate, ceea ce duce la nesiguranţă, neîncredere ce generează stări 
de nelinişte, stres, stări în care nu ne simţim bine. 

De aceea, trebuie să evităm nesinceritatea, minciuna, înşelăciunea: 
acestea să nu facă niciodată parte din gândurile noastre, pentru că ele ne 
vor face doar să suferim mai devreme sau mai târziu. 

Ele sunt aşteptări false: niciodată prin intermediul lor nu vom atinge 
pacea, liniştea, fericirea, multumirea, indiferent dacă noi credem contrariul. 

Virtutea opusă curviei este sinceritatea, capacitatea de a fi sinceri cu 
noi înşine şi cu ceilalţi, capacitatea de a ne menţine inima curată şi pură 
fără a o pângării cu minciuni, viclenii şi rea-voinţă. 

Un om sincer este întotdeauna liniştit, în pace, pentru că, privind 
profund în sine, el poate să vadă că aici nu este nici un nor - minciună care 
să-l ascundă de privirea luminoasă şi dătătoare de căldură a Soarelui 
Adevăr. 

Sinceritatea cu noi ne arată că avem moduri greşite de gândire în 
psihic, aşteptări false, iluzii, ne arată de ce sunt greşite şi ne ajută să le 
corectăm. 

Sinceritatea faţă de ceilalţi ne ajută să păstrăm în jurul nostru armonia, 
şi aduce liniştea şi pacea, pentru că o astfel de virtute pregăteşte, deschide 
calea IUBIRII care îi va urma negreşit. 


Preacurvia se manifestă sub forma prostituţiei, a homosexualității, a 
dezmăţului, a practicării actului sexual cu mai mulţi parteneri (de odată sau 
într-o scurtă perioadă de timp) adică a unei vieţi sexuale dezordonate care 
nu permite celui care o practică cunoaşterea iubirii adevărate profunde, şi 
nici asumarea unor responsabilităţi sociale (familiale) şi drept urmare el 
este privat de realizarea unei armonii adecvate pe planul sexual şi 
emoţional (şi astfel suferă în singurătatea sa, datorită ignoranței sale în 
ceea ce priveşte cunoaşterea rolului şi funcţiilor sexualităţi, sau în ceea ce 
priveşte cunoaşterea şi respectarea mecanismelor de manifestare ale 
actului sexual cu continenţă şi a mecanismelor menite a realiza păstrarea 
armoniei sociale). 

Aspectul "dorinţei necontrolate” poate părea dur pentru unii: "cel 
care se gândeşte la o femeie a şi preacurvit cu ea în inima lui” spune Isus, 
dar el este un aspect care se extinde, însemnând de fapt capacitatea 
noastră de a transcende dualitatea de plăcut şi neplăcut, atrăgător - 
dezgustător, frumos - urât, printr-o înţelegere profundă a interdependenţei 


n 

dintre extremele unui fenomen şi aprecierea acestora la justa lor valoare, 
prin înţelegerea faptului că ambele extreme sunt la fel de necesare, 
neexistând unele fără altele. 

În acest sens, a depăşi dorinţa instinctivă, animalică de împreunare, 
putând a o controla la dorinţă şi putând a ne detaşa oricând de ea prin 
extinderea conştiinţei, presupune a medita serios asupra dualităţilor sus 
menţionate pentru a înţelege în profunzime mecanismele lor de manifestare 
şi interdependenţele adânci dintre ele. 

Virtutea opusă dorinţei necontrolate, dorinţei neînţelese este detaşarea 
(dorinţa înţeleasă, transceansă), este capacitatea de a ne deschide 
conştiinţa în orice moment la universal, la infinit, la absolut, la ceea ce e 
dincolo de toate şi faţă de care orice dorinţă şi preocupare pare o nebunie, 
un vis urât, o încercare zadarnică şi lipsită de sens. 

Detaşarea duce astfel la dispariţia, ca prin farmec, a dorințelor 
chinuitoare, necontrolate, obsesive care ne stresează şi ne neliniştesc, în 
urma lor rămânând doar pacea vidului, din care odată întorşi (pentru că şi 
aceasta e finită) putem ţine sub control orice dorinţă, făcând ca obsesia 
pentru ea să dispară. 

În acel moment avem capacitatea de a trăi în prezent şi a ne manifesta 
ca nişte fiinţe integrate fără griji în Marele Întreg, împreună cu care plutesc 
şi se bucură de a fi. 

Continenţa are legătură cu controlul şi păstrarea energiilor situate în 
structurile noastre energetice şi transmutarea acestor energii pentru 
dezvoltarea unor capacităţi superioare cu care sunt înzestrate fiinţele 
umane. 

Păstrarea energiilor actuale prin abstinenţă dau celui care o practică o 
mare voinţă şi o mare forţă de acţiune dar îi dau şi o îndârjire, o 
încrâncenare care nu-şi are locul în armonia universului. 

Continenţa permite celor două fiinţe complementare, care se unesc în 
una singură, să experimenteze beatitudinea unirii, bucuria fără margini a 
întoarcerii la unitate, pacea absolută dată de dezlănţuirea unor mari energii 
care reduc mişcarea continuă a minţii, făcând astfel ca fiinţele umane să se 
poată bucura de extazul curgerii continue a plăcerii create de divinitate 
pentru ridicarea lor la înălţimea de a întrezări picioarele lui Dumnezeu, de a 
întrezări beatitudinea nemărginită a armoniei care cuprinde întreg universul. 

Cei doi iubiţi, el şi ea, pot experimenta prin unirea cu continenţă (fără 
pierderea în exterior a energiilor sexuale - pierdere care se realizează prin 
ejaculare la bărbat şi descărcare sexuală la femeie) curgerea infinită a 
timpului, atemporalitatea şi aspaţialitatea; pot întrezări, în tăcerea minţii 
care apare atunci, o părticică din ceea ce este, a fost şi va fi... 

Deocamdată atât despre desfrâu. Cititorul interesat de detalii sunt 
convins că le va găsi dacă le va căuta. 

TRISTEŢEA 


Este generată de o aşteptare falsă. Putem fi trişti doar dacă nu 
cunoaştem realitatea, dacă nu o privim şi nu o înţelegem aşa cum e ea. 

Ea apare pentru că ne aşteptăm să se întâmple lucruri care nu trebuie 
să se întâmple şi refuzăm să acceptăm realitatea aşa cum e ea (deşi mai 
devreme sau mai târziu o vom face). 

Ne părăseşte iubitul sau iubita, pierdem un lucru la care ţinem, nu ne 
ascultă copiii... şi ca rezultat suntem trişti, simţim o senzaţie de nelinişte, 
de stres, de posomorâre, de delăsare, moliciune, depresie etc. 

După cum am menţionat, această senzaţie, acest semnal de suferinţă 
psihică apare pentru că în acel moment nu gândim corect, nu privim 
realitatea aşa cum e, ne aşteptăm să se realizeze lucruri care nu se vor 
realiza niciodată pentru că nu sunt în ordinea naturii. 

Ne aşteptăm ca o fiinţă, sau un lucru să fie permanent cu noi dar aşa 
ceva nu se poate. Ceea ce caracterizează acest univers manifestat nu este 
FIXITATEA, permanenţa ci, dimpotrivă, SCHIMBAREA. 

Din diferite cauze dependente sau independente de ea sau de noi, acea 
fiinţă sau acel lucru, la un moment dat, mai devreme sau mai târziu (dar va 
fi negreşit mai devreme sau mai târziu) va pleca de lângă noi sau noi de 
lângă ea (el). Realitatea s-a schimbat, noi trebuie doar să o constatăm şi să 
ne adaptăm. 

Tristeţea nu-şi are loc aici, ea este doar o atenţionare a psihicului nostru 
că ÎNTÂRZIEM să ne adaptăm realităţii care s-a schimbat şi astfel ne punem 
în pericol armonia fizico-psihică pentru că nu mai reacţionăm în mod normal 
stimulilor prezenţi (datorită dezorganizării generate de tristeţe în psihicul 
nostru). 

Această gândire greşită aceste aşteptări false, generatoare de tristeţe, 
trebuie, deci, identificate şi corectate de îndată ce apar pentru a reface 
armonia sistemului fizico-psihic permițându-i acestuia adaptarea optimă la 
condiţiile mediului, pentru a păstra armonia şi ordinea acestuia. 

Tristeţea e generată de trăirea în trecut (regrete) sau de trăirea în viitor 
(speranţe). 

Virtutea opusă tristeţii, deci, este trăirea în prezent, înţelegerea şi 
adaptarea optimă la armonia acestuia, ceea ce negreşit va genera în noi o 
senzaţie de bucurie, de mulţumire, de fericire. 


Regretul e o gândire greşită pentru că pentru ceea ce am greşit în 
trecut nu trebuie "să ne pară rău”, trebuie să ne pară bine că acum avem 
posibilitatea de a conştientiza, înţelege şi corecta ceea ce am greşit. 

Dacă avem o maşină care s-a stricat, sau o prietenie care s-a 
destrămat, atitudinea corectă nu este de a ne părea rău că s-a stricat 
(respectiv, s-a destrămat) pentru că cu părerea de rău nu rezolvăm nimic. 

Noi trebuie dar să privim obiectiv situaţia, să înţelegem din ce cauză s-a 
stricat (s-a destrămat) şi să încercăm să reparăm, iar dacă nu se poate, 
putem pe viitor să ţinem minte să nu mai repetăm greşeala care a dus la 
distrugere, dacă aceasta ţine de noi. 

Ceea ce a trecut e TRECUT. Trecutul trebuie lăsat în urmă dacă vrem să 
trăim în prezent şi să ne simţim liniştiţi şi fericiţi. Doar trăind în prezent ne 
putem adapta optim la acesta şi astfel, păstrând armonia, să trăim fericiţi 
ca răsplată. 


Speranţa e o gândire greşită deoarece ne distrage şi ea atenţia de la 
prezent (unde aceasta ar trebui să stea pentru ca noi să putem realiza 
integrarea optimă în realitatea prezentă) spre viitor. 

Trăind mental în viitor nu ne putem adapta prezentului, singurul care 
există şi de care ne putem bucura cu adevărat. 

De aceea, speranţa şi regretul ne lasă o urmă de amărăciune în sufle 
(suferinţă) pentru că în acele momente nu gândim corect, nu gândim de o 
manieră capabilă să realizeze armonia maximă a sistemului nostru interior. 

Trăirea în prezent nu înseamnă să nu avem planuri, proiecte, direcţii de 
urmat, dar acestea nu trebuie să fie fantasmagorice, lipsite de suport, de 
punct de pornire ferm stabilit în momentul prezent. 

De aceea, un plan porneşte de la momentul prezent şi cunoaşte fiecare 
fază ce trebuie să o parcurgem din acest moment până la atingerea 
obiectivului. 

O speranţă nu are susţinere în prezent, e un vis, o himeră, o iluzie fără 
suport, e o gândire care ne face să ignorăm realitatea prezentului aşa cum 
e ea şi atunci când ne lovim de ea suntem incapabili de adaptare şi astfel 
punem în pericol armonia propriului sistem interior (psihico-emoţional) ca şi 
a sistemului social exterior. 

Să trăim dar în prezent şi să lăsăm aşteptările false, speranţele, 
regretele şi iluziile deoparte pentru a ne integra optim în armonia realităţii 
prezente şi a simţi astfel în noi liniştea, pacea, fericirea. 


Ar mai fi multe de spus pentru fiecare “păcat” în parte dar ceea ce aţi 
citit mai înainte se vrea doar ca o expunere generală, o introducere în 
această tematică. Cititorului îi revine frumoasa şi plina de satisfacţii sarcină 
ca, prin intermediul AUTOOBSERVĂRII şi AUTOANALIZEI zilnice, să 
aprofundeze şi să înţeleagă din ce în ce mai bine greşelile din aceste 
"păcate” pentru a le corecta şi a putea susţine astfel armonia şi liniştea sa 
interioară. 

Lupta împotriva acestor păcate, a acestor moduri greşite de gândire 
este una individuală. 

Eu v-aş recomanda să aveţi un caiet separat în care să aveţi un număr 
de pagini lăsate pentru studiul fiecăruia din cele şapte păcate şi apoi să 
puneţi în practică autoobservarea şi autoanaliza zilnică astfel: 

- pe parcursul zilei vă observați pentru a vedea când psihicul vostru e 
tulburat, nemulţumit, stresat, neliniştit; 

- acestea sunt semnale că în psihicul vostru este un mod greşit de 
gândire, o aşteptare falsă, o iluzie, un păcat, un defect psihologic pe care 
trebuie să-l identificaţi; 

- după ce aţi identificat-o, căutaţi să vedeţi cauzele fizice, 
circumstanţele exacte care au generat acel păcat (mânie, tristeţe, 
lăcomie...); 

- rememoraţi-le, vizualizaţi şirul evenimentelor şi căutaţi să înţelegeţi în 
ce moment v-aţi raportat greşit la acestea, în ce moment aţi creat în 
psihicul vostru aşteptările false care s-au menţinut până acum, provocându- 
vă senzaţia de suferinţă; 

- odată identificate, corectaţi aceste greşeli de gândire prin raportarea 
corectă la realitate. 

Dacă veţi găsi şi veţi identifica modul corect de raportare la realitate, 
modul care permite menţinerea şi dezvoltarea armoniei interioare şi 
exterioare, o veţi şti imediat pentru că veţi simţi cum "vi se ia o piatră de pe 
suflet”, pentru că veţi simţi senzaţia de linişte, pace, mulţumire. 

Dacă acest semnal nu apare, înseamnă că trebuie să mai căutaţi, să 
mai aprofundaţi problema în cauză, până veţi identifica modul corect de 
gândire şi raportare la realitate. 

- nu are nici un sens să amânaţi această încercare de înţelegere şi de 
corecție a greşelii de gândire pentru că astfel nu faceţi decât să prelungiţi 
suferinţa pe care o simţiţi care, fiind un semnal ce vă atenționează asupra 
dizarmoniei din voi, va persista până armonia va fi refăcută. 

Nu are nici un sens să amânaţi a vă scoate cuțitul din rană, a o coase şi 
a căuta să o vindecaţi pentru că senzaţia de durere va persista atâta timp 
cât cuțitul va rămâne în rană. 

- soluţia cea mai simplă şi cea mai puţin dureroasă este confruntarea 
directă cu aceste moduri greşite de gândire, înţelegerea şi corectarea lor 
astfel vindecând rana şi simțind din nou liniştea, pacea şi fericirea dinainte 
de contactul cu stimulul care a dezechilibrat sistemul vostru psihic; 

- acest proces de autoanaliză trebuie să fie continuu pentru că toată 
viaţa vă veţi confrunta cu stimuli noi ce pot genera moduri greşite de 
raportare la ei şi astfel dezorganizări ale sistemului vostru psihic şi fizic; 

- fiind astfel în alertă percepţie tot timpul, veţi scurta foarte mult 
prezenţa semnalului suferinţei (până la reducerea aproape totală a lui). 

Dacă veţi fi capabili să menţineţi tot timpul moduri corecte de gândire în 
psihic, semnalul suferinţei nu va mai apare. Nu ar mai avea motiv. 

VI 
Cei şapte paşi ce trebuie făcuţi spre 
desăvârşire 


CELE ŞAPTE TAINE 


Sunt şapte paşi pe care trebuie să-i facem pe parcursul transformării 
noastre spirituale îndreptate spre cunoaşterea şi experimentarea în 
profunzime a Binelui şi Adevărului. Aceştia sunt şapte taine care ni se 
descoperă în legătură cu Virtutea şi Cunoaşterea, dacă căutăm să le 
experimentăm şi să le trăim în viaţa noastră. 

Aceşti şapte paşi sunt: 


Botezul 


Este primul pas pe care trebuie să-l facem înspre Bine şi Adevăr. El 
constă în cunoaşterea necesităţii transformării interioare şi asumarea ei, 
adică luarea unei hotărâri ferme, puternice, ca din acel moment să 
acţionăm practic şi concret, cât mai des posibil, pentru întărirea în noi a 
Virtuţii, şi pentru creşterea Cunoaşterii. 

Acest moment al botezului este un moment de schimbare de obiective 
şi motivații prioritare: scopul principal pe care îl urmărim din acest moment 
este să atingem o cât mai mare armonizare a structurilor psihico- 
emoţionale ale personalităţii noastre, o cunoaştere a Fiinţei (Sinelui, Tatălui 
Interior) şi a Adevărului (Absolutului, Divinităţii, Tatălui Exterior) şi 
realizarea unei integrări şi fiinţări naturale în Întreg. 

Botezul este, deci, etapa iniţierii într-un domeniu nou, într-un fel nou de 
a fi, de a ne comporta şi anume iniţierea în ce este cu adevărat Binele şi 
Adevărul. 

Botezul este însă doar primul pas, prima iniţiere, în acest moment 
cunoaşterea noastră este încă destul de redusă. Chiar şi aşa, toţi căutătorii 
spirituali sinceri, trebuie să-l facă, nu neapărat ca pe un ritual exterior ci, 
mai ales, ca şi o adoptare a unei hotărâri interioare, ferme de a ne 
perfecționa, desăvârși. 

El este începutul şi poate este pasul cel mai greu de făcut: a abandona 
(în intenţie, dorinţă şi voinţă) vechile valori (date de "păcate”) în favoarea 
altor valori total opuse (virtutea şi cunoaşterea). 

Dar cine nu începe, nu poate termina, aşa că cei care nu au făcut acest 
pas, trebuie să mediteze asupra importanţei şi utilității Binelui şi Adevărului 
în viaţa lor şi să-şi asume în vorbă şi în faptă, în dorinţă şi în acţiune 
procesul de creştere, dezvoltare şi manifestare plenară în ei a acestor valori 
creatoare de Armonie. 

În această primă fază a drumului nostru interior, trebuie să luptăm 
puternic cu două mari moduri greşite de gândire (păcate): frica şi orgoliul. 

Cu frica, deoarece, atâta timp cât ea nu este înţeleasă şi eliminată din 
noi (înlocuită fiind de prevedere), ea însoţeşte întotdeauna confruntarea cu 
noul, schimbările de situaţii şi evenimente. 

Astfel, datorită fricii de a fi altfel decât ceilalţi (care sunt lumeşti, fără 
preocupări spirituale), fricii de a nu greşi (şi atunci, în mod greşit, stăm şi 
nu mai facem nimic), a fricii de cunoaştere (biserica, maestrul, secta mea 
nu aprobă citirea cărţilor “eretice”, discutarea cu necredincioşii...” etc.) şi a 
altor frici ce provin din diferite prejudecăţi, aşteptări false şi ataşamente 
neîntemeiate pe care le-am preluat, fără analiză, din societate, acţiunile 
noastre, şi aşa timide şi stângace (specifice începutului), îndreptate spre 
Bine şi Adevăr ca valori universale şi atotcuprizătoare, pot fi paralizate, 
împiedicate să se desfăşoare. 

Un alt obstacol în această fază este, cum am mai spus, orgoliul, 
propriul nostru orgoliu (mândrie, vanitate, amor propriu): credem că ştim 
tot ce avem nevoie să ştim, suntem convinşi că noi avem întotdeauna 
dreptate (deşi poate rareori putem şi demonstra acest lucru), suntem 
convinşi că religia, secta, societatea, filozofia noastră e cea mai bună (ni s-a 
repetat acest lucru până am ajuns să credem), că nu trebuie pusă la 
îndoială etc. 

Astfel, datorită acestor manifestări ale orgoliului ne închidem la nou, ne 
închidem cunoaşterii, refuzăm să privim aspectele realităţii şi din alte 
puncte de vedere decât cele deja puternic înrădăcinate în noi (prin copierea 
lor automată, fără analiză, din societate, din grupul "din care facem parte”), 
refuzăm să privim sincer în interiorul nostru, refuzăm să cercetăm profund 
şi din cât mai multe puncte de vedere realitatea fenomenelor ce ne 
înconjoară şi astfel să căutăm să le descoperim Esenţa. Se nasc astfel 
fanatisme, dogmatisme, prejudecăţi, iluzii care ne menţin acţiunile în "sfera 
lumească”, în lumea lipsită de profunzime a aparenţelor, a dualităţilor, a 
contradicţiilor. Din cauza acestora devenim incapabili a cunoaşte în 
profunzime Binele şi Adevărul şi de a ne forma o puternică hotărâre 
îndreptată spre cunoaşterea profundă a acestora. 

De aceea, dacă nu vom putea trece, pe cât posibil, de fricile şi orgoliile 
noastre (prin înţelegerea a cât mai multe aspecte de manifestare a lor), nu 
vom putea să facem acest prim pas pe drumul nostru interior, care este 
Botezul. 

Ungerea cu mir (miruirea) 


După ce am luat o hotărâre fermă de a ne îndrepta cu constantă şi 
răbdare spre Bine şi Adevăr cu ocazia Botezului, acum facem al doilea pas 
pe Drumul Interior. 

Acest al doilea pas constă în efectuarea de acţiuni concrete pentru a ne 
atinge obiectivele stabilite cu ocazia Botezului. Astfel, trebuie să ne începem 
observarea şi analiza interioară a modurilor noastre de gândire, pentru a le 
identifica pe cele greşite (păcatele) şi a le corecta (alunga din noi). 

De asemenea, pentru lărgirea sferei cunoaşterii pe care o avem, trebuie 
să cercetăm cărţi şi şcoli spirituale care ne vorbesc despre legile naturii 
interioare şi exterioare şi să luăm aminte ceea ce ne spun ele despre 
acestea, să analizăm cu atenţie şi să verificăm spusele lor. 

Tot ceea ce vom reuşi să verificăm, prin experienţă proprie, din spusele 
lor constituie o bază solidă pe care ne putem întemeia transformarea 
ulterioară şi cunoaşterea. 

De la acestea putem afla şi de diferite metode şi tehnici care pot fi 
utilizate pentru a întări în noi virtutea, pentru a ne lărgi cunoaşterea (de 
sine şi a universului), pentru a cunoaşte Esenţa fenomenelor (Adevărul 
absolut). 

De asemenea, vom aborda aceste tehnici cu discernământ şi vom 
încerca să le punem în practică, pentru a ne atinge, prin intermediul lor, 
diferite obiective precis stabilite dinainte. Tehnicile care se vor dovedi viabile 
vor fi păstrate şi rezultatele obţinute prin ele (cunoaşterea anumitor aspecte 
ale realităţii, întărirea virtuţii) vor constitui o bază solidă pentru evoluţia 
ulterioară. 

De reţinut, deci, că pe Drumul Spiritual Interior putem construi solid (şi 
astfel, înainta pe el) doar dacă ne bazăm pe propria noastră experienţă 
directă, pe percepţia directă asupra diferitelor aspecte ale manifestării. 

Drumul construit pe teorii, concepte şi dogme neverificate (pe mărturiile 
şi raţiunile altora) nu e drum, e doar imaginaţie. 

El nu ne duce nicăieri. Pe acest drum nu ne mărim virtutea şi nici 
cunoaşterea în mod autentic şi mai devreme sau mai târziu acest drum se 
înfundă, iar uneori se poate dovedi a fi prea greu şi prea târziu a-l mai 
desfunda, deoarece deja, în acel moment, putem fi deja fanatici, dogmatici, 
puternic îndoctrinaţi, plini de prejudecăţi, plini de cunoaşteri false şi 
aducătoare de suferinţă pentru noi, deoarece nu ne prezintă realitatea aşa 
cum este. În acel moment facem deja confuzii mari între ceea ce este şi 
ceea ce credem despre ceea ce este şi aceasta e grav. 

De aceea, să fim atenţi cum ne construim Drumul Interior: îl putem 
construi pe propria noastră experienţă directă şi percepţie nemijlocită a 
realităţii şi atunci avem un drum autentic, capabil să creeze în noi Armonia 
şi să ne aducă Cunoaşterea Adevărată şi, de asemenea, putem să-l 
construim pe vise, pe teorii, concepte, dogme, păreri (mărturii şi raţiuni ale 

altora) asumate fără a fi verificate şi fără a fi aprofundate şi atunci avem, 
un drum imaginar, care nu ne poate duce decât la suferinţă, deoarece el, cu 
fiecare pas, se îndepărtează de cunoaşterea realităţii şi a armoniei acesteia. 

Aşadar, în această fază a "ungerii cu mir” ne întâlnim şi ne dezvoltăm 
Virtutea şi Cunoaşterea şi ne pregătim astfel pentru momentul când Binele 
şi Adevărul vor prelua în întregime conducerea personalităţii noastre şi vor 
deveni regi ai acesteia (în vechime, cel uns cu mir urma să devină rege). 

Dar acest lucru nu se poate întâmpla înainte de a ajunge să cunoaştem, 
în profunzime, cauzele profunde ale păcatelor şi iluziilor din noi în urma 
coborârii şi cercetării atente ale acestora, în cele mai ascunse aspecte ale 
lor, adăpostite în subconştientul nostru, care astfel trebuie cercetat (o facem 
prin moarte şi înviere - prin coborârea în iad - la rădăcina răului). 

În aceasta fază a ungerii cu mir întărim cunoaşterea pe baza căreia 
această cercetare a subconştientului poate avea loc: "dacă a turnat acest 
mir pe trupul meu, ea a făcut lucrul acesta în vederea pregătirii pentru 
îngropare” (Matei 26.12). 

Chiar dacă în această etapă Binele şi Adevărul sunt unşi spre a deveni 
conducători ai acţiunilor noastre (deoarece am făcut primele acţiuni 
concrete îndreptate în acest sens după ce am luat hotărârea de 
transformare), procesul până la încoronarea lor e destul de lung şi dificil. 
Trebuie, deci, să ne înarmăm cu răbdare şi perseverenţă şi trebuie să fim 
constanţi în eforturile noastre de întărire a virtuţii şi cunoaşterii din noi. 
Aceste eforturi trebuie, deci, să devină cu timpul, din ce în ce mai dese, mai 
lungi şi mai susţinute. 


Luarea “sfintei cuminicături” 


În această etapă, trebuie să învăţăm să ne împărtăşim, să ne hrănim cu 
"trupul şi sângele” Binelui şi Adevărului (cu Virtutea şi Cunoaşterea) cât mai 
des cu putinţă, trebuie să învăţăm, deci, să fim constanţi în eforturile 
noastre de transformare, trebuie să învăţăm să ne depăşim lenea. 

Dacă nu facem, deci, această acţiune de hrănire cu Virtute şi 
Cunoaştere, această acţiune de pomenire cât mai deasă (vezi Luca 22.19), 
de manifestare cât mai deasă a Binelui şi Adevărului în viaţa noastră nu 
putem merge mai departe pe drumul spiritual. La această treaptă a "scării 
lui Iacov” se opresc cei inconstanţi, cei nerăbdători, cei superficiali, care nu 
au o chemare autentică spre o transformare veritabilă, din temelii a 
personalităţii lor. 

Este, deci, imperios necesar să ne formăm o deprindere din cercetarea 
constantă (prin observare şi analiză) a legilor naturii noastre interioare şi 
respectiv cele a naturii exterioare. 

Constanţa în cercetare ne dă putere, ne întăreşte spre a ne putea 
învinge lenea din noi prin conştientizarea din ce în ce mai profundă a 

avantajelor majore (armonie, cunoaşterea  Absolutului, mântuire) ce 
urmează a fi obţinute în urma parcurgerii drumului interior. 


"Sfânta cuminicătură” reprezintă şi semnele exterioare menite să ne 
amintească cât mai des de hotărârea luată la botez. Aceste semne 
exterioare, aceste impulsuri exterioare de a continua ce am început, pot să 
vină din diferitele şcoli spirituale şi din cărţile spirituale pe care trebuie să 
ne obişnuim a le frecventa (respectiv, a le citi) cât mai des deoarece ele ne 
ajută să ne reamintim continuu (şi astfel să fim capabili a persevera) de 
necesitatea schimbării noastre în Bine, de necesitatea căutării cunoaşterii 
Adevărului, a lui Dumnezeu. 


Pocăinţa şi spovedania 


Dacă am parcurs primii trei paşi menţionaţi mai înainte (am luat 
hotărârea de Transformare, am făcut primele acţiuni practice menite a 
realiza această Transformare şi suntem constanţi în ele), acum suntem 
pregătiţi "să ne pocăim”, să ne transformăm în Bine, să ne iertăm singuri 
"păcatele” (în sensul că scăpăm de ele). Putem face acest lucru printr-o 
observare şi o analiză atentă a acestor moduri greşite de gândire şi acţiune 
pentru a le înţelege în profunzime, pentru a cunoaşte de ce ele nu ne sunt 
utile şi avantajoase (de ce nu sunt bune pentru noi). 

Înarmaţi cu această înţelegere senină şi profundă a inutilităţii şi 
dezavantajelor pe care ni le provoacă (în noi şi în afara noastră) “păcatele” 
(orgoliul, mânia, frica, lenea, lăcomia, tristeţea, desfrâul...), acestea cad 
biruite în lupta cu noi şi sunt alungate din interiorul nostru. 

În această etapă "de pocăire” trebuie (este imperios necesar) să ne 
Spovedim Interior: să privim atent şi sincer în psihicul nostru şi tot ceea ce 
vedem ca fiind rău (ne provoacă suferinţă) să ţinem minte şi să denunţăm 
cu voce tare, în faţa Conştiinţei noastre, luând imediat hotărârea fermă de a 
distruge acest “rău” din interiorul nostru. 

Pentru aceasta ne vom stabili imediat “canonul” - modul de acţiune 
necesar pentru a ne atinge obiectivul propus şi îl vom pune imediat în 
practică. 

Acest “canon” constă, în principal, în observare şi analiză atentă şi 
profundă a modurilor de gândire specifice “păcatelor”, pentru a le descoperi 
greşeala de raţionament ce le caracterizează (şi care ne împiedică să ne 
integrăm Armoniei) şi a o corecta. 

Această observare şi analiză este ajutată şi de diferitele tehnici care se 
dau la sfârşitul acestei cărţi în capitolul "Acţiuni utile de pus în practică”. 

Deci, prin “pocăință şi spovedanie” distrugem “păcatul” din noi prin 
înţelegere, prin cunoaşterea şi corectarea modurilor greşite de gândire care 
sunt în noi, care nu ne arată realitatea aşa cum este deoarece sunt 
aşteptări false care odată puse în practică ne aduc dezavantaje majore 

(multă suferinţă) chiar dacă noi credem contrariul înainte de a acţiona pe 
baza lor. 

Acţionând, ne convingem că am greşit (ne alegem cu suferinţa) dar e 
mai bine pentru noi ca Rațiunea noastră să o ia înaintea acţiunii şi astfel să 
chibzuim serios la urmările pe care le au anumite moduri de gândire şi 
acţiunile pornite din ele spre a fi siguri că ele ne vor aduce ceea ce urmărim 
cu toţii: pace, linişte, mulţumire, fericire! 


Preoţia 


După ce ne-am deprins cu munca interioară şi după ce am reuşit să 
eliminăm din noi multe aspecte şi manifestări ale acestor şapte "păcate 
capitale” şi a diferitelor altor cunoaşteri greşite pe care le avem în legătură 
cu diferite aspecte ale realităţii, suntem pregătiţi (în urma, deci, a 
parcurgerii celor patru paşi precedenţi) să accelerăm transformarea noastră 
spre Bine şi Adevăr prin “preoţie”, prin încercarea de a-i ajuta şi pe alţii să 
se transforme. În acest sens, de exemplu, ne putem forma un grup de 
studiu al celor şapte păcate capitale şi de aprofundare a diferitelor aspecte 
ale cunoaşterii la care să invităm câţiva prieteni "cu deschidere spirituală”. 
Făcând aceasta, în scurt timp vom vedea progrese semnificative: vom fi mai 
motivaţi, vom ajunge să înţelegem şi mai bine anumite aspecte cercetate 
anterior (datorită efortului de a le expune) şi suntem mulţumiţi că putem 
ajuta şi pe alţii să se apropie de Armonie şi Cunoaştere. 

Aceasta este "taina preoţiei”: dacă vom încerca să transmitem şi 
celorlalţi ceea ce ştim în legătură cu diferite aspecte ale realităţii, pe de o 
parte vom ajunge să conştientizăm (să înţelegem mult mai profund) acele 
aspecte, iar pe de altă parte datorită observaţiilor ascultătorilor, descoperim 
acele aspecte care trebuie aprofundate şi mai mult. Intotdeauna cel care 
încearcă să transmită celorlalţi ceea ce ştie, evoluează, pricepe el însuşi 
mult mai bine ceea ce transmite decât înainte; şi decât ceilalţi care ştiu 
aceleaşi lucruri ca şi el dar nu fac acelaşi efort de transmitere. 

Deci, dacă vrem cu adevărat să atingem Binele şi Adevărul, dacă vrem 
să ne întărim Virtutea şi să ne aprofundăm Cunoaşterea, e necesar să ne 
asumăm în mod conştient şi constant "sarcina preoţiei”: trebuie să-i ajutăm 
şi pe alţii, să le arătăm şi altora necesitatea schimbării întru Bine şi Adevăr 
şi avantajele superioare ale desfăşurării acestei acţiuni. 

Astfel, vom fi cu adevărat altruişti atunci când vom deveni cu adevărat 
egoişti: vom obţine cel mai mare bine pentru noi când vom dori şi vom 
acţiona pentru atingerea celui mai mare bine de către cei din jur. 

Iată, deci, taina preoţiei: prin Dăruire ne deschidem pentru a primi şi 
mai mult: prin dăruirea cunoaşterii şi a armoniei, acestea cresc foarte mult 
în noi înșine. 

Iată, deci, cum dăruind, devenim mult mai bogaţi, cu mult mai bogaţi! 

Nunta 


Pasul nunţii e un pas important pe drumul spre desăvârşire. Dacă în 
paşii precedenţi ne-am îndreptat atenţia şi efortul mai mult spre dezvoltarea 
şi întărirea în noi a Virtuţii (a Binelui) şi mai puţin spre cunoaşterea 
Adevărului (deşi am făcut paşi semnificativi în acest sens), iată că a venit 
momentul să realizăm în noi şi această cunoaştere, să realizăm în interiorul 
nostru Nunta. 

Taina nunţii constă în a ajunge să unim în noi toate contrariile, să 
transcendem toate dualităţile, să ajungem la unirea intimă cu Întregul, cu 
Realitatea prin cunoaşterea acestora prin percepţie directă, neintermediată 
şi necomentată de nici un cuvânt sau gând (teorie, idee, concept, dogmă). 

Despre această transcendere a dualității şi despre Nuntă am mai vorbit 
pe parcursul acestei cărţi, aşa că nu voi mai insista. 

În legătură cu nunta mai este însă de precizat că pentru un căutător 
spiritual sincer, un mare ajutor spre desăvârşire poate să vină de la soţia 
sau soţul său. 

Astfel, căsătoria trebuie să fie un legământ sacru, luat în faţa divinității 
de către cei doi miri de a se ajuta unul pe celălalt spre a vedea răul 
(păcatul) din ei şi de a se ajuta reciproc în a-l distruge pe acesta. Când unul 
din ei se află în impas în cercetarea lui interioară, trebuie să fie ajutat de 
celălalt spre a-şi depăşi impasul. 

Intim relaţionat de căsătorie este şi uniunea intimă a soţului şi soţiei, 
descoperirea şi practicarea acelei iubiri totale, a acelei dăruiri totale pe 
toate planurile (fizic, energetic, emoţional, mental) a celor doi, unul pentru 
celălalt. 

Această iubire este o mostră a ceea ce înseamnă a fi unit total cu 
Întregul. 

Pentru a putea realiza o cunoaştere şi o unire cât mai profundă între soţ 
şi soţie, aceştia trebuie să practice actul sexual cu continenţă (fără a pierde 
energiile creatoare de viaţă). Doar aşa se va putea realiza o apropiere 
profundă între cei doi. În cursul orelor de unire intimă, tăcerea inefabilă 
care îi uneşte pe cei doi soţi îi pregăteşte pe aceştia pentru marea viziune a 
Întregului şi pentru tăcerea ce o însoţeşte. 

Iată, deci că, din multe puncte de vedere Taina aceasta a nunţii este 
mare, şi ne-o putem revela nouă înşine doar dacă facem aceşti paşi ai unirii 
fizice cu continenţă şi ai meditaţiei profunde menite a ne ajuta să 
transcendem  dualităţile şi lupta conceptelor, a ideilor, a teoriilor, a 
contrariilor. 

Rezultatul parcurgerii acestui pas al Nunții nu poate fi decât Unirea, 
realizarea Unităţii, a cunoaşterii Întregului, reîntoarcerea la Esenţă, viziunea 
a Ceea ce Este, integrarea armonioasă a vieţii noastre în plenitudinea 
Existenţei. 

Maslul 


După parcurgerea celor şase paşi anteriori, inevitabil ajungem să 
întărim foarte mult în noi Virtutea (Binele) şi Cunoaşterea (Adevărul). 

Nu ne mai rămâne acum decât să cizelăm aceste valori, să le mărim şi 
mai mult în noi, până la Desăvârşire. 

Maslul este taina prin care bolnavii primesc harul vindecării şi sunt 
tămăduiţi de bolile lor. Iată, deci, ce trebuie să urmărim până la capăt: 
tămăduirea tuturor “bolilor” din noi: a păcatului, a ignoranței, a răului. 

Prin pasul şapte, trebuie, deci, să ajungem la moartea totală a celor 
şapte păcate capitale din noi (orgoliu, mânie, frică, tristeţe, lene, lăcomie, 
desfrâu) şi a manifestărilor lor, trebuie să realizăm vindecarea (corectarea) 
tuturor modurilor greşite de gândire din noi, a tuturor modurilor de gândire 
care ne provoacă suferinţă şi ne împiedică să realizăm Viziunea Adevărului 
în toată puritatea strălucirii ei. 

Parcurgerea pasului şapte ne asigură dobândirea Armoniei şi a 
Cunoaşterii de Esenţă iar pornind de la acestea viaţa ne stă înainte: creaţia 
este Infinită, Imensă, Negrăită, Negândită... 


Iar, A Fi e mai mult decât a exista... 

VII 
Dezvăluirea simbolurilor 


1. Dicţionar de simboluri interioare 


Toate cuvintele ce apar în acest dicţionar vor fi interpretate din punct de 
vedere interior. Autorul a încercat să găsească corelaţii naturale, spontane, 
evidente, între ceea ce desemnează ele în lumea exterioară şi ceea ce ar 
putea să reprezinte pe plan interior, psihologic. S-a încercat, deci, a se face 
legătura între aceste cuvinte şi elemente ale lumii noastre psihologice, 
tocmai pentru a putea sublinia mesajul interior al evangheliilor, mesaj foarte 
important pentru transformarea noastră interioară orientată spre 
desăvârşire. 

În functie de context, cuvintele interpretate pot avea semnificații 
diferite. Unde este cazul, vor fi arătate câteva dintre acestea (cele mai 
importante). Pentru restul a se vedea interpretările exacte din contextul 
textului analizat. 

Semnificațiile interioare ale cuvintelor cuprinse în acest dicționar se vor 
a fi cât mai concis explicate. 

Cititorul interesat de o detaliere a acestor semnificații o va găsi în 
cuprinsul cărții, acolo unde cuvintele implicate au fost prezente în diferite 
contexte specifice. 


A bea - a asimila o nouă cunoaştere, o nouă experiență necesară 
pentru a ne adapta circumstanțelor în continuă schimbare (a menţine 
echilibrul trupului). 

Tipul de cunoaştere, de experienţă asimilată este dat de "conţinutul 
paharului” din care se bea. 

Astfel, de exemplu, expresia "a bea oţet” înseamnă a ne confrunta cu 
ceva şocant, tare, care ne izbeşte simţurile, care să ne trezească din 
amorţeală, din adormire, dintr-o anumită stare de spirit. 


Aluat - potenţialul de la care se porneşte pentru a transforma "făina în 
pâine”: punctul de pornire în transformarea spirituală. Acesta este minimul 
discernământ cu care toţi ne naştem (ştim să deosebim plăcerea de durere, 
suferinţa de fericire, chiar dacă pe parcursul vieţii trebuie să învăţăm să 
discernem, din ce în ce mai bine, care din acţiunile pe care le facem sau 


296 


Radu Lucian Alexandru 
urmează să le facem vor genera suferinţă şi care fericire). 


A mânca - a ne hrăni, a asimila o nouă cunoaştere, un nou mod de 
gândire. Astfel, a "mânca grâu” înseamnă a creşte cunoaşterea, iubirea, 
compasiunea... din noi; “a mânca trupul lui Isus” desemnează acţiunea de a 
asimila, de a încarna în noi Binele şi Adevărul cu manifestările lor; "bărbaţii 
care mănâncă” desemnează raţiunea (mintea) care asimilează o nouă 
cunoaştere etc. 


Animale - în contextul "naşterii lui Isus”: ignoranță, instincte şi pasiuni 
animalice scăpate de sub control, păcate, moduri greşite de gândire. 
Simbolistica fiecărui animal trebuie interpretată în funcţie de calităţile şi 
defectele întruchipate de acel animal (măgar, oaie, câine, porc etc.) privite 
din punct de vedere uman. 


Apă - privită în opoziţie cu focul, desemnează extrema unui fenomen. 
"Botezul cu apă” indică un început al curăţirii interioare, o primă spălare de 
"păcate”, urmând ca această operaţiune să fie aprofundată de "botezul prin 
foc” (distrugerea, eliminarea definitivă a manifestării păcatului din noi). 


A şedea jos - a fi stabil în conducerea personalităţii (a o stăpâni - a 
şedea pe munte); a ne opri din grabă, a chibzui, a porunci gândurilor să se 
calmeze, să se liniştească şi astfel a ne sustrage agitaţiilor inutile şi 
superficialităţii (a porunci poporului să şadă jos), a aprofunda gândirea 
proprie prin analiză conştientă (a porunci poporului să şadă pe pământ) etc. 


Aştri cereşti - Soarele reprezintă valoarea dominantă ce ne ghidează 
viaţa, luna şi stelele sunt gândurile concrete prin care urmărim să atingem 
această valoare. 

Astfel, vechiul soare (banii, puterea, faima etc.), vechea lună şi vechile 
stele (orgoliu, mânie, lăcomie, rea-voinţă, desfrâu etc.) vor "cădea din cer”, 
în urma transformării interioare, pentru a fi înlocuite cu un nou soare 
(Binele şi Adevărul), o nouă lună şi noi stele (compasiune, iubire, 
cunoaştere, curaj, bunăvoință, puritate etc.). 

Steaua reprezintă, deci, valorile după care ne ghidăm viaţa, "steaua 
pruncului” văzută "la răsărit” înseamnă apariţia unor noi valori (Binele şi 
Adevărul) în noi, valori care urmează a prelua, în urma transformării 
interioare, conducerea întregii noastre personalităţi (urmează a deveni 
Împărat peste "Israel”). 


Bărbat - în diferite contexte poate reprezenta: acţiunea, raţiunea, 
justiţia, mintea, puterea, forţa, curajul, legea. 

De exemplu, expresia "cea lăsată de bărbat” desemnează, pe plan 
interior, emoţii şi pasiuni iraționale, necontrolate ("lăsate de bărbat” - 
rațiune, logică) iar "unirea bărbatului cu femeia” desemnează echilibrarea 
acestor valori masculine cu cele feminine (vezi femeia), unirea şi 
transcenderea extremelor (pozitiv-negativ, yin-yang, bărbat-femeie, soț- 
soţie etc.) de manifestare a fenomenelor. 


Bătrâni - prejudecăţi, dogme, fanatisme puternic înrădăcinate în noi, 
"imbătrânite aici” prin deasa lor manifestare. Acestea sunt cele mai greu de 
eliminat din interior. Expresia "bătrânii norodului” desemnează acelaşi lucru 
ca şi bătrânii. 


Biserică - termen folosit de obicei cu aceeaşi semnificaţie ca "biserica 
lui Hristos” şi reprezintă domeniul, împărăţia, locul în care domneşte Binele 
şi Adevărul, unde este prezentă Armonia. 

Această armonie (biserică) întemeiată pe baza cunoaşterii legilor naturii 
(simbolizate de Petru) trebuie negreşit să se dezvolte şi să fie prezentă în 
interiorul nostru dacă vrem să ne atingem fericirea. 


Boală - ceea ce tulbură armonia unui sistem (fizic, energetic, psihic, 
social). Pe plan interior (psihologic) desemnează greşelile de gândire (de 
raţionare), atitudinile greşite da raportare la realitate (păcatele, iluziile). 
Acestea trebuie corectate (vindecate) pentru a reface armonia interioară. 


Bogat - adevărata bogăţie este virtutea şi cunoaşterea Adevărului. 
Omenirea actuală însă e bogată în alte avuţii: prejudecăţi, confuzii, iluzii, 
ataşamente neîntemeiate, aşteptări false, păcate. Pentru a dobândi virtutea 
(adevărata bogăţie), trebuie să renunţăm la aceste false avuţii. De 
asemenea, pentru a cunoaşte realitatea în esenţa ei, trebuie să renunţăm la 
toate "bogăţiile noaste”: la toate teoriile, ideile, conceptele, dogmele, 
doctrinele; deoarece prin acestea filtrăm realitatea şi nu o mai vedem 
direct, nemijlocit, neintermediat. Adevărata cunoaştere se bazează pe 
percepţie directă. 


Botez - iniţiere, începutul transformării interioare, începutul observării 
şi analizei atente a psihicului propriu, pentru a identifica greşelile de gândire 
şi a le corecta (botezul cu apă - începutul "pocăirii”); începutul manifestării 
în noi a formelor rafinate, subtile, profunde ale Binelui şi Adevărului 
(“botezul lui Isus”). În anumite contexte, botezul semnifică şi curățirea de 
“păcate”: prima curăţire de manifestările greşite ale “păcatelor” (botezul cu 
apă - prima spălare) respectiv, curățirea de însăşi rădăcinile, resorturile şi 
manifestările subtile ale “păcatului” (botezul cu foc - distrugerea 

"păcatului”). 


Cale - drum, traseu de urmat pentru a putea realiza transformarea 
interioară menită a întrona în noi, în toată plenitudinea lui, Binele şi 
Adevărul. 


Candelă - ceea ce emană lumină, căldură, armonie: virtutea, 
cunoaşterea, Adevărul. A purta candele, înseamnă a întrona în noi virtuțile 
şi cunoaşterea şi a le manifesta în mod constant, cu răbdare şi perseverenţă 
(vezi untdelemn). 


Capre - în contextul evangheliei simbolizează păcatul, modurile greşite 
de gândire care trebuie separate de cele corecte (de “oi” - virtuţi) şi apoi 
distruse (corectate) prin înţelegerea senină a mecanismelor care le susţin. 


Casă - loc, spaţiu psihologic, sistem de gândire. "Casa noastră” este 
psihicul: de aici trebuie alungaţi "vrăjmaşii noştri” (păcatele) pentru a putea 
face din acesta o "casă de rugăciune” (un loc unde să domnească Virtutea şi 
Cunoaşterea) întemeiată pe “stâncă” (pe o cunoaştere profundă, prin 
percepţie directă a diferitelor aspecte ale realităţii). 


Cărturari - dogme, fanatisme, doctrine, teorii, idei, concepte preluate 
prin copiere, fără analiză, din gândirea societăţii. De aici rezultă multe 
confuzii, fanatisme, rele voințe, păcate. 

Cărturarul simbolizează în noi, deci, mintea liniară, îngustă, ignorantă 
care caută tot timpul dogme, viziuni prefabricate asupra realităţii pe care să 
nu trebuiască să le analizeze, să le aprofundeze. Această superficialitate, 
această lipsă de aprofundare în domenii cum sunt religia, politica, economia 
produce multă sufe-rinţă în noi şi în afara noastră, de aceea trebuie 
eliminată cât mai repede cu putinţă prin mărirea sferei de cuprindere a 
conştiinţei proprii. 


Căsătorie - nuntă, unire a contrariilor, transcendere a extremelor, 
percepere directă a unităţii de esenţă a realităţii. 


Câine - mânie, orgoliu, violenţă, revoltă, “păcat” în general ("eşti rău 
ca un câine”). 


Câmp - munca interioară, acţiunea necesară pentru transformare (“a fi 
la câmp”); psihicul în general, unde se seamănă seminţele Binelui şi 

Adevărului (“a ieşi la câmp să semănăm”). 


Cer - extrema unui fenomen când e prezentat în opoziţie cu 
“pământul”; valorile superioare, virtuțile, acţiunea armonioasă (specifice 
"cerului”); infinitul, nemărginirea, imensitatea (“de dincolo de nori”); 
conştiinţa întemeiată pe o cunoaştere profundă a realităţii (când în interior 
este "ca în cer”: pace, linişte, fericire, armonie). 


Cetăți - moduri de gândire existente în personalitatea noastră (în "ţara 
lui Israel”). Dacă acestea sunt corecte (virtuţi) avem de-a face cu "cetăţi 
pocăite”, care găzduiesc în ele Binele şi Adevărul; dacă, dimpotrivă, sunt 
greşite (păcate) şi astfel generatoare de suferinţă, aceste “cetăți” urmează 
să fie distruse (precum Sodoma şi Gomora), chiar dacă sunt puternic 
înrădăcinate în noi (au ziduri mari şi puternice): prin cercetare atentă, 
profundă şi perseverentă a lor (prin ocolire "de şapte ori a zidurilor 
Ierihonului, sunând din corn” - vezi Iosua 6.2 - 27). 


Copii - puritate, inocenţă, bunăvoință, dorinţă de cunoaştere, lipsă de 
prejudecată, spontaneitate, naturaleţe, seninătate, veselie, lipsă de griji etc. 
Când vom fi "ca nişte copilaşi”, adică, când vom întrona în noi calităţile sus 
menţionate, putem intra în "Impărăţia Cerurilor” (a Armoniei şi Adevărului). 


Corabie - discernământ, acţiunea de a intre în profunzime ( de a 
"despica valurile”); acțiunea de a cerceta subconştientul pentru 
descoperirea rădăcinilor “păcatului” din noi (a merge cu "corabia pe mare”); 
sămânţa de Bine şi Adevăr care aşteaptă să o dezvoltăm pentru a putea să 
umple “pământul” (“corabia lui Noe”) şi care este singura care poate rezista 
în conştiinţa noastră atunci când o cercetăm pe aceasta în profunzime, spre 
a vedea care moduri de gândire din ea sunt corecte (ne produc suferinţă) şi 
care nu (în urma acţiunii “potopului”). 


Credinţă - puternică încredințare, cunoaştere profundă a aspectelor 
realităţii la care se referă “credința” (Dumnezeu, Hristos, puterea "de 
vindecare” a Binelui şi Adevărului (a lui "Isus”) etc.). 


Cruce - dualitate, luptă a extremelor (sus-jos, orizontal-vertical, 
lumesc-spiritual, păcat-virtute, superficialitate-profunzime etc.), luptă a 
contradicţiilor. A "purta crucea” înseamnă a analiza aceste dualităţi, 
contradicții, extreme ale diferitelor fenomene şi, înţelegându-le în 
profunzime, să le depăşim, să le transcendem. De abia atunci când ajungem 
la o cunoaştere de esenţă, integratoare a Întregului, putem spune că "am 
biruit crucea”. 

Curvie - Orice fenomen are două extreme (soţ-soţie) care sunt intim 
unite şi interrelaţionate. Curvia înseamnă a considera două extreme ale 
unor fenomene diferite ca fiind extremele unuia şi aceluiaşi fenomen (a uni 
soţul cuiva cu soţia altcuiva), iar de aici rezultă confuzii şi greşeli de 
raportare la realitate, care produc neadaptare la schimbare şi astfel produc 
suferinţă. (Vezi cap. I, subcapitolul "Unitatea de esenţă a extremelor). 


Cutremur - şoc, cădere a vechilor valori, conştientizare profundă a 
unor realităţi, descoperiri subite şi spontane ale unor aspecte ale Binelui şi 
Adevărului care impactează puternic conştiinţa (o cutremură),. 


Cuvânt - hrană spirituală, cunoaştere de esenţă a Binelui şi Adevărului 
(cuvântul care vindecă), manifestare a Realităţii ultime, a Absolutului 
(“Cuvântul lui Dumnezeu” care creează). 


Datina bătrânilor - tradiţie prost înţeleasă, instinct de turmă, copiere 
automată, fără analiză a valorilor unui grup social, preluare automată a 
anumitor moduri de gândire, de interpretare şi de raportare la anumite 
aspecte ale realităţii (a unor dogme, doctrine, concepte, idei, atitudini etc.), 
fără a le aprofunda, fără a le verifica pentru a putea vedea dacă acestea 
sunt corecte (conforme cu realitatea) sau nu şi apoi transmiterea lor mai 
departe cu pretenţia că sunt foarte întemeiate şi justificate. 

Acest lucru produce confuzie, fanatisme, dogmatisme, închidere la nou 
şi e produs de superficialitate, de lene (sau frică) de gândire, de lipsă de 
aprofundare a cunoaşterii pe care o deţinem, de îngustarea sferei de 
cuprindere a acesteia, de privirea unilaterală a diferitelor aspecte ale 
realităţii (sociale, religioase, spirituale, economice etc.). 


Diavol - mod greşit de gândire (producător de suferinţă), “păcat”, mod 
greşit de raportare la realitate (prejudecată, iluzie, aşteptare falsă, 
ataşament neîntemeiat). 

Sinonime: drac, cel rău, duh necurat etc. 


Duh - transformare (duh - suflare - mişcare - transformare) îndreptată 
spre perfecționare, desăvârşire, sfințire (Duh Sfânt); transformare 
(manifestare) generată de Lege, de Dumnezeu, de Absolut (Duhul lui 
Dumnezeu). Simbolizează, de asemenea, existenţa, fiinţarea a ceva (duh - 
suflare - viaţă). De exemplu, “duh necurat” arată existenţa a ceva impur, 
necurat, greşit, generator de existenţă zbuciumată, suferindă în psihicul 
nostru sau în exterior. 

Evanghelie - literal "vestea cea bună”. Simbolizează cunoaşterea în 
profunzime şi transmiterea mai departe a valorii Binelui şi Adevărului, a 
faptului că acestea (şi doar acestea) produc în noi linişte, pace, fericire, 
mulţumire şi cunoaştere adevărată (de esenţă) a Realităţii, a Intregului. 


Famen - literal eunuc, castrat. Simbolizează în anumite contexte, 
cunoaşterea lipsită de dualitate, de contradicții, cunoaşterea de esenţă a 
fenomenelor (prin transcenderea extremelor acestora), cunoaşterea a Ceea 
ce Este. (vezi cap. I, subcapitolul "Unitatea de esenţă a extremelor”). 


Farisei - lipsă de profunzime, de flexibilitate, de deschidere la nou, 
ignoranță, dogmatism, fanatism, ghidare după aparente, superficialitate, 
gândire îngustă, prejudecăţi, iluzii etc. 


Făţărnicie - discordanţă dintre gândire şi acţiune, dintre gândurile 
recunoscute ca fiind bune şi utile (despre bine, virtute, adevăr) şi 
neaplicarea lor în practică datorită “păcatelor” puternic înrădăcinate în noi. 
Această discordanţă apare datorită superficialităţii, lipsei de profunzime, a 
cunoaşterii aparente a valorilor cu care zicem că suntem de acord şi că 
vrem să le punem în practică (virtute, bine, cercetarea pentru descoperirea 
Adevărului). 


Fecioară - puritate, inocenţă, gingăşie, blândeţe, deschidere la nou. 


Femeie - În funcţie de context poate reprezenta: pasivitatea, simţirea, 
iubirea, inima, compasiunea, bunăvoința, răbdarea, puritatea, extrema 
"negativă” (yin) a unui fenomen. 

Astfel, de exemplu, “a pofti o femeie” înseamnă a cădea la extrema 
unui fenomen (bine-rău, suferinţă-fericire, necesitate-dorinţă, cunoaştere- 
necunoaştere etc.), fără a o mai vedea pe cealaltă, a te lăsa stăpânit de 
contradicții, de dualităţi, de lupta contrariilor dată de cercetarea superficială 
a realităţii. 

"Femeie însărcinată” reprezintă potenţialitatea, pruncul Binelui şi 
Adevărului care urmează să se nască şi să se dezvolte în noi dacă suntem 
stăruitori în Virtute şi Cunoaştere. 

- “Întâmpinarea femeilor de către Isus după înviere” desemnează 
încarnarea în noi a acestor valori superioare ale laturii emoţionale 
(feminine) înşirate mai sus. 

- "Femeia cananeancă” simbolizează acele emoţii (bucurie, calm, iubire, 
compasiune, curaj etc.) care, menținute în noi, ne aduc fericirea, armonia 
etc. 

Fiu - ceea ce se naşte din...., manifestarea a ceva anume. Astfel, când 
se foloseşte acest cuvânt (Fiul) este vorba de ceea ce se naşte din Tatăl 
Interior, respectiv Exterior (Dumnezeu), anume lumea interioară psihică 
respectiv Creaţia. A ajunge la "Tatăl prin Fiu”, în acest context înseamnă a 
accede la fiinţa noastră (Sinele, Tatăl interior) prin cunoaşterea în 
profunzime a lumii noastre psihico-emoţionale, respectiv a accede la 
Creator, prin cunoaşterea creaţiei (deoarece El este prezent în ea, fiind 
atotprezent). 

Folosit în combinaţie cu alte cuvinte, desemnează ceea ce se naşte din 
ceea ce semnifică acele cuvinte împreună cu care este folosit. De exemplu: 

- “fii ai celui rău” desemnează ceea ce se naşte din păcat (încălcarea 
poruncilor şi astfel distrugerea armoniei); 

- "fiu al lui David” arată ceea ce se naşte în urma războiului spiritual din 
interiorul nostru (simbolizat de David), anume Virtutea şi Cunoaşterea; 

- fiul lui Dumnezeu (fiii lui Dumnezeu) desemnează pe cel Născut din 
Unitate, pe cel care se integrează armonios Întregului, pe cel care respectă 
şi pune în practică în viaţa sa "legile lui Dumnezeu”: cunoaşte şi respectă 
legile de manifestare a creaţiei şi astfel se bucură de fericire, de armonie, 
de Adevăr, de Ceea ce Este. 

Binele şi Adevărul sunt fii ai lui Dumnezeu, sunt manifestări ale 
Absolutului, ale Întregului menite a menţine armonia creaţiei. 

- “fiul omului” simbolizează ceea ce se naşte (în urma transformării 
interioare îndreptate spre Bine şi Adevăr) din actualul om, din actuala 
personalitate a oamenilor (care pentru majoritatea este "păcătoasă” şi plină 
de iluzii, de prejudecăţi etc.) 

Acest fiu al omului este omul nou, acel om în care Virtutea şi 


Cunoaşterea conduc şi în care astfel poate cobori “Împărăţia lui Dumnezeu”. 


Foc - extrema unui fenomen (când e folosit în opoziţie cu apa). Este, 
de asemenea, simbol al distrugerii definitive a modurilor greşite de gândire 
din noi, care trebuie aruncate şi “arse în foc”. 

Expresia "foc veşnic”, în multe contexte simbolizează suferinţa, durerea, 
neliniştea, nemulţumirea care sunt rezervate celor care menţin şi dezvoltă 
în ei “păcatul” (atitudini greşite de raportare la realitate) deoarece ei, prin 
acesta, distrug armonia lor interioară şi armonia exterioară. 

Expresia "focul gheenei” are, în mare, aceeaşi semnificaţie ca şi "focul 
veşnic”. 


Frate - mod de gândire asemănător, similar sau de aceeaşi natură cu 
un altul. Astfel, virtutea şi “păcatul” sunt “fraţi” în măsura în care ambele 
sunt moduri specifice de gândire (de raportare la realitate) doar că 
“păcatul” este un "frate păcătos” (nelegitim) deoarece se naşte dintr-un 
mod de gândire greşit. "Fraţii adevăraţi” ai ideii de Bine şi Adevăr sunt toate 

acele moduri de gândire care sunt corecte, care determină o raportare 
justă (corectă) la realitate (care au corespondenţă în realitate). Aceştia sunt 
virtuțile: smerenie, iubire, calm, curaj, bucurie, cumpătare, castitate, 
cunoaştere etc. 


Furtună - luptă între vechi şi nou (între rău şi bine) care generează în 
noi agitaţie, nelinişte, confuzie atâta timp cât cele două forţe care se 
confruntă sunt aproximativ egale sau când vechiul este mai puternic. Atunci 
când înţelegem în profunzime valoarea Binelui şi Adevărului şi a 
manifestărilor acestora, furtuna (agitația, confuzia) încetează, chiar dacă 
lupta de eliminare din noi a modurilor greşite de gândire continuă până la 
victoria finală împotriva lor. 


Grâu - bine, virtute, mod corect de gândire şi de raportare la realitate. 


Haine - manifestări ale Binelui şi Adevărului (Virtutea şi Cunoaşterea - 
hainele lui Isus), ale lăcomiei (“mi-a luat haina”), ale diferitelor gânduri - 
acţiuni şi realităţi create de ele (hainele norodului). 

Expresia "şi-au tras la sorţi hainele lui” arată încercarea “păcatelor” de 
a se îmbrăca cu hainele virtuţii, de a-şi lua înfăţişarea acestora pentru a-şi 
justifica existenţa. Trebuie, deci, să fim atenţi şi profunzi în cercetarea 
modurilor noastre de gândire pentru a-i descoperi şi elimina din noi pe 
aceşti "lupi îmbrăcaţi în haine de oaie” (păcatele ce se ascund sub aparenţa 
virtuţii). Ii recunoaştem prin aceea că, indiferent ce înfăţişare îşi iau ei, 
produc în noi suferinţă, nemulţumire, agitaţie (mănâncă oi - ne tulbură 
pacea). 


n 


Iad - subconştientul nostru, unde se află rădăcinile “păcatului 
(cauzele lui profunde) ce trebuie distruse şi astfel putând fi eliberate în noi 
potenţialităţile virtuții (sfinții sunt înviaţi în urma coborârii în Iad). 

“Iadul veşnic” şi “Gheena” simbolizează suferinţa, neliniştea, lipsa de 
armonie, tulburarea ce apare în interiorul nostru dacă lăsăm ca "păcatul” să 
se manifeste prin noi. Atâta timp cât vom face aceasta, suferinţa (“gheena”) 
va continua să existe în noi, ca un semnal al faptului că, prin atitudinile şi 
faptele noastre, deranjăm armonia interioară şi exterioară. Ea va dispare 
doar atunci când armonia este refăcută prin corectarea modurilor greşite de 
gândire (prin elimi-narea "păcatelor”) din noi. 


Iertare - procesul prin care restabilim armonia interioară (prin 
observarea, identificarea şi eliminarea din psihic a acelor moduri de gândire 
care ne împiedică să ne adaptăm optim armoniei întregului), respectiv 
armonia exterioară (prin analiza, printr-o cunoaştere discriminativă, a 

elementelor perturbatoare a armoniei exterioare şi îndepărtarea lor). 

Astfel, “a ierta păcatele” înseamnă a le alunga pe acestea din interiorul 
nostru prin înţelegerea senină a suferinţei pe care ne-o provoacă (a faptului 
că ele nu ne sunt utile) iar "a-i ierta pe cei care ne greşesc” înseamnă a lua 
măsuri, pe cât ne stă în putinţă, spre a-i ajuta pe aceştia să nu mai 
greşească, să nu mai facă răul, să înţeleagă că acesta nu le produce decât 
suferinţă şi astfel, să renunţe la el. (vezi pentru detalii cap. I, subcapitolul 
"Manifestările Tatălui Interior. Iertarea”) 


Inimă curată - simţire şi minte curată, pură, neagitată, nemurdărită, 
netulburată de opinii, teorii, concepte, dogme fără suport (neverificate). 


Ispită - procesul prin care ne confruntăm cu “păcatele” din noi şi din 
afara noastră: cele din afara noastră încearcă să le atragă pe ale noastre 
(de exemplu: mânia celorlalţi încearcă să atragă manifestarea mâniei şi în 
noi), cele din lăuntru încearcă să se dezvolte, să crească (o mânie 
întreţinută creşte şi poate deveni furie, ură, violenţă necontrolată). 

Noi trebuie ca, în urma acestei confruntări, să ieşim învingători dacă ne 
dorim liniştea, pacea, armonia; adică să nu lăsăm “păcatul” din noi să se 
dezvolte şi nici să apară în noi ca urmare a “confruntării” cu “păcatele” 
celorlalţi. Ci dimpotrivă, să ne întoarcem asupra lui să-l studiem şi să-l 
eliminăm din noi definitiv prin înţelegerea profundă a inutilităţii lui pentru 
noi. 


Împărat - cel care conduce, ceea ce conduce (ghidează), dă ordine pe 
un domeniu. Acesta în ceea ce priveşte propriul nostru psihic (simbolizat 
prin ţara lui Israel, a ludeilor) poate să fie “păcatul” sau poate să fie 
virtutea. 

Pe parcursul transformării interioare, conducerea personalităţii noastre 
este preluată de Bine şi Adevăr (astfel că acesta devine Împăratul Iudeilor). 


Împărăţie - locul unde domneşte: 

- pacea, Armonia - "împărăţia cerului”, 

- cunoaşterea de esenţă a realităţii, unirea strânsă cu Întregul - 
"împărăţia lui Dumnezeu”; 

- Binele şi Adevărul - “împărăția lui Hristos”. 

Toate aceste împărăţii, coborâte în interiorul nostru, ne aduc 
Cunoaşterea şi Fericirea. 


Îndrăciţi - diferite “păcate” (moduri greşite de gândire) care ne pot 
poseda (se manifestă prin noi dacă le lăsăm ) şi astfel ne fac să suferim. De 
exemplu, îndrăcitul mut şi surd simbolizează orgoliul care ne face incapabili 
să comunicăm (să ascultăm şi să transmitem), îndrăciţii care au dorit să 

intre în porci desemnează lenea şi lăcomia (specifice porcilor), îndrăcitul 
mut simbolizează orgoliul şi mânia etc. 

Astfel îndrăciţii simbolizează acea stare psihică în care, din ignoranță, 
lăsăm să se manifeste în noi şi prin noi "dracii” - păcatele - modurile greşite 
de gândire din care cele mai importante sunt: orgoliul, mânia, frica, lenea, 
lăcomia, tristeţea şi desfrâul. Aceşti “draci” trebuie alungaţi din noi dacă 
vrem să fim fericiţi şi să trăim în armonie. 


Înger - mod corect de gândire, cunoaştere, manifestări ale Binelui şi 
Adevărului în interiorul nostru sub forma virtuţilor menite a menţine şi 
dezvolta Armonia interioară şi exterioară. 


Întuneric - necunoaştere, ignoranță în anumite contexte. În alte 
contexte poate desemna nemanifestarea, odihna, liniştea şi tăcerea 
dobândite de cel care ajunge la cunoaşterea de esenţă a realităţii, a 
Adevărului (la "întunericul supraluminos” al conştiinţei noastre, cum zice Sf. 
Dionisie Aeropagitul). 


Înviere - renaştere, naştere din nou a unor structuri psihice însă sub o 
formă evoluată (transformată); dezvoltare a unor potenţiale (învierea 
sfinţilor - a virtuţilor); perioada de după coborârea şi cercetarea modurilor 
de gândire ascunse în subconştient (în mormânt, în Iad); parte a procesului 
de transformare ce constă în moartea vechilor structuri psihice (cauzatoare 
de suferinţă) şi naşterea, învierea unor noi structuri psihice, a unor moduri 
corecte de gândire prin care ne putem integra optim în Armonia Existenţei. 


Judecată - procesul de discriminare între bine şi rău, între util şi neutil 
şi separarea acestora. 

Astfel "judecata viitoare” (“judecata de apoi”) simbolizează procesul 
prin care sunt identificate prin analiza roadelor pe care le aduc (suferinţă 
sau fericire) “păcatele” şi virtuțile: “păcatele” sunt apoi distruse prin 
înţelegerea inutilităţii lor (a faptului că manifestările lor ne aduc doar 
suferinţă) iar virtuțile dezvoltate şi întărite, pentru a ne putea bucura de 
roadele lor: fericire, armonie, dobândirea cunoaşterii de esenţă (coborârea 
în noi a “Împărăției Cerului”). 


Lege - legile de organizare ale naturii noastre interioare (psihice) şi ale 
naturii exterioare menite a păstra şi dezvolta armonia şi existenţa acestora. 
Legea simbolizează, deci, procesul prin care se restabileşte (se menţine) 
armonia unui sistem. Factorul constrângător pentru aceasta este apariţia şi 
menţinerea suferinţei atâta timp cât armonia este distrusă iar factorul 
motivant este simţirea şi păstrarea liniştii, a mulţumirii, a fericirii atâta timp 
cât armonia (fizică, energetică, emoţională, mentală, volitivă...) este 

păstrată. 


ma 
| 


Lepră - manifestările urâte ale “păcatelor” în exterior (“bube şi răni pe 
piele”) şi anume: violenţă, distrugere, furturi, minciuni, rea-voinţă, ucideri 
etc. 

Aceste manifestări neplăcute şi dureroase pot fi eliminate (lepra poate fi 
vindecată) doar dacă eliminăm cauza lor din interiorul nostru şi anume cele 
şapte "păcate capitale”. 


Lume - întregul psihic, toate structurile noastre psiho-emoţionale. 
Atunci când în toate aceste structuri vor fi bine înrădăcinate şi implementate 
moduri corecte de gândire (de raportare la realitate - virtuțile) bazate pe o 
cunoaştere de esenţă a diferitelor aspecte ale realităţii (când “evanghelia” 
va fi propovăduită în toată lumea noastră interioară), atunci va veni sfârşitul 
"păcatului” din noi şi a lumii de gânduri greşite care îl susţin (a vechii lumi - 
a vechii personalităţi). 


Lumină - cunoaştere, virtute, adevăr, iubire, spirit. 
Expresia "a lumina” simbolizează a ghida, a conduce, a învăţa, a 
transmite cunoaşterea. 


Lunatic - lipsă de control asupra propriilor gânduri şi emoţii, din cauză 
că ne lăsăm stăpâniţi de “păcate” şi le lăsăm pe acestea să se manifeste în 
voie atunci când circumstanţele exterioare le sunt favorabile (sunt atrase de 
“păcatele” celor din jur). Pentru “a nu mai fi lunatic” trebuie să purcedem la 
o cercetare, la o analiză şi la o cunoaştere profundă a propriilor gânduri şi 
emoţii, a cauzelor profunde care le susţin pe acestea şi a pârghiilor şi legilor 
interioare după care ele îşi ghidează manifestarea. 

Dacă vom face aceasta, vom înceta a mai fi la discreţia mediului 
exterior şi vom atinge stăpânirea de sine: controlul asupra propriilor gânduri 
şi emoţii. Acest lucru ne aduce armonie, pace şi linişte interioară şi o 
integrare armonioasă în Manifestare. 


Lupi - “păcate”, rău, ignoranță (ceea ce provoacă distrugere, 
suferinţă). 


Magi - ceea ce ne ajută să ne stăpânim propria natură interioară, să ne 
controlăm manifestările noastre, să fim stăpâni pe situaţie în orice 
circumstanţe (lucruri care pentru marea masă par magii, minune, sunt greu 
de înţeles: "dar tu de ce nu te mânii?”, "ţie nu ţi-e frică?”, "tu nu eşti trist 
niciodată?” etc.), 

“Magii interiori”, care ne ajută să realizăm toate acestea, sunt 

cunoaşterea şi înţelegerea profundă a legilor şi mecanismelor de 
manifestare a propriilor gânduri şi emoţii. 


Mamă - mod de gândire din care se naşte prin rațiune, prin deducție 
alt mod de gândire (care poate fi greşit sau corect în funcţie de faptul dacă 
modul de gândire de la care se porneşte este greşit sau corect şi (sau) dacă 
raţionamentul care leagă cele două moduri de gândire este greşit sau 
corect). “Mama” desemnează, de asemenea, acele valori interioare care 
odată dobândite ne permit să dezvoltăm în noi alte valori (sunt astfel mamă 
pentru acestea). 

De exemplu, "mama fiilor lui Zebedei” simbolizează cercetarea profundă 
a realităţii şi conştientizarea unităţii creaţiei. Când aceste valori se regăsesc 
în noi, alte valori se pot dezvolta pe seama lor şi anume “fiii lui Zebedei”: 
“Iacov” (cunoaşterea cauzalităţii dintre fenomenele manifestate) şi “Ioan” 
(compasiunea). 


Mare - subconştientul unde sunt depozitate, înrădăcinate puternic, prin 
repetare, anumite moduri de gândire care pot fi corecte sau greşite. Toate 
aceste moduri de gândire, mai mult sau mai puţin subtile, trebuie aduse în 
lumina conştiinţei şi cercetate atent spre a vedea dacă ne sunt folositoare 
(ne aduc fericirea şi ne arată realitatea aşa cum e ea, nealterată) sau nu. 
Cele nefolositoare (care ne produc suferinţă şi ne alterează viziunea asupra 
realităţii) trebuie eliminate din noi prin conştientizarea (înţelegerea 
profundă) a neutilităţii lor pentru noi (a faptului că ne produc suferinţă). 


Măgar - prostie, ignoranță, prejudecată, încăpățânare prostească, 
viziune unilaterală a realităţii, închidere la nou. Toate acestea caracterizează 
mintea, psihicul nostru înainte ca Binele şi Adevărul să se înrădăcineze 
puternic în noi şi astfel mintea noastră devine un “măgar”. 

Acest măgar trebuie să-l călărim, să învăţăm să-l stăpânim: trebuie să 
învăţăm să ne stăpânim mintea prin cunoaşterea legilor şi mecanismelor ei 
de acţiune. Doar astfel putem elimina din ea toate manifestările "măgăreşti” 
înşiruite mai înainte şi astfel o putem deschide Cunoaşterii şi Virtuţii, doar 
astfel o putem face să se lase ghidată în acţiunile ei doar de Bine şi Adevăr. 


Mână - acţiune, punere în practică a gândului. 

Astfel, de exemplu, "mâna care ne face să cădem în păcat” 
simbolizează acele acţiuni care ne aduc suferinţă (ca de exemplu mânia, 
violenţa, minciuna, furtul etc.). Acestea trebuie “tăiate” - gândurile care le 
susţin trebuie alungate din noi. 

Alt exemplu este "mâna uscată” care simbolizează ceea ce ne 
paralizează, "ne usucă”, ne împiedică să acţionăm spre realizarea în noi a 
armoniei (anume, în principal, lenea şi frica, uneori şi orgoliul). 

Mântuire - a ne elibera, a scăpa, a ne salva de o “boală”: de ceea ce 
ne produce suferinţă: modurile greşite de gândire (de raportare la diferite 
aspecte ale realităţii şi la realitatea însăşi). 


Minune - acţiune căreia marea masă a oamenilor nu îi găsesc 
explicaţii, nu ştiu cum se poate realiza o asemenea acţiune. 

În funcţie de context, astfel putem avea "minuni de vindecare” 
(corectarea unor moduri greşite de gândire), "minuni de înviere” (a 
virtuţilor din noi), "minuni de stăpânire a unor mari forţe” (furtuna, marea, 
necesitatea hrănirii) adică acţiuni prin care, datorită unor cunoaşteri 
profunde, ajungem să cunoaştem şi să ne stăpânim manifestările subtile ale 
gândurilor (subconştientul - marea - putem merge pe ea) şi astfel să 
cunoaştem în profunzime virtuțile (care învie) şi realitatea aşa cum este 
(prin percepţie directă - vezi "înmulţirea pâinilor”). 

Cunoaşterea profundă care să ne permită să facem noi înşine, în 
interiorul nostru, asemenea “minuni” (lucruri aparent greu de realizat) 
există, trebuie doar ca noi înşine să o găsim prin cercetare profundă asupra 
interiorului nostru. 

Pentru dezvoltarea ideilor expuse mai sus vezi capitolul II "Corectarea 
greşelilor de raţionare prezente în structurile noastre psihice”. 


Miruire - pregătirea, dezvoltarea Binelui şi Adevărului din noi, 
efectuarea de acţiuni concrete prin care acesta î-şi poate mări puterea în 
noi, pentru a putea prelua astfel în întregime conducerea propriei 
personalităţi (pentru ca să devină rege în noi). 

Vezi cap VI "Cei şapte paşi ce trebuie făcuţi spre desăvârşire” - pasul 
doi "ungerea cu mir”. 


Moarte - în funcţie de context poate desemna corectarea modurilor 
greşite de gândire ("distrugerea păcatelor” - moartea lor); starea de 
potenţă (adormire) în care stau virtuțile în noi aşteptând "să fie înviate”; 
renunţarea la manifestarea unor atitudini şi moduri de gândire în interiorul 
nostru (moartea lui “Ioan Botezătorul”, a lui “Iuda” etc.); cercetarea 
profundă a subconştientului în vederea descoperirii cauzelor profunde ale 
“păcatelor” din noi (moartea şi coborârea în iad a lui "Isus”) etc. 

În general, deci, “moartea” împreună cu “învierea” desemnează o 
transformare a propriilor moduri de gândire, a atitudinilor noastre faţă de 
diferite aspecte ale realităţii. 


Mormânt - subconştientul, locul din psihicul nostru unde se ascund 
moduri de gândire degradante, dezgustătoare, legate de “putrefacție”, 

dezorganizare, distrugere (modurile greşite de gândire - păcatele). 

Aceste moduri de gândire trebuie cercetate atent şi distruse din psihicul 
nostru (prin “coborârea în mormânt”, în “Iad”). 

Tot în subconştient stau şi "potenţele virtuţii” aşteptând să fie "înviate”. 

Un "mormânt nou” desemnează un subconştient necercetat, în care 
cauzele profunde ale modurilor noastre de gândire şi acţiune stau 
necercetate, aşteptând ca noi să le descoperim şi astfel să punem ordine în 
psihic (prin corectarea modurilor greşite de gândire) şi astfel să ajungem să 
ne stăpânim propriile gânduri şi emoţii, nu să ne lăsăm în voia lor (puterea 
prin care ele ne pot domina e tocmai necercetarea lor atentă pentru a le 
înţelege în profunzime). 

În nici un caz nu trebuie să "pecetluim mormântul”, adică să fim 
superficiali, lipsiţi de cunoaştere profundă asupra propriului psihic şi a 
realităţii înconjurătoare. Dacă facem aceasta creem în noi confuzii, iluzii, 
prejudecăţi, aşteptări false care ne fac să suferim. 


Munte - calitatea unui anumit mod de gândire (a unui anumit sistem 
de gândire), prin care privim realitatea, de a fi puternic înrădăcinat în noi. 

Astfel, "a muta munţii” înseamnă a fi capabili să alungăm din noi 
"păcatele” care aparent sunt "tari precum munţii” şi greu de alungat din noi 
(prin înţelegerea lor profundă - prin credinţă, însă putem realiza acest 
lucru). 

A "şedea pe un munte” înseamnă a ne construi cunoaşterea pe ceva 
solid (ca un munte) iar acest ceva nu poate fi decât percepţia directă, 
experimentarea directă a fenomenelor cercetate (a construi pe mărturiile şi 
raţiunile altora e a construi "o casă pe nisip”) ş.a.m.d. 


Mut - mod de gândire, tip de atitudine care, menţinut în noi, ne 
împiedică să comunicăm (să fim sinceri) cu noi înşine şi cu ceilalţi. 
Astfel de moduri de gândire sunt orgoliul, mânia, frica etc. 


Neamuri - gânduri, moduri de gândire specifice (teorii, concepte, 
dogme, atitudini, idei etc.), moduri de raportare la realitate, prezente în noi. 

La începutul transformării interioare, majoritatea acestor gânduri sunt 
ghidate şi sunt construite în jurul “păcatelor”. Ele trebuie corectate şi 
reorientate pentru a manifesta prin ele doar Binele şi Adevărul (acest lucru 
se face prin aprofundarea acestor valori - prin "transmiterea evangheliei la 
toate neamurile”). 

Sinonime interioare: gloată, popor, norod. 


Neghină - mod greşit de gândire, “păcat”, rău (ceea ce provoacă 
suferinţă prin distrugerea armoniei interioare şi exterioare). 

Nevastă - în anumite contexte are o simbolistică asemănătoare cu cea 
descrisă pentru “femeie”, în altele desemnează extrema “negativă” (yin) a 
unui fenomen. 

Expresii ca "a nu despărţi bărbatul de nevastă” transmit ideea de 
complementaritate a extremelor (bine-rău, suferinţă-fericire, interior- 
exterior, viaţă-moarte, manifestare-nemanifestare, creaţie-creator etc.) 
care nu trebuie despărțite artificial şi privite separat deoarece acestea se 
definesc (se construiesc) unele pe altele, nu pot exista una fără cealaltă. O 
conştiinţă cu o sferă largă de cuprindere (extinsă spre infinit) integrează în 
sine extremele şi le transcende prin înţelegerea lor profundă. 


Noapte - vezi “Întuneric” 


Nor - limita cunoaşterii bazată pe o cauzalitate liniară, începutul 
cunoaşterii bazate pe o cauzalitate integratoare (vezi cap. I, subcapitolul 
"Viziunea Adevărului”). 


Nume - forma de manifestare a unei anumite realităţii. 

Astfel, de exemplu, a "sfinţi numele Tatălui” înseamnă a armoniza, a 
organiza în mod armonios manifestările "tatălui interior” (gândurile, 
emoţiile, dorinţele) respectiv ale "tatălui exterior” (creaţia); "a acţiona 
pentru numele lui Isus” înseamnă a sprijini manifestarea în noi a formelor 
de exprimare ale Binelui şi Adevărului: virtuțile (iubire, compasiune, 
dăruire, discernământ, dreptate etc.) şi cunoaşterea de esenţă ş.a.m.d. 


Nuntă - unirea contrariilor, transcenderea dualității, a extremelor prin 
cunoaşterea de esenţă (unitară) a tuturor fenomenelor (pentru detalii vezi 
cap. VI "Cei şapte paşi ce trebuie făcuţi spre desăvârşire” - pasul şase). 


Oi - moduri corecte de gândire, virtuţi. 

Astfel, a despărţi "oile de capre” înseamnă a cerceta şi a despărţi prin 
discriminare “virtuțile” de “păcate” şi a le elimina din noi pe cele din urmă; 
a merge ca "nişte oi în mijlocul lupilor” simbolizează procesul de confruntare 
cu “păcatul” din noi pentru a-l înţelege în profunzime şi astfel a nu-l mai 
lăsa să ne producă suferinţă; "oile pierdute” sau cele “rătăcite” simbolizează 
virtuțile pierdute (nemanifestate), înlocuite cu moduri greşite de gândire (cu 
"păcate” - acestea trebuie cercetate şi corectate - astfel "regăsim oile”). 


Oameni - moduri de gândire, gânduri, atitudini (teorii, concepte, 
dogme) existente în noi în legătură cu diferite aspecte ale realităţii. 

Ochiul - viziunea noastră despre lume, modul în care privim realitatea. 
Această viziune poate fi corectă, în concordanţă cu ceea ce este în realitate 
(“ochi bun”) sau, dimpotrivă, poate fi greşită fără corespondenţă cu 
realitatea, cu adevărul. "Ochiul acesta rău” trebuie “scos şi lepădat de la 
noi” deoarece ne face să cădem în “păcat” şi astfel, prin distrugerea 
armoniei, să suferim. 


Orbire - ignoranță, necunoaştere, superficialitate, limitarea sferei de 
cuprindere a conştiinţei (a viziunii asupra realităţii). 


Păsările cerului - libertate de gândire, naturaleţe, spontaneitate, lipsă 
de griji, trăire în prezent, integrare armonioasă în întreg, privire 
necomentată (neintermediată de gânduri, teorii, concepte şi dogme) a 
Realităţii (Viziunea Adevărului). 


Paştele - eliberarea din robia “păcatului”, de sub stăpânirea 
prejudecăţilor, dogmelor, iluziilor, aşteptărilor false,  ataşamentelor 
neîntemeiate; obţinerea stăpânirii de sine, a capacităţii reale de a fi stăpâni 
pe propriile gânduri şi emoţii, şi astfel pe propriul destin. 


Păcat - mod greşit de gândire, atitudine greşită de raportare la 
realitate, care provoacă o deranjare a armoniei interioare şi exterioare şi 
astfel suferinţă. 

Principalele moduri greşite de gândire din noi sunt: orgoliul, mânia, 
frica, lenea, lăcomia, tristeţea şi desfrâul. 

Raţionamentele false care le susţin existenţa constau în diferite 
aşteptări false şi ataşamente neîntemeiate şi se bazează pe superficialitate, 
pe confuzia între diferite noţiuni, pe necercetarea şi necunoaşterea profundă 
a anumitor realităţi, a anumitor legături cauzale existente în manifestare. 


Păgân - mod de gândire greşit, eronat; raţionament greşit. 


sn 


Pământ - în diferite contexte poate simboliza "conştiinţa lumească”, 
“păcatele”, “viciile” (greşelile de gândire), în altele conştiinţa stării de veghe 
(conştientul), locul unde se dă lupta dintre bine şi rău, păcat şi virtute, 
dizarmonie şi armonie. 

În general, “pământul” simbolizează conştientul (conştiinţa stării de 
veghe), locul unde se manifestă modurile noastre de gândire greşite sau 
corecte (oameni, noroade, popoare bune sau rele) şi unde acestea pot fi 
cercetate, analizate, înţelese pe deplin şi dacă e cazul (pentru cele greşite), 
eliminate (corectate) şi înlocuite cu altele (corecte). 


pr 

Păstor - centrul de greutate, ideea, motivaţia principală care ghidează 
anumite moduri de gândire (legate de diferite aspecte ale realităţii) sau 
întregul sistem psihic al unui om. 

Astfel, "păstorii care se închină pruncului” simbolizează diferitele virtuţi 
(smerenie, calm, curaj...) care trebuie să ne ghideze acţiunile în diferite 
împrejurări, virtuţi care toate sunt ghidate de ideea de Bine şi Adevăr 
(centrul de greutate, ideea principală care ghidează viaţa omului ce caută 
desăvârşirea); "oile fără păstor” desemnează acel psihic (pe care îl are 
majoritatea umanităţii actuale) care nu are un centru stabil de greutate, 
care nu este stabil în urmărirea Binelui şi Adevărului şi astfel, în funcţie de 
împrejurările exterioare, permite să se manifeste prin el când binele când 
răul, când “păcatul” când virtutea (în acest psihic oile - virtuţi sunt risipite 
deoarece păstorul lor - Binele şi Adevărul "este bătut”, este alungat datorită 
ignoranței, datorită necunoaşterii lui în profunzime). 


Pâine - în anumite contexte (atunci când e prezentă în opoziţie cu 
“piatra” - nemanifestarea, nemişcarea, potenţialul din care iasă viaţa) 
simbolizează manifestarea, viaţa, mişcarea, schimbarea; în alte contexte 
reprezintă hrana spirituală, cunoaşterea care ne permite să întronăm în noi 
Binele şi Adevărul. 


Pescar — legile care coordonează, mânuiesc, ghidează lumea, creaţia, 
interacţiu-nile infinite de cauze şi efecte prezente în creaţie (simbolizate de 
"plasa de pescuit”). 

La fel ca acestea şi pentru interiorul nostru există legi care îi sunt 
caracteristice şi permit păstrarea armoniei acestuia. Aceste legi sunt 
"pescarii de oameni” (oamenii simbolizează gândurile) şi ele trebuie 
cunoscute şi respectate dacă vrem să avem armonie interioară şi să 
realizăm integrarea naturală în Întreg. 


Peşte - gânduri, moduri de gândire (idei, teorii, prejudecăţi, concepte, 
dogme) prezente în psihic, conştientizate (prinse în plase) sau 
neconştientizate (ascunse în “mare”, în subconştient). 


Piatra - reprezintă potenţialitatea, nemanifestarea, ceea ce este 
neschimbător, esenţa în anumite contexte sau stabilitatea, baza, temelia a 
ceva anume (a legii, a transformării...) în alte contexte. 


Plase de pescuit (mreje) - lumea, manifestarea, creaţia cu 
interacţiunea (împletirea) ei infinită de cauze şi efecte care se întâlnesc în 
fiecare element al lumii (în fiecare nod al plasei). 

Plasa de pescuit reprezintă şi lume interioară, lumea psihică cu toate 
modurile ei de gândire (de raportare la realitate) care se sprijină unele pe 
altele, se nasc unele din altele (ca firele plasei de pescuit). 

În această "plasă mentală” pot apare rupturi, se pot rupe anumite fire 
ale ei, se pot găsi moduri greşite de gândire (păcate) care trebuie reparate, 
dacă vrem ca gândirea să ne funcţioneze bine şi să ne ajute să ne adaptăm 
optim la armonia realităţii (pentru dezvoltarea idei vezi cap. I, subcapitolul 
"Primele patru manifestări concrete ale ideii de Bine şi Adevăr”). 


Porci - simbol a două moduri greşite de gândire (păcate) majore, 
anume: lenea şi lăcomia. 


Porumbel - pace, linişte, libertate, lipsă de griji, naturalete, 
spontaneitate, armonie. 


Poruncile - simbolizează legea imuabilă a naturii, cunoaşterea şi 
respectarea ei, cunoaşterea şi integrarea armonioasă, naturală în firea 
lucrurilor (a Ceea ce Este). 

Poruncile, legile naturii, sunt cele care fac posibilă existenţa, 
manifestarea creaţiei, ele veghind (prin mecanisme specifice) la păstrarea 
ordinii şi armoniei Lumii interioare şi exterioare. Existenţa lor este 
echivalentă cu existenţa vieţii însăşi. 


Post - a posti desemnează acţiunea prin care în mod conştient 
întrerupem, pentru o anumită perioadă de timp, manifestarea automată a 
anumitor moduri de gândire (a anumitor atitudini faţă de realitate) şi a 
acţiunilor care decurg din acestea, cu scopul evident de a ne acorda un 
răgaz spre a le studia, spre a le analiza în profunzime şi astfel a vedea, prin 
analiza efectelor apropiate şi îndepărtate a acestor gânduri şi acţiuni, dacă 
ele sunt într-adevăr bune pentru noi (ne aduc pace, linişte, fericire, 
mulţumire). Dacă constatăm că dimpotrivă, în ciuda aparenţelor, anumite 
moduri de gândire (cum sunt orgoliul, mânia, frica, lenea, lăcomia, 
tristeţea, desfrâul sau diferite dogme, fanatisme, prejudecăţi, concepte, 
atitudini susţinute în noi) şi acţiunile pornite din ele ne aduc suferinţă, 
nelinişte, nemulţumire, aceste moduri de gândire nu vor mai fi susţinute în 
psihicul nostru, vor fi corectate şi înlocuite cu moduri corecte de gândire 
(care aduc armonia în noi şi în afara noastră). 

Astfel putem, deci, vorbi de "post de grabă”, "post de gândire”, post de 
mâncare (pentru detalii vezi cap. I, subcapitolul "Postul. Primele sclipiri ale 
Cunoaşterii Adevărului”). 


Potop - procesul de distrugere din propriul câmp psihomental a 


314 


Radu Lucian Alexandru 


modurilor greşite de gândire (provocatoare de suferinţă), a “păcatului”, a 
ignoranței (a "locuitorilor vechiului pământ”). De acest proces scapă 
modurile corecte de gândire (virtuțile) aflate în potenţă în interiorul nostru 
(“Noe şi familia lui”) şi care urmează să se dezvolte şi să dea naştere unor 
"noi locuitori ai pământului nostru psihic” (unor gânduri îndreptate exclusiv 
spre Bine şi Adevăr). 


Preacurvie - cine îşi lasă (cine nu-şi ascultă) inima, simţirea, intuiţia, 
pasiunea, emotia, afară doar de faptul dacă din acestea vin pofte, patimi şi 
gânduri (atitudini) iraționale, scăpate de sub control, îndreptate spre 
distrugerea armoniei interioare şi exterioare, face o acţiune greşită 
(preacurveşte) şi se află in suferinţă. 

A preacurvi înseamnă, în anumite contexte, a nu echilibra inima cu 
mintea, emoția cu raţiunea, simţirea cu gândirea ("femeia cu bărbatul”) în 
interiorul nostru, a nu da fiecăreia din aceste două laturi ale personalităţii 
noastre locul care i se cuvine, fără a neglija sau minimaliza pe cealaltă. 

A nu preacurvi poate desemna în anumite contexte şi acţiunea de 
transcendere a extremelor, a dualităţilor prin înţelegerea profundă, de 
esenţă, a unităţii şi intercondiţionării acestora. (pentru dezvoltarea ideii, 
vezi cap. I, subcapitolul “Puritatea: transcendere a dualității”). 


Preoţi - în anumite contexte (când sunt înşiraţi alături de “cărturari”, 
“farisei” şi "bătrânii norodului”, condamnând alături de aceştia pe "Isus”) 
“preotii” desemnează în interiorul nostru moduri greşite de gândire (păcate, 
prejudecăţi, dogmatisme, fanatisme, false cunoaşteri a diferitelor noţiuni 
religioase: virtute, mântuire, adevăr etc., teorii, concepte şi credinţe oarbe, 
copiate automat, fără analiză (prin copiere nediscriminatorie) din gândirea 
unui grup mai mare sau mai mic, de la o persoană sau de la alta). 

În alte contexte “preotul” apare ca un reprezentant al lui Moise şi al 
Divinului, simbolizând în interiorul nostru "Vocea Conştiinţei”, cea care 
apără armonia şi în faţa căreia trebuie să ne aducem darurile cunoaşterii 
profunde a diferitelor aspecte ale realităţii care să ne permită să ne 
integrăm armoniei acesteia. (vezi cap. II, subcapitolul "Înlăturarea 
manifestărilor grosolane ale păcatelor”). 


Proroc. Prorocire - "ceea ce este scris” şi nu poate fi schimbat, 
anume legile imuabile ale naturii după care se manifestă întreaga creaţie. 
Ori de câte ori se face referire la proroci sau la vreo prorocire care se 
împlineşte, este arătată o lege a naturii care se manifestă în acel moment 
(creând anumite efecte). 

Aceste legi, aceste "“prorociri” se împlinesc negreşit, se manifestă 
întotdeauna în legătură cu diferite aspecte (psihice, fizice, emoţionale...) ale 
realităţii. De aceea, ele trebuie cunoscute pentru ca acţiunea şi gândirea, 
ţinând cont de ele şi respectându-le, să ne permită integrarea în armonia 

"Cc =. n “ ú 77 à å v 
eea ce este scris”, “ceea ce au zis prorocii” trebuie, deci, să se 
împlinească negreşit pentru că acest lucru este în ordinea firii: legile naturii 
organizează creaţia şi fac ca desfăşurarea unui fenomen să aibă loc într-o 
anumită ordine şi la anumite momente. De exemplu, ştim că din sămânță 
creşte pomul, apoi acesta dă naştere florilor şi fructelor care dau naştere 
din nou sămânţei,. 

Această desfăşurare a elementelor este înscrisă într-o lege a naturii pe 
care cunoscând-o, nu ne vom aştepta de exemplu direct la fructe imediat ce 
răsare sămânţa. Sau, cunoscând o altă lege a naturii, "nu ne vom aştepta 
să culegem pere din prun”: aceasta ar însemna să avem în noi cu "proroc, o 
prorocire mincinoasă”, fără corespondenţă în realitate, care ne face doar să 
suferim. 

Astfel de “proroci mincinoşi”, astfel de legi greşit înţelese sunt modurile 
greşite de gândire din noi (“păcatele capitale”). Ei ne promit că susţinându- 
le în noi pe acestea, ne vom dobândi liniştea şi multumirea, dar în realitate 
vedem că astfel ne alegem cu contrariul (vedem că "prorocirea e 
mincinoasă”). 

Trebuie, deci, alungate din noi aceste greşite înţelegeri ale legilor naturii 
(aceşti “proroci  mincinoşi” - vezi pentru dezvoltarea ideii, cap. I, 
subcapitolul "Modurile greşite de raportare la realitate”). 

Aşadar, "este prorocit”, este în firea lucrurilor, este o lege a naturii ca, în 
personalitatea plină de contradicții, în urma conştientizării acestora, să se 
nască Binele şi Adevărul, care apoi încep să se dezvolte, să crească treptat, 
prin creşterea cunoaşterii profunde legate de diferite aspecte ale realităţii. 
Odată dezvoltat, Binele şi Adevărul dă naştere primelor sale manifestări 
(“Ioan Botezătorul”) şi apoi se manifestă pe deplin (prin "Isus”) prin lupta 
cu “păcatele” din noi (confruntări cu "preoţii, cărturarii, sinodul” etc.) prin 
înţelegerea acestora (prin "răstignire”, moarte şi "înviere”) şi astfel, prin 
alungarea lor din interiorul nostru, înlocuindu-le cu virtuțile (sfinţii înviaţi) şi 
născându-se în interiorul nostru noul om ("Fiul omului”) şi împărăţia 
Armoniei adusă de acesta (Impărăţia cerului). 

Toate acestea sunt desfăşurări normale, naturale ale procesului de 
transformare interioară. Toţi cei care ţintesc desăvârşirea, trebuie să treacă 
prin aceste etape (evoluţia lor este, deci, "prorocită”, stabilită prin legile 
naturii, care organizează procesul de armonizare interioară). 


Prunci - idei, gânduri, concepţii şi atitudini noi, nedezvoltate încă, 
aflate în potenţă. Chiar dacă acestea sunt îndreptate spre Bine şi Adevăr, 
fiind incipiente, nefundamentate încă pe o cunoaştere profundă, ele pot fi 
uneori pervertite, generând confuzie şi suferinţă (aceşti “prunci” vor fi însă 
“ucişi” prin dezvoltarea ulterioară a cunoaşterii ce o deţinem). 

În anumite contexte “pruncii” simbolizează inocenţa, naturaleţea, 
puritatea, spontaneitatea, lipsa de prejudecăţi, contemplarea necomentată 
a realităţii care ne permit să dobândim a privire directă a Realităţii, 

neintermediată de nici o teorie, dogmă sau concept care nu fac decât să o 
deformeze. î 
Aceste virtuţi sunt "copiii a cărora este Impărăţia Cerurilor”. 


Pustie - loc necercetat, neexplorat, necunoscut: astfel a merge "în 
pustie” înseamnă a ne îndrepta atenţia spre propriul psihic, spre modurile 
de gândire ascunse în subconştient, pentru a cunoaşte în profunzime 
mecanismele lor de acţiune, intercondiţionările dintre ele şi raportul lor cu 
diferitele aspecte ale realităţii în legătură cu care se formează. 

A “propovădui în pustie” are, în mare, aceeaşi semnificaţie cu a "merge 
în pustie” dar, în plus, poate simboliza şi lipsa iniţială de ecou, lipsa de 
profunzime, de putere a primelor noastre încercări de a întări în noi Binele şi 
Adevărul, lipsă care cu timpul însă, este treptat depăşită pe măsura 
desfăşurării procesului de desăvârşire interioară. 


Rai - împărăţia binelui, a cunoaşterii, a armoniei, împărăţia cerurilor. 
Starea psihică în care suntem în deplină armonie cu noi înşine şi cu mediul 
înconjurător, integrându-ne natural, spontan şi pe deplin Intregului, 
caracterizată printr-o profundă stare de linişte, pace, mulţumire, armonie 
care apare datorită unei cunoaşteri şi înţelegeri analitice de esenţă a 
diferitelor aspecte ale realității (virtutea,  cauzalitatea, perceptia, 
cunoaşterea, binele, existența etc.) 


Răsărit - început, inițiere, naştere. “Magii care vin de la răsărit” 
simbolizează începutul cunoaşterii legilor profunde de manifestare ale 
naturii interioare şi exterioare care ne permit să facem “acte de magie”, 
aparent imposibil de realizat (stăpânirea de sine, tăcerea gândurilor, 
contemplarea necomentată, acţiunea detaşată, controlul emoţiilor şi al 
gândurilor, cercetarea unor realităţi din lumile invizibile - prin "trezire din 
vis”, "dedublare astrală” etc.). 


Răspântii - a sta la "răspântii de drumuri” înseamnă a sta la egală 
distanţă de extreme, a transcende lupta dualităţilor şi a contrariilor prin 
înţelegerea esenței tuturor fenomenelor. (vezi cap. III, subcapitolul 
"Transcenderea dualității) 


Răstignire - lupta dintre planul orizontal (lumesc, al păcatului) şi cel 
vertical (spiritual, al cunoaşterii şi virtuţii); perioada de maximă încordare în 
care aceste două planuri au putere relativ egală în noi, perioada în care 
Binele şi Adevărul ne atrag foarte puternic şi facem multe acţiuni menite a-i 
realiza în interiorul nostru dar, în acelaşi timp “păcatul” este puternic 
înrădăcinat în noi deoarece încă nu-i cunoaştem acestuia cauzele profunde. 

Răstignirea este astfel o perioadă de îndoieli, de încordare, de pendulare la 
extreme (păcat, virtute), de căutare acerbă de a cunoaşte în profunzime 
Binele şi Adevărul. 

Odată depăşită această perioadă, vechea personalitate (bazată pe 
păcat) moare şi cea nouă (virtuoasă) se naşte (învie) în urma cunoaşterii 
"rădăcinilor păcatului” (ascunse în subconştient - mormânt). 


Rob - "supus unui stăpân”: mod de gândire, idee care provine, care 
este o mani-festare, a unui alt mod de gândire, a unei alte idei. 

Astfel "robul marelui preot” desemnează manifestări ale păcatelor 
(încălcarea celor zece porunci, de exemplu); "robul lui Dumnezeu” semnifică 
manifestările virtuţilor (crearea de armonie); "robul slăbănog al sutaşului” 
simbolizează manifestări greşite ale cunoaşterii (sutaşului) care paralizează 
acţiunea (cum sunt: frica, lenea, prejudecata etc.). 


Sr 


Sabat - "perioadă de odihnă”, stare psihică de mulţumire, de pace, 
care apare în noi datorită armonizării interiorului prin corectarea modurilor 
greşite de gândire şi de raportare la realitate, existente în psihicul nostru 
(vezi cap. I, subcapitolul “Timpul de acţiune pentru refacerea Armoniei”). 


Sabie - cunoaşterea discriminatorie, profundă a legilor naturii, singura 
capabilă să discearnă (să taie) binele de rău, utilul de neutil şi să elimine 
din noi răul şi neutilul în urma "războiului interior” purtat cu acesta. 


Sărac în duh - stare psihică caracterizată prin lipsa agitaţiei mentale, a 
neliniştilor, a grabei de a judeca lucrurile (sărac-lipsit, duh-suflare-agitaţie- 
mişcare) în care este prezentă detaşarea, nepătimirea, analiza obiectivă a 
realităţii, contemplarea directă a acesteia. 

Trebuie să sărăcim, să dăm de la noi agitația mentală creată de 
susţinerea în noi a tot felul de dogme, teorii, idei, concepte neverificate 
(copiate automat, fără analiză, din societate); trebuie să ne oprim din graba 
de a judeca lucrurile, trebuie să renunţăm la privirea superficială a 
diferitelor aspecte ale realităţii; trebuie, deci, să ajungem “săraci în duh” 
dacă vrem să ne integrăm armonios Întregului (Împărăției Cerurilor) prin 
cunoaşterea acestuia. 


Sânge - ceea ce face legătura dintre diferite moduri de gândire din 
psihic. Legăturile, corelaţiile, raţionamentele corecte, făcute între diferitele 
moduri de gândire şi între acestea şi diferite aspecte ale realităţii se fac în 
urma unui efort conştient îndreptat în acest sens (printr-o "vărsare de 
sânge”) făcut cu scopul de a alunga (de a ierta) din noi “păcatele”, modurile 
greşite de raportare la realitate şi astfel a ne dobândi liniştea, pacea, 

armonia. Doar astfel "tămăduim”, corectăm corelaţiile, raţionamentele 
greşite (“scurgerile de sânge”) din psihicul propriu, obţinând efectele sus 
menţionate. 


Semnul lui Iona - semnul care ne arată, care ne convinge că "binele e 
bun”, este înţelegerea în profunzime a efectelor gândirii corecte, iar această 
înţelegere o dobândim pe măsură ce ne cercetăm şi ne analizăm atent 
propriile moduri de gândire şi le schimbăm pe acestea folosind "legea 
creaţiei”, "legea treiului” care intermediază orice schimbare. Cunoaşterea şi 
aplicarea acestei legi pe parcursul drumului spre desăvârşire este "semnul 
lui Iona”. Această lege ce organizează transformarea, spune că aceasta se 
desfăşoară întotdeauna în trei etape, de aceea se numeşte şi "legea 
treiului”, anume: 

- distrugerea vechilor structuri psiho-mentale dominate de moduri 
greşite de gândire; 

- crearea unor noi structuri psihice pe baza unor moduri corecte de 
gândire; 

- menţinerea modurilor de gândire corecte şi adaptarea lor perpetuă la 
continua schimbare care ne înconjoară. (pentru detalii vezi cap. I, 
subcapitolul "Legea treiului - legea care creează”) 


Sfinţire - procesul de desăvârşire, de perfecţionare care constă în 
alungarea din psihicul nostru a modurilor greşite de raportare la realitate pe 
care acesta le susţine în sine (a "păcatelor”), pentru a ajunge astfel la 
percepţia corectă, directă, obiectivă a diferitelor aspecte ale realităţii şi a 
Realităţii însăşi şi astfel a ajunge să ne integrăm armonios în Întreg 
(dobândindu-ne prin aceasta pacea, liniştea şi multumirea interioară 
profundă). 


Sinagogă - mintea, psihicul. Acesta poate fi astfel organizat încât 
întotdeauna prin el "să se citească şi să manifeste Legea”, să se manifeste 
moduri corecte de gândire (virtuţi) care să ne permită să ne integrăm 
armoniei Întregului (în acest caz vorbim de o “Sinagogă a lui Dumnezeu”) 
sau, dimpotrivă: prin psihicul nostru să lăsăm să se manifeste moduri 
greşite de gândire "păcate” (în acest caz vorbim de o "Sinagogă a Satanei”) 
care aduc cu ele pentru noi doar suferinţă. 


Slăbănog - mod de gândire, care prezent în psihic, care lăsat să se 
manifeste în noi ne paralizează acţiunile, ne compromite capacitatea de a 
acţiona eficient pentru a ne atinge scopurile dorite de noi şi de toată lumea: 
linişte, fericire, armonie. Astfel de moduri de gândire sunt lenea, frica, 
tristeţea, ş.a.m.d. Ele trebuie studiate atent pentru a înţelege astfel 
greşelile de gândire  (corelaţiile şi  raţionamentele greşite) ce le 

caracterizează şi astfel a le corecta. Doar astfel le putem alunga din noi şi 
astfel ne putem atinge scopurile menţionate mai înainte. 

Stâncă - moduri greşite de gândire adânc înrădăcinate în psihic (aceste 
“stânci” trebuie “despicate”, analizate şi distruse) respectiv moduri corecte 
de gândire formate pe baza unei percepții directe a aspectelor realităţii în 
legătură cu care se formează (şi nu pe raţiunile, teoriile, dogmele şi 
mărturiile preluate de la alţii) şi pe care se poate construi o cunoaştere 
solidă, întemeiată (o "casă pe stâncă”) care să ne permită integrarea 
naturală în armonia Unităţii. 


Suflet - minte, psihic, structurile psihico-emoţionale ale personalităţii. 
Acestea dacă sunt dominate de moduri greşite de gândire, avem de-a face 
cu un "suflet păcătos” care pe parcursul transformării spirituale urmează să 
fie "pierdut în gheenă”, urmează să fie distrus şi înlocuit cu alte structuri 
psihice dominate de moduri corecte de gândire. 


mA 
| 


Şarpe - înţelepciune, cunoaştere. Este util pentru noi să fim "înţelepţi 
precum şerpii” şi să alunecăm precum aceştia natural printre obstacolele 
care apar în viaţa noastră, integrându-ne spontan în Ceea ce Este. 


Talant - cunoaşterea discriminatorie minimă dintre bine şi rău, pe care 
fiecare din noi o are şi care trebuie înmulțită, mărită, pentru a întrona în noi 
cu adevărat Virtutea şi Cunoaşterea. (vezi cap. III, subcapitolul "Virtutea 
se înmulţeşte prin practicarea ei”). 


Tată - ceea ce creează, ceea ce dă naştere la ceva (fiului). Astfel, de 
exemplu, Tatăl interior (numit de unii Fiinţă, Sine, Atman, Purusha, Spirit, 
Ceea ce Este etc.) este ceea ce generează şi susţine în noi toate 
manifestările noastre psihico-emoţionale fiind însă distinct de acestea (la fel 
cum este distinct pictorul de tablourile sale, sau poetul de poeziile sale) şi 
transcendent lor (pentru dezvoltarea ideii, vezi cap. I, subcapitolul 
"Manifestările Tatălui Interior. Iertarea”). 


Tâlhari - “păcate”, moduri greşite de gândire, care ne distrug (ne ucid, 
ne fură...) armonia, pacea şi liniştea interioară. 


Tânăr - începutul, iniţierea, lipsa de experienţă şi profunzime specifică 
începutului transformării interioare, a "tinereţii spirituale” (vezi cap. I, 
subcapitolul "Despre lăcomie, ca lipsă de cumpătare”). 

Templul - elementul principal, ideea, modul principal de gândire ce 
ghidează centrul de greutate (“Ierusalimul” - sistemul principal de valori) al 
psihicului şi prin aceasta întreaga manifestare psihico-emoţională (toată 
"tara lui Israel”) ce caracterizează personalitatea unui om. 

Astfel, dacă, de exemplu, acest “templu” este format din dorinţa de 
putere sau de avere, în jurul lui se formează un centru de greutate (un 
Ierusalim) dominat de lăcomie, orgoliu, frică, care dă naştere apoi unor 
manifestări (unei personalităţi, unei "ţări a lui Israel”) caracterizate de rea- 
voinţă, ură, nelinişte, exagerări, încordări, risipă, zgârcenie, prejudecăţi, 
dispreţ faţă de semeni etc. 

Un astfel de “templu”, dominat de rău, de “păcat”, trebuie distrus, 
trebuie cercetat cu atenţie (“stând în templu trei zile la doisprezece ani” - 
vezi cap. I, subcapitolul “"Depăşirea instinctului de turmă”) şi trebuie 
alungaţi din el toţi "vânzătorii” şi "tâlharii” (“păcatele” - vezi cap. I, 
subcapitolul "Izgonirea “păcatelor” din noi”). 

În noul “Templu” construit prin transformare interioară, trebuie să 
strălucească Binele şi Adevărul; în noul “Ierusalim”, virtuțile; şi în noua 
"țară a lui Israel”, toate manifestările acestora. Astfel, în noi se coboară 
împărăţia Armoniei, Împărăţia Cerurilor. Ă 

Pentru ca în noi să se menţină această "Impărăţie a lui Dumnezeu”, 
trebuie să plătim "darea pentru Templu”, adică să cunoaştem, în 
profunzime, legile de manifestare ale naturii şi realitatea de esenţă care le 
transcende (vezi cap. I, subcapitolul "Egoismul aparent - formă a 
orgoliului”) şi astfel vom ajunge să-l cunoaştem în profunzime pe "cel care 
este mai mare decât Templul”, pe cel care este dincolo de gânduri, 
concepte, idei... 


Trecătorii - instabilitate, inconstanţă, lipsă de profunzime în 
raționamente, superficialitate, cunoaştere aparentă a realităţii şi legilor ei. 
Toate acestea caracterizează un psihic "păcătos”, dominat de moduri greşite 
de gândire, care generează suferinţă (vezi cap. I, subcapitolul "Doar 
“păcatul” zice "virtutea nu e bună!””). 


Ţară - în funcţie de context, “țara” desemnează întregul psihic (Ţara lui 
Israel) sau doar anumite moduri de gândire, anumite aspecte psihice ce se 
manifestă în psihicul nostru: conştientizarea contradicţiilor interioare (Jara 
lui Iuda), conştientizarea unităţii de esenţă a Întregului (Jara Cananului) 
etc. 


Ucenici - virtuţi, moduri corecte de gândire, manifestări concrete ale 
ideii de Bine şi Adevăr, diferite forme de manifestare în noi a cunoaşterii şi 
iubirii (vezi cap. I, subcapitolul "Dezvoltarea celor douăsprezece forme de 
manifestare ale cunoaşterii”). 

Untdelemn - în contextul pildei celor zece fecioare, simbolizează 
răbdarea, perseverenţa, străduinţa cu care trebuie să căutăm cunoaşterea 
şi întronarea în noi a Binelui şi Adevărului. 


Ureche - ascultare, supunere, subordonare. 


"A tăia urechea” înseamnă a despărţi din necunoaştere, în mod 
artificial, un mod de gândire, nişte atitudini comportamentale de un alt mod 
de gândire, care de fapt îl generează pe primul (a despărţi "robul de 
stăpân”: de exemplu, a despărţi încălcarea celor "zece porunci” de 
susţinerea în noi a celor şapte "păcate capitale”). 

Trebuie identificate legăturile cauzale dintre diferitele noastre moduri 
greşite de gândire (stabilind care de cine ascultă) şi astfel, să purcedem la 
eliminarea cauzelor profunde (nu a celor aparente - care întotdeauna par 
exterioare) ale lor din interiorul nostru (a diferitelor aşteptări false, iluzii şi 
ataşamente neîntemeiate). 


Vameş - în anumite contexte "vameşii” simbolizează “păcatul” 
(lăcomie, reavoinţă etc.), în altele (de exemplu Matei Vameşul) simbolizează 
discriminarea, discernământul, capacitatea de a analiza, filtra (vămui) ceea 
ce este bine pentru noi de ceea ce este rău. (vezi cap. I, subcapitolul 
"Dăruirea cu discernământ”) 


Vânzătorii din Templu - păcate, moduri greşite de gândire, 
raționamente greşite care trebuie alungate din psihicul nostru. 


Veac - stare psihică specifică la un moment dat. 

Astfel "veacul acesta” desemnează starea psihică dominată de păcate şi 
astfel, caracterizată prin nelinişte, stres, agitaţie, tulburare, suferinţă. Acest 
"veac” se sfârşeşte odată cu coborârea în noi a noului om (a fiului omului), 
caracterizat prin atitudini corecte faţă de diferitele aspecte ale realităţii, 
care ne permit să ne integrăm armonios acestora. 


Viaţă veşnică - stare de conştientizare a Eternităţii, a Infinitului, a 
Atemporalităţii, a Aspaţialităţii, a Ceea ce Este, a Realităţii aşa cum este, 
nefiltrată şi neintermediată de nici un gând, idee, dogmă sau concept 
despre ea sau despre diferitele ei aspecte. 

Viaţa veşnică este deci “raiul”, viaţa caracterizată de armonie, pace, 
linişte, integrare armonioasă în Întreg, simtire şi absorbire în Unitate, în 
Esenţă, în Ceea ce Este, Cunoaştere a Realităţii în sine însuşi prin sine 
însuşi... 

Vierii - simbolizează stăpânii temporari (buni sau răi: virtutea sau 
păcatul), stăpânii delegaţi "de gospodar” ai personalităţii (ai “viei” - ai 
structurilor noastre psihico-emoţionale). "Gospodarul” este stăpânul şi 
creatorul permanent şi de drept al personalităţii: el este Fiinţa, Sinele, Tatăl 
Interior... 


Vie - domeniul psihomental al personalităţii, care aduce foloase (“vin” 
celui ce îl stăpâneşte prin cunoaşterea profundă a mecanismului şi legilor 
după care acesta este organizat. 


Vin - simbol al schimbării (deoarece "curge”) şi al rodului acţiunii (al 
“lucrării viei”), care poate fi bun (fericire, mulţumire) sau rău (suferinţă, 
nelinişte) pentru noi, în funcţie de cât de bine "lucrăm via”, în funcţie de 
faptul dacă înlăturăm sau nu din aceasta "buruienile” şi “bolile” (“păcatele”). 


Vindecare - procesul de identificare şi corectare a modurilor greşite de 
gândire, de raportare la diferite aspecte ale realităţii (simbolizate de 
îndrăciţi, slăbănogi, orbi etc.) prezente în psihicul nostru sub forma a 
diferite prejudecăţi, iluzii, aşteptări false şi ataşamente neîntemeiate. 

Rezultatul acestui proces este armonizarea interioară, cunoaşterea 
profundă a Realităţii. 


Virtute - mod corect de gândire (generator de linişte, pace, fericire, 
armonie), atitudine, raţionament corect aflat în concordanţă cu aspectele 
realităţii (fiinţe, evenimente, cunoaştere, percepţie, acţiune etc.) în legătură 
cu care se formează. 


Vis - intuiţie, conştientizare intuitivă, încă slab fundamentată raţional 
sau experimental a adevărului în legătură cu diferite aspecte ale 
manifestării. 


un 


Vrăjmaş - “păcatul”, “diavolul”, cel ce “seamănă” răul (suferința) în 
noi, modurile greşite de gândire din interiorul psihicului propriu, care ne 
distrug armonia interioară şi exterioară. 

2. Simbolistica numelor 


Andrei - provine din grecescul "Andreeas” care înseamnă bărbăţie, 
curaj, ceea ce ne duce cu gândul la fermitate, statornicie, forţă, putere. 
Având în vedere că Andrei este fratele lui Petru (care simbolizează Legea, 
Dreptatea), el poate simboliza, pe plan interior, forţa Iubirii care permite şi 
susţine Legea şi prin acest fapt însuşi Existenţa. 

Iubirea, forţa de a-i ajuta pe ceilalţi, forţa prin care suntem ajutaţi, 
permite Întregului să fie o Unitate, făcând astfel posibilă existenţa Legii şi 
astfel a Creaţiei. Iubirea este forţa care izvorăşte şi determină în acelaşi 
timp (din) legătura dintre tot ce există. Datorită acestei întrepătrunderi a 
totului cu totul, a acestei intercondiţionări şi determinări reciproce a tot 
ceea ce fiinţează, Iubirea (a-i ajuta pe ceilalţi, a fi ajutat) nu este ceva ce 
trebuie realizat: ea este o realitate, ea este peste tot, ceea ce putem face 
noi este să dezvoltăm, să lăsăm să se manifeste prin noi cu o mai mare 
putere această Forţă a Universului. 

A Iubi nu este un imperativ, este o experienţă magnifică a vieţii însăşi, 
a Existenţei, a beatitudinii de a fi... 


Avraam - înseamnă "tatăl unei mulţimi” (vezi Geneza 17.5), putând 
deci să simbolizeze, în funcţie de context, Unitatea, Creatorul, Absolutul, 
ceea ce dă naştere la ceva (vezi "Tată”). 


Baraba - “păcatul”, modurile greşite de gândire. 
Acestea trebuie întemniţate, distruse, nu trebuie să fie lăsate libere a se 
manifesta prin noi dacă ne dorim cu adevărat Armonia şi Cunoaşterea. 


Bartolomeu - numele acesta provine din forma grecească 
Barholomaios a unui nume persan de origine armeană Bartolomay, ceea ce 
înseamnă "fiul lui Talmay” sau "fiul colinei din apă” (tel - colină, me - apă). 
Aşadar, acest nume poate simboliza cunoaşterea formelor de manifestare 
ale creaţiei: formele sunt primele născute la apariţia manifestării 
(simbolizate de colină - pământ) care provine din "apele primordiale”, 
simbol al Nemanifestatului, al Absolutului. 

A cunoaşte Forma de manifestare a unui fenomen, în profunzimea ei, e 
a trece dincolo de ea la obiectul în sine care generează acea formă. A trece 
dincolo de obiect, a transcende însăşi cauza formei, e a percepe direct Ceea 
ce Este, Absolutul, Existenţa... 


Caanan - "ţara unde curge lapte şi miere” (vezi Exodul 3.8). "Cananul” 

desemnează, deci, o stare psihică de linişte, pace, fericire, armonie care nu 
poate apare în noi decât când avem în psihic moduri de gândire corecte, 
atitudini şi raționamente corecte, care reflectă fidel diferitele aspecte ale 
realităţii în legătură cu care se formează şi realitatea însăşi. Canananul 
desemnează şi starea psihică în care toate dorinţele ne sunt împlinite, în 
sensul că nu mai avem nici o dorinţă, (sau mai bine zis, transcendem 
dorinţa); starea în care trenscendem extremele fenomenelor, în care 
transcendem gândurile. Această stare, odată experimentată, generează în 
noi detaşare şi nepătimire. 

Sinonime: viziunea realităţii, cunoaşterea de esenţă, percepţia directă a 
Ceea ce Este, dezvăluirea adevărului etc. 


Caiafa - “păcatul”, moduri greşite de gândire. El este "marele preot”, 
cel mai mare din cele şapte păcate capitale (specific pentru fiecare om în 
parte), în jurul căruia se manifestă întreaga personalitate "păcătoasă”. 

Astfel, el poate fi orgoliul (dorinţa de putere, de control absolut, de 
faimă), sau frica (dorinţa de siguranţă exagerată), sau lăcomia (dorinţa de 
avere scăpată de sub control) etc. 


"Marele preot Caiafa” poate simboliza însăşi ideea de rău, de 
necunoaştere (ignoranță), de întruchipare a prejudecăţilor, fanatismelor şi 
dogmatismelor care ne închid viziunea realităţii, care ne fac orbi la 
Cunoaştere şi Adevăr. 


Cezar - în funcţie de context, poate simboliza conducerea şi puterea 
(cezar fiind un titlu pe care şi-l luau împărații romani), sau poate simboliza 
lumea, manifestarea, creaţia (când e prezent în opoziţie cu Dumnezeu, cu 
Absolutul, cu nemanifestarea... vezi cap. I, subcapitolul "Transcenderea 
extremelor existenţă - vid, manifestare-nemanifestare”). 


David - lupta, războiul spiritual care trebuie dus în interiorul nostru 
împotriva “păcatelor” (a lui “Goliat”, a “leilor”, a lui “Saul”, a "triburilor 
păgâne”) pentru a le alunga din interiorul nostru şi astfel să devenim regi 
peste noi înşine (să devenim stăpâni peste noi, peste propriile manifestări 
psihico-emoţionale). 


Dumnezeu - în funcţie de context, poate simboliza idealul spiritual, 
desăvârşirea, sacrul, aspiraţia spirituală profundă spre Bine şi Adevăr, spre 
încarnarea în noi a tuturor Virtuţilor şi a Cunoaşterii, drumul spre 
desăvârşire, perfecţionare, sfințire; sau poate fi un simbol pentru ceea ce 
există şi nu poate fi numit, dar care are multe nume: Absolut, Întreg, 
Adevăr, Realitate, Tao, Vid, Brahma, Existenţă, Alah, Ceea ce Este... 

Acest nume de “Dumnezeu” poate desemna şi Creatorul, Stăpânul 
creaţiei, cel care dă naştere şi organizează creaţia. 

Egipt - simbol pentru iniţiere, pentru căutarea cunoaşterii profunde a 
legilor de manifestare ale psihicului şi ale naturii exterioare, pentru 
cercetarea miracolelor, a misterelor, a magiei naturii (a legilor după care 
aceasta se manifestă). 


Emanuil - înseamnă "Dumnezeu este cu noi” (vezi Matei 1.23) şi 
simbolizează starea în care suntem plini de Armonie, de Cunoaştere de 
Esenţă şi de Iubire Divină (plini de Dumnezeu). 


Filip - provine din grecescul Philippos şi înseamnă "iubitor de cai” (phil 
- iubitor, hippos - cal). Poate simboliza, deci, cunoaşterea în profunzime a 
tainelor naturii, iniţierea (având în vedere că, calul a fost întotdeauna un 
simbol al libertăţii, forţei, curajului şi, prin toate aceste calităţi, el este în 
multe culturi ale lumii un simbol al iniţierii, al procesului de dobândire a 
acelei cunoaşteri care ne permite să stăpânim propria natură şi astfel să 
dobândim libertate, forţă, curaj, putere, stăpânire de sine, armonie etc.). 


Hristos - "cel uns” să conducă împărăţia noastră interioară (Binele şi 
Adevărul), "mesia” cel care trebuie să alunge din noi toate "păcatele” 
pentru a putea cobori în interiorul nostru Împărăţia lui Dumnezeu. 

Pentru noi înşine “mesia” suntem noi şi nici nu poate fi altfel: doar noi 
ne putem analiza în profunzime propriile moduri de gândire pentru a le 
identifica pe cele greşite şi a le corecta dobândindu-ne astfel armonia 
interioară prin întronare în noi a lui Hristos (a Binelui şi Adevărului). 

Expresia "hristoşii mincinoşi” desemnează conducătorii mincinoşi - 
"păcatele”: acestea ne promit că dacă le facem o vom duce mai bine (ne 
vom atinge fericirea), dar în urma acţiunii pornite din ele vedem că nu 
rămâne decât suferinţă şi distrugere. Trebuie să fim atenţi, deci, la aceşti 
"hristoşi mincinoşi”, la aceste păcate: le vom cunoaşte după roadele lor 
(suferinţă), nu după spusele lor (justificările lor). 


Iacov - înseamnă "cel ce ţine de călcâi” pentru că la naştere îl ţinea de 
călcâi pe fratele lui născut odată cu el, Esau, care înseamnă "păros” (vezi 
Geneza 25.25-26). Simbolismul acestei scene este evident: Esau reprezintă 
instinctul animalic şi pasiunile necontrolate existente în noi iar Iacov, 
Rațiunea, singura capabilă să controleze, să "ţină de călcâi” patimile şi 
poftele astfel încât să nu ne producă suferinţă. Astfel, deci, Iacov, fiul lui 
Zebedei: privit şi în relaţia lui cu Ioan (cu care este frate) şi în calitatea lui 
de pescar, poate simboliza cunoaşterea cauzalităţii dintre fenomenele 
manifestate prin intermediul Raţiunii (vezi “plasă” şi "pescar”). 

Iacov, fiul lui  Alfeu, poate simboliza Rațiunea  Creatoare, 
Inventivitatea, Imaginaţia, Creativitatea care trebuie cunoscută şi lăsată să 
se manifeste în interiorul nostru pentru a ne putea şi noi bucura de actualul 
creator. Această Raţiune Creatoare este născută la începutul creaţiei (Alfeu 
poate proveni de la Alfa, prima literă a alfabetului grec, simbolizând, deci, 
începutul), pentru a o face pe aceasta posibilă. 


Ierusalim - centrul de greutate interior, principalele valori care 
ghidează personalitatea unui om la un moment dat. "Ierusalimul vechi” 
astfel desemnează “păcatele” care conduc viaţa oamenilor înainte de 
transformarea interioară. Acest “Ierusalim” va fi dărâmat pe Drumul Interior 
şi va fi înlocuit cu "Noul Ierusalim” care desemnează Virtutea şi 
Cunoaşterea, Binele şi Adevărul menite să conducă manifestarea omului 
transformat, a omului ce caută desăvârşirea şi armonia interioară. Cu acest 
nou centru de greutate, aflat la conducerea personalităţii sale, negreşit el le 
va găsi pe acestea. 


Ilie - înseamnă "Domnul este adevăratul Dumnezeu” (Elohim şi Iahve), 
subliniind ideea că Dumnezeu (Absolutul, Adevărul, Realitatea) “este din 
sine însuşi prin sine însuşi”. 

Cunoaşterea acestui fapt, prin percepţie directă, în lipsa oricăror 
gânduri, dogme, idei sau concepte "reaşează în noi toate lucrurile” şi ne 
dezvăluie Adevărul (în mod direct, fără intermediari). 

Ilie simbolizează, în anumite contexte, acelaşi lucru ca şi loan 
Botezătorul ("Ilie este loan”), anume începutul: începutul transformării 
interioare, sau începutul unui nou mod de percepţie a Realităţii: percepţia 
nonduală, unitară, unitotală, integrală şi integratoare a Întregului, percepţia 
trenscendentă oricăror idei, gânduri, sau cuvinte... 


Ioan, fratele lui Iacov - “Ioan” provine din ebraicul "Yehohanan” şi 
înseamnă “Iahve a avut milă”, el putând, deci, să simbolizeze, pe plan 
interior, cunoaşterea compasiunii, a milei, a dăruirii, a iubirii menită a 


echilibra şi completa Rațiunea (simbolizată de Iacov, fratele lui Ioan). 


Ioan Botezătorul - botezul este simbol al iniţierii, al începutului. Prin 
toate acţiunile atribuite în evanghelii lui "Ioan Botezătorul” putem ajunge să 
înţelegem că acesta simbolizează primele manifestări (mai grosiere, 
nerafinate) ale Binelui şi Adevărului în interiorul nostru. Acestea sunt însă 
"cele care pregătesc calea” pentru manifestarea acestor valori pe deplin în 
interiorul nostru (după început vine dezvoltarea). 

Primele confruntări directe cu “păcatele” şi ignoranţa din noi (prin 
acţiunile lui “Ioan Botezătorul”) pregătesc terenul pentru războiul pe care 
trebuie să-l purtăm cu acestea pentru a le învinge şi a le alunga din 

interiorul nostru. 


Iosif - înseamnă "Adaos” (vezi Geneza 30.24). 

Iosif, soţul Mariei, fiul lui Iacov, simbolizează căutarea sinceră a 
adevărului, răzvrătirea împotriva vechilor valori (a "păcatelor”), revolta 
împotriva acestora; revoltă simbolizată de Iacov, numit şi Israel (vezi 
Israel), revoltă căreia i se adaugă controlul, direcționarea precisă asupra 
răului, iluziei şi ignoranței din propriul nostru interior. 

Deci, Iosif, fiul lui Iacov (numit şi Israel) e rezultatul depăşirii stării de 
revoltă necontrolată, de dezordine interioară (este fiul "celui ce luptă cu 
Dumnezeu” - Israel), el reprezintă neprihănirea interioară pe plan mental 
(bărbătesc): dârzenia, răbdarea, lupta dată pentru căutarea sinceră a 
Armoniei şi Adevărului. (pentru dezvoltarea ideii vezi cap. I, subcapitolul 
"Naşterea în noi a Binelui şi Adevărului”) 


Irod - conducătorul vechii personalităţi, a personalităţii ignorante, plină 
de prejudecăţi, iluzii, aşteptări false, vechiul centru de greutate: “păcatul”, 
modurile greşite de gândire, de raportare la realitate... 


Irodiada - patimi şi pofte iraționale, scăpate de sub control, 
automatisme emoţionale greşite (producătoare de suferinţă): mânie, 
orgoliu, frică, tristeţe, desfrâu etc. (vezi cap. I, subcapitolul "Eliminarea 
manifestărilor brute ale tendinței spre Bine şi Adevăr, din noi”) 


Israel - înseamnă "Cel ce luptă cu Dumnezeu” (vezi Geneza 32.28) şi 
poate simboliza, în funcţie de context, revolta interioară împotriva vechilor 
valori, prejudecăţi şi dogme (o revoltă însă încă insuficient coordonată, şi 
încă nu prea bine direcţionată asupra “păcatului” din noi înşine) sau, când 
apare desemnând poporul Israel sau Ţara lui Israel, desemnează întreaga 
personalitate, toate structurile noastre psihico-emoţionale (vezi "ţară”) care 
pot fi conduse de Bine şi Adevăr sau dimpotrivă de Păcat şi Ignoranţă. 
Alegerea aceasta ne aparţine. 


Isus - Binele, Adevărul şi Frumosul: "Eu sunt calea (binele), adevărul şi 
viaţa (frumosul)”. Având în vedere că Frumosul este o manifestare a Binelui, 
am considerat, în general, că Isus reprezintă, în interiorul nostru, 
manifestarea Binelui şi Adevărului. Această manifestare este singura cale 
spre dobândirea Armoniei, Virtuţii şi Cunoaşterii, spre cunoaşterea Esenţei 
Realităţii, a Vieţii în sine însuşi prin sine însuşi. 


Iuda - înseamnă "Lăudat fie Domnul” (vezi Geneza 29.35) şi 
simbolizează (având în vedere rolul jucat de el în evanghelii şi apelativul de 

trădător) conştientizarea contradicţiilor interioare: dintre diferitele noastre 
moduri de gândire (teorii, dogme, concepte), dintre vorbă şi faptă (cu vorba 
lăudăm pe Domnul, cu fapta şi gândirea însă manifestăm "păcatul”), dintre 
voinţă şi acţiune etc. (pentru dezvoltarea ideii vezi cap. I, subcapitolul 
"Inceputul miracolelor şi al confruntării cu răul din noi”) 


Levi - înseamnă "Alipire” (vezi Geneza 29.34) şi poate simboliza, pe 
plan interior, cunoaşterea unităţii, a Întregului, cunoaşterea mistică, 
intuitivă a Infinitului, a Misterului, a Imensităţii, percepţia directă a Ceea ce 
Este, a Realităţii, a Absolutului; cunoaşterea întrepătrunderii, a unităţii, a 
"alipirii”, a contopirii totului cu totul, trăirea unirii neintermediate cu 
Realitatea Transcedentală, a contopirii cu Întregul... 


Maria - simbolizează, în general, manifestările emoţionale superioare 
(generatoare de armonie): inocenţă, neprihănire, îndrăzneală, puritate, 
bunăvoință, deschidere la nou (Maria, mama lui Isus); curăţenie şi puritate 
ca lipsă a păcatelor (“Maria Magdalena” din care “Isus” scoate şapte 
"draci”); dorinţă sinceră, aspirație profundă spre cunoaştere şi adevăr 
(Maria, mama lui Iacov şi a lui loan); manifestări care sunt cauze şi în 
acelaşi timp efecte ale muncii de transformare interioară orientată spre 
întronarea în noi a Binelui şi Adevărului (ele există în noi, trebuie doar 
dezvoltate şi lăsate să se manifeste plenar, prin alungarea din noi a 
"păcatelor”, a modurilor greşite de gândire, care le reduc manifestarea în 
interiorul nostru). 


Matei Vameşul - simbolizează dăruirea (Matei înseamnă "darul lui 
Iahve”) cu discriminare (vezi "Vameş”), cunoaşterea distincţiei dintre bine şi 
rău şi pe baza acesteia iubirea, ajutorarea celor din jur, dăruirea faţă de 
aceştia cu scopul de a realiza armonia interioară şi armonia Întregului şi 
astfel a ne atinge liniştea, pacea, multumirea, fericirea. (vezi cap. I, 
subcapitolul "Dăruirea cu Discernământ”) 


Moise - înseamnă "scos din ape” (vezi Exodul 2.10) putând să 
simbolizeze procesul creaţiei (manifestarea care apare din nemanifestare - 
simbolizată de “apele primordiale”), faptul că creaţia (formele, obiectele) 
apar din ceea ce transcende dualitatea, din ceea ce transcende cuvântul şi 
gândirea, sau poate desemna legile naturii interioare şi exterioare (având în 
vedere că Moise e cel care a adus decalogul (legea) pentru poporul Israel). 


Neftali - înseamnă "luptele lui Dumnezeu” (vezi Geneza 30.8) 
simbolizând procesul transformării interioare, acea pornire lăuntrică de "a 
lupta alături de Dumnezeu”, de a întrona în noi, prin războiul spiritual 
îndreptat împotriva păcatului din interiorul nostru, Împărăţia lui Dumnezeu, 

Împărăţia Binelui (Armoniei) şi Adevărului (Cunoaşterii). 


Petru (Simon) - Simon înseamnă “ascultare” (“Dumnezeu m-a 
ascultat” - vezi Geneza 29.33) iar Petru simbolizează piatra, baza, fundaţia, 
temelia pe care se construieşte "biserica lui Hristos” (vezi Matei 16.18). 
Simon Pentru simbolizează, deci, cunoaşterea şi respectarea (ascultarea) 
legilor de manifestare a naturii noastre interioare şi a naturii exterioare, legi 
care permit existenţa şi menţinerea armoniei creaţiei (a împărăției lui 
Dumnezeu). Această cunoaştere trebuie să se dezvolte, să crească în noi 
dacă dorim să realizăm în noi mulţumirea şi fericirea (rezultate ale stări de 
armonie cu Intregul). 


Pilat - "dregătorul”, cel care menţine ordinea într-un sistem (social, 
psihic, fizic). În interiorul nostru, acest “dregător” este Rațiunea bazată pe 
percepţia directă, pe experienţa nemijlocită a aspectelor în legătură cu care 
aceasta se formează şi se manifestă. Ea este cea care trebuie (prin 
intermediul cunoaşterii legilor de manifestare a psihicului propriu şi a 
efectelor adevărate pe care le produc anumite moduri de gândire prezente 
în psihicul propriu) să corecteze greşelile de gândire şi de raportare la 
realitate prezente în noi. 


Satana - “păcate”, moduri greşite de gândire (vezi Diavol) 


Simon Cananitul - cunoaşterea (ascultarea) mecanismelor dorinţei şi 
transcenderea lor, cunoaşterea a ceea ce înseamnă detaşare şi nepătimire, 
cunoaşterea de esenţă a Realităţii (vezi “Simon” şi "Canan”). 

Pentru o detaliere a simbolisticii lui “Simon Cananitul” vezi cap. I, 
subcapitolul "Dezvoltarea celor douăsprezece forme de manifestare ale 
Cunoaşterii”). 


Toma - înseamnă “geamăn”, ceea ce ne duce cu gândul la dualitate, la 
creaţie, pe de o parte şi la multiplicare, xeroxare, copiere, pe de altă parte: 
procesul prin care asemănăm două sau mai multe elemente foarte 
asemănătoare între ele dar nu identice. 

Luând în considerare şi apelativul de Necredincios (nu a crezut învierea 
până nu a pipăit carnea lui Isus înviat) pe care îl are Toma, vedem că Toma 
poate simboliza cunoaşterea ştiinţifică a Creaţiei, bazată doar pe percepţie 
directă, pe experienţă nemijlocită a elementelor cercetate şi nu pe o copiere 
automată, fără analiză a raţiunilor şi mărturiilor altora despre aceste 
elemente, lucru care nu ar produce în noi decât confuzie. (Pentru 
dezvoltarea ideii, vezi cap. I, subcapitolul "Dezvoltarea celor douăsprezece 
forme de manifestare ale Cunoaşterii”.) 

Zabulon - înseamnă “locuință”: "De data aceasta bărbatul meu va locui 
cu mine” (vezi Geneza 30.20) şi simbolizează starea în care dualităţile sunt 
transcense (şi nu mai sunt despărțite artificial), în care unitatea de esenţă a 
existenţei este regăsită şi experimentată în mod direct, dincolo de gânduri 
şi cuvinte. 


3. Simbolistica cifrelor 


1. - UNITATEA a tot ce există, integrarea, întrepătrunderea, Întregul, 
Esenţa ce uneşte tot ceea ce există. 


2. - DUALITATEA, lupta extremelor, contradicţiile, cele două extreme ale 
unui fenomen (bine - rău, suferinţă - fericire, lumină - întuneric, interior - 
exterior, manifestare - nemanifestare etc.) 


3. - LEGEA CREAȚIEI, legea care guvernează manifestarea: creaţia 
(acţiune, afirmaţie), menţinere (forţă de echilibru, conciliere), distrugere 
(reacțiune, negatie);  TRINITATEA: integrare a Tatălui (Absolutului, 
nemanifestării), a Fiului (creaţiei, manifestării) şi a Duhului Sfânt 
(desăvârşirea creaţiei, armonizarea şi organizarea superioară a acesteia); 
SPAŢIUL (lui Euclid) cu cele trei dimensiuni ale lui: înălţime, lăţime şi 
lărgime; elementul de legătură dintre cele două extreme ale unui fenomen 
(adică fenomenul însăşi). 


4. - ACŢIUNEA - omul are patru membre, simbol al mişcării şi acţiunii, 
al schimbării şi transformării; ÎNTREGUL: înglobarea unităţii şi a 
multiplicităţii (a lui 1 şi a lui 3: 1 + 3 = 4), a nemanifestării şi a 
manifestării; CICLUL COMPLET, ETERNITATEA - anul cu cele patru 
anotimpuri ale sale: iarna (simbol al nemanifestării, al potenţialului), 
primăvara, vara şi toamna (aceste ultime trei, prin cele trei procese 
caracteristice fiecăruia din ele, anume: creaţie, menţinere şi distrugere, 
simbolizează manifestarea, creaţia); PERSONALITATEA UMANĂ cu cele patru 
componente majore ale el: fizicul, energeticul, emoţionalul şi mentalul. 


5. - PERCEPŢIA: omul are cinci simţuri: văz, auz, gust, miros şi pipăit; 
MANIFESTAREA COMPLETĂ a omului datorită celor cinci degetele pe care 
omul le are la fiecare mână; PREVEDEREA (a cincea roată la căruţă: roata 
de rezervă), OMUL ca fiinţă (cu cele cinci extremităţi ale sale: două mâini, 
două picioare şi un cap - vezi pentagrama - simbol al omului). 

6. - CREAŢIA: LUMEA, creaţia, manifestarea (există şase zile 
lucrătoare, în care se poate crea, acţiona şi una de odihnă); legea creaţiei 
care lucrează asupra fenomenelor (2 x 3 = 6): creaţia se construieşte (prin 
legea creaţiei - a treiului) pe dualitate (pe doi); ECHILIBRUL: echilibrarea 
extremelor fenomenelor prin legea treiului, echilibrarea şi transcenderea 
dualităţilor prin integrarea în noi a trinităţii (2 x 3 = 6); RAŢIUNEA: mintea, 
înţelepciunea (cel de al "şaselea simţ” al omului). 


7. - ORGANIZAREA, legea organizării: se pare că fenomenele din 
universul nostru sunt organizate potrivit "legii şaptelui”: există şapte culori 
fundamentale, şapte note de bază, şapte zile în săptămână, şapte organe 
de simţ (pielea, cei doi ochi, cele două urechi, nasul şi limba), şapte păcate 
capitale şi şapte virtuţi principale etc. care organizează fenomenele 
corespunzătoare: lumina, sunetul, timpul, percepţia, armonia etc; 
NEMANIFESTAREA, Vidul, Absolutul, Adevărul, Detaşarea, Nepătimirea (a 
şaptea zi: ziua de odihnă, de nemanifestare, de non-acţiune). 


8. - ETERNITATEA - simbolul infinitului (00), a ciclului etern care se 
autogenerează necontenit; ECHILIBRUL, acţiunea de integrare a dualităţilor 
(4 x 2 = 8), anume a nemanifestării cu manifestarea, a suferinţei cu 
fericirea, a binelui cu răul etc. prin înţelegerea în profunzime a locului şi 
rolului pe care fiecare fenomen, cu cele două extreme ale sale le ocupă în 
cadrul creaţiei, al manifestării, al existenţei, al Realităţii; ÎNCEPUTUL UNUI 
NOU CICLU (a opta zi: prima zi dintr-o nouă săptămână). 


9. - NAŞTEREA: nouă este cifra concepţiei, simbolizează timpul necesar 
pentru pregătirea unei naşteri, pentru pregătirea intrării într-o nouă lume: 
în nouă luni embrionul devine prunc gata de a ieşi la viaţă; INIŢIEREA, 
dobândirea unor experienţe şi cunoaşteri noi, uneori total diferite de tot ce 
am întâlnit până atunci (pruncul experimentează viaţa extrauterină). 


10. - PERFECȚIUNEA, echilibrul între manifestare (1) şi nemanifestare 
(0 - vid); DESĂVÂRŞIREA, ducerea la bun sfârşit a unei acţiuni; SFINŢIREA, 
dobândirea unei cunoaşteri de esenţă care face posibilă respectarea 
naturală, spontană, fără efort a celor zece porunci. 


12. - CICLUL COMPLET, anul cu cele douăsprezece luni ale sale: o 
rotaţie completă a pământului în jurul soarelui, MANIFESTAREA 
ÎNTREGULUI POTENŢIAL al unei acţiuni, al unul fenomen la un moment dat. 

24. - MANIFESTAREA COMPLETĂ DE SINE, a potenţialului pe care îl 
avem la un moment dat: în douăzeci şi patru de ore pământul face o rotaţie 
completă în jurul axei proprii;  ECHILIBRAREA EXTREMELOR prin 
cunoaşterea lor: în douăzeci şi patru de ore avem o zi şi o noapte, o 
perioadă de lumină şi una de întuneric, o perioadă de acţiune (manifestare) 
şi una de odihnă (nemanifestare). 


40. - ACŢIUNEA (4) ÎNDREPTATĂ SPRE PERFECŢIONARE (10), spre 
desăvârşire (4 x 10). 


4. Dicţionar de termeni tehnici 


Adevăr - reprezintă corespondenţa dintre ceea ce credem noi despre 
un obiect, fiinţă, eveniment, fenomen... şi ceea ce este în realitate 
(independent de părerea noastră) acel obiect, fiinţă, eveniment, fenomen... 

Putem vorbi de un adevăr relativ la fiecare fenomen în parte şi de un 
adevăr relativ la întreaga realitate (de un adevăr absolut). Adevărul relativ 
la un fenomen este valabil doar pentru acel fenomen (de exemplu, "soarele 
străluceşte” este un adevăr relativ la (legat de) fenomenul "soare”) pe când 
Adevărul Absolut este valabil pentru toate fenomenele. Acest Adevăr 
Absolut nu poate fi descris dar el poate fi experimentat prin Percepţie 
Directă. Cunoaşterea adevărurilor relative, legate de fenomenele din 
manifestare (sociale, psihice, fizice...), cu care intrăm în contact, ne ajută 
să ne adaptăm mai bine acestora (evitând suferinţa care vine doar din 
neadaptare la schimbarea care ne înconjoară). 

Cunoaşterea Adevărului Absolut duce la cunoaşterea esenței realităţii... 
(pentru dezvoltarea ideii, vezi cap. I, subcapitolul "Adevărul relativ şi cel 
absolut”). 


Altruism - atitudine lăuntrică îndreptată spre ajutarea necondiționată a 
celorlalte fiinţe, spre a simţi pacea, liniştea, fericirea; atitudine izvorâtă din 
puternica conştientizare a adevărului de netăgăduit că noi suntem intim 
legaţi de toate celelalte fiinţe şi astfel binele nostru este de fapt binele lor. A 
acţiona spre a le face bine celorlalţi este, deci, cel mai mare bine pentru noi 
(vezi "bine”). 

Amintire de sine - acţiunea de a ne întoarce privirea spre interior, de 
a deveni conştienţi de cine suntem noi cu adevărat, şi de ceea ce nu 
suntem; de a conştientiza că gândurile, emoţiile, dorinţele sunt doar 
manifestări ale noastre (dar nu suntem noi) şi astfel a ne detaşa de ele şi a 
le analiza obiectiv, pentru a le înţelege în profunzime mecanismele de 
manifestare şi astfel a le stăpâni spre folosul nostru. 


Armonie - starea unui sistem (psihic, fizic, social) în care toate 
elementele acestuia conlucrează împreună pentru menţinerea funcţionării 
optime a acelui sistem, a unităţii lui, a existenţei lui. 

Armonia sistemului este deranjată când unul sau mai multe din 
elementele lui încearcă să-l distrugă. Pentru a-şi reface armonia (pentru a 
putea continua să existe), sistemul (toate celelalte elemente decât cele 
disturbatoare) se întoarce împotriva elementelor care-i deranjează armonia 
şi fie le distruge pe acestea fie le transformă astfel încât ele să nu mai 
deranjeze armonia sistemului. 

Putem vorbi, deci, de o armonie exterioară a sistemului fizic (a corpului 
fizic) sau a celui social (a societăţii) care apare când toate elementele 
acestor sisteme (componentele corpului fizic, respectiv oamenii) 
conlucrează între ele, se ajută reciproc pentru a-şi menţine existenţa şi 
astfel ajută la menţinerea sistemului ca întreg. 

Putem vorbi, de asemenea, de o armonie interioară, care apare atunci 
când în psihic purtăm moduri de gândire, care puse în practică vor duce la 
realizarea armoniei exterioare. 

Armonia interioară este distrusă când menţinem în psihic moduri greşite 
de gândire, care odată puse în practică ar deranja armonia exterioară. 

Fericirea (pacea, liniştea, mulţumirea) şi suferinţa (neliniştea, agitația, 
stresul) sunt semnale care ne arată când armonia sistemului (interior 
respectiv, exterior) este întărită respectiv deranjată. 

Când în psihicul nostru apare o stare de suferinţă (nelinişte, agitaţie) 
putem fi siguri că în acele momente susţinem în mintea noastră un mod de 
gândire care, dacă ar fi pus în practică, ar duce la distrugerea armoniei 
exterioare fizice şi sociale (astfel de moduri de gândire sunt orgoliul, mânia, 
frica, lenea, lăcomia, desfrâul şi tristeţea). Este, deci, cazul ca în acele 
momente să analizăm gândurile pe care le susţinem în noi, să conştientizăm 
în profunzime că puse în practică ele nu ne sunt utile cu adevărat (vor duce 
la deranjarea armoniei exterioare şi astfel vor atrage suferinţa asupra 
noastră) şi astfel să le alungăm din psihicul nostru, înlocuindu-le cu nişte 
moduri de gândire care puse în practică duc la întărirea şi menţinerea 
armoniei exterioare (acestea sunt virtuțile). 

Armonia interioară este, deci, posibil a se realiza în noi doar când 
menţinem în psihic moduri corecte de gândire. În caz contrar, în psihicul 
nostru va apare suferinţa interioară. 

Ataşament neîntemeiat - mod de gândire specific, pe care, atunci 
când îl lăsăm să se manifeste prin noi, ni se reduce capacitatea de adaptare 
la schimbările din jurul nostru şi astfel suferim. 

El constă dintr-un raţionament greşit: considerăm că anumite legături 
(ataşamente) cu anumite obiecte sau fiinţe (anumite relaţii de proprietate, 
de prietenie, de familie, existenţiale) vor dura o veşnicie, că nu se vor 
întrerupe niciodată şi din această cauză, când ruptura are totuşi loc 
(pierdem, ne despărţim, sau ne sunt luate anumite obiecte sau fiinţe) 
refuzăm să constatăm acest lucru şi să acţionăm în consecinţă adaptându- 
ne optim schimbării care s-a produs prin ruperea acelei legături. 

Din această cauză deranjăm armonia interioară şi exterioară: aceste 
sisteme (interior şi exterior) au un echilibru dinamic - care trebuie refăcut în 
permanenţă. Când nu ne adaptăm schimbărilor care au loc nu refacem 
imediat armonia interioară şi exterioară şi astfel apare în noi şi în afara 
noastră suferinţa, ca semnal că deranjăm armonia şi că e cazul să luăm 
măsuri pentru a o reface pe aceasta (semnalul suferinţei se va menţine în 
noi până când vom reface armonia: de abia atunci va dispare). 

Aşadar, să conştientizăm că toate legăturile (ataşamentele) pe care le 
avem sau le creem cu anumite obiecte, sau fiinţe nu sunt decât temporare 
şi când ruptura legăturilor are loc, să ne adaptăm imediat "fără comentarii 
suplimentare” care de altfel nu ne fac decât să suferim: ne întârzie 
adaptarea la schimbarea care a avut loc. 

Această adaptare, oricum o vom face mai devreme sau mai târziu, dar 
între timp vom suferi: depinde doar de noi să scurtăm suferinţa (prin luarea 
în considerare a acestui semnal ce ne indică că au loc dizarmonii în noi şi în 
afara noastră şi astfel, prin adaptarea unor atitudini obiective, să 
desfăşurăm acţiuni capabile să refacă imediat armonia interioară şi 
exterioară) sau să o prelungim (prin ignorarea, pentru o perioadă de timp, a 
semnalului suferinţei, datorită menţinerii în noi a unor atitudini greşite 
(raționamente false, aşteptări false) care ne împiedică acţiunea menită a 
reface armonia deranjată de schimbare - de ruperea legăturii). 

Depinde, deci, doar de noi să suferim mai mult sau mai puţin. Ce vom 
alege? 


Automatisme psihice - sunt moduri de gândire specifice, puternic 
înrădăcinate în psihic, prin continua lor repetare, o anumită perioadă de 
timp. 

Aceste automatisme au proprietatea că se pot derula în psihic fără 
intervenţia conştientului sau cu o minimă intervenţie din partea acestuia. 

De exemplu, în spatele acţiunilor precum scrisul, vorbitul, mersul, înotul 
se ascund anumite sisteme de gândire care, în momentul când vrem să 
scriem, să vorbim... se derulează în mod automat, fără să fie necesară din 
partea noastră o conştientizare a fiecărei litere pe care o facem, a fiecărui 

sunet pe care îl pronunţăm... Această conştientizare a avut însă loc atunci 
când am învăţat să scriem, să vorbim o anumită limbă. Prin această 
conştientizare am învăţat cum se face fiecare literă, cum se pronunţă 
fiecare cuvânt apoi, prin repetarea o anumită perioadă de timp a acestei 
conştientizări, încetul cu încetul, s-a format programul mental al scrisului, al 
vorbitului etc. în care nu mai e necesară intervenţia conştientului (în sensul 
de conştientizare a fiecărei litere, sunet etc.). 

Majoritatea gândurilor, a modurilor de gândire (de raportare la diferite 
realităţi şi fenomene) pe care le purtăm în psihic sunt automatisme psihice 
în sensul că au fost învăţate prin repetare la un moment dat. 

Problema este că aceste moduri de gândire, în marea majoritate a 
cazurilor, au fost preluate automat, fără analiză, din societatea în care am 
crescut şi că o mare parte din ele nu ne sunt folositoare şi utile cu adevărat: 
lăsate să se manifeste în psihicul nostru, ne provoacă suferinţă şi duc la 
distrugerea armoniei exterioare. 

Aceste automatisme care ne provoacă suferinţă (cum sunt cele şapte 
păcate capitale, sau diferitele dogme şi prejudecăţi în legătură cu diferite 
fenomene sociale, religioase, filozofice...) trebuie identificate prin 
autoobservare şi autoanaliză şi eliminate din psihicul nostru. Astfel, trebuie 
identificate raţionamentele greşite ce caracterizează aceste automatisme 
psihice şi trebuie corectate. Apoi raţionamentele corecte trebuie 
conştientizate în mod repetat, până vor deveni automatisme psihice putând 
a le lăsa să se manifeste spre folosul nostru în mod natural şi spontan (fără 
o intervenţie a conştientului). 

Este util, de asemenea, a ne forma un automatism mental (un mod de 
gândire bine înrădăcinat în noi) care să ne permită să fim tot timpul în stare 
de alertă percepţie în legătură cu automatismele mentale pe care le lăsăm 
să se manifeste prin psihicul nostru în sensul de a le analiza obiectiv, cât 
mai des posibil, spre a vedea dacă într-adevăr ele sunt bune pentru noi, 
dacă lăsându-le să se manifeste, întărim armonia noastră interioară, 
respectiv armonia exterioară, iar dacă acest lucru nu se constată, să luăm 
măsurile ce se impun. 

Aşadar, orice gând, orice mod de gândire pe care îl repetăm o anumită 
perioadă de timp, devine un automatism mental. Noi trebuie să fim atenţi 
ca aceste moduri de gândire pe care le repetăm (pe care le tot lăsăm să se 
manifeste prin noi) să fie corecte, să ne fie utile cu adevărat. 

Altfel riscăm să devenim o fiinţă robotică, plină de automatisme 
mentale care ne produc doar suferinţă şi să fim incapabili a mai schimba 
aceste automatisme deoarece pot deveni, la un moment dat, aşa de 
înrădăcinate încât ne împiedică însăşi activitatea psihică menită a le analiza 
(de exemplu, anumite dogme, prejudecăţi, atitudini mentale, la anumiţi 
oameni devin aşa de puternice încât iese din discuţie orice punere sub 
semnul întrebării a corectitudinii lor - cel dominat de acestea, chiar pus în 
faţa unor dovezi clare privind greşeala lui de gândire, va refuza să le ia în 
considerare). 

Autoobservare. Autoanaliză - acţiune psihică constând în cercetarea 
şi observarea atentă a propriilor gânduri şi emoţii (autoobservare) legate de 
diferite aspecte şi fenomene şi apoi în analizarea atentă a acestora (prin 
autoanaliză) spre a vedea dacă sunt corecte sau greşite (se bazează pe 
raționamente corecte sau greşite), dacă ne sunt utile sau neutile (prin 
susţinerea şi manifestarea lor în noi ne produc fericire - ne ajută să 
realizăm şi să întărim armonia sau, dimpotrivă, generează în noi suferinţă - 
ne împiedică să refacem sau să întărim armonia interioară şi exterioară). 

Această acţiune psihică de cercetare şi analiză se întăreşte în noi prin 
continua şi cât mai deasa ei folosire şi prin diferite exerciţii care o 
favorizează (vezi capitolul "Acţiuni utile de pus în practică”). 

Ea trebuie orientată în prima fază spre analiza şi eliminarea din noi a 
celor "şapte păcate capitale”. In a doua fază, ea poate fi orientată şi spre 
studierea tuturor teoriilor, conceptelor, dogmelor... pe care le avem formate 
în legătură cu diferite aspecte ale realităţii. In a treia fază, ea poate fi 
orientată spre înţelegerea realităţii însăşi, în ansamblul ei... 


Aşteptările false - constau în raționamente greşite: ne aşteptăm să se 
întâmple lucruri şi evenimente care sunt imposibil să se întâmple (de 
exemplu: ca "prunul să facă pere”). Astfel, ne aşteptăm (fără nici un temei) 
ca toată lumea să ne facă pe plac, ca toate lucrurile să se întâmple aşa cum 
vrem noi, ca să nu întâmpinăm nici o rezistenţă în acţiunile pe care le 
întreprindem, ca toţi să gândească exact cum gândim noi, ca legăturile pe 
care ni le creăm să nu se rupă niciodată... aşteptări care nu se vor împlini 
niciodată pentru că nu este în ordinea naturii acest lucru. 

Conştientizând acest adevăr: că lucrurile se întâmplă în marea 
majoritate a cazurilor aşa cum se întâmplă şi nu cum am vrea noi să se 
întâmple, să constatăm senini şi obiectivi ce s-a întâmplat sau ce se 
întâmplă şi fără a mai susţine în noi nici o aşteptare falsă (cum sunt 
orgoliul, mânia, frica, lenea, lăcomia, tristeţea, desfrâul), să ne adaptăm 
optim situaţiei de o manieră care să permită refacerea şi întărirea armoniei 
interioare şi exterioare. Doar astfel, vom putea să simţim fericirea, ca 
semnal că suntem în armonie cu noi şi cu exteriorul. 


Bine - avantajos, favorabil, util, Ceea ce ne foloseşte cu adevărat: 
binele real. Acest bine trebuie diferențiat de binele aparent: ceea ce credem 
noi că ne foloseşte sau ne va folosi (că ne va aduce fericirea). 

De multe ori atitudinile şi acţiunile care credem noi că ne vor folosi, de 
fapt nu ne folosesc: ne produc suferinţă. 

De aceea, este necesar să ne analizăm toate atitudinile şi gândurile 
spre a vedea (prin cercetarea roadelor adevărate (dincolo de următoarele 
cinci minute) ale acestora) dacă ne sunt utile cu adevărat, dacă cu 
adevărat, prin punerea lor în practică, vom reface sau vom întări armonia 

interioară şi exterioară şi astfel ne vom dobândi fericirea. 

Este, deci, bine ceea ce ne generează fericire, pace, linişte. Ne 
generează fericire doar atitudinile psihice (şi acţiunile care decurg din 
acestea), orientate în mod necondiţionat spre întărirea armoniei interioare 
şi exterioare (acestea sunt virtuțile - modurile corecte de gândire: calm, 
iubire, compasiune, cunoaştere, curaj, smerenie, castitate etc.). 

Aceasta este o lege a naturii, impusă spre a păstra armonia sistemelor 
ce o alcătuiesc şi astfel existenţa acestora. Este, deci, o condiţie implicită a 
existenţei vieţii (vieţii privite ca un sistem): fără ea viaţa ar dispare. 


Cauzalitate liniară şi integratoare - Cauzalitatea este legătura între 
diferitele fenomene care apar în existenţă, legătura dintre diferite cauze şi 
diferite efecte. 

Este evident pentru oricine analizează atent natura, că această legătură 
nu este liniară, adică, că pentru apariţia unui efect nu concurează o singură 
cauză ci o infinitate de cauze, că pentru existenţa unui fenomen conlucrează 
o infinitate de alte fenomene. 

Cu alte cuvinte, totul este legat cu totul printr-o cauzalitate 
integratoare, în care diferitele elemente ale universului se întrepătrund şi se 
intercondiţionează reciproc, se transformă unele în altele printr-un proces 
etern, în care nu se poate vorbi de un început şi un sfârşit absolut ci doar 
de unul relativ la anumite fenomene sau elemente ce apar în univers. 

Cauzalitatea ce caracterizează, deci, universul în care ne manifestăm 
este o cauzalitate integratoare, în care Totul e legat de Tot. A conştientiza şi 
a aprofunda acest adevăr e a simţi în noi eternitatea şi atemporalitatea. 


Ceea ce Este - esenţa realităţii, absolutul, realitatea transcendentă 
manifestării, ceea ce în diferite tradiţii poartă nume cum sunt: Dumnezeu, 
Adevăr, Absolut, Brahma, Tao, Vid, Nirvana, Bătrânul Zilelor, Cel Iubit, Cel 
Nenumit, Shiva etc. 

Această realitate transcendentă poate fi percepută în mod direct de 
către cei care, prin concentrare neîntreruptă o anumită perioadă de timp 
asupra unui obiect sau subiect, ajung la tăcerea minţii, prin conştientizarea 
limitelor acesteia, prin transcenderea dualităţilor, a contradicţiilor de orice 
fel, a tuturor opiniilor, teoriilor şi conceptelor legate de realitate. 

A percepe Ceea ce Este înseamnă a privi realitatea direct, fără 
comentarii care o denaturează, fără a o privi prin diferite concepte, teorii 
sau dogme, care susţinute în psihic, nu fac decât să creeze confuzie asupra 
ei. 

„Starea de a fi în Ceea ce Este constă în a ne integra natural şi spontan 
în Întreg şi a curge odată cu el: întregul curge în direcţia iubirii, a 
întrepătrunderii, intercondiţionării şi interdeterminării totului cu totul. 


Centru de greutate - valorile principale care conduc viaţa unui om, 

valorile după care acesta îşi ghidează activitatea. 

În societatea actuală, acestea, de obicei, sunt preluate în mod automat, 
fără analiză, din gândirea societăţii şi sunt generate în principal de şapte 
moduri greşite de gândire, anume: orgoliul (generează dorinţa de putere, 
de dominare, de impunere de a fi cel mai bun...), mânia (generează dorinţa 
de răzbunare, de violenţă, de distrugere necontrolată...), frica (generează 
laşitatea, lipsa de iniţiativă, pasivitatea în faţa răului şi minciunii...), lenea 
(generează posomorârea, "bosumflarea”, "reculegerea” în faţa răului...), 
lăcomia (generează dorinţa de a câştiga cât mai mulţi bani şi averi, fără a 
mai ţine seama de nevoile celorlalti... ), desfrâul (generează lipsa de 
castitate, minciuna, lipsa de sinceritate cu noi şi cu ceilalţi...) şi tristeţea 
(generează autocompătimirea, "plângerea de milă”...). 

Aceste valori “negative” (generate de "păcate”) dau naştere unor centre 
de greutate (unor motivații pentru acţiune), care urmate nu vor duce decât 
la suferinţă. 

De aceea, în structurile personalităţii, trebuie create noi centre de 
greutate, generate de virtuţi (iubire, cunoaştere, compasiune, cumpătare, 
curaj, bucurie, smerenie, calm, castitate...), care lăsate să ne ghideze viaţa, 
să ne ducă la atingerea fericirii, prin întărirea în noi şi în afara noastră a 
armoniei întregului. 


Concentrare - centrarea în jurul unui centru, acţionarea într-o direcţie 
anume, precisă şi clar delimitată. Indiferent de obiectivele pe care ni le 
propunem să le realizăm (cum ar fi, de exemplu, înţelegerea şi eliminarea 
din noi a celor "şapte păcate capitale” sau atingerea cunoaşterii 
Absolutului...), trebuie să acţionăm concret o anumită perioadă de timp în 
direcţia realizării lor (trebuie să ne concentrăm, deci, toate forţele spre 
atingerea acestor obiective). Pentru a ne uşura această concentrare (pentru 
a ne concentra forţele mai uşor într-o anumită direcţie), e indicat să 
utilizăm diferite metode şi tehnici de concentrare. Câteva tehnici sunt 
indicate şi în această carte (anume unele tehnici pentru uşurarea atingerii 
celor două obiective date ca exemplu mai sus). 


Conştient - partea din psihic responsabilă de cunoaşterea diferitelor 
fenomene, bazată în mod fundamental pe percepţia directă a acestora. 

A analiza conştient un fenomen (a-l supune atenţiei conştientului, a-l 
aduce la "lumina conştientului”) înseamnă a-l cerceta pe acesta (prin prisma 
experienţelor anterior acumulate şi a percepţiei directe a lui) cu ajutorul 
raţiunii. 

A conştientiza un fenomen sau altul, înseamnă a înţelege foarte bine (în 
profunzime) mecanismele şi legile care ghidează desfăşurarea fenomenului 
cercetat, precum şi efectele adevărate pe care le generează interacţiunea 
(de o manieră sau alta) cu acel fenomen. 

Această conştientizare se dobândeşte prin analiza conştientă a 

fenomenelor. 

A fi conştient de un fenomen sau mai multe, înseamnă a le cunoaşte în 
profunzime pe acestea (lucru posibil doar prin percepţia directă a lor). 


Conştiinţă - termen folosit uneori cu sensul de psihic, alteori de 
conştient, dar semnificaţia de bază pe care vrea să o transmită de cele mai 
multe ori este următoarea: totalitatea cunoaşterii (provenită din toate cele 
trei surse ale cunoaşterii - vezi "cunoaştere”) pe care o avem despre noi 
înşine şi despre ceea ce ne înconjoară. 


Contemplare - percepţia sensibilă (prin văz, auz, gust, miros, pipăit) 
sau suprasensibilă (prin simţuri potenţiale: clarvedere, claraudiţie...) a unui 
fenomen sau a tuturor fenomenelor perceptibile, neînsoţită de nici o analiză 
mentală, de nici o cugetare sau comentariu al minţii asupra fenomenelor 
percepute. În timpul contemplării, trebuie să renunţăm la a mai formula sau 
susţine în psihicul nostru vreo teorie, idee, concept, dogmă, analiză... 
legată de ceea ce percepem. 

Realizarea în noi a unei atitudini contemplative ne ajută să percepem 
realitatea aşa cum este... 


"Autoobservarea şi autoanaliza” care şi-au atins, în mare, scopul, 
urmate de “contemplare” şi apoi de concentrarea exclusivă şi neîntreruptă a 
minţii pe un fenomen sau altul, o perioadă suficient de lungă de timp, duce 
negreşit la percepţia a Ceea ce Este. Atenţie: etapele trebuie parcurse cu 
multă atenţie şi precauţie, exact în ordinea descrisă mai sus, altfel în 
psihicul practicantului pot apărea mari confuzii care îl pot dezechilibra 
psihic! 


Cunoaşterea. Sursele cunoaşterii - Se poate vorbi de trei surse 
fundamentale pentru formarea cunoaşterii noastre în legătură cu diferite 
fenomene, şi anume: percepţia directă a acestora, raţionamentul asupra lor 
şi mărturia altora despre ele. Bineînţeles că singura capabilă să ne ofere o 
cunoaştere solidă şi foarte bine întemeiată a unui fenomen, este percepţia 
directă a acestuia. 

Raționamentul (construirea de teorii, concepte, dogme... despre diferite 
fenomene) şi mărturia (ceea ce zic alţii despre fenomenele cercetate) nu 
sunt surse efective pentru o cunoaştere adevărată, ci sunt doar ghizi şi 
indicatoare care sunt meniţi să ne ajute la a percepe, noi înşine, direct, 
fenomenele cercetate. 

Trebuie să facem, deci, o distincţie între cunoaşterea subiectivă şi cea 
obiectivă: cea subiectivă este bazată în mare pe mărturie şi rațiune, cea 
obiectivă e bazată pe percepţia directă a fenomenelor cercetate. 

Această distincţie este făcută din punct de vedere al posibilităţii 
cunoaşterii de a fi greşită: în cazul cunoaşterii subiective, ea poate să 


340 


Radu Lucian Alexandru 


cuprindă elemente care nu există şi nici nu au existat (minciuni venite de la 
ceilalţi sau raționamente (teorii, concepte...) greşite, care nu se verifică în 
practică). Pe de altă parte, cea obiectivă, fiind bazată pe percepţia noastră 
directă asupra fenomenului cercetat (şi constând în această percepţie), este 
verificată deja (este corectă). 

Vedem că cunoaşterea pe care o avem despre un fenomen poate fi 
greşită sau corectă: e corectă atunci când ceea ce credem şi ştim despre un 
fenomen are corespondenţă în realitate şi greşită invers. 

Este clar că cel mai util pentru noi este să căutăm să dobândim o 
cunoaştere corectă (a celor douăsprezece forme ale cunoaşterii menţionate 
în cap. I, subcapitolul "Dezvoltarea celor douăsprezece forme de 
manifestare ale Cunoaşterii”) şi cel mai sigur mod de a face acest lucru este 
de a o construi pe aceasta pe baza percepţiei directe (chiar dacă în acest 
scop ne vom folosi şi de mărturie şi rațiune, în sensul precizat mai sus). 


Cunoaşterea de esenţă - cunoaştere profundă, bazată pe percepţia 
directă a realităţii şi a diferitelor ei forme de manifestare, cunoaşterea a 
Ceea ce Este. 


Detaşare - atitudine psihică, constând în a ne detaşa, în a ne 
desprinde, în a ne opri din desfăşurarea sau susţinerea în noi a unui anumit 
mod de gândire (legat de diferite aspecte ale realităţii), pentru a putea să-l 
analizăm obiectiv, atent, în profunzime. 

Pentru a reuşi acest lucru, trebuie să renunţăm a ne mai identifica cu 
un mod de gândire sau altul (indiferent de natura lor), a renunţa să-l 
considerăm negreşit corect sau util nouă (chiar dacă, de cele mai multe ori, 
nu l-am verificat) şi astfel, să punem sub semnul întrebării justeţea lui. Abia 
mai apoi, în urma unei analize profunde şi de durată, să-l susţinem sau să-l 
alungăm din noi, fără însă a ne mai identifica din nou cu el (pentru a-l putea 
corecta dacă ulterior devine greşit - nu ne mai ajută să realizăm armonia în 
contextul schimbărilor care vor avea loc negreşit). 


Egoism - atitudine psihică constând în faptul că, în orice acţiune pe 
care o facem punem pe prim plan realizarea unui bine pentru noi. Din 
această atitudine izvorăşte egoismul aparent şi cel adevărat. În cazul 
egoismului aparent, gândim că ne putem face nouă un bine făcând rău 
celorlalţi, că putem realiza pentru noi înşine şi în jurul nostru o armonie 
durabilă, distrugând armonia celorlalţi. Acest raţionament este unul greşit şi 
trebuie să conştientizăm acest lucru deoarece o astfel de gândire nu ne va 
aduce decât suferinţă. 

Un egoist adevărat e convins de adevărul afirmației de mai sus, el şti că 
cel mai mare bine pentru el este să facă bine celorlalţi (să acţioneze spre 
întărirea armoniei interioare şi exterioare). 

Un egoist adevărat este un altruist adevărat. 

Evoluție - procesul prin care un Sistem tinde spre o armonizare 
superioară a elementelor sale. Acest proces se realizează prin acţiunea 
elementelor sale, mânate spre acţiune de suferinţa care apare inevitabil în 
acel sistem, dacă el nu este armonizat suficient de bine. 

În acest proces de armonizare, elementele sistemului trebuie să 
dezvolte potenţialităţile existente în sistem. 

Extremele fenomenelor - Pentru orice fenomen există două extreme de 
manifestare ale acestuia: una pozitivă şi una negativă, care se definesc prin 
opoziţie una cu cealaltă, se determină şi se generează reciproc, deşi sunt 
distincte una de cealaltă nu ca şi natură ci ca şi efecte pe care le generează 
(care de obicei sunt opuse). 

Astfel, de exemplu, avem extremele: bine - rău, frumos - urât, 
suferinţă - fericire, util - neutil, acţiune - odihnă, cunoaştere - necunoaştere 
etc. Prin extrema pozitivă, fenomenul luat în calcul realizează o mai mare 
manifestare a lui iar când apare extrema negativă, se realizează o 
manifestare minimă sau o lipsă a manifestării acelui fenomen. 

Fenomenul din spatele acestor extreme (cea negativă: mai puţin, mai 
încet... şi cea pozitivă: mai mult, mai repede) rămâne acelaşi, intensitatea 
manifestării lui se modifică doar, generând extremele sale, între care el se 
manifestă. Aceste extreme nu au o realitate independentă de fenomen sau 
independentă una de alta. 

Cunoscând fenomenele unice care generează cele două extreme 
(pozitivă şi negativă) ale sale, reuşim să înţelegem mai bine extremele şi să 
le transcendem, înțelegând mai bine realitatea înconjurătoare cu legile ei de 
acţiune şi astfel, apropiindu-ne încet, încet, de cunoaşterea Fenomenului 
Unic care stă în spatele tuturor fenomenelor... 


Fenomene - diferite aspecte de manifestare ale Realităţii, care evident 
se întrepătrund, se intercondiţionează şi se determină unele pe altele. Astfel 
de forme de manifestare sunt: spaţiul, timpul, mişcarea, cunoaşterea, 
percepţia, fenomenele sociale (statul, familia, organizaţiile...), fenomenele 
religioase etc. 

Cunoaşterea şi înţelegerea cât mai profundă a modalităţilor de 
manifestare şi a efectelor care le produc prin interacţiunea cu ele, diferitele 
forme (religioase, sociale, fizice, energetice...) cu care intrăm în contact, 
putem să acţionăm într-o mai mare cunoştinţă de cauză, spre a realiza o 
mai mare armonie în noi şi în jurul nostru, dobândind astfel liniştea, pacea 
şi fericirea care însoțesc existenţa acestei armonii. 


Fericire - stare de mulţumire deplină, de pace, de linişte care apare 
atunci când există o armonie interioară, când în psihicul nostru se manifestă 
doar moduri corecte de gândire (virtuţi) îndreptate spre realizarea 
necondiționată a armoniei interioare şi exterioare. 

Această stare nu depinde de comportamentul exteriorului sau de reacţia 
acestuia la acţiunile noastre ci doar de atitudinea noastră interioară 
(psihică) pe care noi o luăm faţă de exterior: dacă această atitudine este 
îndreptată, cum am mai spus, în mod necondiţionat, spre realizarea unei 
armonii (interioare sau exterioare), fericirea vine imediat. 

În starea Sistemelor apare din când în când, datorită interacțiunii cu 
alte sisteme (care este permanentă), o dezechilibrare a armoniei lor, 
însoțită întotdeauna de un semnal ce ne indică acest dezechilibru: suferinţa. 

În momentul când începem să acţionăm spre refacerea armoniei 
distruse, apare semnalul de fericire, care ne indică că întărim armonia 
sistemului şi prin aceasta, a fiecăruia din elementele lui componente. 

De aceea, noi întotdeauna trebuie să acţionăm, pe cât ne stă în putinţă, 
cu toate forţele de care dispunem, spre înlăturarea dezechilibrelor din 
diferitele sisteme cu care intrăm în contact (sistemul corpului fizic, sistemul 
social, familial, sistemul psihic etc.) şi astfel, spre realizarea armoniei 
acestor sisteme. 

Fericirea este, deci, un semnal care ne spune când "lucrurile merg 
bine”, suferinţa indică contrariul. Ţinând cont de aceste semnale şi 
acţionând în consecinţă, să ne bucurăm de marea minune a existenţei, 
cercetându-i acesteia misterele şi căutând a o cunoaşte cât mai în 
profunzime. 


Identificare - atitudine psihică constând: 

a) în a crede că suntem ceea ce nu suntem (gânduri, emoţii, trup fizic), 

b) în privirea unilaterală (dintr-un singur punct de vedere - cel cu care 
suntem identificaţi) a unui aspect sau altul al realităţii şi ignorarea, 
refuzarea de a lua în considerare a faptului că această privire s-ar putea să 
fie greşită sau incompletă (când privim unilateral realitatea, această privire 
este întotdeauna incompletă). 

Din cauza identificării, nu reuşim să percepem corect şi obiectiv 
fenomenele cu care intrăm în contact (nu reuşim să le analizăm şi să le 
înţelegem în profunzime) şi astfel, nu ne putem integra armonios 
manifestării lor (cu un efect imediat pentru noi: suferinţa). 

De aceea, e necesar să învăţăm să ne detaşăm şi să analizăm obiectiv 
fenomenele cu care interacţionăm, spre a le înţelege şi a ne integra optim 
alături de ele în marea armonie a universului. 


Iluzie — a confunda, a lua drept reale lucruri care nu sunt, sau a lua ca 
inexistente lucruri care sunt, sau mai grav, a percepe lucrurile care sunt 
altfel decât sunt. A fi supus iluziei înseamnă deci a fi supus unor confuzii, a 
avea în psihic o cunoaştere care denaturează realitatea prezentând-o altfel 
decât este, ceea ce evident nu este folositor pentru noi. 

Ea este mult mai probabil să apară în psihicul nostru dacă ne construim 
cunoaşterea (de sine şi a mediului înconjurător) în principal pe rațiune şi 

mărturie (pe raţiunile şi mărturiile altora) în detrimentul percepţiei directe. 
Această percepţie directă, această analiză directă, "la faţa locului”, a 
diferitelor fenomene în legătură cu care apare cunoaşterea noastră, este 
singura în măsură să alunge din noi iluziile şi astfel şi suferinţa generată de 
ele. 


Instinct de turmă — acţiunea de a prelua în mod automat, fără 
analiză, prin simplă copiere, gândirea “turmei” (mai mari sau mai mici) din 
care facem parte. Această copiere nu ne este utilă deoarece pe de o parte, 
cel puţin în condiţiile actuale, gândirea “turmei” (a societăţii din care facem 
parte) este în marea ei majoritate greşită (generatoare de suferinţă), iar pe 
de altă parte, trebuie să învăţăm să gândim întotdeauna prin noi înşine 
pentru ca întotdeauna acţiunile pe care le iniţiem în funcţie de 
circumstanţele cu care intrăm în contact (şi care nu pot fi prevăzute în 
totalitate de "turmă”) să ne fie cele mai utile. 

Lăsând societatea (pe altcineva: persoană, grup...) să ne spună ce să 
gândim şi cum să gândim devenim nişte simple automate, nişte simpli 
papagali care doar repetă ce au auzit şi au copiat pe de rost (fără a analiza 
şi înţelege), indiferent dacă ceea ce au copiat se potriveşte sau nu în acea 
situaţie. 

Ca să fim oameni cu adevărat e necesar mult mai mult decât a copia 
gândirea unei “turme” (comunităţi) mai mari sau mai mici: e necesară o 
analiză atentă a acestei gândiri spre a vedea dacă punând-o în practică 
efectele aduse de ea sunt bune sau rele cu adevărat pentru noi, şi astfel să 
preluăm doar ce este bun iar restul să aruncăm: omul e dotat cu 
discernământ ca să-l folosească! 


Iubire — atitudine psihică şi acţiune îndreptată spre ajutorarea 
celorlalţi, spre armonizarea interiorului şi a mediului exterior în care ne 
manifestăm, constând în simţirea în adâncul inimii noastre a unei profunde 
uniri cu tot ceea ce ne înconjoară şi astfel a unei nevoi imperioase de a 
ajuta să crească în Bine şi Adevăr toate fiinţele. 


Întreg — Realitate, Existenţă, Ceea Ce Este. 

Totul se întrepătrunde cu totul dând naştere unui întreg în care părţile 
sunt intim legate între ele, încât la un moment dat, privind această uniune 
putem spune că părţile nici nu există ca entităţi separate de Întreg. 

Întregul cuprinde totul, învăluie tot ceea ce există: a te integra natural 
Întregului înseamnă a acţiona în armonie cu tot ceea ce fiinţează, înseamnă 
a fi (a exista conştient) în Ceea Ce Este, atunci când Este, acolo unde Este, 
aşa cum Este... 


Lege a naturii — acţiune specifică care există într-un anumit sistem 

(natural, psihic, fizic...) susţinută de întreg sistemul (de acţiunea specifică a 
elementelor sistemului) îndreptată spre păstrarea integrităţii şi continuităţi 
acelui sistem (şi astfel implicit a majorităţi elementelor lui componente). 

Orice sistem există (ca o interacţiune armonioasă a elementelor 
componente) doar dacă în el sunt iniţiate şi menținute (de către elementele 
componente) acţiuni specifice permanente îndreptate spre păstrarea, 
refacerea sau întărirea armoniei lui interioare şi respectiv a armoniei lui cu 
alte sisteme cu care interacționează. 

Natura, existenţa, privită ca întreg este negreşit un sistem în care 
interacționează o infinitate de elemente componente (de microsisteme). 
Acţiunile specifice prin care aceste elemente contribuie la păstrarea 
armoniei Naturii poartă deci denumirea de Legi ale Naturii: ele sunt 
prezente în orice sistem ca o condiţie implicită a existenţei acelui sistem. 
Dacă aceste acţiuni specifice încetează a mai fi efectuate, sistemul se 
dezintegrează, încetează să mai existe. 

Legile unui sistem (acţiunile specifice, efectuate de componentele sale, 
menite a-i păstra acestuia armonia) sunt susţinute de majoritatea 
elementelor sistemului, de aceea împotriva elementelor care refuză să 
respecte aceste legi (refuză să desfăşoare acţiunile sus amintite) se vor 
ridica toate celelalte elemente, mai devreme sau mai târziu, de o manieră 
care să le determine pe elementele disturbatoare (prin înţelegere sau prin 
"forţa distrugerii”) să respecte şi să susţină legile sus amintite. 

Deci distrugerea armoniei unui sistem prin încălcarea legilor acelui 
sistem de către câteva din elementele sale componente nu poate fi decât o 
condiţie temporară a existenţei acelui sistem deoarece în timp toate 
celelalte componente ale sistemului deranjate de elementele perturbatoare, 
vor lua măsurile care se impun pentru refacerea armoniei (care constau de 
obicei în “convertirea” sau distrugerea elementelor perturbatoare). 


Lepădarea de sine — acţiunea de a ne cerceta atent şi de a ne analiza 
cu discernământ toate modurile noastre de gândire (în funcţie de efectele 
reale generate de acestea: suferinţă sau fericire) urmată de renunţarea, 
lepădarea, distrugerea din psihicul propriu a acelor moduri de gândire care 
se dovedesc că nu ne produc decât suferinţă deoarece ne alterează viziunea 
asupra realităţii obiective. 

Având în vedere că personalitatea actuală a majorităţii oamenilor este 
dominată de moduri greşite de gândire, pentru aceştia, a se lepăda de 
acestea echivalează aproape cu a renunţa la tot ceea ce se consideră 
îndeobşte în societate că defineşte personalitatea unui om (cele şapte 
păcate capitale, iluziile, prejudecățile, dogmele, ignoranta etc.). 

Un om “păcătos” (dominat de moduri greşite de gândire) trebuie să se 
lepede de sine dacă doreşte să-şi atingă fericirea. Dacă reuşeşte acest lucru 
el va deveni un cu totul alt om, aproape de neînțeles (ca mod de gândire şi 
acţiune) de către ceilalţi oameni; va deveni un Fiu al omului în interiorul 
căruia Împărăţia Cerurilor se manifestă plenar ca o expresie palpabilă a 

Binelui şi Adevărului, ca o reflexie evidentă şi implicită a percepţiei directe a 
Ceea Ce Este... 


Meditaţie — a cugeta adânc asupra unui fenomen pentru a-l înţelege 
în profunzime şi tot ceea ce ne ajută pentru a putea să facem această 
acţiune (tehnici, metode, exerciţii...). 


Minte liniară. Minte Integratoare. Mintea care priveşte lumea din 
perspectiva unei cauzalităţi liniare, care priveşte fenomenele dintr-un singur 
punct de vedere, care încearcă să înţeleagă realităţile cu care se confruntă 
din perspectiva unui timp şi spaţiu liniar este o minte liniară. Ea este 
incapabilă să înţeleagă realitatea aşa cum este deoarece realitatea nu e 
liniară (o înşiruire “rectilinie” de cauze şi efecte) ci e infinită (o interacţiune 
a unei infinităţi de cauze şi efecte ce converg în, şi din, fiecare fenomen ce 
caracterizează realitatea), 

Singura capabilă să înţeleagă în profunzime realitatea este doar Mintea 
Integratoare care simte unirea totului cu totul, care conştientizează 
integralitatea existenţei, unitatea acesteia, indivizibilitatea ei. Astfel ea 
simte atemporalitatea şi aspaţialitatea... 

A defini prin gânduri şi cuvinte fenomenele realităţii cu convingerea că 
aceste definiţii au o legătură profund întemeiată cu Ceea Ce Este, este o 
acţiune specifică unei minţi liniare. O astfel de minte este supusă 
ignoranței: ea nu cunoaşte Esenţa Realităţii... 

A fi în infinit, a trăi în eternitate, a curge lin cu Ceea Ce Este... este 
semnul unei Minţi Integratoare, este semnul prezenţei unei Oglinzi a 
Adevărului... 


Mod de gândire — gând, raţionament; corelaţii de gânduri, corelaţii de 
raționamente. Aceste raționamente sau corelaţii de raționamente pot fi 
corecte sau greşite, respectiv sunt în concordanţă cu realitatea obiectivă (au 
corespondent în aceasta) sau nu. 

Modurile greşite de gândire deci nu reflectă realitatea aşa cum este. 
Datorită unor raționamente greşite acestea alterează (celui care le susţine 
în psihic) percepţia asupra realităţii împiedecând cunoaşterea şi realizarea 
armoniei interioare şi exterioare. 

Astfel de moduri greşite de gândire sunt cele şapte "păcate capitale”, 
raţionamentele greşite care le caracterizează pe acestea constând în 
principal din aşteptări false şi ataşamente neîntemeiate (vezi "aşteptări 
false” şi "ataşamente neîntemeiate”) 

De asemenea sunt moduri greşite de gândire toate iluziile, 
prejudecățile, dogmele care susţinute în psihic ne împiedică să cunoaştem 
Adevărul (ceea ce este, nu ceea ce credem că ar trebui să fie) în legătură cu 
diferite aspecte ale realităţii sau cu realitatea însăşi (vezi “iluzie” şi 
"prejudecată”). 

Se impune deci o autoobservare şi o autoanaliză profundă şi 
permanentă pentru a identifica prezenţa în psihicul nostru a unor moduri 
greşite de gândire şi astfel a le corecta. Doar făcând acest lucru putem 
atinge Armonia (prin cunoaşterea şi facerea binelui real) şi Viziunea 
Nemijlocită a Adevărului (vezi “Armonie”, “Bine” şi "Adevăr”). 


Nepătimire - stare psihică constând în înţelegerea în profunzime a 
inutilităţii “păcatelor” (şi astfel în încetarea de a le mai manifesta pe 
acestea) şi în atingerea viziunii a Ceea Ce Este, având ca rezultat 
încarnarea şi manifestarea necondiționată în noi a Binelui şi Adevărului. 


Opinie, teorie, concept — mod de gândire întemeiat pe mărturiile şi 
raţiunile altora, care din această cauză nu poate constitui baza unei 
cunoaşteri adevărate a fenomenelor în legătură cu care se formează, ci doar 
un punct de plecare pentru dobândirea acestei cunoaşteri (prin percepţia 
directă a fenomenului cercetat). 

A renunţa la a mai privi realitatea prin prisma oricăror opinii, teorii, 
concepte, dogme este calea de a o vedea pe aceasta aşa cum este... 

Opiniile, teoriile, conceptele, dogmele sunt în cele din urmă 
raționamente, gânduri, construcţii lingvistice care încearcă să introducă în 
nişte tipare limitate (gând, cuvânt) ceea ce este nelimitat, infinit, de 
necuprins... lucru care pe lângă că este imposibil este şi un mare generator 
de confuzie şi suferinţă. Conştientizând deci că acestea nu pot exprima în 
adevăr Realitatea şi renunțând la intermedierea lor limitatoare să ne 
deschidem Eternului, Infinitului, Existenţei... 


Percepţie directă — experimentare directă, senzorială (prin simţurile, 
sensibile şi suprasensibile, proprii), a unui fenomen (neintermediată şi 
nedenaturată de diferite teorii, opinii, concepte, dogme create în legătură cu 
acel fenomen în lipsa acestei percepții directe - pornind de la mărturii şi 
raţiuni neverificate emise de alţii). 


Prejudecată — judecată, gândire, raţionament insuficient întemeiat, 
superficial, care nu ţine seama de unele elemente importante, necesare 
pentru a emite un raţionament cât mai apropiat de adevăr în legătură cu un 
fenomen sau altul. Prejudecata poate apare în psihicul nostru doar datorită 
unei cercetări şi analize unilaterale şi lipsite de profunzime a realităţii. 

Ea constă în general în susţinerea îndârjită în psihic, ca fiind adevăruri, 
a unor opinii, teorii, concepte, dogme, în marea lor majoritate neverificate 
şi la o analiză atentă vădit neîntemeiate, lucru care duce la crearea de 
confuzii şi suferinţă în cele din urmă. 

Prejudecata este clar un mod greşit de gândire deoarece prin 
superficialitatea pe care o susţine (şi astfel prin confuziile pe care le 

generează) în interiorul nostru ne face inapti de a realiza o percepţie 


obiectivă (adusă în prezent) a fenomenelor cu care ne confruntăm şi astfel 
ne împiedică să ne integrăm armonios alături de acestea în Întreg. 


Rău — neutil, nefavorabil, neavantajos, ceea ce ne produce suferinţă, 
ceea ce ne împiedică să realizăm şi să păstrăm armonia interioară şi 
exterioară (de exemplu cele şapte "păcate capitale”, iluziile, prejudecățile 
etc.). 


Realitate — Ceea Ce Este, Existenţă... Se poate vorbi de o realitate 
obiectivă adică de ceea ce este aşa cum este, independent şi indiferent de 
părerea sau opinia noastră legată de aceea experienţă şi de o realitate 
subiectivă adică de ceea ce credem noi la un moment dat despre ceea ce 
există. 

Ne este evident util să încercăm pe cât posibil ca ceea ce credem 
despre ceea ce este să fie cât mai apropiat de ceea ce este adică ca 
realitatea subiectivă pe care fiecare dintre noi o creăm în jurul nostru să fie 
cât mai apropiată de realitatea obiectivă. O atare apropiere ne face capabili 
de o integrare armonioasă în realitatea obiectivă şi astfel ne apropie de 
realizarea în interior a păcii, liniştii, armoniei, fericirii. 


Rezistenţe — tot ceea ce se opune realizării unui obiectiv pe care ne 
propunem să-l atingem. Indiferent de obiectiv şi indiferent de acţiunea 
iniţiată spre atingerea acestui obiectiv vom întâmpina rezistenţe mai mari 
sau mai mici datorită interacțiunii continue cu infinitatea de fenomene aflate 
în continuă schimbare şi transformare ce caracterizează universul. 

A nu ţine cont de aceste rezistenţe sau a ne revolta la apariţia lor nu 
este un mod de gândire corect deoarece nu ia în considerare realitatea 
evidentă, împidecându-ne a ne adapta optim şi armonios acesteia şi 
producându-ne suferinţă. 

Armonia oricărui sistem este una dinamică care presupune depăşirea pe 
măsură ce apar (datorită schimbării perpetue) a rezistenţelor ce se opun 
acestei armonii. În această dinamică constă esenţa şi farmecul vieţii, al 
manifestării. 


Sistem — totalitatea elementelor între care există o legătură de 
interdependenţă, de organizare, de determinare reciprocă şi conlucrare 
având ca scop asigurarea existenţei fiecărui element în parte (şi pentru 
aceasta şi a existenţei întregului sistem) şi/sau atingerea unor altor scopuri 
propuse de comun acord. 

Când toate aceste legături şi conlucrări sunt armonioase vorbim de un 
sistem armonios; când anumite elemente ale sistemului iniţiază nişte 
legături sau acţiuni care ameninţă realizarea scopului sistemului (de 

exemplu existenţa celorlalte elemente şi astfel a întregului sistem) vorbim 
de un sistem a cărui armonie e perturbată de nişte "elemente 
perturbatoare” responsabile de acest lucru. In acest caz celelalte elemente 
vor lua măsurile necesare (mai devreme sau mai târziu) pentru a reface 
armonia sistemului. 

Un sistem nu poate fi decât în armonie: când armonia lui e distrusă 
sistemul încetează (mai devreme sau mai târziu) să mai existe. 

Ca exemple de sisteme putem avea: corpul fizic, psihicul, omul ca 
ansamblu, universul ... (în fond orice ne înconjoară şi poate fi perceput, este 
un sistem). 

Indiferent de sistemul luat în considerare acesta este la rândul său un 
element dintr-un sistem care îl înglobează, adică cu alte cuvinte, orice 
element al unui sistem este la rândul lui un sistem, realitatea fiind alcătuită 
dintr-o infinitate de sisteme mai mari sau mai mici care interacționează 
necontenit dând naştere eternului joc al vieţii... 


Subconştient — parte din psihic alcătuită din moduri de gândire care 
se pot derula automat (ca răspuns la anumiţi stimuli interiori sau exteriori) 
fără intervenţia conştientului deşi anterior aceste moduri de gândire au 
putut să fi trecut prin sfera conştientului şi de asemenea în prezent sau în 
viitor acestea pot fi aduse în această sferă pentru conştientizarea (şi după 
caz modificarea) lor. 


Suferinţă — stare de nelinişte, agitaţie, stres, durere, “suferință”, care 
apare în psihic ca un semnal ce ne indică că prin modul de gândire ce-l 
susţinem în psihicul nostru în acel moment (şi implicit prin acţiunea ce o 
susţinem pornind de la acel mod de gândire) atentăm (încercăm să 
distrugem) armonia interioară şi exterioară. Acest semnal ne indică să 
oprim manifestarea acelui mod de gândire (prin înţelegerea faptului că ne 
provoacă rău) deoarece altfel ne punem în pericol armonia şi existenţa chiar 
(ca sistem). 

Suferinţa este deci semnalul care apare în orice sistem atunci când 
armonia acestuia este ameninţată: datorită lui sistemul conştientizează 
"elementele perturbatoare” şi încearcă să le elimine spre a-şi restabili 
armonia. Dacă nu reuşeşte acest lucru, suferinţa continuă să-i semnalizeze 
acest fapt în mod continuu până va reuşi să refacă armonia (lucru indicat de 
apariţia semnalului fericirii). 

Privite ca semnale ale stării unui sistem suferinţa şi fericirea sunt 
indispensabile existenței oricărui sistem (existenţa vieții materiale 
presupune implicit şi existenţa acestor două semnale). 

Doar ţinând cont de ele armonia sistemelor (existenţa lor) poate fi 
păstrată. Să conştientizăm acest adevăr şi să nu mai blamăm suferinţa sau 
să preamărim fericirea ci să le recunoaştem obiectiv locul şi rolul bine 
precizat pe care fiecare din ele îl au în creaţie, şi astfel scăpaţi de povara 

căderii la extreme să îmbrăţişăm şi să ne bucurăm de viaţă, 
conştientizându-i Unitatea şi mecanismele existenţiale, întru facerea de Bine 
şi cunoaşterea Adevărului... 


Transcenderea dualității — acţiunea de înţelegere a legăturilor dintre 
extremele fenomenelor, de conştientizare a fenomenului unic din spatele 
extremelor duale ale lui, acţiunea de a înţelege în profunzime Unitatea 
Existenţei, Esenţa fenomenelor, acţiunea de percepţie directă a Ceea Ce 
Este. 

Transcenderea dualității presupune depăşirea contradicţiilor şi a luptei 
contrariilor, încetarea căderii la extreme, a privirii unilaterale a realităţii, 
presupune atingerea unei priviri integratoare a tot ceea ce există. 


Viziune Nemijlocită — percepţie directă (neintermediată de nici un 
gând sau cuvânt, de nici o mărturie sau rațiune, de nici o teorie, idee, 
concept, dogmă...) a Ceea Ce Este. 

Se poate ajunge la această Viziune printr-o concentrare continuă şi 
neitreruptă a gândului pe un singur obiect, o perioadă suficient de lungă de 
timp (vezi "contemplare”). 


Vocea Conştiinţei — parte din psihic responsabilă de transmiterea 
semnalelor de suferinţă şi fericire către conştient. Această parte are 
capacitatea de a identifica intuitiv dacă modurile de gândire pe care le 
susţinem la un moment dat în psihic sunt greşite sau corecte (respectiv 
dacă sunt îndreptate spre distrugerea armoniei interioare şi exterioare sau 
nu) şi în funcţie de aceasta emite semnalul de suferinţă (când sunt greşite) 
respectiv de fericire (în caz contrar). 

Luarea în considerare a acestei "voci a conştiinţei” şi orientarea analizei 
conştiente asupra propriilor moduri de gândire, mai ales atunci când ea ne 
transmite semnalul suferinţei, duce la o identificare şi eliminare mult mai 
rapidă a elementelor care încearcă să ne distrugă armonia interioară şi 
exterioară (şi astfel într-o oarecare măsură ne ameninţă însăşi existenţa ca 
sistem). 

Vocea Conştiinţei continuă să transmită semnalul de suferinţă până 
când luăm măsuri pentru refacerea armoniei. Odată armonia restabilită vom 
simţii imediat semnalul fericirii: el e semnalul care ne indică că la un 
moment dat gândim corect (suferinţa cum am mai spus indică contrariul). 

Luarea conştientă în consideraţie a acestor semnale de fiecare dată 
când apar şi iniţierea imediată de măsuri concrete ca răspuns la ele (vezi 
"Autoobservare.  Autoanaliză”) duce la realizarea unei mari armonii 
interioare şi exterioare cu rezultatele iminente ei: pace, mulţumire, linişte, 
fericire. 

Ignorarea, mai ales a semnalului suferinţei, nu duce decât la 
prelungirea agoniei, a timpului necesar pentru a reface armonia interioară şi 

exterioară, la amplificarea acestui semnal, deoarece în timpul cât ignorăm 
"elementele perturbatoare” stricăciunile făcute de acestea cresc - astfel şi 
semnalul ce le indică se amplifică în intensitate. 

Ignorarea deci a Vocii Conştiinţei este o greşeală pe care fiecare şi-o va 
plătii prin suferinţă din ce în ce mai mare. Să fim dar atenţi la această Voce 
a Conştiinţei, la această voce pusă în noi de divinitate spre binele nostru 
(spre oferirea posibilităţii existenţei noastre şi astfel spre oferirea 
posibilităţii misterioase de A Fi...). 


Voinţă — ceea ce pune în mişcare un sistem: motivațiile, dorinţele, 
obiectivele propuse spre a fi realizate de acesta. În funcţie de cât de bine 
sunt înrădăcinate în noi (sau conştientizate) aceste motivații avem o voinţă 
de acţiune mai mare sau mai mică. 

Se poate vorbi de o voinţă-voinţă şi de o voinţă-înţelegere. 

Voinţa-voinţă se formează prin continua repetare a necesităţii unei 
acţiuni (indiferent de motivul invocat pentru aceasta) iar voinţa-înţelegere 
se formează prin înţelegerea în profunzime a motivului pentru care trebuie 
făcută o acţiune (pentru care ea e de dorit) precum şi prin înţelegerea 
profundă a ceea ce se întâmplă dacă nu facem acea acţiune. 

Dintre aceste două tipuri de voințe, voinţa-înţelegere (datorită faptului 
că este fundamentată în mod esenţial pe o cunoaştere obiectivă) duce la o 
acţiune mai trainică, mai hotărâtă, chiar dacă e necesar un oarecare timp în 
care ea să se întărească (să devină voinţă-voinţă). 

Preluarea automată (prin simplă copiere) a motivaţiilor unui grup 
oarecare poate genera o voinţă orientată spre desfăşurarea unor acţiuni 
greşite, care ne vor produce suferinţă. De aceea este util ca orice voinţă, 
înainte de a se înrădăcina puternic în noi (de a deveni voinţă-voinţă) să fie 
analizată cu atenţie (să fie o voinţă-înţelegere) spre a vedea dacă 
susţinerea ei în noi ne este utilă cu adevărat. 


351 


Evanghelia Interioară 


5. Ce este Adevărul? 


Ne este util să întronăm în noi Binele şi Adevărul. Binele constă în 
cunoaşterea şi păstrarea armoniei interioare şi exterioare prin cunoaşterea 
mecanismelor psihice interioare şi a mecanismelor de manifestare 
exterioare, prin cunoaşterea a ceea ce ne permite să ne menţinem liniştea, 
pacea interioară (cunoaşterea, iubirea, eliminarea celor şapte păcate 
capitale) şi a ceea ce ne permite să realizăm armonia exterioară (dreptatea, 
cunoaşterea legilor exterioare şi respectarea lor). 

Cunoaşterea şi facerea Binelui ne permite să fim fericiţi, liniştiţi, 
mulţumiţi. 

Necunoaşterea lui generează contrariul. 


Acesta este Binele. Dar ce este Adevărul? 

Adevărul este viziunea, este cunoaşterea a ceea ce este în legătură cu 
fiecare aspect sau fenomen în parte şi cu întreaga manifestare, în general. 

Adevăruri în legătură cu lumea sunt: 

- ea este în continuă schimbare şi totuşi este imuabilă; 

- fiecare fenomen are două extreme distincte, opuse dar care totuşi la o 
analiză mai atentă vedem că se unesc, se contopesc...; 

- ea poate fi cunoscută prin percepţie dar nimic nu e mai înşelător decât 
percepţia pentru că în esenţă nimic nu poate fi cunoscut... 

De ce m-am contrazis în fiecare frază pe care am spus-o? Pentru că 
adevărul este relativ. Totuşi nimic nu este mai absolut decât Adevărul. 

O minte liniară nu poate cunoaşte adevărul, o minte incapabilă să 
transceandă dualitatea nu poate cunoaşte adevărul, o minte incapabilă să 
privească acelaşi fenomen simultan din cel puţin trei direcţii diferite, din cel 
puţin trei puncte de vedere distincte nu poate cunoaşte adevărul. 

Pentru a cunoaşte adevărul, trebuie să ne lărgim conştiinţa, să o 
extindem spre infinit... 

Meditaţia profundă continuă şi neîntreruptă un timp suficient de lung 
asupra unor acţiuni care înglobează infinitul cum sunt: spaţiul, timpul, 
percepţia, cunoaşterea... ne vor duce la cunoaşterea adevărului. 

Ce este spaţiul? 

Ce este timpul? 

Ce este percepţia? 

Ce este cunoaşterea?... 

Cel ce ştie răspunsul nu va răspunde. 

Cel ce ştie şi răspunde o face în joacă, conştient fiind de imposibilitatea 
cuvântului de a reda realitatea aceasta nespusă nicicând... 

Adevărul este realitatea... 

Cel ce are percepţia integrală, unitotală şi necomentată a realităţii, 

acela cunoaşte adevărul despre realitate. 

Pentru el cuvintele sunt neputincioase şi mintea duală, nu foloseşte 
decât la a produce confuzie, decât la... 

Tăcerea îl însoţeşte pe purtătorul Adevărului; Marea pecete a Tăcerii, 
Liniştea infinită a celui care conştientizează eternitatea, atemporalitatea, 
integralitatea,  interdependenţa... a celui care cunoaşte esenţa lui 
Dumnezeu... 


Dumnezeu este adevărul... Ce este Adevărul? 

Adevărul, această eternă necunoscută, acest etern mister, ce străbate 
secolele de la crearea universului pornind tocmai din sânul cald al lui 
Dumnezeu ca o chemare spre ceea ce există, spre ceea ce este şi nu poate 
fi numit. 

Cântecul acesta al tăcerii coborât într-o minte liniştită împietreşte şi 
mişcă tot deopotrivă. Este cântecul care aduce detaşarea, care înfloreşte în 
noi sub curgerea neobosită a înţelegerii ce transcende orice dualitate de 
bine-rău, frumos-urât, plăcut-neplăcut, sus-jos, aproape-departe, înăuntru- 
afară... 

Liniştea şi armonia lui este infinită. Misterul lui trăit în suflet şi dincolo 
de marginile lui pătrunde inima şocată de înţelegerea subită a ceea ce este, 
inima exaltată... 

Adevărul, frumosul adevăr... 

Viziunea lui nu se compară cu nimic! 


El este viziunea A CEEA CE ESTE ŞI NU POATE FI NUMIT! 

VIII 
ACŢIUNI UTILE DE PUS ÎN PRACTICĂ 


1. Lărgirea sferei de cuprindere a conştiinţei 


Pentru a ne adapta şi integra cât mai bine universului în care fiinţăm 
este evident necesar să-l cunoaştem cât mai bine pe acesta, e necesar deci 
să ne lărgim sfera de cuprindere a cunoaşterii pe care o avem în legătură cu 
diferitele fenomene existente în manifestare care au incidenţă directă sau 
indirectă asupra noastră. 

Un astfel de fenomen este şi fenomenul filozofico-religios sau cel socio- 
psihologic care, chiar dacă realizăm sau nu, ne influenţează hotărâtor viaţa 
şi acţiunile pe care le desfăşurăm în sânul ei. Se impune deci a căuta să 
cunoaştem cât mai bine aceste fenomene, iar pentru aceasta e necesar să 
luăm cunoştiinţă în amănunt cu diferite forme de manifestare ale acestor 
fenomene: diferite religii, filozofii, concepţii despre viaţă, psihic etc. 

În acest scop ar fi util dacă am parcurge o serie de scrieri importante în 
acest sens. Autorul ţine să recomande în rândurile următoare câteva dintre 
aceste scrieri, grupate pe câteva domenii, convins fiind de faptul că cititorul 
care le va parcurge pe acestea va realiza în sine o transformare pozitivă: o 
mai mare deschidere spre cunoaştere, o mai mare toleranţă, o înţelegere 
mai profundă a fenomenului religios şi filozofic, a psihologiei şi eticii, a fizicii 
şi metafizicii. 

Iată dar scrierile recomandate: 


I CREŞTINISM 

Vechiul Testament (mai ales: Geneza, Exodul, Iov, Psalmii, Pildele şi 
Ecleziastul) 

Noul Testament 

Dumitru Stăniloaie -Ascetică şi mistică ortodoxă (vol. 1 şi 2) 

Dumitru Stăniloaie - Teologie dogmatică ortodoxă (vol. 1, 2, 3) 

Evagrie Ponticul - Tratatul practic. Gnosticul - ed. Polirom, Iaşi, 1997 

Dionisie Aeropagitul - Opere complete - ed. Paideia, Bucureşti, 1996 
(capitole recomandate: "Despre numirile dumnezeieşti” şi "Despre teologia 
mistică”) 

Ioan Scărarul - Scara raiului 

Filocalia, vol. 1 

Catehismul ortodox 

Catehismul romano-catolic 

Bernard Sese, Paul Aymard, Pierre Riche, Michel Feuillet - Vieţile 
sfiinţilor Augustin, Benedict, Bernard, Francisc din Assisi, Ioan al Crucii - ed. 
Humanitas, Bucureşti, 1996 

Viaţa şi misiunea extraordinară a lui William Branham (vol. I şi II) - ed. 
Nevali, 2000 

etc. 


II IUDAISM 

Vechiul Testament 

A. Cohen - Talmudul - ed. Hasefer, Bucureşti, 1999 

Fabre d’ Olivet - Geneza după Moise - ed. Antet 

Gabriel Constantinescu - Marginalii la Talmud - ed. Dacia, Cluj-Napoca, 
1999 

Papus - Kabbala (Tradiţia secretă a occidentului) - ed. Herald, 
Bucureşti, 1996 

Rabbi Simeon ben Yohai şi Rabbi Eleazar - Zoharul, cartea splendorii - 
ed. Antet, Bucureşti 

etc. 


III ISLAMISM 

Coranul 

Gheorghe G. Stănescu - Mahomed profetul - ed. Dacia, Cluj-Napoca, 
1998 

Idries Shah - Calea sufită - ed. Herald, Bucureşti, 2001 

Sayyid Mujtaba Musavi Lari - Dumnezeu şi atributele sale - ed. Argos 

etc. 


IV TAOISM 

Lao Zi - Dao de Jing (Tao te King) - ed. Imperator, Bucureşti, 1999 
(traducere de Ilie Vasile Drugan) 

Lie Zi - Calea vidului desăvârşit - ed. Polirom, Iaşi, 2000 

Alan Watts - Dao, calea ca o curgere de apă - ed. Humanitas, 
Bucureşti, 1996 

Jolan Chang - Tao şi arta de a iubi - ed. Axul-Z, Chişinău, 1993 

Mantak Chia, Douglas Abrams Arava - Orgasmul multiplu masculin - ed. 
Sapienţia, Bucureşti, 2001 

etc. 


V HINDUISM. YOGA 

Upanişad - ed. Herald, Bucureşti, 2001 

Bhagavad Gita - ed. Herald (traducere de Sergiu Al George) 
Pantajali - Yoga sutra - ed. Herald (traducere de Walter Fotescu) 
Vijnana Bhairava, Conştiinţa divină - ed. Herald 

Osho -Yoga sutra - Ştiinţa sufletului, ed. Ram, Bucureşti, 1998 (vol. 4) 

W.Y. Evans-Wentz - Yoga tibetană şi doctrinele secrete (vol. 1 şi 2) - ed. 
Sophia, Arad, 1993 

Angelo Moreta - Gândirea vedanta - ed. Tehnică, Bucureşti, 1996 

Swami Vivekananda - Karma yoga; Bakti yoga; Jnana yoga (toate trei 
cărţile sunt editate de ed. Lotus) 

Liviu Gheorghe şi Teodor Sebastian - Shamadhi. Extazul mistic al 
yoghinilor - ed. Kamala, Braşov, 1999 

Dr. Mihaela Ambăruş şi dr. Gabriela Ambăruş - Tantra yoga, căile 
secrete ale extazului amoros - ed. Sapienţia, Bucureşti, 2000 

Nik Douglas şi Penny Slinger - Secretele amorului transfigurator extatic 
(trei vol.) - ed. Deceneu, 1997 

etc. 


VI BUDDISM 

Liviu Gheoghe - Buddha, lumina unei căi spirituale - ed. Ram, 1995 

Flaviu Cristian - Mesajul lui Budda - ed. Dacia, Cluj-Napoca, 1999 

Bodhidharma - Wu, Marea trezire - ed. Herald, Bucureşti, 2001 

Hui Neng - Sutra rostită de pe înaltul scaun despre Nestematele Legii - 
ed. Herald, Bucureşti, 1999 

Huang Po - Shin, Mintea universală - ed. Herald, Bucureşti 

Taisen Deshimaru - Zen adevărat - ed. Axis Mundi, Chişinău, 1993 

etc. 


VII "EZOTERISM” 

Alexandru Nicolici - Astrologia natală - ed. Teora, Bucureşti, 1998 
Alexandru Pop - Alchimia - ed. Biblioteca revistei “Familia”, 1998 
Allen Kardec - Cartea spiritelor 

Baird Spalding - Viaţa şi învăţăturile maeştrilor din extremul orient 
C.W. Leadbeater - Francmasoneria, Rituri şi iniţieri, ed. Herald 


Florin Gheorghiţă - Fenomenul Valentina - ed. Polirom, laşi, 1997 

Hermes Trismegistus - Corpus Hermeticum - ed. Herald, Bucureşti 

Jinarajadasa - Evoluţia ocultă a umanităţii - ed. Herald 

Jasmuheen - A trăi cu lumină 

Lori Reid - Elemente de chiromanţie modernă - ed. Teora, Bucureşti, 
1998 

Kybalion, Legile Universului cu trei Iniţiaţi - Ed. Soteris, Piatra Neamţ, 
2000 

Max Heindel - Cosmogonia rozicruciană 

Paul Ştefănescu - Iniţiere în ocultism 

Rene de Lassus - Eneagrama, cele nouă tipuri de personalitate - ed. 
Teora, Bucureşti, 2000 

Richard Bach - Iluzii. Pescăruşul Jonathan Livingstone 

Rudolf Stainer - Din cronica Akasha - ed. Univers Enciclopedic, 
Bucureşti, 1997 

Samael Aun Weor - Căsătoria perfectă 

Scarlat Demetrescu - Din tainele vieţii şi ale universului (trei volume) - 
ed. Emet 

Simone Schroeder - Arta hipnozei - ed. L.V.B., Bucureşti, 1997 

Victor Bodo - Tehnici de călătorie astrală - ed. Dacia, Cluj-Napoca, 1999 

Zachary F. Lansdowne - Chakrele şi vindecarea ezoterică - ed. Teora, 
Bucureşti, 1998 

etc. 


VIII SINTEZE ŞI ALTE CĂRŢI DE REFERINŢĂ 

Alexandrian - Istoria filozofiei oculte 

Andre Conte - Sponville - Mic tratat al marilor virtuţi - ed. Univers, 
Bucureşti, 1998 

Aristotel - Etica nicomahică 

Basarab Nicolescu - Transdisciplinaritatea. Manifest - ed. Polirom, Iaşi, 
1999 

Doina Elena şi Aliodor Manolea - Energetica subtilă a fiinţei umane - ed. 
Aldomar, 1996 

Eduard Shure - Marii iniţiaţi - ed. Lotus, Bucureşti, 1994 

Florin Gheorghiţă - Lumi invizibile - ed. Polirom, Iaşi, 1996 

Fritjof Capra - Taofizica, o paralelă între fizica modernă şi mistica 
orientală - ed. Tehnică, Bucureşti, 1999 

H. von Praag - Cele opt porţi ale misticii - ed. Saeculum I. O. şi ed. 
Vestala, Bucureşti, 1996 

Ion Mânzat (coord.) - Psihologia Sinelui, un pelerinaj spre centrul Fiinţei 
- ed. Eminescu, Bucureşti, 2000 

Jean Paul Jues - Caracterologia, cele zece sisteme de bază - ed. Teora, 
Buc., 1998 

Marc de Smedt - Tehnici de meditaţie şi practici ale trezirii spirituale — 
ed. Univers enciclopedic, Bucureşti, 1998 

Mircea Eliade - Istoria credințelor şi ideilor religioase 

Philippe Brinster - Terapia cognitivă - ed. Teora, Bucureşti 2002 

Philippe Gaudin (coordonator) - Marile religii - ed. Orizonturi şi ed. 
Lider, Bucreşti, 1995 

Platon - Republica 

P.D. Uspensky - A patra cale (două volume) - ed. Ram, Bucureşti, 1998 

Radu Lucian Alexandru - Deschiderea universului - ed. Nevali, Cluj-N., 
2001 

etc. 


Pentru fiecare din domeniile enumerate, scrierile propuse spre cercetare 
sunt doar orientative, cititorul urmând a-şi aprofunda cunoaşterea cu alte 
lecturi care nu sunt cuprinse în lista dată. Scrierile enumerate mai sus îl vor 
familiariza pe cititor cu domeniile enumerate oferindu-i posibilitatea 
dobândirii unei cunoaşteri puţin mai profunde decât cea căutată şi susţinută 

de marea mulţime. 

Odată realizată o deschidere spre profunzimile fiinţei (prin lectura 
acestor scrieri şi cugetarea asupra valorii de adevăr a conţinutului lor) 
suntem oarecum pregătiţi pentru o altă acţiune utilă de pus în practică: 
postul. 


2. Postul 


Prin lectura anumitor scrieri (indiferent de originea lor) nu putem 
ajunge la adevăr. La acesta se poate ajunge întotdeauna doar prin percepţie 
directă. 

De aceea mărturiile despre anumite realităţi spirituale şi raţionamentele 
legate de acestea, expuse de o persoană sau alta, trebuie luate doar ca 
ceea ce sunt: doar nişte ghizi, doar nişte indicatoare care ne arată ce 
trebuie să facem pentru a ajunge noi înşine să percepem în mod direct 
realităţile despre care aceste mărturii sau raționamente ne vorbesc. 

Putem cunoaşte adevărul despre o anumită realitate doar când ajungem 
să o percepem în mod direct, prin noi înşine. 

Singura sursă a adevărului se află deci în noi înşine şi aici e singurul loc 
unde trebuie să o căutăm deoarece aici e singurul loc unde o vom găsi 
(pentru dezvoltarea ideii vezi cap. II, subcapitolele "Viziunea Realităţii” şi 
"Necesitatea cunoaşterii legilor de organizare ale naturii”). 

În acest scop ne este util să ţinem următoarele posturi: 


A. Postul de grabă 


să ne propunem ca pentru o perioadă de timp (de 21 de zile) în fiecare 
zi să ţinem măcar o oră de "post de grabă” (oră pe care ne-o vom stabili 
dinainte şi o vom respecta pe cât posibil): în acea oră să ne găsim un loc 
liniştit în care să nu ne deranjeze nimeni şi să începem să ne analizăm cu 
atenţie modul de a fi şi de a acţiona, să analizăm dacă acestea ne sunt cu 
adevărat utile, dacă acestea cu adevărat ne aduc liniştea, pacea, 
multumirea, fericirea pe care cu toţii o căutăm. 


Câteva subiecte esenţiale de analizat sunt: 


1. În prima zi de post de grabă: 

- Imi este util să fiu orgolios, răuvoitor - mă simt bine atunci când mă 
comport faţă de ceilalţi cu reavoinţă, când nu vreau să-i ascult pe ceilalţi, 
când îi privesc cu dispreţ sau superioritate pe aceştia? 

- Mă simt fericit atunci când, rănit fiindu-mi orgoliul, răspund cu injurii, 


358 


Radu Lucian Alexandru 


violenţă, reavoinţă, stare de nelinişte? 


Vom încerca să ne reamintim o circumstanţă în care am fost orgolioşi 
(vanitoşi, răuvoitori, dispreţuitori...) şi o vom scrie într-un caiet (acest caiet 
îl vom împărţii în şapte părţi egale: câte una pentru fiecare din cele şapte 
"păcate capitale” şi îl vom destina exclusiv analizei acestora - să numim 
convenţional acest caiet "caietul de post”), apoi vom încerca să 
înţelegem: 


- Dacă ne-a fost cu adevărat util să adoptăm atitudinea de orgoliu şi 
acţiunile care au decurs din ea (ne-am simţit noi cu adevărat fericiţi după 
aceea?); 

- Dacă nu, de ce nu? 

- Cum ar fi trebuit să ne comportăm în acea circumstanţă ca să obţinem 
efecte cu adevărat favorabile nouă (pace, linişte, fericire...)? (Oare nu cu 
iubire, smerenie, bunăvoință?) 

- Ce este greşit în modul de gândire ce caracterizează orgoliului? 


Vom medita la toate acestea şi vom încerca să găsim un răspuns 
profund şi bine întemeiat la fiecare din întrebările de mai sus. Acest răspuns 
îl vom scrie pe caiet (imediat după exemplu) pentru a putea să-l 
conştientizăm mai bine şi pentru a-l putea aprofunda ulterior cu ocazia 
următorului "post de grabă” pe care îl vom dedica analizei orgoliului. Atunci 
vom căuta alte exemple de manifestare ale orgoliului din noi pe care le vom 
analiza în amănunţime spre a identifica greşeala de gândire ce 
caracterizează acest "păcat capital”. 


2. În al doilea post de grabă (a doua zi după ce am început să ţinem 
această formă de post, de preferat la aceeaşi oră ca şi în ziua precedentă): 

- Îmi foloseşte cu adevărat să susţin (indiferent de motiv) în psihicul 
meu o atitudine de mânie? 

- Oare atunci când fac acest lucru nu mă simt neliniştit, agitat, stresat, 
suferind? 

- Oare nu este acesta un semnal că în acel moment nu gândesc corect 
(de o manieră care să permită realizarea unei armonii interioare şi 
exterioare) şi astfel nu fac decât să poftesc suferinţa în mine? 


Vom identifica un exemplu sau mai multe din cursul acelei zile sau din 
precedentele în care am fost mânioşi din diferite cauze. Il vom scrie în 
acelaşi caiet în care am notat ieri şi exemplul de orgoliu şi vom începe să-l 
analizăm spre a înţelege: 

- De ce în acea circumstanţă nu ne-a fost cu adevărat util (nu ne-a adus 
fericirea) să manifestăm mânia? 

- Dacă nu ne era mai util să păstrăm în interior o atitudine de calm, de 

blândeţe, de bunăvoință şi cu această atitudine să depăşim circumstanţa 
care ne-a cauzat identificarea cu acest mod greşit de gândire care este 
mânia? 

- De ce este greşit modul de gândire ce caracterizează mânia ? Oare nu 
constă el într-o aşteptare falsă sau într-un ataşament neîntemeiat (vezi 
dicţionarul tehnic pentru înţelegerea semnificației acestor doi termeni)? 


Vom răspunde în scris la toate aceste întrebări pentru a putea să 
aprofundăm ulterior răspunsurile date (toate rezultatele analizelor noastre 
de pe durata postului de grabă le vom scrie spre a le conştientiza mai bine 
şi pentru a putea să le aprofundăm ulterior cu ocazia următoarelor posturi 
de grabă). 


3, În ziua a treia de post de grabă: 

- Imi este folositor cu adevărat să fiu lacom, să fiu necumpătat (adică 
să fiu zgârcit sau risipitor) când am puterea de a-i ajuta pe ceilalţi şi pe 
mine însumi (cu cunoaştere, înţelegere, bani, prin măsuri legislative...) spre 
a realiza armonia? 

- Care este diferenţa dintre necesitate şi lăcomie? 

- Ce este necesar să am cu adevărat spre a fi fericit? 

- Vreau eu ceea ce e necesar sau mai puţin? 

- A avea o avere cât mai mare duce la dobândirea automată a fericirii? 

- Ce este fericirea ? Când suntem fericiţi cu adevărat? 


Vom căuta să identificăm un exemplu sau mai multe în care am fost 
necumpătaţi (risipitori sau zgârciţi) şi-l vom nota în caietul de post 
încercând să înţelegem: 

- care ne sunt necesităţile la nivel fizic, energetic, emoţional, mental, 
cauzal, intuiţional şi volitiv care odată împlinite ne-ar aduce armonia pe 
fiecare din aceste planuri şi pe ansamblul fiinţei noastre. Căutăm noi să ne 
îndeplinim aceste necesităţi? (Facem acţiuni concrete îndreptate în acest 
sens?) 

- dacă ceea ce avem temporar în proprietate (cunoaştere, forţă, avere, 
putere politică...) este bine folosit pentru a-i ajuta pe ceilalţi (ştiut fiind 
faptul că binele lor adevărat este şi binele nostru adevărat - noi fiind legaţi 
de ceilalţi prin legătura iubirii universale, şi că doar astfel (contribuind la 
realizarea armoniei universale) putem dobândi fericirea). 

- dacă nu cumva cel mai mare egoist nu e în fapt, nimeni altcineva, 
decât cel mai mare altruist. 

(Vom nota şi rezultatele acestei analize în acelaşi caiet.) 


4. În ziua a patra a postului de grabă: 
- Sunt eu fericit atunci când sunt trist? 
- Starea de suferinţă interioară ce însoţeşte modul de gândire specific 

tristeţii nu este oare un semnal că în acel moment (în care susţin tristeţea 
în mine) nu gândesc corect (de o manieră care să mă armonizeze şi să-mi 
aducă liniştea interioară)? Oare vreau eu cu adevărat această linişte (din 
moment ce mă încăpăţânez să susţin în mine tristeţea), sau de fapt vreau 
să sufăr? (Prezenţa tristeţii implică suferinţa!) 


Ne vom gândi la o circumstanţă, sau mai multe în care am fost trişti şi o 
vom descrie în caietul de post la capitolul “tristețe” (unul din cele şapte pe 
care le are caietul) şi pe baza analizei ei vom încerca să înţelegem: 

- Oare modul de gândire ce susţine în noi starea de tristeţe nu e 
caracterizat în mod fundamental de o aşteptare falsă (ne aşteptăm să se 
întâmple lucruri imposibile) sau de un ataşament neîntemeiat? 

- Oare suferinţa care caracterizează tristeţea nu ne indică că întârziem 
să ne adaptăm unei schimbări care a avut loc (în legătură cu un obiect, o 
fiinţă, un eveniment) şi astfel ne punem în pericol armonia psihico-fizică? 

- Oare a constata în mod obiectiv şi detaşat (fără a mai susţine în noi 
aşteptări false şi ataşamente neîntemeiate prin identificarea cu ele) 
schimbarea care a avut loc precum şi acţiunea specifică necesară pentru a 
ne adapta acestei schimbări şi punerea ei în practică, nu este o atitudine, un 
mod de gândire corect? (Apt să aducă în interiorul nostru liniştea, pacea, 
multumirea alungate de apariţia în noi a tristeţii, în urma impactul cu 
schimbarea.) 

Concluziile le trecem în caietul de post şi le vom aprofunda ulterior. 


5. În ziua a cincea de post (de grabă): 
- Ce este lenea? Este ea un mod greşit de gândire? 
- În ce constă ea? 


Identificăm un caz în care am fost leneşi şi după ce îl scriem în caietul 
de post începem a-l analiza. Ne vom întreba încercând să găsim răspunsuri: 

- este lenea lipsa unui obiectiv clar şi profund înţeles? 

- ce vreau eu cu adevărat? 

- ce nu vreau? (suferinţă - neînţelegeri, boală, sărăcie...?) 

- ce este suferinţa? 

Vom încerca să conştientizăm ce vrem şi ce nu vrem, vom încerca să 
conştientizăm în profunzime acţiunile pe care trebuie să le desfăşurăm spre 
a atinge ceea ce vrem şi a evita ceea ce nu vrem. 

Vom planifica aceste acţiuni pe termen scurt şi pe termen lung. 

Vom scrie pe o foaie de hârtie principalele trei lucruri pe care le vrem şi 
principalele trei pe care nu le vrem şi o vom pune într-un loc unde să o 
putem vedea zilnic (pentru a ne conştientiza aceste dorinţe cât mai bine). 
Astfel lenea va dispare de la sine. 


6. În a şasea zi de post: 

- de ce atunci când mi-e frică sunt neliniştit, stresat, agitat, adică cu 
alte cuvinte sufăr? Oare nu pentru că nu gândesc corect (de o manieră 
armonioasă) în acel moment? 

- care este diferenţa dintre frică şi prevedere? 

Exemplul de frică identificat îl scriem în caiet şi îl analizăm, încercând să 
înţelegem în profunzime: 

- care este gândirea greşită specifică fricii? 

- cine suntem noi cu adevărat (să conştientizăm că nu suntem trupul, 
emoţiile, gândurile...). 

- oare prevederea ca atitudine de constatare detaşată şi obiectivă a 
obstacolelor precum şi a mijloacelor de depăşire a lor (atitudine însoţită de 
linişte, pace, calm) nu ne este mult mai utilă decât frica (atitudinea de 
identificare cu obstacolele - datorită unor aşteptări false şi ataşamente 
neîntemeiate - caracterizată de agitaţie inutilă, stres, nelinişte...)? 

Vom nota, spre a le aprofunda ulterior, răspunsurile la aceste întrebări 
în caietul de post! 


7. În a şaptea zi de post: 

- sunt curvia, preacurvia, lipsa de continenţă şi lipsa de control a 
dorințelor şi plăcerii câteva dintre aspectele de manifestare ale desfrâului? 

- de ce curvia, ca lipsă de sinceritate cu ceilalţi şi cu noi înşine, nu ne 
poate aduce fericirea? 

- de ce preacurvia (dezmăţul, prostituţia, homosexualitatea, viaţa 
sexuală dezordonată...) nu ne permite să realizăm armonia interioară şi 
armonia socială (producându-ne astfel suferinţă)? 

- în ce constă lipsa de continenţă? Se pot lua ca punct de pornire în 
analiza acestui aspect al desfrâului (şi a altor aspecte) scrierile tantrice 
budiste, taoiste, gnostice... care tratează acest subiect. De exemplu: Tao şi 
arta de a iubi de Jolang Chang; Orgasmul multiplu masculin de Mantak Chia 
şi Douglas Abrams Arava; Tantra yoga de Mihaela Ambăruş şi Gabriela 
Ambăruş; Căsătoria perfectă de Samael Aun Weor; Mesagerii - Viaţa pe 
Geea apărută la editura Solteris etc. A se vedea de asemenea (pentru citate 
biblice legate de acest subiect) cap III subcapitolul I "Conjunctura pe care o 
căutăm - 10. Soţul şi soţia. Legământul şi misterul căsătoriei” din cartea 
"Deschiderea universului” de Radu Lucian Alexandru. 

- ne este avantajos să ne lăsăm conduşi de dorinţe şi plăceri scăpate 
de sub control? Nu ne este mai util să căutăm a înţelege în profun-zime 
mecanismele de manifestare ale dorinţei şi plăcerii şi astfel a le stăpâni pe 
acestea prin transcenderea lor? 

Se vor analiza exemple în care am avut o atitudine de curvie, adică de 
lipsă de sinceritate faţă de ceilalţi (când i-am minţit şi ne-am comportat de 
o manieră nearmonioasă faţă de ei) pentru a conştientiza de ce în acele 
momente nu aveam cum să fim mulţumiţi şi fericiţi cu adevărat sau 
exemple de preacurvie (dacă este cazul) încercând să înţelegem că o astfel 
de atitudine nu poate să conducă la cunoaşterea iubirii adevărate şi nici la 

realizarea unei armonii emoţionale sau sociale deoarece ea e îndreptată 
înspre distrugerea acestor armonii. 

De asemenea dacă suntem căsătoriţi vom căuta să practicăm cu soţul 
(soţia) actul sexual cu continenţă (în care bărbatul se abţine de la ejaculare 
iar femeia de la descărcare sexuală) pentru a cunoaşte orgasmul multiplu 
ca mijloc de deschidere a noastră spre cunoaşterea unor realităţi spirituale 
superioare. 

În cadrul unei legături stabile (a căsătoriei) cu o fiinţă de sex opus 
având ca scop ajutorarea reciprocă pentru realizarea în noi şi în afara 
noastră a Binelui şi Adevărului, prin practica actului sexual cu continenţă, 
în condiţiile unei profunde sincerităţi între cei doi şi a unei profunde 
cunoaşteri şi stăpâniri a mecanismelor de manifestare ale actului sexual 
şi ale dorinţei şi plăcerii, fiinţa noastră se poate deschide spre 
experimentarea adevăratei iubiri şi spre experimentarea a Ceea Ce Este... 


8. Din ziua a opta până în ziua a patrusprezecea a postului vom 
medita în fiecare zi asupra unuia din următoarele subiecte (urmând acelaşi 
demers ca şi în zilele precedente): 

Iubirea şi Dreptatea 

Iertarea 

Binele, Sistemul şi Armonia 

Suferinţa şi Fericirea 

păcatul şi Virtutea 

Mântuirea (eliberarea, iluminarea...) şi Adevărul 

Dumnezeu 

Pentru fiecare dintre acestea vom încerca să găsim răspuns la 
următoarele întrebări: 

Cum se manifestă? 

În ce constau? 

Care este rolul lor în creaţie? 

Cum pot fi simţite? 

Care este avantajul cunoaşterii în profunzime a realităţilor desemnate 
de acestea? 


9. Din ziua a patrusprezecea până în ziua a douăzeci şi una vom 
reveni asupra aceloraşi subiecte ca în primele şapte zile de post de grabă 
pentru a le aprofunda. 

Parcurgerea unui astfel de post de grabă în modul menţionat mai sus 
negreşit ajută fiinţa spre înţelegerea mai profundă a  realităţilor 
înconjurătoare, la alungarea din sine a modurilor greşite de gândire şi 
percepţie a realităţii, la întărirea stăpânirii de sine, la o mai puternică 
întronare în sine a Binelui şi Adevărului, a Virtuţii şi Cunoaşterii. 

Să nu credeţi că acest post este uşor de ţinut şi nici să nu-i subestimaţi 
posibilul impact asupra propriului psihic: el este un exerciţiu de 

transformare înspre Bine şi Adevăr a cărui rezultate vor fi simţite la scurt 
timp de la începerea practicării lui. 

Este recomandat să începeţi să ţineţi acest post de grabă încă de astăzi 
începând: pentru aceasta stabiliţi-vă o oră din zi când ştiţi că de obicei 
sunteţi mai liberi şi la aceeaşi oră în fiecare zi pe toată durata postului 
urmaţi indicaţiile date pentru acea zi. 

Rezultatele vă vor surprinde şi pe dumneavoastră. 


B. Postul de judecată 


Postul de judecată constă în renunţarea la prejudecăţi, la a mai privi 
realitatea doar prin filtrul aceloraşi vechi atitudini şi moduri de gândire 
create în noi cândva în trecut. 

Dacă avem, de exemplu, anumite păreri puternic înrădăcinate în noi 
(prin continua lor repetare) în legătură cu rolul spiritualităţii sau al materiei, 
sau în legătură cu ce este religia, mântuirea, păcatul, divinitatea, iadul etc. 
pe perioada postului de judecată vom pune sub semnul întrebării aceste 
păreri şi vom căuta sinceri păreri contrare sau diferite de ale noastre în 
legătură cu aceste aspecte. 

De exemplu ne propunem ca într-o zi să ţinem post de judecată în 
legătură cu noţiunile de păcat şi virtute. In acea zi vom căuta să identificăm 
cât mai multe păreri în legătură cu aceste noţiuni şi le vom analiza obiectiv 
(fără a considera din start doar pe unele din ele corecte - anume pe cele 
care se potrivesc cu vechile noastre puncte de vedere) pe baza raţiunii şi 
dovezilor pe care ni le aduce percepţia directă a realităţilor în legătură cu 
care aceste noţiuni se formează. 

Se recomandă ca acest post de judecată să fie făcut pe durata a şapte 
zile: în fiecare din aceste zile vom căuta să analizăm obiectiv (renunțând pe 
această perioadă la considerarea din start, ca fiind adevărate, a vechilor 
noastre puncte de vedere - renunțând la susţinerea în noi a unor 
prejudecăţi în legătură cu aspectele cercetate) câte unul din cele şapte 
subiecte menţionate când am descris postul de grabă la punctul 8 (iubirea şi 
dreptatea, iertarea; binele, sistemul şi armonia...) 

Practicarea unui astfel de post va permite psihicului nostru să se 
deschidă la noi puncte de vedere, la cunoaşterea unor noi realităţi, la 
înţelegerea mai profundă a realităţii în care ne manifestăm şi astfel vom 
putea realiza o mai mare armonizare interioară şi exterioară. 


O altă formă de practicare a postului de judecată este ca pe timpul uni 
zile (sau mai multe) să renunţăm să mai privim aspectele realităţii cu care 
ne întâlnim (fiinţe, evenimente, instituţii, realităţi religioase, filozofice, 
economice...) pe perioada postului (recomandat de a fi de cel puţin o zi) din 
acelaşi vechi punct de vedere din care le priveam de obicei. Vom încerca 

pentru fiecare din aceste aspecte să identificăm cel puţin trei puncte de 
vedere distincte în ceea ce le priveşte şi să încercăm a le analiza în 
corelaţie, fără a presupune din start că vreo unul dintre aceste puncte de 
vedere este corect şi oricare altul este greşit. 

De exemplu vedem că pe parcursul zilei apare în noi orgoliul, mânia, 
lăcomia, frica, tristeţea sau desfrâul: vom încerca să analizăm aceste 
atitudini mentale din cu totul alte puncte de vedere decât de obicei: vom 
înceta să le mai justificăm, să le mai considerăm întemeiate şi vom căuta să 
înţelegem în profunzime motivele pentru care ele nu sunt atitudini cu 
adevărat favorabile pentru noi. 


C. Postul de gândire 


Acest post constă în încetarea de a mai susţine în psihic orice gând 
(indiferent de natura lui - corect sau greşit) pentru o anumită perioadă de 
timp. Pe această perioadă (de cel puţin cincisprezece minute) adoptăm o 
atitudine de contemplare atât faţă de propriile gânduri (doar le privim pe 
acestea, nu încercăm să le analizăm sau să le dezvoltăm în nici un fel) şi 
acţiuni (doar ne contemplăm propriile acţiuni, suntem atenţi doar la 
acestea: dacă mergem doar mergem, dacă mâncăm doar mâncăm, dacă 
stăm doar stăm..., doar conştientizăm aceste acţiuni - nu încercăm să le 
analizăm, să le înţelegem, doar le contemplăm pur şi simplu...) cât şi faţă de 
ceea ce ne înconjoară (doar privim, ascultăm, simţim... doar contemplăm 
ceea ce ne înconjoară fără a analiza în nici un fel realităţile înconjurătoare). 
Pentru dezvoltarea exerciţiului vezi şi cap. I, subcapitolul "Postul. Primele 
sclipiri ale cunoaşterii Adevărului”. 

Scopul acestui post este să ne facă să atingem transcenderea gândului 
şi cuvântului, percepţia directă a ceea ce este... 

Primele practici ale acestui post (pe perioade de cel puţin treizeci de 
minute) ne vor face să simţim o senzaţie de detaşare, de atemporalitate, de 
eternitate - este conşientizarea prezentului... Apoi pe măsură ce ne mărim 
capacitatea de concentrare şi astfel putem susţine acest post pe perioade 
din ce în ce mai lungi de timp ne apropiem de atingerea scopului ... 

3. Autoobservarea şi autoanaliza zilnică 


Trebuie să ne formăm un obicei din a fi tot timpul zilei în alertă 
percepţie pentru a putea identifica în noi, imediat ce apar, cele şapte 
"păcate capitale” şi astfel odată identificate să începem să le analizăm 
pentru a înţelege în profunzime de ce sunt greşite modurile de gândire 
specifice acestor "păcate” şi astfel să le alungăm din psihicul nostru. 


"Caietul de post” poate fi folosit pentru a nota în el zilnic circumstanţele 
în care s-au manifestat “păcatele”, urmate de o analiză a acelor 
circumstanţe pentru a înțelege aşteptările false şi  ataşamentele 
neîntemeiate care generează şi susţin în noi aceste moduri greşite de 
gândire. 

Puțin câte puţin prin această practică zilnică a autoobservării şi 
autoanalizei (vezi cap I, subcapitolul "Autoobservarea şi autoanaliza zilnică”) 
ajungem să conştientizăm în profunzime modurile greşite de gândire pe 
care le purtăm în psihic şi să le alungăm de aici înlocuindu-le cu atitudini 
corecte faţă de realitate, capabile să ne păstreze şi să ne întărească 
armonia (şi astfel generatoare de linişte, pace, fericire). 

Dacă vom începe să practicăm zilnic această autoobservare şi 
autoanaliză, primele rezultate le vom observa imediat: vom vedea că 
stăpânire de sine creşte şi că ne lăsăm mai puţin în voia circumstanțelor 
exterioare şi a “păcatelor” din noi (eliminăm astfel din noi multe surse de 
suferinţă). 


4. Meditaţia pe koan 


Meditaţia pe koan constă în a medita spre a găsi răspunsul profund la o 
întrebare, sau a găsi soluţia unui paradox: ne vom alege o singură întrebare 
din lista care va fi dată mai jos şi o vom repeta în mod continuu (în gând) o 
perioadă de timp (o oră, o zi, ...) încercând să-i găsim răspuns. Atenţie însă: 
indiferent de răspunsul pe care îl vom primi de la minte îl vom refuza şi vom 
continua să ne punem întrebarea, căutând un răspuns şi mai profund. 
Făcută pe o perioadă destul de lungă de timp în mod continuu şi neîntrerupt 
(cu excepţia somnului) această meditaţie ne va duce spre limitele minţii, 
ajutându-ne să transcendem lupta contrariilor, pentru a înţelege Esenţa, 
pentru a percepe direct Ceea Ce Este dincolo de gânduri, dincolo de cuvinte, 
dincolo de orice opinii, dogme, doctrine, teorii şi concepte... 

lată deci câteva din întrebările ce ne pot conduce la Adevăr prin 
meditaţie profundă asupra lor (aceste întrebări cititorul trebuie să şi le pună 
lui însuşi): 

Eu sunt acela care are să vină sau să aştept pe altul? 


Cine este mama mea şi care sunt fraţii mei? 
Cine zic oamenii că sunt eu? 
Ce este adevărul? 


De unde am eu înţelepciunea şi minunile acestea? 


Ce îmi mai lipseşte? 
De unde eşti tu? 
Cine poate să fie mântuit? 


Ce vrei? 


Cine este acesta? 
Cine te-a lovit? 
Ce legătură este între noi şi tine? 


De ce vorbesc în pilde? 


Cu ce putere fac eu lucrurile acestea şi cine mi-a dat mie puterea 
aceasta? 


Văd eu toate aceste lucruri? 


Aceste întrebări sunt adaptate specificului exerciţiului după câteva citate 
din evanghelie, respectiv: Matei 11.3, Matei 12.48, Matei 16.13, Ioan 
18.38, Matei 13.54, Matei 19.20, loan 19.9, Matei 19.25, Matei 20.21, 
Matei 21.10, Matei 26.67, Matei 8.29, Matei 13.10, Matei 21.23 şi Matei 
24.2 . 

Principiul acestei practici este deci simplu: căutăm răspuns la o 
întrebare fără a ne mulţumii însă cu nici un răspuns dat de minte sub formă 
de teorii, idei, concepte, dogme... Adevăratul răspuns vom şti că l-am găsit 
doar atunci când mintea tace permiţându-ne să ajungem la viziunea directă, 
neintermediată de gânduri şi cuvinte a Realităţii... 


Observaţie: această practică este recomandat să fie făcută doar după 
ce dobândim o cunoaştere profundă a celor şapte "păcate capitale” şi o 
bună stăpânire a lor (altfel pot apare dezechilibre psihice cauzate de o 
manifestare puternică, aproape de necontrolat, a diferitelor forme de 
manifestare a acestor “păcate”, la impactul cu anumite stări de conştiinţă 
provocate de practică). De asemenea nu este recomandat ca această 

practică să fie făcută de persoane a căror vârstă este mai mică de douăzeci 
şi unu de ani (psihicul unor astfel de persoane nu este încă suficient 
dezvoltat pentru a putea suporta o astfel de practică). Vă rog să luaţi în 
serios recomandările de mai sus. 

Se recomandă deci atenţie şi precauţie în această practică deoarece 
impactul ei asupra psihicului este extraordinar de puternic (când practica 
koanului î-şi atinge scopul omul se "leapădă total de sine” şi "nu se mai 
recunoaşte, nici ca fiind, nici ca nefiind...”). 


Atenţie! Percepția directă a Ceea Ce Este, trebuie echilibrată cu 
realitatea vieţii de zi cu zi: nemanifestarea şi manifestarea, tăcerea şi 
vorbirea, Absolutul şi Relativul sunt strâns unite între ele iar cunoaşterea şi 
experimentarea lor trebuie echilibrată - nu ne este util să cădem la 
extreme: astfel doar ne depărtăm de Bine şi Adevăr! (Vezi pentru 
dezvoltarea ideii cap. I, subcapitolul "Viziunea Adevărului”, subcapitolul 
"Transcenderea extremelor existenţă - vid, manifestare - nemanifestare” şi 
subcapitolul "Transcenderea lumii aparenţelor”.) 


5. Înfiinţarea unui cerc de studiu interior 


După câteva luni (minim şase) în care am practicat în mod constant 
posturile amintite şi practica de autoobservare şi autoanaliză, vom fi 
progresat destul de mult pe Drumul Interior încât vom putea ca împreună 
cu câţiva prieteni deschişi spre Transformare Spirituală să înfiinţăm un cerc 
de studiu interior în cadrul căruia să ne întâlnim cu ei cel puţin o dată pe 
săptămână pentru a analiza de fiecare dată câte unul din cele şapte "păcate 
capitale”, cât şi pentru a practica diferite meditații şi a discuta diferite 
noţiuni care e bine să fie clarificate în legătură cu evoluţia interioară. 

Un astfel de cerc va spori fiecărui membru al lui motivaţia pentru 
susţinerea mai puternică în sine a transformării înspre Bine şi Adevăr şi va 
ocaziona fiecăruia posibilitatea unei mai bune înţelegeri a diferitelor aspecte 
de manifestarea a celor şapte "păcate capitale” şi a altor aspecte de interes 
puse în discuţie. 


O întâlnire este recomandabil să se desfăşoare după următoarea 
structură: 

- O rugăminte adresată divinității de a asista şi îndruma în mod subtil 
acea întâlnire. 

- O mică expunere făcută de conducătorul grupului despre unul din cele 
şapte "păcate capitale” (cel care se va analiza la acea întâlnire). 

- Fiecare membru al cercului va da câte un exemplu de circumstanţă în 
care s-a manifestat în el modul greşit de gândire analizat. Fiecare îşi va 

nota exemplele celorlalţi (acestea vor fi porţi spre înţelegerea a cât mai 
multe aspecte ale “păcatului” studiat). 

- Fiecare va încerca să explice care a fost modul greşit de gândire ce a 
caracterizat aspectul “păcatului” exemplificat de el. 

- Conducătorul grupului va trage (cu ajutorul şi participarea celorlalţi) 
concluziile care se desprind din discuţii, iar acestea vor fi notate de fiecare 
în "caietul de post” propriu (pe care fiecare va trebui să-l aibă la el - tot aici 
vor fi trecute şi exemplele date de ceilalţi). 

- Se va face o meditaţie: cu ochi închişi, stând într-o poziţie confortabilă 
(având însă coloana vertebrală dreaptă), fiecare va încerca să înţeleagă cât 
mai profund: 


- de ce e greşit modul de gândire specific “păcatului” analizat, 


- care este virtutea (modul corect de gândire - cel care duce cu 
adevărat la realizarea armoniei interioare şi exterioare) opusă acestuia. 


După ce vor fi studiate fiecare din cele şapte "păcate capitale”, (în 
primele şapte întâlniri) studiul lor va fi reluat în următoarele întâlniri pentru 
a se putea realiza o analiză din ce în ce mai profundă a acestor moduri 
greşite de gândire şi va fi continuat până când ele vor fi înţelese în 
profunzime şi vor înceta să se mai manifeste în psihicul membrilor cercului. 

Din două în două întâlniri în care se studiază "păcatele” (sau paralel cu 
acestea) se vor face meditații (concentrări pe diferite obiecte sau subiecte - 
vezi postul de gândire, meditaţia pe koan, meditaţia isihastă ...) având ca 
scop înţelegerea şi transcenderea dualității şi apropierea de viziunea 
Adevărului... 

Grupul va avea un conducător (în persoana celui care îl iniţiază şi 
organizează) care are rolul de a menţine discuţiile pe subiectul propus a se 
analiza şi în limita bunului simţ. 

Pentru a tempera spiritele, atunci când se prea încing în discuţii, el va 
avea la dispoziţie exerciţiul "Stopului” (postul de vorbire, de mişcare şi de 
judecată) - adică când constată identificarea celor prezenţi cu vreun “păcat” 
din cele şapte menţionate va da comanda "stop !” - moment în care toţi cei 
prezenţi la întâlnire, trebuie să rămână nemişcaţi în poziţia în care i-a 
surprins comanda şi să înceteze a mai vorbi. Atenţia lor va trebui atunci să 
se orienteze spre propriul interior spre a vedea dacă nu s-au identificat cu 
vreunul din cele şapte "păcate capitale” (mimica şi poziţia propriului corp, 
rămase încremenite în momentul "stopului”, le vor da indicii în acest sens; 
de asemenea analiza tonului vocii avut înainte de "stop”). Dacă constată 
acest lucru se vor autoanaliza. “Stopul” durează minim cinci minute, şi se 
întrerupe la comanda conducătorului: "Ajunge!”. 

Discuţia va fi reluată din punctul în care a fost întreruptă (de data 
aceasta însă fiind lipsită de prezenţa unor “păcate” care să o incomodeze - 
apărute prin identificarea participanţilor la discuţie cu ele) fără a fi arătat 
cineva "cu degetul” ca fiind responsabil de întrerupere. Fiecare va ţine 
concluziile scurtei autoanalize pricinuite de “stop” pentru sine şi va încerca 

să le aprofundeze. Atenţie: “păcatul” manifestat prin ceilalţi ne va crea o 
stare interioară neplăcută (agitaţie, nelinişte, stres...) doar dacă în noi înşine 
se manifestă în acele momente un mod greşit de gândire. 

Pe lângă analiza celor şapte "păcate capitale” şi meditaţiile pomenite, 
care vor rămâne baza acestor întâlniri, într-o a doua parte a întâlnirii pot fi 
supuse discuţiei şi alte subiecte care necesită lămurire (tot sub coordonarea 
conducătorului grupului). 

Se recomandă, din raţiuni legate de eficienţa grupului, ca acesta să aibă 
în medie cam cinci membri (şi maxim şapte). Dacă exită mai mulţi doritori 
de a participa la astfel de întâlniri se pot organiza mai multe grupe de 
studiu (fiecare cu maxim 7 membrii). 


| 


6. Alte acţiuni utile de pus în practică 


Pentru apropierea şi cunoaşterea mai îndeaproape a Binelui şi 
Adevărului sunt multe practici şi tehnici pe care cititorul le poate descoperii 
prin cercetarea diferitelor scrieri spirituale (unele date şi în lista de scrieri 
recomandată de autor). 

Printre acestea este şi practica rugăciunii inimii (a meditaţiei isihaste) 
care este recomandată şi ea a fi practicată. 

De asemenea cititorul interesat va putea găsi şi alte practici, sau 
completări ale celor expuse anterior în cartea "Deschiderea universului” de 
Radu Lucian Alexandru în cap III "Uneltele Desăvârşirii” subcapitolul III 
"Meditaţia”. 

Oricum important este să practicăm, să practicăm, să practicăm... 

Să nu ne pierdem în cultură, în teorii, în concepte sau dogme... 

Doar prin practică susţinută vin rezultate solide pe care putem realiza o 
Transformare Interioară autentică înspre eternul Bine şi Adevăr. 

7. Trăirea virtuoasă 


Cea mai importantă practică, cu rezultate evident favorabile pentru noi 
este încarnarea şi manifestarea prin noi a virtuţilor (a modurilor corecte de 
gândire şi raportare la realitate): 

- A iubirii, bunăvoinţei, a ajutorului necondiţionat acordat celorlalte 
fiinţe pentru a se apropia de Bine şi Adevăr, pentru a se armoniza interior şi 
astfel a-şi dobândi liniştea, pacea, fericirea. 

- A blândeţii şi calmului ca atitudini prin care putem constata obiectiv 
realitatea şi astfel putem să ne adaptăm optim ei. 

- A curajului de a acţiona înspre cunoaşterea şi manifestarea prin noi a 
Binelui şi Adevărului. 

- A hărniciei, a acţiunii precis orientate spre atingerea armoniei 
interioare şi exterioare. 

- A cumpătării, a echilibrării extremelor tuturor fenomenelor, pentru a le 
folosii în favoarea noastră. 

- A bucuriei deschiderii spre infinit şi imensitate, spre viaţă şi existenţă. 

- A supremei sincerităţi cu noi înşine şi cu ceilalţi, a cunoaşterii şi 
stăpânirii mecanismelor sociale şi a celor specifice actului sexual, a 
practicării castităţii (continenţei) ca mijloc de înţelegere şi aprofundare a 
iubirii adevărate. 

- A cunoaşterii adevărate sub toate formele ei (vezi cap I, subcapitolul 
"Dezvoltarea celor douăsprezece forme de manifestare ale Cunoaşterii”). 


Să căutăm deci a ne trăi existenţa în armonie cu noi înşine şi cu ceilalţi 
căutând mereu a manifesta prin noi Binele şi Adevărul şi astfel negreşit vor 
cobori în noi spre a se manifesta în întreaga lor splendoare Iubirea şi 
Cunoaşterea, Detaşarea şi Nepătimirea, Liniştea şi Pacea, toate acestea 
aducând cu ele spre fiinţare Integrarea Armonioasă în Întreg... 


Puteţi descărca pentru lectură alte cărţi de acelaşi autor de aici: 
http://www.scribd.com/Radu%20Lucian%20Alexandru 


webi: http://crestinismul-simbolic.blogspot.com 
web2: http://radu-lucian-alexandru.blogspot.com 


E-mail: radu.lucian.alexandru gmail.com 
Id Messenger: radu_lucian_alexandruQyahoo.com 
YouTube page: www.youtube.com/radulucianalexandru 

